
Aceasta este o poveste crudă pentru copii maturi și, dacă n-ar 
fi existat răposatul tar al Rusiei, Nicolae al II-lea, prim-ministrul 
britanic Sir Winston Churchill, președintele rus Vladimir Putin și 
inspectorul-șef Evert Bäckström de la Poliția Districtului de Vest 
din Stockholm, aceste evenimente nu ar fi avut loc niciodată. 

In acest sens, este o poveste despre rezultatele cumulative și 
finale ale acțiunilor săvârșite de patru bărbați de-a lungul unei 
perioade de peste 100 de ani. Patru bărbați care nu s-au întâlnit 
niciodată unul cu celălalt, care și-au dus viata în lumi diferite, în 
care cel mai bătrân dintre ei a fost ucis cu 40 de ani inainte de 
nașterea celui mai tânăr. 

Ca în atât de multe ocazii anterioare și indiferent de compania 
și circumstanțele în care va fi ajuns, Evert Bäckström este cel 
care va da de capăt acestei povești. 


LEIF G.W. PERSSON 
Professorsvillan, Elghammar 
Primăvara lui 2013 

Cea mai frumoasă zi din viata 
inspectorului-șef Evert Bäckström 


1. 


Era luni, 3 iunie, dar, chiar dacă era o zi de luni și fusese trezit 
în miezul nopţii, inspectorul-șef Evert Bäckström avea să o 
considere mereu cea mai frumoasă zi din viaţa lui. Mobilul lui de 
serviciu începu să sune exact la ora 5 dimineaţa și, deoarece 
persoana care suna nu voia să renunţe, nu prea avu de ales. 

— Daaa, răspunse Bäckström. 

— Am o crimă pentru tine, Bäckström, spuse ofițerul de 
serviciu de la Poliția din Solna. 

— La ora asta? spuse Bäckström. Cine e, regele sau prim- 
ministrul? 

— Chiar mai bine de-atât. 

Colegul lui abia putea să-și stăpânească încântarea. 

— Te ascult. 

— Thomas Eriksson, răspunse ofiţerul de serviciu. 

— Avocatul, spuse Bäckström, străduindu-se să-și ascundă 
surpriza. 

Nu poate fi adevărat, se gândi el. E mult prea frumos ca să fie 
adevărat. 

— Chiar el. Ţinând cont de relaţiile voastre din trecut, am vrut 
să fiu primul care îţi dă vestea cea bună. De fapt, Niemi de la 
Criminalistică m-a sunat și mi-a spus să te trezesc. Așa că 
sincere felicitări, Bäckström! Felicitări din partea noastră, a 
tuturor, cei de la secție. Tu ești cel care râde la urmă. 

— E absolut sigur că e crimă? Și că e Eriksson? 

— Fără îndoială, Niemi e sigur sută la sută. Se pare că 
sărmana noastră victimă arată destul de groaznic, dar el e. 

— O să încerc să găsesc o modalitate de a-mi gestiona 
suferinţa, spuse Băckstrom. 

E cea mai frumoasă zi din viața mea, se gândi el în timp ce 
punea capăt scurtei conversații. Era deja perfect treaz și avea 
mintea limpede cristal, într-o zi precum cea de astăzi trebuia să 
te asiguri că profiţi la maximum de fiecare clipă. Că nu ratezi 
nicio secundă. 

Primul lucru pe care îl făcu fu să-și ia halatul și să se ducă la 
toaletă, ca să atenueze presiunea din vezică. Era un obicei pe 
care și-l făcuse de mic și pe care avusese grijă să-l păstreze. 
Atenuarea presiunii înainte să se ducă la culcare și imediat ce se 
trezea, indiferent dacă era sau nu necesar, în contrast flagrant 
cu ceea ce păreau să facă mare parte din zi colegii lui bărbaţi 
chinuiţi de prostată. 

Un jet superb de înaltă presiune, se gândi Bäckström 
mulțumit, în timp ce stătea cu supersalamul lui strâns bine în 
mâna dreaptă, simțind cum nivelul urinei scade în zona lui 
inferioară, bine proporționată. Ar fi momentul să refacem puţin 
echilibrul, reflectă el, încheind prin câteva smuciri ferme ale 
salamului, pentru a stoarce și ultimele picături care se 
strânseseră acolo în timpul unei nopţi complet lipsite de vise. 

Apoi se duse direct în bucătărie, ca să-și pregătească un mic 
dejun copios. Un teanc frumos de felii groase de șuncă daneză, 
patru ochiuri, suc de portocale proaspăt făcut și o cană mare cu 
cafea tare și lapte cald. Ancheta unei crime nu era ceva de care 
să te apuci pe stomacul gol, iar morcovii și tărâţele de ovăz erau 
aproape sigur un factor care contribuia la faptul că toţi colegii lui 
malnutriți și cretini o dădeau în bară cu o regularitate atât de 
deprimantă. 

După asta se duse, mulțumit și sătul, în baie, unde făcu duș, 
săpunindu-se cu grijă pe secțiuni, în timp ce apa caldă se 
prelingea pe trupul lui plăcut rotunjit și armonios construit. Apoi 
se șterse minuţios, după care se bărbieri cu ajutorul unui aparat 
de ras adevărat, de modă veche, și al unei cantități generoase 
de spumă de ras. În sfârșit, se spălă pe dinţi cu periuţa lui 
electrică și, doar ca să fie absolut sigur, făcu gargară cu o apă 
de gură care împrospăta respiraţia. 

In cele din urmă, după ce aplică aftershave, deodorant și alte 
esențe plăcute în toate zonele strategice ale templului trupului 
său, se îmbrăcă atent. Un costum de in galben, cămașă de in 
albastră, pantofi italienești negri, făcuţi manual, și o batistă 
colorată de mătase în buzunarul de la piept, ca un ultim salut 

afectuos către victima crimei. Într-o astfel de zi, era important 
să nu neglijeze detaliile, și de aceea - în cinstea acestei ocazii 
cruciale - își înlocuise Rolexul obișnuit cu cel cu aur alb pe care 
îl primise cadou de Crăciun din partea unei cunoștințe, drept 
mulțumire că o ajutase cu o problemă minoră. 

În faţa oglinzii din hol făcu o ultimă verificare: agrafa pentru 
bani din aur, cu o cantitate adecvată de bancnote, micul 
portofel din piele de crocodil în care erau toate cardurile lui 
(ambele în buzunarul din stânga al pantalonilor), inelul cu cheile 
și mobilul în buzunarul din dreapta, notebook-ul negru, cu stiloul 
prins la cotor, în buzunarul interior din stânga, și cel mai bun 
prieten al lui, micul Sigge, ascuns bine în tocul de la glezna 
piciorului stâng, pe interior. 

Bäckström dădu din cap aprobator în faţa rezultatului final. 
Mai rămânea doar cel mai important lucru: o doză potrivită de 
whisky de malt din carafa de cristal de pe masa din hol. Imediat 
ce gustul încântător și persistent se stinse, băgă în gură două 
bomboane pentru gât și încă o mână de bomboane în buzunarul 
lateral al sacoului, pentru orice eventualitate. 

Când ieși în stradă, soarele strălucea pe cerul fără nori și, 
chiar dacă era doar începutul lui iunie, temperatura trebuia să 
fie deja de cel puţin 20 de grade. Prima zi adevărată de vară și 
exact ceea ce aveai dreptul să aștepți într-o astfel de zi. 

Ofiţerul de serviciu din Solna trimisese o mașină de poliţie în 
care erau doi agenţi tineri, niște făpturi slăbănoage și pline de 
coșuri, însă cel care conducea înţelesese măcar regulile de bază 
în privinţa practicilor managementului autorităţii. Nu doar îi 
deschise portiera, dar își dădu și scaunul în față, pentru ca 
Bäckström să poată sta pe bancheta din spate fără să se așeze 
neapărat acolo unde stăteau de obicei suspecţii sau să-și 
mototolească pantalonii călcaţi cu grijă. 

— Bună dimineaţa, șefule! spuse șoferul dând politicos din 
cap. Nu e deloc urâtă ziua asta. 

— Da, se pare că o să fie arșiță mare, îl aprobă partenerul 
său. Apropo, mă bucur să vă cunosc, domnule inspector-șef. 

— Âlstensgatan 127, spuse Bäckström dând scurt din cap. 

Ca să preîntâmpine alte observaţii, își scoase demonstrativ 
notebook-ul negru și tastă prima însemnare din acest caz. 
„Inspectorul-șef Evert Bäckström își părăsește locuinţa din 
Kungsholmen 0700 pentru a vedea locul faptei”, scrise el. Dar, 

în mod evident, mesajul nu fu recepționat, deoarece tinerii 
reluară discuţia încă înainte ca mașina să intre pe 
Fridhemsgatan. 

— Asta e o treabă ciudată. Ofiţerul de serviciu spunea că se 
pare că victima crimei e avocatul ăla, Thomas Eriksson. 

Şoferul dădu din cap, apoi continuă. 

— Cred că asta e ceva destul de neobișnuit - cineva să 
omoare un avocat, vreau să spun. 

— Da, se întâmplă extrem de rar, aprobă colegul lui. 

— Nu, din păcate, spuse Bäckström. Din nefericire, se 
întâmplă destul de des. 

Alți doi tembeli, se gândi el. De unde veneau ăștia? De ce nu 
se terminau niciodată? De ce trebuia neapărat ca toţi să intre în 
poliție? 

— Crezi că e posibil să fi fost băgat în ceva dubios, șefule? La 
urma urmei era avocat, așa că probabil există un risc de felul 
ăsta, dacă pot să spun așa? 

Acum sărmanul nătărău se mai și întorsese și i se adresa 
direct lui Bäckström. 

— Exact la asta aveam de gând să reflectez, spuse Bäckström 
plictisit. În timp ce dumneavoastră, domnilor, mă ducețţi la locul 
faptei de pe Âlstensgatan. În tăcere desăvârșită. 

În sfârșit, se gândi el. Zece minute mai târziu, mașina opri în 
fața unei vile moderniste de cărămidă din anii '50, albă și 
strălucitoare, care avea propriul ei debarcader și adăpost pentru 
ambarcațiuni pe Lacul Mălaren. Probabil îl costase pe proprietar 
mai mult decât câștiga un poliţist obișnuit într-o viață, cu tot cu 
impozite. 

Nu era rău pentru un loc al faptei. Mă întreb ce făcea nătărăul 
aici, la această oră din zi. 

Altfel, lucrurile arătau ca de obicei. Banda alb cu albastru a 
cordonului care înconjura atât terenul propriu-zis al casei, cât și 
o bună parte a drumului, într-o parte și-n alta. Două mașini de 
poliţie și o unitate mobilă de coordonare, și cel puţin trei mașini 
de la unitatea de infracţiuni, mult prea mulţi agenți care nu 
aveau nimic de făcut și pur și simplu pierdeau vremea împreună 
cu ceilalţi care se strânseseră acolo. Câţiva jurnaliști însoţiţi de 
fotografi și cel puţin un cameraman de la un post de televiziune, 
aproximativ o duzină de vecini băgăreţi, considerabil mai bine 

îmbrăcaţi decât erau de obicei, dintre care uimitor de mulţi 
aveau unul sau mai mulţi câini de diverse mărimi. 

Însă expresia din ochii lor era aceeași. O urmă discretă de 
frică, dar mai ales anticipare și speranţa alimentată de 
suspiciunea că, dacă ce era mai rău se întâmplase, cel puţin nu 
li se întâmplase lor. În comparatie cu o viată întreagă, zile ca 
acestea trec lipsite de importanță, mai puțin una, se gândi 
Bäckström. O viață întreagă în care e conținută acea zi care a 
ajuns să fie cea mai frumoasă din viața ta. 

Apoi cobori din mașină, dădu din cap către șoferul cu coșuri 
pe faţă și colegul lui la fel de plin de coșuri și se multumi să 
scuture din cap către vulturii din media, în timp ce pornea spre 
ușa de la intrare a casei care, până în urmă cu câteva ore, 
fusese căminul victimei noului său caz de crimă. Nu era prima 
deplasare de acest fel pe care o făcuse la viaţa lui și cu 
siguranţă nici ultima, dar de data aceasta era o sarcină bine- 
venită și, dacă ar fi fost singur, ar fi urcat treptele casei victimei 
în pași de step. 

Săptămâna dinaintea celei mai frumoase zile 
a fost o săptămână cu totul obișnuită. 
Cu bune și cu rele. 


2. 


Luni, 27 mai, cu o săptămână înaintea zilei de luni care avea 
să fie cea mai frumoasă din viaţa lui, fusese așa cum erau de 
obicei zilele de luni, poate chiar puţin mai rea decât o luni 
obișnuită, și începuse într-un mod care punea la încercare 
puterea de înțelegere până și a unui om atât de intuitiv și nobil 
precum Evert Bäckström. 

Într-un sens pur literal, ea implica două cazuri demente care, 
din motive de nepătruns, ajunseseră pe biroul lui. Primul se 
referea la un iepure maltratat care fusese preluat în grija 
consiliului local. Al doilea implica un gentleman deştept, cu 
relaţii la curtea regală, care, potrivit unui martor anonim, fusese 
atacat cu un catalog de vânzări al renumitei case de licitaţii 
Sotheby's din Londra. Ca și cum asta nu ar fi fost suficient de 
rău, se presupunea că agresiunea avusese loc într-o parcare a 
Palatului Drottningholm, la doar câteva sute de metri de camera 
în care Maiestatea Sa, Regele Suediei Carl al XVI-lea Gustaf, se 
bucura, de obicei, de somnul lui de noapte. 

(J 

Cu mai mulți ani în urmă, inspectorul-șef Evert Bäckström 
lucrase pentru Poliția Districtului de Vest din Stockholm, ca șef 
al departamentului responsabil pentru anchetarea infracțiunilor 
violente grave. Nu era un post rău și, dacă ar fi fost în SUA, 
unde oamenii obișnuiți au drept de decizie, era clar că 
Bäckström ar fi fost un candidat bun pentru alegerea ca șerif. 
Trei sute cincizeci și cinci de kilometri pătrați de pământ și apă 
între marele lac interior Mälaren, la vest, și Marea Baltică la est. 
Între vechile porți de taxare din centrul Stockholmului la sud și 
Norra Jârva, Jakobsberg și arhipelagul exterior la nord. 

Pe atunci Bäckström se gândea la toate acestea ca la un ţinut 
Bäckström al lui, cu aproape 350 000 de locuitori. În vârful 
ierarhiei se aflau Maiestatea Sa Regele și familia lui, locuitori ai 
Palatelor Regale din Drottningholm și Haga. În afară de ei mai 
erau o duzină de miliardari și mai multe sute de oameni care 
dispuneau fiecare de câteva milioane. La celălalt capăt erau mai 
multe zeci de mii de oameni care nu aveau suficient ca să se 
poată hrăni, care erau obligaţi să trăiască din ajutoare sociale 
sau să cerșească și să comită infracţiuni ca să o ducă de pe o zi 
pe alta. Și, bineînţeles, mai erau și toți oamenii obișnuiți. Toţi 
oamenii care își vedeau de treaba lor, care aveau grijă de ei 
înșiși și nu făceau tapaj din cauza vieților pe care le duceau. Cel 
puţin nu făceau decât rareori ceva care să riște să ajungă pe 
biroul lui Bäckström din secţia de poliție mare din Solna. 

Dar, din nefericire, nu toată lumea care trăia acolo era așa. În 
fiecare an, în district erau raportate aproape 60 000 de 
infracțiuni. E adevărat că majoritatea erau cazuri simple de furt, 
distrugerea unor bunuri sau încălcări ale legii legate de droguri, 
dar existau și câteva mii de infracţiuni violente. Dacă te uitai la 
infracţionalitatea din Districtul de Vest în ansamblu, ea 
acoperea tot spectrul social. De la mâna de gangsteri în 
costume cu dungulițe care comiteau infracțiuni financiare în 
valoare de sute de milioane până la multele mii de oameni care 
furau orice, de la fripturi și cârnaţi până la produse pentru 
machiaj, bere și pastile pentru durere de cap, de la marile 
supermarketuri din centrele comerciale ale districtului. 

Și, ca aproape de fiecare dată, aceste cazuri nu îl vizau deloc 
pe Bäckström. El lucra la infracțiunile violente grave. Asta 
făcuse întreaga viaţă ca ofițer de poliție și intenţiona să 
continue să facă asta până când această parte a vieţii lui lua 
sfârșit. Crime, agresiuni, violuri și jafuri armate. Plus toate 
celelalte minuni ascunse printre ele, cum ar fi piromanii și 
pedofilii, comportamentul ameninţător, huliganii și diversul 
asortiment de nebuni. Până și despre ocazionalii exhibiţioniști 
sau cei care trăgeau cu ochiul prin casele altora îţi puteai 
imagina că întreţin niște ambiţii ceva mai fizice. Exista 
întotdeauna un număr mai mult decât suficient de astfel de 
cazuri. Mii de rapoarte în fiecare an, toate ajungând la 
departamentul pentru infracţiuni violente grave. Și toate aceste 
cazuri erau cele care dădeau conţinut și semnificaţie vieţii lui de 

ofițer de poliţie, iar dacă era ca Bäckström să fie în stare să 
realizeze ceva în această privinţă, totul era o chestiune de a 
distinge între lucrurile care contau și cele care nu contau. Din 
păcate, în lunea dinaintea acelei luni care avea să fie cea mai 
frumoasă zi din viaţa lui, Bäckström avusese ceva mai puţin 
succes în acest sens. 

In departamentul pentru infracțiuni grave al lui Bäckström, 
săptămâna începea întotdeauna cu o ședință de dimineață în 
care era recapitulată mizeria umană care ieșise la lumină în 
săptămâna precedentă, polițiștii se pregăteau dinainte pentru 
ce avea să urmeze săptămâna aceea și rumegau câteva cazuri 
vechi care stătuseră la mucegăit prea mult, doar pentru a fi 
trimise la arhivă și uitate. 

Băckstrom avea aproximativ douăzeci de colegi care să-l 
ajute, dintre care unul era și tăcut, și complet funcțional, iar 
cinci-șase măcar făceau ce le spunea el. Ceilalţi erau cam ce te 
puteai aștepta și, dacă n-ar fi fost mâna de fier și conducerea 
fermă a lui Bäckström, nu în ultimul rând capacitatea lui de a 
distinge între lucrurile care contau și cele care nu contau, 
atunci, în mod evident, oamenii răi ar fi avut câștig de cauză 
încă din prima zi. 

O nouă săptămână, ședința de dimineaţă, era momentul ca 
inspectorul-șef Evert Bäckström să scoată iar sabia dreptăţii. Era 
mulțumit să lase toată acea mânuire a balanței justiției în 
seama marelui număr de făcători de bine și învârtitori de hârtii 
de la nivelurile superioare ale ierarhiei poliţiei. 


3, 


— Vă rog, luaţi loc, spuse Bäckström în timp ce se așeza pe 
scaunul lui obișnuit din capul mesei lungi de conferinţe. 

Nemernici inutili și leneși ce sunteți, se gândi el, privindu-și pe 
rând colegii. Lunea dimineaţa, cu ochi goi în spatele unor 
pleoape grele și considerabil mai multe căni de cafea decât 
carnețele sau pixuri pregătite. Ce s-a întâmplat cu poliția? se 
întrebă inspectorul-șef Evert Bäckström. Unde au dispărut toți 
polițiștii adevărați ca mine? 

Apoi predă ștafeta omului său de încredere care, bineînțeles, 
era o femeie, inspectorul Annika Carlsson, de 37 de ani. Avea o 

siluetă extraordinară, de parcă și-ar fi petrecut majoritatea 
timpului în sala de gimnastică de la subsolul secției de poliţie 
din Solna. De altfel, probabil că mergea și în alte subsoluri mai 
târziu, în noapte, dar Bäckström prefera să nu se gândească la 
asta. 

Dar Annika Carlsson prezenta totuși un avantaj. Niciunul 
dintre ceilalți nu îndrăznea să se certe cu ea, acesta fiind 
motivul pentru care parcurseră rapid lista cu ceea ce se 
întâmplase în săptămâna anterioară și în weekend. Rezolvate și 
nerezolvate, succese și rateuri, informaţii noi și ponturi, sarcinile 
și recomandările care îi așteptau în săptămâna următoare. Plus 
toate celelalte lucruri având un caracter mai practic și 
administrativ, pe care toţi cei din departament ar fi trebuit să le 
cunoască. ` 

Toată treaba merse admirabil de uşor. In mai puțin de o oră 
totul era stabilit, iar inspectorul Carlsson reuși chiar să își 
încheie apoteotic rezumatul, spunându-le că omorul care 
avusese loc cu trei zile în urmă fusese elucidat, iar cazul fusese 
predat procurorului, împreună cu o mărturisire completă. 

Făptașul se dovedise a fi un bețiv neobişnuit de îndatoritor. 
Vineri seara, el și cu soția lui acum decedată începuseră să se 
certe din cauza emisiunii la care urmau să se uite la televizor. 
Apoi el se dusese în bucătărie, luase un cuțit mare și pusese 
capăt discuţiei. După asta sunase la ușa vecinului, ca să 
împrumute, telefonul cu care să cheme o ambulanţă. 

Vecinul nu fusese foarte săritor. Experiențele anterioare îl 
învățaseră să nu deschidă ușa, așa că în loc de asta sunase la 
poliţie. Prima patrulă ajunsese după doar zece minute, dar la 
momentul la care polițiștii în uniformă intraseră în apartament 
nu mai era nevoie de nicio intervenţie medicală. În loc de asta, 
ei îl încătușaseră pe proaspătul văduv și îi chemaseră pe cei de 
la Criminalistică și pe detectivi, ca să se ocupe de aspectele mai 
complicate ale muncii de poliţie. 

Chiar la primul interogatoriu din dimineaţa următoare, 
văduvul îndurerat al victimei mărturisise. Nu era foarte clar în 
privinţa detaliilor, deoarece, evident, în seara aceea băuse 
câteva pahare, dar chiar și așa ţinea să îi informeze pe 
intervievatori că deja îi era dor de soţia lui. O fi fost ea 
încăpăţânată, ranchiunoasă și în general imposibilă ca parteneră 
de viaţă - în mare parte din cauză că bea ca o sugativă 

nenorocită -, dar, în ciuda tuturor defectelor ei, tot voia să le 
explice că lui chiar îi era dor de ea. 

— Ei, mulţumesc pentru că ne-ai pus la curent, spuse 
Bäckström satisfăcut. 

Probabil că acela a fost momentul în care, prins de un 
entuziasm pasager, făcu o greșeală. În loc să încheie pur și 
simplu ședința, să se retragă în biroul lui și să se pregătească pe 
îndelete pentru prânzul iminent, dădu din cap amabil către omul 
lui de încredere și îi puse o întrebare complet greșită. 

— Bine, atunci, spuse el. Am cam terminat, nu-i așa? Dacă nu 
cumva mai ai ceva de adăugat înainte să ne apucăm și noi de 
munca de poliţie sănătoasă, de modă veche? 

— Două lucruri, spuse Annika Carlsson. Amândouă puţin 
ciudate. 

— Te ascult, spuse Bäckström, dând din cap încurajator. 

Bineînţeles, era încă într-o stare de binecuvântată ignoranță. 

— Bun, spuse Annika Carlsson dând din umerii ei largi, cine 
știe de ce. Primul caz implică un iepure. Cel puţin pentru 
început, dacă pot să spun așa. 

— Un iepure, spuse Bäckström. 

Ce naiba tot spune femeia asta? se gândi el. 

— Un iepure care a fost luat în grijă de consiliul local, 
deoarece proprietarul lui îl maltrata, explică ea. 

— Cum naiba maltratezi un iepure? întrebă Bäckström. 
Făptașul l-a băgat în cuptorul cu microunde? 

Nu așa își începeau de obicei cariera criminalii în serie? Băgau 
iepuri la microunde și pisici în uscătorul de haine? E din ce în ce 
mai interesant, se gândi el și, în mod evident, judecând după 
expresiile celorlalţi, nu era singurul. Chipurile colegilor lui se 
însuflețiseră brusc și afișau interes, în contrast cu atitudinea pe 
care o aveau atunci când se ocupau de victimele umane ale 
infracțiunilor și de diversele lor suferințe. 

— Nu, spuse Annika Carlsson scuturând din cap. Mă tem că e 
mult mai tragic decât atât. 


4. 


— Făptașul nostru este o femeie de 73 de ani. Doamna Astrid 
Elizabeth Linderoth, născută în 1940, cunoscută drept Elizabeth, 

începu Annika Carlsson. Singură, fără copii, văduvă de cinci ani, 
locuiește într-un apartament din Filmstaden, în Solna. Am 
verificat-o din curiozitate. Situaţia ei financiară e solidă, pare să 
aibă o pensie destul de generoasă de pe urma răposatului soț și 
nu are cazier. Niciun fel de contact cu noi. Acum e anchetată 
pentru maltratarea unui animal, plus mai multe alte încălcări ale 
legii produse săptămâna trecută. Dacă mă întrebi pe mine, ăsta 
e motivul pentru care ea a ajuns aici la noi, la Infracţiuni Grave. 

— Păi ce a făcut? întrebă Bäckström. 

— Opunere la arestare, violenţă împotriva unui oficial, 
tentativă de vătămare corporală, două cazuri de ameninţare 
ilegală. 

— Stai așa puţin, interveni Bäckström. Parcă ai spus că 
bătrâna are 73 de ani? 

— Da, spuse Annika Carlsson. E o doamnă în vârstă, practic, 
așa că e o poveste foarte tristă. Dacă nu vrei s-o auzi, vă ofer 
varianta scurtă. 

— Sunt numai urechi, spuse Bäckström, așezându-se mai 
confortabil pe scaunul lui. 

e 

Cu aproximativ o lună în urmă, Consiliul Local din Stockholm 
decisese să preia în grija lui iepurele deţinut de suspectă. 
Contextul acestui fapt fusese o reclamaţie depusă de o vecină la 
poliţie cu doar două săptămâni înainte de decizia consiliului. De 
fapt nu părea să fie o problemă de cruzime împotriva animalelor 
propriu-zis, mai degrabă doar maltratare și neglijare. Printre 
altele, proprietara iepurelui era suspectată că plecase în 
vacanţă pentru mai multe zile, iar înainte de plecare uitase să-i 
lase suficientă mâncare. De asemenea, se spunea că, în mai 
multe ocazii, iepurele fusese găsit pe casa scărilor, după ce 
proprietara lui uitase să închidă ușa apartamentului și iepurele 
se folosise de această șansă pentru a evada. În plus, se spunea 
că în una dintre aceste ocazii iepurele fusese mușcat de 
dachshund-ul unui alt vecin. 

— Am o bănuială că proprietara iepurelui ar putea fi mult mai 
bătrână decât sugerează documentele oficiale, spuse Annika 
Carlsson și din cine știe ce motiv, își roti arătătorul drept în aer, 
lângă tâmplă. Raportul preliminar a ajuns la colegii noștri de la 
Poliţia Municipală, la noua unitate de protecţie a animalelor. Se 
pare că ei au reacţionat cu o rapiditate neobișnuită, poate din 

cauză că doamna Linderoth făcuse deja obiectul unor acuzaţii 
similare în luna ianuarie a acestui an. Aceeași reclamaţie, 
aceeași decizie a consiliului, chiar dacă în acea ocazie animalul 
respectiv pare să fi fost un hamster auriu. 

— Se pare că bătrâna face să escaladeze situaţia. 

Apoi Bäckström chicoti. Stătea sprijinit confortabil de spătar și 
dintr-odată păru într-o dispoziție excelentă. 

— Face să escaladeze situaţia? Ce vrei să spui? 

— Păi un iepure trebuie să fie cel puţin de două ori mai mare 
decât un hamster, explică Bäckström. Poate că data viitoare o 
să târască acasă un elefant. De unde naiba să știu eu? Dar ce 
nu înţeleg nici acum e de ce a ajuns asta la noi. 

— Aici voiam să ajung, spuse Annika Carlsson. Marţea trecută 
- adică pe 21 mai -, când doi dintre colegii noștri de la unitatea 
pentru protecţia animalelor de la Poliţia Municipală, însoţiţi de 
doi oficiali din partea consiliului, s-au dus să pună în aplicare 
decizia de a lua iepurele din apartamentul doamnei Linderoth, la 
început ea a refuzat să deschidă ușa. După o oarecare muncă 
de convingere, a întredeschis-o în cele din urmă, lăsând lanțul 
de siguranţă pus, a scos un pistol prin crăpătură și le-a spus să 
dispară urgent. Colegii noștri s-au retras și au cerut întăriri. 

— De la unitatea naţională de reacţie rapidă? spuse 
Bäckström privind-o insistent și nerăbdător pe Annika Carlsson. 

— Nu, îmi pare rău să te dezamăgesc. Am trimis una dintre 
mașinile noastre de poliţie. Se pare că unul dintre colegii noștri 
o cunoștea pe doamna Linderoth - ea și cu mama lui sunt 
prietene vechi - așa că, după puţină convingere, doamna 
Linderoth a deschis ușa și i-a lăsat să intre. Era agitată, dar cel 
puţin nu era violentă. Pistolul s-a dovedit a fi vechi din secolul al 
XVIII-lea. Potrivit colegilor noștri, nu era încărcat și nu pare să se 
fi tras cu el în ultimii 200 de ani. 

— Bun, spuse Bäckström. 

— Dar nu ăsta e sfârșitul poveștii, continuă Annika Carlsson 
scuturând din cap. 

— Serios? spuse Bäckström. 

— Totul a mers destul de calm, până când veterinara 
consiliului s-a dus să bage iepurele în cușcă. Atunci doamna 
Linderoth s-a repezit, a înșfăcat un ceainic și a ameninţat-o. A 
fost dezarmată și așezată pe canapea, iar agenţii de la Poliţia 
Municipală și cei doi oficiali ai consiliului au plecat din 

apartament cu iepurele. Colegii noștri au rămas să vorbească cu 
ea. Potrivit raportului despre acest incident, era calmă și 
stăpână pe ea când au plecat ei. 

— Mă bucur pentru asta, spuse Bäckström. O întrebare. De 
unde vin toate acuzaţiile? 

— De la colegii noștri de la Poliţia Municipală, spuse Carlsson. 
A doua zi. Au formulat acuzaţiile pentru ei și în numele celor doi 
oficiali ai consiliului: opunere la arestare, violenţă împotriva 
unor oficiali publici, comportament ameninţător și tentativă de 
vătămare corporală. Un total de douăsprezece încălcări diferite 
ale legii, dacă am numărat eu bine. 

— Sunt convins că da, spuse Bäckström. E clar că baba eo 
ameninţare pentru întreaga structură a societății. E timpul să fie 
băgată la răcoare. 

— Înţeleg ce spui, știu la ce te referi, n-am nicio problemă cu 
asta. Ce mă deranjează e o reclamaţie pentru comportament 
ameninţător agravant pe care am primit-o joi seara. Depusă 
direct la noi. Reclamanta a venit aici în persoană. A vorbit cu 
unul dintre ofiţerii de serviciu. 

— Lasă-mă să ghicesc. Colegii noștri de la unitatea de iepuri 
și hamsteri voiau să adauge ceva ce uitaseră? 

— Nu, spuse Annika Carlsson, scuturând iar din cap. 
Reclamanta era o vecină a doamnei Linderoth. Locuiește în 
același bloc, la etajul patru. Doamna Linderoth locuiește la 
ultimul etaj, etajul șapte. Aceeași persoană care a reclamat-o pe 
doamna Linderoth pentru maltratarea animalelor, atât a 
iepurelui, cât și a hamsterului, dacă te întrebai cumva. A depus 
de mai multe ori reclamaţii și la asociaţia locatarilor, dar asta e 
altă poveste. 

— Și ea cine e? 

— Celibatară, 43 de ani. Lucrează part-time ca secretară la o 
companie de IT din Kista. Nu are cazier. Pare să-și petreacă 
majoritatea timpului făcând muncă voluntară. Printre altele, e 
purtătoarea de cuvânt a organizaţiei Aveţi grijă de cei mai mici 
prieteni ai noștri. Se pare că e un grup mai radical desprins din 
mișcarea „Drepturile Animalelor”. Apropo, a fost și în 
conducerea acesteia. 

— Cine ar fi crezut? Are și un nume? 

— Fridensdal, Frida Fridensdal. Cu un singur „s”. „Valea 
păcii”, cu alte cuvinte. Și-a schimbat numele; s-a născut ca Anna 
Fredrika Wahlgren, dacă te întrebai cumva. 

— Ce Dumnezeu, spuse Bäckström, simțind cum îi crește 
tensiunea. Ce Dumnezeu, Annika, e destul de evident, nu-i așa? 
Frida Fridensdal cu un singur „s” și Aveţi grijă de cei mai mici 
prieteni ai noștri. E o ţicnită. Adică, de ce se ocupă, de păduchi 
și gândaci de bucătărie? 

— Înţeleg ce spui, știu la ce te gândești. De asta i-am pus eu 
însămi câteva întrebări. Vineri, la locul ei de muncă, dat fiind că 
a refuzat să vină la secţie, dacă vă întrebaţi cumva. Potrivit 
spuselor ei de atunci, nu mai îndrăznește să locuiască în casa ei. 
Crede că viaţa ei e în pericol și s-a mutat la o prietenă. Dar nu 
vrea să spună cum o cheamă pe această prietenă și unde stă. 
Consideră că nu îndrăznește să spună. Zice că nu are încredere 
că poliţia o poate proteja. Și nici prietena ei, de fapt. Se pare că 
această prietenă ar fi fost căsătorită cu un poliţist care o bătea 
și o viola. 

— Ce surpriză! pufni Bäckström. A 

— În primul rând, eu nu cred că inventează. În afara 
exagerărilor pe care le auzim în mod obișnuit și pe care și tu, și 
eu am învăţat să le acceptăm. E sincer speriată. Ingrozită, de 
fapt, iar în ce privește amenințarea pe care a reclamat-o, nu 
sună bine deloc. Ameninţări ilegale agravante, fără nicio 
îndoială. 

— Serios? spuse Bäckström. Și ce s-a întâmplat? 

Abia aştept, se gândi el. Poti să spui orice despre Carlsson, 
dar nu se sperie ușor. 

— O să ajung și la asta, dar de fapt marele mister e cu totul 
altul. 

— Care? 

— E complet imposibil să pui în acord ce spune ea despre 
amenințarea primită și doamna Virginia Linderoth, care pare să 
fie o bătrână destul de politicoasă. Nu are niciun sens, dar 
Fridensdal jură că bătrâna doamnă Linderoth se află în spatele 
amenințării împotriva ei. 

— Bun, spuse Bäckström. Te ascult. 

Joi după-amiaza, Frida Fridensdal a plecat de la serviciul ei din 
Kista la ora 5, a coborât în garaj, și-a luat mașina și s-a dus la 
centrul comercial din Solna ca să cumpere mâncare pentru acel 
weekend. După ce a terminat, s-a dus la apartamentul ei din 
Filmstaden să ia cina, să se uite puţin la televizor și să se culce. 

— Potrivit spuselor ei, ajunge acasă la aproximativ 6 și un 
sfert. Pregătește cina, mănâncă, vorbește cu o prietenă la 
telefon. Se uită la știrile de la televizor, apoi cineva sună la ușă. 
Ea crede că era probabil puţin după 7 și jumătate. 

— Incuiase ușa de la intrare? întrebă Bäckström, ghicind deja 
ce avea să urmeze. A 

— Da, ușa era încuiată. Inainte să deschidă, s-a uitat prin 
vizor, dat fiind că nu aștepta pe nimeni și în general e destul de 
precaută când vine vorba să deschidă ușa unor oameni pe care 
nu-i cunoaște. Bărbatul de afară arăta ca un fel de curier; purta 
o geacă albastră și avea un buchet mare de flori. A presupus că 
bărbatul livra flori. Așa că a deschis ușa. 

De ce nu se învață niciodată? se gândi Bäckström. 

— După asta totul se întâmplă destul de rapid. Bărbatul intră 
în apartament. Pune florile pe masa din hol. Se uită la ea și duce 
degetul la buze, îi spune să nu facă scandal, chiar dacă ea nu 
spune nimic. Apoi arată spre canapeaua din sufragerie. Ea se 
duce și se așază. După cum descrie ea lucrurile, dintr-odată se 
simte goală pe dinăuntru, pur și simplu îngrozită. Nu îndrăznește 
nici măcar să ţipe. Nu poate să respire, nu îndrăznește nici 
măcar să se uite la el. E complet blocată, sărmana de ea. 

— Și care a fost mesajul? 

— La început el nu spune nimic. Stă pur și simplu acolo, iar 
când deschide gura în sfârșit vorbește foarte încet, într-un mod 
aproape prietenos, ca și cum ar încerca să fie convingător, dacă 
pot să spun așa. Televizorul e pornit, așa că ea aude cu 
dificultate ce spune el. Dar sunt trei aspecte principale. In 
primul rând, ea nu l-a văzut. In al doilea rând, ea nu trebuie să 
mai spună nimic despre Elizabeth, iar dacă e cumva întrebată, 
trebuie să spună doar lucruri frumoase despre ea, mai ales 
despre iubirea lui Elizabeth față de animale și ce bine se pricepe 
să aibă grijă de ele. Al treilea lucru e că el va pleca în curând. 

Dar ea trebuie să stea acolo 15 minute după ce aude ușa 
închizându-se, fără să spună nimic despre toate acestea. 

— Elizabeth? El îi spune doamnei Linderoth Elizabeth? E foarte 
sigură de asta? 

— Foarte sigură. 

Inspectorul Annika Carlsson dădu din cap energic. 

— Și a mai spus ceva? 

Treaba asta nu sună prea bine, se gândi Bäckström. 

— Da, mă tem că da. Imediat după ce a încheiat 
preliminariile, după cum am explicat, scoate un cuţit pliabil sau 
un stilet. Victima îl descrie pe bărbat ca având dintr-odată un 
cuțit în mână. Smucește braţul drept și dintr-odată cuțitul e 
acolo. Ei bine, mie mi se pare că e vorba de un cuțit pliabil sau 
stilet. Ea mai spune și că bărbatul poartă mănuși negre. E prima 
oară când amintește faptul că el poartă mănuși și, potrivit 
spuselor ei, ăsta e momentul în care începe să fie convinsă că el 
o s-o ucidă sau cel puţin o s-o violeze. 

— Dar el nu face asta. 

— Nu, doar rânjește. Se uită la ea și spune că, dacă nu ascultă 
de sfatul lui, el o să se asigure că ea are loc în pizdă pentru un 
întreg magazin de animale domestice, și ridică în același timp 
cuțitul, așa că mesajul e destul de clar. Apoi pleacă. la din mers 
florile. Închide ușa și dispare, așa, pur și simplu. Fără niciun 
martor. Nimeni nu a văzut nimic, nimeni nu a auzit nimic. 

— Și ea nu inventează asta? 

— Nu, trebuia doar s-o vezi și s-o auzi. Pentru mine a fost mai 
mult decât suficient ca să mă convingă. 

— Și apoi? 

— Stă pe canapea, tremurând, până când se adună suficient 
ca să dea telefon unei prietene, aceeași prietenă cu care a 
vorbit la ora 7. În mobil, apelul apare la 8 și douăzeci și unu de 
minute seara. Prietena vine și o ia, apoi vin amândouă cu 
mașina aici, ca să depună la noi o reclamaţie. Reclamaţia e 
înregistrată la 9 fără un sfert în seara aia. 

— Și prietena asta? Ai vorbit cu ea? 

— Nu, victima refuză să-i dea numele. Prietena a asistat la 
interogatoriu, bineînțeles, și a spus că o cheamă Lisbeth 
Johansson, și chiar și-a dat numărul de telefon și seria actului de 
identitate, dar mă tem că niciunul nu s-a dovedit a fi real. Ea e 
prietena care se presupune că a fost căsătorită cu un poliţist 

care o agresa și viola. Bineînțeles, am întrebat-o pe victimă de 
ce ea sau mai degrabă amândouă fac asta. După spusele ei, din 
cauză că niciuna dintre ele nu are încredere în poliţie. 

— Dar o descriere? Nu ne-a dat nimic care să ne fie de folos? 

Refuză să spună cum le cheamă și unde locuiesc, dar se 
așteaptă să le protejăm, fir-ar a naibii, se gândi Bäckström. 
Lesbiene, se gândi el. 

— Da, una destul de bună. Din nefericire, se potrivește destul 
de bine cu prea mulți bărbaţi care lucrează în domeniul ăsta. 
Făptașul era îmbrăcat cu pantaloni închiși la culoare și geacă 
sub talie albastră, cu glugă, dintr-un material ca nailonul. Niciun 
logo sau colant pe geacă, e destul de sigură de asta. Mănuși 
negre, dar nu e sigură ce avea în picioare. Dacă ar fi să 
ghicească, ar zice o pereche de adidași obișnuiți. Teniși albi, 
cum a spus ea. Are cam 1,90 înălţime. Bine făcut, în formă, 
părea solid. Faţă uscăţivă, trăsături proeminente, păr scurt și 
negru, întunecat, ochi înfundațţi în cap, nas mare și ușor coroiat, 
bărbie puternică, barbă nerasă de trei zile, vorbea suedeză 
perfect, fără accent, nu mirosea a tutun, transpiraţie sau 
aftershave. Undeva între 30 și 40 de ani. 

Annika Carlsson își urmărea notițele cu pixul în timp ce 
vorbea. 

— Ei, cam asta e tot. Mă gândeam să găsesc niște imagini la 
care să se uite - dacă e dispusă să vină din nou la interogatoriu. 
Imediat după ce terminăm ședința asta, îţi trimit pe e-mail 
reclamaţia ei și transcrierea interogatoriului. 

— Excelent, spuse Bäckström, ridicând mâna ca să 
preîntâmpine întrebările sau orice alt tip de absurdităţi 
nenecesare. Dacă tu te ocupi de ea, eu o să am grijă de ce ne- 
au trimis colegii de la Poliţia Municipală. Ceea ce ne aduce la a 
doua chestiune. Ai spus că ai două cazuri. Despre ce e al doilea? 

Mai bine să scăpăm și de asta, se gândi el. 

— Sigur, spuse Annika Carlsson, țuguindu-și din cine știe ce 
motiv buzele. Dar cred că cel mai bine ar fi să ni-l explice Jenny, 
aici de faţă. Ea s-a ocupat de el. 

Jenny, se gândi Bäckström. Jenny Rogersson, cea mai nouă și 
tânără colegă a lui și una pe care el o recrutase de unul singur. 
Jenny cu păr lung și blond, zâmbet alb ametitor și bust generos. 
Jenny, care zilele astea era singura adiere proaspătă din această 
casă de nebuni în care el era obligat să-și petreacă timpul. 

Jenny, o încântare pentru ochi, balsam pentru sufletul lui, care 
dădea aripi fanteziilor și îi oferea posibilitatea de a evada în altă 
lume, una mai bună, chiar și într-o zi de luni precum aceasta. 

— Mulţumesc, Annika, spuse Jenny Rogersson, aplecându-se 
deasupra teancului de hârtii din faţa ei. 

— Ascult, spuse Bäckström laconic. 

Aici eu decid cine vorbește, se gândi el. 

— Mulţumesc, șefule, spuse Rogersson. Ei bine, probabil ar 
trebui să încep cu o reclamaţie pe care am primit-o lunea 
trecută, în după-amiaza zilei de luni, 20 mai. A fost înregistrată 
la recepţia secţiei de poliţie de aici, dar e puţin neclar cine a 
depus-o, pentru că erau foarte mulţi oameni care voiau 
pașapoarte și o grămadă de alte lucruri. Reclamantul e anonim. 
Reclamaţia constă într-o scrisoare adresată poliţiei de aici, din 
Solna, iar în partea de sus scrie „Către Departamentul de 
infracţiuni al Autorităţii de Poliţie din Solna”. Dedesubt e un titlu: 
„Reclamaţie referitoare la o agresiune produsă în parcarea din 
faţa Palatului Drottningholm, duminică, 19 mai, puţin după ora 
11 seara”. Încheiat citatul. Deci se presupune că evenimentul 
respectiv ar fi avut loc în seara dinaintea primirii reclamaţiei. Și 
cam asta e tot ce se poate spune despre acest lucru. 

Detectivul inspector interimar Jenny Rogersson dădu din cap, 
pentru a sublinia ceea ce tocmai spusese. 

— Și ce se spune în reclamaţie? întrebă Bäckström. 

—E o poveste lungă, aproape două pagini, în care 
reclamantul descrie ce s-a întâmplat. E scrisă la calculator și e 
tipărită clar. Bine formulată, fără greșeli de ortografie, poate 
puţin deficitară ca structură, și se încheie cu afirmaţia 
reclamantei că vrea să rămână anonimă, dar jură pe onoarea ei 
că tot ce a scris ea e adevărat. 

— Ea? De unde știi asta? întrebă Bäckström. Că e femeie, 
vreau să spun? 

Dumnezeule mare, uită-te ce tâte are tipa asta! se gândi el, 
încrucișându-și piciorul stâng peste cel drept, în eventualitatea 
în care supersalamul lui decidea să miște. Și mai era și bluza 
mică și neagră, întinsă bine peste tot. 

— Asta a fost impresia mea. Citind printre rânduri, cred că e 
destul de clar, dacă pot să spun așa. Printre altele, amintește în 
treacăt de soțul ei mort. O femeie mai în vârstă, bine educată, o 
văduvă care se întâmplă să locuiască în apropierea palatului. 
Sunt destul de sigură de asta, dar, dacă vrei, șefule, pot să dau 
mai multe exemple. 

— Spune-mi ce s-a întâmplat, răspunse Bäckström. 

Dumnezeule! se gândi el în timp ce supersalamul lui începea 
în mod evident să înțeleagă ce se petrece și decisese să 
transforme pantalonii lui, care îi veneau perfect, într-un cort de 
circ. 

— Potrivit spuselor ei, reclamanta își scoate câinele pentru 
obișnuita plimbare de seară. O ia spre sud-est, prin acea parte a 
parcului lipită de gardul care înconjoară terenul palatului, iar 
când se apropie de parcare aude două voci bărbătești agitate. În 
partea de nord a parcării, aproape de terenurile de tenis, sunt 
doi bărbaţi care se ceartă. Unul dintre ei e extrem de supărat și 
strigă și înjură la celălalt. 

— Ascult, spuse Bäckström, care acum își luase precauţia 
suplimentară de a-și apropia scaunul de masă, astfel încât 
supersalamul lui să fie complet invizibil. 

— Ei bine, lângă ei e parcată și o mașină, dar ea nu cunoaște 
marca. Doar că e neagră și pare scumpă - Mercedes, BMW, ceva 
de genul ăsta. Însă altfel parcarea e complet pustie și nu e 
nimeni altcineva în jur. Ea se oprește când îi aude și, dacă am 
înţeles eu corect, se adăpostește în spatele gardului din jurul 
terenurilor de tenis, la aproximativ 30 de metri de cei doi 
bărbaţi. Ca să nu poată fi văzută, practic. 

— Bun, bun, spuse Bäckström. 

Simţea o nevoie crescândă de a avea și altceva la care să se 
gândească în afara adânciturii ameţitoare dintre sânii lui Jenny 
Rogersson. Mai ales că ea se întorsese cu fața la el și distanța 
dintre ei era neglijabilă. 

— Dacă greşesc cumva, spune-mi, continuă el. Doi bărbaţi se 
ceartă și unul dintre ei e foarte agresiv și strigă și înjură la 
celălalt. Apoi apare martora noastră cu câinele și se ascunde în 
spatele gardului, ca să nu poată fi văzută. 

— De fapt ea e singură - martora, vreau să spun, răspunse 
Rogersson. Câinele ei e mort. Se pare că a murit toamna 

trecută. Era un pudel obișnuit, apropo. Pe nume Sickan. Așa 
spune în scrisoarea ei. 

— Stai așa puţin, spuse Bäckström. Stai așa. Vrei să spui că 
tipa asta bătrână se plimbă la miezul nopţii prin parcul de lângă 
Palatul Drottningholm, târând un câine mort după ea? 

— Știu la ce te gândești, spuse Rogersson, lăsând încet să-i 
înflorească un nou zâmbet. Dacă am înţeles eu corect, martora 
noastră a ieșit cu câinele pentru exact aceeași plimbare de 
seară timp de ani de zile și se pare că Sickan avea 15 ani cânda 
murit. Întotdeauna aceeași rută. De la casa ei spre sud, apoi 
sud-est, în jurul  parcării din fata Teatrului Palatului 
Drottningholm, și înapoi. A devenit un fel de rutină pentru ea, pe 
care pare să o fi respectat chiar și după moartea lui Sickan. Insă 
acum de una singură, bineînţeles. 

— Tot nu înţeleg. Sickan e un el? Un câine mascul, vreau să 
spun? 

— Știu, nu e drăguţ? zâmbi larg Jenny Rogersson, arătându-și 
dinţii albi și buzele pline și roșii. Se pare că asta era porecla lui 
și... 

— Bun, înţeleg, spuse Bäckström. Dar n-am putea să... 

— Scuze pentru întrerupere, dar ar fi așa de greu să auzim 
totuși ce s-a întâmplat? spuse Annika Carlsson. 

Avea o voce glacială și niște ochi tăioși care, din cine știe ce 
motiv, îl sfredeleau pe complet nevinovatul Bäckström. 

— Da, scuze, s-au amestecat puţin lucrurile, spuse Jenny 
Rogersson, fără să se supere pe nedrept. Varianta scurtă e că 
avem un făptaș bărbat care este extrem de supărat, strigă și 
înjură la celălalt bărbat - victima noastră, cu alte cuvinte - în 
timp ce flutură un obiect în mână, ceva despre care martora 
noastră a crezut la început că e o bucată zdravănă de ţeavă. 
Apoi se apropie și îl lovește pe celălalt bărbat în faţă, 
doborându-l la pământ, după care, în timp ce bărbatul se târăște 
în patru labe prin parcare, începe să-l lovească cu piciorul și cu 
acea bucată de ţeavă. Apoi se pare că încearcă să o bage 
printre picioarele victimei, în același timp în care îi dă un ultim 
șut în fund. Apoi pur și simplu se îndepărtează, se urcă în 
mașina lui și pleacă, cu roțile derapând. Simultan, victima lui se 
ridică de jos și fuge de la locul faptei. 

— Martora a văzut numărul mașinii? 

Annika Carlsson încă avea un ton abrupt. 

— Nu. Nu a avut timp. Dar e destul de sigură că ultima cifră 
era nouă și crede că penultima ar putea fi tot nouă. Doi de nouă 
la coadă și era o mașină mare și neagră care părea scumpă. E 
sigură de asta. 

— Dar bucata de ţeavă? Arma. Dacă am înţeles eu corect, a 
fost lăsată în parcare? 

— Da, bineînţeles, spuse Rogersson dând mulțumită din cap. 
Cel mai frumos e că de fapt nu era deloc o bucată de ţeavă. 

— Nu era o bucată de ţeavă? 

Annika Carlsson nu părea nici pe departe la fel de mulțumită. 

— Nu, era un catalog de artă pe care făptașul îl făcuse sul, de 
asta a crezut ea că e o bucată de țeavă. E de la o casă de 
licitaţii celebră din Anglia. Celebră în lume, de fapt. Casa de 
licitaţii, vreau să spun. Am căutat-o pe Google: se numește 
Sotheby's; e din Londra. Vinde tablouri, mobilă, covoare și 
antichităţi scumpe, iar acest catalog conţine imagini cu o 
grămadă de lucruri care s-au vândut la Londra la începutul lui 
mai. Cu doar două săptămâni înainte, făptașul nostru decide să-l 
folosească pentru a-și agresa victima. De fapt îl am aici. 

Jenny Rogersson ridică un dosar transparent de plastic în care 
era un catalog verde cu logoul Sotheby's pe copertă. 

— Martora noastră anonimă ni l-a trimis. L-a găsit în parcare 
și și-a dat seama că trebuie să fie ceea ce văzuse ea. Catalogul 
și scrisoarea ei erau băgate într-un plic din acelea căptușite pe 
care le găsești la poștă. Pe el sunt urme de sânge - pe catalog, 
adică. Pete și câteva dâre. Probabil sângele victimei, după cum 
indică martora în declaraţie. 

— De unde știi că e sânge? 

În mod evident, Annika Carlsson refuza să dea înapoi. Nu 
neapărat două surori care se iubesc, se gândi Bäckström. 

— L-am rugat pe Hernandez de la Criminalistică să verifice. 
Urmele au ieșit pozitive pentru sânge. A trimis o mostră și la 
Laboratorul Naţional, să verifice ADN-ul. 

— Crezi că e posibil ca victima noastră să fie în baza de date? 
întrebă Bäckström. 

Ce rost o fi având? Toată chestia asta e un caz foarte clar, se 
gândi el. Un curist l-a agresat pe alt curist. O bătaie tipică între 
poponari - probabil că nu se iînțeleseseră în privința prețului 
unui vibrator de colecție care apartinea unui al treilea curist. 

Cărei persoane normale i-ar trece vreodată prin cap să 
folosească un catalog de licitații ca armă de atac? 

— Păi, nu e, spuse Rogersson. Asta e lucrul absolut incredibil 
la reclamaţia asta. Pentru că martora noastră spune că a 
recunoscut victima. E unul dintre vecinii ei. Îl cunoaște de ani de 
zile, așa că e destul de sigură. Ea spune că stau la câteva 
blocuri unul de celălalt. L-am verificat. Nu are cazier. Pare să fie 
o persoană foarte cumsecade. Poate un prieten al regelui. Nu se 
știe niciodată. 

— Continuă, spuse Bäckström. 

Prietenul lui, supersalamul, părea să se fi liniștit. Probabil din 
cauza câinelui mort, se gândi el. Dacă nu cumva a acelor 
acrobaţi anali care îl făcuseră să-și piardă concentrarea. 

— Îl cheamă Hans Ulrik von Comer, baron, unul dintre acei 
indivizi aristocratici, 63 de ani. Căsătorit, cu doi copii adulţi - 
două fete, ambele căsătorite. Locuiește într-o casă închiriată. 
Casa e la doar câteva sute de metri de palat, care, evident, e 
deţinut de Administraţia Curţii. E un fel de expert în artă, are un 
doctorat în istoria artei, se pare că ajută curtea să se ocupe de 
arta și antichităţile ei. Are și o firmă care face comerț cu artă, 
oferă evaluări, îi ajută pe oameni să vândă și să cumpere artă, 
genul ăsta de lucruri. 

— A depus plângere? întrebă Bäckström, chiar dacă știa deja 
răspunsul. 

Căsătorit cu două fiice, de ce să o supere inutil pe draga lui 
soție? Minunat! 

— Nu, asta e ciudat, spuse Rogersson. Nu găsesc nicio 
plângere din partea lui. Așa că l-am sunat și i-am spus că am 
primit o reclamaţie anonimă care sugera că el a fost agresat și l- 
am întrebat dacă are ceva de spus despre asta. A negat 
vehement. A spus că nici nu era în acea zonă când s-a întâmplat 
asta. De fapt părea foarte supărat. 

— la uite ce surpriză! spuse Bäckström,  privindu-și 
demonstrativ ceasul. Bine, bine. Dacă mă întrebaţi pe mine, mi 
se pare un caz tipic în care nu e nevoie de niciun alt demers. 
Clasează-l la „Nu s-a comis nicio infracţiune”, ca să nu stricăm 
inutil statisticile. Eu o să aprob imediat. Ei, haideţi să punem 
capăt aici ședinței. Dacă vreunul din voi mai are ceva care îl 
preocupă, sunt la mine în birou până la ora prânzului. După 

asta, mă tem că o să fiu la o întâlnire cu Infracţiunile Regionale, 
așa că va trebui să vă descurcați fără mine. 


7. 


Primul lucru pe care îl făcu după ce ajunse la adăpostul ușilor 
închise fu să apese pe butonul „să nu fiu deranjat”. Apoi inspiră 
adânc de trei ori, după care descuie sertarul de sus al biroului 
său, scoase sticla pe care o avea de la serviciu și își turnă un 
pahar sănătos, completat cu două bomboane pentru gât, după 
ce votca bună rusească i se instalase bine în stomac. Abia apoi 
începu să facă inventarul acelei dimineţi. 

Ceva care începuse cu o bătrânică ce uitase să-și hrănească 
iepurele generase o duzină de reclamaţii de încălcări grave ale 
legii, în care făptașul era o doamnă în vârstă ajunsă în mod 
evident la a doua ei copilărie, și nu rămânea altceva de făcut 
decât să le șteargă, ca să nu strice rata de soluţionare a 
departamentului. 

Din nefericire, se părea că bătrânica avea un caracter foarte 
neplăcut, unul cu care el nu voia deloc să aibă de-a face, așa 
cum avuseseră colegii lui cretini de la unitatea de iepuri și 
hamsteri a Poliţiei Municipale. Cum mama naibii putea ea să 
cunoască un bărbat ca acela? Nu are niciun sens, și ea nici nu 
avea copii. Ce mai știm? se gândi el, oftând adânc și turnându-și 
încă un deget pentru siguranţă, chiar dacă de obicei evita astfel 
de destrăbălări modeste înainte de amiază. 

Doi curiști mai distinși se încaieră ca fetele lângă palatul 
Maiestăţii Sale Regale. Unde atacatorul necunoscut a folosit în 
mod evident un catalog de artă și unde victima, un fel de 
poponar al curţii, a negat că ar ști ceva despre incident. Ce 
dracu’ are o bâtă de baseball sau un topor de modă veche? se 
gândi el, în timp ce cineva bătea la ușă, în ciuda luminii roșii. 

Există o singură persoană în clădirea asta care ignoră lumina 
roșie, se gândi el. iși eliberă biroul și încuie sertarul, cu doar 
câteva secunde înainte ca Annika Carlsson să intre cu pași 
hotărâți în camera lui. 

— Simte-te ca acasă, Annika, spuse Bäckström, fără să ridice 
privirea din hârtiile pe care se prefăcea că le citește. 

— Mersi, spuse ea. 

Annika Carlsson puse pe biroul lui un dosar de plastic mult 
prea mare cu notițe despre acel caz. Deja se așezase. 

— Materialul compilat referitor la eforturile unităţii de 
protecţie a animalelor, explică ea. Ai promis că le dai 
semnătura. 

— Mai ales de dragul tău, spuse Bäckström. 

— În acest caz, dă-mi voie să-ți ofer un sfat, spuse ea 
lăsându-se pe spătarul scaunului. 

Annika Carlsson vorbise cu colegii ei în uniformă din Solna 
care o convinseseră în sfârșit pe doamna Linderoth să deschidă 
ușa celor doi polițiști bărbaţi de la unitatea de protecţie a 
animalelor, ca și celor doi oficiali femei de la consiliul local, și îi 
lăsase să intre în apartament. De asemenea, ei îi povestiseră 
despre vecina de alături a doamnei Linderoth, care fusese 
extrem de supărată din cauza erorii judiciare la care credea ea 
că fusese supusă doamna Linderoth. 

— Potrivit spuselor colegului Axelsson - el e cel a cărui mamă 
e o veche prietenă a doamnei Linderoth - nici polițiștii de la 
unitatea de protecție a animalelor, nici cele două femei de la 
consiliu nu purtau uniformă sau altceva care să indice cine sunt. 
Potrivit vecinei doamnei Linderoth, la început au sunat la 
soneria acesteia, apoi au început să bată în ușă, după care unul 
dintre ei a început să strige prin cutia poștală, spunându-i să 
deschidă. După o vreme ea a deschis ușa puţin, cu lanţul de 
siguranţă pus, a scos vechiul pistol și asta le-a dat aripi colegilor 
noștri, care au fugit să se adăpostească. 

— Dar ea, această femeie Linderoth, are vizor la ușă? 

Probabil e din cauza votcii, se gândi Bäckström. Annika 
Carlsson păru dintr-odată încântată. 

— Bine, Bäckström, spuse ea. Acum te recunosc iar. Nu, nu 
are, pentru că l-a astupat. Se pare că există unul, dar nu se 
vede prin el, așa că ea nu a văzut nicio legitimațţie și nu i-a spus 
nimeni dinainte că o să primească o vizită. 

— Și vecina cât de sigură e? 

— Ea stă la același etaj. Ușa ei e chiar vizavi de ușa doamnei 
Linderoth și are un vizor funcţional, în caz că te întrebai, așa că 
imediat ce situaţia a început să devină zgomotoasă, ea s-a 
postat la ușă, cu ochiul lipit de vizor. A reușit, cumva, să-i 
înregistreze și cu mobilul. Imaginea nu prea ne ajută, dar 
calitatea sunetului e bună. Mi-a pus înregistrarea la telefon și 

colegii noștri făceau un scandal îngrozitor. În orice caz, nici ea 
nu avea habar ce se întâmplă. Ea zice că se gândea să sune la 
poliţie. Se gândea că erau niște infractori care se iau de 
pensionari și care încercau să intre în apartamentul vecinei. 
Două femei și doi bărbaţi, tocmai citise un articol din ziarul local 
care spunea că de obicei în bandele de tipul ăsta sunt și femei, 
și bărbați. 

— Ai vorbit cu ea? Cu vecina, vreau să spun? 

— Da, ce naiba îţi imaginezi? l-am pus întrebări la telefon, ca 
să văd dacă merită s-o aducem aici. 

Acum e iar ea Însăși, se gândi Bäckström. Deschisă, pozitivă, 
fără să-și înfrâneze agresivitatea. 

— Interesant, spuse Bäckström. Rămâi calm, se gândi el. 

— Da, nu-i așa? Deci poţi să respingi toată prostia asta. 

Carlsson arătă spre teancul de notițe de caz, apoi se ridică 
brusc. 

— Referitor la o chestiune complet diferită... ultimul nostru 
recrut, mica Rogersson, se întâmplă cumva să fie fiica celui mai 
bun prieten al tău? 

— Ce vrei să spui? 

Rămâi calm, se gândi iar Bäckström. 

__— E un copil, Bäckström. Are încă palmele umede de emoție. 
In ciuda acelor țâțe imense la care tu și ceilalți tipi din 
departament salivaţi încontinuu. 

Annika Carlsson desenă niște cercuri mari în aer, în dreptul 
pieptului ei, ca să arate ce voia să spună. 

— Dar ăsta nu e sfârșitul lumii, spuse Bäckström dând din 
umeri. 

Apoi își luă o expresie inocentă și continuă: 

— Există locuri mult mai rele în care poți să fii uscat. 

Asta e bună de tot, se gândi el. 

— Ce dracu’ vrei să spui cu asta? Ce locuri mult mai rele? 

— Păi, gura, de exemplu. Când îţi dai seama că spui numai 
prostii și ţi se usucă gura complet. Asta nu poate fi plăcut. Tu ce 
credeai că vreau să spun? 

Acum lesbiana asta are la ce să reflecteze, se gândi el în timp 
ce își apropia mâna discret de butonul de alarmă de sub birou. 
Pentru orice eventualitate. 

— La naiba, ai grijă ce faci, Bäckström! spuse Annika 
Carlsson, privindu-l cu ochii îngustaţi de tot, în timp ce arăta cu 
mâna spre el. _ 

— Mersi, spuse Bäckström. Mă bucur că te-am văzut. lţi 
doresc o zi frumoasă, Annika! E întotdeauna o plăcere. 

Sunt nebune după tine, se gândi el imediat ce ea ieși cu pași 
hotărâți, trântind ușa în urma ei. Până și una ca draga lui colegă 
Carlsson, chiar dacă ea juca și în circuitele open și dublu mixt. 

După exact un minut se auzi un nou ciocănit la ușă, de data 
asta mai discret. Și tocmai înainte ca el să aibă timp să scoată 
cheia și să descuie iar sertarul. 

— Intră! ţipă Bäckström. 

Își dădea seama că - judecând după sunet - era imposibil să 
fie Annika Carlsson, care decisese să-i facă o nouă vizită 
spontană. 

Și mai rău, se gândi el când văzu cine era. Detectiv inspector 
Rosita Andersson-Trygg, trecută bine de 50 de ani, dintre care 
toți lăsaseră urme, uraganul departamentului, așa că bravo lui 
că avea deja telefonul în mână. 

— Va trebui să mă scuzi, Rosita, spuse Bäckström fluturând 
mâna a scuze și acoperind microfonul. Va trebui să vorbim 
mâine. Tocmai am primit un telefon important. 

— Mâine? Se poate măcar la prima oră? E destul de 
important. 

Andersson-Trygg îi aruncă o privire  suspicioasă și 
imploratoare în același timp. 

— Cum să nu, cum să nu. 

Bäckström flutură iar din mână, de data asta puţin mai ferm, 
în timp ce ducea demonstrativ telefonul la ureche. 

Trebuie să pun încuietoare la ușa aia afurisită, se gândi el 
imediat după ce ea plecă. În absenţa altei variante mai bune, 
aprinse din nou lumina roșie și, ca să fie sigur, luă scaunul 
pentru vizitatori și îl propti în ușă, apoi se așeză iar și descuie 
sertarul biroului. 

Acum e timpul pentru un pahar sănătos, decise el. Și ploua. O 
ploaie de vară persistentă care se prelingea pe ferestrele 
biroului care era închisoarea lui. Ce fel de viață e asta? se gândi 
el, oftând adânc. 

8. 


În seara zilei de luni, 27 mai, Bäckström le tinu pensionarilor 
din Solna o prelegere despre cum puteau să se protejeze cel 
mai bine împotriva infracţiunilor violente. Asta îi surprinse pe 
colegii lui de la secția de poliţie, după ce afla în cele din urmă, 
dat fiind că de obicei Bäckström evita orice lucruri de acest fel și 
era cunoscut în secție pentru antipatia față de pensionari și 
copiii mici, din motive la fel de evidente. Erau plângăcioși, 
nestatornici și în general de neînțeles, dar în același timp cereau 
mult prea multă atenţie din partea oamenilor muncitori și pe 
deplin normali. Și miroseau urât. Atât pensionarii, cât și copiii 
mici erau pur și simplu un cost nenecesar. Fiecare persoană 
rațională știa asta, nu în ultimul rând Bäckström însuși. Dar în 
acel caz făcuse o excepție. 

Cu o lună în urmă, fusese sunat de una dintre multele lui 
cunoștințe din afara lumii poliţiei. Acest contact extern era un 
dezvoltator imobiliar și magnat local, iar Bäckström avusese 
anterior ocazia de a-l ajuta cu numeroase și diverse probleme, 
spre satisfacția lor reciprocă și, desigur, cu cea mai mare 
discreţie. 

— Mă gândeam să te invit la cină, Bäckström, începu 
cunoștința lui când îl sună. Am o mică propunere care cred că 
te-ar putea interesa. 

— Mi se pare o idee excelentă, spuse Băckstrom. 

Bäckström avea grijă să păstreze controlul lichidităţilor 
personale și, după doar câteva zile, se întâlniseră în camera din 
spate a unui restaurant de top din centrul orașului, ca să 
mănânce, să bea și să discute chestiuni de afaceri. 

Dezvoltatorul imobiliar avea nevoie de ajutor pentru ultimul 
lui proiect, adresat tocmai pensionarilor. Un cartier de locuinţe 
cu o sută de apartamente de lux, amplasate pe malurile 
Canalului Karlberg și alte lucruri de felul ăsta, ca și un mediu 
perfect sigur, care să-i împiedice pe locatari să devină victime 
ale infracţionalităţii. Viitorii locatari nu erau orice pensionari 
bătrâni. Ei puteau fi cel mai bine descriși drept oameni în vârstă 
care își împărțeau timpul între navigat și golf, degustări de 
vinuri, concerte, croaziere în străinătate și prânzuri îndelungi în 
zona rurală a Toscanei, înconjurați de toţi copiii și nepoţii lor. 


Vp - 2 


Bäckström era încă nesigur, pentru că descrierea nu se 
potrivea deloc cu ideea lui despre grupul ridicol de mare de 
cetăţeni mult prea bătrâni și acum complet de prisos care nu 
erau altceva decât o povară pentru oamenii obișnuiți și 
cumsecade. Oameni în vârstă prosperi? In mintea lui, aceștia 
erau o mare hoardă de escroci bătrâni invalizi și deficienţi 
mental, cu proteze dentare strâmbe, cadre pentru mers și 
aparate auditive, totul înconjurat de un miros ușor, dar 
inconfundabil de urină. Se văitau mereu că vor mai mulţi bani și 
încă o operaţie la șold, memoria lor pe termen scurt semăna cu 
un gard părăginit și de obicei reușeau să-și uite portofelul acasă. 
Doar unui infractor orb și retardat i-ar fi trecut vreodată prin 
minte să se ia de ei. 

— Nici nu-ţi dai seama cât de tare te înșeli în cazul ăsta, 
Bäckström, îi spuse cunoștința lui în timp ce mai turna o votcă 
rusească tare în paharul acestuia. 

— Te ascult, spuse Bäckström dând din cap și înghițind 
jumătate de pahar. 

Gazda lui îi repetă că aceștia nu erau niște pensionari 
obișnuiți. Cei despre care vorbea el erau cei aproximativ 100 
000 de cetățeni de peste 60 de ani care controlau mai bine de 
jumătate dintre activele ţării și care își dedicau o parte 
considerabilă a timpului făcându-și griji în privinţa probabilității 
de a deveni victime ale infracţionalităţii. Se temeau de 
agresiuni, tâlhării, spargeri sau doar de scrijelirea vopselei 
Mercedesului lor, iar după realizările lui în combaterea 
infracţionalităţii bine difuzate și după apariţiile în media, 
Bäckström era primul pe lista lor în ce privește oamenii care 
puteau să le ofere sfaturi de valoare în astfel de chestiuni. 

— Și aici intri tu în scenă, Bäckström, declară cunoștința lui, 
subliniindu-și remarca prin ridicarea paharului în care avea 
whisky de malț de 18 ani. Nici nu știi cât de popular ești. Nu e 
vorba de altceva decât să-i sperii puţin, apoi să-i liniștești 
subliniind marea importanţă a unei locuinţe sigure. Partea asta, 
locuinţa sigură, e responsabilitatea mea. Eu o să fac în așa fel 
încât tu să primești un scenariu complet pe care să îl urmezi - e 
cât se poate de simplu. Pot să te asigur, Bäckström, că dacă 
cineva încearcă să intre în clădirea aia face asta doar pentru că 
are tendinţe suicidare. A 

— Inţeleg ce spui, spuse Bäckström. Ințeleg ce spui. 

Repetă acea propoziţie pentru siguranţă. 

Dar exista o problemă, și nu tocmai una minoră. Potrivit 
regulilor după care se conducea el, nu putea să accepte bani 
pentru acest tip de activitate și, pentru că își petrecea mare 
parte a vieţii active lucrând ca ofițer de poliţie, era foarte 
selectiv în privinţa modului în care își petrecea puţinele ore de 
viață privată care îi mai rămâneau. Singurul lucru pe care îi 
ofereau de obicei angajatorii lui cuiva care își asuma sarcini de 
această natură erau niște zile libere. Și când ar fi putut să și le 
ia, dat fiind programul lui deja supra-încărcat? 

— Asta e absolut ridicol, Bäckström, spuse cunoștința lui 
făcându-i cu ochiul. Eu n-am nicio intenţie să te supun la așa 
ceva. De ce să nu facem cum am făcut întotdeauna în trecut? În 
ce privește detaliile tehnice, tu nu trebuie să-ţi faci nicio grijă. E 
vorba de o scurtă introducere, doar 15-20 de minute sau așa 
ceva, pentru care mă gândeam să cer departamentului nostru 
de PR să-ţi scrie un text, și apoi încă 15 minute pentru întrebări. 
Ce zici de asta? 

— Sună bine, spuse Bäckström, imaginându-și deja plicul 
cafeniu din faţa lui. 

— Atunci hai să cădem de acord, spuse dezvoltatorul 
imobiliar. Și după ce terminăm cu asta îţi ofer o cină mai bună. 

Apoi dăduseră mâna și băuseră în cinstea învoielii, iar după o 
lună ziua aceea sosi. 


9. 


Întâlnirea avu loc la sediul companiei imobiliare, chiar lângă 
Arena Naţională din Solna. În clipa în care intră în holul mare, 
îmbrăcat în marmură, pe Bäckström îl izbi mirosul dulce și 
discret al banilor. Membrii publicului, cam o sută în total, se 
potriveau și ei destul de bine cu descrierea făcută de cunoștința 
lui. Femeile purtau pulovere de cașmir, coliere de perle și șaluri 
franţuzești de mătase viu colorate, în timp ce bărbaţii purtau 
sacouri albastre, pantaloni colorați și pantofi cu mici ciucuri de 
piele. O grămadă de sărutări din vârful buzelor, flecărit și 
consoane nazale; foarte mulţi dintre ei se grăbiseră cu 
șampania. Angajaţii îmbrăcaţi în alb care pregăteau bufetul 
imens din fundal lăsau să se vadă că nimeni nu avea să rămână 

fără cozi de homar, caviar de coregon sau pate de rață, după ce 
Bäckström avea să-și fi rostit discursul. După ce el avea să-i 
facă să vadă adevărul și calea și, mai presus de orice, să-și dea 
seama de importanţa unei locuințe sigure și să se înscrie pe 
listele deja pregătite pentru a-și exprima interesul față de noile 
apartamente. 

Nu sunt niște pensionari obișnuiți, se gândi Bäckström, și de 
fapt erau doi care stricau imaginea. Două celebrităţi locale, nu 
în ultimul rând în cadrul secţiei de poliţie la care lucra el. Doi 
vechi prieteni care apăruseră la periferia unei anchete pentru 
crimă la care lucrase cu câţiva ani în urmă, Mario Grimaldi zis 
„Nașul” și tovarășul lui de arme Roly Stâlhammar zis „Stolly”. 

Același Mario Grimaldi zis „Nașul”, despre care la secţia de 
poliţie se zvonea că deţine jumătate de district, în ciuda faptului 
că era un evazionist celebru care petrecuse câteva decenii în 
vârful listei Infracţiunilor Economice. Însă toate eforturile lor 
erau în zadar, deoarece, în îndelungata lui viață, Nașul Grimaldi 
nu primise nici măcar o amendă pentru parcare, iar polițiștii își 
pierduseră interesul pentru el, dat fiind că avea mai multe 
certificate medicale care declarau că suferă de Alzheimer și că e 
inapt să fie interogat. Ținând cont de activele lui inexistente, era 
greu de înțeles ce căuta aici. 

Chiar dacă sănătatea și finanţele lui erau într-o stare proastă, 
asta nu părea să-i fi afectat aspectul. Nașul era la fel de bronzat 
și distins ca orice alt șef mafiot, în costumul lui negru cu cămașă 
albă de in fără cea mai mică urmă de ciucure pe pantofii negri 
strălucitori. 

— Te cunosc, spuse Nașul punând un arătător bine îngrijit pe 
pieptul vorbitorului din acea seară. Stai, nu-mi spune. 

Nașul zâmbi, lăsând să se vadă niște dinţi la fel de albi 
precum chiuveta din baia lui Bäckström, în timp ce făcea cu 
degetul spre el. , 

— Știu! Beck, inspectorul-șef Beck. Asta ești, inspectorul-șef 
Beck. Știam eu. Mă uit des la emisiunea la care apari la 
televizor. 

Ar fi bine să fii foarte atent, flașnetar nenorocit și alunecos ce 
ești, se gândi Bäckström, aruncându-i privirea lui cruntă de Clint 
Eastwood. 

— Mă bucur să te văd, Beck, continuă Nașul. Să îndrăznesc 
oare să sper că noi doi vom fi vecini? Se pare că există o 
garsonieră la parter, la un preţ accesibil, dacă vrei să... 

— Bäckström o să ţină o prelegere, îl întrerupse Roly 
Stâlhammar. 

Acesta fusese cândva detectiv la unitatea de infracțiuni din 
centrul Stockholmului. Multiplu campion naţional de box la 
categoria supergrea, renumit pentru forța lui fizică, după cum 
puteau confirma cele câteva mii de escroci pe care îi aruncase 
în celulă cu o singură mână, în cei patruzeci de ani în care 
lucrase ca poliţist. Roly Stâlhammar zis „Stolly” era un om care 
avea o bună reputaţie în ambele tabere. 

Se pensionase deja de mai mulţi ani. Născut și crescut în 
Solna, era prieten din copilărie cu Mario Grimaldi, care venise în 
Suedia cu părinţii, odată cu primul val de muncitori imigranţi din 
anii '50, și începând de atunci, iubitul lui credincios. Era, de 
asemenea, un vizitator regulat al curselor de cai din Solvalla, 
dar, ţinând cont de faptul că se spunea despre el că e sărac lipit, 
singurul lucru care putea explica prezenţa lui acolo era 
posibilitatea ca prietenul său cel mai bun să fi făcut în sfârșit 
pasul decisiv și să-l fi angajat ca asistent - în ciuda blugilor, 
cămășii cu pătrăţele și gecii de piele ponosite care îl deosebeau 
de restul publicului. 

— Arăţi plin de viaţă, Roly, spuse Bäckström cu un zâmbet 
amabil. Te-ai lăsat de băut sau ce? 

— Mai plin de viaţă ca oricând, aprobă legenda, uitându-se la 
Bäckström cu niște ochi care dintr-odată erau ca niște 
ambrazuri. Mersi de întrebare, dacă o să ai chef să faci trei 
reprize cu cineva, sună-mă. Promit să terminăm rapid. 

Nu e întreg la cap - de fapt e destul de periculos, se gândi 
Bäckström și se mulțumi să dea din cap, dat fiind că nu avea 
nicio intenţie să îi permită lui Roly și pumnilor lui ca niște 
ciocane să intervină între el și plicul cafeniu care îl aștepta după 
colţ. 

Apoi sosi momentul. Șeful departamentului de media și PR al 
companiei îl prezentă pe vorbitorul din seara aceea, iar publicul 
îl primi cu aplauze care, deși prelungite și încurajatoare, nu 
amenințau să devină exuberante. N 

Bäckström își îndeplini misiunea cu acuratețe. li sperie pe toţi 
doar puţin, spunându-le câteva povești de groază alese din 

generoasa lui experienţă personală de pe frontul muncii de 
poliție. După aceea îi linişti, exploatând același filon bogat 
pentru a le oferi opinia lui despre cum putea fi combătută cel 
mai eficient infracţionalitatea. În încheiere, sublinie nevoia 
generală ca membrii proeminenţi ai societăţii - cei care aveau 
resursele necesare, dintre care mulţi erau în public - să se 
protejeze astfel încât să nu devină victime ale infracționalității. 
În această privinţă, el se simţea obligat să pună un accent 
deosebit pe o locuinţă sigură. 

— Când vine vorba de infractori, nu trebuie să faceţi niciodată 
compromisuri, conchise el, aruncând publicului privirea sută la 
sută Clint. Dacă le daţi un deget, ei o să vă ia tot brațul, e cât se 
poate de simplu. 

În entuziasmul faţă de acest mesaj, probabil că ultima rundă 
de aplauze fusese puţin prea exuberantă. 

Apoi urmară întrebări din public, de care Bäckström se ocupă 
cu aplomb, iar la ieșire fu salutat prin strângeri de mână, bătăi 
pe spate și cuvinte de mulţumire. Până și vechile lui cunoștințe, 
Nașul Grimaldi și Roly Stolly, își exprimaseră aprecierea. 
Întâmplarea făcea ca Mario să aibă și o însoţitoare, care s-ar fi 
bucurat de aprobarea supersalamului dacă ar fi apărut cu 30 de 
ani mai devreme. O blondă impunătoare, puţin mai înaltă decât 
Mario, care părea să fie mult mai tânără decât prietenul ei, dar 
în toate celelalte privinţe era exact ca surorile ei aflate în relaţii 
cu bărbaţii de peste 60 de ani care, în mod evident, erau 
proprietarii Suediei. 

— Dă-mi voie să ţi-o prezint pe draga mea, Martin, spuse 
Mario, arătându-și ambele șiruri de dinţi sclipitori. Eşti unul 
dintre marii favoriţi ai lui Pyttan. Se uită de fiecare dată când 
apari la televizor. 

— Te-ai gândit vreodată să intri în politică, domnule inspector- 
șef? spuse Pyttan, întinzând o mână subţire și bronzată, 
împovărată de pietre preţioase de mărimea unor nuci. 

— Nu, spuse Bäckström. Am și așa mai mult decât de ajuns. 

E foarte simplu, de fapt, se gândi el în timp ce se uita la 
pungașul care se agita lângă ea. Aici Pyttan e cea care poartă 
pantaloni. Va trebui neapărat să îi informez pe colegii mei de la 
unitatea de fraude. 

— Mare păcat, declară Pyttan. Eu sunt convinsă că ai fi un 
ministru al justiţiei excelent, domnule inspector-șef. Dumnezeu 

știe că în perioada asta tulbure Mama Svea are nevoie de tot 
ajutorul pe care li-l putem da. Promite-mi că o să te gândești la 
asta. 

Pyttan îl bătu ușor pe braț. 

— Promit, spuse Bäckström. 

Încă una. Nu se mai termină. 

— Cu siguranţă ești bun pentru politică, Bäckström, îi spuse și 
Roly Stålhammar făcându-i cu ochiul și frecându-se la nas cu 
arătătorul drept. Nu trebuie decât să te asculte cineva câteva 
minute ca să-și dea seama că ai un talent natural. Doar spune- 
mi, și mă târăsc până la secţia de vot. Ai cel puţin un vot. Și mai 
e și Pyttan. Asta înseamnă două voturi, dacă am calculat eu 
bine. 

Probabil că omul e psihopat, și cui îi poate face plăcere să 
stea la discuții cu unul ca ăsta? se gândi Bäckström. Așa că se 
grăbi să dea din cap către Mario și Roly și depuse un sărut ușor 
pe mâna deja întinsă și extrem de rece a lui Pyttan. In timp ce 
pleca, refuză încă o invitaţie din partea maestrului de ceremonii 
la bufetul care urma să se deschidă. La secţia de poliţie din 
Solna îl aștepta o misiune importantă, care necesita atenţia lui 
urgentă, iar când ieși în stradă limuzina mare și neagră îl 
aștepta deja. 

— Bun venit, domnule inspector-șef, spuse şoferul 
deschizându-i portiera. 

e 

— Succes, Bäckström! declară gazda lui imediat ce el și cu 
Bäckström se așezară la aceeași masă la care stătuseră cu o 
lună în urmă. Tocmai am vorbit cu unul dintre colegii mei și era 
în culmea bucuriei. Dar bineînţeles, cine s-ar fi îndoit de asta? 

Gazda propuse un toast. 

— Mulţumesc, spuse Bäckström. 

Ridică paharul și luă plicul cafeniu gros care fusese plasat 
discret sub farfuria lui, transferându-l în siguranţa buzunarului 
interior al sacoului. 

— Dar mă întrebam ceva, spuse el, în timp ce în cap îi 
apăreau Mario și Roly. 

— Sunt numai urechi, răspunse gazda lui. 

— Am dat de o veche cunoștință, Mario Grimaldi. Se pare că e 
unul dintre speculatorii interesaţi de locuinţele tale sigure. 

— Nașul, spuse gazda zâmbind ușor și dând din cap. Înţeleg 
exact ce vrei să spui. Dacă te uiţi pe calculatorul tău de la 
serviciu, sunt sigur că o să-ţi spună că zilele astea nu are un 
sfant și suferă de o boală mintală. 

— Cam așa ceva, spuse Bäckström. Deci care e treaba de 
fapt? 

— Exact opusul, răspunse gazda lui Bäckström, turnându-și în 
pahar. In plus, de-a lungul anilor mi-a făcut câteva servicii. 
Genul de servicii pe care nu le poţi refuza prea ușor. 

— Cu Mario era un fost coleg de-al meu, Roly Stålhammar. 
Sunt împreună mereu. Ce știi despre el? 

— N-am auzit niciodată de el, spuse gazda. Fost poliţist, ai 
spus? Păi sigur că Mario cunoaște pe absolut toată lumea și 
probabil că asta include mai mulţi colegi de-ai tăi. 

— Nu contează, spuse Bäckström dând din umeri. 

Vedem noi, se gândi el. Mă întreb care ar putea fi ceilalți 
colegi? 

e 

Câteva ore mai târziu, înainte să se ducă la culcare, 
Bäckström deschise plicul și îi numără conținutul. Cum naiba își 
poate permite cineva să devină ministru al justiției? se gândi el, 
scuturând din cap și băgând plicul sub pernă. Apoi îl fură somnul 
și dormi adânc, fără vise, până când îl trezi ploaia care răpăia pe 
pervazul ferestrei dormitorului. 


10. 


Felicia Pettersson avea 28 de ani. Era agent de poliţie de cinci 
ani și ar fi fost în patrulare dacă în urmă cu câteva luni nu și-ar fi 
rupt un ligament în timpul unui meci de hochei pe iarbă de sală. 
Se dovedise a fi o vătămare complicată, una care nu se împăca 
sub nicio formă cu misiunea de pe teren a unui agent de 
patrulare. Așa că ajunsese la biroul recepţiei secţiei de poliţie și 
era acolo cam de o lună atunci când Bäckström a observat-o. 
Era vineri după-amiaza și el era deja într-o dispoziţie excelentă, 
pentru că se afla în drum spre Kungsholmen pentru o întâlnire la 
prânz importantă. 

— Ce naiba faci aici? spuse Bäckström surprins. 


Vp - 37 


Peste o săptămână, Felicia fusese transferată la unitatea lui 
pentru infracţiuni grave. 

Bäckström avea un fel de slăbiciune pentru Felicia, ceea ce n- 
ar fi trebuit să se întâmple, dată fiind originea ei și vorbele 
răutăcioase care stăteau în spatele reputației lui din cadrul 
poliţiei. Felicia se născuse în Brazilia. Era la o casă de copii din 
Săo Paolo și avea doar un an atunci când fusese adoptată de un 
cuplu suedez care erau amândoi polițiști și locuiau lângă 
Stockholm, pe insulele de pe Lacul Mălaren. 

Cu câţiva ani în urmă, când ea își făcea pregătirea preliminară 
pentru departamentul de infracţiuni din Solna, îl ajutase pe 
Bäckström să ancheteze un dublu asasinat și îi câștigase 
aprecierea deoarece se remarcase faţă de colegii ei cretini, 
graţie capacităţii de a înţelege ce voia el de fapt să spună și 
făcând întotdeauna ceea ce îi spunea el să facă. Asta în ciuda 
convingerii lui Bäckström că un agent de poliție adevărat 
trebuia să fie și un bărbat adevărat, în timp ce o femeie 
adevărată se potrivea mai bine unor sarcini mult mai blânde, 
chiar dacă zilele astea Bäckström era suficient de înțelept ca să 
țină pentru el în ce ar fi putut să constea mai exact acestea. 

După ședința de luni, superiorul imediat al Feliciei, Annika 
Carlsson, decise ca ea și Felicia să-i mai pună câteva întrebări 
Fridei Fridensdal, ca să vadă dacă aceasta îl putea identifica pe 
bărbatul care pătrunsese cu forța în apartamentul ei și o 
ameninţase. 

Drept rezultat, Felicia își petrecu restul zilei alegând făptași 
potenţiali care corespundeau descrierii iniţiale a femeii. Era o 
sarcină demoralizatoare și, la momentul la care termină, Felicia 
descărcase pe calculatorul ei peste o sută de fotografii, toate ale 
unor bărbaţi din regiunea Stockholm despre care, pe baza 
documentelor poliției, se putea considera cu ușurință că 
făcuseră exact ceea ce făcuse victimei bărbatul căutat de ei. 

Între timp, Annika Carlsson vorbise cu Frida Fridensdal, care 
era extrem de reticentă. Fusese nevoie de foarte multă 
persuasiune pentru a o convinge să accepte încă o rundă de 
întrebări. 

În cele din urmă fusese de acord: la ora 9 a doua zi dimineaţă, 
atâta timp cât întâlnirea avea loc la biroul ei și nu dura mai mult 
de jumătate de oră. 

— Ce zici de ea? întrebă Felicia după ce se suiră în mașină, 
marți dimineața. 

— Nu e fericită, spuse Annika Carlsson. Nu e fericită deloc, 
așa că trebuie să sperăm că iese bine. Să facem ce putem, 
înţelegi. 

Annika dădu din cap spre colega ei mai tânără, zâmbindu-i și 
atingând-o ușor cu cotul. 

— Ce zici, să-i arăt fotografiile mele în timp ce tu îi urmărești 
reacţiile? sugeră Felicia. 

— Exact la asta mă gândeam, spuse Annika. 

Dacă ai noroc, vezi în ochii lor, înainte să înceapă să scuture 
din cap, se gândi ea. 

După un sfert de oră ajunseră la locul de muncă al Fridei 
Fridensdal, iar Annika, care mai fusese acolo o dată, observă că 
pe lângă recepţioneră mai era și un bodyguard Securitas, care 
dădu din cap și le zâmbi, în timp ce ele intrau. 

— Suntem de la poliţie, spuse Annika Carlsson arătându-și 
legitimaţia. Am venit să ne întâlnim cu Frida. 

— Vă așteaptă, spuse recepţionera dând din cap și zâmbind. 
Coridorul din stânga, a treia ușă. Serviţi-vă cu cafea și apă, dacă 
doriţi. 

— Mulţumim, spuse Annika. _ 

Niciuna dintre ele nu voia cafea sau apă. In niciun caz victima 
care, atunci când Annika îi sugeră asta, scutură doar din cap. 

— Nu, vreau doar să termin odată, ca să fiu lăsată în pace, 
spuse ea. 

— Bine, spuse Annika, bătând-o ușor pe braţ. O rezolvăm noi. 

Apoi se așezară la masa de conferințe, Felicia în faţa 
laptopului ei și victima lângă ea, atât de aproape, încât Felicia o 
auzea cum respira și simțea căldura emanată de trupul ei. 
Annika Carlsson stătea pe cealaltă latură a mesei, astfel încât să 
poată vedea și expresia din ochii Fridei, și fotografia la care se 
uita ea. 

Cum te-aș putea descrie? se gândi Felicia în timp ce ridica 
ecranul și deschidea laptopul. Vârstă mijlocie, slabă, înfățișare 
obișnuită, hainele la fel. Dar nu acum, se gândi ea. Nu acum, 
când singurul lucru vizibil e o femeie în pragul unei prăbușiri 
complete. 

— Bun, spuse Felicia. Să începem. Încearcă să te uiţi cât de 
atent poți. Nu există nicio presiune, nu trebuie decât să scuturi 
din cap și eu merg mai departe. Dacă recunoști pe cineva sau 
vrei să te uiţi mai atent la cineva, spune-mi. 

— Bine, spuse Frida, apăsându-și gura cu încheieturile 
degetelor mâinii stângi. 


A 


Primele fotografii fură întâmpinate cu scuturări rapide ale 
capului, dar, cu cât Felicia îi arăta mai multe fotografii, cu atât 
victimei îi era mai greu să se uite la ele. 

Cum naiba o să suporte 120? se gândi Annika Carlsson, dar, 
exact în clipa aia, văzu în ochii Fridei Fridensdal ceea ce aceasta 
spusese deja cu voce tare. 

— El e! exclamă ea, acoperindu-și faţa cu mâinile. O, 
Doamne, luaţi-l de aici! Luaţi-l de aici, auziţi! 

Se ridică în picioare și se întoarse cu spatele la calculator, 
apoi izbucni într-un plâns atât de vehement, că umerii și spatele 
i se zguduiau. 

Numărul 25, se gândi Annika Carlsson și, pentru că așa era 
ea, nu avu nevoie de laptopul Feliciei ca să-l identifice pe 
bărbatul din fotografie. Angel Garcia Gomez. Dacă asta ar fi fost 
o loterie, probabil că el ar fi fost cel mai prost bilet pe care îl 
puteai trage. 

Și Felicia îl recunoscuse. Nu din cauză că l-ar fi văzut vreodată 
în viaţa reală, ci din cauza muncii ei din ziua anterioară, 
combinată cu memoria ei excelentă. Angel Garcia Gomez. 
Emigrase în Suedia din Chile, împreună cu mama lui, ca refugiaţi 
politici ai anilor '70, și în cercurile prin care se mișca era 
cunoscut drept El Loco, Nebunul. 

Mă întreb de ce i s-o fi zicând așa? se gândise ea atunci când 
îl adăugase pe laptop, deoarece în baza ei de date nu exista 
nicio explicaţie evidentă. În plus, arăta bine și chiar zâmbea 
ușor în fotografiile pe care i le făcuseră ei. În comparaţie cu 
ceilalți, nu avea cine știe ce cazier, într-un sens pur formal. 
Aproape toate suspiciunile împotriva lui fuseseră abandonate. 

e 

Avură nevoie de jumătate de oră, numeroase batiste de 
hârtie, ceva empatie feminină și multe vorbe de consolare ca să 
o liniștească măcar întrucâtva pe victima lor. Imediat după ce 

reușiră asta, își dădură seama că ancheta lor tocmai ajunsese la 
capăt. 

Frida Fridensdal inspiră de câteva ori adânc. Apoi o privi pe 
Annika Carlsson drept în ochi și dădu din cap, ca să sublinieze 
ceea ce avea să spună. 

— Vreau să-mi retrag plângerea, spuse ea. Nu mai vreau să 
am nimic de-a face cu asta. Vreau să fiu lăsată în pace. 

— Nu trebuie să te sperii, spuse Annika Carlsson. 

Se lăsă pe vine în fața Fridei Fridensdal și îi luă mâinile, 
strângându-le între mâinile ei. Ca și cum femeia ar fi fost un 
copil mic. 

— Nu-mi pasă. Vreau să fiu lăsată în pace. Nu mai fac asta, 
nici măcar o secundă. Am vorbit cu un avocat. El spune că nu 
mă puteți obliga să cooperez. 

Apoi începu să plângă iar. De data asta suspina 
deznădăjduită, scuturând din cap așa cum o face cineva care a 
luat deja o decizie. 


12. 


Cam în același moment în care colegele lui Carlsson și 
Pettersson încercau să-i insufle victimei lor un nou curaj, 
Bäckström ajunse la birou după opt ore de somn revigorant și 
un mic dejun hrănitor. Până și taximetristul care îl adusese la 
serviciu se comportase frumos. Nu spusese niciun cuvânt 
întreaga călătorie. Cel puţin nu înainte să oprească în faţa 
secției de poliţie din Solna, când Bäckström începuse să caute 
prin buzunare bani ca să-i plătească. 

— Sunteţi inspectorul-șef Bäckström, nu-i așa? Sunteţi cel 
care i-aţi împușcat pe nemernicii ăia iranieni. Am dreptate, nu-i 
așa? 

— Dar dumneata cine ești? îl întrebă Bäckström. 

Judecând după accent și înfățișare, era un arab destul de 
tipic, se gândi el. Dacă-i trecea prin cap cumva vreo dubioșenie, 
putea să facă imediat cunoștință cu micul Siggy. 

— Eu sunt din Irak, așa că fac eu cinste cu călătoria asta, 
domnule inspector-șef, răspunse șoferul cu un zâmbet larg, apoi 
îl salută pe Bäckström cu pumnul strâns și plecă. 

Cel puțin martea era mai bine decât lunea, se gândi 
Bäckström în timp ce se instala în spatele biroului, cu lumina 
roșie aprinsă și ţinând o cană cu cafea proaspăt făcută. Avea 
ceva de care să se ocupe și era timpul să se apuce de asta, 
dacă nu voia să-și pericliteze prânzul pe care îl aștepta deja cu 
nerăbdare. 

Așa că îl sună pe șeful unităţii pentru protecţia animalelor. 
Detectivul-șef Love Lindström. Judecând după numele şi 
titulatura lui, era încă una dintre acele femei bătrâne care, în 
ciuda sexului, subminau poliţia și misiunea ei sacră. 

— Bäckström, spuse Bäckström. 

Era o prezentare mai mult decât suficientă atunci când erai 
cel mai celebru și mai respectat ofițer de poliție al țării. 

— Mă bucur să te aud, Bäckström! răspunse Lindström, 
părând sincer încântat. Ințeleg de ce mă suni. Cum pot să te 
ajut? A fost ceva groaznic ce au pățit colegii mei de aici, de la 
protecția animalelor. 

— Păi, spuse Bäckström, întrebarea e mai degrabă ce aş 
putea să fac eu pentru tine. 

— Ce vrei să spui? 

— O să-ți ofer varianta scurtă, spuse Bäckström. 

Acum nu mai pari așa de încântat, se gândi el. 

Mai întâi, Bäckström îl descrise pe făptaș. O bătrână care 
locuia singură, o bătrânică deja cu un picior în mormânt, apoi 
continuă prin descrierea acțiunilor celor doi colegi ai lui 
Lindström şi celor două prietene ale lor de la consiliu. 

— Patru oameni tineri, care nu aveau nici jumătate din vârsta 
ei și care strigă și izbesc în ușă. Niciunul nu e în uniformă, toţi 
sunt în haine civile, niciunul nu încearcă măcar să-i arate 
legitimaţia. Poate că nu e așa de ciudat că ea crede că sunt o 
bandă care atacă bătrâni și care încearcă să pătrundă cu forța în 
apartamentul ei. Pentru că ea asta a crezut că se întâmplă. 

— Dar stai așa puţin. Bineînţeles că și-au arătat legitimaţiile. 
Agenţii mei se identifică drept polițiști. Se înțelege de la sine. 

— Așa spui dumneata, zise Bäckström. Cum poţi fi sigur de 
asta? 

— Poţi aștepta o clipă? răspunse Lindström, părând îngrijorat. 

— Sigur, răspunse Bäckström. 

Chestia asta e din ce în ce mai interesantă, se gândi el. 

— Scuze că a durat atât, spuse Lindström peste cinci minute. 
Tocmai am vorbit cu cei doi agenţi care au fost acolo și amândoi 
spun că s-au legitimat. Așa că, dacă doamna Linderoth susține 
altceva, mă tem că minte. 

— Așa spui dumneata, răspunse Băckstrom. Spune-mi, cum 
au făcut asta? Cum s-au legitimat, vreau să spun. 

— Borgström, Thomas Borgström, spune că și-a ridicat 
legitimaţia de poliţie în dreptul vizorului din ușă, în timp ce a 
explicat tare și clar că sunt de la poliţie și de ce au venit. 
Celălalt agent, care lucrează și el aici, cu noi - Bodstrom, Claes 
Bodström -, confirmă că exact așa s-a întâmplat. 

— Prin vizorul din ușă? Borgström și-a arătat legitimaţia prin 
vizorul din ușa doamnei Linderoth? Și agentul Bodström 
confirmă că așa s-a întâmplat? 

— Da. Ştii, zilele ăstea se montează vizor automat în toate 
clădirile noi. Și blocul în care stă ea are doar câţiva ani. 

— În cazul ăsta, mă tem că avem o problemă, spuse 
Bäckström. 

— O problemă? Ce vrei să spui? 

— Doamna Linderoth nu are vizor la ușă. Cel puțin nu unul 
funcțional. Atunci când asociația locatarilor a vrut să-i monteze 
unul, ea a spus nu, iar când ei nu i-au respectat dorința și au 
refuzat să-l scoată, ea l-a blocat. Nu voia ca cineva să poată să 
vadă în apartamentul ei. Cum am spus, doamna Linderoth 
începe să fie puţin stranie, așa cum se întâmplă adesea cu 
bătrânii. 

— Serios. Ai fost acolo? La locul faptei, vreau să spun? 

— Da, mă tem că asta e situaţia din teren, declară Bäckström 
fără să intre în detalii. Există și o martoră. O martoră care 
locuiește la același etaj și care a văzut toată această așa-zisă 
intervenţie și, din cine știe ce motiv, relatarea ei se potrivește 
perfect cu a doamnei Linderoth. 

— „E declaraţia lor împotriva declaraţiei agenţilor mei”. Asta 
vrei să spui, de fapt. Că e declaraţia lor împotriva declaraţiei 
agenţilor mei. 

— Îmi pare rău, spuse Bäckström, dar de data asta nu e așa 
de simplu. Nu vreau să anticipez o eventuală anchetă 
preliminară asupra agenţilor dumitale pentru abuz în serviciu, 
dar mă tem că nu pot conchide decât că lucrurile sunt mai rele 
de atât. Mult mai rele, de fapt, dacă înţelegi ce vreau să spun? 

Ti-am spus cumva că te sun de pe mobil? Mobilele nu sunt așa 
de rele zilele ăstea. Al meu are cameră video și microfon cu care 
poți să înregistrezi, dacă înţelegi ce vreau să spun? 

Acum ai la ce să meditezi, poponar neghiob ce ești, se gândi 
Bäckström. 

— Da, înțeleg ce spui, dar... 

— Am două sugestii, îl întrerupse Bäckström. 

Înainte să faci pe tine, se gândi el. 

— Bine, te ascult, sunt atent. 

— Evident, cel mai simplu lucru ar fi ca eu să-i chem pe 
agenţii tăi aici, împreună cu celelalte două, și să-i intervievez. 

— Ah, dar asta nu e neapărat necesar, nu-i așa? 

— Sper că nu. Pentru că eu mă gândeam să renunţ la 
investigaţie. La întreaga investigaţie, dacă te întrebai cumva. 
Agenţii dumitale, cele două de la consiliu, martora noastră și 
chiar doamna Linderoth. 

(J 

E genul care se prăbușește instantaneu, se gândi Bäckström 
în timp ce punea capăt convorbirii. Exact când băgă mâna în 
buzunar ca să scoată cheia și să deschidă sertarul special ca să- 
și toarne câteva picături binemeritate, se auzi un ciocănit la ușă. 
Și nu unul slab - suna mai degrabă ca un izbit cu pumnul în ușă. 
Mai bine că nu avusese timp să bage cheia în încuietoare, 
pentru că probabil că ea i-ar fi spart ușa cu piciorul. 

— Te rog ia loc, Annika, spuse Bäckström făcând semn spre 
scaunul vizitatorilor. 

— Căcat! spuse Annika Carlsson ridicând braţele. Căcat, 
căcat, căcat! 

— Povestește-mi, spuse Bäckström. 

Însă deja își dăduse seama ce se întâmplase cu reclamanta 
lor, Frida Fridensdal, și cu plângerea ei care ar fi adus cu 
ușurință o condamnare pentru ameninţare ilegală, dacă ea ar fi 
avut energia să o ducă până la tribunal. 

— Victima noastră a ieșit din schemă, oftă Annika Carlsson, 
dând din umeri a resemnare. Dar înainte să dea înapoi, cel puţin 
l-a identificat. Atunci s-a prăbușit. 

— Și cine e? întrebă Bäckström. 

— Angel Garcia Gomez. 

Ah, se gândi el, dementul ăla. Ţinând cont de conexiunea cu 
bătrâna doamnă Linderoth - Elizabeth, cum pesemne că îi 
spunea el - totul părea extrem de improbabil. 

— Cât de sigură e de asta? 

— Fără nicio îndoială. Ar fi trebuit să vezi cum a reacţionat 
când i-a văzut fotografia. Ai fi crezut-o pe loc. 

Angel Garcia Gomez, se gândi Bäckström. Nu tocmai genul de 
individ pe care să-l inviţi la un ceai. 

— Și acum nu mai vrea să joace? 

— Refuză total și, ca să fie sigur, avocatul ei a sunat chiar 
acum și a solicitat ca ancheta preliminară să fie abandonată 
imediat. 

— Păi, spuse Bäckström, asta nu depinde de el, bineînţeles. 

— Ce facem? 

— Aflăm care e legătura dintre bătrânica noastră și cineva pe 
nume Garcia Gomez. 

— Păi eu n-am găsit nimic, oftă Annika Carlsson. E incredibil. 

— Da, de asta e atât de atractivă această profesie, răspunse 
Bäckström filosofic. 

— Cel mai simplu ar fi s-o întrebăm pe ea - pe doamna 
Linderoth. 

— Nu, spuse Bäckström scuturând din cap. Mai întâi trebuie 
să ne dăm seama noi. Apoi putem să vorbim cu ea. Ai discutat 
cu colegul nostru, Axelsson? Nu mama lui o cunoaște pe babă? 

— Da, chiar acum am vorbit. Habar n-are. E la fel de uluit ca și 
noi. 

— Ciudat, spuse Bäckström. 

Asta e ceva absolut incredibil, se gândi el. 

— Bun. Cum merge cu plângerile alea, apropo? întrebă Annika 
Carlsson, dând din cap spre dosarul de plastic de pe biroul lui 
Bäckström. 

— Ingropate definitiv, spuse el. Doar o simplă neînțelegere. 
Se mai întâmplă și așa ceva. La ce te așteptai? 

— Nu e rău deloc, Bäckström, spuse Annika Carlsson zâmbind 
și ridicându-se în picioare. 

Sunt nebune după tine, se gândi Bäckström în timp ce ea 
dispărea pe ușă. Probabil era timpul pentru prânz. Sau ar fi fost 
dacă nu erau toți idioții ăștia care băteau întruna la ușa lui. 

— Intră, strigă el. 

În ciuda unui prânz fortifiant, în ciuda faptului că evitase 
ameninţarea deshidratării și se asigurase că glicemia lui era în 
regulă, Bäckström continua să se simtă atât de întors pe dos, că 
nu reuși nici măcar să semneze condica și să se ducă acasă 
pentru câteva ore de somn revigorante. 

Ce fel de viață ducem noi? reflectă el în timp ce se întorcea la 
biroul lui și la toţi colegii care cereau sfaturi și ajutor și se 
îngrămădeau întruna la ușa lui. Până și golanii păreau să-și fi 
pierdut elanul și încetaseră să mai contribuie la programele de 
reducere a infracționalităţii, prin epurări regulate în rândurile 
lor. Trecuseră aproape șase luni de la ultima lui anchetă 
adevărată a unei crime, și ce primise în schimb? O bătrânică 
nebună care uitase să-și hrănească iepurele și un acrobat anal 
care încerca să omoare alt curist cu un catalog de licitaţii. Și mai 
și ploua, a treia zi la rând, și în mod evident uitase să-și închidă 
telefonul, pentru că acesta începuse să sune. 

— Bäckström, spuse el. 

Scumpa noastră Suedie se duce de râpă, se gândi el. 

Era Felicia Pettersson. 

— Salut, șefule, sper că nu te deranjez. Ai cinci minute? 

— Sigur, răspunse el. Dacă vii și cu un dublu latte. 

De aceeași culoare cu tine, adăugă în gând. 

— Da, șefule. Vin imediat. 

De unde găsește energia să aibă așa un ton? se gândi el. 
Chiar dacă era din Brazilia și probabil că era ceva ce avea în 
sânge. 

o... 

De fapt, Felicia nu voia ceva anume. Cel puţin, nu ceva legat 
de muncă. În mare, voia doar să-i mulțumească. 

— Am vorbit cu Annika, șefule, spuse Felicia. Am auzit că ai 
îngropat plângerile alea prostești împotriva doamnei Linderoth. 

— Ah, n-a fost mare lucru, spuse Bäckström. 

De fapt e destul de drăguță, se gândi el. Dar mult prea 
bronzată pentru gustul lui. 

— Treaba aia neplăcută cu doamna Linderoth mi-a amintit de 
bunicul meu bătrân. Și el ţinea mult la animale, chiar dacă nu 
avea mereu toate țiglele pe casă. Ai cumva cinci minute, șefule? 

— Sigur, spuse el. 

Mă întreb ce-a făcut bătrânul nemernic. Poate a reușit să-și 
arunce cățelușul la veceu și să tragă apa. Sau s-a șters la fund 
cu el. Existau mai multe posibilități promițătoare și Bäckström 
simţi imediat cum se însuflețește. 

e 

În ultimii câţiva ani, bunicul în vârstă al Feliciei stătuse într-un 
azil pentru bătrâni de pe insulele de pe Lacul Mălaren. De obicei 
ea îl vizita de câteva ori pe săptămână, dar, din nefericire, în 
ultimul an el începuse să fie din ce în ce mai deprimat. 

— Da, cu siguranţă nu-i e ușor, oftă Bäckström. 

Surpriză, surpriză, se gândi el. 

— Dar în ultimele câteva luni parcă era alt om. Fericit și voios. 
Exact ca înainte. Chiar și-a amintit cum mă cheamă când m-am 
dus să-l văd. 

— Ce frumos! spuse Bäckström. Cum așa? 

Ce dracu’ ar trebui să spun? se gândi el. 

— De când au adus un câine de asistenţă la azilul lui, e cu 
totul alt om. 

— Un câine de asistenţă? 

Ce dracu' tot spune Felicia? În acea clipă, în mintea lui 
Bäckström apăru un St Bernard mare care dădea din coadă, cu 
un butoiaș imens de coniac legat la gât. 

(J 

Cu câteva luni în urmă, personalul de la azil cumpărase un 
câine de asistenţă pentru bătrânii care locuiau acolo. Un câine 
de mărime potrivită, cu blană moale, care alerga prin saloane în 
timp ce rezidenții îl mângâiau și îl scărpinau la gât. 

— E absolut genial, spuse Felicia Pettersson. Când am fost 
acolo duminica asta, câinele a sărit pe patul bunicului în timp ce 
el era băgat în pat și a stat acolo întins, în timp ce bunicul meu îl 
mângâia. Ar fi trebuit să vezi expresia de pe faţa bunicului, 
șefule. Era ca un copil mic. A fost minunat! 

Dumnezeule mare! se gândi Bäckström. Oare vrea să mă 
ucidă? Când avea să sosească în sfârșit ziua aceea, Bäckström 

avea de gând să ia taurul de coarne și să aibă o ultimă 
conversație cu micul lui Siggy. Nu să ceară ajutor de la o javră 
care să lase păr pe pijamalele lui de mătase și să bălească pe 
fața lui, în timp ce el își dă ultima suflare, fără nicio posibilitate 
de a se apăra. 

— Sună minunat, spuse el. 

Ce dracu’ ar trebui să spun? 

— Și asta m-a făcut să mă gândesc la bătrâna doamnă 
Linderoth, spuse Felicia. Când am verificat-o, am văzut că eo 
pacientă în ambulatoriu a unei clinici specializate în pacienţi 
care suferă de demență și manifestă semne incipiente de 
Alzheimer. E aici, în Solna - pare să fie o clinică privată, dar nu 
au niciun animal. Am sunat să verific. M-am gândit că aș putea 
să-i sun și să le sugerez să cumpere unul. Un câine, poate, sau o 
pisică, sau poate că și câţiva iepuri ar da rezultate. Ținând cont 
de doamna Linderoth și de ceilalți bătrâni care se duc acolo, 
vreau să spun. Și ea nu ar avea responsabilitatea de a avea grijă 
de ei de una singură. 

Ce dracu’ se întâmplă? se gândi Bäckström. Credeam că 
lucrez la o secție de poliție. Dacă nu cumva am ajuns la un 
cabinet veterinar. Tuciuria asta mică și drăgută e, evident, 
complet nebună. 

— Ştii ce, Felicia? spuse el zâmbind binevoitor și aruncând o 
privire spre ceas, doar ca să se asigure. Mi se pare o idee 
minunată. Cum am mai spus. 

— Mulţumesc, șefule, spuse Felicia. Mulţumesc, știam că o să 
înţelegi ce vreau să spun, șefule. 

a 

Imediat ce Felicia închise ușa în urma ei, Bäckström sări de la 
birou, își îmbrăcă în grabă haina și o luă la fugă. Exact la 
momentul potrivit, dat fiind că Rosita Andersson-Trygg se 
îndrepta deja spre biroul lui. 

— Bäckström, trebuie să vorbesc cu tine! Mi-ai promis. 

— Mâine, spuse el. Nu se poate decât mâine, repetă el. 

Bäckström scutură din cap și flutură din mână, ca să o ţină la 
distanță. 

e 

leși în stradă și reuși să prindă un taxi liber care era pe 

punctul de a pleca. 

— Unde vreţi să mergeţi? întrebă șoferul pornind aparatul de 
taxat. 

— Lasă-mă o clipă, deocamdată du-mă de aici, spuse 
Bäckström scuturând din cap disperat. _ 

Ce se întâmplă cu scumpa Suedie? se gândi el. Incotro ne 
îndreptăm? 


15. 


Miercuri, 29 mai, inspectorul-șef Evert Băckstrom reuși să 
evite aproape toată ziua munca. Asta graţie unei planificări 
atente din seara anterioară, când își folosise judicios mobilul 
pentru a anunţa că „o să lucreze de acasă” până la ora 11, iar 
apoi va „participa la o ședință a Consiliului Naţional al Poliţiei”, 
începând cu ora 1 după-amiaza. Ceea ce însemna, în mare, că 
tot ce trebuia să facă era să apară la birou, apoi să se întoarcă 
imediat și să se bucure pe îndelete de un somn plăcut și 
îndelungat de dimineaţă, după care să ia un prânz în voie și apoi 
să lase mâncarea să se așeze. Asta, adică, dacă n-ar fi fost 
Rosita Andersson-Trygg, care bineînţeles că stătuse acolo și îl 
așteptase toată dimineaţa și, în clipa în care el deschisese ușa, 
intrase mai mult sau mai puţin cu forţa în biroul lui. 

Așa că acum ea stătea acolo, pe scaunul vizitatorilor. Cu ochi 
apoși, slabă, plictisitoare și cenușie. 

— Te ascult, Rosita, spuse Bäckström dând din cap 
încurajator. Înţeleg că trebuie neapărat să-mi împărtășești ceva 
foarte important. 

(J 

Detectivul inspector Rosita Andersson-Trygg venise să-și 
exprime nemultumirea față de modul în care Bäckström 
conducea activitatea departamentului și, în sprijinul ei, adusese 
o foaie cu notițele care o ajutau să spună tot ce avea de spus. 

În primul rând, nu-i plăcea deloc atitudinea condescendentă 
faţă de colegii lor de la unitatea de protecţia animalelor și față 
de munca importantă a acestora, pe care considera că 
Bäckström o afișase în ședința de luni. De asemenea, dorea să- 
și afirme în mod clar opinia. Poliţia dedica mult prea multă 
atenţie ființelor umane și așa-numitelor lor probleme, iar acest 
fapt, la rândul lui, făcea rău tuturor animalelor inocente, care 

erau supuse întotdeauna, atât individual, cât și colectiv, unor 
suferinţe greu de înţeles. 

— Te ascult, te ascult, spuse Bäckström. Continuă, continuă. 

Dădu iar din cap a încurajare. Zâmbi amabil și flutură mâna 
dreaptă îmbietor. Era momentul pentru strategia Bäckström de 
bulversare, se gândi el. Avea să fie ușor. 

e 

La început Rositei Andersson-Trygg îi veni greu să-și ascundă 
surpriza, dar inspiră adânc și continuă. În al doilea rând... 

Acțiunile colegilor lor de la unitatea de protecţia animalelor, 
ca rezultat al deciziilor consiliului, erau, după opinia ei 
categorică, bine întemeiate. Doamna Linderoth era, în mod 
evident, incapabilă să aibă grijă de animale. Spre deosebire de 
șeful ei, ea făcuse efortul de a se cufunda în materialul pe care 
consiliul își bazase decizia și citise cu atenţie cele șase plângeri 
pe care martora lor, Frida Fridensdal, le depusese la poliţie și la 
consiliu în ultimele șase luni. Inclusiv îngrozitoarea ocazie în 
care iepurele ar fi putut să fie atacat și ucis de un dachshund 
care locuia în aceeași clădire, dacă proprietarul câinelui nu ar fi 
avut bunul-simţ de a interveni și de a salva situaţia. 

e 

— Da, înțeleg ce spui, răspunse Bäckström, scuturând din cap 
întristat. Groaznic. Pur și simplu groaznic. 

— Da, bine, dar nu prea înțeleg de ce... 

— Cred că ar trebui să știi că îți împărtășesc pe deplin opinia, 
o întrerupse Bäckström, acum dând din cap energic. Tu spui că 
dachshund-ul lui Fridensdal a fost cel care aproape a omorât 
iepurașul. 

— Nu, nu vreau să spun asta nicidecum. Fridensdal nu are un 
dachshund. De asta a părăsit mișcarea Drepturile Animalelor. 
Din cauza interesului lor aproape nesănătos faţă de pisici, câini, 
cai și toate celelalte făpturi îmblănite cu patru picioare care 
există doar ca să satisfacă nevoile specifice ale proprietarilor 
lor. De asta ea și alți câțiva membri au fondat Aveti grijă de cei 
mai mici prieteni ai noștri. 

— Mă bucur să aud asta, spuse Bäckström cu un oftat profund 
de ușurare. Mă bucur să aud. Imi intrase în cap că era 
dachshund-ul lui Fridensdal. 

— Nu înţeleg... 


Vp - 5 


— Eu împărtășesc atitudinea ei, după cum sunt convins că-ţi 
dai seama, spuse Bäckström. În copilărie am avut și câini, și 
pisici, dar imediat cum am plecat de acasă și mi-am luat eu 
animale de companie, am descoperit că îndrăgesc niște animale 
complet diferite. 

— Cum ar fi? 

Rosita Andersson-Trygg îi aruncă o privire încruntată și 
suspicioasă. 

— Tot felul, spuse el vag. Am avut o grămadă de-a lungul 
anilor. Am avut un peștișor de aur pe nume Egon, de exemplu. 
Un derbedeu mic și extraordinar. Și înota al naibii de bine. Acum 
am un papagal pe nume Isak. Noi doi ne petrecem weekenduri 
întregi discutând. Da, am avut o grămadă de mici prieteni de-a 
lungul anilor. Acum am o insectă băț. 

— O insectă băț? 

— Da, sunt niște făpturi foarte stranii. Îi spun Sticky. Cum ţi se 
pare? 

— Sticky? 

— Da, spuse Bäckström. Sticky. Ştii ce? Sunt convins că Sticky 
înțelege ce spun eu, atunci când vorbesc cu el. Pare că e mai 
atent atunci când îi spun Sticky. De obicei dimineaţa, când iau 
micul dejun, îl pun pe masă. Locuiește într-o casetă de-aia de 
sticlă, știi. Așa că suntem trei care împărțim apartamentul: Isak, 
Sticky și cu mine. 

La început, Rosita Andersson-Trygg rămase tăcută timp de 
aproape un minut. Apoi începu să își agite mâinile pe lângă faţă. 
Își drese vocea de mai multe ori, ca și cum și-ar fi tras răsuflarea 
înainte de a continua. 

— Înţeleg, Bäckström. Nu că aș crede că mă minţi în faţă, 
numai că nu văd cum se potrivește asta cu ce-ai spus la ședința 
de alaltăieri. 

— Cum adică? întrebă el nevinovat. 

— Păi, dacă îmi amintesc eu bine, ai făcut-o pe martora 
noastră, Frida Fridensdal, ţicnită. La ședința de luni. 

— Da, dar asta a fost doar o neînțelegere, spuse Bäckström 
părând ofensat. Rămăsesem cu o impresie complet greșită 
despre organizaţia ei. Aveti grijă de cei mai mici prieteni ai 
noștri. Am crezut că abandonase protecţia animalelor ca să 
apere o grămadă de mucoși mici și mizerabili. Că de asta 

părăsise grupul Drepturile Animalelor. Nu din cauza obsesiei lor 
nesănătoase față de câini și pisici. 

— Ce vrei să spui? Ce mucoși? 

— Ah, nemernicii ăia mici care vopsesc metrourile cu graffiti și 
smulg picioarele greierilor. Ințelegi ce vreau să spun? 

In mod evident, Rositei Andersson-Trygg îi venea greu să 
înţeleagă. Capul ei semăna cu o căsuţă pentru păsări, ca și cum, 
dacă el ar fi îndesat și mai multe înăuntru, ar fi avut șansa de a 
asista la un miracol. Pentru prima oară în istoria umanităţii, ar fi 
putut să vadă cum ochii cuiva îi sar din cap de atâta surpriză. 

— Ştii ceva? spuse el ridicând mâna cu un gest aproape 
încurajator, dar de fapt pentru a o opri înainte ca ea să apuce 
să-și adune gândurile. O știi pe Cajsa, nu-i așa? Șeful poliţiei, 
Cajsa cu șobolanul? 

— Da, facem parte din aceeași rețea, Femei Ofiţeri de Poliţie 
pentru Animale. 

— Bineînţeles. Eu am admirat-o întotdeauna foarte mult pe 
Cajsa. Am mers chiar până la a spune că, atunci când ea a 
înființat noua unitate de protecţie a animalelor, asta a fost cea 
mai importantă reformă din istoria poliţiei suedeze. 

— Serios? Ei, aici suntem cu totul de acord. 

— Sigur. Și scumpa noastră șefă a poliţiei are un interes pe 
care eu îl împărtășesc categoric. Și sunt convins că și tu la fel. 
Evident, cunoști iubirea ei profundă faţă de șobolani? 

Rosita Andersson-Trygg se mulțumi să dea din cap. 

— Ca și mine, continuă el, lăsându-se pe spătarul scaunului și 
ridicând mâinile spre plafon, ca și cum ar fi vrut să îmbrăţișeze 
întreaga lume. Am iubit șobolanii toată viaţa. Șobolanii și 
șoarecii. Șobolani mari, șobolani mici, șobolani japonezi golași - 
ăia care nu au blană, sunt sigur că știi. Ca să nu mai vorbim de 
șoareci, șoareci-de-câmp, chiţcani, șoricei dansatori și șoarecii 
obișnuiți de casă, bineînţeles. 

Bäckström lăsă mâinile jos și îi zâmbi larg vizitatoarei lui. 
Chiar și șobolanii bărbieriţi, se gândi el. Nu e nicio problemă 
când vine vorba să ieși la cină în grădinile feminine ale unor 
doamne sau să cauti tot felul de alte delicatese de care tu și 
amica ta Cajsa habar n-aveti, se gândi el. 

— Ei, ajunge cu asta, spuse el, subliniind fiecare silabă, în 
timp ce își încrucișa mâinile în poală și dădea din cap cu o 
expresie pioasă. Acum, dacă tot ești aici, mă gândeam la ceva 

de mai mult timp. Cum știi, fără îndoială, există unele planuri de 
a numi un ofițer special pentru protecţia animalelor aici, la 
Districtul de Vest. Un ofiţer de legătură, care să asigure 
cooperarea cu colegii noștri de la Poliţia Municipală. Și știi ce, 
Rosita? Cred că tu ai fi perfectă pentru acest rol. 

— Mă bucur să aud asta, Bäckström. Mă gândeam să aplic 
pentru postul ăsta. 

— Atunci o să vorbesc cu șeful poliţiei. Primul lucru. Promit! 

— Mersi, Bäckström. Mulţumesc. Îţi datorez scuze. E clar că 
am înțeles complet greșit... 

— Ah, nu contează, spuse el. Anna Holt poate fi puţin dificilă, 
dar eu știu sigur că pe mine mă ascultă. Nu cu mult timp în 
urmă, mi-a spus că se gândește să-și ia o pisică. Prietenul ei 
lucrează la Infracţiuni Naţionale, așa că bănuiesc că stă mult 
timp singură. Probabil simte nevoia de companie. 

— Și ce sfat i-ai dat? 

— Să nu-și ia, evident. Dar ce credeai? Ținând cont de ce le 
fac pisicile șobolanilor și șoarecilor? 

— Mersi, Bäckström, mulțumesc foarte mult. 

Rosita Andersson-Trygg dădu din cap și se uită la el cu ochi 
scânteietori. 

e 

Imediat cum cea mai mare nebună din departamentul lui 
plecă, Bäckström își sună superiorul, pe Anna Holt, și îi solicită o 
întrevedere cât mai curând posibil. 

— În legătură cu ce? întrebă Anna Holt. 

— E ceva ce nu pot să-ți spun la telefon, răspunse el. Dar 
ceva ce e de o importanţă crucială, dacă e ca departamentul 
meu să funcţioneze cum trebuie. 

— Bine atunci. Ne vedem peste cinci minute. Ai zece minute 
la dispoziție. 

e 

— E vorba despre postul de ofițer pentru protecția animalelor 
de aici, de la Districtul de Vest, spuse Bäckström imediat ce 
intră în camera șefei poliției, Anna Holt. 

Nu voia să piardă și mai mult timp, ținând cont că se apropia 
prânzul. 

— O, Doamne, spuse Anna Holt, părând că vorbește sincer. 
Sunt cam la fel de entuziastă ca și tine în privința asta, dar 

decizia a fost luată deja la nivel regional de comandanții noștri, 
așa că, indiferent ce părere aș avea eu... 

— Ce zici de colega noastră Andersson-Trygg? o întrerupse 
Bäckström. 

— Deci te-ai putea lipsi de serviciile ei? spuse Holt, zâmbind 
uşor. 

— Da, spuse Bäckström. 

— Atunci așa o să facem, spuse Anna Holt. Și eu mă gândeam 
la același lucru. Nu e rău deloc, Bäckström. 


16. 


Joi, 30 mai, în sfârșit ploaia se opri. Se vedea chiar și un soare 
mic și palid de vară timpurie, iţindu-se timid de după vălurile de 
nori de pe cer. Se presupunea că acolo se află și un oraș mare, 
potrivit celor învățate de Bäckström la școala de duminică în 
copilărie. Dar, bineînţeles, pe moment nu puteai să-l vezi. Era 
mult prea sus. Așa îi spusese profesorul de la școala de 
duminică. 

Ziua începu cu stângul - abia se așeză la birou când sună 
telefonul -, însă imediat ce auzi cine era, situaţia se amelioră. 
Se amelioră mult, putea fi chiar un semn că acea săptămână 
nenorocită se apropie de final. Era ultimul lui recrut, sergentul 
Jenny Rogersson, care voia puţin ajutor de la șeful ei în ancheta 
privind presupusul atac din parcarea Palatului Drottningholm. 

— Cred că mi-ar prinde bine niște sfaturi, spuse ea. Așa că 
dacă ai cinci minute, șefule, ţi-aș fi recunoscătoare. 

— Sigur, Jenny, spuse Bäckström. Ştii că pentru tine ușa mea 
e deschisă întotdeauna. 

Nu doar ușa, se gândi el în timp ce punea capăt convorbirii, 
asigurându-se apoi că nu uitase să-și închidă șlițul. 

e 

Cam cu o lună în urmă, Bäckström primise un telefon de la 
vechiul lui tovarăș și coleg, detectivul inspector Jan Rogersson 
de la unitatea de omucideri a Infracţiunilor Naţionale, care suna 
pentru fiica lui. Rogersson auzise un zvon că ar putea fi un post 
vacant în unitatea pentru infracţiuni grave a lui Bäckström. 

— Unde lucrează acum? întrebă Bäckström, ca tactică de 
diversiune. 

Nu avea nicio intenţie să angajeze vreuna dintre multele 
progenituri ale lui Rogersson. Probabil că avea cel puţin cinci- 
șase, distribuite printre tot atâtea mame sărace cu duhul și, 
potrivit bursei zvonurilor, cel puţin jumătate dintre ele intraseră 
în poliţie. Nu puteau fi foarte inteligente și cu siguranţă erau 
urâte ca moartea. Probabil că erau leite tatăl lor în ce privește 
înfățișarea, se gândi el. 

— E la prevenirea criminalităţii în Södermalm, spuse 
Rogersson, cu cretinii ăia cu uniforme călcate cu grijă, și s-a 
săturat de toţi pensionarii și mucoșii ăia mici cu care trebuie să 
se prefacă de dimineaţa până seara că e drăguță. 

— Mă tem că s-ar putea să fie o problemă, spuse Băckstrom. 
Știi cum e dacă vrei să angajezi pe cineva. Nu mai e ca pe 
vremuri, când puteai... 

— Dă-o-n mă-sa, Bäckström! îl întrerupse Rogersson. Vorbești 
cu mine, Rog, cel mai bun prieten al tău - singurul tău prieten, 
dacă e să fim sinceri, singurul tău prieten de când eram la 
Academie împreună. 

— Da, da, spuse Bäckström, înțeleg. 

Cum adică, cel mai bun prieten? Un tip adevărat ca el avea 
singur grijă de sine, așa că la ce-i trebuiau prieteni? Cu atât mai 
puţin în lumea în care trăia el, unde toţi încercau să te facă. 

— Bine. 

— Bun, promit că o să vorbesc cu ea. 

Nemernicul ăsta nu renunță niciodată? se gândi Bäckström. 

— Rezolvă și gata, spuse Rogersson. 

lar după asta închisese. 

Peste o săptămână se întâlnise cu ea prima dată. Ea venise 
să-l vadă și când intrase în biroul lui înseninase camera cu 
zâmbetul ei, în timp ce întindea mâna ca să se prezinte. 

— Jenny Rogersson, spuse Jenny Rogersson. Mă bucur să îl 
cunosc în sfârșit pe cel mai bun prieten al tatii. 

— Te rog, ia loc, spuse el arătând spre scaunul vizitatorilor. 

Nu se poate să fii rudă cu nemernicul ăla hidos, se gândi ei. 
Probabil sunt la camera ascunsă, cineva face mișto de mine. 

e 

Acum ea stătea acolo iar, cu fusta ridicată până la jumătatea 
coapselor, aplecată ușor în faţă, cu părul ei lung și blond, buzele 
roșii, dinţii albi și decolteul adânc dintre sânii care se legănau. O 

întreagă cutie a deliciilor aflată la îndemână, nu era nevoie 
decât ca el să se aplece și să o ia. 

— Ce pot să fac pentru tine, Jenny? întrebă Bäckström. 

Se aplecă în faţă și îi aruncă zâmbetul lui de Clint. Doar 
jumătate de Clint pentru început, astfel ca ea să nu se apuce să 
facă șpagatul chiar acolo, chibzui el. 

e 

Jenny venise să-i ceară sfatul în legătură cu cazul de atac de 
lângă Palatul Drottningholm. Din nefericire, ancheta părea să se 
fi împotmolit. Un pont anonim, o victimă care refuza categoric 
să recunoască faptul că s-ar fi întâmplat ceva și, cu o zi în urmă, 
când vorbise cu Laboratorul Naţional de Criminalistică, i se 
spusese că avea să mai dureze cel puţin o lună până să 
primească rezultatele analizei ADN. 

— La ce mi-o fi folosind și asta, spuse ea cu un oftat de 
resemnare. Ținând cont că nu am nici măcar o victimă dispusă 
să discute cu mine. 

— Clasează-l, spuse Bäckström. 

Și fă cu viața ta ceva care să merite, se gândi el. 

— Exact la asta mă gândeam și eu, îl aprobă Jenny. Apoi m- 
am întrebat dacă n-ar trebui să trimitem tot cazul la Serviciul 
Siguranţei, ca să știe de asta. 

— Serviciul Siguranţței, spuse Bäckström, străduindu-se să-și 
ascundă surpriza. De ce? 

— Păi, ţinând cont de reglementările speciale care ni se aplică 
nouă aici, în Districtul de Vest. Că Serviciul Siguranţei vrea câpii 
pentru tot ce se întâmplă în district și ar putea avea vreo 
legătură cu curtea, regele și familia lui. Precauţiile de securitate 
obișnuite, presupun. Și Drottningholm, și Haga sunt în districtul 
nostru, desigur, și, dacă am înţeles eu bine reglementările, 
Serviciul Siguranței vrea să fie informat despre orice caz care 
are o legătură geografică sau orice altă conexiune cu șeful 
statului și familia lui. Chiar dacă e doar o bicicletă furată lângă 
Drottningholm, ei vor să știe despre asta. 

— Da, bănuiesc că nu au altceva mai bun de făcut, spuse 
Bäckström. 

Apoi oftă adânc. Poponari afurisiti, care se furișează peste tot. 
Deşi regele părea să fie un bărbat adevărat. Asupra lui nu plana 
nicio suspiciune. Complet normal, judecând după tot ce citise în 
ziare în ultimul an. 

— Bun, spuse Jenny zâmbind iar. Mă bucur că suntem de 
acord, șefule. Că gândim la fel, vreau să spun. 

Dacă ai ști, se gândi Bäckström. 

— Mai pot să te ajut cu ceva? întrebă el, dând din cap greoi, 
într-un mod foarte masculin. 

— Mai mult cu o întrebare din curiozitate, de fapt. Dacă 
promiţi că rămâne între noi? 

— Te ascult, spuse Bäckström. 

Se aplecă în faţă, sprijinindu-și coatele de birou și lipindu-și 
degetele ca o piramidă. 

— Mă gândeam la colega noastră Annika Carlsson, spuse 
Jenny aplecându-se în față și coborând vocea. Are cumva... 
tendinţe de felul acela, dacă pot să spun așa? 

Jenny se folosi de mâna stângă ca să arate ce vrea să spună. 

— A încercat să se dea la tine? o întrebă Bäckström. 

Lesbiană de atac la joasă înălțime, se gândi el. 

— Așa cred, spuse Jenny zâmbind din nou. Nu că m-ar 
deranja, dar eu sunt hetero. Foarte hetero. 

— Mă bucur să aud, spuse Bäckström zâmbind și el. 

Un Clint sută la sută de data asta, dat fiind că era absolut 
evident că în curând avea să vină momentul să-și scoată 
supersalamul. 


17. 


Se făcu vineri și deja auzea cum sună clopoțeii libertăţii, la 
început încet, dar pe măsură ce ziua trecea, tot mai puternic. Ca 
de obicei, își petrecuse ziua la o conferinţă. Era crucial să nu te 
închistezi ca șef, să te asiguri că te dezvolți încontinuu, dacă 
voiai să fii un ofiţer de poliţie priceput și care face faţă perfect 
exigențelor meseriei, un funcţionar public demn de acest nume, 
iar el nu rata nicio ocazie de a explica acest fapt mai mult decât 
colegilor lui. 

Până și în interiorul organizaţiei căreia îi aparținea el devenise 
foarte clar că acest lucru stătea în centrul combaterii 
infracţionalităţii. Conferinţele și alte forme de pregătire internă 
erau, fără umbră de îndoială, zona de activitate a poliţiei cu cea 
mai rapidă creștere. Setea de cunoaștere din poliţie părea 

aproape de nestins și Bäckström însuși ţinea să ofere un 
exemplu luminos celor din jurul lui. 

Un factor care contribuia la asta era faptul că el era extrem 
de selectiv atunci când venea vorba să aleagă la care dintre 
aceste cursuri și conferinţe să participe. Era ceva departe de a fi 
o sarcină simplă, dat fiind că oferta disponibilă era practic 
infinită și acoperea tot felul de subiecte și zone de competenţă. 
In ce-l privește, el prefera cursurile de vineri care aveau loc în 
afara mediului obișnuit al poliţiei, ceea ce, desigur, putea să 
aibă un efect bagatelizant atât asupra discuţiilor, cât și a ideilor. 
Era de preferat ca aceste cursuri să aibă loc și în apropierea 
apartamentului său din Kungsholmen. 

Nu trebuiau să înceapă prea devreme sau să se termine la o 
oră prea târzie, deoarece asta ar fi avut un efect negativ atât 
asupra pregătirii lui dinaintea acestei ocazii de a învăţa ceva, 
cât și asupra nevoii de a evalua apoi procesul la care luase 
parte. Era, de asemenea, deosebit de important ca toată chestia 
să se încheie cu șansa oferită participanţilor de a socializa și de 
a-și exprima ideile stârnite în timpul zilei. Pe de altă parte, lucrul 
în grupuri mici, mai ales atunci când trebuia să rezolvi mai 
multe sarcini scrise și să oferi prezentări legate de ele, era o 
monstruozitate care putea să stânjenească grav creativitatea 
participanţilor, în mai multe moduri diferite. 

În lumina acestor importante considerente, conferinţa din ziua 
aceea părea deosebit de promițătoare. Un hotel pentru 
conferinţe mare din centrul orașului, la o distanță ușor de 
parcurs pe jos de casa lui - și era și o vreme superbă de început 
de vară - unde toată afacerea începu prin cafea și socializare la 
ora 9 dimineaţa și se încheie cu o discuţie generală care trebuia 
să ia sfârșit la ora 3 după-amiaza, astfel ca participanţii care 
veniseră de departe să nu-și facă griji că nu vor ajunge acasă, la 
cei dragi, decât după miezul nopţii. 

Până și subiectul zilei era interesant - Adevăr, Minciuni și 
Limbajul corporal - dat fiind că se adresa detectivilor de la 
unităţile de soluționare a infracţiunilor și mai ales celor care 
lucrau ca intervievatori principali în cazurile de infracţiuni 
violente grave. 

Se potrivește mănușă, se gândi Bäckström mulţumit când 
intră în holul sălii mari de conferinţe la 9 și un sfert, la timp ca 

să se pregătească pentru adâncirea cunoașterii cu o ceașcă de 
cafea tare și câteva pateuri. 
e 

Prelegerea de deschidere fu oferită de un profesor de 
psihologie judiciară, care aranjase toată conferința și care, de 
asemenea, se întâmpla să fi scris și o teză cu același titlu. 

Profesorul își începu prezentarea intrând direct în miezul 
argumentaţiei sale, anume că, atunci când era vorba să 
deosebești între adevăr și minciuni, limbajul corporal era mult 
mai util decât mesajele pur verbale pe care persoana 
chestionată le transmitea. Cu ajutorul calculatorului său, al 
PowerPoint-ului, prin diverse grafice, imagini, scurte videouri și 
un torent neîncetat de cuvinte, conferenţiarul arătă apoi timp de 
aproape o oră ce voia să spună. 

Cei care evitau complet contactul vizual și preferau să 
privească fix în poală erau, astfel, la fel de suspecți ca și cei 
care îl priveau pe intervievator drept în ochi și își începeau 
fiecare răspuns dând din cap și zâmbind, indiferent că stăteau 
complet nemișcaţi sau voiau să tocească șezutul și spătarul 
scaunului. 

Dar nicio pereche de ochi căprui care clipesc des și două 
picioare mici care bat în podea ca niște bete de tobă nu sunt 
prea rele, se gândi Bäckström instalându-se mai confortabil pe 
scaunul său. 

După această declaraţie de intenţie introductivă, profesorul 
se lansă cu adevărat, de la subiecţii testelor care aveau expresii 
faciale obișnuite și spasme la unii care păreau complet 
catatonici, analiza lui concentrându-se în majoritatea timpului 
asupra semnelor fizice și a gesturilor implicate de ele. Oamenii 
care își dregeau vocea și mormăiau în timp ce se trăgeau de 
lobul urechii, se frecau la nas, își masau fruntea sau se 
scărpinau în cap. 

Când venea vorba de tipul de limbaj corporal care te trăda, 
dezvăluindu-ţi faptele rele, nici măcar cineva complet paralizat 
nu ar fi supraviețuit examinării științifice a profesorului. Un ușor 
tremur al pleoapelor era un temei suficient pentru o suspiciune 
serioasă, iar o pupilă mărită - o catastrofă completă pentru 
credibilitatea ta. 

Existau și unele conexiuni interesante între enunțurile verbale 
ale subiecţilor testați și limbajul lor corporal. Cei care începeau 

practic tot ce spuneau prin expresii precum „ca să fiu sincer”, 
„Zău”, „cu mâna pe inimă” și „fie vorba între noi”, în același 
timp trăgându-se de lobul urechii și frecându-se la nas cu 
arătătorul, se numărau printre cei mai neechivoci mincinoși. In 
lumea profesorului, acest „comportament combinat” era ca o 
confesiune deplină. 

Dacă am putea să credem ce spui tu, se gândi Bäckström. 
Conferenţiarul lor lăsa el însuși o impresie deosebit de suspectă. 
Era un personaj slab, ros de molii, cu blugi boţiţi și un sacou de 
mărime nepotrivită, care își petrecea o grămadă de timp 
mutându-și ochelarii groși între nas și frunte, atunci când nu se 
trăgea de lobii urechilor sau nu își freca nasul cu arătătorul. 

Micul poponar face o grămadă de scandal tot dregându-și 
vocea și mormăind, se gândi Bäckström. Dacă ai fi în custodia 
mea, te-aș freca bine pe față cu săpun și te-aș arunca într-o 
celulă. 

e 

După o pauză de cinci minute pentru dezmorţit picioarele, 
veni momentul sesiunii de întrebări și răspunsuri de la final. 
Participanţii se întoarseră și după 20 de minute se așternu o 
tăcere deplină. 

— Nu mai e nicio întrebare? repetă pentru a treia oară 
profesorul, în timp ce își privea lung publicul. Citind lista 
participanţilor, am observat că am plăcerea de a-i avea astăzi 
aici pe unii dintre cei mai experimentați intervievatori din ţară. 
Printre alţii, am văzut că și inspectorul-șef Evert Bäckström este 
aici. 

Profesorul dădu din cap amabil către Băckstrom, care stătea 
chiar în spatele sălii. 

Mă întreb care ar fi ceilalți? se gândi Bäckström, mulțumindu- 
se să dea din cap și el. Cum dracu’ rămâne cu prânzul? Nu era 
singurul care se întreba asta, judecând după expresiile de pe 
fețele celorlalţi participanţi. 

— Ar fi interesant dacă ne-aţi putea împărtăși experienţa 
dumneavoastră - de pe teren, vreau să spun - în ceea ce 
privește limbajul corporal ca modalitate de diferenţiere între 
adevăr și minciuni. 

— Ei bine, nu e întotdeauna ușor, spuse Bäckström, dând 
adânc din cap. Deci pe acest aspect suntem complet de acord. 
Însă cu aș îndrăzni să spun că de-a lungul anilor am învăţat 

câteva lucruri. Lucruri care arată că suspecţii mint, vreau să 
spun. 

Bäckström dădu iar din cap. De data asta încă și mai amplu, 
pentru a sublinia importanţa a ceea ce spusese. 

— Aveţi niște ponturi? Ne-aţi putea oferi niște ponturi, 
domnule inspector-șef? 

— Păi, eu folosesc o formă de limbaj corporal complet 
infailibilă. O dovadă absolută că ei pur și simplu mint, vreau să 
spun. 

— Asta este extrem de interesant, spuse profesorul, uitându- 
se la Bäckström aproape lacom. Bănuiesc că nu puteţi să ne... 

— Cum să nu, îl întrerupse Bäckström, ridicând mâna pentru 
a-și sublinia spusele. Cu o condiţie, însă: ca asta să rămână între 
acești pereţi. 

Profesorul aprobă din cap nerăbdător și, după tăcerea din 
sală, nu era singurul. 

— Nasurile, spuse Bäckström, arătând spre nasul lui, ca să 
evite orice neînțelegere. Nasurile lor cresc atunci când mint. 

— Nasurile? Ca la Pinocchio? Nasul lui Pinocchio creștea 
atunci când el spunea minciuni. 

— Exact, spuse Bäckström energic. E absolut clar. Singurul 
semn sigur pe care îl avem, dacă mă întrebi pe mine. Sunt 
convins că și dumneavoastră v-aţi gândit la asta? 

— Mă tem că... 

— Nasurile lor se lungesc atunci când spun minciuni, îl 
întrerupse Bäckström iar. Am văzut-o de multe ori, cu ochii mei. 
Îmi amintesc mai ales un interviu, un om care o omorâse în 
bătaie pe iubita lui soţie și o îngropase într-un sac cu 
îngrășământ, ca un ultim rămas-bun. Bănuiesc că voia să 
economisească cheltuielile cu înmormântarea. În orice caz, mi-a 
spus atâtea minciuni afurisite că îmi amintesc că m-am gândit 
că are noroc că nu e răcit, altfel ar fi avut nevoie de un cearșaf 
ca să-și sufle nasul. 

— Râdeţi de mine, Bäckström, spuse profesorul, părând 
ofensat. Râdeţi de mine, nu-i așa? 

— Nu-mi dau seama cum puteţi să credeți una ca asta, 
răspunse Bäckström scuturând din cap. Dacă nu mă credeţi, 
uitaţi-vă la nasul meu. N-a crescut nici cu un milimetru de când 
am răspuns la întrebarea dumneavoastră. 

Asta o să-i ofere acestui poponar mic și prost ceva la care să 
se gândească, își zise Bäckström în timp ce ieșea în stradă și 
pornea spre prânz. Pinocchio, așa îl chema pe micul găozar din 
povestea aia veche, cel căruia îi creștea nasul de fiecare dată 
când spunea o minciună. Peter Pan trebuie să fi fost celălalt. Ala 
cu aripi pe spate. 


18. 


Apoi își petrecu după-amiaza în modul lui obișnuit. Mai întâi 
un prânz fortifiant, apoi o ședință cu maseuza lui poloneză, Miss 
Vineri, pe care o întâlnise prima oară din întâmplare, cu câteva 
luni în urmă. Clădirea în care își desfășura ea activitatea se 
întâmpla să se afle în același cvartal în care locuia el, iar când 
Bäckström o observase pe bomba roșcată care descuie ușa și 
intră înăuntru de două ori în aceeași săptămână, își dăduse 
seama rapid ce se întâmpla. 

Bäckström era un general prudent și, evident, întreprinsese 
verificările necesare. După ce o grămadă de politicieni cretini, 
cu complicitatea celorlalte femei bătrâne - și cele în pantaloni, 
și cele în fustă -, incriminaseră singura iubire adevărată pe care 
o puteai găsi într-o lume și într-o epocă nenorocită, o iubire în 
care cei implicaţi plăteau ce trebuiau să plătească de la început 
și cu bani lichizi, Bäckström vorbise cu un vechi prieten care 
lucrase la unitatea pentru prostituție a Poliţiei Municipale. În 
poliţie era cunoscut drept Pelle Ticălosul și cu siguranţă era 
omul care trebuia abordat dacă Bäckström voia să se asigure că 
maseuza pe care urma să o abordeze nu e pe lista lor de 
prostituate. Și că locuinţa ei nu se afla pe lista de adrese 
suspecte, supravegheate regulat. 

Pelle Ticălosul îi dăduse aprobare. Nu găsise nimic în arhivă, 
iar dacă apărea ceva care să sugereze contrariul, promitea că îl 
contactează imediat. Bäckström îi mulțumise pentru ajutor și îi 
trimisese obișnuita sticlă de whisky de malt. 

Abia atunci sunase ca să programeze o ședință personală. 
Umeri și încheieturi dureroase, de genul celor care îl pot chinui 
pe un om de afaceri proeminent ca el, o agendă plină, așa că 
vineri după-amiază cât mai aproape de ora închiderii, dacă era 
posibil? La celălalt capăt al firului, o maseuză cu voce voioasă: 

sigur că era absolut în regulă ca domnul director Bäckström să 
fie ultimul client al acelei zile. 
e 

Numele real al lui Miss Vineri era Ludmila. Avea o siluetă în 
formă de clepsidră și era o roșcată autentică, ceea ce 
Bäckström reuşi să descopere după doar trei vizite. Chiar dacă, 
în ce o privește pe ea, fusese cu certitudine dragoste la prima 
vedere, deşi ea se străduise să ascundă asta. 

La prima lui vizită, tratamentul începuse cu el întins pe burtă, 
acoperit doar cu un prosop, în timp ce Mica Ludmila începea să 
lucreze la mușchii și articulațiile lui înţepenite. Ludmila 
frământa, împingea și trăgea, și toată rigiditatea din mușchii și 
articulațiile lui Bäckström i se scursese direct în supersalam, iar 
în cele din urmă fusese nevoit să stea ca un echer, până când se 
rostogolise, dând la o parte pânza care iarăși i se ridicase ca un 
cort în jurul taliei. 

— Dumnezeule! spuse Ludmila cu ochii mari, când văzu ce 
rezultat avusese în față un masaj absolut obișnuit făcut la spate. 

— Într-adevăr, spuse Bäckström, aruncându-i jumătate de 
privire Clint. Aici ţi-ai dat întreaga măsură a talentului. 

Dragoste la prima vedere, se gândi el în timp ce își trăgea 
pantalonii la sfârșitul ședinței. Chiar dacă începuse ca o simplă 
muncă manuală, deși în acest caz ea necesitase două mâini, 
misiunea fusese îndeplinită într-un mod foarte satisfăcător. 

e 

Săptămâna următoare, mica lui Miss Vineri începuse cu o 
îmbrăţișare și un sărut pe obraz în clipa în care el intrase și 
încheiase cu o felație de prima mână pe care Bäckström i-o 
întoarse cu dobândă vinerea următoare. Mai întâi, el îi oferise un 
picnic ușor în grădina ei feminină, confirmând faptul că era o 
roșcată autentică și, de asemenea, o femeie autentică, înainte 
de a-i permite să încheie printr-o scurtă călărire pe supersalam. 

Pasiune tinerească, se gândi el în timp ce își dădea jos 
pantalonii pentru a treia oară în trei săptămâni în aceeași 
incintă. Avea o mică Miss Vineri a lui care, de-a lungul 
următoarelor câteva luni, devenise modalitatea în care el punea 
punct încă unei săptămâni de muncă grea în slujba justiţiei. 

19. 


Poate că fusese o săptămână plină de muncă grea, dar acum 
era în sfârșit sâmbătă și venise momentul ca un simplu 
războinic precum Bäckström să bage la loc în teacă sabia 
dreptăţii și să se bucure de o odihnă binemeritată. Era, de 
asemenea, momentul să investigheze problema originii micuţei 
Jenny, ca să prevină orice surpriză neplăcută de natură 
incestuoasă. Dacă era ca el să-i permită să se urce pe 
supersalam, voia să se asigure la timp că presupusul ei tată, 
detectivul inspector Jan Rogersson, nu avea să fie prin preajmă, 
nici măcar prin intermediul fiicei lui. 

Însuși gândul acesta era suficient ca în minte să-i apară 
imagini oribile. Chiar dacă era doar ora 11 dimineaţa, Bäckström 
fusese obligat să le suprime luând o dușcă de urgenţă, înainte 
de a-și aduna puterile ca să-l sune pe Rogersson și să-i sugereze 
să se întâlnească și să mănânce ceva. 

— Eu dau primul rând, tu pe al doilea, adăugă Bäckström 
generos, doar ca să se asigure că acel zgârie-brânză notoriu nu 
intra la idei. 

Lui Rogersson i se păruse că e o idee excelentă și chiar 
sugerase să meargă la restaurantul de lângă el, din Södermalm. 
Era ţinut de doi sârbi, Marko și Janko. Serveau carne friptă 
excelentă, prețurile erau destul de rezonabile și, pentru că știau 
unde lucrează Rogersson, el și invitaţii lui puteau să mizeze 
întotdeauna că unele dintre băuturi nu ajungeau pe nota de 
plată. 

— Sunt niște tipi ca lumea, spuse Rogersson. Dacă comanzi o 
cinzeacă, poţi fi sigur că primeşti una mare. Totul e pe faţă, la 
bar sunt niște gagici mişto, nu trebuie să-ţi faci griji din cauza 
poponarilor ălora cu pretenţii artistice. Dacă apare cineva care e 
clar că a intrat din greșeală, de obicei Janko îl dă afară imediat. 

Stăteau acolo de jumătate de oră. Erau deja la a doua bere cu 
un shot generos, gratis, pentru că managerul era absolut 
copleșit de faptul că umilul lui stabiliment era onorat de 
legendarul Evert Bäckström. 

— Noroc, Bäckström, spuse Rogersson. Şi cum se descurcă 
fiică-mea? 

— Bine, spuse Bäckström. 

Apoi adăugă, prudent: 

— Cred că pe termen lung lucrurile ar putea ieși foarte bine. 

Dar nu așa cum iti imaginezi tu, se gândi el. 

— Așchia nu sare departe de trunchi, spuse Rogersson 
mândru. Așchia nu sare departe de trunchi. 

După ce repetă asta, ridică paharul și luă două guri mari. 

— Poate, dar nu semănaţi prea mult. 

Nemernicul ăsta hidos ar trebui să-și cumpere o oglindă. 

— Are același cap ca mine, spuse Rogersson bătându-se în 
tâmpla dreaptă cu arătătorul, ca să arate ce vrea să spună. Fata 
aia e ca tine și ca mine, Bäckström. Mica Jenny a lui tăticu' are 
cap de poliţist adevărat pe umeri. Ştii că atunci când a intrat la 
Academia de Poliţie și-a schimbat numele și l-a luat pe al meu? 

— Mi se pare că mi-ai spus, da, spuse Bäckström dând din 
cap. 

— Frumusetea a luat-o de la maică-sa, dacă asta te întrebai. 
Seamănă ca două picături de apă. Gun - așa o cheamă pe 
maică-sa -, fată bună, e coafeză în Jönköping. De acolo e ea. Are 
45 de ani, dar dacă te uiţi la ea, n-ai crede. Arată mai mult de 
30, cel mult. Nu e prea inteligentă, dar e categoric una dintre 
cele mai bune tipe cu care mi-am tras-o. Se întâmplă des cu 
gagicile care sunt puţin nătânge. Cum ajung în pat, 
compensează asta, dacă pot să spun așa. Incă e bună, dacă te 
întrebi cumva. S-a întâmplat să trec prin Jönköping acum câteva 
luni și am avutun bis. 

Rogersson dădu din cap mulțumit, aparent mai degrabă către 
sine. 

— Serios? spuse Bäckström. 

Sună din ce în ce mai bine, se gândi el. Cine știe, poate o să 
iasă un sandvis dublu? 

— Cum ai cunoscut-o? Pe mama lui Jenny, vreau să spun? 

— Treceam pur și simplu pe acolo, spuse Rogersson rânjind. 
Era în anii '80, cam în perioada în care făptașul nostru încă 
neidentificat a dat jos pancarta cu numele lui Palme. Eu am fost 
transferat de la unitatea de droguri din Stockholm la Infracțiuni 
Naţionale, pentru că ei aveau un deficit al dracu' de mare de 
oameni, după cum știi. Apoi a apărut o crimă în Jönköping. 
Managerul unei benzinării a fost înjunghiat și ucis. O tâlhărie 
scăpată de sub control, și poliţaii din văgăuna aia au început să 
se intereseze de unul dintre foștii iubiţi ai lui Gun. Ea era puţin 

mai dezlănțuită pe vremea aia. Deloc surprinzător, de fapt, 
ținând cont cum arăta. 

— Și el a fost? Prietenul ei? 

Putin dezlănțuită, asta sună bine, se gândi Bäckström. Existau 
șanse bune ca vreun asistat social de lux, cu dinţi albi 
strălucitori, să o fi adus pe Gun cu burta la gură și să-l lase pe 
Rogersson să suporte consecinţele. 

— Nu, spuse Rogersson scuturând din cap. S-a dovedit a fi alt 
talent local. Oricum, unul care n-o știa pe mica Gun. Ne-a luat 
doar o săptămână să rezolvăm totul. Așa că treaba cu Gun 
trebuie să se fi mișcat destul de repede, dacă înţelegi ce vreau 
să spun. 

Rogersson oftă și continuă: 

— Ea abia împlinise 18 ani. Ce vremuri, Bäckström! Nici nu s-a 
pus problema ca noi doi să fim împreună, cum se face. Eu 
aveam viața mea în Stockholm. Și slujba mea, și o logodnică. Și 
primul copil, pe atunci trebuie să fi avut câţiva ani, și așteptam 
încă unul. 

Ca să vezi, se gândi Bäckström, dar se mulţumi doar să dea 
din cap. 

— Dar am păstrat legătura în toţi acești ani. Jenny și cu mine, 
mai ales, dar și cu Gun. N-au dus niciodată lipsă de nimic. 
Lucrurile au ieșit bine pentru Gun, foarte bine. Acum are câteva 
saloane cosmetice ale ei. Câștigă mai mult decât oricare dintre 
noi. 

Zău? Vorbește pentru tine. 

— Ei, în cinstea lui Jenny, spuse Rogersson ridicând paharul. 
Noroc! Și a maică-sii. 

— Noroc! răspunse Bäckström. 

Părea foarte promițător, se gândi el. Mama și fiica. S-ar putea 
dovedi a fi un dublu memorabil. 

După asta abandonară subiectul și savurară o masă foarte 
bună, după care se mutară la bar și lăsară seara să degenereze 
în modul plăcut tradiţional, așa cum le stătea bine unor polițiști 
cu capul pe umeri. De fapt, lucrurile merseseră așa de bine că 
detaliile exacte erau învăluite în mister, dar, cel puţin, atunci 
când se trezi, Bäckström descoperi că era în patul lui Hästens de 
acasă. 

Rămase acolo mare parte a zilei, apoi se adună suficient cât 
să facă o plimbare până la barul lui din zonă și să ia o cină 
timpurie de duminică. 

Ziua se transformase într-o veritabilă duminică leneșă, iar 
când ajunse acasă, Bäckström se așeză la calculatorul lui secret, 
a cărui adresă IP nu putea fi pusă în legătură cu el, și lucră puţin 
la fan clubul lui online, cu ajutorul profilurilor „Scufita Roșie” și 
„Blonda Curioasă”, care împărtășeau faptul că fiecare părea să 
fi avut experiența supersalamului și a unui picnic la parter. Asta 
avea să le ofere celorlalte un subiect de meditație, se gândi el în 
timp ce închidea calculatorul, după ce o lăsase pe Scufita Roșie 
să dezvăluie confidenţial adevărata dimensiune a activelor 
idolului lor. 

Era încă devreme atunci când se duse la culcare cu câteva 
măsuri de whisky de malt care să-l pregătească pentru ziua de 
luni. Moţăi și apoi dormi ca un om virtuos, toate cele cinci ore 
până la apelul cu care începu acea nouă zi. Luni, 3 iunie, care 
avea să se dovedească a fi cea mai frumoasă zi din viața lui și 
dovada că epoca miracolelor încă nu luase sfârșit. 

Ancheta asasinării avocatului Thomas Eriksson. 


Faza preliminară 


20. 


Atunci când Bäckström intră în holul ultimei lui victime, 
Annika Carlsson era acolo, așteptându-l. 

— La etaj, spuse ea. Se pare că acolo s-a întâmplat totul. A 
fost găsit pe palier. E mare, ceva de genul 50-60 de metri 
pătraţi, și se pare că el îl folosea ca pe o combinaţie de birou și 
sufragerie. Afară e o terasă foarte mare. 

— Cadavrul e încă acolo? o întrerupse Bäckström. 

— Bineînţeles, am presupus că o să vrei să-l vezi in situ. Însă 
legistul nostru a venit și a dispărut, a plecat acum un sfert de 
oră. Niemi și Hernandez sunt încă acolo, dar au terminat cu 
scările, așa că poţi să urci. 

— Și ce-a spus? Dragul nostru doctor? 

Bäckström voia să știe clar. 

— Crimă, spuse Carlsson. Lovit în cap cu un obiect bont, dar 
nu trebuie să fii doctor ca să-ţi dai seama de asta. Are partea 
din spate a capului înfundată, craniul e complet aplatizat. 
Sincer, arată al naibii de groaznic. 

Bäckström se mulțumi să dea din cap. Apoi se așeză pe un 
scaun și își luă cu oarecare dificultate galoșii de protecţie, după 
care se ridică și își puse mănușile de plastic. 

— Abia aștept, spuse el. 

— Incă ceva, spuse Annika Carlsson, coborând vocea. 

— Te ascult, spuse Bäckström. 

Acum ce mai vrea? se gândi el. 

— Eriksson are acolo un calculator, spuse ea, făcând semn cu 
capul spre tavan. Pe biroul lui. Când am urcat acolo cu puţin 
timp în urmă, Niemi mi-a spus că era aprins și că mecanismul de 
blocare nu era activat. 

— Și? 

— Eu am sugerat să profităm de șansă și să copiem hard 
drive-ul, dar... 

— Și care e problema? 

— Pe el e un colant pe care scrie că aparţine biroului de 
avocatură Eriksson și Partenerii, așa că Niemi a vrut să ceară 
mai întâi aprobarea procuraturii. 

— Ce laş nenorocit! pufni Bäckström. 

— Așa că am făcut-o eu, spuse Annika Carlsson, întinzându-i 
un stick de memorie mic și roșu. 

— Și Niemi ce-a avut de spus despre asta? 

— Nimic, spuse Annika Carlsson zâmbind. El și cu Hernandez 
s-au dus să bea o cafea. 

— Foarte înțelept, spuse Bäckström băgând stick-ul în 
buzunar. 

Cea mai frumoasă zi din viața mea, se gândi el. Genul de zi în 
care totul merge ceas și nimic nu-ți poate sta în cale. 

e 

Bäckström se opri în capul scărilor și privi în jur spre palierul 
care acum era locul faptei. În mijlocul încăperii era un birou 
mare, de modă veche, în stil englezesc, din lemn de esență tare 
lustruit, un tip pe care Bäckström nu-l recunoștea, acoperit cu 
piele verde. Scaunul biroului era în același stil. Un scaun de 
lemn cu brațele, șezutul și spătarul tapiţate cu piele de aceeași 
culoare ca a tăbliei biroului. 

Pe podea, între scări și birou, zăcea victima asasinată a lui 
Bäckström. Era întins pe spate, paralel cu biroul, cu braţele pe 
lângă corp. Purta papuci negri de casă, pantaloni gri largi și o 
cămașă albă de in. Se îmbrăcase confortabil și informal pentru 
ultima întâlnire a vieţii lui, cea cu doamna cu coasa, și se 
potrivea în toate privinţele cu descrierea Annikăi Carlsson. Avea 
fața plină de sânge. Sângele i se prelinsese, prin păr, pe bărbie 
și pe gât. O cantitate destul de mare se îmbibase în partea din 
faţă a cămâășii albe, în timp ce craniul înfundat stătea lipit de 
podea. 

LA 

— Ei bine, spuse Bäckström, dând din cap spre Niemi, care 
stătea de cealaltă parte a biroului, părând foarte preocupat să ia 
amprentele de pe telefonul mobil negru. Ce crezi, Peter? E un 
accident nefericit sau doar o sinucidere obișnuită? 

— Păi, spuse Peter Niemi cu un zâmbet ușor, nu cred că 
trebuie să ai vreo îndoială în privinţa asta. Potrivit legistului, 
care a fost aici să arunce o privire, e un exemplu de manual de 
cum să omori pe cineva cu clasicul obiect bont. In cazul nostru, 
e vorba de capul și gâtul victimei. Partea din spate a capului a 
fost înfundată prin cel puţin trei sau patru lovituri, iar gâtul e 
rupt. 

— Arma crimei? 

— În casă nu am găsit nimic, chiar dacă sunt o grămadă de 
vătraie și sfeșnice. Dacă mă întrebi pe mine, aș zice că a fost o 
bucată de țeavă metalică sau o bâtă de baseball, una din acelea 
mai compacte. Ceva rotunjit, tare, alungit, suficient de gros ca 
să fie ținut confortabil, ceva care provoacă stricăciuni serioase 
când îl pui la lucru. Probabil că putem elimina topoare, ciocane, 
orice altceva care are o margine ascuţită. 

— Când l-aţi găsit era întins așa? Adică pe spate? 

Bäckström făcu semn cu capul spre trupul mort. 

— Nu. Era întins pe burtă, cu braţul drept sub piept. Braţul 
stâng îi înconjura capul. Dar altfel capul lui era în aceeași poziție 
ca acum și trupul în același unghi ca acum, paralel cu biroul. 
Unul dintre colegii noștri în uniformă care a ajuns primul aici a 
făcut o fotografie cu telefonul lui mobil, în timp ce partenerul lui 
verifica dacă victima e moartă. Se pare că înainte să intre în 
poliţie a lucrat ca paramedic. Când eu și cu Hernandez am ajuns 
aici, o oră mai târziu, era încă întins așa cum fusese când l-au 
găsit. Noi l-am întors, când a venit legistul. Atunci am găsit 
mobilul. 

Niemi ridică telefonul negru. 

— Era sub trupul lui, dar nu în mână. Bănuiesc că i-a scăpat 
atunci când a fost făcut KO. 

— Ciudat, spuse Bäckström. 

Ciudat, se gândi el. 

— La ce te gândești? 

— Nu e niciun strop de sânge, spuse Bäckström, gesticulând 
spre parchetul lustruit din jurul cadavrului și făcând semn cu 
capul spre tavanul alb de deasupra capului său. Ținând cont de 
loviturile în spatele capului, ar trebui să fie sânge peste tot. O 
explozie de sânge. Podeaua de aici ar trebui să fie împroșcată 
cu sânge, tavanul la fel, dacă mă întrebi pe mine, dar eu nu văd 
decât balta de sub capul lui. 


Vp - 7° 


— Nu ești singurul pe care îl deranjează asta, spuse Niemi. Eu 
și Hernandez am observat amândoi când am ajuns. 

Niemi arătă spre colegul lui îmbrăcat în alb din cealaltă parte 
a încăperii, care era ocupat cu mutarea unei canapele mari lipite 
de perete. 

— E posibil oare să fi fost atacat altundeva, și acolo să îi fi fost 
strivit capul, iar apoi cadavrul să fie mutat aici? 

— Asta a fost prima noastră teorie, spuse Niemi dând din cap. 
Problema e că nu găsim niciun alt loc din casă în care să se fi 
putut întâmpla asta. Și nici vreun semn că trupul a fost mutat. 
Nicio urmă de târâre, niciun strop de sânge pe drum - dacă a 
fost cărat, vreau să spun. Bineînţeles, o altă posibilitate e ca 
cineva să-i fi pus o pungă peste cap înainte să-l lovească, astfel 
ca sângele să rămână în punga pe care făptașul a luat-o cu el la 
plecare. 

— Pare puţin exagerat, spuse Bäckström. 

— Păi cred că adevărul va ieși la lumină, adăugă Niemi dând 
din umeri. 

— Ciudat, spuse Băckstrom. 

Ciudat, se gândi el. 

— Mă tem că nu e singurul lucru straniu la cazul ăsta, spuse 
Niemi zâmbind crispat. 

— Bun, te ascult, spuse Bäckström dând încurajator din cap. 

— Există un glonţ în tavan, chiar în dreptul biroului. 

Niemi arătă spre tavanul alb. 

— Zău așa? spuse Bäckström, aplecându-se în faţă ca să vadă 
mai bine. 

— Judecând după unghi, a fost tras drept spre tavan. A intrat 
câţiva centimetri în ipsos. Eu l-am văzut - se vede când bag 
lanterna în gaură -, dar încă nu l-am scos. 

— Bingo! Tocmai am găsit glonţul numărul doi, anunţă 
Hernandez. E aici, în canapea. 

Hernandez arătă spre o gaură din spătarul canapelei, 
înconjurată de scame albe acolo unde umplutura ieșise în afară. 

— La naiba, asta începe să semene a război între bande, 
spuse Bäckström însuflețit. 

Pare din ce în ce mai interesant, se gândi el. 

— Da, dar tot am păstrat ce e mai bun la sfârșit, spuse Niemi 
cu o expresie nevinovată. 

— Ce anume? 

Mai interesant de-atât? Era oare posibil? se gândi Bäckström. 

— Am mai găsit un cadavru, afară pe terasă, spuse Niemi. 

Niemi arătă spre ușile duble mate care dădeau spre marea 
platformă de lemn, cu valurile Lacului Mälaren în fundal, 
scânteind în soare. 

— Încă un cadavru, spuse Bäckström. Faci mişto de mine? 

— Nu, spuse Peter Niemi scuturând din cap. Pare destul de 
mort. 

— Asasinat? spuse Bäckström privindu-l pe Niemi prudent. 

— Categoric, dădu Niemi din cap. 

— Fără niciun dubiu, confirmă Hernandez. Dar ăstuia i-a fost 
tăiat gâtul. 

e 

Fără nicio îndoială, de departe cea mai frumoasă zi din viata 
mea, se gândi Evert Bäckström în timp ce ieșea din casa 
victimei un sfert de oră mai târziu, îndreptându-se spre taxiul 
care îl aștepta deja ceva mai încolo pe stradă. 


21. 


Cam în același moment în care inspectorul-șef Evert 
Bäckström părăsea locul faptei de pe Âlstensgatan din Bromma, 
îndreptându-se spre secţia de poliție din Solna ca să 
pregătească prima întâlnire cu echipa lui de investigaţie, 
procurorul-șef interimar Lisa Lamm primi la birou un telefon de 
la superiorul ei suprem, directorul Procuraturii Publice din 
Stockholm, care o informă că o punea la conducerea anchetei 
preliminare a unei crime care, după toate probabilitățile, 
avusese loc cu aproximativ o zi în urmă. 

— Victima nu e un oarecare, dacă pot să spun așa, îi zise 
directorul, dregându-și ușor vocea. E vorba de un avocat, 
Thomas Eriksson, care, după câte se pare, a fost ucis în casa lui 
din Bromma undeva între duminică seara și azi-dimineaţă 
devreme. Așa că victima noastră nu e tocmai un necunoscut 
pentru media, după cum știi fără îndoială. 

Directorul își drese vocea din nou. 

— Thomas Eriksson, cel pe care ziarele de seară îl numesc 
avocatul preferat al mafiei musulmane? 

Lisei Lamm îi venea greu să-și ascundă surpriza. 

— Exact, el e, spuse directorul. După cum sunt sigur că-ți dai 
seama, treaba asta poate fi foarte complicată și destul de 
neplăcută, în funcţie de rezultatul final. Așa că, dacă ai o 
îndoială cât de mică, vreau să-mi spui acum. În cazul ăsta ar 
trebui să numesc pe altcineva. 

Directorul își drese vocea a treia oară. 

— Nu, spuse Lisa Lamm. Abia aştept să încep. 

— Excelent! spuse directorul. Dacă e vreo problemă, vreau să 
iei legătura direct cu mine. De asemenea, vreau să mă ţii la 
curent cu evoluția anchetei. 

— Bineînţeles, spuse Lisa Lamm. 

Thomas Eriksson, avocatul. Să fiu a naibii! se gândi ea în timp 
ce închidea. 

(J 

Districtul de Vest, reflectă Lisa Lamm. Cel putin acolo există o 
persoană pe care o cunosc și care îmi place. Apoi îl sună pe 
vechiul ei prieten, comisarul Toivonen, care era șeful unităţii de 
infracţiuni din Districtul de Vest. 

— Ce coincidență, spuse Toivonen. Tocmai mă gândeam la 
tine. Am alcătuit o echipă de investigaţie și pot să-ţi dau vestea 
bună că, potrivit recomandărilor Consiliului Naţional al Poliţiei 
pentru anchetarea infracţiunilor grave, veţi putea lucra la 
capacitate maximă. Prima lor întâlnire trebuie să aibă loc peste 
trei ore. La amiază, aici în Solna. Ti-am făcut o legitimaţie. E la 
recepţie. 

— Mulţumesc. lar eu să conduc ancheta, dacă pot să-mi 
exprim o preferinţă. 

— În privinţa asta, mă tem că va trebui să te dezamăgesc, 
spuse Toivonen. De data asta aducem artileria cu adevărat 
grea. 

— Adică cine? 

— Evert Bäckström al nostru. E momentul să ajungi să cunoști 
omul, mitul, legenda, chiar dacă eu am în continuare anumite 
îndoieli în ce privește prima parte a caracterizării. 

— Cum e? 

— Probabil că ar fi bine să te aștepți la destul de multe 
abureli, spuse Toivonen, părând încântat de sine însuși. Dacă 
devine prea groaznic, spune-mi mie și îl pun eu la punct. Am 
mai făcut asta, așa că nu e nicio problemă. 

Evert Băckstrom. Poate că ar fi bine să iau taurul de coarne 
imediat, se gândi Lisa Lamm. Apoi o sună pe Anna Holt, șeful 
poliţiei din Districtul de Vest, superiorul suprem al lui 
Bäckström. 

— Parcă presimțeam că o să mă suni, mi-am dat seama deja 
despre ce vrei să vorbim, spuse Anna Holt de îndată ce Lisa 
Lamm își rosti numele. Pot să-ți propun să avem o scurtă 
întâlnire aici, cu un sfert de oră înainte să te întâlnești cu 
Bäckström și ceilalţi? 

— La 12 fără un sfert la dumneata în birou, e foarte bine 
pentru mine, spuse Lisa Lamm. 

— Excelent! spuse Holt. Ei bine, mulțumesc pentru telefon. 

Apoi închise imediat. Aștia nu pierd vremea, se gândi Lisa 
Lamm scuturând din cap. 


22. 


— Te rog, ia loc, Lisa, spuse Holt, arătând spre unul dintre cele 
trei scaune pentru vizitatori înșirate de cealaltă parte a biroului 
ei mare. 

— Mulţumesc, spuse Lisa Lamm așezându-se. 

— Spune-mi dacă greșesc cumva, continuă Holt în timp ce 
deschidea unul dintre dosarele de pe biroul ei, dar am rămas cu 
impresia că vrei să vorbești cu mine despre faptul că colegul 
meu Evert Bäckström conduce ancheta ta. Dacă te întrebi cum 
s-a ajuns la asta, a fost decizia mea. Bäckström lucrează pentru 
mine deja de patru ani ca șef la unităţii pentru infracţiuni grave, 
iar aici ăsta e departamentul responsabil pentru crime. N-am 
văzut niciun motiv să mă opun. 

— Cum s-a descurcat până acum? spuse Lisa Lamm zâmbind 
amabil. 

— În perioada de când lucrează pentru mine a fost șeful 
anchetei preliminare în 12 cazuri de crimă și a soluţionat 11 
dintre ele. Cel mai recent doar cu o săptămână în urmă, așa că 
nu ai deloc de ce să-ţi faci griji. 

— Nu, înţeleg că ar fi foarte eficient. Însă ce mă îngrijorează e 
că o cunoștea pe victima crimei, fapt care s-ar putea considera 
că îi afectează imparţialitatea. Thomas Eriksson l-a apărat pe 
Afsan Ibrahim, atunci când acesta și cu fratele lui mai mare, 


Vp - 74 


Farshad, și acel zdrahon al cărui nume l-am uitat au fost acuzaţi 
că au încercat să-l omoare pe Bäckström în apartamentul lui... 

— Hassan Talib, o întrerupse Holt. Vorbești despre Hassan 
Talib, vărul fraţilor Ibrahim și mardeiașul familiei, ca să folosim 
limbajul ziarelor de seară. 

— Chiar el, spuse Lamm. Dacă nu mă înșel, asta s-a întâmplat 
la începutul verii... acum patru ani? 

— În seara zilei de 29 mai, confirmă Holt. Procesul a avut loc 
în luna septembrie a aceluiași an, și singurul care a fost pus sub 
acuzare a fost Afsan Ibrahim. Cum fără îndoială știi deja, fratele 
lui mai mare, Farshad, a murit în timp ce voia să evadeze din 
Spitalul Karolinska, unde era tratat pentru o rană de glonţ cu 
care se alesese în timpul tentativei de asasinare a lui 
Bäckström. l-a alunecat priza și a căzut de la etajul șase, în timp 
ce încerca să coboare de la fereastră cu o scară de frânghie 
introdusă în spital pe furiș. Asta a fost la o săptămână după 
atacul asupra lui Bäckström. În aceeași zi în care Farshad a 
încercat să evadeze, Hassan Talib a murit pe masa de operaţie, 
în urma rănilor suferite în timpul atacului asupra lui Bäckström. 
Singurul supraviețuitor a fost Afsan, care îi dusese pe cei doi cu 
mașina la apartamentul lui Bäckström din Kungsholmen. El nu a 
intrat cu ei în apartament, dar a fost arestat în timp ce stătea în 
mașină, așteptându-i în faţa ușii de la intrare a clădirii lui 
Bäckström. Asta s-a întâmplat cam în același moment în care au 
început împușcăturile din apartament. După cum de asemenea 
probabil că știi, noi îi supravegheam deja, așa că polițiștii care 
au intervenit au ajuns în apartamentul lui Bäckström câteva 
minute mai târziu. Talib zăcea, inconștient, pe podeaua 
sufrageriei lui Bäckström. Când Talib a încercat să-l împuște pe 
Bäckström, el l-a împins și Talib a reușit să-și spargă capul în 
cădere de măsuţa de cafea. Bäckström l-a împușcat pe Farshad 
în tibie, în timp ce acesta încerca să-l înjunghie cu un cuţit. În 
dosarul ăsta sunt toate detaliile. Inclusiv cele două anchete 
întreprinse de investigaţiile Interne, în care, după cum, din nou, 
cu siguranţă știi, orice suspiciune asupra lui Bäckström a fost 
eliminată. Tot ce a făcut a fost ca la carte. 

— Da, am auzit toate lucrurile astea, spuse Lisa Lamm, 
împingând dosarul pe care Holt îl pusese în fața ei. Ce mă 
îngrijorează e ce s-a întâmplat în legătură cu procesul. Afsan 
susține că se duseseră la Bäckström ca să-i dea bani. Nu ca să-l 

ucidă. Bäckström era mituit - era pe lista de polițiști corupți a 
fraţilor Ibrahim. 

— O explicaţie pe care curtea a respins-o ca necredibilă, 
spuse Holt. Și nu s-au găsit niciun fel de bani, chiar dacă 
polițiștii noștri au intrat înăuntru aproape atunci când s-a 
întâmplat totul. 

— Da, știu, spuse Lisa Lamm. Curtea a respins povestea lui 
Afsan, dar în același timp el a fost achitat pentru acuzaţia de 
tentativă de crimă. Se pare că nu a putut fi exclusă posibilitatea 
că Afsan credea sincer că pentru asta se aflau acolo. A fost găsit 
vinovat doar pentru acuzaţii minore și a primit în total 18 luni de 
închisoare. În principal pentru că s-a descoperit că se afla în 
posesia a 10 grame de heroină atunci când a fost arestat în 
stradă. În toate celelalte privinţe, capetele de acuzare au fost 
respinse. Dacă ar fi fost găsit vinovat, putea fi condamnat pe 
viaţă. 

— Ei, spuse Holt. Ce a spus curtea atunci când nu a fost găsit 
vinovat de tentativă de asasinat a fost că nu s-a putut dovedi 
dincolo de orice îndoială că el era conștient că intenţia lor era 
într-adevăr de a-l ucide pe Bäckström. Dar, sigur, Thomas 
Eriksson a făcut treabă bună. În acel mod care a devenit un fel 
de marcă înregistrată a lui, atunci când apăra oameni precum 
Afsan și prietenii lui. Să chestioneze și să arunce cât mai multe 
îndoieli posibile asupra victimei. Am fost la tribunal și l-am auzit 
cum făcea asta, dacă te întrebai cumva. 

— Înţeleg că a fost un proces destul de zgomotos. Eu, una, nu 
am fost acolo, dar... 

— Eu am fost, cum spuneam, o întrerupse Holt. Și Bäckström 
a fost supus unei imense cantităţi de porcării care nu erau 
necesare. Chiar a fost. Și l-au obligat să treacă prin altă anchetă 
internă, în care a fost din nou disculpat în toate privinţele. Eu 
am fost acolo și l-am văzut la doar o oră sau așa ceva după ce s- 
a întâmplat totul. Criminaliștii îi cercetau apartamentul și mie 
mi-e foarte greu să cred că ar fi putut să ascundă câteva sute 
de mii de coroane, bani lichizi, așa cum susțineau Eriksson și 
clientul lui. 

— Ei, probabil că nu îl îndrăgea foarte mult pe Thomas 
Eriksson, spuse Lisa Lamm zâmbind. 

— Nu, și nu e singurul din poliţie. Dacă ăsta e criteriul, atunci 
probabil că n-am reuși să alcătuim niciun fel de echipă de 


Vp - 75 


investigaţie. Practic, fiecare poliţist cu care vorbești crede că 
Thomas Eriksson a fost un escroc și mai mare decât oamenii pe 
care-i apăra. 

— Nici eu n-aş fi putut s-o spun mai bine, zise Lisa Lamm. 
Problema subiectivismului în câteva cuvinte. 

— Sigur, ăsta e doar un aspect. Celălalt aspect e că 
Bäckström va rezolva cazul. Dat fiind că el e deja convins că 
tocmai activităţile infracționale ale victimei sunt cele care au 
dus la asasinarea ei și că în curând va putea să dovedească 
asta. Ultimul lucru pentru care trebuie să-ţi faci griji e că el ar 
încerca să transforme cazul ăsta într-unul nesoluţionat. În lumea 
lui Bäckström, asta e o crimă între bande. 

— Ceea ce nu înseamnă deloc că nu e o problemă. 

— Nu, spuse Holt. Dar e o blândă adiere oceanică în 
comparaţie cu dezastrul care s-ar întâmpla dacă tu ai încerca 
să-l înlocuiești pe Bäckström cu un alt anchetator principal. 
Gândește-te puţin, Lisa. Bäckström e o legendă, iar dacă îl 
înlături din cazul ăsta o să-ți pui toată poliţia în cap. Ca să nu 
mai vorbim de public. 

Apoi Holt încheie cu un zâmbet ușor: 

— El e Clint Eastwood-ul poporului suedez. 

— Bun, asta nu sună prea bine, spuse Lisa Lamm dând din 
cap. Ştii ceva? 

Lisa Lamm îi zâmbi lui Holt. 

— Ce? 

— Aproape că sunt nerăbdătoare să lucrez cu el. Cu persoana, 
bărbatul, legenda. 

— Succes! spuse Holt cu un zâmbet crispat. 


23. 


Era prima întâlnire a echipei de investigaţie și la ora 12 fix 
inspectorul-șef Evert Bäckström intrase în camera de ședință 
mare, se așezase în capătul mesei și le urase bun venit tuturor, 
apoi dăduse cuvântul Annikăi Carlsson, care era, pentru 
moment, detectivul lui principal. 

— Sunt ai tăi, Annika, spuse Bäckström. 

Se lăsă pe spate și se instală confortabil, încrucișându-și 
mâinile pe burtă, în timp ce privea grupul din jur. Ca de obicei, 

majoritatea erau niște nerozi leneși și deficienți mental, dar, în 
ciuda acestui lucru, asta avea să fie cea mai frumoasă zi din 
viaţa lui, se gândi el. Singura lumină în întunericul din jurul lui 
era probabil micuța lui Jenny, care își schimbase bluza neagră 
cu una roșie. 

— Mulţumesc, spuse Annika Carlsson dând din cap. Avem de- 
a face cu o crimă, asta e ceea ce știm deocamdată. Victima 
noastră este avocatul Thomas Eriksson, 48 de ani, celibatar, 
fără copii și nu neapărat necunoscut celor din jurul acestei 
mese. A fost ucis în casa lui de pe Âlstensgatan nr. 127 din 
Bromma, probabil ieri-seară. Cauza morţii pare să fie o lovitură 
în partea din spate a capului cu un obiect bont, potrivit 
raportului preliminar al legistului. Motivul este necunoscut, dar 
până acum nu avem nimic care să sugereze că a fost un furt sau 
o intrare prin efracţie care a degenerat. Identitatea făptașului 
sau a făptașilor rămâne a fi descoperită. Și de asta ne aflăm 
aici, dacă vă întrebaţi cumva vreunul dintre voi. 

Annika Carlsson ridică privirea din documente și dădu din cap 
către grup. 

— În ce privește detaliile mai exacte, mă gândeam că poate 
să vi le expună Peter, spuse Annika Carlsson în timp ce Anna 
Holt deschidea ușa și intra însoțită de procurorul însărcinat cu 
ancheta preliminară, Lisa Lamm. 

— N-aș vrea să vă întrerup, spuse Holt. Voiam doar să o 
prezint pe șefa anchetei preliminare, Lisa, sau mai degrabă 
procuror-șef Lisa Lamm, ca să fim mai formali. Eu trebuie să fug. 
Dar contez pe voi să soluționați povestea asta. 

e 

Arată bine, se gândi Annika Carlsson. Minionă, păr scurt și 
blond, îmbrăcată elegant și corect cu fustă, bluză și sacou în 
nuanțe asortate de alb și albastru. Cel mult 40 de ani, judecând 
după înfățișare, ochi  strălucitori și, potrivit zvonurilor, 
necăsătorită și fără copii. Poate că există o ocazie aici, se gândi 
ea. 

— Bun venit, Lisa! spuse Annika Carlsson, dând din cap și 
zâmbind. Stai jos și simte-te ca acasă. 

Annika Carlsson arătă spre un scaun gol din celălalt capăt al 
mesei. 

— Mulţumesc, spuse Lisa Lamm așezându-se. Scuze că am 
întârziat. N-aș vrea să vă întrerup. 

Zâmbi și dădu din cap către grup, apoi continuă: 

— Vă rog, continuaţi... 

— Bun, spuse Bäckström laconic. Eşti foarte bine-venită. 

Zece minute făcute praf din cauză că ea nu poate să ajungă la 
timp, se gândi Bäckström, și era evident că inspectorul Carlsson, 
lesbiana de atac a unităţii, era deja în misiune. Mica Lamm 
trebuia să se păzească, dacă voia să evite să cadă în ghearele 
ei. 

— Peter Niemi e șeful criminalisticii aici, în Solna, spuse 
Bäckström făcând un gest ferm către omul în chestiune. Dă-ne 
datele obișnuite despre când, unde și cum. 

— Sigur, spuse Niemi. Dar o să existe câteva rezerve, dat fiind 
că eu și colegul meu Hernandez ne ocupăm de cazul acesta de 
doar opt ore, însă deocamdată arată așa. Momentul estimat al 
crimei este aproximativ 10 fără un sfert, ieri-seară. Locul crimei 
este, cel mai probabil, palierul de la etajul casei victimei de pe 
Alstensgatan. Cauza morţii, potrivit raportului preliminar al 
legistului, este o rană la cap și gât provocată de un obiect bont, 
din cauza căreia probabil că victima și-a pierdut cunoștința 
imediat și a murit în aproximativ un minut. 

— Dar de ce credem asta? spuse Bäckström, afundându-se și 
mai mult în scaunul lui. 

e 

Din diverse motive, potrivit lui Peter Niemi. Patru motive 
principale, ca să fim mai exacţi, și începu să le explice în ordine 
cronologică. 

Victima părea să fie un om foarte preocupat de securitatea 
personală. Casa era prevăzută cu senzori de mișcare, camere și 
o alarmă de urgenţă, și toate ușile și ferestrele erau conectate 
la alarmă. 

— Asta e intrarea principală în casă, spuse Niemi, bătând cu 
degetul în calculatorul lui ca să deschidă o fotografie a ușii de la 
intrare a victimei pe ecranul mare aflat în celălalt capăt al 
încăperii. Nu se vede nicio urmă de spargere, iar alarmele de 
perimetru au fost active întreaga duminică, până la 9 fără două 
minute în seara aceea, când cineva, cel mai probabil Eriksson 
însuși, dacă vă întrebaţi cumva, a oprit alarma de la ușa de la 
intrare și a lăsat un vizitator sau mai mulți să intre. 9 fără două 
minute, repetă Niemi. Ăsta e momentul în care cineva ajunge în 
faţa casei, deci ăsta e primul nostru moment cert. 

La 10 fără douăzeci de minute, dispeceratul de urgență 
primește un apel de pe telefonul mobil al victimei. Apelul a fost 
întrerupt după un minut fără ca acela care a sunat să încerce în 
vreun fel să ia legătura cu ei. 

— Dispeceratul nu face nimic în privinţa apelului, din simplul 
motiv că aproximativ jumătate dintre toate apelurile pe care le 
primesc sunt declanșate din greșeală și alte 20% sunt ceea ce ei 
numesc apeluri mute, în care nu există niciun contact cu cel 
care sună. Ei reacţionează doar dacă există motive pentru a 
bănui că apelantul se află într-o situaţie de urgenţă, dar, din 
cine știe ce motiv, nu poate să vorbească. Așa că în acest caz ei 
nu fac nimic. Dar există motive să bănuim că Eriksson sună să 
cheme ajutor, dar e omorât în bătaie înainte să apuce să spună 
ceva. 10 fără douăzeci, la 42 de minute după ce a primit unul, 
doi sau mai mulți vizitatori. 

La ora 6 dimineaţa, aproximativ opt ore mai târziu, legistul 
ajunge la locul faptei ca să întreprindă examinarea preliminară a 
cadavrului. Faţa și gâtul victimei prezentau deja rigor mortis şi, 
ținând cont de temperatura din casă, legistul a conchis că 
moartea a avut loc cu cel puţin șase ore mai devreme, undeva 
între duminică seara și miezul nopții. 

— In timp ce legistul era la locul faptei, bineînțeles că nu 
știam de apelul de urgenţă al lui Eriksson de la 10 fără douăzeci, 
așa că l-am sunat acum vreo oră ca să-i spun, explică Niemi. Nu 
a avut nicio problemă să accepte acest moment probabil. Pentru 
uciderea lui Eriksson, vreau să spun. 

— 10 fără douăzeci, duminică seara, rezumă Bäckström. 

Niemi nu e prost deloc, chiar dacă probabil e cel putin pe 
jumătate finlandez, judecând după nume, se gândi el. 

— Altceva? întrebă el. 

— Da. leri-seară par să fi existat foarte multe apeluri, către 
dispeceratul de urgenţă, adică. Între 10 fără un sfert și 11 și 
cinci minute, trei dintre vecinii lui Eriksson au sunat să se 
plângă că, pe terasa casei, câinele lui aleargă peste tot și latră 
ca un nebun. Deci Eriksson avea un câine. Un rottweiler, un 
animal feroce, dacă aveaţi vreo îndoială. 

— Și ei ce-au făcut? întrebă Bäckström, deși deja ghicise 
răspunsul. 

— Nimic, spuse Niemi. Nu am avut o mașină disponibilă, e 
foarte simplu. Apoi se pare că lucrurile s-au liniștit până puţin 

după ora 2 noaptea, când câinele a făcut un scandal îngrozitor. 
Urla și lătra, iar când vecinul numărul patru sună și refuză să 
cedeze și, de asemenea, se întâmplă să îi spună poliţistului de la 
dispeceratul de urgenţă care e identitatea persoanei care locuia 
în casa cu câinele zgomotos, în sfârșit lucrurile încep să se 
miște. Polițistul trimite o mașină care ajunge acolo după 12 
minute. Colegii noștri sună la ușă, încearcă clanţa și ușa e 
descuiată, așa că intră și îl găsesc curând după aceea pe 
Eriksson mort pe palierul de la etaj, după cum puteţi vedea aici. 

Niemi apăsă ca să deschidă o fotografie cu victima lor plină 
de sânge, zăcând pe burtă în faţa biroului. 

— Apoi lucrurile încep să urmeze făgașul obișnuit. Hernandez 
și cu mine am ajuns la locul faptei cam după o oră, la 3 și 
jumătate dimineaţa, și cam asta e tot. Răspund cu plăcere la 
orice întrebare, dacă aveţi. 

Niemi apăsă ca să închidă fotografia cu victima. 

— Am eu o întrebare, spuse detectivul sergent Rosita 
Andersson-Trygg, fluturând mâna. Mi se pare foarte, foarte 
straniu ceea ce ai spus. Un mister total, dacă mă întrebi pe 
mine. 

Dar cui i-ar trece prin cap să te intrebe pe tine? se gândi 
Bäckström. 

— Continuă, spuse el onctuos. Ce vrei să spui, Rosita? 

— Comportamentul câinelui, răspunse Andersson-Trygg. De 
ce nu latră câinele? 

— Spune-mi dacă greşesc cumva, spuse Bäckström. Dar, dacă 
am înțeles eu bine, a lătrat ca un nebun jumătate din noapte. 

Baba e complet nebună, e clar. E timpul să discut serios cu 
Holt despre promisiunea aceea de a mă scăpa de ea, se gândi 
el. 

— Atunci dă-mi voie să-ți spun că greșești, spuse tâfnos 
Andersson-Trygg. De fapt, câinele a fost complet tăcut toate 
cele trei ore între 11 seara și 2 noaptea, ceea ce cu siguranță nu 
e un comportament normal pentru un rottweiler al cărui stăpân 
a fost ucis. 

— Ştii ce? spuse Bäckström zâmbind amabil. Aș vrea ca tu să 
cercetezi foarte atent treaba asta cu câinele, și apoi revenim la 
ea. E plăcut să știi că ai un expert la dispoziţie. 

Apoi Bäckström continuă: 

— Niemi, locul faptei. Ce știm despre el? 

După toate probabilitățile, victima fusese ucisă acolo unde 
fusese găsită. Aproape de biroul de pe palier. 

Existau mai multe lucruri care nu erau clare, dar în privinţa lor 
trebuiau să mai aștepte până când legistul își încheia 
examinarea. 

— Deci când putem aștepta raportul lui complet? întrebă 
Annika Carlsson. 

— A promis să facă autopsia în seara asta, așa că să sperăm 
că avem rezultatele preliminare cândva mâine, spuse Niemi. 
Raportul final va mai dura probabil aproximativ o săptămână. 

— Va trebui să ne mulţumim cu atât, spuse Bäckström 
generos. Ca să punem punct, Peter, ce știm despre cauza 
morții? 

Existau încă mai multe semne de întrebare, ceea ce însemna 
că era mai bine ca un răspuns concludent să fie lăsat în seama 
raportului legistului. 

— Dar, dacă mă întrebi pe mine, o lovitură în cap cu un obiect 
bont, spuse Niemi. Majoritatea probelor indică asta. 

— Bun, spuse Băckstrom. Deci, ca să rezumăm ce știm, avem 
de-a face cu o crimă care a avut loc cam la 10 fără un sfert 
seara trecută, pe palierul de la etaj al casei victimei, iar victima 
a fost ucisă prin lovire în cap cu un obiect bont. Annika, poţi să 
faci în așa fel încât colegii noștri care întreabă din ușă în ușă să 
primească această informaţie imediat? Preferabil fără ca ei s-o 
bage pe gât tuturor celor cu care vorbesc. 

— Bineînţeles, spuse Annika Carlsson. O să... 

— Nu uita să le spui să întrebe și despre câine, de ce a fost 
tăcut timp de trei ore, o întrerupse Andersson-Trygg. Adică, 
dacă a fost tăcut, poate că scâncea și schelălăia. 

— Sigur, spuse Annika Carlsson oftând. Înţeleg ce spui, Rosita. 

— Splendid, spuse Bäckström blând. Ei bine, propun o pauză 
de cinci minute în care să ne dezmorțim picioarele înainte ca tu, 
Peter, să ne povestești despre al doilea cadavru pe care l-aţi 
găsit pe terasă. 

Asta o să-i dea fascistei cu drepturile animalelor un subiect de 
meditatie, se gândi Bäckström. Si, evident, nu doar ei, judecând 
după expresiile celorlalti din grup. 

24. 


Trebuie să fie un nou record pentru o pauză de cinci minute, 
se gândi Bäckström în timp ce se așeza pe scaunul lui la 
sfârșitul timpului alocat, ultimul care intrase înapoi în încăpere. 

— Bine atunci, spuse el zâmbind larg. E timpul pentru victima 
numărul doi, Peter. 

— Da, spuse Peter Niemi. Mă tem că nu eo priveliște plăcută. 

Apoi apăsă ca să deschidă o fotografie cu un rottweiler moft 
care zăcea pe terasa din dreptul palierului de la etaj, la zece 
metri distanță de locul în care, după toate probabilitățile, 
stăpânul lui fusese ucis. 

— Se pare că gâtul câinelui a fost tăiat, declară Niemi, 
arătându-le rana căscată de la gâtul acestuia și balta 
semicirculară de sânge care se revărsase pe scândurile de lemn 
deschis la culoare ale terasei. 

— Când? întrebă Bäckström. 

— Dacă apelul la dispeceratul de urgenţă era corect, atunci 
trebuie să se fi întâmplat cam pe la ora 2 noaptea... 

— La patru ore după ce stăpânul lui și-a dat ultima suflare, 
spuse Bäckström. Ciudat. 

— Da, aprobă Niemi. Cazul acesta nu pare a fi foarte simplu. 
Am trimis câinele la un laborator de medicină veterinară, dacă 
vă întrebaţi cumva. De asemenea, am găsit fragmente textile în 
gura lui. Fibre și o bucăţică mai mare de stofă despre care aș 
estima că provin dintr-o pereche de blugi. 

— Deci probabil că l-a mușcat pe făptaș de picior, spuse 
Bäckström, sprijinindu-se cu coatele de masă și împreunându-și 
degetele. Mai ai alte lucruri interesante să ne spui? 

Alte ciudățenii, potrivit lui Niemi. Un avocat căruia i-a fost 
zdrobit capul cu un obiect bont, un câine căruia i-a fost tăiat 
gâtul patru ore mai târziu și, de asemenea - ca și cum asta nu 
ar fi fost deja mai mult decât suficient -, cel puţin două focuri de 
armă fuseseră trase pe palier. 

Niemi deschise alte fotografii, care înfățișau găurile de glonţ 
din tavanul de deasupra biroului și din spatele canapelei. 
încheie cu o imagine de prim-plan a celor două gloanţe 
aplatizate, așezate pe o foaie albă de hârtie de pe biroul 
victimei, pentru a fi scoase în evidenţă cât mai bine. 

— Astea sunt gloanțele, spuse Niemi. Cred că provin din 
aceeași armă. Oricum, sunt de același calibru, 22 de milimetri, și 
de același tip. Gloanţe de plumb fără cămaşă. Nu am găsit 
tuburi, ceea ce sugerează un revolver. Probabil că s-a tras 
asupra victimei, dat fiind că am găsit urme de pulbere pe mâna 
lui dreaptă și pe partea inferioară a mânecii cămășii. De 
asemenea, victima avea un permis pentru un revolver calibrul 
22. Pentru vânătoare și lichidarea animalelor prinse în capcană. 
Avea permise pentru un număr total de șase arme de vânătoare 
diferite. Două puști de tir și trei puști de vânătoare, ca și mai 
sus-menţționatul revolver. Jos, la subsol, are un dulap pentru 
arme, dar e încuiat și încă nu l-am deschis. 

— Dar nu aţi găsit un revolver? întrebă Bäckström. 

— Incă nu, spuse Niemi, scuturând din cap. Abia am început 
să căutăm și probabil că o să ne ia tot restul săptămânii. Casa 
este imensă. Parterul are vreo 250 de metri pătraţi, etajul 1 150, 
plus 100 de metri pătraţi de terasă. Jos, la subsol, e un garaj 
mare, o sală de gimnastică, saună, sală de biliard, cramă, 
spălătorie și magazie. Deocamdată abia am început cercetarea 
criminalistică. 

Niciun obiect bont și niciun revolver. Dar, potrivit lui Niemi, 
găsiseră destul de multe alte lucruri. În sertarul de sus al 
biroului era un plic cafeniu gros care se dovedise a conţine 962 
000 de coroane în bancnote de o mie, împărțite în zece teancuri, 
fiecare legat cu un elastic. Pe birou era o batistă de modă 
veche, îndelung folosită, care conţinea urme de sânge și 
mucozități. Exista, de asemenea, o carafă de cristal pe jumătate 
plină cu whisky și un pahar aproape gol, cu puţin whisky rămas 
pe fund. Niemi nu apucase încă să se gândească la implicaţiile 
mai largi ale acestui fapt. Deoarece mai multe alte lucruri îi 
solicitaseră în schimb atenţia. 

— Mai există un pahar, spuse Niemi, arătându-le o nouă 
fotografie. Era pe măsuţța de cafea din faţa canapelei din colț, 
cea cu un glonţ în spătar. Dacă tragi o linie dreaptă între 
paharul și carafa de pe birou și glonţul din spătarul canapelei... 
atunci paharul de pe măsuţă e exact pe acea linie... la doar 
aproximativ un metru distanţă, în fața găurii de glonț din 
canapea, adică. lar dacă presupunem că persoana care bea din 
pahar stă așa cum stau oamenii de obicei atunci când se dedică 
acestui tip de activitate... atunci ar fi trebuit să existe un risc 

considerabil ca el sau ea să fie lovit în partea de sus a trupului 
sau în cap... ceea ce nu pare să se fi întâmplat, judecând după 
probe. 

— Persoana care stătea pe canapea nu mai era acolo, sugeră 
Annika Carlsson. El sau ea se mutase deja. 

— Nu, eu sunt destul de sigur că el... sau ea... stătea încă pe 
canapea, dar nu a fost lovit. Cred că motivul este proba pe care 
am găsit-o pe această pernă a canapelei. 

Niemi le arătă o fotografie cu perna. 

— Priviţi porțiunea întunecată, mai mult sau mai puţin acolo 
unde ar trebui să fie șezutul cuiva care stă pe canapea, spuse 
Niemi, arătând spre fotografie. 

— Persoana care stătea acolo a făcut pe ea atunci când i-a 
șuierat glonţul pe la ureche, conchise Bäckström. 

Ce se întâmplă cu infractorii din ziua de azi? se gândi el. Fac 
pe ei imediat ce un avocat mic și poponar începe să tragă în 
direcția lor. Dacă ar fi fost el, ar fi scos micul Siggy și ar fi 
răspuns gloanțelor cu vârf și îndesat. 

— Urme atât de excremente, cât și de urină, aprobă Niemi 
dând din cap. Nu e prima oară când se întâmplă asta, din 
experienţa mea. 

Niemi zâmbi amabil și închise fotografia. 

— Intrebări? adăugă el. 

— Putem să facem asta când o să știm ceva mai multe, îl 
întrerupse Bäckström, pentru a preveni o grămadă de 
pălăvrăgeală inutilă. 

— Annika, dacă am înţeles eu bine, avem chestiuni mai 
presante de care să ne ocupăm? continuă el, privind din cine 
știe ce motiv spre procurorul și șeful anchetei lor preliminare, 
Lisa Lamm. 

— Autorizaţia de percheziţionate a casei lui Eriksson nu 
reprezintă niciun fel de problemă, spuse Lisa Lamm, scuturând 
din cap. Și nici a calculatorului, ţinând cont că era în casă și era 
pornit. Mai rămâne biroul de avocatură, și asta ar putea fi destul 
de complicat, după cum sunt sigură că vă daţi seama. 
Deocamdată, am decis ca biroul lui Eriksson să fie sigilat. Peste 
două ore o să mă întâlnesc cu partenerii lui ca să discutăm 
modul în care vom gestiona orice acțiune viitoare. 

Fir-ar a naibii! se gândi Bäckström. 

— Are cineva vreo altă întrebare? spuse el cu un ușor oftat. 

Apoi lucrurile o luaseră în direcţia în care o luau de obicei - 
întrebări, speculaţii, toate prostiile obișnuite - până când el se 
săturase, ridicase mâna și pusese capăt primei ședințe a ultimei 
lui echipe de investigație. 

— Am discutat destul, spuse el. Apucaţi-vă de lucru. Faceţi în 
așa fel încât să-l prindem pe nemernicul care a făcut asta. 
Odată ce e băgat în celulă, putem să vorbim tot felul de 
tâmpenii. 


25. 


Trebuie să mănânc ceva, se gândi Bäckström. Un prânz 
adevărat, o băutură generoasă și cel puțin o bere mare și foarte 
rece. Apoi am nevoie și să fiu lăsat în pace ca să gândesc. Cum 
era deja trecut de 2 după-amiaza și nivelul glicemiei lui era cam 
la aceeași înălțime cu pantofii lui italienești făcuți manual, 
decise că era momentul. 

Omul lui de încredere, Annika Carlsson, stătea la biroul din 
camera ei, demonstrându-și renumita capacitate de a executa 
mai multe sarcini deodată mâncând salată dintr-o cutie de 
plastic în timp ce bătea la calculator și dădea din cap spre 
Bäckström. 

— Lasă-mă să ghicesc, inspectorul-șef se gândește să se ducă 
să ia prânzul, spuse ea zâmbind. 

— Mă gândeam să mă duc la o plimbare, răspunse Bäckström. 
Ca să pot avea puţin calm și liniște să gândesc. 

— Te gândești să te duci la plimbare? Bun, încep să mă 
îngrijorez. Nu ești pe cale să te îmbolnăvești, nu-i așa? 

— Nu, spuse Bäckström, scuturând din cap. Dar am nevoie să 
gândesc puţin de unul singur. 

e 

Prima zi de vară adevărată, se gândi Bäckström în timp ce 
ieșea în stradă. Înainte să părăsească secția de poliţie se 
întoarse în camera lui, ca să-și ia ochelarii de soare. Ochelarii lui 
de soare de supraveghere, cu care ieșea întotdeauna afară când 
venea vara și razele soarelui erau suficient de puternice ca 
femeile să-și dezvăluie îndeajuns corpul, astfel încât pentru 
Bäckström să merite  deranjul. Ochelarii de soare de 
supraveghere cu rame de otel, a căror sticlă neagră 

reflectorizantă îl împiedica să fie confundat cu toţi poponarii 
rătăcitori care apăreau în această perioadă a anului, în căutare 
de materie primă pentru fanteziile lor bolnave. 

Nu ca Evert Bäckström, cu costumul lui galben de in și 
ochelarii întunecaţi, care, aflat deasupra oricărei suspiciuni de 
astfel de motivaţie josnică, parcurse calm strada dinspre secţia 
de poliție, traversă centrul comercial din Solna și trecu pe lângă 
stadionul de fotbal Råsunda, ajungând jumătate de oră mai 
târziu la ușa unuia dintre barurile lui preferate din Filmstaden. 

Pe drum existaseră destul de multe lucruri de privit și nu 
dedicase nici măcar un gând ultimului său caz. Toate la 
momentul potrivit, se gândi el. Poate că era el un mare mahăr, 
binecunoscut din apariţiile la emisiunile polițiste de la televizor 
și având propriul fan club online, ca și răspunsul la visurile 
secrete ale tuturor femeilor, dar toate acestea, destinul lui în 
viaţă, erau totuși doar o parte a caracterului său. El era, de 
asemenea, un observator aflat deasupra acelei zvârcoliri umane 
prin noroi căreia făpturile mai simple din jurul lui păreau să-i 
dedice cea mai mare parte a vieții. Toate la timpul lor. Tu ești și 
un fel de filosof, Bäckström, se gândi el în timp ce se așeza la 
masa lui obișnuită, iar proprietarul barului îi acorda ca de obicei 
o servire atentă, aducându-i imediat o bere satisfăcător de mare 
și foarte rece. 

— Bun venit, Bäckström! îi spuse el. Te-ar interesa cumva o 
bucată frumoasă de friptură la grătar cu sos bearnez și cartofi 
prăjiţi, domnule inspector-șef? Fără salată. 

— Sună minunat! spuse Băckstrom. Plus, ca de obicei, un 
păhărel cu apă și o carafă mare și frumoasă cu apă adevărată 
alături. 

— Bineînţeles, cum să nu, răspunse gazda lui, dând din cap 
complice. 

e 

Apoi mâncă în calm și liniște, simțind cum se trezește din nou 
la viaţă. Acum începea să-și vină iar în fire. Spre sfârșitul 
ședinței, în timp ce colegii lui îi dădeau înainte cu toate acele 
idei și sugestii care se învârteau în minţile lor înguste, el se 
simţise complet lipsit de vlagă și având mare nevoie de puţină 
intimitate și reflecţie. Același tip de senzaţie pe care o avea de 
obicei atunci când supersalamul lui își făcuse treaba și el nu 
voia altceva decât să fie lăsat singur, fără cine știe ce 

domnişoară complet necunoscută lângă el care să îl mângâie 
neîndemânatic, în marele lui pat Hăstens. 

Mă trezesc din nou la viață, se gândi Bäckström, ridicând 
păhărelul și golind ultimele picături. 

(J 

În timp ce își bea cafeaua, proprietarul barului veni și se 
așeză. Era un suporter fanatic al AIK, așa cum fusese și 
Bäckström în clipa în care intrase în barul lui, și era evident că 
zvonurile ajunseseră deja la el. Faptul că inspectorul legendar al 
Solnei ancheta asasinarea unuia dintre cei mai mari dușmani ai 
clubului. 

— Știi că nemernicul era în consiliul de administraţie al 
Djurgården? Asta da motiv. i 

— Ştiu, spuse Bäckström. Asta pare un temei pentru 
renunțarea la toate acuzațiile împotriva oricui a făcut-o, dacă 
mă întrebi pe mine. 

e 

Apoi luă un taxi înapoi spre serviciu, oprind ca să-și cumpere 
mai multe bomboane pentru gât, ca să prevină orice bârfă 
nefericită, și abia avu timp să se instaleze pe scaunul lui și să-și 
pună picioarele pe birou când auzi un ciocănit la ușă. Mica lui 
Jenny, cu tot cu o bluză roșie strâmtă și un zâmbet foarte larg, 
care îi cerea o întâlnire confidențială între ei doi. 

— Adică doar dacă ai cinci minute, șefule. 

— Cum să nu. Bineînţeles. la loc. 

Bäckström arătă spre scaunul vizitatorilor. 

Trăiesc din nou, îşi zise el, și pentru un scurt moment chiar se 
gândi să-și pună iar ochelarii de soare. 


26. 


— Ce pot să fac pentru tine, Jenny? întrebă Bäckström, 
trecându-și piciorul drept peste stângul, în caz că supersalamul 
decidea să intre în acţiune. 

— Am o idee pe care aș vrea s-o verific cu tine, șefule, spuse 
Jenny. 

Jenny zâmbi iar, se aplecă în faţă și îi întinse o foaie de hărtie. 

— Inteleg, răspunse Bäckström. 

Luă foaia și citi. Trei rânduri scrise de mână, un scris îngrijit și 
rotunjit de școlăriță - exact ceea ce sperase el, când venea 
vorba de acest detaliu - și, în mod evident, supersalamul se 
trezise deja. 

— Citește, șefule. 

Jenny arătă spre foaia de hârtie și dădu nerăbdătoare din cap. 

— Duminică, 19 mai. Curtean atacat cu un catalog de licitaţii. 
Marţi, 21 mai. lepure luat în grijă după ce a fost neglijat. 
Duminică, 2 iunie. Avocat asasinat. 

Bäckström citi cu voce tare și cu surpriză crescândă. Ce 
dracu’ e asta? se gândi el. 

— Te gândești la același lucru ca și mine, șefule? întrebă 
Jenny, aplecându-se în faţă și mai mult. 

Destul de însufleţită, se pare, ţinând cont de cum îi palpita 
pieptul. 

— Nu sunt sigur, răspunse Bäckström, scuturând din cap. 
Spune-mi, te ascult. 

— Era doar o idee care mi-a venit în timpul ședinței. Dintr- 
odată, vreau să spun, și cât de des se întâmplă cazuri ca ăstea? 
Și m-am trezit că mă gândesc la cele trei reguli de aur care se 
aplică anchetei unei crime... în primul rând, trebuie să valorifici 
la maximum ce ai... în al doilea rând, nu complici lucrurile mai 
mult decât e necesar... și în al treilea rând... și asta e ce mi-a 
venit în cap la ședință... trebuie să urăști coincidenţele. 

— Înţeleg, spuse Bäckström. Trebuie să mă ierţi, însă... 

— Ce vreau să spun e cât de normal e să ai trei cazuri ca 
ăstea în mai puţin de o săptămână? Adică, ideea că ar putea fi o 
simplă coincidenţă e o imposibilitate statistică, ţinând cont de 
cât de neobișnuit trebuie să fie așa ceva. M-am uitat puţin pe 
internet. Știi de când n-a mai fost omorât un avocat în Suedia, 
șefule? 

— Nu, spuse Bäckström. Mă tem că nu, dar presupun că nu e 
ceva ce se întâmplă în fiecare zi... 

— Au trecut peste 50 de ani de la ultimul caz. Asta s-a 
întâmplat în Norrland, apropo, în timpul unor negocieri de la 
tribunal. Una din părţi l-a împușcat pe avocatul celeilalte părți. 
Probabil că avocaţii sunt printre cele mai rare victime ale crimei 
în ţara asta... și mai e treaba aia cu iepurele luat în grijă... eu n- 
am mai auzit până acum de un asemenea caz... și apoi, de 
asemenea, acel atac cu un catalog de licitații. 

— Te ascult, spuse Bäckström. 

Despre ce mama dracului bate câmpii? se gândi el. 

— Tu ţi-ai petrecut toată viaţa anchetând crime, șefule, spuse 
Jenny. De câte ori ai avut un caz în care un curtean a fost atacat 
cu un catalog de licitații? Şi asta lângă palatul în care locuiește 
regele? 

— Niciodată, spuse Bäckström energic, scuturând din cap. 
Dacă mă întrebi pe mine, probabil că e prima oară când asta se 
întâmplă în istoria criminalisticii suedeze. 

— Exact, spuse Jenny. Exact la asta m-am gândit și eu. 

— Înţeleg ce spui, Jenny, dar tot nu pricep... 

— Nu poate fi o coincidenţă, îl întrerupse Jenny, privindu-l cu 
seriozitate. 

— Nu poate fi o coincidență? 

— Nu, spuse Jenny dând din cap. Nu poate fi o coincidenţă. 
Trebuie să fie o anumită legătură între aceste trei evenimente. E 
singura posibilitate pe care o văd eu. Unul duce la al doilea, care 
duce la al treilea. Dacă putem identifica acea legătură, găsim și 
soluţia întregii povești. Cine l-a omorât pe Eriksson și toate 
celelalte, de fapt, atât iepurele, cât și catalogul de licitaţii. 

— Înţeleg, spuse Bäckström. Înţeleg. 

Gândurile lui trecură deja mai departe. Poti să spui orice 
despre Rogersson, se gândi el, dar cel putin el este un ofițer de 
poliție perfect capabil căruia nici nu i-ar trece prin cap să 
gândească cu tâtele, așa că este exclus ca el să fie tatăl acestui 
mic detectiv privat. Cel puțin nu cu înfățișarea lui și cu creierul 
ei - ceea ce e numai bine, se gândi Bäckström, ținând cont de 
tâtele inexistente ale lui Rogersson. 

— Ştiam că o să înţelegi exact la ce mă gândesc, șefule. De 
asta m-am gândit că cel mai bine e să vin direct la tine și să nu 
le spun nimic celorlalţi. 

— Foarte înțelept, spuse Bäckström. Foarte înţelept. Stai să 
văd dacă am înţeles corect. 

— E în regulă dacă iau notițe? întrebă Jenny, aplecându-se în 
față și luând înapoi foaia de hârtie pe care i-o dăduse lui. 

— Bineînţeles, spuse Bäckström. Dacă am înțeles eu corect, 
tu spui că, pentru început, avem un făptaș necunoscut care bate 
un curist aristocratic cu un catalog de licitaţii, ceea ce două zile 
mai târziu duce la luarea în grijă a unui iepure de la o femeie în 
vârstă cu probleme de demenţă - dacă pot să spun așa -, ceea 

ce, în sfârșit, duce la faptul că unul sau mai mulţi atacatori 
necunoscuți îl omoară pe avocatul Eriksson, la mai puţin de 
două săptămâni. 

— Da, cam așa. Știu că sună puţin bizar, dar eu sunt sută la 
sută convinsă că trebuie să existe o legătură. In cazul acesta, 
chiar e vorba de a uri coincidenţele. 

— Interesant, spuse Bäckström. Merită investigat mai atent. 

Mica Jenny trebuie să fie cea mai incredibilă tembelă, se 
gândi el. În comparaţie cu creierul lui Jenny, Miss Vineri era 
practic o câștigătoare a Premiului Nobel, și era clar de nota zece 
când venea vorba de jocul de-a animalul cu două spinări. 

— Ştiam eu că o să înţelegi cum gândesc, șefule... 

— Bineînţeles, bineînțeles, spuse Bäckström indiferent. Ştii ce, 
Jenny? 

— Ce, șefule? 

— Îmi raportezi numai mie. Nu spui niciun cuvânt despre asta 
nimănui altcuiva. 

— Mulţumesc,  șefule, spuse Jenny. Promit să nu te 
dezamăgesc, șefule. 

— Splendid! spuse Bäckström, zâmbind cald. 

Așa nu o să trebuiască să văd cum Annika Carlsson te târăște 
la recepție ca să sortați corespondenţa, se gândi el. 


27. 


Întrebatul din ușă în ușă prin cartier începuse la ora 7 a acelei 
dimineţi. Continuase toată ziua, dar cele mai utile rezultate 
apărură dimineaţa și seara, așa cum se întâmpla întotdeauna 
când se mergea din ușă în ușă în cartiere bune. Dimineţile și 
serile erau cele mai profitabile. Atunci când cei care locuiau 
acolo nu erau la serviciu și copiii lor nu erau la școală, nu că 
trebuia să fii poliţist ca să-ţi dai seama de asta. 

Zona în care locuise avocatul Thomas Eriksson oferea și un 
avantaj important pentru orice poliţist serios care bătea la uși. 
Majoritatea vecinilor victimei se întâmpla să fie și stăpâni de 
câini, ceea ce însemna că petreceau mult mai mult timp afară 
decât acei cetățeni care nu aveau câini și erau mult mai 
predispuși să se afle în locuri și la momente care prezentau 
adesea interes când venea vorba de anchetarea infracţiunilor. 


Vp -° 


Nu în ultimul rând, a tipului de infracţiune care îl lovise pe 
vecinul lor, Thomas Eriksson. 

Un cartier cu atât de mulţi stăpâni de câini este o mină de aur 
când vine vorba de întrebat din ușă în ușă, se gândi detectivul 
inspector Jan Stigson, fiul în vârstă de 32 de ani al unui fermier 
din Dalarna, care încă mai gândea așa, chiar dacă trecuseră 
deja peste 10 ani de când se mutase la Stockholm ca să intre în 
poliție. 

Lucra pentru Bäckström de patru ani, timp în care fusese 
responsabil pentru mai multe operaţiuni similare. El și patru 
polițiști mai tineri, împrumutaţi de la detașamentul de patrulare 
al districtului, mergeau din casă în casă, de la o ușă la alta, iar 
când bătuse la a doua ușă dăduse prima lovitură, chiar dacă era 
doar 8 și jumătate dimineaţa. Avusese noroc și cu vremea. £E 
prima zi adevărată de vară, de fapt vremea ideală pentru 
această misiune, se gândi el. 

O femeie plăcută de vârstă mijlocie venise la ușă, cu un 
labrador negru care dădea din coadă în spatele ei. Locuia de 20 
de ani în casa aceea împreună cu soțul ei. Copiii lor plecaseră 
deja de mult. Soţul ei se dusese în Spania să joace golf și în 
ultimele câteva zile ea fusese responsabilă pentru scoaterea 
câinelui afară pentru „pipiul de seară”. De obicei soţul ei se 
ocupa de asta, în timp ce ea avea grijă de plimbarea de 
dimineață. 

— Eu și cu soțul meu avem ritmuri diferite, îi explică ea. Eu 
mă descurc mai bine dimineaţa și de obicei mă culc pe la ora 
10, iar soțul meu invers. El poate să rămână treaz jumătate de 
noapte, dar dimineaţa n-ai ce discuta cu el. Dar, Dumnezeule, 
intraţi înăuntru, ca să putem vorbi cum trebuie. Nalle și cu mine 
am fost deja la plimbarea de dimineaţă și eu tocmai făceam 
niște cafea. Beţi cafea, nu-i așa, domnule detectiv inspector? 

— Mulţumesc, mi-ar face plăcere, spuse Stigson. 

Frumos, se gândi el. lar femeia părea și atentă, dat fiind că, 
evident, observase gradul lui atunci când îi arătase legitimaţia. 

e 

Până la urmă rămăsese în bucătăria ei jumătate de oră, în 
timp ce ea îi povestea ce văzuse în seara anterioară când îl 
plimba pe Nalle. Urma de fiecare dată aceeași rută. Intâi o lua 
pe stradă, pe lângă primele câteva străduţe laterale, apoi făcea 
la dreapta și se întorcea acasă. În termeni mai simpli, ocolise 

cvartalul, după cum îi arătă lui Stigson pe harta pe care acesta o 
avea la el. 

— Nu pot fi mai mult de câţiva kilometri, dar când te bucuri 
de compania acestui mic prieten, poate să dureze aproape o 
oră. Sunt o grămadă de mirosuri și atâţia oameni de salutat, alţi 
stăpâni de câini și patrupedele lor. 

Martora îi zâmbi lui Stigson. 

— Aţi putea cumva să-mi daţi câteva nume, preferabil și 
momentele respective, dacă vă amintiţi? Sunt sigur că vă daţi 
seama că încercăm să îi depistăm pe toţi cei care au trecut prin 
acea zonă ieri-seară. Și, bineînţeles, orice spuneţi va fi 
confidenţial. 

o... 

Nu fusese nicio problemă. Femeia se întâlnise cu aceiași 
vecini și stăpâni de câini cu care se întâlnea aproape de fiecare 
dată. Îi dăduse cinci-șase nume, totul fusese ca de obicei. Nimic 
ciudat, cu siguranță nu dăduse peste vreun om misterios. De 
fapt, se întâlnise cu o singură persoană pe care nu o cunoștea 
deja după nume sau măcar după înfățișare. Când trecuse pe 
lângă casa lui Eriksson, la o sută de metri mai încolo pe stradă, 
văzuse un bărbat care stătea vizavi și încărca niște cutii mari în 
portbagajul unei mașini, și cam în același moment în care ea 
băgase cheia în ușa de la intrare, auzise mașina pornind și 
plecând. 

— Trebuie să fi fost aceeași mașină, spuse ea. Sunt sigură de 
asta. 

— Vă amintiţi cât era ceasul? 

Acum e-acum, se gândi Stigson. 

— Știu că am plecat de acasă la 9 fără zece minute, 
aproximativ. Mă uitam la televizor și emisiunea la care m-am 
uitat - unul dintre acele reality show-uri, cred că așa se numesc 
- s-a terminat la 9 fără un sfert. Apoi am urmat traseul obișnuit, 
așa că trebuie să fi fost 9 și jumătate, aproximativ. Îmi amintesc 
că am dat drumul la știrile de seară de la TV4, care tocmai 
începuseră. Ele încep la ora 10, dar înainte de asta l-am șters pe 
Nalle pe labe, i-am umplut bolul cu apă și am făcut curat în 
bucătărie. 

— Pe bărbatul pe care l-aţi văzut încărcând cutiile în mașină l- 
aţi putea descrie cumva? 

Acum ne apropiem, se gândi Stigson. 

— Nu, spuse ea scuturând din cap, dintr-odată foarte 
serioasă. Evident, am auzit ce s-a întâmplat la știrile de la ora 8 
de azi-dimineaţă, așa că știu de ce sunteți aici. Când am trecut 
pe lângă el, era aplecat spre portbagaj, așa că nu i-am văzut 
fața deloc. Dar din câte am reușit să văd, părea perfect normal. 
Arăta ca majoritatea oamenilor care locuiesc aici. De vârstă 
mijlocie, îmbrăcat frumos - sacou, cred, poate doar o geacă 
elegantă, neagră sau albastră, și pantaloni închiși la culoare. 
Poate totuși ceva ar fi... 

— Ce anume? spuse Stigson, zâmbind încurajator. 

— Am avut impresia că e solid, bine făcut. Părea, cumva, în 
formă foarte bună. Adică am văzut cum a ridicat cutia când a 
băgat-o în mașină. Nu că aș ști ce era în ea și cât cântărea, 
vreau să spun, dar era o cutie din aceea mare pentru mutat și 
nu a părut să fie niciun fel de problemă... să o ridice cu ușurință. 

— Aţi putea spune cu aproximaţie ce înălțime avea? 

— Cu siguranţă era mai înalt decât media. Dacă ar fi să 
ghicesc, aș zice mai aproape de 1,90 decât de 1,80. Era un 
bărbat solid. Soțul meu e destul de înalt, are 1,86, chiar dacă el 
insistă că are 1,89, cât avea când ne-am cunoscut prima oară, 
dar uită mereu că asta a fost acum aproape patruzeci de ani. 

— Aţi spus de vârstă mijlocie, zise Stigson, hotărât să meargă 
mai departe. 45, 50, 60...? 

— Cu siguranţă nu 60, spuse martora lui, scuturând ferm din 
cap. 50 sau, mai degrabă, cel mult 50. Modul în care se mișca 
avea ceva anume. Se mișca ușor și avea un aer impasibil, iar 
vârsta îţi fură asta, indiferent cât de des te duci la sală. Cum am 
spus, era în formă bună. 

— V-a mai impresionat și altceva? 

— Mașina. Era un Mercedes argintiu, un model din acela 
sport, mare și joasă, nu un break. Cu siguranță nu genul de 
mașină cu care ar circula un hoţ. 

— Un Mercedes argintiu. Sunteţi sigură de asta? 

— Da, foarte sigură. Soţul meu și cu mine avem fiecare un 
Mercedes. Eu am una mică, a lui e puţin mai mare, ca să aibă 
loc pentru crosele lui de golf și așa mai departe, dar asta era 
considerabil mai mare decât a soțului meu și probabil mai 
scumpă decât ale noastre două împreună. 

— Nu aţi observat nimic altceva legat de mașină? Numărul de 
înmatriculare? Sau dacă avea vreun abţibild sau însemn pe ea? 

— Nu. Nu mi-a trecut prin cap să mă uit la numărul de 
înmatriculare. Nu am văzut niciun fel de abţibild sau însemn. Nu 
era genul acela de mașină, așa că probabil aș fi observat așa 
ceva. Dar îmi dau seama de ce mă întrebaţi. E groaznic ce s-a 
întâmplat. E ultimul lucru la care te-ai aștepta într-o zonă ca 
asta. Nici măcar nu am avut prea multe spargeri aici. Singurul 
lucru care ni s-a întâmplat, mie și soţului meu, a fost că ni s-a 
furat barca - avem o dană la debarcaderul de lângă casa lui 
Eriksson -, dar asta trebuie să fi fost acum zece ani. 

— Sper că aţi recuperat-o? 

— O, da, a existat o explicaţie foarte simplă. S-a dovedit că 
fiul nostru cel mic și prietenii lui au luat-o fără să ceară voie și 
au pus-o pe uscat, iar el nu a îndrăznit să le spună mamei și 
tatii. Dar bineînţeles că până la urmă s-a aflat totul. 

— Dar de atunci n-a mai făcut prostii? spuse Stigson zâmbind. 

— Acum e căsătorit, are doi copii și lucrează ca avocat pentru 
Banca SE, așa că să sperăm că da, răspunse mama băiatului, 
zâmbind și ea. 

e 

Zece minute mai târziu, Stigson îi mulţumi pentru timpul 
acordat și încheie oferindu-i cartea lui de vizită. Dacă îi mai 
venea în minte ceva, nu trebuia decât să sune. Nu conta ce era, 
ceva esenţial sau mărunt, important sau neimportant, nu 
trebuia decât să sune, indiferent cât era ceasul. 

Aproape, foarte aproape, dar tot rateu rămâne, indiferent cât 
de aproape a fost, se gândi el în timp ce ieșea în stradă și 
pornea spre următoarea casă de pe lista lui. 


28. 


Luni după-amiază - cam în același timp în care Jenny 
Rogersson își explica teoriile unui Evert Bäckström din ce în ce 
mai sceptic - Lisa Lamm și Annika Carlsson se întâlneau cu 
colegii lui Thomas Eriksson de la sediul biroului de avocatură 
Eriksson și Partenerii, de pe strada Karlavägen din Stockholm. 

Înainte de a porni, Lisa Lamm se uitase pe site-ul firmei, ca să 
știe la ce să se aștepte. Era probabil ca întâlnirea să nu fie 
simplă, în cel mai rău caz putând să degenereze într-un turnir 

juridic, și de aceea era important să știe cât mai multe posibil 
despre adversarii ei. 

Biroul de avocatură Eriksson și Partenerii fusese înființat cu 
cincisprezece ani în urmă de Thomas Eriksson. Era specializat în 
procese penale și familiale și, până în urmă cu mai puţin de 24 
de ore, acolo lucraseră șaisprezece oameni: cinci parteneri 
egali, toţi avocați, cinci parteneri asociaţi, un contabil care avea 
grijă de finanţe, chestiuni de personal și alte chestiuni 
administrative, două asistente juridice și trei secretare. În 
termeni de personal și servicii, era departe de a fi un gigant în 
domeniu, dar în același timp era considerabil mai mare decât se 
așteptase Lisa Lamm. În cele câteva ocazii în care se întâlnise 
cu Thomas Eriksson la tribunal, acesta i se păruse a fi un 
adevărat lup singuratic. Cu siguranţă nu cineva care înființează 
un birou de avocatură de această mărime și rămâne cel mai de 
durată partener al lui. 

Spune-mi cu cine te asociezi ca să-ți spun cine ești, se gândi 
Lisa Lamm și, ţinând cont de reputaţia lui Eriksson, patru 
avocaţi și cinci parteneri asociaţi spuneau tot ce era nevoie. 
Scutură din cap, neliniștită, și închise calculatorul. 

o... 

Și Annika Carlsson părea conștientă de dificultățile potenţiale 
care îi așteptau și, înainte chiar de a ieși din garajul secţiei de 
poliţie, pusese deja întrebarea: 

— Să încerci să obţii un mandat de percheziţie pentru o firmă 
de avocatură nu e tocmai simplu, nu-i așa? spuse ea, și sună 
mai mult ca afirmaţie decât ca întrebare. 

— Nu, cu siguranță nu, aprobă Lisa Lamm, cu mai multă 
însuflețire în voce decât intenționase. 

— Spune-mi varianta scurtă, preferabil și cea mai simplă, 
spuse Annika Carlsson zâmbind. 

— Bine. In primul rând, tipul de activitate în care sunt 
implicaţi avocaţii face să fie ceva sensibil. Interesele clienţilor 
lor nu trebuie afectate, iar reglementările referitoare la 
confidențialitate sunt considerabil mai ample decât de obicei. 
Dacă ei vor să îngreuneze lucrurile pentru noi, atunci... 

Lisa Lamm ridică din umeri. 

— Și în al doilea rând? 

— Păi, în al doilea rând, Thomas Eriksson e victimă și nu e 
suspectat de nicio infracţiune, și în plus... în al treilea rând... a 

fost asasinat acasă, nu la serviciu. Când pui toate astea laolaltă, 
devine un obstacol destul de mare. 

Lisa Lamm oftă. 

— Și nici n-ai amintit cel mai important factor, spuse Annika 
Carlsson. 

— Care anume? întrebă Lisa Lamm, chiar dacă știa deja 
răspunsul. 

— Eriksson era un gangster, spuse Annika Carlsson fără 
menajamente, dând din umerii ei largi. Mă gândeam la colegii 
lui. Ce fel de oameni ar vrea să lucreze cu un gangster? Alţi 
gangsteri. 

— Da, și eu m-am gândit la asta. Şi mă îngrijorează. 

— Pe mine nu, spuse Annika Carlsson, scuturând din cap. 
Dacă încep să-și bată joc de noi, presupun că pot să-i strâng cu 
ușa oricând. 

— Mersi, și chiar vorbesc serios, dar eu cred că aș prefera o 
altă abordare pentru început, răspunse Lisa Lamm. 

— Cu plăcere, spuse Annika Carlsson. Să-mi spui dacă te 
răzgândești. 

Sunt sigură că noi două o să ne înțelegem foarte bine, se 
gândi ea. 


29. 


Nadja Högberg avea 52 de ani. Până în urmă cu douăzeci de 
ani se numise Nadjesta Ivanova. Se născuse într-un sătuc 
agricol aflat la mică distanţă de marele oraș Leningrad, acum 
cunoscut drept Sankt Petersburg. Nadjesta era o fată talentată, 
iar președintele organizaţiei locale a partidului, care era unul 
dintre verii tatălui ei, făcuse în așa fel ca ea să intre la școala la 
care trebuia cât mai curând posibil, astfel încât să poată sluji cel 
mai bine în viitor măreaţa republică socialistă. 

Nadjesta nu îl dezamăgise. La vârsta de 26 de ani își luase 
doctoratul în matematică de la Universitatea din Leningrad. 
Avea cele mai bune note și a fost angajată aproape imediat ca 
analist de risc la autoritatea regională în energie nucleară. Cu 
doar trei ani înaintea „eliberării de jugul comunist”, cum avea în 
curând să descrie evenimentele de la sfârșitul anilor '80 vechiul 
ei mentor, fostul președinte al partidului. 

Acesta fusese și persoana care o sfătuise să facă pasul 
următor. Dacă ea nu voia să accepte oferta lui și să înceapă să 
lucreze în afacerea privată din agricultură pe care el o conducea 
acum și prefera să continue să facă ceea ce făcuse până atunci, 
pasul logic pentru o femeie cu abilităţile ei era să-și caute de 
lucru în afara noii Rusii, până când vechiul ei angajator își dădea 
seama de inevitabil și se adapta la condiţiile care trebuiau să se 
aplice oricărei economii funcţionale, indiferent de tipul 
domeniului în care activai. Cu alte cuvinte, înţelegea că un 
specialist de înaltă calificare ca ea, un fizician nuclear și doctor 
în matematică, trebuia plătit mult mai mult decât un doctor, 
profesor sau polițist obișnuit. 

In curând a devenit evident că acesta nu era singurul lucru pe 
care angajatorul ei nu-l înţelesese. Prima oară când Nadjesta 
aplicase pentru permisiunea de a-și părăsi ţara fusese în vara lui 
1991, la doi ani după „eliberare”. La acel moment lucra la o 
centrală nucleară din Lituania, nu departe de Marea Baltică. Nu 
a mai primit niciun răspuns la solicitarea ei. După o săptămână 
a fost chemată la șeful ei și i s-a spus că e transferată la altă 
centrală nucleară, o mie de kilometri mai la nord, imediat după 
Murmansk. Mai mulţi bărbaţi taciturni o ajutaseră să-și 
împacheteze lucrurile. Au dus-o cu mașina la noul ei loc de 
muncă, nelăsând-o singură nicio clipă în timpul călătoriei de 48 
de ore. 

După doi ani nu s-a mai obosit să ceară permisiunea. Cu 
ajutorul unor „noi contacte autohtone”, a traversat graniţa în 
Finlanda, unde au întâmpinat-o „noile contacte străine”, iar în 
dimineața următoare, în toamna lui 1993, Nadjesta s-a trezit 
într-o casă de undeva din Suedia. 

Nadja nu mai fusese atât de bine îngrijită în viaţa ei și își 
petrecuse mare parte a primelor șase săptămâni discutând cu 
gazdele ei. Fusese o conversație în care ei puneau întrebări și ea 
răspundea și în care exista o anumită cantitate de timp dedicată 
dialogului spontan. După un an învățase să vorbească suedeza 
fluent, primise cetățenie suedeză, avea casa ei în Stockholm și o 
slujbă și un angajator care îi explicase zâmbind că putea fi pusă 
sub acuzare dacă spunea cuiva pentru cine lucrează. _ 

După doi ani se despărţiseră în termeni buni. In ciuda 
perioadei relativ scurte în care fusese angajată, Nadja primise 
un pachet compensatoriu generos și o nouă slujbă. Işi petrecuse 

ultimii cincisprezece ani lucrând pentru diverse departamente 
ale Poliţiei din Stockholm. În ultimii patru ani lucrase pentru 
Evert Bäckström ca analist civil în departamentul pentru 
infracţiuni grave din Districtul de Vest. Era, de asemenea, 
colegul în care Bäckström avea cea mai multă încredere, 
singura persoană din lume în care avea încredere 
necondiționată, chiar dacă ar fi preferat să-și muște limba decât 
s-o recunoască. 

DI Högberg, pe de altă parte, devenise istorie. Nadja îl 
cunoscuse online, dar divorțase de el după doar un an, dat fiind 
că acesta se dovedise aproape imediat a fi mult prea rus pentru 
gustul Nadjei. Era mulţumită că păstrase numele lui de familie, 
iar viitorul însemna de acum ea și noua ei patrie. Insă în 
termenii ei, și Nadja îl îndrăgise pe Bäckström din cauza 
multelor lui slăbiciuni. Poate că și slăbiciunea ei, deși ar fi 
preferat să-și muște limba decât s-o recunoască, chiar și faţă de 
sine însăși. 

Acum în viaţa ei apăruse încă o anchetă de crimă, în cadrul 
căreia și rolul ei fusese stabilit de mult. Nadja era omul 
responsabil pentru munca detectivistică de fundal, iar pe 
primele locuri în agenda ei era sarcina de a cartografia viaţa 
victimei, de a găsi cât mai curând posibil, de preferinţă imediat, 
ce făcuse aceasta în ultimele 24 de ore ale vieţii ei, înainte să-și 
întâlnească marele dușman. 

Mai întâi, Nadja alocase diferite aspecte ale acestei activităţi 
celor patru colegi ai ei. Apoi se ocupase ea însăși de calculatorul 
victimei și de informaţia conținută în el. Doar pentru siguranţă, 
verificase de asemenea ca tot ce era pe hard drive să se 
potrivească cu stick-ul de memorie pe care i-l dăduse 
Bäckström. Apoi băgase stick-ul în dulapul lui Bäckström, la care 
doar ei doi aveau cheie. Pentru orice eventualitate, se gândi ea, 
pentru că existaseră cazuri anterioare în care procurorul se 
răzgândise atunci când lucrurile începuseră să se împută. 

Prima descoperire pe care o făcu fu că, în ciuda colantului de 
pe el, calculatorul nu aparţinea biroului de avocatură Eriksson și 
Partenerii, ci unei companii cunoscute sub needificatorul nume 
de Ålsten Management Ltd, care s-a dovedit a fi o companie de 
investiții de capital deţinută de Thomas Eriksson. Capitalul ei 
ajungea la aproximativ șapte milioane de coroane și cifra de 
afaceri anuală, în principal din tranzacţionarea de acţiuni, la 

aproximativ zece milioane. Singurul ei activ serios era casa de 
pe Âlstensgatan 127, care era deţinută de companie și închiriată 
lui Thomas Eriksson ca locuinţă personală și birou, pentru o 
sumă egală cu cifra acceptată de administraţia financiară ultima 
oară când încercaseră s-o crească. 

O valoare de piață de 25 de milioane, cu o ipotecă de 15 
milioane și capital de șapte milioane la compania care deţinea 
casă, o chirie lunară de 30 000. Nimic remarcabil până aici, se 
gândi Nadja, trecând mai departe la explorarea conținutului 
hard drive-ului. 

O mică proporţie din el părea să constea din diverse dosare 
care cuprindeau informaţii amestecate care trebuiau cercetate, 
iar Nadja, după cum îi era felul, era hotărâtă să-și dea seama 
exact la ce se referă ele. Dar aproape tot restul aveau un 
conţinut mult mai explicit, măcar prin însăși natura lui. 

Bărbații, se gândi Nadja, oftând și scuturând din cap. Singura 
consolare era, probabil, că ceea ce găsise avea să fie măcar pe 
placul șefului ei, Evert Bäckström. Apoi închisese calculatorul 
victimei și îl pornise pe al ei, pentru a se apuca de următorul 
punct de pe lunga ei listă cu lucruri pe care ea și colegii ei 
trebuiau să le afle despre viaţa pe care o dusese Thomas 
Eriksson. 


30. 


Vineri, 31 mai, cu două zile înaintea asasinării avocatului 
Thomas Eriksson, Jenny Rogersson făcuse ceea ce îi spusese 
șeful ei Evert Bäckström și încheiase ancheta presupusului atac 
din urmă cu douăsprezece zile asupra lui Hans Ulrik von Comer, 
curteanul din parcarea de lângă Palatul Drottningholm. 

Apoi băgase întregul dosar într-un plic pentru curier - inclusiv 
declaraţia de încheiere a lui Bäckström, ancheta ei asupra 
chestiunii, originalul scrisorii anonime și catalogul de licitaţii 
pătat de sânge - pentru a fi trimis la sediul principal al poliţiei 
din Kungsholmen și la departamentul de protecţie a persoanelor 
de la Serviciul Sigurantei. Totul cu menţiunea „pentru 
informare”, potrivit reglementărilor care guvernau în prezent 
Poliția Districtului de Vest, iar în dimineaţa zilei de luni, 3 iunie, 

plicul cel gros zăcea pe biroul inspectorului-șef Dan Andersson, 
în teancul cu noua corespondenţă. 

Dan Andersson avea 45 de ani și era căsătorit cu o femeie cu 
trei ani mai tânără, angajat civil al departamentul infracţiuni 
regionale Stockholm. Aveau împreună trei copii, toţi băieţi de 
vârstă școlară, și întreaga familie Andersson trăia într-o vilă de 
pe insulele Lacului Mälaren, la vreo douăzeci de kilometri în 
afara Stockholmului. Imensa majoritate a vecinilor lor lucrau fie 
în poliţie, fie în educaţie, serviciile de urgenţă sau serviciile de 
sănătate, astfel că, deocamdată în această descriere, în termeni 
seci sociologici, Dan Andersson era un poliţist tipic de vârstă 
mijlocie, care lucra în așa-numitul management intermediar din 
Stockholm. 

In capacitatea lui profesională, de care șefilor lui le păsa și pe 
care o apreciau, iar colegii o observau cu sentimente mai 
degrabă amestecate, era cunoscut ca fiind loial, conștiincios, 
taciturn și deopotrivă harnic și capabil. Dar mai ales taciturn. 

Dan Andersson era ofițer de poliție de aproape douăzeci și 
cinci de ani, numai în Stockholm, și în ultimii opt ani fusese șeful 
acelei unităţi din cadrul departamentului de protecţie a 
persoanelor din Serviciul Siguranţei care se ocupa de ameninţări 
potenţiale. Departamentul însărcinat cu protecţia familiei 
regale, a guvernului și a tuturor celorlalţi indivizi la fel de sus- 
puși, care aveau de unde să cadă și care, în funcţie de diverse 
circumstanţe, puteau necesita cel puţin temporar serviciile 
departamentului de protecţie a persoanelor. Cei din 
departament erau numiți de obicei la sediul poliţiei 
„Podyguarzii”, chiar dacă majoritatea oamenilor care lucrau 
acolo nu trebuiau să tragă cu pistolul din instinct sau, în cel mai 
rău caz, să stopeze cu propriul trup orice glonţ îndreptat spre 
obiectivul lor. 

Luni, 3 iunie, Dan Andersson intră în biroul lui după prânz și o 
dimineaţă plină de întâlniri. Când observă un plic gros trimis de 
Poliţia Districtului de Vest spre informare, primul lui gând fu să o 
lase pe secretara lui să se ocupe de el, fără să-și bată capul cât 
de urgent e cazul. 

Insă, din cauza felului său de-a fi, făcu exact opusul. Cu un 
zâmbet crispat, remarcă enunţul de încheiere al colegului său 
Bäckström, citi scrisoarea anonimă, oftă o dată, răsfoi catalogul 
de licitaţii fără măcar să-i treacă prin cap să-și pună mănuși de 

plastic și încheie prin lecturarea anchetei detectivului sergent 
Jenny Rogersson asupra acestei chestiuni. Oftă de alte câteva 
ori în timp ce citea. 

Jenny Rogersson, se gândi Dan Andersson. Probabil să fie una 
dintre progeniturile la fel de stupide ale acelui coșmar, Jan 
Rogersson, care insistau să intre în poliție la fel ca tăticul, iar 
asta pare să lucreze pentru Evert Bäckström. Fiica aceluiași Jan 
Rogersson de la Infractiuni Naţionale despre care, indiferent pe 
cine întrebi în poliție, ti se spune că e singurul prieten al lui 
Evert Bäckström din cadrul unei organizații care constă 
actualmente din 20 000 de polițiști. Asta da coincidență, se 
gândi Dan Andersson, apoi oftă o ultimă oară, după care începu 
să își umple servieta cu diversele hârtii de care avea nevoie la 
următoarea lui ședință. 

Săptămânile dinaintea Zilei Naţionale a Suediei erau 
întotdeauna aglomerate pentru inspectorul-șef Dan Andersson și 
cei mai apropiaţi colegi ai lui. Pe 6 iunie, aproape toate 
obiectivele lor de ranguri foarte înalte se dedicau unor apariții 
publice diverse și ziua însăși era esenţială pentru valorile 
conceptuale și practice care le guvernau lor activitatea. Era o 
ocazie excelentă de a consolida percepțiile despre Suedia și 
despre cei care trăiau în ea. O zi de mare valoare simbolică, 
indiferent care puteau fi acele percepții. 

e 

— Doar spune-mi dacă am cu ce să te ajut, spuse secretara 
lui, în timp ce el ieșea din birou. 

— Colegii noștri din Solna au trimis un plic cu mai multe 
observaţii referitoare la un aristocrat, un anumit von Comer, 
care se presupune că a fost bătut lângă Palatul Drottningholm în 
urmă cu două săptămâni. Pare să aibă o vagă legătură cu curtea 
regală, așa că bănuiesc că ar trebui să îl supunem verificărilor 
obișnuite. Plicul e pe teancul de pe biroul meu. 

Dan Andersson dădu din cap și zâmbi. 

— Mă ocup imediat, spuse secretara. 

— Nu sunt sigur că e vreo mare grabă, răspunse Dan 
Andersson. Probabil sunt doar prostii. 

e 

Peste doar o săptămână, avea să se întrebe dacă ar fi trebuit 
să spună cu totul altceva și ce consecinţe ar fi avut asta asupra 
a ceea ce se întâmplase deja. 

31. 


Lisa Lamm inaugură întâlnirea de la biroul de avocatură 
Eriksson și Partenerii exact așa cum îi spusese Annikăi Carlsson 
că avea s-o facă. 

începu făcând prezentările într-un mod prietenos și 
exprimând compasiune faţă de pierderea pe care o suferiseră. 
Apoi trecu la persuasiune, explicând problemele practice pe 
care, din nefericire, le crea un eveniment de acest tip. Probleme 
pe care ea spera să le poată rezolva împreună, în cel mai scurt 
timp posibil și fără nicio perturbare inutilă pentru restul 
activităţii companiei. 

Cinci minute mai târziu, totul o luă exact în direcţia de care se 
temea ea. În primul rând, existase o discuţie tot mai însufleţită 
despre diversele dificultăţi judiciare, care se transformase într- 
un meci de agresare verbală pe faţă. La nivel practic, exista 
patru chestiuni specifice și, măcar o dată, toţi cei de la Eriksson 
și Partenerii fură în dezacord total cu procurorul la absolut toate 
punctele. 

Patru chestiuni. Calculatorul și telefonul mobil care fuseseră 
găsite în casa lui Eriksson erau amândouă proprietatea 
companiei și, prin urmare, nu puteau fi supuse procedurii pe 
care, în mod evident, procurorul intenţiona să o implementeze. 
Același lucru era valabil pentru percheziţionarea biroului lui 
Eriksson, pe care procurorul o autorizase. Pentru a nu mai 
aminti restul incintei companiei, dacă procurorului avea cumva 
să-i dea prin cap să extindă ancheta ei și pe cea a poliţiei. 

— Nu poate fi așa de greu de înțeles, declară adversarul ei în 
costum imaculat. Nu există în acest caz niciun fel de temeiuri fie 
pentru confiscare, fie pentru mandat de percheziţie. Asta e 
evident din Codul Penal. Capitolele 27 și 28 - mai ales capitolul 
28, paragraful 1, dat fiind că în situaţia curentă nu există vreo 
urmă a justificărilor specifice. E vorba de un birou de avocatură, 
la urma urmei, nu de vreun cuib de droguri obișnuit. Dacă nu 
erați sigură, cumva, doamnă procuror. 

Adăugă asta cu un zâmbet sardonic, în timp ce își potrivea 
ușor, cu mâna stângă, cărarea îngrijită. 

e 

Bărbatul care se repezi înăuntru imediat ce Lisa Lamm se 

oprise din vorbit era un avocat, Peter Danielsson, cu zece ani 

mai tânăr decât Thomas Eriksson, primul lui partener, anterior 
adjunctul lui de la birou, iar în ziua de azi - judecând după 
limbajul corporal, alegerea cuvintelor și felul în care îi aproba 
din cap pe colegii lui - cel care îi luase deja locul. 

Lisa Lamm îl cunoștea deja. Se întâlniseră la tribunal, în mai 
multe ocazii de-a lungul ultimilor doi ani. De asemenea, ea știa 
foarte bine că el se străduia din greu să dobândească aceeași 
reputaţie ca și șeful lui de altă dată și în această privință părea 
să aibă succes, ţinând cont de tipul de persoane pe care le 
reprezenta de obicei. 

— Ei bine, ca să le luăm pe rând, cu siguranță eu nu 
împărtășesc interpretarea asta, spuse Lisa Lamm. 

— Exact cum ne temeam, eu și colegii mei, spuse Danielsson. 

— Dacă îmi dai voie să termin, îl întrerupse Lisa Lamm, 
răsfoind printre hârtiile ei. 

Dintr-odată, semăna perfect cu fetița inteligentă în care 
încercase să o transforme tatăl ei, judecător la Curtea Supremă. 

— În ce privește calculatorul găsit la locul faptei, e foarte 
simplu, declară Lisa Lamm. E proprietatea privată a lui Eriksson. 
În ciuda colantului pus pe el. El îl folosea chiar înainte să fie 
asasinat și, în ceea ce privește conținutul, eu nu cred că are 
nimic de-a face cu activităţile de aici, din acest sediu. Am 
impresia că acest conţinut e de natură foarte personală, dacă vă 
întrebaţi cumva. 

— Nu puteți fi mai exactă? 

— Nu, spuse Lisa Lamm, scuturând din cap. Nu aș putea, și 
nici nu vreau s-o fac. În ce privește mobilul, e valabil același 
lucru. Chiar dacă contractul e înregistrat pe companie. Orice 
conversaţie pe care a avut-o pe mobil are o relevanţă 
considerabilă pentru ancheta noastră. 

— Dar refuzaţi să ne spuneţi pe ce vă bazaţi această 
concluzie? 

— Puteţi face apel împotriva deciziilor mele oricând, spuse 
Lisa Lamm, dând din umeri. 

— Această procedură e deja declanșată, spuse avocatul dând 
să se ridice. 

— Încă n-am terminat, spuse Lisa Lamm. Decizia mea rămâne 
valabilă, în ce privește calculatorul și telefonul mobil ale lui 
Eriksson. Sunt pregătită să amân percheziţionarea biroului său 
până se pronunță curtea, dar, evident, el va fi sigilat 

deocamdată și presupun că veţi depune orice obiecţii ați putea 
avea faţă de această decizie cât mai curând posibil. 

— Nu vă faceți griji pentru asta, spuse avocatul înverșunat, 
ridicându-se în picioare. 

— In privinţa posibilei prelungiri a mandatului de percheziţie, 
ca să acopere și restul sediului, o să vă contactez dacă va 
deveni necesar. Mai ai ceva de adăugat, Annika? 

Lisa Lamm se uită spre Annika Carlsson, care nu spusese 
niciun cuvânt până atunci. 

— Da, spuse Annika Carlsson, privind în jurul mesei. Evident, 
va trebui să-i chestionăm pe toţi cei care lucrează aici. 

Dădu din cap scurt și concludent, nelăsând niciun dubiu 
asupra intenţiilor ei. Işi dăduse seama deja unde trebuia să 
apese mai tare. Nouă dintre cei cincisprezece oameni care 
lucrau în prezent la biroul de avocatură erau în încăpere. Altul 
era absent, bolnav, și ceilalţi cinci erau fie la tribunal, fie lucrau 
în sediu. 

O femeie dintre cei din încăpere părea mult mai tulburată 
decât ceilalți. Intâmplător, era și cea mai tânără și mai frumoasă 
dintre ei. Tu ești cea cu care și-o trăgea, se gândi Annika 
Carlsson. 


32. 


După conversaţia cu Jenny, la început Bäckström se gândi că 
ar putea să facă o plimbare printre colegii lui, să vadă cum merg 
lucrurile, dar, din cauză că prânzul și faptul că trebuise să se 
trezească în miezul nopţii începeau să-și facă simţite efectele, 
voia să se ducă acasă, la patul lui Hâstens, iar pe drumul încolo 
era timpul să mai facă o vizită la locul faptei și să vadă dacă 
reușise să realizeze ceva. 

Scoase servieta moștenită de la vechiul lui șef de la 
Departamentul  Infracţiuni din Stockholm,  inspectorul-șef 
Fylking, care fusese un fel de legendă în poliţie. Temut, iubit și 
renumit printre colegi drept inspectorul-șef Beţivanul. Era o 
servietă mare din piele maro și, potrivit unei povești de poliţie 
clasice, Beţivanul însuși o folosise ca să elibereze doisprezece 
litri de votcă după o razie la un bar ilegal din Gamla stan. 
Incăpătoare și foarte folositoare dacă se întâmpla să dai peste 

ceva util. Apoi băgă în ea laptopul și diverse hârtii referitoare la 
noua anchetă, în caz că vreunul dintre colegii lui curioși se 
întreba de ce o târa după el. 

Pe drumul spre ieșirea din sediu se opri în cadrul ușii încăperii 
în care majoritatea colegilor lui stăteau, discutând la telefon, 
citindu-și dosarele sau făcându-și de lucru la calculator, bătu din 
palme ca să le atragă atenţia și le puse tuturor o întrebare. Se 
întâmplase ceva care să necesite atenţia lui imediată? După 
scuturările din cap și murmure, răspunsul era nu. 

— Bine, spuse Bäckström. Păi faceţi cumva ca asta să se 
schimbe. Eu mă duc iar spre locul faptei, ca să mai arunc o 
privire, în calm și liniște. 

— Atunci pot să te duc eu cu mașina, șefule, spuse Felicia 
Petersson. 

Ea se ducea să-l înlocuiască pe Stigson și să conducă tura de 
seară care mergea din ușă în ușă. 


33. 


O duminică seara de început de iunie, o vreme normală, nu 
cine știe ce de făcut și, chiar înainte de miezul nopţii, Ara Dosti 
se gândea să renunţe la tura lui de noapte și să se ducă acasă, 
în Kista, să doarmă puţin. Asta, înainte să-i apară brusc un client 
care voia să meargă în Nyköping, la o sută de kilometri distanţă 
de Stockholm, iar când se întoarse era deja 1 și jumătate. 

Un ultim ocol al barurilor din centrul orașului, hotărî Ara, iar în 
timp ce trecea pe lângă Stureplan, un client îl opri în stradă și îi 
ceru să-l ducă acasă pe Alviksvăgen, în Bromma. Un client bun, 
beat în acel stil suedez, ca atât de mulţi tipi de aici, dar care nu 
începu să pălăvrăgească și nici măcar nu puse întrebările 
obișnuite despre cum îi plăcea noua lui patrie și de unde venea. 

Ce ar fi trebuit să răspundă la asta? Se născuse într-o tabără 
de refugiaţi din Småland, își petrecuse întreaga viaţă în Suedia 
și nu pusese niciodată piciorul în patria de origine a părinţilor 
lui, Iran. Dar de data asta nu fusese vorba de așa ceva. Tipul era 
doar un client cumsecade care îi dăduse un bacșiș generos la 2 
fără zece noaptea, pe Alviksvăgen, în Bromma, potrivit rolei din 
aparatul de taxat. 

Ara Dosti întorsese mașina în faţa clădirii unde îl lăsase pe 
client, iar când ajunsese la intersecţia cu Âlstensgatan, gata să 
cotească la stânga și să o ia pe drumul cel mai scurt spre patul 
care îl aștepta în apartamentul lui din Kista, treaba fusese gata 
să se împută rău, pentru că recunoscuse casa mare de lângă 
apă și dintr-odată se trezise că se gândește la cu totul altceva. 

Cu șase luni în urmă dusese acolo un client. Un alt tip suedez, 
care voia să se întoarcă acasă de la crâșmă și care fusese atât 
de beat încât adormise pe bancheta din spate. Imediat ce Ara 
oprise, tipul se trezise, coborâse împleticit pe drum, pescuise un 
teanc de bancnote din buzunarul pantalonilor și îi dăduse o 
bancnotă de o mie de coroane. Atunci când Ara încercase să-i 
explice că nu avea suficient rest, tipul pur și simplu scuturase 
din cap și spusese că e în regulă. 

Ara protestase, spunând că e mult prea mult, deoarece cursa 
costase doar câteva sute, dar clientului nu părea să-i pese. Nu 
făcea decât să dea din mână nepăsător și, în timp ce se chinuia 
să deschidă poarta din faţa aleii care ducea la casa lui, se 
întorsese și zâmbise larg. 

— Nu e nevoie să-mi mulţumești mie, spusese el. Ar trebui să 
le multumești foștilor tăi compatrioți din Iran. 

Abia când el spusese asta, Ara îl recunoscuse dintr-o ocazie 
anterioară, când îl dusese la Tribunalul Municipal Stockholm. 
Avocatul celebru pe care îl văzuse la televizor și despre care 
citise în ziare. 

La el se gândea Ara în timp ce intra pe Âlstensgatan și atunci 
lucrurile riscaseră să se împută rău. Bărbatul care îi dăduse un 
bacșiș de o mie de coroane și care, fără să întrebe măcar, părea 
să presupună că Ara e din lran. 

Din întunericul dintre două mașini un alt bărbat ieșise pe 
drum, iar Ara trebuise să calce tare frâna ca să nu-l lovească. Un 
bărbat complet diferit, care îi aruncase o privire rapidă cu ochii 
lui tăioși, după care se dusese la o mașină parcată pe 
contrasens, pe cealaltă parte a străzii. Șchiopăta rău cu piciorul 
drept și, chiar dacă era întuneric, Ara îl văzuse suficient ca să 
abandoneze orice gând de a opri și de a-i spune ceva sau de a-i 
arăta degetul în oglinda retrovizoare. 

Atunci când Ara își termină tura, la ora 2 după-amiaza a zilei 
de luni, 3 iunie, citise deja mesajul de la centrul de control al 
Taxi Stockholm. Că poliţia din Solna voia să îi contacteze, legat 

de o crimă produsă pe Âlstensgatan nr. 127, pe orice șoferi care 
duseseră clienţi în zona Alviksvăgen-Alstensgatan duminică sau 
luni devreme sau observaseră orice ar fi putut prezenta interes 
pentru ancheta lor. 

Crimă, se gândi Ara. Sper că nu e tipul cu bancnota de o mie 
de coroane, avocatul. Apoi își scoase mobilul și sună la poliţie. 


34. 


În ciuda speranţelor lui Ara, evident, clientul cu bancnota de o 
mie de coroane fusese cel omorât. Işi dădu seama de asta când 
auzi știrea la radio, în timp ce mergea cu mașina spre secţia de 
poliție din Solna, unde se părea că vor să-l chestioneze. 

Mă întreb cât de mare e recompensa? se gândi el. Dacă omori 
pe cineva care își permite să dea un bacșiș de o mie de coroane, 
așa cum făcuse avocatul acela, recompensa pentru cel care 
ajuta poliţia să-l găsească pe ucigaș trebuia să fie mare. Foarte 
mare. 

(J 

Detectivul sergent Lars Alm avea 64 de ani și 9 luni și abia 
aştepta o vară liniştită. Peste trei luni trebuia să se pensioneze. 
Avea de gând să se folosească de concediu și de toate orele 
suplimentare pe care le strânsese ca să-și petreacă luna rămasă 
eliberându-și biroul în calm și liniște. 

În schimb se întâmplase exact opusul și, dacă după rău urma 
și mai rău, exista un risc serios ca el să ajungă să-și petreacă 
jumătate de vară ajutând la anchetarea asasinării unui avocat 
pentru care nici el, nici vreunul dintre colegii lui nu avea prea 
mult timp. Să-și ia concediu medical nu era o variantă, pentru că 
asta i-ar fi lăsat acum o gaură serioasă în buget. 

Și mai e și acel dobitoc mic și gras, Bäckström, se gândi Alm 
din cine știe ce motiv, în timp ce răsfoia hârtiile pe care i le 
dăduse tânărul poliţist care primise apelul. Se părea că unul 
dintre numeroșii taximetriști străini sunase la linia lor pentru 
ponturi și oferise informaţii despre care Annika Carlsson crezuse 
că pot fi suficient de importante ca să-l cheme pe informator la 
secție imediat și să-l chestioneze personal. Și tembelul mai e și 
punctual, se gândi Alm. Oftă și ridică receptorul telefonului care 
suna. 

— Alm, spuse el. 

— Ai un vizitator jos, la recepție, răspunse vocea de la celălalt 
capăt al firului. Poţi să cobori să-l iei? 

De parc-aș avea de ales, fir-ar a naibii! se gândi Alm oftând 
iar. 

e 

Fără cafea, fără apă și fără pierdut vremea, pentru că altfel 
poți să rămâi aici jumătate de noapte, se gândi Alm cinci minute 
mai târziu, după ce el și martorul se așezară de cele două părți 
ale biroului său. 

— Imi poţi arăta permisul de conducere și rola aparatului de 
taxat pe care colega mea te-a rugat s-o aduci? spuse Alm, 
deschizând calculatorul. 

Fir-ar a naibii, ce vară! se gândi el. 

— Poftim, spuse Ara. Am și o carte de vizită, dacă aveţi 
nevoie să mă sunati. 

Genul de tip nefericit, se gândi el. 

— De unde ești, Ara? întrebă Alm în timp ce se uita la 
permisul de conducere. 

— Din Gnosjö, spuse Ara Dosti. Din Småland. Dar în ultimii 15 
ani am locuit în Stockholm. Mi-am scris adresa pe spatele cărţii 
de vizită. 

Ara făcu semn cu capul spre cartonașul pe care tocmai i-l 
dăduse lui Alm. 

— Nu la asta mă gândeam, spuse Alm. Voiam să spun de 
unde provii ca origine. 

— Din Suedia, spuse Ara Dosti cu prefăcută surpriză. Smâland 
e în Suedia. Credeam că știți asta. M-am născut și am crescut în 
Småland. M-am dus la școală acolo și, când am împlinit 18 ani, 
tata, mama și cei doi fraţi mai mari ai mei, fratele mai mic și 
cele două surori mai mari și cu mine ne-am mutat în Stockholm. 
Opt oameni în total, un adevărat exod. 

Ara Dosti zâmbi amabil spre Alm. 

— Bun, înţeleg, spuse Alm, oftând încă o dată. Păi, dacă ai 
putea să-mi spui cu cuvintele dumitale ce ai văzut la ora 2 în 
dimineaţa aceasta, după ce ţi-ai lăsat clientul pe Alviksvăgen, în 
Bromma. 

Încă unul dintre nenumăraţii ăia nemernici care vin aici doar 
ca să-și bată joc de poliție, se gândi el. 

Ara reușise să-i spună întreaga poveste în mai puţin de cinci 
minute. Cum îl lăsase pe client în faţa casei sale la 2 și zece 
minute. Cum întorsese și o luase înapoi spre intersecţia cu 
Alstensgatan - cam un minut mai târziu - și aproape lovise un 
bărbat care ieșise în stradă, chiar în faţa casei în care fusese 
asasinat avocatul. Reușise, în acel interval, și să ofere o 
descriere rezonabilă a bărbatului și a mașinii în care se suise el. 

— Era de vârsta mea, spuse Ara. Poate cu câţiva ani mai mare 
- 35, ceva de genul ăsta. Dar mult mai înalt ca mine. 1,90, 
poate. Blugi, geacă închisă la culoare, fără căciulă. Părea să 
șchiopăteze cu piciorul drept. Cu siguranţă își ţinea coapsa 
dreaptă cu mâna dreaptă atunci când era să-l iau pe capotă. 
Părea aprig, dacă înţelegeţi ce vreau să spun. Foarte aprig. 

— Aprig? 

— Nu era genul pentru care să oprești mașina și să te cerți cu 
el, explică Ara. 

— Bănuiesc că nu era cineva pe care l-ai recunoscut? întrebă 
Alm. Cineva pe care l-ai mai văzut? 

— Nuuu... De ce să-l mai fi văzut? 

— Eşti taximetrist. Era emigrant sau suedez? Trebuie să fi 
observat și altceva? 

— Nu, spuse Ara. Arăta așa cum arată toată lumea zilele 
astea. Însă aş avea o sugestie. Dacă aduceţi niște poze de-ălea 
pe care poliţaii le arată oamenilor ca mine la televizor, aș putea 
să arunc o privire să văd dacă recunosc pe cineva. Ce credeți? 

— Mașina în care s-a urcat... poţi s-o descrii? 

Aici eu sunt ăla care pune întrebări, se gândi Alm. 

— Merţan, argintiu, sport... jos, lat, scump, model recent... 

— Ești sigur? 

— Da. Sută la sută. Cum aţi spus, sunt taximetrist. 

— N-ai reușit să vezi numărul de înmatriculare? în oglinda 
retrovizoare, vreau să spun. 

— Nu. 

— Dar trebuie să fi văzut ceva. Adică pari să fi observat o 
grămadă de alte lucruri. 

— Bărbatul din mașină a aprins farurile imediat ce eu am 
trecut pe lângă el. _ 

— Deci vrei să spui că erau doi? In mașină era deja cineva? 

— Bun, spuse Ara Dosti. O iau iar de la capăt. Bărbatul pe 
care era să-l calc cu mașina se îndreaptă spre trotuar în timp ce 

eu merg mai departe. Cel din mașina care e parcată pe partea 
greșită a străzii aprinde farurile imediat ce eu trec pe lângă el. 
Habar n-am cum arăta. M-am dus direct acasă, am plecat de 
acolo cât de repede am putut. Dumneata ce-ai fi făcut? 

— Inţeleg, spuse Alm. Nu mai vrei să adaugi nimic altceva? 

— Nu. Ce altceva? 

— Atunci declar acest interviu încheiat, spuse Alm, aruncând 
o privire spre ceas. Inainte de a pleca, trebuie să-ţi impun o 
restricție de confidenţialitate. Asta înseamnă că nu ai voie să 
spui nimănui ceea ce mi-ai spus mie. Dacă încalci restricţia, 
comiţi o infracţiune. Vrei să mă întrebi ceva? 

— Fotografiile. Cum rămâne cu fotografiile? 

— Putem să revenim altcândva la asta, spuse Alm. Durează 
ceva ca să le sortăm, după cum sunt sigur că-ţi dai seama. Eu 
sau unul dintre colegii mei o să te contacteze dacă se va dovedi 
că e necesar. Altceva? 

— Există o recompensă? 

— Nu, spuse Alm, scuturând din cap surprins. De ce să fie? E 
o recompensă simplul fapt că ne ajuţi să soluționăm o 
infracțiune gravă. In plus, e o datorie socială să ieși în faţă și să 
depui mărturie. Asta ni se aplică tuturor. Chiar și celor ca mine 
și colegiilor mei, dacă te întrebai cumva. 

— Treaba asta mi-a luat deja câteva ore. Eu sunt un om care 
lucrează. Am venit aici când ar fi trebui să lucrez. Plus apelurile 
telefonice și benzina ca să vin aici să vorbesc cu voi. Dumneata 
ești plătit să stai aici. Eu nu. 

— Și, bineînţeles, noi suntem foarte recunoscători, spuse Alm. 

Dădu din cap, zâmbi și se ridică în picioare. Asta o să-ţi 
închidă gura, se gândi el. 

— In acest caz, mai am o întrebare, spuse Ara. 

— Da? 

— Cum ajungi să fii poliţist? Cum faci asta? Adică trebuie să 
fie foarte dificil. 

Alm se mulțumi să dea din cap. A; grijă ce faci, băiete, se 
gândi el. 

e 

Alm coborî la recepție împreună cu Ara Dosti, dacă nu din alt 
motiv, cel puțin să se asigure că părăseşte clădirea. 

— O să te contactăm în legătură cu fotografiile, îi spuse Alm la 
despărțire. 

Ara nu spuse nimic. Ridică doar din umeri și dispăru pe 
stradă. 

Am uitat ceva, se gândi detectivul sergent Alm în timp ce lua 
liftul înapoi, spre camera lui. A, mă rog, mi-aduc eu aminte. 

e 

Alm își petrecu restul zilei de lucru rezumând calm interviul cu 
Ara Dosti. Apoi îl rugă pe un coleg mai tânăr care lucra la sediu 
să scoată niște fotografii ale unor infractori cunoscuţi la care să 
se uite Dosti, pe baza descrierii oferite de el. 

— Vezi dacă poţi compara descrierea cu infractori cunoscuți 
care au sau pot avea acces la un Mercedes argintiu, îi sugeră 
Alm. 

— Altceva? întrebă colegul mai tânăr. 

Te-ai întrebat vreodată de ce toată lumea de aici iți spune 
Răcanuh se gândi el. 

— ASigură-te că semnează un acord de confidenţialitate, 
spuse Alm, dându-și seama ce uitase cu un sfert de oră mai 
devreme. 

(J 

Imediat ce se sui în mașină, Ara îl sună pe un prieten 
taximetrist. Era un kurd pe nume Kemal care avea, în mare, 
cam aceleași origini ca și el. Un tip mişto, un alb, pentru a folosi 
genul de limbaj pe care îl foloseau suedezii obișnuiți. Cu câteva 
luni în urmă, Kemal asistase la jefuirea unei camionete blindate. 
Făcuse niște fotografii cu camera de la telefon. Sunase imediat 
la cel mai mare ziar de seară și primise douăzeci de mii de 
coroane pentru deranj. Spunea oricui voia să asculte că poliţaii 
erau ultimii oameni la care ar trebui să te duci dacă te trezești 
vreodată în situaţia asta. 

Cât de prost poti fi? gândi Ara despre sine însuși. 


35. 


Ca să economisească timp, interviurile cu colegii de muncă ai 
lui Eriksson fuseseră organizate la sediul firmei. Așa sugerase 
Danielsson, avocatul, și Lisa Lamm nu avusese nicio obiecţie. 
Annika Carlsson chemase patru intervievatori de la secţia de 
poliţie din Solna, în timp ce Danielsson aranjase o mică sală de 
ședințe și trei birouri goale în care să aibă loc interviurile. 


VP - 112 


Imediat după sosirea colegilor ei, Annika Carlsson îi luase 
deoparte și le explicase tactica. Toţi cei de la firmă trebuiau 
chestionaţi, preferabil separat, pentru a strânge informații. 
Inițial despre cum ajunseseră să lucreze la biroul de avocatură și 
despre relaţia lor cu Eriksson - personală și profesională - și ce 
făceau în ziua asasinării lui Eriksson. Ultimul contact cu victima, 
bineînţeles, și care fusese natura acestuia. Doar apoi venea 
momentul pentru a-i cerceta pe clienţii nemulțumiți, pe 
adversari și pe oricine altcineva care, din motive profesionale 
sau de alt tip, ar fi fost plauzibil să aibă un motiv de a o ataca pe 
victimă. Voia, de asemenea, ca ei să fie chestionaţi într-o ordine 
anume. 

— Incepeţi cu partenerii și partenerii asociaţi și lăsaţi-i pe 
ceilalți la sfârșit, spuse Annika Carlsson. Vreau să-l chestionaţi 
pe Danielsson primul. Se pare că el e noul cocoș de pe acest 
morman de gunoi. Nu trebuie să fiți exagerat de prietenoși și v- 
aș sugera să-l chestioneze doi dintre voi. De ceilalţi vă puteţi 
ocupa individual și ar fi bine dacă aţi putea să-i terminaţi pe toți 
înainte să plecaţi. O să ne ocupăm de cei care nu sunt aici și de 
orice întrebări suplimentare cât mai curând posibil. Aveţi 
întrebări? 

Murmure și scuturări din cap, nicio întrebare. Trei ore mai 
târziu totul se terminase și Annika Carlsson primise un raport 
preliminar la telefon din partea inspectorului-șef Johan Ek. 

— O să primeşti transcrierile cel târziu mâine-dimineaţă, 
spuse Ek, dar pot să-ți ofer un scurt rezumat, dacă te 
interesează... 

— Ascult, spuse Annika Carlsson. 

— Eriksson pare să fi fost un tip extraordinar, spuse Ek. 
Nimeni nu a avut de spus o vorbă rea despre el. Toţi cei de le 
firma lui sunt extrem de tulburați și una dintre așa-numitele 
asistente juridice - astea sunt secretarele alea cu un pic de 
pregătire juridică, nu-i așa, dacă am înţeles eu bine? - pare chiar 
puţin prea tristă, după părerea mea. 

— Isabella Norén, spuse Annika Carlsson. Dacă ar fi să 
ghicesc, se dădea la fostul ei șef. Sau cel puţin avea de gând să 
facă asta. 

— Cam așa mă gândeam și eu. Da, probabil că asta se 
întâmpla. Ce facem cu ea? Pentru că eu n-am întrebat. 

— O s-o lăsăm să fiarbă în suc propriu câteva zile până la un 
interviu mai minuţios, sugeră Annika Carlsson. Aș putea chiar să 
vin și eu, ca o colegă ata. 

— Exact, spuse Ek. 

— Altceva? 

Nimic neașteptat, potrivit lui Ek. Toţi aveau alibiuri pentru 
întregul weekend. Ultimul care vorbise cu Eriksson fusese 
Danielsson, care îl sunase pe la ora 12 ca să discute diverse 
chestiuni care aveau să se întâmple săptămâna următoare, dar 
singurul lucru pe care acestea le aveau în comun era că nu 
aveau nimic de-a face cu moartea lui Eriksson. Ceea ce, evident, 
era foarte convenabil pentru Danielsson, pentru că toţi erau 
acoperiţi de confidenţialitatea legală. 

— Cine ar fi crezut? spuse Annika Carlsson. 

— Da, și, potrivit lui Danielsson, asasinarea lui Eriksson e un 
atac asupra întregului nostru sistem judiciar, ceea ce poate fi o 
explicaţie a faptului că atât clienţii lui Eriksson, cât și adversarii 
lor erau atât de mulţumiţi de el. Cu o excepţie însă, pe care a 
trebuit s-o smulgem cu cleștele de la reticentul nostru avocat. 

— Cine anume? 

— Fredrik Åkare, născut Åkerström. Fost șef al Hells Angels 
din Solna. Acum, șef onorific al aceluiași grup de entuziaști de 
vârstă mijlocie ai motocicletei. Aflat în fericita poziţie de a putea 
sta pe șa cu părul fluturând, deoarece deţine un certificat de la 
doctor care spune că are mătreață și, prin urmare, nu trebuie să 
poarte cască. 

Ek era un poliţist care vedea la adversarii lui și detaliile 
personale, și pe cele poetice. 

— Înţeleg ce spui, zise Annika Carlsson. Deci Fredrik Åkare și- 
a exprimat nemulțumirea. Nici nu știam că a fost clientul lui 
Eriksson. Nu credeam că acceptă motociclişti. 

— Mai degrabă adversar, spuse Ek. Eriksson reprezenta 
familia Ibrahim, iar Åkare și cu câţiva prieteni de-ai lui au fost 
acuzaţi de uciderea celui mai mic dintre fraţii Ibrahim, Nasir. 
Sunt sigur că știi că la început au fost trei fraţi. Farshad, care 
era alcoolic și a murit încercând să evadeze pe fereastra 
camerei din Spitalul Karolinska, unde era tratat după ce colegul 
nostru Bäckström l-a împușcat în picior. Apoi e fratele mijlociu, 
care e bine-mersi și pare să fi preluat rolul lui Farshad. Și mai e 
cel mic, Nasir, care a fost ucis la puţin timp după un jaf de 

bancă ratat. Asta s-a întâmplat acum câţiva ani deja. Pot să-ți 
trimit pe e-mail ancheta preliminară și verdictul, dacă vrei. 

— Le am deja, spuse Annika Carlsson. Îmi amintesc cazul. 
Åkare și prietenii lui au fost găsiţi vinovaţi, nu-i așa? La toate 
capetele de acuzare, dacă îmi amintesc bine? 

— Da, exact. Chiar dacă Eriksson s-a străduit mai mult decât 
procurorul ca ei să ajungă la închisoare. Oricum ar fi, Akare nu 
pare să-l fi îndrăgit prea mult pe Eriksson. La un moment dat, 
după proces, i-a trimis lui Eriksson o carte poștală la birou, în 
care spunea că, acum că se făcuse dreptate, nu mai rămânea 
decât ca Eriksson să se ducă la clubul lor din Solna și să-și ceară 
scuze de la el și de la colegii lui, după care putea să-și vadă de 
viaţa lui. 

— Și s-a dus? 

— Nu, spuse Ek. Danielsson spune că l-a sunat pe Åkare și i-a 
spus să termine cu scandalul. Obstrucţionarea justiţiei, 
ameninţări ilegale, lucruri de-ăstea. 

— Înâm, spuse Annika Carlsson. 

Trebuie să găsesc dosarul și să citesc verdictul, se gândi ea. 

o... 

Însă asta nu se mai întâmplă, pentru că, peste doar cinci 
minute, avea chestiuni mult mai presante la care să se 
gândească; deși era de mult timpul să se ducă acasă și să 
doarmă puţin. 


36. 


Când Bäckström sună la ușa casei de pe Âlstensgatan, cel 
care îi deschise fu Hernandez. 

— Intră, șefule, spuse el. Tocmai a sunat Nadja și a zis că vine 
să vadă dacă la locul faptei era ceva care să te fi impresionat. 

— Unde e Niemi? întrebă Bäckström. 

— S-a dus acasă să doarmă puţin, spuse Hernandez zâmbind. 
Probabil îl ajunge vârsta. 

— Mă gândeam să mă uit puţin la etaj, spuse Bäckström 
arătând din cap spre scările care duceau la palierul de 
deasupra. 

— Bine, spuse Hernandez. Noi am terminat aici. Acum 
verificăm subsolul. Eu și cu câţiva criminaliști de la Infracţiuni 

Regionale pe care a trebuit să-i chemăm. E o clădire imensă, 
așa că probabil o să stăm aici toată săptămâna, dacă e s-o 
facem ca lumea. Cheamă-mă, dacă pot să te ajut cu ceva. 

Ce-o mai putea însemna și asta, se gândi Bäckström, dar se 
mulțumi să dea simplu din cap. 

e 

Pata mare de sânge din faţa biroului era încă acolo. Era clar 
delimitată, aproape circulară, cu un diametru de aproximativ 
treizeci de centimetri, în acea zonă a podelei în care zăcuse 
capul victimei, iar când îngenunche ca să se uite mai atent, 
Bäckström distingea până și urma lăsată de nasul și fruntea lui 
Eriksson pe sângele coagulat. 

Dar nu sunt stropi, nici cea mai mică picătură, se gândi el, 
chiar dacă Eriksson trebuie să fi căzut pe podea cu fața înainte, 
până ca făptașul să se apuce să-i zdrobească partea din spate a 
craniului. Asta nu are niciun sens. Nimic din toate astea nu are 
sens, se gândi el în timp ce se ridica iar în picioare. 

Etajul de sus al casei lui Eriksson părea să fi fost spaţiul lui 
privat. Exista un palier mare care funcţiona ca o combinaţie de 
birou și sufragerie. Masa în centru, două canapele în colțuri 
diferite ale încăperii, rafturi încastrate și diverse alte bunuri care 
ar fi meritat o soartă mai bună decât să sfârșească în inventarul 
postum al unui avocat al gangsterilor. Ce bine ar fi fost dacă 
Niemi și Hernandez nu ar fi făcut atât de multe fotografii înainte 
ca Bäckström să ajungă la locul faptei. 

In stânga palierului era dormitorul avocatului, un garderob 
încăpător și o baie mai mare decât sufrageria din confortabilul 
apartament al lui Bäckström din Kungsholmen. La dreapta era o 
combinaţie de cameră pentru televizor și muzică, ceva care 
părea a fi cameră de oaspeţi, încă o baie și o toaletă separată. 
Pereți albi îngrijiţi, curaţi, perfecţi, podele lustruite de lemn, 
marmură și mozaic, iar cât trebuie să fi costat totul, Bäckström 
nici măcar nu îndrăznea să se gândească. 

Lumea asta e nerecunoscătoare, se gândi el oftând adânc, 
reflectând la propria lui soartă. Singura consolare în acest caz 
era ferma lui convingere că avocatul își încălzea fundul lui de 
infractor pe grătarul Domnului Nostru, cu mult mai jos decât 
fosta lui locuinţă pământească. 

Pe palier exista și un bufet mobil pentru băuturi, cu cel puţin o 
sută de sticle pe el. Whisky, gin, votcă, coniac, și toate celelalte 

chestii - lichioruri, vin alcoolizat, sifon -, chestii pe care mai bine 
le evitai, dacă nu erai femeie, poponar sau, ca în cazul lui 
Eriksson, avocat. /n general chestii obișnuite, se gândi 
Bäckström, singurul lucru care putea să atragă atenţia unui 
cunoscător ca el era o cutie de lemn închis la culoare, cu 
ornamente strălucitoare de metal și un vultur cu două capete, în 
relief, pe capac. Exact atât de mare cât să conţină un litru de 
whisky de malţ de cea mai bună calitate. Bäckström cântări 
cutia în mână, după care deschise capacul, dar în locul carafei 
de sticlă șlefuită la care sperase găsi doar o mică figurină 
emailată a unui băiat cu căciulă roșie, haină galbenă și 
pantaloni verzi, un pic mai mare decât o sticlă de modă veche 
de votcă la un sfert de litru, semănând puţin cu un spiriduș de 
Crăciun. 

Doar ca să fie sigur, o scoase din cutie și o scutură atent, 
sperând să audă clipocitul familiar. Din bogata lui experienţă, 
știa că așa-numiții oameni eleganţi aveau tendința de a-și ţine 
băutura în cele mai stranii obiecte, cum ar fi cărți cu legături 
vechi de piele, binocluri sau chiar bastoane de mers. Chiar el 
luase un baston de felul ăsta, când percheziționase o casă în 
urmă cu aproape treizeci de ani, la începuturile lui de la unitatea 
de infracţiuni violente din Stockholm, iar acum acesta era în 
suportul pentru umbrele din holul apartamentului lui din 
Kungsholmen. O amintire preţuită din frumoasele vremuri în 
care era un tânăr agent de poliție. 

De data asta nu exista nicio comoară. Spiridușul emailat nu 
scotea niciun sunet gâlgâit, chiar dacă Bäckström îl tot întorcea 
cu fundul în sus. Insă pe fundul cutiei găsi un bilet mic, scris de 
mână. „Cutie muzicală emailată sub forma unui băiat. Probabil 
de producție germană, începutul secolului XX. Valoare, 
aproximativ 3 000 de coroane”. 

Ce caută o cutie muzicală veche printre toate băuturile? se 
gândi Bäckström, scuturând din cap surprins și punând cutia 
neagră la loc. Poate că lui Eriksson îi plăcea să asculte muzică în 
timp ce trăgea la măsea? Ce dobitoc ciudat, se gândi el, dat 
fiind că lui îi plăcea să bea singur și preferabil în tăcere deplină. 

Apoi chemă un taxi și, în timp ce aștepta în holul de la parter, 
decise să se descotorosească de servietă, ca să evite orice 
zvonuri răutăcioase și bârfe grobiene. Nu înţelegea deloc de ce 
se gândise de fapt s-o aducă într-un loc în care niște maniaci ai 


VP - 117 


controlului precum Niemi și Hernandez fotografiaseră obsesiv 
totul și, astfel, eliminaseră orice șansă a vreunei întreprinderi 
personale. Cea mai simplă soluţie ar fi să-l roage pe acel 
obsedat de tango născut în Chile s-o ducă la secție și s-o lase la 
el în birou. 

Ce meserie nenorocită, se gândi Bäckström, oprindu-se în faţa 
măsuței din hol de lângă ușa de la intrare, pe care era o vază 
chinezească. Ar fi arătat perfect pe măsuţa lui din hol și probabil 
că ar fi încăput în servietă. Probabil că era loc pentru întregul 
buchet de lalele ofilite pe care menajera pesemne ilegală a lui 
Eriksson le pusese în ea cu o săptămână în urmă. Ce dracu’ s-a 
întâmplat cu poliția asta? se gândi el, aruncând o privire spre 
servieta pe care o ținea sub braţul stâng și ridicând de probă 
vaza chinezească. Işi dădu seama imediat că ceva nu e în 
ordine. Puse vaza la loc, scoase florile și iată, pe fundul ei, ceva 
strălucitor și argintiu, ca o plătică moartă. 

Nemermnicii ia  chiori, se gândi  inspectorul-șef Evert 
Bäckström, mai ales că tocmai fusese privat de o vază 
chinezească pe care altfel ar fi putut s-o ducă acasă cu ușurință 
mai târziu, după ce se linișteau lucrurile. 


37. 


La doar o oră după ce vorbise cu prietenul lui, Ara se întâlni 
cu reporterul care îi dăduse acestuia 20 000 de coroane pentru 
câteva fotografii neclare cu un jaf absolut banal al unei 
camionete blindate. Se întâlniseră în oraș, se găsiseră pe o 
străduţă liniștită din Södermalm, cu ajutorul mobilelor, și 
negociaseră în mașina reporterului detaliile importante. 

— Prietenul dumitale spune că știi niște chestii interesante 
despre moartea avocatului Eriksson, începu noul prieten al lui 
Ara. 

— Depinde de preţ, spuse Ara dând din umeri, înţelepţit de 
experienţele anterioare ale acelei zile. 

— Asta nu e o problemă, spuse reporterul zâmbind. Spune-mi. 

— Bine, spuse Ara. Sunt destul de sigur că l-am văzut pe 
făptaș. Nu când s-a întâmplat, ci după, în timp ce părăsea locul 
faptei. Și am văzut mașina cu care el și prietenul lui au fugit. 

— L-ai recunoscut? Pe tipul pe care l-ai văzut, adică? 

— Cum am spus, nu vreau să intru în detalii. Depinde de preţ. 
Pot să-ți spun următoarele. Pentru început, pot dovedi că eram 
acolo. O să primești o copie a rolei din aparatul meu de taxat, cu 
orele și adresele la care am fost, tot tacâmul. In al doilea rând, 
pot să-l identific pe făptaș, dacă văd o fotografie cât de cât bună 
cu el. Așa că nu, nu l-am recunoscut imediat. In al treilea rând, 
pot să-ţi spun cum era mașina cu care au plecat el și amicul lui. 
Nu era un Volvo obișnuit, dacă asta credeai cumva. 

— Stai așa puţin, spuse reporterul. Poliţaii te-au chestionat 
deja. Sigur ţi-au arătat deja o grămadă de fotografii. 

— Nu, spuse Ara dând iar din umeri. 

— Scuză-mă, dar asta sună foarte ciudat. Sigur te-au pus să 
te uiţi printr-o mulţime de fotografii? 

— Nu, spuse Ara. Cel cu care am vorbit era un polițai bătrân și 
terminat care a spus că o să ia el legătura cu mine. Nu trebuie 
decât să-mi arăţi o fotografie bună. 

Ara dădu iar din umeri. 

— Bine, bine, spuse reporterul. Deci tu zici că poţi să-mi spui 
cum era mașina cu care au plecat și că, dacă îi vezi fotografia, 
poţi să-l identifici pe făptaș? 

— Da, dădu Ara din cap. Pentru prețul corect, așa cum am 
spus. 

— Dar cum poţi fi sigur că cel pe care l-ai văzut era făptașul? 

— Dacă l-ai fi văzut, n-ai mai pune întrebarea asta, spuse Ara. 
Dacă vrei detalii, o să te coste, cum am... 

— Cinci miare, îl întrerupse reporterul. 

— Poftim? spuse Ara. 

— Cinci miare. Primeşti cinci mii dacă îmi spui ce s-a 
întâmplat și dacă ești de acord să te uiţi la niște fotografii și să- 
mi spui cum era mașina. Nu trebuie să-ţi faci griji. O să te 
descriem ca sursă anonimă. 

— Cinci mii? Las-o baltă! 

Ara scutură din cap. 

Nu merseră mai departe de-atât. La despărţire, reporterul îi 
promise că ia legătura cu el imediat cum vorbește cu șeful lui, 
presupunând că Ara nu discuta cu nimeni altcineva între timp. 
Dădură mâna și se înţeleseră să vorbească iar în curând. N-a 
fost o zi bună, în ciuda faptului că a început atât de promițător, 
se gândi Ara în timp ce se suia la volanul mașinii lui și apăsa pe 
calculator, ca să indice că e disponibil. 

Nu fusese o zi bună - și, dacă așa ceva era posibil, deveni și 
mai rea. În timpul primei comenzi de după întâlnirea cu 
jurnalistul îi sunase mobilul și, chiar dacă numărul era ascuns și 
avea client în mașină, Ara răspunsese. Era o polițistă tânără 
care, în mod evident, preluase responsabilitatea de la Alm. 
Părea prietenoasă și voia să-i arate niște fotografii, așa că cel 
mai bine era dacă Ara putea să se întoarcă la secţia de poliţie 
din Solna cât mai curând posibil, preferabil imediat. 

Ara îi explicase că nu avea timp. Trebuia să muncească, dacă 
nu voia să moară de foame. Dacă voiau să-l plătească pentru 
timpul pe care îl pierdea, evident, era dispus să meargă. Altfel, 
era mai bine să ia legătura cu el a doua zi, când era liber toată 
dimineața. Cel mai simplu era dacă puteau să vină la el cu 
fotografiile, ca să nu trebuiască el să se târască până la secţia 
de poliţie. Apoi pusese capăt convorbirii închizându-și mobilul. 

(J 

Nu aveau de gând să renunțe. Când porni iar mobilul, după 
câteva ore, Ara avea în căsuţa vocală două mesaje noi. Primul 
era de la aceeaşi polițistă cu care vorbise deja. La fel de 
prietenoasă ca înainte. Al doilea era de la un coleg de-al ei, 
care, pe un ton considerabil mai abrupt, îi cerea să vină de 
îndată la un interogatoriu suplimentar, ca să-i arate fotografiile. 
Ara oftase adânc și decisese că era timpul să mănânce ceva și 
să se gândească la toată situația în calm și liniște. Așa că se 
dusese la cafeneaua lui obișnuită. Işi comandase un kebab, o 
cola zero și o ceașcă de ceai de mentă și se așezase să 
mănânce, reflectând. 

Arată bine tipa, se gândi Ara când era pe punctul de a mușca 
prima oară din kebab. Nu o recunoscu. Apăruse dintr-odată în 
ușa de la intrare. Cu picioarele depărtate, umeri laţi și braţele 
legănându-se, așa cum făceau de obicei doar tipii. Păr scurt și 
negru, pantofi fără șiret, blugi și geacă de piele, examinându-i 
pe cei din cafenea. 

Arată bine tipa, se gândi Ara iar. Singura problemă era că 
femeia avea aceeași privire ca și persoana pe care aproape o 
călcase cu mașina cu o seară în urmă. Și că ochii ei se opriseră 
asupra lui. 

[] 

Douăzeci de minute mai târziu, Ara stătea într-o încăpere a 

secției de poliție din Solna. Taxiul lui era parcat în faţa cafenelei 

din oraș și, înainte să-l bage în spatele mașinii de poliţie care îl 
adusese la secţie, doi polițiști îl percheziționaseră și îi goliseră 
buzunarele. Apoi femeia care apăruse în cadrul ușii îl luă de braţ 
și dădu din cap spre el. 

— Bun, Ara, spuse Annika Carlsson. Procurorul a decis că 
trebuie să fii ridicat pentru interogare imediat, dat fiind că, în 
mod evident, îţi baţi joc de mine și de colegii mei. Așa că de- 
acum funcţionează următoarele reguli. Fără tâmpenii, fără 
jocuri, ne ajuţi frumos și, dacă mă ajuţi, promit că te ajut și eu. 

— Nicio problemă, spuse Ara dând din cap. 

Ce altceva pot să fac? se gândi el. 


38. 


Întrebatul din ușă în ușă depășise orice așteptări, chiar și 
pentru o zonă ca asta. Atunci când Felicia Pettersson îl înlocui 
pe colegul ei Jan Stigson, făcură o scurtă predare-primire în 
mașina de comandă a poliţiei din faţa casei victimei. 

— Cum a mers? întrebă Felicia Pettersson. 

— De minune, declară Stigson. Am primit reacții incredibile. 

In primul rând, reușiseră să dea practic de toţi cei care 
locuiau în zonă. Incepuseră să lucreze de pe la 7 dimineaţa. 
Bătuseră la aproape o sută de uși din jurul casei victimei și, la 
momentul la care Felicia preluă misiunea, zece ore mai târziu, 
pe lista pe care Stigson i-o dădu lui Pettersson erau mai puţin de 
cinci-șase vecini. 

In al doilea rând, reușiseră să vorbească cu toţi cei patru 
vecini care sunaseră la numărul de urgenţă în timpul serii și 
nopţii din cauza câinelui care lătra: primii trei, care sunaseră 
între 10 și un sfert și 11 fără cinci minute și care fuseseră 
îndreptaţi către unitatea de tulburarea liniștii deoarece poliția 
avea de făcut alte lucruri mai importante, și al patrulea, care 
sunase puţin înainte de ora 2 noaptea, apelul care avusese în 
cele din urmă drept rezultat sosirea unei mașini de poliţie la 
locul faptei, zece minute mai târziu. 

— Aici am avut puţin ghinion, spuse Stigson cu un zâmbet 
crispat. Nadja a sunat și mi-a spus despre taximetristul care era 
să dea cu mașina peste unul dintre făptași, cu doar câteva 

minute înainte de sosirea primului echipaj. Și mai era și 
sărmanul câine căruia i-au tăiat gâtul. 

— Nu poţi să ai noroc tot timpul, spuse Felicia. Altceva? 

— Da, semnul de întrebare referitor la câine, spuse Stigson. 
Între 10 și 11 latră aproape fără încetare. Apoi tace aproape trei 
ore, după care începe iar, moment la care face un scandal 
îngrozitor timp de cinci minute, până când cineva îi taie gâtul. 
Asta e versiunea pe care am pus-o cap la cap din ce ne-au spus 
cei cu care am vorbit. Puțin ciudat, dacă mă întrebi pe mine. 

— Altceva? 

Poate încă două lucruri, potrivit lui Knutson. Vorbiseră cu un 
alt martor, care își plimba și el câinele și care făcuse niște 
observaţii interesante, chiar dacă ele complicau imaginea care 
era pe punctul de a se contura. La 9 și jumătate, martorul lor și 
câinele lui trecuseră pe lângă casa avocatului și văzuseră un 
bărbat care stătea pe treptele casei lui Eriksson și ușa larg 
deschisă. 

— Un bărbat în vârstă, cu păr alb, stătea pe treptele din fața 
casei, iar martorul nostru spune că s-a gândit să-l întrebe dacă îl 
poate ajuta cu ceva. Dar, ţinând cont că nu părea să fie nimic în 
neregulă cu el, nu s-a deranjat. Martorul spune că s-a gândit că 
bărbatul care stătea acolo putea să fi ieșit să ia puţin aer 
proaspăt. 

— Un bărbat în vârstă, cu păr alb? 

— Da, spuse Stigson dând din cap. Martorul se grăbea puţin, 
trebuia să ajungă acasă să facă pipi - ne-a spus asta neoficial și 
confidenţial -, așa că nu s-a oprit să se uite mai atent. Un bărbat 
în vârstă, cu părul alb, zvelt, bine îmbrăcat, cu un costum ușor 
de vară. Cel puţin asta spune el că a văzut. Dar nu l-a văzut pe 
tipul mai tânăr și în formă pe care martora noastră spune că l-a 
văzut în timp ce încărca cutii în Mercedesul argintiu. 

— Un bărbat în vârstă, cu părul alb. Dar câţi ani avea? 60? 
70? 80? 100? 

— Undeva între 70 și 80, dacă e să-l credem pe martor, spuse 
Stigson, făcând o grimasă. Așa a apreciat el, când l-am presat 
puţin. Cam 75 de ani, deci categoric un bărbat mai în vârstă. 
Martorul însuși are în jur de 60 de ani, ceea ce sugerează că ar 
trebui să poată estima destul de bine vârsta celui pe care l-a 
văzut. 

75 de ani, stă pe trepte cu ușa larg deschisă, se gândi Felicia 
Petterssen. Nu pare genul de persoană care să fi zdrobit craniul 
lui Eriksson. Poate cineva care trecuse prin ceva urât, se gândi 
ea. 

— Mașina, spuse Felicia. Acel Mercedes argintiu. Acum avem 
doi martori care au vorbit despre ea. Femeia aceea și 
taximetristul. Martorul acesta... 

— Nu a observat nicio mașină și nu a văzut niciun fel de cutii 
albe de transport, o întrerupse Stigson, scuturând din cap. 
Probabil că faptul că nu a acordat nicio atenţie vreunui Merțan 
de acea culoare nu e foarte straniu, ţinând cont de oamenii care 
locuiesc aici, cu Merţanurile, BMW-urile, Lexus-urile și... ce mai 
vrei tu... nu e chiar așa de straniu. 

— Inţeleg ce spui, răspunse Felicia. O mașină printre multe 
altele, aici nu ar fi ieșit în evidenţă. Să lăsăm deocamdată 
mașina. Există alte câteva lucruri despre care mă întrebam. 

Felicia se uită pe notițele ei, ca să verifice. 

— Cred că pot să ghicesc, răspunse Stigson zâmbind. Zi! Te 
ascult. 

— Apelul de urgenţă de pe mobilul lui Eriksson vine la 10 fără 
douăzeci, și asta e sigur, pentru că a fost înregistrat de sistemul 
de urgență... 

— In timp ce martorul meu vorbește despre un interval între 9 
și jumătate și puţin înainte de 10. 

Stigson se gândise la același lucru în dimineața aceea, când 
vorbise cu primul lui martor. 

— Mă pot gândi la mai multe explicaţii pentru asta, spuse el. 

— Și eu, fu de acord Felicia, dar cea mai probabilă trebuie 
totuși să fie că Eriksson a încercat să sune la numărul de 
urgență când a început totul și atunci a fost ucis, apoi făptașii 
pleacă de acolo... 

— Luând numeroase articole pe care le-au îngrămădit în niște 
cutii albe, ceea ce înseamnă că martora noastră s-a înșelat în 
privinţa timpului cu aproximativ un sfert de oră. Nu era 9 și 
jumătate, ci 10 fără un sfert atunci când ea a făcut aceste 
observații. Nu ar fi deloc prima oară când cineva se înșală cu 
cincisprezece minute. Dar ar mai fi o explicaţie. 

— Care? 

— Unul dintre ei iese din casă și ia lucrurile cu el, în timp ce 
ceilalți rămân și îl omoară pe Eriksson. Sau toți mai întâi cară 
lucrurile, apoi se întorc în casă și îl lichidează pe avocat. 

— Dar cum rămâne cu bătrânul care stă pe trepte? Cum se 
potrivește aici? 

— Nu știu, spuse Stigson zâmbind larg. Pare discordant, așa 
că sper ca Bäckström să ne soluţioneze partea asta. 

— Mai e ceva ce ar trebui să știu? continuă Felicia. 

— Eriksson nu pare să fi fost idealul de vecin al cuiva. Nu-mi 
amintesc că oamenii să-mi fi spus vreodată atât de multe lucruri 
negative despre cineva care tocmai a fost omorât. Cel puţin nu 
în modul în care au făcut-o vecinii lui. Petreceri zgomotoase în 
mijlocul săptămânii, vizitatori ciudaţi care apăreau la orice oră 
din zi și din noapte, parcat pe prima bandă și portiere trântite. 
lar Eriksson însuși pare să fi fost puţin deficitar la capitolul 
farmec. Și mai e și câinele ăla al lui, care pare să fi terorizat 
cartierul. 

— Dar probabil că nu era un motiv suficient ca să-i 
zdrobească cineva capul. 

— Nu, probabil că nu, spuse Stigson. Dar, dacă într-adevăr 
unul dintre vecini l-a omorât, presupun că nu ne-ar fi spus asta. 


30. 


Annika Carlsson decisese să-i arate ea însăși lui Ara Dosti 
fotografiile, chiar dacă nu era treaba ei și în ciuda faptului că 
lucrase deja o tură de paisprezece ore. Înainte de a începe, se 
duse la baie, se spălă pe faţă cu apă rece, făcu câteva mișcări, 
ca să scape de senzaţia că stătuse mult prea mult la birou, și 
inspiră adânc de mai multe ori. Apoi se duse și își luă laptopul în 
care erau cele aproape două sute de fotografii încărcate de 
Nadja pentru ea. 

Fără prostii, fără miștouri, pentru că te duc cu mâna mea într- 
o celulă, se gândi ea în timp ce deschidea ușa camerei de 
interogare în care o aștepta Ara. 

— Mă bucur că te-ai oferit, Ara, spuse Annika. Promit să fac 
tot posibilul să nu dureze mai mult decât e necesar și o să fac în 
așa fel încât să fii despăgubit pentru timpul cât nu poţi lucra. Și 
dacă poţi să mi-l identifici pe tip, îţi promit că aranjez să 

primești o mică recompensă, ca mulțumire pentru că ne-ai 
ajutat. 

— Bine, nicio problemă, spuse Ara dând din cap. 

Arată bine tipa, se gândi el. Dacă n-ar fi ochii ăia negri care 
văd prin tine. 

Apoi se uitaseră la fotografii împreună. Fotografii ale unui 
număr total de 185 de bărbaţi diferiţi din arhiva poliţiei. Doar 
pentru siguranţă, trei dintre ele erau ale aceluiași bărbat, 
Fredrik Åkare, care bineînţeles că îl ameninţase pe Eriksson. 
Fotografiile fuseseră făcute la mai mulţi ani distanță și în 
contexte diferite. Aproximativ o treime a celorlalte fotografii 
erau cu prieteni ai lui Åkare de la Hells Angels, parteneri de 
afaceri ai lui sau doar colegi infractori. 

Atenţia echipei de investigaţie fusese atrasă și de Afsan 
Ibrahim și cercul lui, cunoscut în zonă drept Frăția Ibrahimilor. 
Poate că Eriksson reprezentase familia Ibrahim și fusese timp de 
mai mulţi ani confidentul ei, dar lucrurile se puteau schimba 
rapid. Orice poliţist demn de acest nume știa asta. 

Asta însemna aproximativ o sută de escroci care semănau 
întrucâtva cu descrierile oferite poliţiei de Ara Dosti și de 
martora lui Jan Stigson și care, judecând după comportamentul 
lor anterior, erau capabili să-l ucidă pe Eriksson. 

Procesul durase aproape trei ore și Ara Dosti recunoscuse 
aproximativ douăzeci de oameni dintre cei care-i fuseseră 
arătaţi. Primul dintre ei era unul din asociații familiei Ibrahim, de 
aceeași vârstă cu Ara. 

— Bun, spuse Ara, arătând spre fotografia pe care Annika 
tocmai o deschisese pe calculator. Asta e Omar. Am fost la 
școală împreună, în Gnosjö. E un tip extraordinar. A venit aici 
din Maroc. Șeful consiliului elevilor. Cel mai bun din clasă. Cum 
de-a ajuns în arhiva voastră? 

— Habar n-am, spuse Annika, scuturând din cap. 

Aici eu pun întrebări, se gândi ea. 

— Ciudat, spuse Ara, părând sincer surprins. Tot ce știu e că a 
intrat la Institutul de Tehnologie de aici din Stockholm. Nouă ne- 
a zis că o să se facă chimist. 

— Dar nu e el cel pe care era să-l calci cu taxiul? 

Chimist? Poate înainte să se îinhăiteze cu cine nu trebuie, se 
gândi Annika Carlsson. 

— Nu, spuse Ara. Dar și dacă era el, probabil că nu aș fi spus 
nimic. Omar era un tip ca lumea. Eram prieteni buni la școală. 

— Te cred, spuse Annika zâmbind. 

Totuși, fotografiile celor pe care i-i arăta lui Ara nu ajunseseră 
în calculatorul ei din întâmplare, cu siguranţă nu în cazul acesta. 
Prieteni buni. Excelent, se gândi ea. 

În mai multe cazuri, Ara știa numele celorlalţi oameni pe care 
îi recunoscu. Nu mai erau colegi de școală, doar oameni pe care 
îi dusese cu taxiul și câţiva pe care se întâmpla să-i știe pentru 
că aveau aceeași ocupaţie cu el. Existau și alţii pe care îi văzuse 
prin oraș, în baruri de pe lângă Stureplan, iar cel pe care îl 
recunoscu cel mai clar fu Fredrik Åkare, pe care îl identifică în 
toate cele trei fotografii diferite. 

— Ăsta e Fredrik Åkare. E președintele Hells Angels. Nu e un 
tip drăguţ. Dacă te cerţi cu el, vreau să spun. Dar de mine nu s- 
a luat niciodată. Lasă întotdeauna un bacșiș bun. 

— Când te-ai întâlnit cu el? 

— L-am dus cu taxiul de mai multe ori. De obicei când se duce 
la crâșmă. Gașca asta merge des în Reisen, în Gamla stan. Acolo 
se spune că își ţin întâlnirile cu Hells Angels din alte ţări. Apoi se 
duc să mănânce în bistroul ăla din Södermalm, unde se servesc 
fripturile alea imense. O dată l-am dus la clubul lor din Solna. 
Cel de lângă Aeroportul Bromma. 

— Dar nu a ajuns niciodată lângă bara ta din față? 

— Dacă ar fi ajuns, nu mai eram acum aici, spuse Ara cu 
însuflețire. Omul ăsta trebuie să fie mortal când se înfurie. Are 
doi metri înălţime și 150 de kile. Probabil trecut de 50 de ani, 
dar nu e deloc genul de om cu care vrei să te pui rău. 

O oră mai târziu terminară, iar Ara semnă acordul de 
confidenţialitate pe care, în mod evident, colegul mai bătrân și 
considerabil mai obosit al Annikăi îl uitase. Apoi Ara semnă 
pentru primirea a cinci sute de coroane pe care ea le luă din 
fondul pentru ponturi, iar la despărțire Annika îi dădu un sfat. 

— Să știi un lucru, Ara, îi spuse Annika Carlsson. Nu vreau să 
te sperii degeaba, dar cei care l-au omorât pe Eriksson nu sunt 
niște oameni prea drăguți. E important să nu spui nimănui 
altcuiva ce mi-ai spus mie acum. Nici unei rude, nici prietenilor 
de la muncă, și categoric nu jurnaliștilor. Ai înţeles? 

— Nicio problemă, acceptă Ara. L-am căutat pe Eriksson pe 
Google. Pare să fi fost un adevărat avocat al mafiei, dacă e să 
crezi ce se discută pe internet. 

— la cartea mea de vizită, spuse Annika Carlsson întinzându-i 
una. Dacă se întâmplă ceva, sună-mă pe mobil, nu contează cât 
e ceasul, și eu o să te ajut. Dacă e o urgenţă, sună la dispecerat. 
Ti-am scris numărul meu personal pe cartea de vizită. De acord? 

— Absolut, spuse Ara. Nicio problemă. Ai cuvântul meu! 

— Vorbim mâine, spuse Annika Carlsson. Mă tem că va trebui 
să te mai uiţi la niște fotografii. 

— Cu aceeași despăgubire? spuse Ara zâmbind. 

Acum începea să pară umană. Chiar dacă îi dăduse doar cinci 
sute, și nu o mie. 

— Promit să fac tot posibilul. Ce o să faci acum? Lucrezi? Sau 
te duci acasă să dormi? 

— Acasă, la somn, spuse Ara. A fost o zi grea. 

— Bun, spuse Annika. Sună-mă imediat după ce te trezești 
mâine dimineaţă. 

— În regulă, spuse Ara. 


40. 


Imediat ce se sui în mașină ca să meargă acasă, în Kista, Ara 
își porni telefonul. Avea în căsuţa vocală trei apeluri cu conţinut 
similar de la jurnalistul cu care tocmai se întâlnise cu câteva ore 
mai devreme. În mod evident, acesta discutase cu șeful lui și 
voia să-i facă lui Ara o nouă ofertă pentru descrierea bărbatului 
și a mașinii pe care o văzuse, cu condiţia să se uite la niște 
fotografii selectate de ziar. Zece mii de coroane pentru deranj și 
putea să rămână anonim. Dacă voia să meargă și mai departe și 
era de acord să fie intervievat și să-i lase să-i publice numele și 
fotografia, ziarul oferea mai mult - cel puţin dublu -, iar dacă 
putea să-l identifice efectiv pe bărbatul pe care fusese cât pe ce 
să-l calce cu taxiul, cei de la ziar puteau să dubleze și suma 
asta. 

Ce dracu' fac acum? Cincizeci de miare bani în mână, se 
gândi Ara. Două luni în Thailanda sau Dubai, în timp ce poliţaii 
își fac treaba, până se liniștesc lucrurile suficient ca să se poată 
întoarce el în ţară. 

După ce ajunse în micul lui apartament din Kista, Ara decise 
să-și facă o ceașcă de ceai și să se mai gândească până a doua 
zi. Poliţista cu care se întâlnise avea ceva anume care îi lăsase o 
impresie puternică. Părea genul care știe despre ce vorbește și 
face ce spune. Cincizeci de mii în comparație cu cinci sute, se 
gândi Ara cu un zâmbet crispat. Apoi umplu ceainicul și, exact în 
timp ce turna apă fierbinte în ceașcă, cineva sună la ușă. 

Căcat, ce se întâmplă? se gândi el. Apoi băgă mâna în 
buzunar, scoase cartea de vizită a Annikăi Carlsson și tastă 
numărul pe telefonul mobil, după care se apropie cu pași 
silențioși de ușa de la intrare și se uită prin vizor la vizitator. 

Evident, noua lui cunoștință de la cel mai mare ziar de seară 
nu era genul care renunță ușor, indiferent ce răspuns i-ai fi dat. 
În cele din urmă Ara îl lăsă să intre, înainte ca vecinii să înceapă 
să se întrebe de ce îl vizita cineva la miezul nopţii, ca să-i 
explice reporterului că nu mai voia să aibă nimic de-a face cu el 
sau cu ziarul lui. Cel puţin nu pentru cinci sau zece mii. 

Lucrurile nu merseră prea bine, chiar dacă Ara începu prin a 
vorbi despre acordul de confidenţialitate pe care îl semnase. 

— Mereu încearcă porcăria asta, spuse vizitatorul lui, dând din 
umeri dispreţuitor. În cel mai rău caz primeşti o amendă, și eu îţi 
promit că o plătește ziarul. Și o să-ţi luăm un avocat dacă încep 
să-ţi facă probleme. 

— Înţeleg, spuse Ara. Îmi pare rău, dar nu mă interesează. 

— Bine, spuse reporterul. Uite cum facem. Tu rămâi anonim și 
poţi fi sută la sută sigur de asta, pentru că nici nu mi-ar trece 
prin cap să-mi deconspir o sursă. Vorbești despre tipul pe care l- 
ai văzut și despre mașina lui. Poţi să primești zece mii bani în 
mână. Chiar acum. Am văzut că e un bancomat după colţ. 

— Nu mă interesează, spuse Ara. 

— lar dacă poți să-l identifici după fotografiile pe care le am la 
mine, îţi promit că primești cincizeci de mii pentru deranj și poți 
să rămâi anonim. Durează cel mult cinci minute, îţi promit! Apoi 
jur că nu te mai deranjez niciodată! 

— Bine, spuse Ara. 

Cincizeci de mii, se gândi el. 

Reporterul de la cel mai mare ziar de seară adusese cu el 
vreo douăzeci de fotografii a șase bărbaţi diferiţi, toate părând 
să fi fost făcute în legătură cu diverse articole publicate de ziar. 


VP - 128 


Șase oameni, în comparaţie cu cei aproape două sute pe care i-i 
arătase poliția. Reporterul le răsfiră pe masa din bucătăria lui 
Ara, ca să se poată uita la toate în același timp, iar Ara nu avu 
nevoie decât de o privire rapidă ca să-l recunoască pe bărbatul 
pe care fusese cât pe ce să-l calce cu mai puţin de 24 de ore 
înainte. 

Se uita drept spre aparatul de fotografiat atunci când fusese 
făcută poza. Aceeași privire pe care i-o aruncase lui Ara pe 
strada din faţa casei în care fusese ucis avocatul. Acum se uita 
la el iar, pentru a doua oară într-o zi, și în ochii lui era ceva care- 
| făcu pe Ara să înţeleagă lucrul faţă de care îl avertizase Annika 
Carlsson. g 

— Nu, spuse Ara. Imi pare rău, dar nu-l recunosc pe niciunul. 
Cel puțin niciunul dintre ăştia. 

— Bine, spuse reporterul bătându-l pe umăr. Rămânem în 
legătură. Dă-mi un telefon dacă te răzgândești. 

Apoi plecă în sfârșit, lăsându-l pe Ara în pace. 


41. 


De la locul faptei Bäckström se duse direct la barul lui din 
cartier ca să ia o cină binemeritată și, imediat ce intră pe ușă, fu 
întâmpinat de chelneriţa lui finlandeză preferată, care tocmai se 
întorsese din vacanţa ei în Thailanda. Bäckström se așeză la bar, 
ca să studieze meniul în liniște, în timp ce își ostoia gâtul cu o 
bere rece. Nu erau prea mulţi clienţi, niciunul pe care să-l 
recunoască, ceea ce îi convenea de minune, dat fiind că simţea 
nevoia să se relaxeze - în plus, spera și să schimbe câteva 
vorbe cu chelneriţa finlandeză. Era o blondă pieptoasă pe care o 
știa de mai mulţi ani, care îi făcea și curat în apartament, în 
schimbul unui la revedere sănătos și plăcut pe patul lui Hästens. 
Probabil de asta s-a menținut așa de bine, chiar dacă are 
aproape 40 de ani, se gândi Bäckström. 

— Cum a fost în Thailanda? o întrebă el, luând o gură mare de 
bere. 

Fusese excelent, potrivit chelneriţei. În a treia zi scumpul ei 
soț adormise la soare, se arsese și ajunsese la spitalul din 
Bangkok. Trebuise să stea acolo o săptămână, lăsând-o pe ea să 
se relaxeze. 

Apoi ea și cu soţul ei se întorseseră acasă, iar costul șederii lui 
la spital fusese acoperit de asigurător, așa că nu era nicio grijă 
în privinţa asta. 

— Noroc că n-a murit, spuse Bäckström cu însufleţire. 

— Nu-ţi face griji, spuse chelnerița finlandeză. Un bărbat 
adevărat ca tine oricum n-ar trebui să întreţină o văduvă. Ce 
vrei să mănânci? 

După ce se mai gândi, Bäckström decise să ia o masă de 
seară ușoară, dat fiind că trebuia să se trezească devreme, și 
asta comandă. Cârnaţi de Småland, sfeclă roșie și cartofi cu sos 
de pătrunjel. Câteva beri și două tării mari ca să ajute la 
digestie. Apoi încheie cina cu o ceașcă de cafea și un coniac 
mic, plăti nota și se duse acasă. 

— Sună-mă dacă ai nevoie de curăţenie. Probabil că s-a strâns 
cât am fost eu în vacanţă. 

Finlandeza îi zâmbi și arătă din cap drept spre șlițul lui, după 
care se apropie și îl îmbrăţișă de noapte bună. 

Sunt nebune după tine, tot mai multe dintre ele, încontinuu, 
se gândi Bäckström în timp ce ieșea în stradă. 

e 

În sfârșit acasă, se gândi Bäckström, iar peste cinci minute 
era îmbrăcat cu pijamaua lui japoneză de mătase și stătea pe 
canapeaua mare de piele neagră, în fața televizorului, cu o 
votcă tonică menită să-i potolească setea și cu picioarele 
ridicate pe măsuţa chinezească veche, privind satisfăcut în jurul 
camerei. 

Duci o viată destul de bună, reflectă el fericit. Singurul lucru 
care îl deranja cu adevărat era cușca de păsări mare și aurită de 
pe masa de lângă fereastră. Era timpul să pună porcăria aia pe 
internet, se gândi el, dat fiind că fostul ocupant al cuștii își 
petrecuse ultimele trei săptămâni la spitalul pentru animale, 
unde, cu puţin noroc, avea să și moară. Nimeni nu avea să-l 
jelească și să-i ducă dorul, Bäckström în niciun caz. Asta spre 
deosebire de Egon, îndrăgitul lui peștișor de aur, care murise cu 
aproape zece ani înainte, pentru că fusese, în chip atât de 
rușinos, neglijat de către colegul său Jan Rogersson, în timp ce 
Bäckström era plecat să ancheteze o crimă în sudul Suediei. 

Dar în realitate Bäckström nu avusese niciodată o insectă-băţ. 
Fusese o minciună deliberată aruncată colegei lui, detectivul 
sergent Rosita Andersson-Trygg, în intenţia de a o deruta și mai 

tare și de a pune capăt rapid acelei discuţii complet lipsite de 
sens. 

Un peștișor de aur pe nume Egon și un papagal pe care el îl 
botezase Isak, asta era tot. Toate acele pisici și toţi câinii din 
copilărie erau complet inventate. Nătânga lui mamă avea o 
grămadă de ghivece cu plante cărora le dedica în fiecare zi o 
atenţie tandră, le uda, le ștergea de praf și vorbea cu ele mereu, 
însă el nu se apropia mai mult decât o făcuse deja până atunci 
de orice era viu cu adevărat. Mama lui nebună, care socializa cu 
plantele ei. Tatăl lui, polițistul veteran foarte alcoolic, reușise să- 
și ușureze situația, dat fiind că avea o aversiune profundă faţă 
de oameni, plante și animale și nu avea niciodată vreo problemă 
să aleagă între un litru de votcă și primul lui născut, Evert. 

Copilăria lui, în rezumat. O copilărie fericită, pentru că trecuse 
de mult, iar „singurătatea înseamnă putere” se aplică doar 
atunci când ești suficient de mare ca să te aperi, reflectă el 
filosofic, dând din cap gânditor către sine. Dar încă îi era dor de 
Egon, chiar dacă trecuseră zece ani de când acesta scăpase de 
povara vieţii. Egon, se gândi el, și ridică paharul într-un toast 
tăcut pentru prietenul lui absent. 

Bäckström îl primise pe Egon și acvariul lui cadou de la o 
femeie pe care o agăţase pe internet. Răspunsese unui anunţ de 
întâlnire, iar ceea ce îl determinase să răspundă fusese în parte 
descrierea pe care și-o făcea aceasta, dar mai ales modul în 
care încheiase: „uniforma e un plus”. 

La început totul mersese foarte bine. Autocaracterizarea ei 
drept „femeie emancipată, cu vederi largi” nu fusese complet 
nefondată. Nu la început, dar după câteva săptămâni femeia se 
dovedi a fi remarcabil de asemănătoare cu toate celelalte femei 
smiorcăite care trecuseră prin viața lui. Așa că Bäckström o 
trimisese la plimbare, dar nu și pe Egon, care rămăsese acolo, 
iar după o vreme Bäckström începu să se simtă legat de el. 

Când ajungea în sfârșit acasă, după o zi lungă și dificilă la 
muncă. Când stătea seara pe canapea, sorbind o băutură 
binemeritată și simțind cum îl cuprinde o senzaţie de bunăstare 
în timp ce se uita cum Egon înota dintr-o parte în alta și de sus 
în jos, în mica lui lume, nepărând să-l deranjeze câtuși de puţin 
cruzimea și nenorocirea care pândeau după colț față de unde 
locuiau el și Bäckström. 

Egon a fost o adevărată comoară și singurul meu prieten în 
viață, se gândi Bäckström, umplându-și iar paharul aproape gol. 
Isak, pe de altă parte, fusese un huligan banal cu aripi și cioc 
îndoit. Rezultatul unei achiziţii impulsive extrem de nefericite pe 
care o făcuse cu câteva luni în urmă, când se întâmplase să 
treacă pe lângă un magazin de animale de companie, în drum 
spre muncă. În vitrină era un papagal, cu o combinaţie 
încântătoare de pene albastre și galbene care îl atrăsese pe 
viitorul proprietar din motive ideologice evidente, iar când 
Bäckström se oprise să se uite mai atent la el, papagalul își 
înclinase capul într-o parte și îi spusese ceva ce el, din 
nefericire, nu putuse să audă. 

Probabil e unul din ăia pe care poti să-i înveți să vorbească, se 
gândise Bäckström. Apoi intrase în magazin, îi explicase 
vânzătorului cerinţele lui exacte, primise drept răspuns 
asigurările obișnuite și peste cincisprezece minute totul se 
rezolvase. Bäckström era acum proprietarul unui papagal și 
primise cușca pe deasupra, dar nenorocirea în care avea să se 
trezească în curând încă nu începuse. /nsă cu puțin noroc micul 
nemernic are să dea pentru ultima oară din aripi, se gândi el 
fericit, dând drumul la televizor ca să se uite la ultimele știri de 
pe TVA. 

După zece minute închise, scutură din cap obosit și fu obligat 
să-și toarne un ultim pahar sănătos, ca să nu-și piardă complet 
credinţa în umanitate. Singurul lucru despre care îi dădeau 
înainte era uciderea brutală a renumitului avocat Thomas 
Eriksson. Părea că aproape întreaga omenire îl jelește și îi duce 
dorul. lIntervievaseră chiar și o femeie uluitor de slabă și 
proastă, care, judecând după legenda de pe ecran, era 
președinta Baroului. Aceasta pierduse atât un prieten apropiat, 
cât și un coleg foarte înzestrat. Uciderea lui Eriksson era, de 
asemenea, un atac asupra întregului sistem judiciar, iar 
amenințările și violența împotriva avocaţilor erau o problemă 
serioasă, cu evoluție rapidă, care solicita o acţiune imediată din 
partea guvernului. 

Ce naiba se întâmplă cu scumpa noastră Suedie? se gândi 
Bäckström. Într-o zi atât de fericită, orice om care gândește cum 
trebuie ar fi cazul să sărbătorească. Apoi se ridică în picioare cu 
anumită dificultate, se duse în baie, se spălă pe dinţi și luă 

pijamalele de mătase călcate cu grijă, după care se duse la 
culcare. 

Exact când era pe punctul de a adormi, dintr-odată văzuse 
adevărul și lumina și soluţionase misterul petei stranii de sânge 
și modul în care trebuia să se fi întâmplat lucrurile atunci când 
făptașul încă necunoscut îl omorâse în bătaie pe avocatul 
Thomas Eriksson. Un sfârșit logic pentru un ticălos ca Eriksson, 
se gândi Bäckström. Chiar dacă nu se potrivea cu recentul 
necrolog laudativ. Însă este un final adecvat pentru cea mai 
frumoasă zi din viața lui, se gândi Bäckström. Și asta în ciuda 
faptului că habar n-avea că ea avea să devină încă și mai 
frumoasă. 


42. 


Ara Dosti nu trebui să o sune pe Annika Carlsson imediat ce 
se trezi marți dimineață. ÎI trezi ea pe el. 

— Trezește-te, Ara, spuse Annika Carlsson. Am niște fotografii 
noi pe care aș vrea să ţi le arăt. 

Peste o oră, Ara era la secţia de poliţie din Solna. Annika 
Carlsson îi dăduse încă o bancnotă de cinci sute de coroane din 
fondul pentru ponturi și îi spusese că e băiat deștept. Apoi îl 
predase altui polițist. 

— El e colegul meu, Johan Ek, spuse Annika. A mai găsit niște 
fotografii pe care am vrea să ţi le arătăm. 

Tipul arată ciudat, se gândi Ara. Nu mai văzuse un poliţist 
care să arate sau să se comporte așa. Scund și gras, cu ochelari 
cu rame groase de plastic, ochi amabili și un zâmbet prietenos 
permanent. Gesturi blânde și încurajatoare, limbaj corporal care 
încerca să accentueze și să sublinieze ce spunea. 

— Mă bucur să te cunosc, Ara! spuse Ek, întinzând o mână 
mică și durdulie. 

Strângerea lui de mână era doar cât trebuie de puternică, un 
simplu semn de încredere și bune intenții. 

— la loc, ia loc te rog, continuă el. 

Făcu un gest larg cu braţul stâng, în timp ce cu mâna dreaptă 
trăgea un scaun în faţa ecranului calculatorului. 

Trebuie să fie un angajat din ăla civil, se gândi Ara. Nu 
semăna deloc cu niciunul dintre ceilalți polițiști pe care îi 

cunoscuse el, iar atunci când, după un sfert de oră, lui Ara i se 
arătă, pentru a doua oară în decurs de opt ore, o fotografie a 
bărbatului pe care fusese cât pe ce să-l calce cu mașina, nu-i fu 
deloc greu să mai scuture o dată din cap și să treacă la 
fotografia următoare. 

Nu pentru o bancnotă de cinci sute de coroane. Nu dacă 
trebuie să depun mărturie împotriva lui și el e genul care arată 
așa cum arată, se gândi Ara. 

e 

După două ore totul se termină și, chiar dacă Ara se uitase la 
încă aproximativ o sută de fotografii și scuturase din cap la 
toate, bărbatul care i le arătase părea în continuare fericit. 

— Imi pare rău, spuse Ara. Dar n-am recunoscut pe nimeni. La 
niciunul dintre ei n-a picat fisa, dacă înţelegi ce vreau să spun. 

— Înţeleg, Ara, înțeleg, cum să nu, spuse Ek dând din cap. 
Dar, din câte am priceput eu, ai spus că l-ai recunoaște dacă l-ai 
vedea iar... Bineînţeles, se prea poate ca noi să nu avem nicio 
fotografie a lui. 

Ek se aplecă în faţă și îl bătu prietenos pe braţ pe Ara. 

— Se mai întâmplă și lucruri de felul ăsta, știi. Se întâmplă 
destul de des. Dacă ai ști cât de des se întâmplă! 

Dacă n-ar fi atât de drăguţ, se gândi Ara, dar se mulțumi să 
dea din cap. Probabil din cauza asta și a conștiinței vinovate 
care decurse de aici spuse următoarele lui cuvinte. 

— N-am putea să facem un portret-robot din ăla? întrebă el. 
Cum fac mereu la Lumea crimei? 

— Interesant că spui asta, Ara, zise Ek. Tocmai asta urma să-ți 
sugerez. O să găsim un locșor liniștit, doar noi doi, și o să facem 
împreună un portret-robot al lui. 

— Da, spuse Ara. Sunt gata pentru asta. Singura problemă e 
că trebuie să mă apuc de lucru peste jumătate de oră. Dar 
mâine-dimineaţă ar fi în regulă. Sunt liber atunci. 

— Splendid, absolut splendid! spuse Johan Ek radios, de parcă 
tocmai câștigase la loterie. Atunci hai să vorbim la telefon mâine 
la prima oră. 

43. 


Marţi la ora 12, echipa de investigație se întâlni pentru a doua 
oară. Bäckström le ură tuturor bun venit, apoi, când amuţiră, 
după primele clipe, foșnetul de hârtii și zgomotul de scaune îi 
dădu cuvântul lui Peter Niemi. 

Niemi începu prin a le spune că, din nefericire, raportul scris 
al legistului avea să mai dureze încă aproximativ o zi. Ținând 
cont de datele autopsiei, ieșiseră la lumină mai multe 
inadvertente care necesitau o nouă examinare și reflecţie. Insă 
nimic suficient de spectaculos ca să-l facă să modifice 
constatarea preliminară că Eriksson murise ca rezultat al unei 
lovituri puternice în partea din spate a capului și gâtului, cu un 
obiect bont. 

— Singurul lucru pe care îl pot adăuga în această privinţă este 
că am primit rezultatele analizei mostrei de sânge, spuse Niemi. 
Victima noastră pare să fi băut destul de bine. Asta nu înseamnă 
că era foarte beat când a murit, dar era destul de lubrifiat social, 
dat fiind că avea o alcoolemie în sânge de 0,1 la sută. 

— Serios? spuse Bäckström, scuturând din cap preocupat. Dar 
cum e cu câinele? 

Și ăsta era beat? se gândi el. 

În ce privea câinele victimei, totul era terminat. De 
asemenea, nu exista nicio îndoială că era câinele lui Eriksson. 
Microcipul care fusese găsit sub pielea lui conţinea și numele 
câinelui. 

— Se pare că se numea Justiţie, din cine știe ce motiv, spuse 
Niemi cu un zâmbet crispat. Un rottweiler mascul de șase ani. 
Am primit azi-dimineaţă raportul de la laboratorul veterinar. O 
tăietură transversală pe gât, pe lângă marginea de sus a zgărzii 
pe care o purta. Tăietura i-a secţionat carotida, câinele a murit 
din cauza sângerării în mai puţin de un minut și, deoarece 
probele sugerează că făptașul stătea călare pe el și îl ţinea de 
zgardă, înseamnă că e dreptaci. A trecut cuțitul peste gâtul 
câinelui de la stânga la dreapta, dar înainte să facă asta se pare 
că a lovit câinele în spate. De mai multe ori, foarte tare. Există 
numeroase fracturi ale vertebrelor inferioare, iar pelvisul e și el 
fracturat. Potrivit veterinarului care a făcut autopsia, asta 
trebuie să-i fi paralizat picioarele din spate. Ceea ce ar putea 
explica faptul că făptașul a putut sta deasupra câinelui când i-a 

tăiat gâtul. Nu era un câine mic, la urma urmei. Cântărea cam 
cincizeci de kilograme. 

— E îngrozitor că cineva poate să facă așa ceva unui animal 
nevinovat, îl întrerupse Rosita Andersson-Trygg furioasă. Ce fel 
de monstru ar putea să facă una ca asta? Și de ce nu se spune 
nimic despre asta în acuzaţiile noastre preliminare? E un caz 
clar de cruzime împotriva animalelor cu circumstanţe agravante. 

— Da, e extrem de neplăcut, o aprobă Bäckström. Ai vreo 
idee despre cuțit, Peter? 

încerca s-o reducă la tăcere cât mai rapid posibil. Trebuia 
neapărat să discute cu Holt ca să scape de ea. Baba e complet 
dusă, se gândi el. 

— E delicat, spuse Niemi, scuturând din cap. Judecând după 
rană, e ascuţit, extrem de ascuţit. De asemenea, am senzaţia că 
e cu dublu tăiș, cam trei centimetri lăţime și undeva la zece 
centimetri lungime. 

— De ce crezi asta? întrebă Annika Carlsson surprinsă. Cum îţi 
poţi da seama de asta după rană? Parcă ai spus că e o tăietură 
dreaptă dintr-o parte în alta? 

— Probe suplimentare, spuse Niemi zâmbind ușor. Nu de la 
rană, dacă tot ai întrebat. Făptașul a șters cuțitul pe blana 
câinelui. Pe partea cu mâna dreaptă, începând de la încheietura 
piciorului din față până sus la umăr și înapoi, așa că probabil 
câinele era mort deja și zăcea pe partea stângă. Așa cum l-am 
găsit. judecând după urma de sânge de pe blană, lama cuţitului 
are aproximativ zece centimetri lungime și trei centimetri 
lăţime. Și are dublu tăiș, dacă vă întrebaţi cumva, din cauză că a 
tăiat firele de păr pe ambele părţi când a fost trasă peste blana 
câinelui. 

— Chiar așa? spuse Bäckström. Chiar așa? 

Tipul ăsta nu poate fi un finlandez normal, se gândi 
Bäckström. Probabil a fost adoptat. De ce dracu’ li s-o permite 
nemernicilor de finlandezi să adopte copii suedezi. 

— Putea fi un cuţit pliabil sau un stilet, spuse Annika Carlsson. 
Sunt foarte populare în rândul infractorilor și de multe ori au tăiș 
dublu. 

— Păi nu sunt așa de sigur de asta, spuse Niemi, scuturând iar 
din cap și frecându-și gânditor bărbia. Cred că lama e puţin prea 
lată ca să fie așa ceva. O lamă scurtă și lată cu tăiș dublu. Nu 
pare un stilet sau cuțit pliabil obișnuit. Și nu pare că el s-ar fi 

tăiat cu ea în timp ce o folosea, ceea ce în lumea mea înseamnă 
de obicei că are o anumită gardă sau cel puţin un mâner solid, 
care nu alunecă. 

— Și cu ce a fost lovit câinele? întrebă Bäckström. Aveţi vreo 
idee? 

Cutit pliabil sau stilet? se gândi el. Unde am auzit asta? Dă-o 
dracu’, mi-aduc eu aminte, se gândi el. 

— Lung, rotund și tare. Probabil aceeași armă care a zdrobit 
craniul victimei noastre. 

Cine ar fi crezut? reflectă Bäckström, dând din cap. 

— Altceva? întrebă el. 

Destul de multe probe fuseseră protejate la locul faptei și 
trimise deja la Laboratorul Naţional de Criminalistică pentru 
obișnuita analiză. Urme de pantofi, urme ale mâinilor, amprente, 
fire de păr, rămășițe de țesături și alte lucruri care erau găsite 
întotdeauna atunci când cineva era omorât în interior. De regulă 
un semn pozitiv, dar, privind retrospectiv, ele se dovedeau 
rareori a avea de-a face cu crima. 

Dar existau și trei probe care păreau mai promițătoare. O 
batistă de modă veche pe care erau urme și de sânge, și de 
mucozităţi, o pernă albastră de canapea care - judecând după 
miros - era foarte posibil să conţină urme de urină și 
excremente și - cea mai bună dintre toate - niște sânge găsit pe 
ușa terasei. 

— Era chiar pe marginea tocului, pe partea exterioară a ușii, 
explică Niemi. O urmă de sânge, nu mare, dar suficient pentru 
noi, așa că ar trebui să obținem o amprentă de ADN din ea. Era 
la vreo zece centimetri sub mânerul ușii și - cum se întâmplă că 
am citit interviul cu taximetristul - am senzaţia că ar putea 
aparţine cuiva care a fost mușcat de piciorul drept. Aș spune că 
pantalonul i-a fost sfâșiat și a fost mușcat de coapsă, judecând 
după înălţimea urmei. Cam la un metru de sol. 

— S-ar părea că vorbești despre unul dintre făptașii noștri, 
spuse Annika Carlsson, mai mult ca afirmaţie decât ca întrebare. 

— Dacă avem ADN-ul lui în arhivă, ne-am scos, spuse Stigson, 
incapabil să-și ascundă încântarea. 

Avusese de gând să își ia concediu în acel weekend, până 
când Toivonen îl contramandase. 

— Să nu ne entuziasmăm prea tare, spuse Niemi. O să aflăm 
curând. Hernandez a trimis mostra în Linköping azi-dimineaţă și 

am cerut să se ocupe de ea urgent. Cu puţin noroc, o să primim 
rezultatele în cel mult câteva zile. 

— Asta e tot? se întrebă Bäckström, lăsându-se pe spătarul 
scaunului cu o expresie nevinovată. 

— Păi s-ar putea să mai fie ceva, spuse Niemi zâmbind și 
dând din cap. Și aici aș vrea să exprim recunoștința noastră, a 
mea și a lui Hernandez, faţă de dragul nostru șef, care, ieri- 
seară, când a vizitat din nou locul faptei, a găsit revolverul pe 
care noi nu reușiserăm să-l depistăm. Era într-o vază pentru flori 
de pe o măsuţă din holul de la parter, iar tot ce putem noi să 
spunem în apărarea noastră e că l-am fi găsit când ajungeam 
acolo cu căutările. Și că cine l-a pus acolo a pus florile înapoi în 
vază după aceea, și de-asta nu l-am găsit imediat. 

— Ah, nu face nimic, spuse Bäckström zâmbind larg. 

Remarcă în jurul mesei mai multe capete înclinându-se 
apreciativ și priviri surprinse. 

— După numărul de înregistrare, pare să fi fost revolverul lui 
Eriksson, cel pentru care avea permis. Sunt șase cartușe în 
încărcător. Două au fost trase, iar calibrul se potrivește cu 
gloanţele găsite în tavanul și canapeaua de pe palierul de la 
etaj. Mi-am îngăduit să le compar înainte să le trimitem la 
Laboratorul Naţional de Criminalistică. Glonţul din spatarul 
canapelei e în stare foarte bună și, după umila mea opinie, nu 
există nicio îndoială că a fost tras cu revolverul lui Eriksson. 

— Excelent! spuse Bäckström. Haideţi să luăm o pauză de 
cinci minute, apoi e timpul să trecem la lucrurile cu adevărat 
importante. 


44. 


Chiar dacă aveau ocazia de a-și dezmorţi picioarele, 
majoritatea membrilor echipei de investigaţie preferară să 
rămână în încăpere și doar câţiva dintre cei mai notorii fumători 
avură nevoie de mai mult decât cele cinci minute alocate. 
Bäckström mai văzuse asta și știa care era motivul. Acum 
luaseră urma făptașului și lucrurile deveneau mai palpitante. 
Fiecare detectiv de omucideri demn de acest nume era învățat 
să deteste coincidentele, iar în acest caz doi martori 

observaseră un Mercedes argintiu independent unul de celălalt 
și în momente diferite, în conexiune directă cu locul faptei. 

— Bun, spuse Bäckström. Spuneţi-mi dacă greşesc cumva, 
dar primul nostru martor, vecina, a văzut vehiculul în chestiune 
la 9 și jumătate seara, ceea ce se potrivește destul de bine cu 
momentul morţii lui Eriksson. De asemenea, declaraţia ei e 
susținută parţial de celălalt vecin, care l-a văzut pe bărbatul cu 
păr alb care stătea pe treptele din fața casei, cu ușa larg 
deschisă, cam în același timp. Chiar dacă el nu a observat un 
Merțan, cutii de transport albe sau un complice mai tânăr și mai 
în formă, eu interpretez asta ca însemnând că făptașii noștri 
părăsesc casa. Am înțeles bine? 

Bäckström dădu din cap întrebător spre Stigson, care aprobă. 

— Da, și nu trebuie să uităm că individul solid descris de 
martoră și de taximetrist poate fi foarte bine aceeași persoană, 
spuse Stigson. Eu aș fi dispus să-l accept chiar și pe bătrânul cu 
păr alb, chiar dacă avem doar un martor care l-a văzut. Adică... 
cine s-ar apuca să inventeze un bătrân cu păr alb care 
părăsește scena unei crime? 

— Se găsește întotdeauna cineva, spuse Bäckström dând din 
umeri. De obicei totul se lămurește. Dacă putem reveni la 
taximetristul care ne-a contactat... Ce știm despre el? Am mai 
aflat ceva? 

— Annika l-a intervievat ieri, iar eu l-am intervievat iar în 
dimineaţa asta, spuse detectivul inspector Johan Ek, răsfoindu-și 
notițele. 

— Și ce credem despre el? 

— Cronologia pare să fie bună, dat fiind că a scos rola taxiului 
ca să o dovedească. 2 noaptea și unsprezece minute, probabil 
mai mult decât puteam spera. Atunci era cât pe ce să calce 
persoana care a traversat strada exact în faţa casei lui Eriksson. 
Apropo, sunt de acord cu Stigson. E foarte posibil să fie același 
bărbat pe care martora noastră îl vede la 9 și jumătate seara. 

— Fotografii? L-am pus să se uite la fotografii? 

Din cine știe ce motiv, Bäckström privi încruntat spre colegul 
lui Alm, care, din motive necunoscute, preferase să se așeze cât 
mai departe posibil de anchetatorul principal. A 

— Aproape trei sute până acum, confirmă Ek. Incă n-a 
identificat pe nimeni. 

— Și nu ascunde nimic? întrebă Bäckström. 

— Nu cred, spuse Johan Ek, scuturând din cap. Pare un tip 
cumsecade, fără cazier. Mi se pare că chiar vrea să ajute. 

— În acest caz, o să-l lăsăm s-o facă, spuse Bäckström. Mai 
arată-i fotografii. Mai devreme sau mai târziu o să vadă ceva. Ei 
bine, aș vrea să... 

— Mă gândeam la ceva, îl întrerupse Rosita Andersson-Trygg, 
fluturându-și carnetul ca să-și întărească vorbele. 

O, Doamne! se gândi Bäckström. 

— Ascult, spuse el. 

Rosita Andersson-Trygg se gândise la sărmanul rottweiler 
care fusese ucis în cel mai bestial mod și, dacă era să fie 
complet sinceră, din nefericire, părea să fie singurul membru al 
echipei de investigaţie care se gândea la el. Probabil că acesta 
era și motivul pentru care niciunul dintre martorii lor nu îl 
recunoscuse pe bărbatul pe care îl căutau, chiar dacă acum se 
uitaseră la trei sute de fotografii. Bărbatul pe care îl căutau era 
un torționar de animale deosebit de sadic și categoric nu la 
prima abatere. Dar, bineînţeles, adevărul foarte trist era că, 
indiferent la ce cruzimi erau supuse animalele, sancţiunile erau 
neglijabile și, în consecinţă, exista un risc serios ca în arhiva 
poliţiei să nu existe nici măcar o fotografie a bărbatului pe care 
îl căutau. 

— Înţeleg ce spui, răspunse Bäckström. Dar ce putem face? 

— Cred că e timpul să îi contactăm pe colegii de la protecţia 
animalelor. La urma urmei, ei și-au creat o bază de date proprie 
cu cei care agresează animale și cred că acolo l-am putea găsi. 

— Excelent, splendid! sublinie Bäckström, ţinând cont cine era 
cea cu care vorbea. Te poţi apuca de asta, Rosita? Zi-le să 
scoată toate fotografiile pe care le au cu genul de oameni care 
ar putea fi capabili să taie gâtul unui câine. Ar fi minunat dacă ai 
putea să-i încropești și un profil psihologic. Discută cu unitatea 
de analiză psihologică a făptașilor de la Infracţiuni Naţionale. 
Sunt sigur că te vor putea ajuta. Cu siguranţă, pare un personaj 
deosebit de neplăcut. 

— Am început deja... 

— Splendid, absolut splendid! Asta ar putea fi misiunea ta 
specială. Lasă deoparte orice altceva și ia legătura cu mine 
imediat, în clipa în care găsești ceva. 

În sfârşit am scăpat de babă, se gândi el. 

— În afară de asta, vreau ca Merţanul să fie prioritate, 
continuă Bäckström. Și vreau identitățile celor pe care martorii 
noștri i-au văzut. Nadja, tu ocupă-te de mașină; și Ek, tu asigură- 
te că avem identități cu care să o cuplăm. Apoi mai vreau o tură 
de întrebat din ușă în ușă în care să arătăm vecinilor lui Eriksson 
fotografii cu mașina. N-avem nimic de pierdut, dat fiind că 
informaţia pare să se fi scurs deja pe internet. Ar fi bine s-o 
facem ca lumea. S-ar putea să identificăm mașina. 

e 

Dar se părea că nici asta nu era foarte simplu, potrivit Nadjei, 
care începuse deja să se gândească la această chestiune, cu 
ajutorul bazei de date la care avea acces. Pe o rază de o sută de 
kilometri în jurul locului faptei - suficient de departe ca ei să se 
poată duce acolo cu mașina dacă uitaseră ceva la prima vizită și 
să se întoarcă patru ore mai târziu - existau trei milioane de 
oameni și aproape două milioane de mașini, între care aproape 
treizeci de mii erau Mercedes. 

Din acest motiv, Nadja aplicase anumite criterii, toate putând 
fi folosite pentru căutarea în registrul naţional al vehiculelor, 
pentru a reduce numărul celor posibile. 

— Argintie, coupe scump, de cel mult cinci ani, rezumă Nadja. 
Asta reduce totul la aproximativ patru sute de vehicule pe raza 
noastră. Puțin peste jumătate dintre ele sunt mașini închiriate, 
în leasing sau deţinute de afaceri. Și puţin sub jumătate au 
proprietari privaţi. Șase dintre ele sunt înregistrate pe numele 
unor oameni care locuiesc la mai puţin de un kilometru de casa 
victimei noastre. 

— Bine, spuse Bäckström. la-o pe toate scurtăturile sigure. ȘI 
dacă ai nevoie de oameni mai mulţi, spune. 

— Mă ocup de asta, spuse Nadja. Am vorbit cu Annika. 

— Bine, spuse Bäckström. O să ne oprim aici și ne apucăm de 
lucru, apoi ne întâlnim iar mâine, aceeași oră, același loc. Mai e 
ceva la care aș vrea să vă gândiţi. Aştept un răspuns bun mâine. 

Bäckström făcu o pauză dramatică, în timp ce se prefăcea că- 
și citește notițele. 

— Eriksson a fost omorât la 10 fără un sfert seara. Poate 
cineva să explice unui poliţist simplu, vă rog, de ce făptașii se 
întorc patru ore mai târziu ca să taie gâtul câinelui și apoi să 
zdrobească craniul cuiva care era mort de câteva ore. Ce îi 

enervează în asemenea hal încât sunt dispuși să-și asume acest 
risc? 

Asta o să le dea ceva la care să reflecteze, se gândi 
Bäckström. Singurii care nu păreau uimiţi erau Peter Niemi și 
colegul lui Chico Hernandez. Niciunul dintre ei nu spuse nimic, 
doar aprobară dând din cap. 


45. 


Nadja predă colegilor ei sarcina de a căuta Mercedesul 
argintiu. Odată cu sosirea întăririlor, erau cinci în total și fiecare 
primise grămezi de instrucțiuni. Doar rutină, se gândi ea, iar 
dacă apăreau probleme, puteau oricând s-o întrebe. Ea avea 
alte lucruri de care să se ocupe. Intrebări la care nu găseai 
răspuns cu ajutorul unui simplu manual și bătând puțin la 
tastatură, întrebări referitoare la ce făcuse victima lor în 
ultimele 24 de ore ale vieții ei. Întrebări care necesitau 
considerații de o natură mai speculativă, unde nivelul de 
probabilitate trebuia evaluat cu atenţie. 

Judecând după registrul alarmei din casa lui Eriksson, părea 
că acesta se trezise înainte de 10 și jumătate dimineaţa. Atunci 
dezactivase alarma și deschisese ușa din față, doar ca să o 
reactiveze un minut mai târziu. Probabil că a dat drumul câinelui 
în grădină și a luat ziarul de dimineață din cutia de scrisori, se 
gândi Nadja, notându-și concluziile pe cronologia pe care o 
desenase pe calculator. 

După asta, probabil a citit ziarul și a luat micul dejun, se gândi 
ea, dat fiind că abia la 11 fără douăzeci alarma fusese 
dezactivată și ușa de la intrare deschisă, iar apoi alarma fusese 
reactivată iar după un minut. Atunci lasă câinele să intre. 
Câinele aleargă prin grădină în timp ce el ia micul dejun și 
citește ziarul. 

judecând după resturile din chiuvetă, Eriksson își începuse 
ziua cu ouă cu șuncă, pâine, cafea și un lichior Fernet-Branca, în 
timp ce citea Svenska Dagbladet și încerca fără succes să 
rezolve sudoku-ul dificil din ziua aceea. Nu pare să fi fost vreun 
mare matematician, se gândi Nadja, scuturând trist din cap și 
deschizând registrul apelurilor din telefonul lui Eriksson pe 

calculatorul ei. Telefonul lui fix fusese tăcut toată ziua, dar 
Eriksson primise trei apeluri pe mobil și iniţiase două apeluri. 

Primul apel era scurt, de doar câteva minute, și venea de pe 
un mobil neînregistrat cu cartelă pre-pay. Venise la 12 și 
treisprezece minute și se terminase la și un sfert. /dentitatea 
apelantului rămâne de stabilit, dar pare să fie un apel tipic de 
confirmare a ceva despre care el sau ea și Eriksson discutaseră 
deja, se gândi Nadja, adăugând încă o notă pe cronologie. 

Următorul apel era mai simplu. Venise de pe un mobil 
aparținând colegului său, avocatul Peter Danielsson. Fusese 
primit la 1 și jumătate după-amiaza și, în mod evident, 
avuseseră multe de discutat, deoarece conversaţia durase peste 
jumătate de oră, terminându-se la 2 și șapte minute. 

Nadja deschise pe calculator transcrierea primului interviu cu 
Danielsson și găsi partea în care el spunea că îl sunase pe 
Eriksson pe la amiază. Apoi oftă și mai scrise o notă pe lista ei 
de contradicții și lucruri care nu erau foarte clare, lucruri pe care 
trebuia să le verifice ca să fie sigură, chiar dacă știa că, în nouă 
cazuri din zece, ele erau rezultatul erorii umane și nu aveau 
nicio legătură cu nimic. Memoria e un tovarăș nestatornic, se 
gândi ea, întorcându-se la lista apelurilor. 

Ultimul apel primit venise de la sediul Eriksson și Partenerii la 
3 și zece minute după-amiaza. Durase 9 minute și probele 
păreau să sugereze că nu era Danielsson care suna iar, 
deoarece apelul de pe mobilul lui care se terminase cu doar 
jumătate de oră mai devreme fusese transmis de un stâlp de 
telefonie din apropierea casei de vacanţă a lui Danielsson din 
Rådmansö, lângă Norrtälje, în timp ce sediul firmei era în 
Ostermalm, în Stockholm. 

Deci Eriksson vorbea cu altcineva de la muncă, se gândi 
Nadja, și ea avea deja ideile ei despre cine putea fi acea 
persoană. La trei minute după încheierea apelului, Thomas 
Eriksson iniţiase primul lui apel de pe mobil. Sunase pe alt 
mobil, care aparţinea unei femei tinere care lucra ca secretară 
cu pregătire juridică la biroul de avocatură și, după locaţia 
telefonului ei atunci când fusese primit apelul, probabil că ea îl 
sunase mai întâi de la birou. lar el o sunase pe mobil după trei 
minute. Poate din simplul motiv că erau împreună, se gândi 
Nadja. Ei îi era foarte familiar modelul pe care îl urmau de obicei 
astfel de apeluri. 

Isabella Norén, 24 de ani, angajată la biroul de avocatură în 
ultimii trei ani, se gândi Nadja în timp ce scria numărul cărţii de 
identitate a lui Norén pe calculator și găsea imediat interviul 
întreprins de colegul ei Johan Ek luni spre sfârșitul după-amiezii, 
cu mai puţin de 24 de ore înainte. Potrivit lui Norén, ultimul ei 
contact cu Eriksson avusese loc în jurul orei prânzului, în vinerea 
dinaintea crimei. Acesta intrase în biroul ei și o rugase să scoată 
documentaţia referitoare la un caz care avea termen la Curtea 
de Apel săptămâna viitoare. O sarcină de rutină, nimic 
remarcabil și, potrivit lui Noren, acea scurtă conversaţie luase 
sfârșit prin urările lor reciproce de weekend plăcut. 

Insă nu s-a întâmplat așa, se gândi Nadja, adăugând încă o 
notă pe lista ei de detalii care necesitau investigare 
suplimentară. 

Și mai rămânea ultimul apel. Către numărul de urgenţă, la 10 
fără douăzeci în seara aceea, când cel care sunase nu spusese 
nimic până când apelul fusese întrerupt. Atunci a murit el, se 
gândi Nadja. Se trezește puțin înainte de 9 și jumătate 
dimineața și e omorât douăsprezece ore mai târziu. Următoarea 
ei sarcină era să elucideze ce făcuse Eriksson între 11 fără 
douăzeci dimineaţa, când a lăsat câinele să intre, și 12 și 
treisprezece minute, când a primit primul apel. 

Mai întâi, dă de mâncare la câine, se gândi Nadja. Apoi 
probabil face baie. Avea impresia că Eriksson era genul care 
preferă baia dușului, mai ales într-o duminică dimineaţa, când 
putea să facă ce voia. Cam jumătate de oră stă în baie, nu mai 
mult, dat fiind că pornise calculatorul și se logase la 11 și un 
sfert. Părea să fi stat în fața acestuia tot restul zilei, până 
aproape de ora 9 a acelei seri, când îi lăsase să intre pe oaspeţi. 

Cu scurte pauze în care lăsase iar câinele să iasă - registrul 
alarmei indica faptul că ușa de la intrare fusese deschisă și 
închisă la 6 și un sfert și 7 fără un sfert - și încă o masă, pe care 
probabil că o luase în fața calculatorului. Fărâmiţe pe tastatură, 
o farfurioară cu câteva măsline, o coajă de brânză, câteva felii 
nemâncate de salam și o sticlă goală de bere. Aproximativ nouă 
ore în fața calculatorului. Tot timpul acesta pe internet, iar site- 
urile pe care le vizitase erau destul de extreme, chiar și pentru o 
femeie călită ca ea. 

46. 


Marţi, detectivul inspector Jan Stigson și colegii lui făcuseră 
încă o tură de întrebat din ușă în ușă, arătându-le celor care 
locuiau în zonă fotografii cu Mercedesul argintiu. Nu dusese la 
nimic util. Dar în seara aceea găsiră încă un martor care putea 
să ofere informaţii suplimentare despre cutiile albe despre care 
vecina lui Stigson pomenise. 

Era un alt vecin care, joi sau vineri seara, cu două sau trei zile 
înainte de crimă, îl văzuse pe Eriksson cum descarcă niște cutii 
albe de pe bancheta din spate a Audi-ului său negru și le duce în 
casă. Nu era sigur în privinţa zilei - sau joi, sau vineri, dar era 
sigur că nu putea fi nicio altă zi a săptămânii de dinainte de 
omorârea lui Eriksson. Fusese plecat cu treburi în prima 
jumătate a săptămânii și se întorsese în Stockholm miercuri 
seara târziu. Fusese suficient de amabil ca să îi arate jurnalul 
unuia dintre colegii lui Stigson. 

Același lucru era valabil pentru sfârșitul săptămânii. Sâmbătă 
dimineața, devreme, se dusese la casa lui de vacanţă din 
Värmdö ca să joace golf și să se vadă cu prietenii și se întorsese 
abia luni dimineaţa, când se dusese direct la biroul lui din 
centrul Stockholmului. 

Astfel că rămânea seara de joi sau vineri, dat fiind că el pleca 
la muncă la 7 dimineaţa, „ca să evite cele mai rele ambuteiaje, 
mult înainte ca cineva ca Eriksson să se întoarcă acasă după 
bufoneriile lui din noaptea precedentă”, și se întorcea după 6 
seara, cel mai devreme, ca să ia cina cu soţia. 

Colegul lui Stigson îi mulțumise pentru ajutor și primise din 
partea martorului câteva cuvinte la despărțire. 

— Se spune că nu trebuie să-i vorbeşti de rău pe morii... 

— Da, așa se spune, zise colegul lui Stigson. 

Apoi făcuse un semn încurajator din cap, simțind că urmează 
o confidenţă. 

— Poate că eu sunt puţin mai de modă veche, începu 
martorul, și probabil că de asta cred cu tărie că toți oamenii 
trebuie judecaţi după comportamentul lor din timpul vieţii. Dacă 
e să dăm crezare ziarelor, Eriksson era cam gangster. Mă rog, în 
afară de ultima zi, după ce a fost omorât. Nici nu-ţi vine să crezi 
că scriu despre același om. 

— Da? 

— În privinţa asta, dacă era sau nu un om rău în sens larg, 
probabil că n-ar trebui să spun nimic. La urma urmei, nu poţi să 
crezi tot ce citești în ziare. Dar ceea ce știu e că era astfel la un 
nivel mai personal, dacă pot să spun așa, dat fiind că îl am ca 
vecin de mai mulți ani. 

— Dar cum era el? 

— Era un nemernic extraordinar de neplăcut, declară vecinul 
lui Eriksson, dând din cap energic. 

— Aţi putea să-mi daţi niște exemple? Orice exemple 
concrete...? i 

— Nu, spuse vecinul, scuturând ferm din cap. In această 
privință mă tem că trebuie să vă dezamăgesc. O să las bârfa în 
seama altora. Va trebui pur și simplu să mă credeţi pe cuvânt. 


47. 


După ședința de marţi, Peter Niemi se duse să se întâlnească 
cu Bäckström. Făcu semn din cap spre scaunul din faţa biroului 
lui Bäckström și întrebă dacă putea să se așeze. 

— Sigur, spuse Bäckström, făcând și el semn din cap. 

— Sunt complet de acord cu tine, Băckstrom, spuse Niemi. 
Nicio urmă de stropi de sânge și, ţinând cont de rănile la cap, ar 
trebui să avem un tipar de împroșcare de câţiva metri. Singura 
explicaţie e că era mort de mai multe ore atunci când făptașii se 
dezlănțuie asupra lui a doua oară. Sângele coagulat nu 
împroașcă, desigur. Ceea ce am de gând să le explic stimaţilor 
noștri colegi cât mai curând posibil, printr-un mic e-mail 
educațional. 

— De asta l-ai chemat azi-dimineaţă pe bătrânul și prietenosul 
doctor? spuse Bäckström, cu un zâmbet ușor. 

Până și un finlandez ca Niemi merită o a doua șansă, se gândi 
el. 

— În parte, spuse Niemi, și în această privinţă suntem 
complet de acord, doctorul și cu mine, dacă te întrebai cumva. 

— În parte? 

— Balta de sânge în care zăcea Eriksson, cea în care stătea cu 
faţa, ceea ce indica o sângerare destul de masivă pe nas și 
gură. Asta mă îngrijora pe mine, pentru că sugera o lovitură 

serioasă din faţă, când el era încă în viaţă. Soluţia simplă e că 
asta e ceea ce l-a ucis. 

— Înţeleg ce spui, răspunse Bäckström. Și eu mă gândesc ca 
tine. Dar care e problema? Adică problema de medicină 
criminalistică? 

— Răni ample provocate înainte și după moarte. Fracturile și 
fisurile sunt, în mod evident, amestecate unele cu altele, așa că 
versiunea scurtă e că are nevoie de mai mult timp ca să-și dea 
seama ce răni au apărut la ce moment. 

— Savanţi afurisiţi, spuse Bäckström. Ce poate fi așa de greu 
să-ţi dai seama că tipul e mort din cauză că cineva i-a zdrobit 
capul? Cui îi pasă de detalii? 

— Fiecare cu ale lui, potrivit talentului și capacităţii, spuse 
Niemi. Dacă mă întrebi pe mine, poate că e și din cauză că el nu 
vede niciun motiv să schimbe declaraţia preliminară. Că 
Eriksson a murit ca rezultat al unei lovituri mortale la cap și gât. 

— Mă bucur să aud, mormăi Bäckström. Uneori trebuie să fii 
recunoscător că nu e și mai rău. 


48. 


Marţi după-amiază, tribunalul din Stockholm acceptase 
cererea procurorului de percheziţionare a incintei biroului de 
avocatură Eriksson și Partenerii de pe Karlavăgen, în Stockholm. 
După o anumită reflecţie, firma decisese să nu facă apel 
împotriva deciziei: „Ca să putem scăpa în sfârșit de voi”, după 
cum exprimase Danielsson opinia lui și a colegilor lui asupra 
acestei chestiuni, atunci când vorbise cu Lisa Lamm la telefon. 
La ora 4 a acelei după-amiezi, doi detectivi și un criminalist 
veniră ca să cerceteze biroul victimei, în prezenţa unui 
reprezentant al biroului de avocatură. Totul conform cererii 
procurorului și cu aprobarea tribunalului. 

În calculatorul lui Eriksson, în fișetele lui, în sertare și pe 
rafturi, poliţia găsi sute de mii de documente, din care 99% 
împărtășeau faptul că ar fi putut să fie obţinute prin alte 
mijloace, fără mare dificultate și fără nevoia de a percheziţiona 
biroul victimei: c6pii ale unor dosare ale poliţiei cu anchete 
preliminare, verdicte ale tribunalelor, alte sentinţe și protocoale 
legale, aproape toate acoperite de legislația informaţiilor 

publice. Impresia pe care o lăsa biroul victimei despre el ca 
persoană era simplă și lipsită de ambiguitate. Un avocat de 
cazuri penale care muncea din greu și care trebuia să-și 
petreacă tot timpul la birou, chiar făcându-și treaba. 

Dincolo de asta nu mai era practic nimic. Jurnalul lui, care 
oferea orele vizitelor lui la poliţie, în legătură cu participarea la 
interogatorii cu clienţii pe care îi reprezenta, vizitele la 
închisoare și orele înfăţișărilor la tribunal. Păreau, în mare, să 
constituie o arhivă pe care se puteau baza facturile lui. Erau 
incluse și câteva prânzuri și cine, dar nu multe, și nu exista 
niciun indiciu despre locul acestora sau cu cine cinase Eriksson. 

Percheziția era întreprinsă sub conducerea detectivului 
inspector Bladh, cunoscut printre colegii lui ca expert când 
venea vorba de a căuta printre documente, iar el se ridicase din 
nou la înălțimea reputației lui. La ora 8 a acelei seri, Bladh o 
sună pe Nadja Högberg și îi dădu raportul preliminar despre ce 
găsiseră el și colegii lui. 

— Dosare legate aproape exclusiv de muncă, rezumă Bladh. 

— Ah, înțeleg, răspunse Nadja. 

Dar la ce altceva s-ar fi putut aștepta? 

— Calculatorul lui, spuse Nadja. Aţi verificat dacă nu cumva a 
intrat cineva pe el după ce Eriksson a plecat vineri de la muncă? 

— Da, spuse Bladh. Nu e niciun motiv de îngrijorare. Nimic nu 
a fost înlăturat, adăugat sau modificat. Probabil pentru că ei au 
aflat ce se întâmplă doar când am apărut noi la sediu și am 
sigilat camera. Am găsit doar trei lucruri de o natură ceva mai 
privată. Numărul unu, jurnalul lui. Numărul doi, câteva dosare în 
care pare să fi adunat toate scrisorile sau e-mailurile prin care 
oamenii îl amenințau sau își exprimau în general dezaprobarea. 
Am impresia că era foarte atent să monitorizeze genul ăsta de 
lucruri. 

— Aţi găsit vreo ameninţare cu moartea? întrebă Nadja. 

Asta ținând cont de cum arată casa lui, se gândi ea. Toate 
acele alarme, camere și senzori de mișcare, care, atunci când se 
pusese problema, nu avuseseră nici cea mai mică importanţă, 
deoarece el le închisese pentru că avea încredere în persoana 
care urma să-l ucidă. 

— Unsprezece, dacă am numărat eu corect, în care 
expeditorul promite să-l lichideze într-un mod sau altul. Dar nici 
măcar ele nu sunt prea palpitante. Par să fie în general din 

partea genului de oameni care pun timbrul cu susul în jos și 
termină fiecare propoziţie cu unul sau mai multe semne de 
exclamatție. 

— Numărul trei, atunci, spuse Nadja. Despre ce e vorba? 

— Pare să fi avut mai multe cazuri private, pe lângă cele 
penale, spuse Bladh. Diverse documente pe care le ţinea într-un 
dosar separat. Nu multe, dar ajung la vreo sută de pagini. Pe 
alocuri sunt greu de interpretat, așa că mă gândeam să le rețin. 

— Bine. Sună-mă dacă găsești ceva ce ţi se pare suficient de 
important ca să mă trezești. Altceva? 

— Să lăsăm biroul lui sigilat, spuse Bladh. Colegul ăla al lui, 
Danielsson, s-a ţinut după mine ca un dihor tot timpul, așa că, și 
doar din motivul ăsta, aș prefera să-l ţin sigilat încă o zi și 
procurorul nostru pare să fie de aceeași părere. 

— De ce nu? spuse Nadja, cu o însufleţire care putea proveni 
doar din faptul că crescuse în fosta Uniune Sovietică. Salută-l 
din partea mea și explică-i că asta ar putea să dureze o vreme 
dacă nu se poartă cum trebuie și nu face cum spunem noi. 


49. 


Rosita  Andersson-Trygg își începu după-amiaza luând 
legătura cu colegii ei de la unitatea de protecţia animalelor de la 
Poliția Municipală, ca să-i roage să o ajute să obţină fotografii cu 
delincvenţii notorii care reușiseră să scape nepedepsiţi pentru 
cruzime groaznică împotriva animalelor și nu se aflau în 
registrele normale ale poliţiei. O sarcină care se dovedi a fi 
destul de complicată. 

Avu nevoie de cinci apeluri telefonice ca să poată da de 
angajata civilă care se ocupa de sediul unităţii și singura care 
chiar era acolo. Ceilalţi agenţi lucrau din greu pe teren. Marţea 
aceea efectuau o razie îndelung planificată la un crescător de 
găini abuziv de lângă Nynăshamn și probabil că nu aveau să 
termine decât seara, cel mai devreme. Din păcate, nici miercuri 
nu era mai bine, pentru că voiau să viziteze un crescător de 
porci din Rimbo, care făcuse obiectul a numeroase reclamaţii 
care susțineau că periclita viața și bunăstarea animalelor care 
aveau să fie trimise la tăiat înaintea Crăciunului. Joi era Ziua 
Naţională a Suediei și deci sărbătoare, iar vineri întreaga unitate 

decisese să-și ia zi liberă ca să reducă muntele de ore 
suplimentare care se acumulase de-a lungul primăverii. 

— V-aș sugera să mai sunaţi luni, conchise femeia. 

— Bun, dar problema e că eu lucrez la ancheta unei crime, 
replică Rosita Andersson-Trygg. 

Poate trebuia să spun la început ce a pățit sărmanul câine al 
lui Eriksson, se gândi ea. 

— Asasinarea acelui avocat? Cel al cărui câine complet 
nevinovat a fost ucis, deși criminalii nu aveau nicio treabă cu el, 
ci cu stăpânul lui? 

Evident, funcţionara era mai informată decât ar fi trebuit. 

— Da, exact, spuse Rosita Andersson-Trygg cu însufleţire. E 
ceva groaznic și m-am gândit imediat că, dacă mă poate ajuta 
cineva, voi sunteţi aceia. Nu i-ai putea sugera șefului dumitale... 

— Mă tem că nu, o întrerupse funcţionara. Înţeleg ce simţi, 
dar aici, la unitatea de protecţia animalelor, noi anchetăm mii 
de crime în fiecare an, așa că pur și simplu trebuie să ne 
ocupăm de ele în ordine. Dar nu ezita să ne contactezi luni. 

e 

Și acum ce fac? se gândi Rosita Andersson-Trygg în timp ce 
închidea. La început se simţi puţin derutată, dar apoi decise să 
dea curs sugestiei lui Evert Băckstrom de a crea un profil al 
ucigașului de câini necunoscut. Așa că luă iar telefonul și sună la 
unitatea de analiză psihologică de la Poliţia Criminală Naţională. 

Ceea ce se dovedi a fi mult mai simplu. Primul ei apel fu 
conectat la un robot telefonic care o informă că toţi cei șase 
membri ai unităţii de analiză psihologică de la Infracţiuni 
Naţionale erau plecaţi la un curs toată săptămâna și aveau să 
revină la birou abia luni, 10 iunie. 

E timpul să mă duc acasă, decise Rosita Andersson-Trygg. În 
plus, trebuia să mai cumpere niște semințe pentru păsări și un 
filtru nou pentru acvariu. 


50. 


Marţi după-amiază, la ora 4, Annika Carlsson decise să se 
ducă acasă și să se culce. Șase ore de somn în 36 de ore, 
celelalte treizeci fiind dedicate anchetării asasinării lui Thomas 
Eriksson. Era cu siguranţă timpul să-și reîncarce bateriile și 

rezervele înaintea zilei următoare. Ce bine ar fi fost dacă Nadja 
nu ar fi apărut ca să-i arate transcrierea interviului cu Isabella 
Norén și rezultatele apelurilor ei telefonice. 

— Evident, putea să-l uite pur și simplu în confuzia generală 
care probabil că s-a produs la sediu când au aflat ce i s-a 
întâmplat lui Eriksson, spuse Nadja dând din umeri. Dar se pare 
că a fost ultima persoană cu care a vorbit el de pe mobil. Nu 
știm cine a sunat la numărul de urgență, pentru că nu spune 
absolut nimic. 

— Sunt de acord cu tine, spuse Annika, dând din cap. 

— Am senzaţia că e posibil ca cei doi să fi avut o relaţie, 
spuse Nadja Högberg. 

— Şi eu la fel, spuse Annika Carlsson. Ar fi bine s-o chemăm 
aici și să discutăm cu ea imediat. 

e 

Isabella Norén nu părea să împărtășească acea opinie. Părea 
calmă și stăpână pe sine și, cu siguranță, suferinţa și durerea 
din ziua precedentă nu se simțeau în ceea ce avea de spus la 
telefon. 

În primul rând, avea foarte mult de lucru - mai mult decât de 
obicei, drept rezultat a ceea ce se întâmplase - și nu credea că 
poate să plece timp de mai multe ore. Apoi trebuia, de 
asemenea, să mănânce și să doarmă, astfel că, una peste alta, 
ar fi preferat să se întâlnească a doua zi. Annika Carlsson 
adoptă o atitudine conciliantă, exprimându-și compasiunea, dar 
subliniind simultan că, pe moment, timpul era cel mai important 
factor al anchetei. Astfel încât să poată soluţiona cât mai rapid 
posibil asasinarea șefului ei. 

— Dar am discutat deja cu voi, obiectă Isabella Norén. Cu unul 
dintre colegii voştri. Cred că se numea Ek. Johan Ek. 

— Știu, spuse Annika. Dar de atunci am primit noi informații 
pe care trebuie să le verificăm cu dumneata. 

— Dar nu mă consideraţi suspectă, nu-i așa? Sper că nu asta 
vreţi să spuneți? 

— Nu, categoric nu, o linişti Annika. Nu vreau decât să-ți mai 
pun niște întrebări, deoarece cred că asta ne-ar putea ajuta. Pe 
amândouă. Ce zici de ora 8? Peste patru ore, aici, la secţia de 
poliţie din Solna? Ai putea ajunge? Știu că e târziu, dar pot 
aranja să te ia o mașină dacă vrei. 

— Bine, spuse Isabella Norén. Dar prefer să vin cu mașina 
mea. 

— Bine. Când ajungi, spune la recepţie și vin eu să te iau. 

Imediat ce puse capăt convorbirii, Annika își închise 
calculatorul, ieși imediat din birou, se duse acasă, începu să-și 
scoată hainele din clipa în care intră în hol și peste cinci minute 
dormea dusă. La 8 fără cinci minute intră în secţia de poliţie din 
Solna și se duse la recepţie. Trei ore de somn, apoi un duș, 
haine curate, un alt om, iar Isabella Noren era deja acolo, 
așteptând-o. O Isabella diferită de cea pe care o văzuse în ziua 
precedentă. Nici urmă de lacrimile de ieri. Acum nu erau decât 
un zâmbet de întâmpinare și niște ochi atenţi. 

Deja și-a dat seama despre ce vreau să vorbesc cu ea, se 
gândi Annika Carlsson. 

— Desigur, am citit discuţia pe care colegul meu a avut-o cu 
dumneata, însă, doar ca să fie totul clar, aș vrea să reluăm 
aceleași subiecte, spuse Annika. 

— Vrei să spui cum am ajuns să lucrez la firma asta? întrebă 
Isabella Noren. 

— Da, un scurt rezumat, spuse Annika zâmbind și dând din 
cap. 

— Bine, spuse Isabella, zâmbind și ea. La liceu am făcut 
specializarea economie și am absolvit la 18 ani. Am petrecut un 
an lucrând ca bonă în Anglia, pentru niște prieteni buni ai 
părinţilor mei, iar după ce m-am întors am făcut un an de 
pregătire pentru secretariat, apoi, în completare, studii pentru 
asistenţi juridici. Și am făcut niște cursuri de economie la 
universitate. Am început să lucrez pentru Thomas acum trei ani. 
A fost destul de simplu. Am răspuns la un anunţ care spunea că 
se caută un asistent calificat pentru secretariat. Asta a fost tot. 

— Și ce planuri ai? întrebă Annika cu un zâmbet. 

Acum devenise ceva mai puțin atentă, se gândi ea. 

— Am aplicat la facultatea de drept, pentru toamna asta. 
Dacă nu intru, o să continui să lucrez pentru firmă. In ciuda a 
ceea ce s-a întâmplat, vreau să spun. 

Annika nu spuse nimic, ci dădu doar din cap. Apoi întinse 
mâna și opri micul reportofon. 

— Mă gândesc să închid ăsta, spuse ea zâmbind. Pentru că 
ceea ce o să te întreb ar fi bine să rămână între acești pereți. 

— Cred că știu despre ce e vorba, spuse Isabella Noren. Vrei 
să știi de cât timp eram împreună cu șeful meu? 

— Da, și pentru că nu cred deloc că ai vreo legătură cu asta, 
tot ceea ce spui va rămâne în această cameră. 

Annika dădu din cap. Dacă Băckstrom și ceilalți te-ar auzi 
acum, probabil ar face infarct, se gândi ea. 

— Bine atunci, spuse Isabella, dând și ea din cap. 

Apoi îi explică. 

Isabella Noren îl plăcuse pe Thomas Eriksson de când îl 
întâlnise prima oară. Era o persoană dinamică, amuzantă, plină 
de viaţă, cu o personalitate puternică și un interes sincer față de 
oamenii și cazurile în care se implica. Era, de asemenea, un 
avocat strălucit, foarte talentat, și știa întotdeauna despre ce 
vorbește. 

— Thomas nu semăna deloc cu acel avocat al ganagsterilor 
despre care scriau mereu ziarele. Nu era greu să te 
îndrăgostești de el, chiar dacă avea de două ori vârsta mea. 

— Prima oară, spuse Annika, dând din cap prietenește. 

— Prima oară când am fost împreună, vrei să spui? 

— Da. 

o... 

Prima oară fusese după un an. La muncă păstrau lucrurile la 
un nivel reținut, rămânând complet discreţi, în ciuda tensiunii 
emoţionale pe care amândoi - fără îndoială - o simțeau când 
erau singuri și care existase încă de la început. Potrivit Isabellei, 
prima oară depindea și de interpretarea pe care i-o dădeai. 

— Eu lucram la documentaţia unui caz de la Curtea de Apel. 
Era acolo de doar câteva luni. În termenii cantităţii de probe, era 
un caz complex, iar la prima înfățișare clientul a fost condamnat 
la închisoare pe viaţă. Apoi a schimbat avocaţii și l-a luat pe 
Thomas, care a făcut apel și l-a eliberat. Eu eram în camera mea 
și citeam o grămadă de hârtii, când Thomas s-a năpustit 
înăuntru, fluturând verdictul pe care tocmai îl primise. Era ca un 
copil mic care își dă seama că a primit o consolă de jocuri foarte 
mişto de Crăciun. La început m-a îmbrățișat cu putere și m-a 
sărutat drept pe buze. Apoi m-a îndepărtat ușor, m-a mângâiat 
pe cap și mi-a spus că sunt o fată deșteaptă. Când era așa, era 
destul de irezistibil. Un bărbat matur și un băieţel, în același 
timp. 

Nu prea seamănă cu Băckstrâm, se gândi Annika Carlsson. 
Nici pe departe. 

— Știu exact ce vrei să spui, răspunse Annika. Dar prima 
voastră oară, cu adevărat? Când a fost asta? 

— Prima oară cu adevărat, repetă Isabella, atingându-și colțul 
ochiului cu arătătorul. Asta a fost un an mai târziu. M-am dus cu 
Thomas la un caz din Malmö. Ca să-l ajut să care toate dosarele 
și pentru că lui îi plăcea să aibă companie. Dar mai ales 
deoarece cred că amândoi începeam să simţim că se întâmplă 
ceva. Plutea în aer, presupun. 

Procesul mersese bine. In seara aceea luaseră cina la un 
restaurant elegant. Băuseră ceva, poate puţin cam mult, dar nu 
prea mult pentru ceea ce aveau în cap amândoi, apoi s-au întors 
la hotel și s-au dus la bar pentru un ultim pahar înainte de 
culcare. 

— Eu am fost cea care a luat iniţiativa, spuse Isabella dând 
scurt din cap ca să confirme. M-am uitat pur și simplu la el, 
puțin întrebător, știi. El s-a ridicat imediat și am urcat la etaj. În 
camera mea, dacă vrei să știi. 

— Cum a fost? spuse Annika Carlsson. 

Ce legătură o mai fi având și asta cu orice, se gândi ea în 
clipa în care pusese întrebarea. 

— Cea mai frumoasă primă noapte pe care am avut-o eu, 
spuse Isabella. Chiar dacă eu aveam 22 de ani și Thomas 46. 

— Și apoi? Ce s-a întâmplat după asta? 

Nu fusese o pasiune mare, pe viaţă. Ea nu gândise deloc 
astfel și înţelesese asta încă de la început. N-avea nimic în 
comun cu o relaţie normală. Era o aventură secretă și ea era 
convinsă că niciunul dintre colegii ei nu știa despre ea și nu 
avea nici cea mai mică suspiciune. Niciunul dintre ei nu simţise 
nevoia să schimbe asta. Era doar o perioadă din viaţa lor care 
avea să dureze atât cât dura. În ultimii doi ani avuseseră 
aproximativ douăzeci de întâlniri pentru același motiv ca și 
prima dată, dar, cum se întâmplă adesea, se întâlniseră tot mai 
rar. Ultima oară când fuseseră împreună se petrecuse cu vreo 
două luni înainte ca el să fie ucis. 

— Era minunat și puţin trist, spuse Isabella. Nu ne certam 
niciodată, iar spre sfârșit era mai plăcut decât... mă rog, decât 
orice altceva. Întotdeauna ne distram împreună. Chiar și când 
mergeam pe furiș la crâșmă și ne gândeam o oră la un loc în 

care să nu ne vadă nimeni. Pentru că, bineînțeles, erau o 
grămadă de oameni care îl recunoșteau pe el. 

Minunat și puțin trist, se gândi Annika Carlsson. Era timpul să 
se adune puţin. 

— Ai vorbit cu el duminică după-amiază, spuse Annika. 
Duminică după-amiază l-ai sunat de la muncă și ai vorbit cu el. 
Asta a fost la 3 fără douăzeci și trei de minute și conversaţia a 
durat 9 minute. Poţi să-mi spui despre ce a fost vorba? 

— Da, a fost vorba despre muncă. Îl ajutam să pregătească un 
caz care trebuia să ajungă la tribunal joi. Nu că acum s-ar mai 
întâmpla asta, bineînțeles. Erau câteva lucruri pentru care 
aveam nevoie de ajutorul lui. Mai ales detalii tehnice legale. 
Nimic altceva. Imediat cum am închis, m-a sunat înapoi, pe 
mobil, și mi-a spus că se plictisește. Sperase că sun ca să 
sugerez o întâlnire. Prima noastră întâlnire de vară. 

— Și ce ai răspuns? 

— Că am deja o întâlnire. Ceea ce era adevărat, pentru că 
aranjasem să iau cina cu cineva de la fosta mea școală. O fată, 
dar nu i-am spus asta. 

— Cum a primit vestea? 

— Nu era genul gelos, spuse Isabella. Thomas nu era câtuși 
de puţin gelos și sunt sigură că nu eram singura persoană cu 
care se vedea. A spus că o să mă ierte, pentru că și el avea o 
întâlnire în seara aceea. 

— Nu părea îngrijorat sau ceva? În legătură cu întâlnirea, 
adică? 

— Nicidecum, spuse Isabella scuturând ferm din cap. Părea ca 
de obicei. Poate că vorbea ca și cum ar fi băut câteva pahare de 
vin la prânz. Dacă ar fi să spun ceva despre el, e că într-adevăr 
bea mult. La muncă nu era băut niciodată - nu ceva de felul 
ăsta -, dar când se relaxa îi plăcea o sticlă de vin. Sau câteva 
sticle, dacă era bine dispus. 

— Întâlnirea la care mergea. Nu a spus cu cine era? 

— Nu, spuse Isabella scuturând energic din cap. Și nici eu n- 
am întrebat. 

— Și nu părea îngrijorat? 

— Nu. 

Încă o scuturare din cap, la fel de fermă. 

— Părea la fel ca de obicei. 

Minunat și putin trist și părea la fel ca de obicei, se gândi 
Annika Carlsson. Apoi dădu drumul iar la reportofon și începu să 
pună întrebări care decurgeau firesc din context. Ştia Isabella 
despre vreo ameninţare la adresa lui? Care era opinia lui despre 
lucrurile de felul acesta? 

— Avea mai mulţi clienţi care erau puţin înspăimântători, 
spuse Isabella. Dar, dacă mă întrebi pe mine, el îi controla 
perfect. Am discutat despre asta din când în când și el mi-a dat 
niște sfaturi. Lucruri pe care e bine să le știi când ești avocat. 
Totul se reducea la a face treabă bună, clientul era singurul care 
conta, trebuia să îl respecţi, dar să păstrezi distanța. Să nu 
promiţi niciodată ceva dacă nu e posibil din punct de vedere 
legal. Multe lucruri de felul ăsta. 

— Și a funcţionat? 

— Da, cred că toţi cei pe care i-a reprezentat îl respectau. 

— Dar ceilalţi? Toţi adversarii lui, toate rudele victimelor din 
cazuri în care el i-a apărat pe suspecți? 

— Primea destul de multe chestii negative, spuse Isabella. E- 
mailuri, telefoane și scrisori. Unele dintre ele erau destul de 
amuzante. Mi le-a citit de mai multe ori cu voce tare, în timp ce 
luam o pauză de cafea la muncă. Dar să-i fie frică? Nu, era mai 
degrabă amuzat. Thomas era respectat și era neînfricat. Nu se 
temea nicicum să-și apere poziţia. Asta crezi? Că cineva de 
genul ăsta l-a omorât? 

— Tu ce crezi? replică Annika. 

— Da, spuse Isabella. Cine altcineva ar fi putut să facă asta? 

e 

Peste jumătate de oră terminară. Annika Carlsson o conduse 
pe Isabella până la ieșire. Îi dădu cartea ei de vizită și îi spuse să 
sune dacă îi mai venea ceva în minte, dacă se întâmpla ceva 
sau dacă doar voia să discute cu cineva în general. 

— Mulţumesc, spuse Isabella. Pari o femeie de treabă. 

— Dură cu durii și invers, îi spuse Annika zâmbind larg și 
bătând-o pe braţ. Ai grijă de tine, Isabella. Sună-mă dacă apare 
ceva. Dacă îți amintești ceva ce ai uitat să spui sau dacă te 
preocupă ceva. 

Minunat și puțin trist, câtuși de putin gelos și cine altcineva ar 
fi putut să facă asta? se gândi ea, în timp ce se întorcea în 
camera ei. 

51. 


Asasinarea avocatului Thomas Eriksson fusese prima știre a 
mass-mediei în ultimele 24 de ore. Luni, după prima ședință a 
echipei de investigaţie, Anna Holt încercase să calmeze primul 
val prin emiterea unei declaraţii de presă concise care cel puţin 
oferea răspunsuri la cinci întrebări. Faptul că poliția din Districtul 
de Vest ancheta crima, faptul că procurorul-șef Lisa Lamm 
fusese numită șef al anchetei preliminare, iar inspectorul-șef 
Evert Bäckström detectiv principal. Exista și un număr de 
telefon și o adresă de e-mail cu ajutorul cărora detectivii din 
rândul cetățenilor puteau să ia legătura și să transmită orice 
informaţii care puteau ajuta poliția în munca ei. Marţi după- 
amiază la ora 3, după a doua ședință a echipei de investigaţie, 
fusese convocată o conferinţă de presă la secţia de poliţie din 
Solna. 

E ca și cum ai încerca să oprești un tsunami ridicând mâinile, 
se gândi Holt imediat ce închise telefonul care îi suna întruna. 

e 

La cinci minute după ce Bäckström ajunse la muncă marți 
dimineață, superiorul lui, șeful poliției Anna Holt, bătu la ușa lui 
și ceru o scurtă întrevedere. 

— Cum să nu! spuse Bäckström, făcând un gest spre scaunul 
lui. 

Ai un trădător în rândurile tale, își spuse el în gând, dat fiind 
că știa foarte bine că deplasarea dintre birourile lor dura cel 
puţin trei minute. 

— Conferinţa de presă, declară Holt energic, încă înainte să se 
așeze. E ceva ce artrebui să știu? Despre starea anchetei, vreau 
să spun? 

— Nimic, în afara faptului că eu m-aș abţine cu bucurie să 
particip în favoarea cuiva care are mai mare nevoie de asta, 
spuse Bäckström. Ce zici de Carlsson? E foarte diplomată. 

— Bună idee, aprobă Holt. Mă gândeam să le rog pe Lisa și 
Annika și pe purtătoarea noastră de cuvânt să se ocupe de 
detaliile practice. Ce mă întrebam e dacă ai ceva ce ai vrea să 
transmiţi? 

— Nu, spuse Bäckström, sincer surprins. Acelor vulturi? Ce 
Dumnezeu să vreau să le spun? 

— Nu te-ai schimbat, Băckstrom. 

Holt zâmbi și dădu din cap spre el. 

— O stâncă neclintită, în vremuri nesigure. Pot să interpretez 
ceea ce ai spus ca pe un indiciu al unei arestări iminente? 

— Da, spuse Bäckström. Nu văd niciun motiv de dezacord, dar 
pentru moment ar putea fi mai bine să rămână între noi. 

Bäckström dădu din cap gânditor, împreunându-și mâinile în 
poală și ridicând ochii spre lustră. /ncă una, se gândi el. Și asta 
mai e și slăbănoagă. 

— Eriksson a scăpat de justiţia pământească, dar judecata 
divină l-a ajuns din urmă, declară el. Pentru un suflet simplu și 
evlavios ca mine, tot ce mai rămâne de făcut e să stabilim 
detaliile pământești. 

Bäckström oftă adânc. 

— Abia aştept, spuse Holt ridicându-se. 

În cel mai bun caz e doar nebun, se gândi ea. 

e 

În ciuda pioaselor speranțe ale lui Bäckström, conferința de 
presă a poliției o luă razna imediat. Fusese rezervată cea mai 
mare sală de ședințe a secției, însă ea deborda deja de jurnaliști 
atunci când ofițerul de presă femeie al poliției Districtului de 
Vest, șeful anchetei preliminare, Lisa Lamm și detectivul 
principal suplinitor, Annika Carlsson, intrară în cameră. 
Atmosfera era plină de întrebări nerostite la care toţi se 
așteptau ca cele trei femei să răspundă din clipa în care își 
ocupară locurile din spatele mesei lungi din capătul sălii. 

Ofițerul de presă începu prin a ura tuturor bun-venit și a 
explica faptul că ea și colegele ei așteptau cu nerăbdare să 
primească întrebările lor, în mod ordonat, apoi dădu cuvântul 
șefei anchetei preliminare, procurorul-șef Lisa Lamm. Lisa Lamm 
îi mulțumi și își începu declaraţia spunând că, din nefericire, nu 
avea multe de spus. 

Ancheta era încă în stadiul ei incipient, introductiv. Poliţia 
lucra fără nicio prejudecată și obținuse diverse probe de la locul 
faptei, care fuseseră trimise Laboratorului Național de 
Criminalistică din Linköping pentru analiză. După evaluarea ei, 
perspectivele erau promițătoare. Natura infracţiunii fusese 
schimbată din suspiciune de crimă în crimă, conform raportului 
iniţial al legistului criminalist - dar, din nefericire, nu putea să 
intre în detalii. Cel puţin nu deocamdată, din motivul obișnuit de 


VP - 158 


a nu dori periclitarea anchetei. Apoi făcu semn din cap ofițerului 
de presă, care luă cuvântul iar și ceru întrebări. 

Annika Carlsson nu spuse niciun cuvânt. Stătea aplecată în 
faţă, cu coatele apăsate puternic pe birou și bărbia în mâini, în 
timp ce se uita la reprezentanţii celei de-a patra puteri prin ochii 
îngustaţi, cu o expresie imobilă. Poate că de asta prima 
întrebare îi fu adresată ei, din partea unui reporter de la 
principala televiziune de știri. 

Existau relatări contradictorii despre modul în care fusese 
omorât Eriksson. Acesta fusese fie împușcat, înjunghiat, 
strangulat, omorât în bătaie sau supus mai multora dintre 
aceste alternative. Care era comentariul ei? 

— Eriksson a murit drept rezultat al acţiunilor unei alte 
persoane, dar nu pot să spun mai mult de-atât, spuse Annika 
Carlsson, uitându-se urât la bărbatul care pusese întrebarea. 

— Când a murit? întrebă cineva din public, declanșând 
busculada mass-mediei despre care toţi știau că avea să 
urmeze. 

— Când primul nostru echipaj a sosit la locul faptei, la 
aproximativ 2 și un sfert luni noaptea, Eriksson a fost găsit mort 
în locuinţa lui, declară Annika Carlsson. A fost omorât undeva 
între duminică după-amiaza și momentul găsirii lui mort. 

Nu putea să le ofere un moment mai precis al morții. Cel puţin 
nu deocamdată. 

— Poliţia urmează vreo direcție specifică de anchetă? întrebă 
unul dintre cei trei jurnaliști de la cel mai mare ziar de seară. 

— Nu, spuse Annika Carlsson. Lucrăm fără niciun fel de 
prejudecată. 

— Pe internet există foarte multe speculaţii că aceasta a fost 
o crimă între bande. Cineva care era celebru ca reprezentant 
legal al mai multor oameni acuzaţi de implicare în crima 
organizată - cu siguranţă cea mai probabilă explicaţie trebuie să 
fie că unul dintre dușmanii clienţilor lui l-a ucis? 

— Nu comentez, spuse Annika, scuturând din cap. 

— Dar trebuie să recunoașteţi, insistă reporterul, că multe 
lucruri sugerează că asta a fost, practic, un fel de dispută din 
interiorul lumii crimei organizate. Potrivit unor surse din poliţie 
care sunt deja citate atât în media tradiţională, cât și în cea 
online au existat mai mulţi făptași care au sosit la locul faptei cu 
un Mercedes argintiu extrem de scump, iar victima a fost un 

avocat care, potrivit unor surse din poliţie, a fost împușcat de 
mai multe ori cu un pistol sau o armă automată. Semne clasice 
ale acestui tip de crimă. Ce aveţi de spus? 

— Nimic, zise Annika Carlsson. Nu mă interesează 
speculaţiile. Eu anchetez o crimă. 

e 

Urmară încă cincisprezece minute pe tema crimei între bande, 
după care Lisa Lamm preluă cuvântul de la Annika Carlsson, 
care se lăsă pe spate, privind lung și rece publicul. Un avocat 
omorât de gangsteri care erau dușmanii clienţilor lor? Sau poate 
chiar de unul dintre clienţii lui, care se simţise dezamăgit? Sau 
de cineva care căzuse victimă unuia dintre clienţii lui infractori 
periculoși? Sau de cineva înrudit cu una dintre victimele lor? 

— Nu comentez, spuse Lisa Lamm de mai multe ori, 
nemaiștiind de câte ori repetase asta înainte ca toată povestea 
să se încheie, în sfârșit. 

Ce proști! se gândi Annika Carlsson în timp ce se ridica dintr-o 
mișcare în picioare. Fu prima persoană care părăsi încăperea. 


52. 


După a doua ședință a echipei de investigaţie, Bäckström 
predase temporar cârma Annikăi Carlsson. El trebuia să se ducă 
la o întâlnire stabilită de mult cu Consiliul Naţional al Poliţiei, 
dar, în caz de urgenţă, putea fi contactat pe mobil, iar a doua zi 
avea să fie la post, ca de obicei. 

— Ne vedem atunci, spuse Annika Carlsson zâmbind și dând 
din cap. 

Mă întreb dacă măcar el crede asta? se gândi ea, în timp ce 
Bäckström dispărea pe ușă. 

e 

După-amiaza lui Bäckström decursese în întregime conform 
planului său. Mai întâi luase un taxi până în centrul orașului și 
vizitase un restaurant discret din Kungsholmen. Era la doar 
câteva cvartale distanţă de sediul central al poliţiei de lângă 
Parcul Kronoberg, dar era totuși un pariu sigur, dat fiind că 
prețurile erau menite unei clientele diferite de cei obligaţi să 
supraviețuiască din salariul de poliţist. Consumase un prânz 
gustos, apoi rămăsese la cafea și coniac, în timp ce o aștepta pe 

chelnerița lui finlandeză să îl sune, imediat ce termina de făcut 
curățenie în apartamentul lui de pe Inedalsgatan. 

Dat fiind că era un angajator generos, Bäckström dedicase un 
întreg sfert de oră între prânz și micul lui somn de după-amiază, 
ca să se asigure că ea avea să fie recompensată cum se cuvine 
pentru eforturile ei, înainte de a se duce la slujba ei normală de 
la bar, să câștige cu greu existenţa ei și a nemernicului acela de 
soț finlandez, inutil și alcoolic al ei. Odată ajuns în patul lui 
Hästens lat, Bäckström avusese nevoie de doar cinci minute 
până când acel Vifor Alb din Finlanda să-și arcuiască spatele și 
să tipe tare, în timp ce el trăgea cu supersalamul. 

— Vojne, vojne, Bäckström, spuse finlandeza. 

Ochii ei umezi scânteiară în timp ce ea inspira adânc, dar 
Bäckström se mulțumi să mormăie şi să dea scurt din cap, astfel 
ca în căpșorul ei drăguţ să nu apară cine știe ce idei că poate să 
rămână acolo, să se cuibărească lângă el și să-i mozolească 
faţa. 

e 

În sfârșit singur, se gândi Bäckström, auzind cum, cinci 
minute mai târziu, servitoarea lui închide încet ușa de la intrare 
în urma ei. Îi rămâneau chiar zece minute suplimentare pentru 
somnul fortifiant de care avea atât de mare nevoie. Apoi se 
instală confortabil și se încordă de câteva ori de probă, după 
care urmă o explozie sonoră, în timp ce elibera presiunea 
măruntaielor datorată prânzului delicios compus din sarmale cu 
sos de smântână și gem de merișoare. Astea mici sunt nebune 
după tine, se gândi Bäckström, iar după un minut dormea 
adânc. 

Când se trezi, după trei ore, se simţea pe cât de splendid 
merita să se simtă, iar pentru ziua aceea nu-i mai rămânea 
decât să urmeze unele rutine statornicite cu grijă. Mai întâi un 
duș revigorant, după care înapoi la lucru. Ținând cont de faptul 
că era deja ora 7, asta însemna o cină târzie la barul din zonă, 
după care, eventual, să își petreacă ora de dinainte de culcare 
gândindu-se la cazul lui curent, chiar dacă, în termeni pur 
practici, nu putea fi altceva decât că cineva zdrobise craniul 
unui avocăţel grețos care lui îi făcuse mari probleme de mult 
prea multe ori. 

O să se rezolve de la sine, se gândi Bäckström filosofic, dat 
fiind că totul mergea atât de bine pe moment că problemele 

zilei aproape că se rezolvau de la sine, fără ca el să trebuiască 
să se gândească la asta. De fapt nu doar problemele de peste zi. 
Cam tot ce făcea părea să fi mers ceas de o eternitate. In afara 
anumitor sarcini administrative prozaice, bineînţeles, pe care el 
le soluționă imediat ce ieși de la duș, își luă halatul și își prepară 
o băutură reconfortantă de vară care conţinea trei părţi votcă, o 
parte suc de grapefruit și multă gheaţă zdrobită. 

Mai întâi inspectă curăţenia făcută de finlandeză, să vadă 
dacă era ceva ce trebuia să menţioneze atunci când avea să se 
ducă, puţin mai târziu, să îmbuce ceva. Nicio problemă aici, se 
gândi Bäckström cinci minute mai târziu. Întregul său sălaș mic 
și confortabil strălucea de curăţenie, lista de cumpărături fusese 
executată, frigiderul și cămara erau pline de preferatele lui, 
inclusiv diverse delicatese. Până și hârtia igienică specială pe 
care o găsise pe internet - mai groasă, mai catifelată și cu 
imagini în relief ale unor politicieni suedezi renumiţi - era la 
locul ei. 

Socoteala cheltuielilor făcute de ea pare să fie, de asemenea, 
în regulă, se gândi Bäckström în timp ce verifica chitantele în 
comparaţie cu restul din borcanul de sticlă de modă veche în 
care ţinea banii pentru cheltuielile casnice. Dar nu trebuie să uiti 
că e finlandeză, se gândi el, așa că probabil era prea proastă ca 
să încerce să-l fure. 

În sfârșit, dar nu mai puţin important: finlandeza lustruise 
până și cușca mare și aurită în care era de sperat că Isak nu 
avea să se mai întoarcă niciodată. Era timpul să o scoată la 
vânzare pe internet și să șteargă ultimele urme ale micului 
huligan. Chiar dacă la început lucrurile fuseseră atât de 
promițătoare că Bäckström își imaginase că găsise un nou 
tovarăș pe măsura dragului și dispărutului său peștișor de aur, 
Egon. 

Zis și făcut, se gândi Bäckström autentificându-se pe 
calculator și dând un anunţ online pentru ultima locuinţă a lui 
Isak. Cușca stătuse acolo, în fața ferestrei lui, mult prea mult 
timp, ca un semn rău prevestitor discret, și de fiecare dată când 
o vedea, Bäckström își amintea de una dintre cele mai 
traumatizante experienţe din viaţa lui adultă. Mult mai rea decât 
atunci când ajunsese să se lupte pe viaţă și pe moarte cu câţiva 
dintre cei mai răi huligani din istoria criminală a Suediei. 

E timpul să scap de cușca asta nenorocită, se gândi el, și, 
doar ca să fie sigur, modifică anunţul ca să spună că de fapt 
cușca e gratuită dacă o vrea cineva, apoi închise calculatorul și 
se afundă într-o stare de contemplaţie posomorâtă. Chiar dacă 
lucrurile păruseră pozitive la început, se gândi el, luând o gură 
mare din pahar. 

În timpul instruirii lui preliminare, Isak păruse încă și mai ușor 
de dresat decât îi promisese vânzătorul. Avea și o voce 
frumoasă, un cârâit ușor gâlgăit care străpungea tăcerea ca un 
cuţit, până și surzii ar fi auzit ce spune. În mai puţin de o 
săptămână, Isak învățase să spună atât „Băckstrâm”, cât și 
„Superpoliţist”, iar după ce asta fusese rezolvat, era timpul să 
treacă la chestiuni mai serioase. 

Deoarece Bäckström era un om cu o intuiţie pedagogică 
serioasă - o calitate esenţială, dacă voiai să fii un șef eficient în 
poliție -, începuse încet, învăţându-l cele mai simple cuvinte, 
lucruri precum „poponar” și „lesbiană”, înainte să vină 
momentul următorului pas crucial către „curist” și „pizdă 
nenorocită”, „acrobat anal” și „lesbiană de atac”. Din nefericire, 
atunci lucrurile o luaseră razna, dovedindu-se că Isak înțelegea 
greșit cam tot. Dezastrul ajunsese la un apogeu nefericit când 
Carlsson răsărise brusc la ușa lui Bäckström, fără avertisment. 
Apăruse dintr-odată acolo și suna la ușă, iar Bäckström, care se 
gândise că trebuie să fie o chestiune urgentă de serviciu, fusese 
suficient de nesăbuit ca să-i deschidă. 

— Surpriză, Bäckström! spusese Annika Carlsson, zâmbindu-i 
reticentei ei gazde prin ochii îngustaţi. Ce zici să bem niște beri? 

Bäckström dăduse doar din cap, dat fiind că nu avea nicio 
intenţie să încerce să închidă ușa la loc, riscând să ajungă la 
urgențe fără niciun organ care să mai poată fi donat altcuiva 
care mai avea o șansă să scape cu viață. 

— Mă bucur să te văd, Annika! spusese Bäckström cu un 
zâmbet forțat. 

Ce dracu’ pot să fac altceva? se gândise el în timp ce o 
conducea înăuntru. Bäckström intrase în bucătărie să aducă 
pahare, niște sticle de bere cehească rece și un litru de votcă 
rusească, doar ca să fie sigur, iar când revenise în sufragerie, 
Carlsson deja băgase mâna în cușcă și îl găâdila pe Isak sub 
bărbie. 

Poate că totuși o să iasă bine, se gândise Bäckström, dat fiind 
că el aproape că își pierduse degetul când încercase să facă la 
fel. Dar nu și în cazul ei. Isak cârâia încântat, dându-și capul pe 
spate. 

— Doamne, ce drăguţ e! spusese Carlsson. Cum îl cheamă? 

— lsak, spusese Bäckström fără alte explicaţii, deoarece era 
evident pentru oricine avea ochi să vadă. 

— Doamne, ce nume drăguț! Cum ţi-a venit? 

— L-am botezat după un vechi prieten cu care am fost la 
școală în adolescență, minţise Bäckström. 

Carlsson nu e doar proastă, se gândise el. Probabil e și 
chioară. 

— E din ăia care pot să vorbească, nu-i așa? întrebase Annika 
Carlsson. 

Apoi se așezase lângă el pe canapea, mult prea aproape, 
întinzând mâna și încordându-și toți mușchii în timp ce își turna 
bere. 

— Aă, da, vorbește încontinuu despre tot felul de lucruri, 
confirmase Băckstrom. 

Incercase să se tragă spre colţul canapelei cât mai discret 
posibil. Oare o să se supere dacă mă mut pe fotoliu? se gândise 
el. 

— Fă-l să zică ceva, spusese Carlsson pe un ton poruncitor. 

— Bine, spusese Bäckström. Cine e deștept, cine e deștept? 

Vânzătorul subliniase că e foarte important ca un papagal 
bine dresat să aibă diferite cuvinte-cheie, astfel încât să spună 
ce trebuie atunci când trebuie, și nu doar să pălăvrăgească tot 
felul de prostii. Mai întâi „cine e deștept, cine e deștept?”, urmat 
de „Băckstrom”, la care Isak trebuia să răspundă „Bäckström 
Superpoliţist”, iar în săptămâna precedentă se achitase prompt 
de datorie, fără greș. Dar nu și de data asta. Dintr-odată, păruse 
că nimic nu mai funcţionează. Isak stătea pur și simplu cu capul 
înclinat într-o parte, după care se apucase să scoată coaja unei 
alune pe care o găsise printre resturile de pe podeaua cuștii. 

— Pare să fie genul tăcut. Mai interesat de mâncare. Cum e 
stăpânul, așa e și papagalul. 

Annika Carlsson luase o gură mare de bere, în timp ce îl 
strângea pe Bäckström de genunchi cu mâna liberă, studiindu-l 
cu niște ochi încă și mai înguști decât atunci când el o lăsase să 
intre în casa care până acum fusese castelul lui. 

Ce dracu’ să fac? E chiar așa de greu să spui „Bäckström 
Superpolițist”? se gândise Bäckström, dar în clipa aceea Isak se 
decisese în sfârșit să vorbească. 

— Bäckström poponar, Bäckström poponar, cârâise Isak. 

Carlsson Îi aruncase acestuia o privire care era oricum, doar 
ambiguă nu. 

— Serios? spusese ea. 

— Nemernicul ăla mic și cârn minte! protestase Bäckström. 

Dar oricum era mult prea târziu, dat fiind că Annika îi smulgea 
grăbită nasturii de la cămașa scumpă de in. 

— Acum ai ocazia să dovedești contrariul, declarase ea, 
schimbând priza și trăgându-i cureaua de la pantaloni. 

o... 

Mai bine riscam și îi trânteam ușa în nas, se gândi Bäckström 
în timp ce stătea pe aceeași canapea o lună mai târziu, încă silit 
să se întărească cu câteva guri mari ca să împiedice amintirile 
să-l copleșească și să-l zdrobească. Ce femeie groaznică, o 
adevărată  psihopată, fără niciun fel de inhibitii. Privind 
retrospectiv, ţinând cont de tot ce se întâmplase, o lună la 
terapie intensivă ar fi fost nimica toată. 

Agresiune sexuală de tipul cel mai extrem, se gândi el în timp 
ce se spăla pe dinţi în baie, o lună și câteva ore mai târziu. O 
infracţiune  oribilă care încă solicita un suport alcoolic 
suplimentar de fiecare dată când Bäckström se gândea la asta. 
In mod evident, rănile aveau să se vindece foarte încet. Și 
trebuie să fi fost ceva plănuit dinainte, dat fiind că asta sugerau 
probele. Cătușele, de exemplu - sigur Carlsson le adusese cu ea 
- și dacă ar fi existat dreptate pe lume, colega lui ar fi împărțit 
acum celula cu fostul șef al Academiei de Poliţie, la unitatea 
specială pentru agresori sexuali deosebit de devianţi de la 
Inchisoarea Norrtälje. 

De ce trebuie să fie așa de greu să ti-o tragi normal? oftă 
Bäckström în timp ce se instala ca să doarmă puţin după o zi 
grea, sperând să recapete în sfârșit ceva din calmul detașat 
care de regulă domnea categoric în interiorul lui. 

53. 


Să stea în faţa unui calculator și să scuture din cap la toate 
fotografiile pe care i le arăta poliţia fusese suficient de ușor, dar 
miercuri situaţia deveni mult mai serioasă pentru Ara Dosti. În 
dimineaţa aceea petrecuse trei ore în compania amabilului 
detectiv inspector Ek, încercând să încropească un portret-robot 
al bărbatului pe care îl căuta poliţia, și sarcina aceasta fusese 
atât de incitantă încât curând abandonase orice încercare de 
precauţie și camuflare și, în schimb, decisese să vadă cât de 
mult se putea apropia de amintirile lui. 

La școala din Småland, pe Ara îl interesaseră întotdeauna cel 
mai mult materiile artistice. Era cel mai bun din clasă și la 
pictură, și la desen, iar când terminase liceul și se mutase la 
Stockholm se gândise chiar să aplice la școala de artă și să se 
ocupe mai serios de asta. In loc de asta ajunsese la o companie 
de IT și lucra part-time la o firmă de curierat, iar zece ani mai 
târziu continua să-și câștige existența într-un mod foarte 
asemănător. Slujbe part-time, ore suplimentare, iar în ultimii 
cinci ani lucrase și ca taximetrist. Zilele se adunau, lunile și anii 
treceau și el abandonase de mult orice ambiţii artistice. Dar nu 
și în dimineaţa aceea, când se trezi în mâinile unui poliţist 
incredibil de prietenos, care se întâmpla să fie și un adevărat 
maestru când venea vorba de portrete-robot. 

Stătuseră unul lângă celălalt, în faţa ecranului calculatorului 
și, pentru început, Ek folosise descrierea făcută de Ara 
bărbatului pe care îl văzuse ca să deseneze o schiță 
aproximativă în creion pe o foaie simplă de hârtie. Apoi pornise 
calculatorul și lucraseră împreună la plasarea tuturor detaliilor. 
Forma feţei, a urechilor, nasului, ochilor și gurii, distanța dintre 
diferitele părți ale feţei. Rezolvară părul și conturul lui, bărbia, 
gâtul și gâtlejul. Când terminară, câteva ore mai târziu, 
portretul-robot era identic cu fotografia la care el scuturase din 
cap cu o zi în urmă. 

— Da, el e, spuse Ara. 

Mă întreb ce-l face pe un artist să intre în poliție, se gândi el. 

— Dacă te-ai gândi pe o scară de la 1 la 10, unde 10 
înseamnă asemănare perfect identică, unde ai plasa imaginea 
asta? spuse Ek. 

— 10, spuse Ara hotărât. E la fel de bună ca o fotografie de 
pașaport. 

— Un 10, repetă Ek. 

Continua să zâmbească amabil, dar nu părea pe de-a-ntregul 
convins. 

— Bun, spuse Ara. Poate un 9, doar pentru siguranţă. Bărbatul 
din portretul-robot părea foarte crunt, deloc drăguţ. Poate că e 
greu să surprinzi expresia aceea. Dar bănuiesc că nu arată așa 
chiar tot timpul. 

— Nu, să sperăm că nu, spuse Ek zâmbind ușor. Parcă mi- 
aduc aminte că ai spus că era înalt. Cam 1,90, dacă mi-amintesc 
bine? Dacă ar fi să ghicesc, aș zice că tu ai 1,72. 

— Da, spuse Ara, nereușind să-și ascundă surpriza. Cum ţi-ai 
dat seama? 

— Păi eu am 1,75, spuse Ek, zâmbind iar. Și m-am uitat în 
arhiva pașapoartelor, dacă e să fiu complet sincer. 

— Ei, cu siguranţă mi s-a părut mult mai înalt decât mine, 
spuse Ara. 

Apoi Ek își ceruse scuze și îl rugase pe Ara să aștepte 15 
minute, în timp ce el mai căuta o dată în baza de date. Când se 
întorsese, 14 minute mai târziu, avea alte câteva fotografii cu 
bărbatul la care Ara scuturase deja din cap. Nu doar fotografia 
obișnuită de poliţie, ci și acel tip de fotografii care trebuiau să fi 
fost făcute în timpul filajului. Coborând din mașină, intrând 
undeva, chiar și unele în timp ce lucra la sală. 

— Da, spuse Ara. De fapt, e foarte posibil să fie el. Cred că îl 
recunosc. Sper că nu l-am ratat când am fost aici ieri, nu-i așa? 

Ce dracu’ fac acum? se gândi Ara. Dacă poliţailor le vine 
cumva ideea să-i arate fotografia în seara asta la Lumea crimei, 
nu primesc nicio coroană de la jurnalistul ăla. 

— Se mai întâmplă, spuse Ek, bătându-l pe umăr. Dacă mă 
întrebi pe mine, se întâmplă foarte des. Uneori memoria are 
nevoie de puţin timp, asta e tot. 

Ek nu avea nicio intenţie să lase să se vadă ce credea el că se 
întâmplă în realitate. 

— Cât de sigur ești? continuă el. Dacă folosim aceeași scară 
de la 1 la 10, unde 10 înseamnă absolut sigur? 

— Nu știu, spuse Ara dând ezitant din umeri. 7, poate. Poate 
chiar 6. 

— 7, poate 6, repetă Ek. Deși portretul-robot e un 9, poate 10. 

— Da, spuse Ara. Înţeleg ce spui, dar problema e că mulţi 
dintre ei arată la fel, dacă pot să spun așa. De-aia e mult mai 
greu. Când trebuie să-l alegi pe unul. Tipul ăsta de fapt pare 
destul de mişto. Pot să întreb cine e? 

— Mă tem că nu pot să-ţi spun asta, zise Ek. Dar trebuie să 
spun că sunt de acord cu tine. Nu e deloc un om drăguţ, și de 
asta e cu atât mai important ca nimic din toate astea să nu iasă 
în afara secției de poliţie. 

Ek dădu din cap, pentru prima oară fără urmă de zâmbet. 

— Nu-ţi face griji, spuse Ara, chiar dacă dintr-odată el însuși 
se simţea oricum, numai calm nu. 

— Dacă ai vreun motiv de îngrijorare, sună la numărul pe care 
ți l-a dat colega mea, spuse Ek, privindu-l cu seriozitate. 
Promite-mi. 

— Nu-ţi face griji, spuse Ara cu un zâmbet. O să mă ţin 
deoparte, promit! 

e 

Care e jocul tău? se gândi Ara Dosti un sfert de oră mai târziu, 
în timp ce se îndepărta cu mașina de secția de poliţie. Petrecuse 
mare parte a ultimelor trei zile lucrând pentru poliţie, primise 
două bancnote de cinci sute de coroane pentru deranjul lui și 
acum exista un dement periculos care n-ar fi ezitat să-l omoare 
dacă ar fi avut ocazia. Categoric, e timpul s-o întind de aici, se 
gândi el. Dubai, Thailanda, oriunde se putea relaxa o vreme, 
până când lucrurile reveneau la normal. 

Apoi îl sunase pe reporterul de la marele ziar de seară ca să-i 
sugereze că se puteau întâlni imediat, în același loc din oraș 
unde se întâlniseră prima oară, cu două zile în urmă. De 
asemenea, îi spusese să aducă cu el fotografiile pe care i le 
arătase când apăruse la apartamentul lui. 

— Știu cine e, spuse Ara. Sunt absolut sigur. 

— Excelent! spuse reporterul. Dă-mi 15 minute. Ne vedem 
curând. 

— Incă ceva, spuse Ara. Vreau cincizeci de mii. Nenegociabil. 
Și îi vreau în bani lichizi, în bancnote de cinci sute. 

— În cazul ăsta o să am nevoie de cel puţin două ore, spuse 
reporterul. Ce zici de un ordin de plată? E la fel de anonim ca și 
banii lichizi. In plus, o să am nevoie de timp ca să verific 
povestea ta. Dacă arăţi cine e, primești jumătate din bani. Eu 

verific și, dacă totul se potrivește, primești cealaltă jumătate 
imediat ce termin eu. 

— Bani lichizi, repetă Ara. Două ore e în regulă. Și jumătate e 
în regulă, dar trebuie să primesc bani lichizi. 

— Îţi promit! spuse reporterul. 

e 

Nu avea cum să ia curse lungi în timp ce aștepta. Acum, când 
avea o întâlnire la care trebuia să meargă. Așa că se delogă de 
pe calculator și se duse să mănânce ceva, la cafeneaua lui 
obișnuită. Neliniștea începea să-l copleșească și se duse cu 
jumătate de oră mai devreme la locul de întâlnire de pe aceeași 
străduţă laterală din Södermalm. Rămase în mașină, în timp ce 
gândurile i se agitau febril în cap. Niciunul dintre ele nu era 
deosebit de atrăgător, și pentru o vreme contemplă ideea de a 
pleca pur și simplu și de a uita de toate astea. 

Adună-te puțin, se gândi el. Peste câteva zile o să fii în 
cealaltă parte a planetei, pe o plajă unde o să te holbezi la fete. 
Ar trebui să merg în Thailanda, se gândi el. Fete mai multe, 
plaje mai frumoase. Și mai puţine verificări pentru cei ca el, care 
voia doar să fie lăsat în pace până când totul revenea la normal 
și putea să își reia viața lui obișnuită. 


54. 


Miercuri, 5 iunie, la ora 12, echipa de investigaţie ţinu a treia 
ședință, iar Bäckström simţi că în jurul lui începe să se facă 
puţină ordine. Ceea ce era cazul de mult, ca să poată și el să-și 
ușureze cantitatea enormă de muncă și să revină la stilul 
obișnuit. 

Întrebatul din ușă în ușă era acum un capitol închis. Mersese 
mai bine ca de obicei și avusese ca rezultat un vehicul suspect 
și doi, poate trei indivizi despre care se putea presupune că 
aveau ceva de-a face cu crima. Informaţii utile care ofereau un 
temei solid speranţei că ar fi putut să găsească atât mașina, cât 
și indivizii pe care-i căutau. 

Linia telefonică pentru ponturi părea să funcţioneze și ea, iar 
torentul iniţial de informaţii din partea publicului scăzuse, 
transformându-se în obișnuitul pârâiaș mai ușor de gestionat. 
Acum era posibil să înregistreze apelurile atunci când soseau în 

loc să trebuiască să transfere oameni de la sarcini mai 
proactive. In ce privește această victimă anume a unei crime, 
misiunea de a evalua, sorta și înregistra informaţiile primite era, 
de asemenea, considerabil mai ușoară decât de obicei. Imensa 
majoritate a ponturilor se refereau la legăturile strânse dintre 
Eriksson și crima organizată și primiseră deja numele a o sută 
de făptași diferiţi care, conform unui număr dublu de 
informatori, aveau cu toţii un singur lucru în comun: toți îl 
omorâseră pe Eriksson. Altfel, era cam ca de obicei. Sfaturi bune 
că era important să examineze mai atent una sau alta și 
obișnuitele ponturi tâmpite ale ghicitorilor și prezicătorilor. 

De asemenea, avansaseră mult cu alte aspecte ale anchetei, 
inclusiv cartografierea victimei și a celor mai apropiaţi asociați 
ai lui, verificările de rutină ale suspecților obișnuiți și analiza 
traficului de telefon mobil din jurul orei crimei. Dar alte lucruri 
păreau să dureze mai mult. Legistul luase legătura cu ei din 
nou, ca să-i informeze că avea nevoie de alte câteva zile ca să 
primească o evaluare diferită de la un coleg care era considerat 
unul dintre experții proeminenţi din lume în cazurile mai 
complicate de răni produse cu un obiect bont. Singura consolare 
era că acesta nu vedea niciun motiv „ca pe moment să îmi 
modific diagnosticul preliminar”. 

La Laboratorul Naţional de Criminalistică era povestea 
obișnuită. Aveau să primească un răspuns cel târziu peste o 
lună, iar primele rezultate ale mostrelor pe care ei le 
identificaseră ca fiind cele mai urgente, la începutul săptămânii 
următoare. Examinarea casei victimei dura și ea mai mult decât 
ar fi trebuit și, potrivit lui Niemi, el și colegii lui aveau nevoie cel 
puţin de restul săptămânii ca să poată preda locul faptei 
colegului lui Eriksson, Danielsson, care era desemnat executor 
în testamentul lui Eriksson. 

Cu toate acestea, Bäckström era mulțumit. Se întâmplă 
lucruri, se gândi el, și cel mai important, în clipa asta, era să se 
asigure că primește suficientă mâncare, băutură și odihnă, și 
atunci avea să-i vină străfulgerarea bruscă a unei intuiţii 
decisive. 

— Bine, spuse el răsfoind teancul gros de hârtii din faţa lui, de 
dragul aparențelor. Cum merge cu Merţanul argintiu, Nadja? 

Potrivit Nadjei, lucrurile mergeau conform așteptărilor. După 
două zile, ea și colegii ei reușiseră să înjumătățească numărul 

iniţial la aproximativ patru sute de vehicule posibile, chiar dacă 
procedau cu precauţie. 

— Dacă există vreo îndoială, informaţiile rămân valabile până 
când putem face niște verificări mai concluzive. Până acum am 
făcut o sortare aproximativă, așa că trebuie să ne dai încă o 
săptămână. Deși, dacă avem noroc, s-ar putea termina în 
câteva ore. 

Nadja își ridică brațele demonstrativ. 

— Bine, răspunse Bäckström. 

Nu avea nicio intenţie să se împotmolească în detalii, cu 
siguranţă nu când venea vorba de munca Nadjei. 

— Dar cum rămâne cu personajul ăla pe care taximetristul era 
să-l radă? continuă el, făcând semn din cap spre Ek. 

— El și cu mine am făcut un portret-robot, spuse Ek. Dacă te 
întrebi cumva de ce nu l-ai văzut încă, e din cauză că există un 
grad de îndoială în privinţa ei. Martorul nostru spune că e un 6 
sau 7 pe scara obișnuită de la 1 la 10 și, fără îndoială, se 
potrivește destul de bine cu unul dintre bărbaţii pe care i-a 
văzut în fotografiile din baza de date. Din păcate, tot acolo 
apare și problema. 

— Ce vrei să spui? Ce fel de problemă? 

Urăsc problemele, se gândi Bäckström. 

— Păi, nu poate fi bărbatul care corespunde cel mai bine 
portretului-robot, spuse Ek, pentru că are un alibi pentru 
momentul crimei. Dacă ar fi să facem public portretul-robot, eu 
sunt convins că majoritatea ponturilor pe care le-am primi ar fi 
despre el. Chiar dacă eu știu că el are alibi pentru momentul în 
care a fost omorât Eriksson. Și, dacă am înţeles eu bine, suntem 
destul de siguri de momentul crimei. 

— Alibi, pufni Bäckström. Întotdeauna au alibi. Și ai vorbit cu 
el? 

— Nu, nicidecum, spuse Ek, părând aproape îngrozit. Am 
vorbit cu serviciile de informaţii, evident strict confidenţial, și cu 
colegii noștri din Stockholm care lucrează la acel Proiect Nova, 
prin care încearcă să-i ţină sub observaţie pe cei mai răi 
suspecți. Se pare că Infracţiunile Regionale îi ţin de ceva timp 
sub supraveghere pe el și pe asociații lui. 

— Deci ei sunt cei care îi oferă un alibi, colegii noștri de la 
infracţiuni Regionale? 

— Doi dintre ei, spuse Ek cu un zâmbet voios. Plus mai multe 
alte mii. Poate nu neapărat obișnuiţii cetățeni cu simţ civic, dar 
măcar câteva mii dintre ei. 

— Mai multe alte mii? Era în direct la televizor sau ce? 

— Mai degrabă opusul, de fapt, spuse Ek cu același zâmbet 
blând. Nu, lua parte la o competiţie de arte marţiale de la Arena 
Globe. La ora 10 a intrat în ring, iar în următoarele 10 minute a 
fost foarte ocupat să își snopească adversarul. După ce a fost 
aplaudat în maniera obișnuită, s-a întors la vestiare ca să 
pansat, moment la care era deja trecut de 10 și jumătate. Asta e 
principalul motiv pentru care cred că ar trebui să mai așteptăm 
până să difuzăm portretul-robot. 

— Înţeleg ce spui, oftă Bäckström. Mai aveţi vreunul ceva ce 
ar trebui să știm și noi, ceilalţi? Excelent! 

Avusese nevoie doar de o privire rapidă în jurul camerei ca să 
observe numărul cuvenit de scuturări din cap. 

— Bine, aveţi vreunul dintre voi un răspuns bun la întrebarea 
mea de înainte? Cum se face că unul sau mai mulţi indivizi îl 
omoară pe Eriksson la aproximativ 10 fără un sfert seara și apoi 
unul sau mai mulți indivizi mai cotonogesc o dată cadavrul după 
vreo patru ore și taie gâtul câinelui? 

Mult mai multe scuturări din cap de data asta, observă 
Bäckström. 

— Bine, continuă el. Atunci sugerez să lucrăm la nişte idei. 
Spuneţi-mi ce s-a întâmplat în seara în care avocatul Eriksson a 
scăpat de povara vieţii. Ce zici, Peter? 

Bäckström arătă rapid spre Niemi, ca să-i prevină pe Alm și 
Andersson-Trygg și pe toţi ceilalţi incompetenţi handicapaţi 
mental care constituiau echipa lui de investigație. 

— Să lucrăm la niște idei despre ce s-a întâmplat, spuse Peter 
Niemi cu un zâmbet ușor. Asta mie îmi sună de minune. 

— Bine atunci, spuse Bäckström încurajator. Spune-ne. 

— La ora 9 a acelei seri, Eriksson primește în vizită cel puţin 
doi oameni pe care îi cunoaște deja. Intâlnirea fusese aranjată 
dinainte și, ţinând cont de momentul și locul ei, cred că acești 
oameni erau importanţi pentru victima noastră. Nu cred că 
Eriksson este genul care lasă pe oricine să intre în casa lui, într- 
o seară de duminică. Aceștia sunt oameni în care are încredere, 
sunt importanți pentru el. 

— Complet de acord cu tine, Peter, interveni Băckstrom. 


VP - 172 


Deja aștepta cu nerăbdare un prânz bun și putea chiar să 
contemple perspectiva de a-l asculta pe un nemernic finlandez 
precum Niemi ca modalitate de ascuţire a apetitului. 

— Apoi ceva a mers prost. Aproximativ jumătate de oră mai 
târziu, lucrurile o iau razna. Nu cred că a fost ceva premeditat, 
deși, bineînţeles, mă deranjează că nu am găsit obiectul nostru 
bont. Situaţia scapă de sub control. Eriksson încearcă să sune la 
numărul de urgenţă, reușește să scoată revolverul și trage cel 
puţin un foc spre unul dintre vizitatori, cel care stătea pe 
canapea, la câţiva metri distanţă. Cred că glonţul din tavan a 
ajuns acolo atunci când vizitatorul numărul doi îi smulge pistolul 
din mână, și atunci e omorât Eriksson. Aș prefera să nu speculez 
deocamdată în privinţa detaliilor mai fine din jurul apelului 
telefonic, focului de armă și obiectului bont cu care e lovit, dar 
vorbim despre un interval de câteva minute din jurul lui 10 fără 
un sfert seara. La urma urmei, apelul la numărul de urgență a 
fost făcut la 10 fără douăzeci. 

— Există o singură problemă aici, îl întrerupse Annika 
Carlsson. Există martora noastră care îl vede pe personajul bine 
făcut cum încarcă cutii în portbagajul Mercedesului argintiu și 
există martorul care îl vede pe bărbatul în vârstă care stă pe 
treptele din faţa casei lui Eriksson. Observațiile lor au fost făcute 
cu un sfert de oră mai devreme. La aproximativ 9 și jumătate. 
Asta mă deranjează. _ 

— Și pe mine mă deranjează, spuse Niemi. Înţeleg exact ce 
vrei să spui. Mai întâi lupta, Eriksson e omorât, apoi își iau 
lucrurile și părăsesc locul faptei. Asta ar fi lanţul firesc al 
evenimentelor, ca să spunem așa. 

— Cea mai simplă explicaţie trebuie să fie că martorii noștri s- 
au înșelat în privinţa timpului, sugeră Stigson. Se întâmplă tot 
timpul. Când ei zic 9 și jumătate, se poate foarte bine să 
vorbească de 10 fără un sfert. Lupta începe serios atunci când 
vizitatorii lui Eriksson își pregătesc lucrurile și sunt pe punctul de 
a pleca. Atunci încep să se certe, Eriksson scoate revolverul și 
încearcă să sune după ajutor, dar în loc de asta e omorât în 
bătaie, iar făptașii iau lucrurile după care au venit și pleacă. 
Pare destul de simplu, nu-i așa? 

— Sigur, pare logic, spuse Niemi dând din cap. Ideea ca unul 
dintre vizitatorii lui să fi rămas în casă, în timp ce altul sau alţi 
doi pleacă, pare deopotrivă riscantă și destul de forțată. Pentru 

că atunci, cam în minutele alea cu puţin înainte de ora 10, este 
auzit prima oară că latră câinele lui Eriksson și, potrivit 
martorilor noștri, el continuă să facă asta o vreme. Și nu am 
găsit în casă nicio probă care să sugereze că acolo a stat cineva 
tot timpul până la ora 2 noaptea. Nu există niciun semn că 
cineva ar fi avut nevoie de timp ca să caute prin locuinţă, pentru 
că de ce ar fi lăsat aproape un milion de coroane bani lichizi la 
locul faptei, când nu trebuiau decât să tragă câteva sertare ca 
să găsească plicul în care erau? 

— Și asta în timp ce câinele lui Eriksson era afară pe terasă, 
lătrând, aprobă Felicia Pettersson. Dar focurile alea de armă? Nu 
trebuia să le audă cineva care trecea pe lângă casă? 

— Nu, spuse Peter Niemi. Hernandez și cu mine am verificat 
cu un foc de probă. E un revolver calibrul 22 de milimetri, așa că 
nu face prea mult zgomot. lar biroul lui Eriksson de la primul 
etaj nu are ferestre spre stradă, așa că nu ar fi ajuns niciun 
zgomot până acolo. 

— Dar mai târziu? Atunci devine totul complet incredibil. De 
ce să-ți asumi riscul de a te întoarce la locul faptei după patru 
ore? Și de ce să ataci pe cineva care e deja mort și să tai gâtul 
câinelui, același câine care acum e pe terasă, urlând. Pare ceva 
destul de sinucigaș. 

— Poate au uitat ceva, spuse Hernandez. Ceva care era atât 
de important încât merita riscul de a se întoarce. Și după ce nu 
reușesc să găsească nici a doua oară ce căutau, făptașii noștri 
își ies din minţi și atacă și câinele, și pe stăpânul lui mort. Ce 
ziceți de asta? 

Câteva scuturări din cap șovăitoare, câteva murmure izolate 
și mâna Rositei Andersson-Trygg ridicată în aer. 

— Da, Rosita, spuse Bäckström. Ai cuvântul. 

— Nu cred că ar trebui să ne agăţăm prea mult de intervalul 
dintre evenimente, spuse  Andersson-Trygg. Agresorii de 
animale de cel mai rău tip pot fi niște oameni extrem de 
iraţionali, foarte impulsivi, și sunt mânaţi de motivații complet 
diferite de oamenii normali. Dacă mă întrebi pe mine, 
Bäckström, e foarte posibil ca făptașul nostru să fi intenţionat 
iniţial să atace câinele lui Eriksson, dar în agitația în timpul 
căreia a fost ucis Eriksson nu a avut timp s-o facă. E obligat să 
părăsească locul faptei oricum, așteaptă undeva în apropiere, 
apoi, când totul s-a liniștit, se întoarce să facă ceea ce fusese 

adevărata lui intenţie de la bun început. Să atace un animal 
nevinovat. 

E clar că baba n-are pereche în poliția suedeză, se gândi 
Bäckström. Nici măcar Alm n-ar putea născoci așa ceva. 

— Interesant, spuse el dând din cap. Păi va trebui să ne mai 
gândim puţin la asta. Să nu avem idei preconcepute, să nu luăm 
nimic de la sine înţeles, dacă pot spune așa. Ne întâlnim din nou 
mâine, la aceeași oră, în același loc. 

Andersson-Try9g e foarte bună pentru ascuțirea apetitului, se 
gândi Bäckström. E timpul pentru un prânz cumsecade și un mic 
somn revigorant. 


55. 


Reporterul de la cel mai bun ziar de seară era un om 
punctual. Sosi la fix, parcă în faţa taxiului lui Ara, urcă pe locul 
din dreapta și deschise negocierile scoțând un teanc de 
bancnote de cinci sute de coroane. 

— Am aici mălaiul, spuse el, arătându-i lui Ara banii, înainte 
de a băga teancul în buzunarul interior. Am adus fotografiile la 
care te-ai uitat când ne-am întâlnit ultima oară. 

Îi întinse lui Ara un dosar de plastic cu fotografiile. 

— Bine, spuse Ara. 

Le scoase și le răsfoi rapid până la cea mai mare fotografie cu 
bărbatul pe care îl văzuse. 

— Asta e tipul, spuse Ara, punând degetul pe fruntea 
bărbatului. 

— Dar cât de sigur ești? 

— Sută la sută, spuse Ara. El e. Nicio îndoială. 

— E ceva ce nu înţeleg, spuse reporterul. De ce n-ai putut să- 
mi spui asta când ne-am întâlnit ultima oară? 

— Circumstanţele nu erau potrivite ca să facem târgul, spuse 
Ara, scuturând din cap. Momentul nepotrivit, locul nepotrivit, iar 
tu n-aveai să-mi arăţi niciun ban. Nu părea în regulă, asta e tot. 
Verifică-l pe tipul din fotografie și o să înţelegi ce vreau să spun. 

— Deci n-ai discutat cu nimeni altcineva între timp? întrebă- 
reporterul. 

— Nu, spuse Ara. M-am gândit ca mai întâi să-ţi mai dau ţie o 
șansă. În plus, nu e stilul meu. 

— Dar sigur ai vorbit cu poliţaii? insistă reporterul. Mi se pare 
că mi-amintesc că mi-ai zis asta când ne-am întâlnit ultima oară. 
Deci e foarte probabil să fi văzut o fotografie cu tipul ăsta. 

— Da, spuse Ara. Am văzut mai multe fotografii cu el. M-am 
întâlnit cu șeful secţiei de cartier deja de patru ori, dacă te 
întrebai cumva. Aș putea să mă mut cu totul la secţia de poliţie 
din Solna. Dar l-am identificat? Nu. De ce nu l-am identificat? Nu 
era nicio recompensă. 

Ara zâmbi larg. 

— Și nu ţin neapărat să ajung la tribunal ca martor, cum am 
spus. Dar într-adevăr i-am ajutat să facă un portret-robot. 

— Pot să înţeleg lucrurile ăstea, spuse reporterul, zâmbind și 
el la fel. Încă o întrebare. Cât de bun e portretul-robot? 

— Merge, spuse Ara dând din umeri. Fotografia ta e mult mai 
bună și nu există absolut nicio îndoială că el e bărbatul pe care 
l-am văzut. 

— Pare în regulă, spuse reporterul. Jumătate acum, așa cum 
ne-am înțeles. 

Îi întinse lui Ara teancul de bancnote. 

— Am și eu o întrebare, spuse Ara, băgând banii în buzunar 
fără să-i numere, apoi făcând semn cu capul spre bărbatul din 
fotografie. Cine e? Ar trebui să plec din ţară sau ceva? 

— Categoric, e timpul să te dai la fund, răspunse reporterul. 
Presupun că n-o să vorbești cu nimeni în afară de mine. Dacă 
vei continua așa, n-ai de ce să-ţi faci griji. 

— Cine e? repetă Ara, dând iar din cap spre fotografia cu 
bărbatul pe care îl identificase. Are un nume, nu-i așa? 

— E un mare dement și nemernic, spuse reporterul dând din 
umeri. Acum nu are nicio importanţă cum îl cheamă. Dacă îţi ţii 
gura și te dai la fund și dacă nu vorbești cu nimeni altcineva în 
afară de mine, totul o să fie în regulă. El n-o să aibă habar cum 
am reușit noi să-i aflăm numele. 

Apoi se despărțiră, cu promisiunea din partea reporterului să 
ia legătura cu el imediat ce termina verificările pe care trebuiau 
să le facă întotdeauna în acest domeniu de activitate pentru ca 
ceva să poată intra în ziar. Ara își petrecu restul după-amiezii 
conducând taxiul, până când predă mașina colegului din tura de 
noapte. Apoi luă metroul spre casă, în Kista, cumpără niște 
mâncare de pe drum și merse grăbit spre casa în care locuia. 

E timpul să mă dau la fund, se gândi el, și cea mai bună 
modalitate era chiar apartamentul lui, dat fiind că era 
subinchiriat, iar el nici măcar nu era înregistrat ca locatar. Ara 
se aplecă în față ca să tasteze codul ușii și în momentul acela 
cineva se apropie din spate și îl bătu pe umăr. 

Căcat! se gândi Ara, întorcându-se cu punga de cumpărături 
strânsă la piept ca să se apere, în lipsă de altceva mai bun. 

— Ara, Ara Dosti, a trecut ceva timp, spuse bărbatul care 
apăruse de nicăieri, practic speriindu-l de moarte. 

Însă faţa lui era radioasă. Ara îl recunoscu imediat. 

— Omar! spuse Ara, reușind cu greu să-și stăpânească 
deopotrivă surpriza și ușurarea. M-ai speriat ca dracu', omule! 

— Nu ne-am văzut de mult, spuse Omar. 

Zâmbi larg, apoi îl îmbrăţișă zdravăn pe Ara. 

— Cât să fie, zece ani? Poate mai mult, dacă stau să mă 
gândesc. 

— De-o veșnicie, aprobă Ara, chiar dacă văzuse fotografia 
fostului său coleg de școală cu două zile în urmă, la secția de 
poliţie din Solna. 


56. 


După ședință și prânzul obișnuit, Bäckström se întoarse la 
muncă, închise ușa și încercă să inventeze un motiv plauzibil ca 
să se ducă acasă, pentru un somn foarte necesar și binemeritat. 
Se simţea obosit, puţin apatic, incapabil să se gândească la 
ceva. Se simţea și puţin bombat, și situaţia se înrăutăţi atunci 
când încercă să remedieze acest fapt. Când încercă să atenueze 
presiunea prin eliberarea unui tunet, se trezi victima unei 
surprize trădătoare și mai degrabă fluide. Situaţia era agravată 
și mai mult de faptul că în ziua aceea purta un costum de in de 
culoarea  fildeșului, așa că acum era nevoie urgent de o 
intervenţie activă. 

Mai întâi baricadă ușa cu scaunul vizitatorilor, trase jaluzelele 
și își dădu pantalonii jos, ca să poată evalua amploarea 
calamităţii care se abătuse asupra lui. Wu e bine, nu e bine 
deloc, se gândi el în timp ce inspecta urmele întunecate de pe 
inul albicios al șezutului pantalonilor lui bine croiţi. Nici nu se 

punea problema să încerce să se furișeze la toaletă îmbrăcat 
așa. 

Dat fiind că nu avea nici apă, nici prosoape de hârtie în birou, 
era obligat să sacrifice atât minunata lui votcă rusească, precum 
și batista de mătase pe care o băgase în buzunarul de sus 
atunci când plecase de acasă în acea dimineaţă. Din fericire, 
avea în biroul lui încăpător și o sticluță de aftershave și, cu un 
strop, reuși să ascundă aspectul olfactiv al perfidului său asasin. 

Zece minute mai târziu reuși să-și tragă pantalonii la loc și să 
stea la fereastră ca să-i aerisească, în timp ce chema un taxi și 
verifica, înainte de a pleca de la birou, că totul e în ordine. Dacă 
te găsești într-o situație critică, nu trebuie să te arunci cu capul 
înainte, se gândi Bäckström, strecurându-se discret, pe o latură, 
prin biroul principal în care își aveau locurile cei mai mulţi din 
echipa de investigaţie și, cum avusese grijă să ţină mobilul la 
ureche în tot acest timp, nu trebui decât să dea din cap și să 
mormăie către colegii pe lângă care trecea în drum spre ieșire. 

În taxi, în drum spre casă, încercă să-și refacă senzaţia de 
calm interior, în timp ce șoferul - care, judecând după culoarea 
pielii și simțul direcţiei, părea să fi sosit din Mogadishu în 
dimineața aceea - încerca să găsească Kungsholmen și 
Inedalsgatan, unde stătea Bäckström, iar când reuși în sfârșit să 
închidă ușa de la intrare în urma lui era deja 3 și jumătate după- 
amiaza. 

Odată ajuns în siguranță, putu în sfârșit să se ocupe de 
nefericita situaţie în care îl aruncase soarta. Mai întâi își scoase 
toate hainele și le aruncă în coșul cu rufe murdare, apoi făcu 
duș și își luă halatul, își turnă un Fernet-Branca sănătos, ca să-și 
liniștească stomacul, și se instală în faţa calculatorului, ca să 
vadă dacă primise vreo ofertă serioasă pentru ultimul sălaș al lui 
Isak. 

Bineînţeles că nu. Nu că s-ar fi așteptat la altceva într-o zi ca 
asta, se gândi el, încruntându-se dușmănos la cușca aurită din 
fața ferestrei, care ocupa inutil spaţiul acum, când se putea 
spera că fostul ei ocupant e în drum spre cimitirul de animale 
domestice. Chiar dacă el și Isak petrecuseră împreună doar șase 
săptămâni, de la sfârșitul lui martie până la începutul lui mai, 
aceasta fusese una dintre cele mai mari dezamăgiri din viaţa lui 
Bäckström. Mai delicat spus, o foarte gravă dezamăgire. 

Isak se dovedise a fi nu doar în general imposibil de educat, ci 
și mizerabil, într-o măsură aproape neverosimilă. Mânca 
încontinuu, suficient pentru un cal mic, și se căca asemenea 
unui elefant, în tot timpul cât mânca. După asta, își încheia 
fiecare masă risipind semintele, nucile, cojile, diversele 
delicatese pentru păsări și propriile excremente peste tot în 
jurul lui. Majoritatea acestora ajungeau pe podeaua de lângă 
cușca lui și până și femeia de serviciu și chelnerița preferată 
finlandeză a lui Bäckström, Viforul Alb, se plânseseră de Isak și 
sugeraseră că Băckstrom ar fi trebuit să se descotorosească de 
acel nemernic. 

— Ai vreo sugestie? o întrebase Bäckström. 

Și el avusese cam același gând și chiar contemplase 
perspectiva de a-l arunca la veceu, chiar dacă Isak era cam 
măricel pentru genul acesta de intervenţie și exista un risc 
considerabil ca el să se înţepenească pe drum în sifon. In cea 
mai rea eventualitate, ar fi putut să spargă ţeava cu ciocul acela 
coroiat și periculos și să provoace o inundație în clădirea în care 
locuia Bäckström. 

Finlandeza se oferise să-i sucească gâtul lui Isak cu mâinile 
goale, dar Bäckström se gândise bine la asta și îi respinsese 
oferta. În schimb, se dusese la magazinul de animale de 
companie ca să aibă o discuţie serioasă cu vânzătorul acela 
netrebnic care îl adusese în această situaţie nenorocită. li 
oferise chiar escrocului ocazia de a-l răscumpăra pe Isak la un 
pret drastic redus. Însă eforturile lui eșuaseră din cauza unei 
prăbușiri a pieței papagalilor folosiți. 

— De obicei în timpul verii își revine, spusese vânzătorul dând 
a scuză din umerii lui slabi. Atunci când oamenii sunt pe punctul 
de a pleca în vacanţă cu copiii, de obicei cresc vânzările de 
păsări la mâna a doua - perușii, de exemplu. 

În timpul verii, se gândi Bäckström, scuturând din cap. Pentru 
că Isak nu era doar mizerabil - era și un nemernic zgomotos. 
După numai o săptămână, distrusese somnul de regulă 
netulburat al lui Bäckström, chiar dacă făcuse exact așa cum îi 
spusese specialistul în papagali. Stingea toate luminile din 
cameră și acoperea cușca cu o pătură groasă, astfel ca până și 
micul Isak să-și dea seama că e noapte, că e timpul să se ducă 
în echivalentul cu pene al braţelor lui Morfeu și, mai exact, că e 

timpul să-și ţină pliscul până dimineaţă, când înlăturarea păturii 
semnala o nouă zi. 

Isak nu era de aceeași părere și îl trezea pe Bäckström în 
orice moment - preferabil la primele ore ale dimineţii - cu 
cârâitul lui răgușit, care despica tăcerea, noaptea și pacea 
spirituală precum un cuţit un ochi deschis. Ce dracu' mă fac 
acum? se întreba Bäckström. Spre sfârșitul perioadei lor 
împreună, își petrecea mare parte a zilei încercând să găsească 
o modalitate de a se descotorosi de torţionarul lui. 

A-I vinde pe internet era exclus, după ce Carlsson îi făcuse 
acea vizită acasă și aproape că îl terminase atât pe Bäckström, 
cât și supersalamul lui. Isak nu era doar mizerabil și zgomotos, 
ci și un calomniator deosebit de rău-voitor. In clipa în care 
deschidea ciocul în fața noilor lui proprietari, care atunci aveau 
să afle fără dubiu identitatea fostului său stăpân, Isak devenea 
combustibil de rachetă pentru limbile răutăcioase. Gândul la 
zvonurile care se puteau răspândi odată ce Isak ajungea la un 
nou stăpân era suficient ca să-i dea lui Bäckström transpiraţii 
reci. Același lucru era valabil și pentru ideea de a-l duce la 
veterinar pentru eutanasiere, în timp ce el și ceilalţi stăpâni de 
animale ar fi stat în sala de așteptare, ascultând ultimele 
cuvinte ale lui Isak. 

De asemenea, nu se punea problema să-l scoată pe micul lui 
prieten Siggy și să-i zboare capul, cel puţin nu în casa lui, ţinând 
cont de ce se întâmplase ultima oară când apartamentul lui se 
umpluse de fum de praf de pușcă. Ar fi fost încă și mai rău să 
urmeze sfatul finlandezei și să-l sugrume pe nenorocit. Era un 
risc mortal, se gândi Bäckström, dat fiind că aproape își 
pierduse un deget când încercase să-i dea o alună și să-l gâdile 
pe gât, în prima zi în care făcuseră cunoștință. 

Bäckström căzuse într-o meditaţie sumbră și își petrecuse 
întreaga săptămână reflectând la această chestiune, până când 
vecinul lui, micul Edvin, îi rezolvase problema. Chiar dacă avea 
doar zece ani și arăta ca o șopârlă cu ochelari. 


57. 


După un somn de după-amiază fortifiant, Băckstrom se simţi 
mult mai optimist și se folosi de acea ocazie ca să ia cina cu 

reporterul lui favorit de la ziarul de seară. Trecuseră deja peste 
24 de ore de la conferința de presă a poliţiei și era timpul să afle 
cât de multe știa a patra putere. _ 

Se întâlniră în barul lui obișnuit din Ostermalm, unde până și o 
celebritate naţională ca Bäckström era lăsată în pace și, imediat 
după ce băură câteva pahare înainte de masă, gazda lui 
Bäckström trecuse direct la subiect. 

— Cum merge? întrebă el, ridicându-și whisky-ul cu gheață. 
Aţi gasit Merţanul argintiu? 

— Colegii mei se luptă cu asta, răspunse Bäckström dând 
peste cap votca și imediat după ea câteva guri de bere rece 
cehească. 

— Și martorul vostru? continuă reporterul. Cum se descurcă? 
L-a identificat pe personajul ăla din fotografiile pe care i le-ai 
arătat? 

— Nu știu despre cine vorbești, spuse Bäckström. Am arătat 
fotografii la foarte mulţi oameni. 

Probabil a discutat cu taximetristul, se gândi el. 

— Mă gândeam la martorul care l-a văzut pe făptaș cum sare 
în Merţan, după ce a ieșit din casa lui Eriksson din Bromma, 
clarifică reporterul. 

— Tot nu știu despre cine vorbești, insistă Bäckström. Avem 
mai mulți martori care au văzut și mașina, și pe ocupanţii ei. Mai 
bine spune-mi cu cine ai discutat. Atunci poate că pot să te ajut. 

Acum ai la ce să reflectezi, se gândi el. 

Gazda lui se mulțumi să murmure gânditor, apoi făcu semn 
chelnerului să le ia comanda. 

— Ce să-ţi iau? întrebă el. Eu mă gândeam să iau piept de pui 
umplut. Ce crezi? 

— la-ţi liniștit, spuse Bäckström dând din umeri. Eu o să iau 
păstramă de vită cu rădăcinoase, încă o bere și încă puţină 
votcă. 

Bäckström făcu semn din cap chelnerului. 

Petrecură următoarea oră mâncând, bând și discutând alte 
lucruri, revenind la chestiunea arzătoare abia la cafea și coniac. 

— Ce zici de puţin unu la unu? sugeră reporterul. In ce-l 
privește pe avocatul nostru răposat, dl Eriksson, vreau să spun. 

— Începe tu, spuse Bäckström. Fă-mi o ofertă. 


VP - 181 


— Am numele făptașului vostru, bărbatul care s-a suit într-un 
Merţan argintiu. La ora 2 noaptea, după ce tocmai ieșise din 
casa lui Eriksson. Ce-mi poţi da în schimb? 

Categoric micul nostru taximetrist, se gândi Bäckström. Care 
a preferat o grămadă de bani în locul colegilor mei cretini. 

— Îți dau un sfat, spuse Bäckström. Cine v-a dat pontul ăsta 
se înșală asupra tipului. Așa că, dacă nu cumva vrei să arunci o 
grămadă de bani pentru o acuzaţie de calomnie, de care nu ai 
nevoie, și tot felul de alte tâmpenii, eu aș fi foarte atent înainte 
să public asta. 

— Ce te face să crezi asta? întrebă reporterul. Înţeleg din ce 
spui că noi suntem pe o pistă greșită. Cum poți fi atât de sigur? 

— Pentru că nu e el, spuse Bäckström. 

Avea o bănuială destul de certă pe cine preferase să nu 
identifice martorul lor, taximetristul, încă de când văzuse 
portretul-robot pe care același taximetrist îl ajutase pe Ek să îl 
creeze. 

— Dar cum poţi fi atât de sigur? insistă reporterul. Cum poţi 
să-ţi dai seama că vorbim de același tip? 

— Păi, eu vorbesc de Angel Garcia Gomez, spuse Bäckström 
dând din umeri. Dar, bineînţeles, dacă tu ai altă sugestie, n-am 
nimic împotrivă să facem schimb de nume. 

Judecând după expresia lui, nu avea altă sugestie, se gândi 
Bäckström. 

— Atunci cum poţi fi atât de sigur că nu e el? 

— Pentru că are un alibi pentru momentul crimei și, măcar o 
dată, numele lui nu ne-a fost dat de unul dintre asociații lui de la 
clubul ăla de fani ai motocicletei de vârstă mijlocie. 

— L-aţi filat, spuse reporterul, mai mult ca afirmație decât ca 
întrebare. 

— Nu pot să comentez acest aspect, după cum sunt sigur că 
îti dai seama. Are alibi. S-a terminat povestea. 

— De ce nu poți să fii niciodată cu adevărat fericit? spuse 
gazda lui oftând. 

e 

O oră mai târziu, după încă un coniac și un ultim pahar pentru 
a ura bun-venit verii care se apropia, Bäckström și gazda lui se 
despărțiseră în cei mai buni termeni. Chiar dacă nu făcuseră 
nicio afacere. 

— Mersi, Bäckström, mersi pentru pont, și încă și mai mult 
pentru avertisment, spuse reporterul. 

Asta deși nu reușise să smulgă de la Băckstrom nimic altceva 
decât un avertisment bine intenţionat de a nu se amesteca în 
treburi care nu îl priveau deloc pe el sau pe colegii lui. 

— Ce pot să fac în schimb pentru tine? 

— Ca de obicei, spuse Bäckström dând din umeri. 

Ban cu ban, se gândi el. 


58. 


După întâlnirea cu contactul lui favorabil de la a patra putere, 
Bäckström se duse direct acasă, la culcare. Nu mai trebui nici 
măcar să-și mai prepare o ultimă băutură ca să adoarmă. Se 
întinse pe patul lui bun și mare Hästens cu mâinile încrucișate 
pe burtă și, în timp ce aștepta să-i vină somnul, se gândi la 
micul Edvin, care îl ajutase să scape de Isak cel Groaznic. 

Edvin era mic și slăbânog. Subţire ca aţa dentară și mai scurt 
decât bucata pe care Bäckström o folosea în fiecare dimineaţă și 
seară ca să-și curețe coroanele dentare, bijuterii cu care, drept 
rezultat al prosperității lui crescânde, reușise să înlocuiască 
podoabele lui originale. Micul Edvin avea niște ochelari rotunzi, 
cu rame de plastic și lentile la fel de groase ca fundul 
borcanelor, și vorbea ca o carte cu litere foarte mici. O șopârlă 
mică și foarte citită, cu ochelari, care se mutase în clădire cu 
câţiva ani în urmă, împreună cu mama și tatăl lui. Singurul lucru 
bun era că primise o educaţie de modă veche și era singurul 
copil din familia lui și din clădirea în care el și Bäckström 
locuiau. 

Dar Edvin era, de asemenea, foarte util atunci când venea 
vorba de făcut mici comisioane, cum ar fi aducerea ziarului, a 
unor mixere pentru băuturi și a diverselor bunătăţuri de la 
escrocii care aveau un magazin de delicatese în centrul 
comercial de pe Sankt Eriksgatan. Dar aveau să mai treacă vreo 
câţiva ani până când Bäckström urma să poată să-l trimită în 
misiuni mai serioase de cumpărat băutură. Însă acea vreme 
avea să vină, iar Bäckström îl îndrăgea deja pe Edvin. De fapt, în 
momentele lui mai sensibile, se gândea la micul Edvin cu 

aceeași căldură cu care încă și-l mai amintea pe prematur 
dispărutul lui prieten Egon. 

Evert, Egon și acum micul Edvin, așa se gândea de obicei 
Bäckström la el și la cei apropiaţi lui. Acest mod de gândire era 
firesc pentru un suflet de bun creștin ca el. 

Faptul că Edvin se numea Edvin era un mic mister, dat fiind 
că mama lui se numea Dusanka și tatăl lui Slobodan, amândoi 
fiind imigranţi din Iugoslavia. În ciuda originilor lor și a faptului 
că nu avuseseră norocul de a se naște suedezi, erau amândoi 
oarecum în regulă. Părinţii lui Edvin aveau o agenţie de pariuri 
în Odenplan, iar tatăl lui, Slobodan, reușise, la foarte puţin timp 
după ce îl cunoscuse pe Bäckström, să-l ajute să-și spele 
veniturile suplimentare dobândite în diverse moduri, cu ajutorul 
cupoanelor de pariuri și al unor jocuri profitabile de pe internet, 
găzduite de niște site-uri de poker misterioase din străinătate. 
Pe scurt, era un membru liniștit și creativ al rețelei financiare în 
expansiune a lui Bäckström. 

Însă în primele stadii ale asocierii dintre el și Edvin existaseră 
în mod evident unele probleme. În primul rând, de exemplu, 
micul Edvin îl salutase de fiecare dată când se întâlneau, până 
când Bäckström îi spusese să termine cu prostia asta. Doar 
gorilele de la unitatea de reacţie rapidă și alte mamifere 
inferioare făceau așa ceva. Detectivii de la omucideri erau 
guvernaţi de reguli de etichetă diferite, iar în cazul micului Edvin 
era suficient să i se adreseze cu titulatura lui și să-i spună 
domnule inspector-șef. Așa se și întâmplase, iar marele salt în 
relaţia lor avusese loc atunci când micul Edvin venise cu o 
sugestie bună pentru modul în care Bäckström ar fi putut să se 
descotorosească discret și eficient de Isak. 

Intr-o dimineaţă de început de primăvară, când Isak începuse 
deja să-și manifeste adevărata lui natură, Bäckström și Edvin 
urcaseră împreună cu liftul la etajul la care locuiau amândoi, iar 
Edvin îi spusese că făcea parte dintr-un grup numit Biologi de 
Teren. In prima lui zi acolo, fusese ales în comisia care conducea 
departamentul responsabil în principiu cu studierea diverselor 
specii de păsări din ţară. 

— Biologi de Teren, spuse Bäckström. 

Dar să te dai pe internet și să cauti porno ce-are? La urma 
urmei, băiatul are 10 ani, se gândi el. 

— Asta m-a făcut să mă gândesc la papagalul dumitale, 
domnule inspector-șef, continuă Edvin. 

— Şi la ce te-ai gândit? spuse Bäckström. 

— Trebuie să faci în așa fel încât să nu zboare pe fereastră, 
domnule inspector-șef, spuse șopârla cu ochelari. Asta dacă i s- 
ar da voie să zboare prin apartament, vreau să spun. 

— De ce nu? întrebă Bäckström. 

Nu e o idee rea, se gândi el. Deschizi pur și simplu fereastra, îl 
gonești pe nemernic afară și speri ca în seara aia să se lase un 
frig strașnic. 

— Celelalte păsări din curte probabil l-ar ataca, spuse Edvin. 
S-ar putea sfârși foarte prost. 

— Foarte prost? Ce vrei să spui? 

— Păi în curte există coţofene, ciori și pescăruși. Și câteva 
păsări de pradă, chiar dacă locuim în mijlocul orașului. Acum 
câteva zile am văzut cum un uliu păsărar prinde o coțofană, 
chiar dacă era mult prea mare ca să fie o pradă potrivită pentru 
un uliu atât de mic. 

Serios? se gândi Bäckström, dar se mulțumi să dea din cap. 
Serios? 

e 

A doua zi dimineaţă, primele raze calde ale soarelui de 
primăvară își croiseră drum în apartamentul lui Bäckström și era 
imposibil ca bunul Dumnezeu să fi trimis un semn mai clar. 
Înainte să se ducă la muncă, Bäckström deschisese cușca lui 
Isak, lăsase ușa de la balcon larg deschisă și, doar ca să fie 
sigur, pusese un morman mare de alune pe masa de pe balcon, 
așa că atunci când se întoarse acasă, după obișnuitul lui prânz 
prelungit, era plin de speranță. 

Cum intră pe ușă, speranțele lui fură spulberate. Isak se 
întorsese în cușca lui, folosindu-se de această ocazie pentru a se 
căca pe orice întâlnise în drumul de întoarcere și, bineînțeles, îl 
întâmpină pe Bäckström cu obișnuitul lui cârâit, croncănit, dar 
cu un fel de melodie sincronă care străpungea inima gazdei și a 
stăpânului său deja copleșit. 

Ca și cum asta nu ar fi fost deja mai mult decât suficient, 
lăsase niște semne evidente ale prădăciunii pe care o făcuse în 
curte în absența lui Bäckström. Două coțofene moarte, cu găuri 
însângerate în piept făcute de un cioc coroiat deosebit de 
ascuţit, ca și o cioară de două ori mai mare ca el, care, în mod 

evident, scăpase cu viaţă, dar acum se împleticea într-o parte 
și-n alta pe un picior și jumătate și târând o aripă pe asfalt. De 
asemenea, Bäckström primise o scrisoare anonimă din partea 
unui vecin, care îl sfătuia pe un ton foarte categoric să-și țină 
mai bine sub control animalul domestic. Potrivit autorului, prima 
acțiune a lui Isak din dimineaţa aceea fusese să masacreze unii 
dintre vizitatorii obișnuiți ai măsutei pentru păsări pe care 
asociaţia locatarilor o instalase în curte. 

Ce dracu' s-a întâmplat cu uliul ăla care mi s-a promis? se 
minună Bäckström. A, mă rog, poate nu merge chiar din prima. 
Repetase procedura timp de o săptămână întreagă, aruncând la 
ghena pentru gunoi, necitite, un teanc de scrisori anonime care 
creștea rapid și rafinându-și tactica. Il urmărea pe Isak până 
când zbura afară din apartament și apoi se repezea și închidea 
ușa balconului, pentru a face imposibilă orice întoarcere în 
apartament pe timpul zilei. 

În primele câteva zile, lucrurile nu merseseră bine. Imediat 
cum se întuneca, Isak se întorcea pe pervazul de la dormitorul 
lui Bäckström și începea să scoată zgomotele lui neplăcute 
obișnuite, ca și când încerca să dea o gaură în geam cu ciocul 
lui coroiat, până când Bäckström ceda, în mijlocul nopţii, 
deschidea ușa de la balcon și îl lăsa să intre în rămășițele 
tragice care fuseseră cândva locuinţa lui. 

Lucrurile continuaseră cam în același stil zi de zi, până în ziua 
a șaptea, când speranţele lui fuseseră în sfârşit împlinite. La 
acest moment al reamintirii, Bäckström adormi. In ultimele două 
săptămâni fusese - era de sperat, dacă bunul Dumnezeu îi 
ascultase într-adevăr rugăciunile - din nou un om liber și, în 
timp ce moţăia înaintea miezului nopţii din ajunul Zilei Naţionale 
a Suediei, știa că atunci când se va trezi viaţa va fi mai bună ca 
înainte, acum că torţționarul lui, Isak, nu mai împărțea locuinţa 
cu el. 


59. 


Cam în același timp în care Bäckström era la bar cu 
reporterul, Ara și Omar deciseră să sărbătorească neașteptata 
lor revedere printr-o cină într-un mic restaurant libanez din 
centrul comercial Kista. Omar oferi cantităţi generoase de 

mâncare și băutură, iar Ara își descărcă sufletul și îi vorbi despre 
problemele pe care le avusese în ultimele câteva zile. Era o 
seară plăcută, o revedere foarte frumoasă. Atât de plăcută, de 
fapt, că Ara uită să-l întrebe pe Omar cum se făcea că poliţia are 
o fotografie a lui, pe care o mai și aleseseră ca să i-o arate 
fostului său coleg de școală, în timp ce el încerca să-i ajute să 
soluţioneze o infracţiune extrem de violentă. 

— Ce treabă nasoală, spuse Omar, scuturând din cap 
înțelegător. Te înţeleg că ești îngrijorat. De asta ai sărit în tavan 
când am apărut din spatele tău la ușă? 

— Da, tu ce crezi? spuse Ara. 

— În cazul ăsta, ai apelat la cine trebuie, spuse Omar, 
bătându-l pe braț liniștitor. Tipul pe care l-ai recunoscut... l-ai 
putea descrie? 

— Cred că da, spuse Ara dând din cap. Nu e genul pe care îl 
uiţi. 

— Bine, spuse Omar, scoțând un carneţel negru din buzunarul 
gecii. Bănuiesc că jurnalistul nu s-a apucat să-ți spună cum îl 
cheamă? 

— Nu, spuse Ara scuturând din cap. Niciun nume, doar că ar 
trebui să mă dau la fund. Mă gândesc să plec undeva. In 
Thailanda sau Dubai. Până se liniștesc lucrurile, adică. 

— Bine gândit, aprobă Omar. Dar cred că ar trebui să 
începem prin a afla cine e. 

Dar a pleca în străinătate până când totul se liniștea iar era o 
idee excelentă, potrivit lui Omar. Era complet de acord cu ea, 
însă, înainte ca Ara să plece din ţară, erau câteva chestiuni 
practice care trebuiau rezolvate. Și probleme pe care el 
promitea să le soluţioneze pentru el. 

— N-ai de ce să-ţi faci griji, spuse Omar bătându-l iar pe braţ. 
Promit că rezolv asta pentru tine. Înainte ca tu să pleci într-o 
mică vacanţă. Nu pentru că trebuie să fugi. Fuga nu rezolvă 
nimic. 

— Crezi că poţi să rezolvi asta pentru mine? Eu știam că ai 
făcut studii de inginerie civilă? 

Oare ce se predă de fapt la Institutul de Tehnologie? se gândi 
Ara. 

— N-ai de ce să-ţi faci griji, repetă Omar cu un zâmbet. 
Cunoașterea e putere. Cred că știi asta? 

Ara se mulțumi să dea din cap. Cunoașterea e putere, se 
gândi el. De asta au polițaii în dosarele lor o poză cu tine? 


60. 


Bäckström petrecu majoritatea Zilei Naţionale a Suediei în 
pat, în casa lui din Kungsholmen. Prima lui acţiune din dimineața 
aceea fu să trimită un e-mail către omul lui de încredere, Annika 
Carlsson, ca să-i spună că trebuia să preia comanda ședinței din 
ziua aceea a echipei de investigaţie, din trei motive. 

In primul rând, el avea nevoie de intimitate și de timp 
petrecut în singurătate ca să se gândească la caz. Un caz care, 
de asemenea - și acesta era al doilea motiv -, se apropia rapid 
de soluționare, în timp ce majoritatea muncii implica sortarea 
detaliilor și verificarea ca totul să fie în ordinea cuvenită. 
intenţiona să revină asupra acestui punct în timpul ședinței de 
vineri. Al treilea și ultimul motiv - ceva ce el spera să rămână cu 
totul între el și cel mai de încredere coleg al lui - era că, din 
nefericire, avea „un fel de porcărie la stomac” și, deoarece nu-i 
stătea în fire să pericliteze sănătatea colegilor, era evident că 
cel mai bine era să rămână acasă. Dacă în timpul ședinței din 
ziua aceea se întâmpla ceva important, el conta, bineînţeles, pe 
faptul că Annika avea să ia legătura cu el imediat. 

Ce s-ar putea întâmpla, se gândi Bäckström, scuturând din 
cap și turnându-și un Fernet mare din sticla de pe noptieră, 
după care reveni iar la răsfoirea acelor amintiri aproape magice 
ale ultimelor 24 de ore dinainte ca drumurile lui și ale lui Isak să 
se despartă. La modul ideal pentru totdeauna, la cum arătau 
lucrurile. 

e 

În ziua dinainte ca Isak să-l părăsească, Bäckström își dăduse 
în sfârșit seama ce să facă, iar când plecase de la secţia de 
poliţie din Solna ca să se ducă acasă, se oprise în drum la 
centrul comercial ca să cumpere o rolă mare de plastic și un 
furtun de cauciuc suficient de lung ca să ajungă de la robinetul 
de gaz de lângă cuptorul din bucătărie până la cușca lui Isak. 

Când ajunsese acasă, se întărise cu o votcă sănătoasă, după 
care se apucase de chestiunile practice, dar chiar în timp ce 
încerca să înfășoare cușca în plastic, cu lsak înăuntrul ei, 

lucrurile scăpaseră de sub control. Cu ajutorul ciocului său 
ascuţit, Isak sfâșiase plasticul la fel de repede pe cât îl putea 
instala Bäckström și nu se punea problema să dea drumul la 
gaz, dat fiind că Isak, în mod evident, decisese să-l ia pe 
Bäckström împreună cu el, în ultima lui călătorie. 

În cele din urmă Bäckström renunţase. Se așezase pe 
canapea, cu o a treia băutură ţeapănă, mulţumindu-se să se uite 
urât la Isak, în timp ce lua în considerare alte alternative. 

Dacă gazul nu funcționează, poate că electricitatea ar putea 
să producă rezultatul dorit, se gândise Bäckström, deoarece el 
era prin natura lui un om practic. Singura problemă cu această 
soluție este că eu nu dispun de abilitatea tehnică necesară 
pentru a o pune efectiv în practică. Asta ar însemna să angajez 
un electrician, ceea ce este exclus, chibzuise el oftând adânc. 
Cum poate fi atât de greu să omori un papagal? 

Însă lui Isak părea că nu-i mai pasă. Se apucase iar să scoată 
coaja de pe o alună și, în absenţa oricărei idei mai bune, 
Bäckström deschisese ușa de la balcon și îl lăsase în curte. După 
ce dormise cu asta în gând, Bäckström se dusese la barul din 
zonă să ia o masă bună, pe parcursul căreia reflectă încă o dată 
atent asupra chestiunii. Sfârșise prin a sta acolo mai multe ore, 
afundat în gânduri posomorâte și lipsit complet de idei, iar când 
se întorsese în sfârșit acasă afară era deja întuneric. 

Imediat cum închisese ușa de la intrare în urma lui, bâjbâise 
în tăcere prin apartamentul întunecos, apoi se ițise prudent la 
pervazul balconului, unde aștepta de obicei Isak la această oră a 
zilei, bătând în geam ca să fie lăsat să intre. 

Dar nu și de data asta. Nici urmă de Isak, cât se vedea cu 
ochii, iar Bäckström simţi dintr-odată cum îi renasc speranţele. 
Poate că Isak căzuse victimă unei bufnițe, se gândi el, dat fiind 
că micul Edvin îl informase în săptămâna anterioară că nici 
măcar Isak nu era în siguranţă în timpul celor mai întunecate 
ore ale nopţii. În mijlocul marelui oraș de piatră în care locuia 
Bäckström existau bufnițe care noaptea vânau. Cu aripi 
silenţioase și o precizie mortală, chiar dacă în jurul lor era 
întuneric beznă. 

e 

Când adormise, în cele din urmă, Bäckström era bine dispus. 
În sfârșit, probabil că cineva de sus îi ascultase rugăciunile. Abia 
când se sculă a doua zi, visurile lui fură zdrobite. După direcţia 

zgomotului, Isak era de cealaltă parte a storurilor și a ferestrei 
protectoare și își ascuţea ciocul de sticlă. 

Fir-ar a dracu”, te omor! se gândi Bäckström și scoase Siggy- 
ul din ascunzătoarea lui de sub saltea, trase siguranţa și se 
asigură că e un cartuș în cameră, după care se sculă din pat cu 
oarecare dificultate și se apropie încet de fereastră, ca să ridice 
storurile și să-l poată ţinti pe micul nemernic. Când întinse mâna 
după sfoara storului auzi dintr-odată un bubuit groaznic în geam 
care zgâlţăia întreaga fereastră. 

Ce dracu’ se întâmplă? Bäckström dădu drumul storului, 
deschise fereastra și se iți spre curtea interioară asfaltată. 

Isak zăcea întins în curte. In mod evident, dăduse peste un 
prieten nou, de un tip puţin mai dur decât obișnuiţii lui colegi 
alb-negru. Ceva maro, de două ori mai mare decât Isak, cu un 
cioc încă și mai coroiat ca al lui, îi sfredelea pieptul. In mijlocul 
acestei confuzii generale în care se trezise, Bäckström apăsase, 
din nefericire, trăgaciul micului Siggy. 

Căcat! Bäckström închise fereastra și trase storul în jos. 
Cartușul gol căzuse pe podeaua dormitorului, ceea ce era o 
palidă consolare, dat fiind că nu avea niciun chef să se repeadă 
în curte, în mijlocul nopţii, și să-l caute. 

Se furișă în hol, unde se opri lângă ușă și ascultă. Totul părea 
liniștit și Bäckström se întoarse încet în dormitor, dădu puţin 
storul la o parte și se iți afară. Isak zăcea în continuare acolo, pe 
spate, cu picioarele ridicate în aer, dar atacatorul lui maro și 
pestrit părea să fi părăsit terenul. 

În sfârșit, se gândi Bäckström. Micul nenorocit trebuie să fie 
mort de-a binelea, se gândi el, apoi se întoarse în patul lui 
Hästens minunat și moale. 

e 

După câteva ore, fusese trezit de cineva care, în mod evident, 
își prinsese degetul în soneria lui. 

Edvin, se gândi Bäckström când se uită pe vizor. Și părea și 
trist. Exact cum te-ai aștepta să arate un tânăr de 10 ani care 
trebuie să dea celei mai apropiate rude a lui Isak vestea morții 
tragice a acestuia. 

— S-a întâmplat ceva? întrebă Bäckström. 

— Să nu spui că nu te-am avertizat, domnule inspector-șef, 
spuse Edvin, dând din cap solemn. Uliul l-a răpus, exact cum am 
spus săptămâna trecută. 

— A murit Isak? spuse Bäckström, prinzându-și capul în mâini. 

— Din fericire nu, spuse Edvin. Cred că e posibil să-și revină. 
Trebuie să sperăm că va fi bine. 

Ce dracu’ vrea să spună mica șopârlă? Să sperăm că o să se 
însănătoșească? 

Cam cu o oră mai devreme, când micul Edvin coborâse în 
curte să-și ia bicicleta lui de teren încă și mai mică și să se ducă 
la școală, îl găsise pe Isak zăcând inconștient pe asfalt. La 
început crezuse că e mort, dar apoi descoperise că încă respiră 
și chiar auzea cum bate și pulsează inima lui mică de pasăre, 
așa că îl învelise în sacoul lui. Se repezise înapoi în apartament, 
iar draga lui mamă chemase un taxi și plecase la spitalul pentru 
animale. 

— N-am vrut să te alarmăm inutil, îi explică Edvin. 

— Și ei ce spun? Doctorii de animale, vreau să zic. 

— Nu trebuie să disperăm, domnule inspector-șef, spuse 
Edvin, bătându-l pe mână consolator. Cât mai există viață, 
există și speranță. 

e 

Atâta timp cât există viață, există și speranță și, judecând 
după primele note de plată care începuseră deja să sosească, 
Isak era în mod evident hotărât să-și bată joc de el cât mai mult 
posibil. Aproape două săptămâni de terapie intensivă pentru 
papagali, în timp ce oameni normali mor tot timpul ca muștele. 
Ce dracu' se întâmplă cu Suedia? se gândi el, scuturând din cap 
neconsolat. 


61. 


Când începuse ședința de marți dimineaţă a echipei de 
investigaţie, Annika Carlsson le spusese celor prezenţi că prelua 
temporar conducerea de la șeful ei, dar că Băckstrom trebuia să 
revină a doua zi. Voia ca deocamdată să ţină pentru ea motivele 
absenței lui și îi dădu cuvântul Nadjei. 

— Cum merge treaba cu Mercedesul, Nadja? 

— Încet, dar sigur, spuse Nadja. Mai avem de verificat cam o 
sută de vehicule. Dar nu cred că a scăpat deja prin plasa 
noastră. 

— Când crezi că am putea termina cu cele care ţi-au mai 
rămas? 

— E dificil de spus, răspunse Nadja scuturând din cap. O să 
avem nevoie de încă o săptămână, cel puţin. Și mă tem că 
ajungem în punctul în care va trebui să discutăm cu unii dintre 
proprietari ca să-i putem exclude. Dar merge. 

— Bine, spuse Annika Carlsson. Mai ai și altceva să ne spui? 

Încă un lucru, potrivit Nadjei Högberg, care decisese să se 
folosească de șansa absenței lui Bäckström ca să discute despre 
ceea ce ea și colegii ei găsiseră în calculatorul victimei. Ca să 
economisească timp, dacă nu și din alte motive, de asemenea 
ținând cont de zvonul insistent din interiorul poliției că 
Bäckström era responsabil pentru iniţierea așa-zisei perspective 
sexuale a anchetei asasinării lui Palme și că încă se credea că el 
e convins că asta e cheia asasinării prim-ministrului. 

— În ziua în care a fost omorât, Eriksson pare să fi petrecut 
peste nouă ore uitându-se la porno pe Internet, spuse Nadja. 
Site-urile pe care le-a vizitat sunt destul de neobișnuite, chiar și 
în contextul acesta. Multă pornografie violentă, sex cu animale, 
sex cu pitici și o grămadă de alte lucruri ciudate despre care 
probabil că n-ai vrea să-l întrebi pe Unchiul Olle. 

— Unchiul Olle? spuse detectivul inspector Stigson. Cine e? 

În puţinele ocazii în care se uita la televizor, rareori se abătea 
de la posturile sportive. 

— Psihologul care are un fel de emisiune de consiliere sexuală 
pe Canalul 5, spuse Nadja. Il cheamă Olle. Seamănă puţin cu o 
bătrână grasă. 

— A, bun, spuse Stigson. Unul din ăia. 

— Poate ar trebui să încerci și tu, spuse Annika cu un zâmbet 
crispat. Să te uiţi la Unchiul Oile și să vezi dacă prinzi niște 
ponturi, vreau să spun. Deci tu ce crezi, Nadja? E o zonă nouă 
pentru anchetă sau nu? Sau pur și simplu Eriksson e ca 
majoritatea bărbaţilor? 

— Păi, spuse Nadja, în acest caz anume e posibil ca el să fi 
fost exact opusul. Ca el să fi făcut asta în timp ce lucra, ca să 
spunem așa. Cel puţin dacă e să-l credem pe asociatul lui, 
Danielsson. Colegul nostru Bladh l-a întrebat deja despre asta. O 
să primești puţin mai târziu un e-mail cu transcrierea interviului. 

— Eriksson căuta porno pentru muncă? Explică-mi, înainte să 
mor de curiozitate, spuse Annika Carlsson. 

Potrivit celuilalt avocat, Danielsson, Thomas Eriksson luase un 
client nou cu doar câteva zile înainte să fie omorât. Clientul era 
un om de afaceri și antreprenor bine cunoscut, care fusese 
acuzat de hărţuirea fostei lui prietene, care avea de două ori 
mai puţini ani decât el, spărgându-i calculatorul și trimițându-i 
cantităţi enorme de pornografie pe care le descărcase de pe 
internet. 

— Calculatorul ei, site-ul ei, pagina ei de Facebook, totul, 
spuse Nadja, scuturând din cap. Dar nu există nimic care să 
sugereze că reprezentantul lui legal, Eriksson, împărtășea 
interesele aparte ale clientului său. Pare că acesta bifa articole 
de pe lista inclusă în ancheta noastră preliminară vizându-l pe 
clientul lui. l-am cercetat hard drive-ul și nu există nicio urmă 
anterioară că ar fi căutat porno. Și nu are niciun soft instalat 
care să șteargă automat orice urmă a vizitelor pe tipul ăsta de 
site-uri. Dacă mă întrebi pe mine, eu cred că ar trebui să 
abandonăm perspectiva asta. Toată treaba pare să fie legată de 
muncă - oricât de straniu ar putea să pară. 

— Dar altceva ai găsit? întrebă Annika. 

— Diverse notițe care se dovedesc a fi dificil de interpretat, 
dar probabil sunt de natură financiară, spuse Nadja. Plus urme 
de materiale similare pe hard drive-ul lui pe care pare să le fi 
șters după un timp relativ scurt. Eriksson pare să fi fost un om 
precaut în privinţa asta, dar promit să te anunţ dacă găsesc 
ceva care merită transmis. Dar nu cred că ar trebui să-ţi faci 
mari speranţe. Eriksson pare să fi fost tipul de om care se 
bazează pe memorie când vine vorba de ţinut secrete. 

Ca și tine, care ai supt asta odată cu laptele mamei, se gândi 
Nadja în sinea ei. 

Apoi urmașe Peter Niemi, dar nici el nu avea prea multe 
informaţii noi de adăugat în privinţa aspectului tehnic al 
anchetei. Se aștepta ca examinarea casei victimei să se încheie 
la începutul săptămânii următoare și ca primele rezultate de la 
Laboratorul Naţional de Criminalistică referitoare la urmele de 
ADN, fibre și amprente pe care le găsiseră la locul faptei, să 
ajungă cam în același timp. Incă nu reușiseră să găsească arma 
crimei. Ceea ce îl îngrijora foarte mult. 

— Când e vorba de obiecte boante clasice, de obicei le găsim 
la locul faptei, care, în nouă cazuri din zece - ca și în acest caz -, 
se află fie în casa victimei, fie în cea a făptașului. Sunt aproape 

întotdeauna crime nepremeditate, iar când situaţia explodează, 
cineva apucă ce-i cade în mână. Un ciocan, un vătrai, o bucată 
de ţeavă, o tigaie, un sfeșnic. Orice e suficient de tare și ușor de 
ținut e bun ca să zdrobești capul cuiva. 

— Dar nu și de data asta? spuse Annika Carlsson. 

— Nu și de data asta, confirmă Peter Niemi. Și asta mă 
deranjează. De data asta sunt destul de sigur că făptașul 
decisese deja să isprăvească cu Eriksson atunci când a ajuns și 
că plănuise să facă asta ca lumea. A adus instrumentul cu el, iar 
dacă ar fi să ghicesc aș spune că e vorba de ceva de lemn, cum 
ar fi o bâtă de baseball sau o măciucă. inclin să cred că e mai 
degrabă lemn decât metal din cauza modului în care arată 
rănile de la craniu. 

— Dar atunci când a ajuns el, Eriksson era deja mort, spuse 
Felicia Pettersson. 

— Exact, spuse Niemi. Era mort de câteva ore, nu există nicio 
îndoială în privința asta. El trebuie să-și fi dat seama de asta 
imediat, și totuși acest individ îl atacă și îi zdrobește capul, și 
aici încep eu să-mi fac griji serioase. 

— Ce vrei să spui? zise Annika. 

— De ce să fi făcut asta, când știa că îl omorâse deja cu 
câteva ore în urmă? lar între timp trebuie să se fi calmat puţin? 
Dar, de fapt, de ce să se întoarcă? 

— Ca să caute ceva ce îi scăpase prima oară, sugeră Annika. 
Pentru că și-a dat seama că Eriksson l-a păcălit. lar asta îl înfurie 
atât de tare că e dispus să atace un cadavru. 

— Foarte posibil, spuse Peter Niemi, ridicând braţele în mod 
sugestiv. Nici pe departe atât de improbabil ca ideea care mi-a 
intrat mie în cap, deși complică sigur lucrurile. 

— Continuă, spuse Annika Carlsson zâmbind. 

Peter e bun, se gândi ea. 

— Că el habar n-avea că altcineva îl omorâse deja pe Eriksson 
atunci când a venit să-l cotonogească. Dar e încă suficient de 
furios ca să atace cadavrul. 

— Sunt de acord cu tine, spuse Annika Carlsson, zâmbind încă 
și mai larg. Pare foarte, foarte improbabil. Aproape ca și cum 
victima noastră ar fi organizat o coadă ordonată în hol pentru 
toţi vizitatorii care aveau de gând să apară într-o seară de 
duminică perfect obișnuită cu intenţia expresă de a-l rupe în 
bătaie. 

— Știu, spuse Niemi zâmbind ușor. Pare puţin improbabil. 

— Păi o să ne dăm noi seama, spuse Annika dând din umeri. 
Nu mai aveai nimic să ne spui? 

— Un singur lucru. Am terminat analiza balistică. Cele două 
gloanţe pe care le-am găsit provin amândouă din arma lui 
Eriksson. Dar, bineînţeles, asta am presupus de la bun început. 

— Deci nu poţi să ne oferi nicio breșă pentru cazul ăsta? 
conchise Annika Carlsson. 

— Nu, recunoscu Niemi scuturând din cap, nicio breșă. Doar 
vigilenţa pe care o ai atunci când îţi dai seama că ești din ce în 
ce mai derutat. Dar sunt de acord cu tine. Mai devreme sau mai 
târziu totul o să înceapă să se lege. 

— Mai are altcineva ceva de spus? zise Annika Carlsson, 
privind în jurul încăperii. 

judecând după scuturările din cap unanime, era timpul să 
pună capăt ședinței. 

— Bine, spuse ea ridicându-se în picioare. O nouă ședință la 
ora 10 mâine, vineri, la care șeful nostru absent a promis să ni 
se alăture. 

e 

Imediat ce ajunse la biroul ei, Annika Carlsson îl sună pe 
Bäckström pe mobil, ca să-i ofere raportul promis despre cum 
merseseră lucrurile la ședință. 

— Facem progrese, dar nu am ceva deosebit să-ţi spun, îi zise 
Annika Carlsson. 

— Nu, bineînţeles că nu, răspunse Bäckström. 

— Deja îţi simţim lipsa, spuse Annika. Ce mai face sărmana ta 
burtică, apropo? Nu vrei să vin la tine cu niște supă de găină și 
apă minerală? 

— E foarte drăguţ din partea ta, Annika. Dar, ca să răspund la 
întrebarea ta: nu. Nu vreau supă de găină. Și nici apă minerală. 

— Păcat, spuse Annika. Promite-mi că-mi spui dacă te 
răzgândești. 

e 

Bäckström se abținu să facă astfel de promisiuni. În schimb, 
pur și simplu puse capăt convorbirii închizându-și mobilul. 

Ce femeie sinistră, se gândi Bäckström, scuturând din cap. 
Doar ca să fie sigur, se duse în hol ca să verifice că pusese 
lanţul de siguranţă de la ușă. Oricât de improbabil este ca acest 

lănțișor plăpând să poată ține afară pe cineva ca Annika 
Carlsson, se gândi el cutremurându-se. 


62. 


După conversaţia cu Carlsson, Bäckström decisese că 
probabil era mai sigur să părăsească apartamentul până când 
găsea un lăcătuș care putea să-i ranforseze intrarea în casa 
care, la urma urmei, se presupunea că e castelul lui. 

Prin urmare, după un mic dejun târziu, dar substanţial, se 
plimbase prin oraș. Soarele galben, cerul albastru, 20 de grade 
la umbră, exact ceea ce orice suedez adevărat avea dreptul să 
ceară într-o astfel de zi. Bäckström mersese pe malul lui Norr 
Mälarstrand, apoi se oprise într-un bar plasat strategic în aer 
liber și comandase rapid o votcă tonică răcoritoare. Rămase 
acolo câteva ore; instalându-și ochelarii de soare de 
supraveghere, ca să le vadă pe toate micile doamne care 
treceau pe lângă el, în timp ce își nota în minte toate ideile care 
îi apăreau în cap înainte de vizita de a doua zi la Miss Vineri. 

Ești un bărbat norocos, Bäckström, se gândi el. Eşti un mare 
mahăr. Femeile sunt toate nebune după tine, din ce în ce mai 
multe, tot timpul. Supersalamul era în formă, înaintea efortului 
din ziua următoare, iar avocatul Eriksson primise în sfârșit ceea 
ce merita. Dar era timpul ca el să se întoarcă acasă să se 
odihnească, înaintea obligaţiilor pe care le avea în seara aceea. 
După o privire rapidă spre ceas, goli a patra votcă tonică și-i 
spuse fetei care îl servise să-i cheme un taxi. Bineînţeles, primi 
în schimb un zâmbet orbitor. 

e 

În seara aceea, în timp ce stătea în fața calculatorului, 
alimentând mulțimea mare și crescândă care constituia fan 
clubul lui online, îi sună telefonul. Nu mobilul lui obișnuit, ci cel 
pe care îl folosea doar pentru gestionarea contactelor externe, 
iar acest apel anume venea din partea celui care era, fără 
îndoială, cel mai profitabil dintre ei toţi, vechiul lui prieten și 
tovarăș Gustaf Gustafsson Henning. Intermediar de artă de 
succes, celebru de la emisiunile de artă de la televizor și 
cunoscut în rândul prietenilor apropiaţi după porecla GeGurra. 

GeGurra începu prin a-și cere scuze pentru că nu mai luase 
legătura cu el de mult. Timp de mai multe săptămâni fusese în 
străinătate cu afaceri și se întorsese în patria lui iubită și în 
capitala ei regală în seara anterioară. 

— Ziua noastră Naţională, declară GeGurra cu emfază. 
Fiecare suedez întreg la minte știe că trebuie să sărbătorești 
Suedia însăși. Orice altceva e de negândit. E o obligaţie. Mi-am 
petrecut ziua cu o cunoștință de afaceri care are o locuinţă pe 
arhipelag. Heringi și votcă, muzică de Evert Taube și Jussi 
Björling la un gramofon cu arc minunat. A păstrat până și 
vechiul closet de afară, în caz că cineva simte nevoia unei 
experienţe cu o astfel de toaletă de modă veche. Ziua Naţională 
a Suediei trebuie sărbătorită în Suedia. Asta e o obligaţie pentru 
orice suedez întreg la mine, repetă GeGurra. 

Evident, o obligație și pentru unii țigani, se gândi Bäckström, 
dat fiind că, în urmă cu mulţi ani, îl ajutase personal pe GeGurra 
să elimine ultimele urme ale originii lui rome și a 
comportamentului său nechibzuit din adolescenţă care făcuse 
ca Juha Valentin Andersson Snygg să aibă dosar în arhivele 
Departamentului de Infracțiuni al Poliţiei Stockholm. 

— Ce pot să fac pentru tine? întrebă Bäckström. 

Era într-o dispoziţie excelentă, deși conţinutul plicului cafeniu 
pe care îl primise de la prietenul lui, dezvoltatorul imobiliar, se 
diminuase considerabil în intervalul a doar câteva zile. 

— Pentru început, mă gândeam să te invit la o masă bună, 
spuse GeGurra. Mâine-seară, dacă ai timp. Am o mică propunere 
de afaceri pe care aș vrea s-o discutăm împreună. 

— Sună minunat, spuse Bäckström. 

Parcă vedea deja în faţa lui un plic adevărat, ca pe vremuri de 
la GeGurra. De o grosime pe care acel dezvoltator imobiliar 
zgârcit nici nu și-o putea imagina. 

— Cu ce pot să te ajut? întrebă Bäckström. 

— Măcar de data asta, am senzaţia că ajutorul ar putea fi 
reciproc. Că aș putea să fac și eu ceva pentru tine, spuse 
GeGurra. Dar aș sugera să ne ocupăm de asta mâine. Ce zici, la 
Operakällaren, mâine-seară la 8? 

— In ordine, spuse Bäckström. 

Să ne ajutăm reciproc? se gândi el după ce convorbirea luă 
sfârșit. Cum ar fi putut GeGurra să-l ajute? 

63. 


Spre deosebire de Bäckström, Dan Andersson își petrecuse 
Ziua Naţională la biroul lui din sediul Serviciului Siguranţei din 
clădirea poliţiei din Kungsholmen. Stătuse acolo de dimineaţa 
devreme, asigurându-se că cei aproximativ treizeci de indivizi 
aflaţi în acea zi sub protecţia lui ajung acasă teferi. In capul 
listei, ca de obicei, se aflau regele, regina, prinţesa 
moștenitoare și alți patru membri ai familiei regale. 

Ca în atât de multe ocazii anterioare, părea că-și făcuse griji 
degeaba. Pe măsură ce ziua se scurgea, îi tăie de pe listă, unul 
câte unul, pe cei de care era responsabil, iar în ce privește 
cuplul regal putu să facă asta la ora 2 după-amiaza. Aceștia 
plecaseră de la sărbătorirea Zilei Naţionale a Suediei de la 
muzeul în aer liber Skansen ca să participe la o recepţie de 
prânz târzie în siguranța relativă a Palatului Regal din 
Stockholm. 

La ora 5 după-amiază, majoritatea activităţilor acelei zile se 
terminaseră. Nu se întâmplase nimic neobișnuit, iar Dan 
Andersson decisese să se ducă acasă, să alerge, să stea în 
saună și să-și încheie ziua cu o cină ușoară în compania dragei 
lui soţii. Însă lucrurile nu se întâmplaseră așa. În schimb, 
trebuise să mai rămână la muncă încă vreo câteva ore, ca 
rezultat al răspunsului pe care îl primise de la Departamentul de 
Informaţii referitor la raportul lui Jenny Rogersson despre 
baronul Hans Ulrik von Comer, care părea să fi fost agresat de 
un atacator necunoscut în parcarea de lângă Palatul 
Drottningholm, cu șaptesprezece zile în urmă. 

Dumnezeule mare! se gândi Dan Andersson, chiar dacă foarte 
rar cugeta în termenii ăștia. Apoi trimise un e-mail șefului său 
suprem, comisarul adjunct Lisa Mattei, solicitându-i o întâlnire 
pentru a doua zi. 

Primi un răspuns pe mobil după doar cinci minute, în timp ce 
intra în lift ca să coboare în garaj, să își ia mașina și să se ducă 
acasă, pe insulele de pe Lacul Mălaren. „Ora 14. LM”. Atât e de- 
ajuns, se gândi Dan Andersson în timp ce confirma primirea 
mesajului. Cel puţin atunci când erai Lisa Mattei și erai 
permanent la datorie, indiferent unde se întâmpla să te afli. 

64. 


Atunci când Ara și Omar se despărţiră, în sfârșit, miercuri 
seara târziu, Omar îl condusese deja pe Ara la apartamentul lui 
și, înainte de a pleca, îl îmbrăţișase și îi spusese să se dea la 
fund. Omar îi dăduse un număr de mobil pe care să-l sune dacă 
se întâmpla ceva. De asemenea, îi sugerase să se întâlnească a 
doua zi dimineaţă, când el avea să încerce să rezolve câteva 
detalii practice pentru vechiul lui prieten. 

— Ce zici? îl întrebă Omar. Trec pe la tine și te iau la ora 8 și 
începem cu un mic dejun împreună? 

— Bine, spuse Ara. Mâine sunt liber, așa că e în regulă. 

e 

Înainte să adoarmă, Ara își deschise telefonul și ascultă 
mesajele noi pe care le primise în seara aceea. Toate trei erau 
de la reporterul de la ziar și, cu fiecare mesaj la care Ara nu 
răspunsese, părea din ce în ce mai enervat. 

Primul mesaj fusese lăsat puţin înainte de ora 11 a acelei seri. 
Reporterul voia ca Ara să-l sune imediat, deoarece „apăruseră 
unele probleme referitor la conversațiile lor anterioare” și, cu 
cât le rezolvau mai curând, cu atât era mai bine și pentru el, și 
pentru Ara. 

Când înregistrase primul mesaj, reporterul păruse mai 
degrabă stresat decât enervat, dar când sunase iar, după o 
jumătate de oră, părea și foarte furios, și destul de beat. Ca toți 
ceilalți bărbaţi suedezi care își susțineau moralul scăldându-se 
în băutură, fără să aibă nicio importanţă dacă erau fericiţi, triști 
sau, de regulă, doar nervoși. Era ceva „al dracu' de în neregulă” 
cu pontul pe care i-l dăduse Ara și, ţinând cont de „mălaiul” pe 
care îl primise acesta, trebuiau să discute urgent. Ara putea să-l 
sune la orice oră din noapte. 

Al treilea apel venise imediat după miezul nopţii și mesajul 
reporterului era acum cât se poate de clar. 

„Bun, Ara. Nu știu ce dracu' crezi tu că faci, dar dacă vrei să 
ne tragi în piept, pe mine și ziarul, atunci trebuie să înţelegi clar 
o chestie, fir-ar a dracu’. Poţi să uiţi de ceilalţi bani. Uita-i, 
omule. Nu mai există, dacă nu cumva ai o explicaţie foarte 
bună. Dacă n-ai, vrem să ne dai înapoi ăia douăzeci și cinci pe 
care i-ai primit deja. Altfel, lucrurile o să devină foarte nasoale, 

bine? Așa că, pentru binele tău, Ara, suna-mă imediat ce 
primești mesajul”. 
e 

Să trag ziarul în piept? se gândi Ara, apoi închise iar telefonul, 
ca să fie sigur. Chiar și așa, rămase treaz mai multe ore până 
când să adoarmă. Stătu întins în pat, zvârcolindu-se și 
învârtindu-se, încercând să audă cel mai mic zgomot de pe casa 
scărilor și holul din fața apartamentului său. Când adormi, în 
sfârșit, avu coșmaruri și se trezi în mijlocul nopţii leoarcă de 
transpiraţie și perfect treaz, pentru că îi intrase în cap că cineva 
încearcă să-i spargă ușa. Se furișă în bucătărie, se înarmă cu cel 
mai mare cuţit pe care îl găsi, apoi se duse tiptil la ușa din față 
și se uită prin vizor. 

Casa scărilor era tăcută și pustie. Dar Ara rămase totuși acolo 
mai multe minute, ascultând și privind, doar ca să fie sigur, iar 
înainte să se culce din nou mai verifică de câteva ori broasca și 
lanțul de siguranţă. Chiar dacă avea numere de telefon de la 
polițiști, ziarul de seară și cel mai bun prieten al lui din școală, 
pe care i-ar fi putut suna dacă s-ar fi simţit câtuși de puţin 
îngrijorat. Căcat, omule, nu mai fi paranoic, îşi spuse Ara înainte 
să adoarmă, în sfârșit. 

e 

Omar apăru la puţin după 8, a doua zi dimineaţa. Părea într-o 
dispoziție excelentă și adusese atât micul dejun, cât și șase 
fotografii pe care le întinse între ei, pe masa din bucătărie. 

— Vită-te la ăștia doi, spuse Omar zâmbind. Il recunoști pe 
vreunul din ei? 

Evident, cunoașterea e putere, se gândi Ara în timp ce dădea 
din cap, după ce îi recunoscuse pe amândoi bărbaţii din 
fotografii. Unul era bărbatul pe care aproape îl călcase cu 
mașina cu câteva zile în urmă, iar pe celălalt îl recunoscuse 
pentru că îl dusese de numeroase ori cu taxiul. Categoric, 
cunoașterea e putere, iar Omar fusese întotdeauna cel care știa 
cel mai mult și își folosea cel mai bine cunoașterea. 

— ÎI recunoști pe vreunul din ei? repetă Omar. 

— Pe ăsta, spuse Ara, ridicând fotografia cu bărbatul cu ochi 
îngustaţi. El e cel pe care era să-l iau pe capotă. Cine e? Cum îl 
cheamă? 

— E un chilian dement. A venit aici cu maică-sa, când era mic. 
Angel Garcia Gomez. E complet nebun. | se spune Nebunul, El 

Loco în spaniolă. Așa îi spun prietenii lui. E mare șmecher la 
Hells Angels. 

— Pare un tip extraordinar, oftă Ara. 

— Și ăsta? spuse Omar, arătând spre fotografia cu celălalt 
bărbat de pe masă. 

— Știu cine e, pentru că l-am dus cu taxiul, spuse Ara. Fredrik 
Akare. 

— Fost șef al Hells Angels din Solna. Cel mai bun prieten al lui 
Garcia Gomez. Sunt ca niște fraţi siamezi. Nu umblă decât 
împreună. Dacă mă întrebi pe mine, e foarte posibil ca el să fi 
condus Merţanul pe care l-ai văzut și el să fi băgat faza mare 
când ai plecat tu. 

Din ce în ce mai interesant, se gândi Ara, dar se mulțumi să 
dea din cap. 

— Adună-te puţin, Ara, spuse Omar cu un zâmbet larg, 
bătându-l pe braţ. Omar o să se ocupe de asta. Prietenii lui 
Omar n-au de ce să-și facă griji. Cu atât mai mult cu cât e vorba 
de cel mai bun amic al lui Omar de pe vremea când eram doar 
niște elevi mucoși din Småland. 

— Ce o să facem? întrebă Ara. 

Noi, se gândi el. Nu eu. Ce o să facem? 

— M-am ocupat deja de problema ta. Pentru început, ţi-am 
găsit un loc nou în care să stai. Undeva unde să te poţi ascunde 
până o să vină timpul să pleci de aici. la-ţi doar strictul necesar 
și te duc eu cu mașina acolo. Și trebuie să suni la muncă, să-ţi 
iei liber pe termen nelimitat pentru boală. Dacă ai nevoie de 
adeverinţă medicală, îţi pot face eu rost. 

— Și ce fac cu jurnalistul? Mă tot sună și bate câmpii întruna. 

— Evident că o să păstrezi banii pe care ţi i-a dat. La urma 
urmei, tu ţi-ai ținut promisiunea și dacă el nu înțelege asta, e 
problema lui, nu a ta. Așa că de-acum înainte poţi să uiţi de 
asta. 

Omar băgă mâna în buzunar și scoase un telefon mobil nou. 

— Mobil nou, viaţă nouă și niciun motiv de îngrijorare. De 
acord? 

Ce altceva pot să fac? se gândi Ara, dând doar din cap. 

65. 


Deoarece era vineri, Bäckström decisese să mute ședința 
echipei de investigaţie la 10 dimineața, dar, chiar dacă el sosise 
la serviciu cu jumătate de oră înaintea ședinței, ca să aibă timp 
să-și pună gândurile în ordine înainte să înceapă, abia reușise să 
se așeze la birou că se auzi un ciocănit la ușă. Era Jenny 
Rogersson, cu pieptul palpitând și obrajii de un roz aprins, 
purtând o bluză de aceeași culoare și, poate, încă și mai 
excitantă decât fusese în timpul primei lor întâlniri din urmă cu 
patru zile. 

— la loc, Jenny, spuse Bäckström. Ce pot să fac pentru tine? 

Dacă ar respira doar putin mai tare și s-ar apleca putin mai 
mult, i-ar sări afară, se gândi el. 

— Sunt aproape sigură că avem o breșă în cazul nostru, 
șefule, spuse Jenny aplecându-se în faţă și potrivindu-și bluza în 
timp ce punea pe biroul lui un dosar subţire de plastic cu 
documente. Am făcut un rezumat în dimineaţa asta, ca punct de 
plecare în caz că vrei să-l discuţi cu ceilalţi la ședință. E aproape 
prea frumos ca să fie adevărat. 

— Probabil ar fi mai bine să-mi explici, spuse Bäckström 
aruncându-i jumătate din privirea lui de Clint. 

Se lăsă pe spătarul scaunului și își ridică picioarele pe birou. 
Le încrucișă, ca precauţie. 

— Martorul a luat iar legătura cu noi. 

— Care din ei? întrebă Bäckström. 

Trebuie să fie cel puțin o sută deja, dintre care poate doi sau 
trei s-ar putea dovedi a fi altceva decât puri fanteziști, se gândi 
el. 

— Martorul nostru anonim. Femeia din Drottningholm care a 
văzut cum baronul e atacat cu catalogul de licitaţii. A mai trimis 
o scrisoare, care a sosit dimineaţa asta. L-a recunoscut pe 
făptaș când i-a văzut fotografia în ziar. E sută la sută sigură că 
el e. 

— Și cine e? întrebă Bäckström, chiar dacă deja credea că știe 
răspunsul. 

— Avocatul Thomas Eriksson. Victima noastră. Am verificat în 
baza de date a numerelor auto. Ce spunea ea despre cifrele de 
9 de la sfârșit. Se potrivește, așa că și aici e sută la sută. 

Jenny bătu cu degetul în dosarul de plastic pe care i-l dăduse. 

— 9 la sfârșit? 

Despre ce dracu' tot vorbește? se gândi el. 

— Numărul de înmatriculare al mașinii făptașului, îi explică 
Jenny. Sunt sigur că ţi-amintești, șefule, că martora noastră - 
martora noastră anonimă, vreau să spun - a scris în prima ei 
scrisoare că nu-și amintește numărul de înmatriculare al mașinii, 
dar era destul de sigură că se termina cu unul sau poate chiar 
doi de 9. 

— Și ai verificat detaliile astea la vehiculul lui Eriksson? spuse 
Bäckström. 

— Sigur, șefule, spuse Jenny Rogersson zâmbind și luând 
dosarul pe care i-l dăduse. Am primit informaţia asta luni. Pentru 
că, bineînțeles, mașinile lui erau în garajul casei când el a fost 
omorât. Se pare că Eriksson avea la dispoziţia sa două vehicule: 
un 4x4 britanic, un Range Rover verde pentru care e înregistrat 
ca proprietar, și un Audi A8 negru care e deţinut de biroul de 
avocatură, iar numărul de înmatriculare al acestui vehicul se 
întâmplă să fie XPW 299. Nu că am dreptate? 

— Cred că ai dreptate, spuse Bäckström. Chiar dacă mi-e greu 
să cred că un poponar bătrân care se ocupa de antichităţi l-a 
omorât pe Eriksson. 

Dacă nu cumva fusese cel care se căcase pe el pe canapea, 
se gândi Bäckström. 

— Da, spuse Jenny, dând nerăbdătoare din cap. Și pe mine 
mă supără partea asta. E adevărat că nu m-am întâlnit cu el, am 
vorbit doar la telefon, dar ceva parcă nu e în regulă cu el. Pare 
în general unul dintre tipii ăia cu pretenţii. Așa că mă gândesc 
că e posibil să fi urmat o pistă greșită aici. Dacă vrei, șefule, îţi 
pot explica cum gândesc acum, când am descoperit conexiunea 
dintre Eriksson și tipul ăsta, von Comer. 

— Da, dacă poţi, te rog, spuse Bäckström. 

Ce vrea să spună prin „am” descoperit și „conexiune"? se 
gândi el. 

— La început am crezut că bătrâna aceea cu iepuri era în 
spatele la tot, Astrid Elizabeth Linderoth. Apoi am găsit 
conexiunea dintre asasinarea lui Eriksson și faptul că el era, 
evident, persoana care l-a atacat pe baron în parcare, dar apoi 
mi-am dat seama că și ea e victimă, pentru că îi fusese luat 
iepurele, adică... 

— Stai așa puţin, spuse Bäckström. În ce privește iepurele, 
țicnita aia de Fridensdal a fost cea care a avut ea grijă ca baba 
s-o ia razna. Vrei să spui că Fridensdal e în spatele la tot? 

Din ce în ce mai interesant, se gândi el. 

— Nu, spuse Jenny, scuturând din cap. Nici Fridensdal nu pare 
să se potrivească. În plus, ea a fost ameninţată de acel personaj 
oribil, în faţa căruia nu îndrăznea să stea ca martor. Trebuie să 
fie altceva, un făptaș necunoscut pe care încă nu l-am depistat 
și care e în spatele asasinării lui Eriksson, al atacului din parcare 
și al faptului că sărmana bătrână și-a dat iepurele în grijă, ca să 
nu mai amintim amenințările la adresa activistei pentru 
drepturile animalelor care a reclamat-o, Fridensdal. Dacă am 
putea să găsim persoana asta, eu sunt convinsă că totul s-ar 
clarifica. 

Bäckström se mulțumi să dea din cap. Mai întâi avem doi 
poponari care se păruiesc într-o parcare, apoi o babă nebună al 
cărui iepure e luat în grijă din cauza acțiunilor unei țicnite 
obișnuite care e la rândul ei amenințată de un golan adevărat și, 
în sfârșit, avem un avocat care e omorât în bătaie și apoi 
primește, pe deasupra, și o cotonogeală suplimentară când era 
deja mort. Și în spatele tuturor acestora e, evident, un singur 
făptaș, dar încă necunoscut. Capul micutei Jenny trebuie să fie 
singurul de nota 11 pe scara până la 10 a idioților din întreaga 
lume, se gândi el. 

— Ce facem acum, șefule? întrebă Jenny. Adică, cum mergem 
pe firul ăsta mai departe? 

— Bun, uite ce cred eu c-ar trebui să facem, spuse Bäckström, 
coborându-și picioarele de pe birou, în caz că supersalamul 
începea să-și facă încălzirea. Pentru moment, ce mi-ai spus mie 
rămâne între noi. Niciun cuvânt niciunuia din ceilalți. 

— Sună bine, aprobă Jenny. 

— Excelent, atunci ne-am înțeles, spuse Bäckström. 

Așa n-o să trebuiască să văd cum Carlsson te trage afară de 
urechi, se gândi el. 

— Doar o întrebare, șefule, spuse Jenny. 

— Te ascult, spuse Bäckström. 

— Ce facem cu Serviciul Siguranţei? Va trebui să-i informăm 
despre asta, nu-i așa? Vreau să spun, conform acelei reguli, 
avem datoria de a-i anunţa. 

— Bineînţeles, spuse Bäckström, dând ursuz din cap. 
Bineînțeles că trebuie să informăm Serviciul Siguranţei. Se 
înţelege de la sine. Cea mai bună idee ar fi ca tu să le trimiţi 
imediat rezumatul tău. 

Asta o să le dea scribălăilor ălora ceva la care să se 
gândească peste weekend. Probabil ar fi în stare să facă din acel 
poponar care se ocupă de antichități încă un scandal regal, se 
gândi el. 

— Memoriul meu e deja scris, așa că n-o să fie o problemă, 
spuse Jenny dând din cap și fluturând hărtiile din mână. O s-o 
fac imediat. 

— Foarte bine, aprobă Bäckström. Acum te rog să mă scuzi. 
Am câteva chestiuni de pregătit înaintea ședinței. 

Nota 11 nu e suficientă, se gândi Bäckström în timp ce ea 
închidea ușa în urma ei. Jenny e categoric un 12. Cu un cap ca 
ăsta e, în mod clar, absolut unică. 


66. 


Dan Andersson era un om prudent. Când solicitase o întâlnire 
cu Lisa Mattei, cu o zi în urmă, îi trimisese prin e-mail și o scurtă 
explicaţie. Deoarece era și un om concis, cu talentul de a vedea 
detaliile importante, nu avusese nevoie de mai mult de două 
pagini ca să-i ofere șefului său suprem tot ce era de știut. Nu 
era o chestiune de securitate prioritizată și i se adresa exclusiv 
ei, doar în cazul în care lucrurile luau o întorsătură neașteptată 
și urâtă. 

Pentru început, îi oferise o scurtă descriere a persoanei din 
centrul întregii povești. Un baron de 63 de ani, cu doctorat în 
istoria artei. Căsătorit în ultimii treizeci de ani cu aceeași 
femeie, tatăl a doua fiice adulte, ambele căsătorite, și - acesta 
fiind aspectul esenţial - nu tocmai unul dintre cei mai apropiaţi 
prieteni ai cuplului regal, chiar dacă îi cunoștea personal și se 
întâlnise cu ei de numeroase ori, în circumstanțe private. In 
ultimii aproximativ douăzeci de ani, el și soţia lui închiriaseră o 
vilă aflată la doar câteva sute de metri de Palatul 
Drottningholm, care aparţinea portofoliului imobiliar al curții. 
Motivul pentru care intraseră în acest grup exclusivist de chiriași 
era originea foarte aristocratică a soţiei lui. 

În ciuda acestui titlu, Hans Ulrik von Comer nu avea o 
proprietate imobiliară sau domeniu al lui, ceea ce fusese un 
motiv de îngrijorare pentru viitorul lui socru atunci când el o 
ceruse în căsătorie pe fiica lui cea mică. După o oarecare 
ezitare, ducele - viitorul lui socru - se înduplecase. Avea patru 
fiice și un fiu, care urma să preia marele domeniu cu 
transmitere exclusiv masculină pe care familia lui îl deținuse și 
gestionase în ultimele trei secole, iar pentru el asta era tot ce 
conta. Supravieţuirea familiei, faptul că fiul cel mare avea să le 
perpetueze neamul și să transmită mai departe pământul lor. 

Lucrurile stătuseră așa timp de peste 300 de ani și era de 
sperat ca ele să continue la fel și în anii următori, în ciuda 
semnelor îngrijorătoare ale lumii moderne. Cu zece ani în urmă, 
socrul lui von Comer murise la vârsta respectabilă de 90 de ani, 
dar, deoarece fiul lui trăia conform mottoului familiei și după 
tradițiile strămoșilor săi, bătrânul duce era liniștit atunci când își 
încheie pelerinajul lumesc. Cel mai mare copil al lui, singurul lui 
fiu, fusese un prieten apropiat al Maiestăţii Sale Regele încă din 
copilărie. Un prieten suficient de apropiat ca să poată obţine o 
mică favoare sub forma unei case aflate în apropierea Palatului 
Drottningholm pentru sora mai mică și cumnatul mai puţin 
norocos decât el. 

După descrierea persoanei aflate în centrul raportului său, 
Dan Andersson trecuse la cele două evenimente care Îi 
tulburaseră suficient pentru a simţi că merită să-și informeze 
șefa în legătură cu ele. Primul, incidentul din parcarea de lângă 
teatrul palatului, din seara de duminică, 19 mai, despre care 
poliția din Solna informase Serviciul Siguranţei. Dan Andersson 
reușise să  condenseze descrierea evenimentelor în 
cincisprezece rânduri. Deși împărtășea convingerea colegei sale 
mai mici în grad Rogersson că baronul, în ciuda afirmațiilor sale 
contrare, fusese într-adevăr atacat, poate chiar victimă a unei 
agresiuni cu circumstanţe agravante, acest lucru în sine nu ar fi 
fost un motiv suficient pentru a o deranja pe Lisa Mattei. 
Factorul decisiv în întreaga chestiune fusese o observaţie a 
propriului lor departament de informaţii, atunci când el ceruse o 
verificare a trecutului și mediului pe care îl frecventa von 
Comer. 

Vineri, 31 mai, regele și regina dăduseră o cină la Palatul 
Drottningholm pentru aproximativ cincizeci de invitați, 

majoritatea dintre ei prieteni personali. Chiar dacă cina nu era 
ceva deosebit de grandios, mai mulţi invitaţi erau suficient de 
importanţi ca să solicite desfășurarea unui total de opt 
bodyguarzi. De asemenea, ocazia fusese una mai veselă decât 
anticipase Serviciul Securităţii. Petrecerea se prelungise până 
după miezul nopţii, iar la ora 10 a acelei seri ofițerul de serviciu 
însărcinat cu unitatea de protecţie personală trebuise să 
înlocuiască doi bodyguarzi care erau de serviciu încă de 
dimineață și, de asemenea, trebuiau să se prezinte la lucru a 
doua zi dimineaţa devreme. 

Din motive rămase neclare din raportul de informare pe care 
îl oferise Dan Andersson, cei doi colegi care fuseseră eliberaţi 
din serviciu ca să poată să se ducă acasă și să doarmă 
deciseseră totuși să încheie seara cu o scurtă plimbare cu 
mașina pe străzile închise către palat. Probabi/ doar să verifice 
dacă totul e în regulă, dat fiind că treceau pe acolo, se gândi 
Dan Andersson. El îi aprecia pe ofițerii care manifestau o astfel 
de inițiativă. 

Când trecuseră pe lângă casa în care locuia baronul von 
Comer, ei observaseră ceva care îi determinase să întocmească 
chiar în seara aceea un raport despre incident. 

Baronul von Comer primise vizita a doi bărbaţi, genul de 
oameni cu care în general nu te-ai aștepta ca o persoană ca el 
să se asocieze. Baronul și cei doi vizitatori ai lui stăteau în 
grădina din fața ușii de la intrare pe jumătate deschise a lui von 
Comer și, înainte de despărţire, el dăduse mâna cu amândoi, 
chiar dacă fotografiile de filaj făcute de bodyguarzi păreau să 
sugereze că mai degrabă oaspeții lui decât von Comer însuși 
avuseseră această iniţiativă, întinzând mâna spre el. 

Unul dintre cei doi bodyguarzi, un recrut recent al acestei 
unităţi, era un detectiv inspector femeie de 31 de ani. O chema 
Sandra Kovac și își petrecuse toţi cei zece ani din poliţie lucrând 
în supraveghere. Când absolvise academia de poliţie, fusese 
recrutată direct de Serviciul Siguranței, iar după câţiva ani îl 
însoţise pe șeful ei atunci când acesta se mutase la Infracțiuni 
Naţionale, unde intrase în unitatea de supraveghere. Lucrase 
într-un grup care se axa pe cartografierea activităţilor unui 
număr de aproximativ o sută de oameni extrem de periculoși 
din crima organizată din ţară. 

Sandra Kovac avea o reputaţie foarte bună printre colegi. 
Poseda toate calităţile care caracterizează un ofiţer de 
supraveghere de prima mână. Acumulase foarte multe 
cunoștințe, se știa că lucrează doar cu fapte sigure și îi 
recunoscuse imediat pe ambii vizitatori ai lui von Comer. 

— La naiba! Treci mai departe și oprește, ca să pot să fac 
niște fotografii bune, spuse Kovac. 

Intinse mâna după aparatul de fotografiat din torpedoul din 
faţa scaunului pasagerului. 

— Nu știam că lucrezi freelance pentru revistele de scandal, 
oftă colegul ei mai în vârstă. 

Acesta aștepta cu nerăbdare deja de prea mult timp să se 
ducă să se culce. Dar pentru că Kovac era așa cum era, evident 
că făcu ce i se ceruse. Trase discret într-un loc de parcare gol la 
o sută de metri mai încolo și stinse farurile. 

— Cel cu sacou albastru e baronul Hans Ulrik von Comer, 
spuse colegul ei. Dacă nu mă crezi, uită-te în orice număr al 
revistelor de care am pomenit. Se spune că e unul dintre cei mai 
mari linge-blide din ţară. Stă și rânjește pe orice pagină, dacă e 
ceva gratis de mâncat și băut. 

— Lasă-l pe el, spuse Kovac în timp ce făcea primele 
fotografii. Ceilalţi doi mă interesează. 

— Dar cine sunt? o întrebă colegul ei. Eu habar n-am, dar 
dacă mi-ai cere să judec după cum arată, aș risca să presupun 
că nu locuiesc în zonă. Și nici nu par prieteni ai Maiestăţii Sale, 
cu toate porcăriile din ziare. 

— Hells Angels, spuse Kovac. Stan și Bran pe motociclete. Ăla 
imens cu geacă de piele, cel cu coadă la spate, e Fredrik Åkare, 
iar cel care e jumate cât el și cântărește doar 90 de kile e cel 
mai bun prieten al lui. Îl cheamă Angel Garcia Gomez. Cunoscut 
de obicei ca Nebunul, El Loco. Și asta e o poreclă afectuoasă, 
dacă te întrebai cumva. 

— Înţeleg ce vrei să spui, zise colegul ei dând din cap. În acest 
caz, mai am o singură dorinţă. 

— Și anume? spuse Kovac potrivind teleobiectivul și făcând 
ultimele câteva fotografii, după care puse aparatul de 
fotografiat la loc pe podea. 

— Să scrii tu raportul. Pentru că eu vreau să ajung acasă și să 
mă culc. 

— Nu-ţi face griji, spuse Kovac scoțându-și mobilul. Mă apuc 
de el acum, în timp ce tu îi urmărești să vedem unde merg. 

— Am citit pe internet că Angels ar avea o mare întrunire în 
Skâne weekendul ăsta. Așa că aș presupune că se îndreaptă 
spre... 

— Nu cred, îl întrerupse Sandra Kovac. Mă gândesc că doar o 
să treacă podul și o să se întoarcă la micul lor club de lângă 
Aeroportul Bromma. 

(J 

— Ai avut dreptate, declară colegul lui Kovac după 15 minute. 

Åkare și Garcia Gomez descuiară poarta gardului înalt, cu 
sârmă ghimpată deasupra, care înconjura clubul lor din 
Ulvsunda, devenind invizibili pentru Kovac și aparatul ei de 
fotografiat. 

— Bineînţeles că aveam dreptate, și fotografiile sunt foarte 
bune și ele, spuse Sandra Kovac, care nu își câștigase reputaţia 
din întâmplare. 

e 

„Prin urmare, contactele personale ale baronului Hans Ulrik 
von Comer oferă unele motive de îngrijorare”, concluzionă 
inspectorul-șef Dan Andersson la sfârșitul rezumatului pe care îl 
trimisese prin e-mail șefei lui. Pentru a-și susține expunerea, 
atașă fotografiile de filaj pe care le făcuse detectivul inspector 
Kovac, ca și raportul înaintat de ea în aceeași seară în care 
făcuse fotografiile. 

A doua zi dimineaţă - cu patru ore înainte de întâlnirea 
stabilită între inspectorul-șef Dan Andersson și comisarul 
adjunct Lisa Mattei - Poliţia din Solna îl contactă iar și Dan 
Andersson trebui să-și amâne prânzul, dat fiind că informaţiile 
de rutină pe care avea de gând să le ofere șefei lui tocmai se 
transformaseră într-o problemă de securitate de maximă 
prioritate, care necesita, la rândul ei, o anchetă mai minuțioasă. 

Devine din ce în ce mai rău, se gândi el oftând, chiar dacă știa 
că are tendinţa de a-și face griji inutil. 


67. 


Şedinţa de vineri a echipei de investigaţie. Bäckström începu 
așa cum o făcea întotdeauna. Același limbaj corporal, aceleași 

gânduri, aceleași cuvinte. Se așeză în capul mesei lungi, se 
instală confortabil, se aplecă în faţă, cu coatele sprijinite de 
masă și mâinile sub bărbie, și examină echipa adunată în jurul 
mesei. Odată cu aceste gesturi introductive, mesajul lui deveni 
cât se poate de clar. 

A doua zi după Ziua Naţională a Suediei, numărul membrilor 
echipei era serios afectat, iar motivele pe care le dăduseră, ca 
de obicei, păreau să acopere tot în afara faptului că oamenii 
voiau să-și ia o zi liberă suplimentară între ziua naţională și acel 
weekend, obţinând astfel un interval care se întindea de 
miercuri seară până luni dimineaţă. Nemernici leneși și inutili ce 
sunteți, o săptămână întreagă făcută praf, se gândi Bäckström. 
Dar, dat fiind că printre absenţi se numărau și Alm, și 
Andersson-Trygg, decise să nu facă mare caz de asta. 

— Bun, spuse el. S-a întâmplat ceva între timp? 

— De fapt, da, spuse Peter Niemi. Poate n-o să crezi, dar am 
primit un răspuns de la Laboratorul Naţional de Criminalistică. A 
sosit acum o oră. Se referă la ADN-ul din probele de sânge pe 
care le-am găsit lângă ușa terasei. 

— Garcia Gomez, spuse Bäckström, amintindu-și portretul- 
robot. 

— Chiar el, confirmă Niemi. Se potrivește cu Angel Garcia 
Gomez și, măcar o dată, putem ignora posibilitatea să fi fost 
altcineva, pentru că șansele sunt mai puţin de unu la întreaga 
populaţie a planetei. Nu că ar fi o mare surpriză, dacă ţinem 
cont de portretul-robot și de ce ne-a spus martorul taximetrist 
despre bărbatul care șchiopăta. 

— Bine, spuse Bäckström. In acest caz, aș vrea câteva idei 
bune despre modul în care sângele lui a ajuns pe ușa terasei lui 
Eriksson. 

— Eu înclin să cred în scenariul următor, spuse Niemi. Garcia 
Gomez și șoferul lui, care putem presupune că era unul dintre 
prietenii lui motociclişti și, dacă mă întrebi pe mine, eu aș paria 
pe Fredrik Åkare... În fine, Garcia Gomez și șoferul lui apar 
acasă la Eriksson la 2 noaptea. Garcia Gomez intră în casă, 
singur sau însoţit. Ușa de la intrare e descuiată și Eriksson e 
deja mort. Garcia Gomez e furios. Așa că îi zdrobește și capul. 
Câinele, care e afară, pe terasă, începe să latre ca un nebun și 
Garcia Gomez iese afară să-i închidă gura. Lovește câinele în 
spate cu același instrument pe care l-a folosit pe Eriksson și îi dă 

lovitura de graţie tăindu-i gâtul. În timp ce face asta e mușcat 
de coapsă. Părăsește casa aproape imediat. Nu e niciun semn 
că ar fi căutat ceva. 

— Asta ridică mai multe probleme, spuse Bäckström, lăsându- 
se pe spătarul scaunului și arcuindu-și degetele. Daţi-mi 
obiecțiile obișnuite pe care ne putem aștepta să le inventeze el. 

— Sângele lui a ajuns acolo cu o ocazie anterioară, în timp ce 
îl vizita pe Eriksson, spuse Felicia Pettersson. Ceea ce e evident 
o minciună, dar nu poate fi dovedit dincolo de orice îndoială, 
pentru că mostra noastră de ADN nu are o ștampilă cu data. 

— Nu, nu are, o aprobă Annika Carlsson. Și mai există 
posibilitatea ca ADN-ul lui să fi fost plantat la locul faptei. Am 
auzit și lucruri mai incredibile de la cei asemenea lui. 

— Sigur, spuse Bäckström dând din umeri. Dar totuși, cea mai 
mare problemă trebuie să fie că Garcia Gomez... după toate 
probabilitățile, cel puţin... are un alibi pentru momentul crimei. 
Rănile pe care le poate avea, când o să avem ocazia să ne 
uităm la ele, puteau fi produse în timpul acelei competiţii de 
arte marţiale la care a participat, în timp ce altcineva se ocupa 
de nefericita noastră victimă. 

— Atenţie, mușcatul nu e permis, interveni Stigson, care era 
un fel de expert în concursurile televizate de arte marţiale. In 
artele marțiale, vreau să spun. Poate putem stabili 
corespondenţa dintre dinţii câinelui și rana de la coapsa lui 
Garcia Gomez... 

— Dar tot are alibi pentru crima însăși, îl întrerupse 
Bäckström. Și chiar dacă recunoaște că a fost în casa lui 
Eriksson, Garcia Gomez putea pur și simplu să se fi apărat de un 
câine nebun care s-a aruncat dintr-odată la el. Care e problema 
cu o acuzaţie de cruzime cu circumstanţe agravante împotriva 
unui animal? Că nu e de-ajuns în cazul ăsta! Daţi-mi ceva mai 
mult de-atât. 

Bäckström se uită urât la Stigson. 

— Dacă vrei, pot să emit un mandat de reţinere, spuse Lisa 
Lamm, dând din cap binevoitor spre Bäckström. Dacă nu pentru 
altceva, măcar ca să-i dăm ocazia să spună pretextele pe care 
tocmai le-am auzit. Mi-a fost dat să aud o grămadă de lucruri de 
felul ăsta. 

Destul de atrăgătoare, se gândi Bäckström. Și categoric deloc 
proastă, ţinând cont că acesta era, practic, primul lucru pe care 
îl spusese ea în timpul acestor ședințe. 

— Ţi-aș fi recunoscător, spuse Bäckström. Dacă putem ţine 
mandatul în așteptare o zi sau două, ar fi și mai bine. Aș vrea să 
aflu ceva mai multe despre el înainte să-l închidem. 

— Mă ocup eu de asta, spuse Nadja. 

— Uneori e important să nu te grăbești, spuse Băckstrom, 
oftând ca să-și sublinieze ideea. Și e puţin probabil ca cineva 
precum Garcia Gomez să fugă de noi. Scoateţi tot ce avem 
despre el, ca să avem despre ce discuta atunci când îl închidem. 
Apropo, are cumva un Merţan argintiu? 

— Niet, spuse Nadja zâmbind. Asta înseamnă „nu” în rusă, 
dacă nu știaţi cumva - da, am verificat deja asta. Nu are, și nici 
bunul lui prieten Fredrik Akare. l-am căutat când am făcut prima 
verificare încrucișată a suspecţilor posibili cu lista cu mașini 
posibile. După cum sunt sigură că vă amintiţi, Akare a apărut 
devreme în anchetă, atunci când am discutat cu colegii de la 
muncă ai lui Eriksson și, doar ca să fim siguri, i-am verificat pe 
toți cei din jurul lui care erau în baza de date a serviciului de 
informaţii, și printre ei era și Angel Garcia Gomez. În ce privește 
vehiculele, avem mai puţin de o sută de văzut și am trecut la 
verificări manuale. De asemenea, am început să examinăm 
finanţele lui Eriksson. Colegul nostru Bladh se ocupă de asta. 

— Mai avem și altceva? întrebă Bäckström. 

— Lucrurile se mișcă, spuse Annika Carlsson. Dacă mă întrebi 
pe mine, sunt destul de sigură că Fredrik Akare și Garcia Gomez 
știu despre ce e vorba. In ciuda așa-numitului alibi al lui Garcia 
Gomez. 

— Cu atât mai mult trebuie să găsim ceva cu care să-l 
atacăm, spuse Bäckström, deja nerăbdător să plece de acolo. 

Abia aștepta să-și continue rutina lui obișnuită de vineri: un 
prânz revigorant, Miss Vineri, apoi un somn lung înainte să vină 
ora unei cine bune cu GeGurra. Un sfârșit demn de o săptămână 
plină de muncă grea de poliție - practic, o lume mai bună, se 
gândi el. 

— Ce facem peste weekend? întrebă Carlsson. 

— Ce vrei să spui? răspunse Bäckström. Eu o să lucrez. 

Să ai la ce medita, se gândi el. 

— Cu ședințele noastre, vreau să spun. 

— Următoarea ședință e luni, spuse Bäckström. Dacă se 
întâmplă ceva, putem oricând să vorbim la telefon și să stabilim 
altceva. 

— Luni, la ora 9? întrebă Annika. E bine așa? 

— Sigur, spuse Bäckström dând din umeri. N-aș vrea să te 
împiedic eu să te trezeşti la miezul nopţii. Însă aş vrea să 
rezolvăm un lucru acum. Martorul nostru, taximetristul. Aduceţi-l 
la secție, puneţi-l în faţa unor fotografii și faceţi în așa fel încât 
să-l identifice în sfârșit pe Garcia Gomez. 

— Ce te face să crezi că o să-l identifice? întrebă Annika 
Carlsson. Adică, am vorbit deja de patru ori cu el. 

— Atunci faceți-l să se răzgândească, spuse Bäckström. N-ar 
trebui să fie prea greu, ţinând cont de portretul-robot pe care ni 
l-a dat. Bărbatul pe care l-a văzut era, evident, Garcia Gomez. 
Doar că nu îndrăznește să-l identifice, asta e tot. 

— Aș mai putea să fac și altceva ca să ajut? întrebă Lisa 
Lamm. 

— Ai putea să-l suni pe legistul acela și să-l întrebi ce naiba 
are impresia că face, spuse Bäckström. 

— De fapt am făcut-o deja, răspunse Lisa Lamm. El și cu 
colegii lui încă se luptă cu problema asta. Însă raportul lui 
preliminar rămâne valabil, cel puţin deocamdată. Eriksson a 
murit ca rezultat al acţiunilor altei persoane, din cauza unei 
lovituri în partea din spate a capului și gâtului cu un obiect bont. 
Deoarece rănile sunt complexe, mai multe dintre ele fiind 
provocate la mai multe ore după producerea morţii, a cerut și 
opinia altui coleg. Asta e versiunea scurtă. A promis că o să 
primim un raport definitiv după weekend. Așa că, practic, încă 
nu avem nicio știre de pe frontul ăsta. 

— Bine, spuse Bäckström, privind în jurul mesei. Ei, ce mai 
așteptați? Apucaţi-vă de lucru! 

Nemernici leneși și inutili ce sunteți, se gândi el. 


68. 


În timp ce Bäckström conducea ședința cu echipa lui de 
investigaţie, Dan Andersson era foarte ocupat cu îngrijorările lui. 
Mai întâi, condensase exuberanta relatare a lui Jenny Rogersson 
la jumătate de pagină de aspecte principale. Apoi meditase 

adânc, în timp ce compara portretul-robot al posibilului suspect 
cu fotografiile făcute de colega lui Kovac. Chiar dacă nu era un 
mare fan al portretelor-robot, fusese izbit de asemănarea 
evidentă și o sunase pe Kovac pe mobil ca s-o întrebe dacă avea 
timp să vină să vorbească cu el. Preferabil imediat. 

— Vin acum, îi spuse Kovac. Partenerul meu și cu mine 
trebuie doar să facem schimb de mașini, apoi ajung la tine în 
jumătate de oră. 

În timp ce aștepta, Dan Andersson o sună pe Jenny 
Rogersson, ca să vadă dacă apăruse ceva nou în timpul ședinței 
de dimineaţă a echipei de investigaţie. 

— Dimineaţa asta am primit un răspuns de la Laboratorul 
Naţional de Criminalistică, spuse Rogersson. Despre ADN-ul din 
sângele găsit pe ușa terasei lui Eriksson, care s-a dovedit a 
aparţine cuiva din baza noastră de date. Îl cheamă Angel Garcia 
Gomez și ADN-ul îl pune clar în legătură cu casa lui Eriksson. Pot 
să trimit ce știm despre el. Primești totul în maximum o oră. 

— Amabil din partea dumitale, spuse Dan Andersson. Abia 
aștept să-l citesc. 

— Și, bineînţeles, mai există și toate complicațiile obișnuite. 

— Te ascult, spuse el. 

e 

Un sfert de oră mai târziu, Dan Andersson puse capăt 
convorbirii cu Rogersson și, când să se apuce să noteze ce-i 
spusese ea, Kovac bătu la uşă. Kovac plecă iar după două 
minute, timp în care nu trebuise decât să arunce o privire rapidă 
la portretul-robot pe care i-l arătase Dan Andersson. 

— Categoric, e Garcia Gomez, confirmă Sandra Kovac. Care e 
problema? 

— Ca de obicei, spuse Dan Andersson dând din umeri. 

— Bine atunci, spuse Kovac. De obicei lucrurile se rezolvă. 

— Să sperăm, spuse el zâmbind. Ei, mulţumesc că ai trecut 
pe-aici. 

— Nicio problemă, spuse Kovac. Weekend plăcut! 

e 

În ultima variantă a memoriului, rezumatul lui Dan Andersson 
conținea patru puncte, iar el spera să reuşească să se 
întâlnească cu Mattei înainte să apară încă ceva care să solicite 
rescrierea lui. 

Duminică, 19 mai, avocatul Thomas Eriksson îl agresase pe 
baronul Hans Ulrik von Comer. Douăsprezece zile mai târziu, în 
jurul orei 10 a serii de vineri, 31 mai, Hans Ulrik von Comer se 
întâlnise cu Garcia Gomez și Åkare la locuinţa lui de lângă 
Palatul Drottningholm. La două zile după asta, Eriksson fusese 
ucis în casa lui din Bromma. Existau probe care îl puneau pe 
Garcia Gomez în legătură cu locul faptei, la doar câteva ore 
după comiterea crimei. În parte un martor, în parte cu ajutorul 
ADN-ului. Procurorul decisese să nu emită încă un mandat de 
reținere, din raţiuni obișnuite de anchetă, iar întrebarea cu care 
se confrunta Dan Andersson drept consecinţă firească a acestui 
lucru necesita o decizie sau cel puţin un răspuns, care depășea 
nivelul său de responsabilitate. 

Apoi trimisese memoriul prin e-mail și solicitase încă 15 
minute din preţiosul ei timp. Răspunsul veni la doar un minut 
după ce îl trimisese - „Poţi veni acum. LM” -, iar peste cinci 
minute Dan Andersson stătea pe scaunul vizitatorilor din faţa 
biroului foarte mare al lui Mattei. 


69. 


Imediat ce întâlnirea luase sfârșit, Bäckström dispăruse în 
camera lui. Era aproape amiază și era timpul să se ocupe de 
ultimele sarcini de lucru, înainte de a pleca din secţia de poliţie 
spre o existență mai civilizată. 

Mai întâi, rearanjă teancul de hârtii de pe biroul lui. Apoi 
răsfiră ultimul mănunchi pe blatul din faţa scaunului său. 
Bäckström dădu din cap, mulţumit de ceea ce făcuse. Până și 
coloana a cincea! pe care ierarhia poliției a plasat-o cu 
certitudine în preajma mea are să înțeleagă că acest birou 
aparținea unui om foarte ocupat, se gândi el exact în clipa în 
care auzi ciocănitul caracteristic la ușă care putea însemna un 
singur lucru. 

— Te rog ia loc, Annika, spuse el. 


1 Termenul datează din timpul războiului civil spaniol și desemnează un grup 
clandestin sau o facțiune de agenţi subversivi care subminează din interior siguranța 
unei naţiuni. În sens general, coloana a cincea vizează un grup de persoane care 
creează panică și diversiune, desfășurând acţiuni de sabotaj și de spionaj. (W.red.). 

Se prefăcea că citește niște hârtii, chiar dacă ea se așezase 
deja pe scaunul vizitatorilor. 

— Ce pot să fac pentru tine? adăugă el, împingând hârtiile la 
o parte și dând din cap amabil spre ea. 

— Martorul nostru, taximetristul, spuse Annika Carlsson. 

— Ce-i cu el? spuse Bäckström. 

— De două zile încercăm să luăm legătura cu el. N-am mai 
auzit nici pâs de la el, chiar dacă i-a promis lui Ek că vine pentru 
încă un interviu. Simt niște energii al dracu' de negative. 

— Hai să le luăm pe rând, sugeră Bäckström. 

e 

În ultimele două zile, colegul lor Ek și alți membri ai echipei 
de intervievare încercaseră să-l contacteze pe Ara Dosti. Îi 
sunaseră pe mobil de mai bine de douăsprezece ori și lăsaseră 
același număr de mesaje fără să primească niciun fel de 
răspuns. Așa că luaseră legătura cu cei de la serviciul lui, care le 
spuseseră că în ziua aceea Dosti își luase liber pentru că era 
bolnav, dar că promisese să le spună dacă după weekend avea 
să se simtă mai bine. După ceea ce îi spusese angajatorului său, 
suferea de o răceală urâtă și, din grijă atât pentru sănătatea lui, 
cât și a clienţilor, decisese să stea acasă câteva zile. 

— Și care e problema? spuse Bäckström, dând din umeri. Cel 
puţin pare că e în viaţă. Sau cel puţin era ieri. 

S-ar putea chiar să fie adevărat, ținând cont de toți nemernicii 
care tușesc și strănută peste tot, periclitându-mi mie sănătatea, 
se gândi el. 

— Problema e că eu am senzaţia că a întins-o, spuse Annika 
Carlsson, încruntându-se la el. L-am rugat pe Stigson și pe 
partenerul lui să-i facă o vizită la apartamentul lui din Kista. S-au 
dus acolo ieri-seară și au avut impresia că apartamentul e gol. 
La fel și când s-au dus acolo azi-dimineaţă. Nici urmă de Ara 
Dosti. Apartamentul lui era tăcut, nicio lumină aprinsă. 

— Ceea ce nu exclude posibilitatea ca el să se fi dus să stea la 
draga și bătrâna lui mamă sau poate la prietena lui, până se 
face bine, insistă Bäckström. 

— N-aș crede, spuse Annika Carlsson. Am vorbit deja cu draga 
și bătrâna lui mamă, care n-a mai primit nicio veste de la el de 
aproape o lună. Nici măcar n-a întrebat dacă există vreun motiv 
pentru care ar trebui să-și facă griji. Ara nu pare să aibă 
prietenă. Dar Stigson a vorbit cu unul dintre vecinii lui, care 

spune că l-a văzut ieri-dimineaţă. Se urca într-o mașină cu un 
bărbat de aceeași vârstă cu el, unul pe care vecinul nu l-a 
recunoscut. Apoi au plecat, iar micul nostru taximetrist avea 
două genţi de voiaj la el, pe care le-a băgat în portbagajul 
mașinii. Nu părea să fie prea bolnav. Cel puţin din spusele 
vecinului. Însă acesta n-a luat numărul de înmatriculare al 
mașinii cu care a plecat Ara. 

— O explicaţie posibilă e că a vorbit cu un ziar, a primit 
câteva mii pentru deranjul lui, și-a cumpărat bilet în ultima clipă 
și a plecat în clime mai calde până se liniștesc lucrurile, sugeră 
Bäckström. 

Ceea ce ar explica de ce reporterul meu favorabil știa, în mod 
evident, că Angel García Gomez fusese la locul faptei, se gândi 
el. Și de ce părea să nu știe nimic altceva. 

— Nu cred, spuse Annika Carlsson. Asasinarea lui Eriksson e 
peste tot pe prima pagină de o săptămână deja și dacă vreunul 
dintre nemernicii ăia ar ști despre Garcia Gomez, ar fi publicat 
asta în clipa în care aflau. 

— Posibil, spuse Bäckström. Perfect posibil. Dar poate că încă 
n-au ajuns atât de departe. Să verifice informaţia, vreau să 
spun. Sau au verificat-o și au găsit același alibi ca și noi. Faptul 
că Garcia Gomez a luat parte la concursul de arte marţiale de 
duminică seară. Și le-a pierit entuziasmul. 

— Înţeleg ce spui, Bäckström, răspunse Annika Carlsson. 
Problema mea e că am senzația că există o explicaţie diferită, 
care nu e la fel de plăcută. 

— Anume care? 

— Am vorbit și cu Taxi Stockholm, și cu proprietarul taxiului 
pe care îl conduce Ara. Am vorbit cu Taxi Stockholm ieri. Cu 
persoana noastră de contact de acolo, care a spus că a fost 
sunată cu câteva zile în urmă, ceea ce poate să fi fost marţi, de 
unul dintre colegii noștri care voia numele persoanei care 
conducea un taxi anume luni dimineața devreme. Și, din cine 
știe ce motiv, acel vehicul avea același număr de înmatriculare 
cu mașina pe care o conducea martorul nostru. 

— Și ea ce a spus? întrebă Bäckström. 

Asta nu e bine, se gândi el. 

— Ea i-a trimis la compania care deţine acel taxi, spuse 
Annika Carlsson. Tocmai am vorbit cu ei. Au fost sunațţi în 
legătură cu asta miercuri dimineaţă. 

— Ei ce-au spus? 

— Același lucru, și că i-au dat așa-numitului poliţist numele și 
adresa șoferului. 

— Polițistul ăsta are și un nume? întrebă Bäckström. 

— Nu, spuse Annika Carlsson. Cel puţin nu unul pe care să și-l 
amintească cineva. Contactul nostru de la Taxi Stockholm e 
destul de sigur că nu și-a dat numele. Dar altfel, potrivit 
acestuia, vorbea așa cum vorbim noi de obicei. 

— Bine, spuse Bäckström. Nu ar putea fi doar o încurcătură și 
unul dintre numeroșii noștri colegi să fi sunat într-adevăr? În 
confuzia generală de după știrea binecuvântată a brutalei 
dispariţii a avocatului Eriksson? 

— Nu, spuse Annika Carlsson. l-am întrebat pe toți. Toţi 
scutură din cap. Oricum, de ce să fi făcut așa ceva? Asta e 
martorul care ne-a contactat pe noi din proprie iniţiativă, la 
urma urmei, și a făcut asta luni după-amiaza. Ceea ce înseamnă 
că altcineva îl caută și, de data asta, am senzaţia că nu e doar 
cine știe ce jurnalist care amușină, dându-se drept poliţist. Am 
impresia că de data asta e mult mai rău. 

— Garcia Gomez? sugeră Bäckström. Åkare? 

— Bineînţeles, spuse Annika. Cred că e mai probabil. Dacă 
persoana care stătea în Merţan atunci când martorul nostru era 
să-l calce pe Garcia Gomez a avut timp să bage faza mare în 
timp ce pornea, atunci probabil că a avut timp și să noteze 
numărul de înmatriculare al taxiului. Sau chiar numărul de pe 
acoperiș al taxiului. Care probabil că era aprins, dat fiind că era 
liber și căuta o nouă cursă. 

— Trebuie să fi fost, spuse Bäckström. 

Nu e bine. Nu e bine deloc, se gândi el. Nu că ar fi avut ceva 
de-a face cu el, ţinând cont că în curând avea să ia un prânz bun 
și apoi să sărbătorească începutul weekendului în modul lui 
obișnuit. Imediat cum această lesbiană îl lăsa în pace, putea să 
se furișeze afară. 

— Atunci ce facem? spuse Annika Carlsson. 

— Ce facem de obicei, spuse Bäckström. Vorbim cu 
procurorul, ca să-l putem aduce la secţie pe micul nostru 
martor. Organizăm o căutare a lui, bineînţeles, și îl arestăm pe 
micul nenorocit, preferabil imediat. Trebuie să fie adus pentru 
interogare, fără avertizare prealabilă, cu cât mai repede, cu atât 
mai bine. Spune la supraveghere să verifice adresa lui 

cunoscută și să-i urmărească atent și pe cei doi suspecți ai 
noștri, și pe asociaţii lor. Să ne asigurăm că nu ia ceva mai rău 
decât o răceală. Dacă situaţia se încinge, putem oricând să-i 
aducem la secţie pe Åkare și Garcia Gomez. 

— Exact asta voiam să sugerez, spuse Annika Carlsson, acum 
considerabil mai bine dispusă. 

— Acum va trebui să mă scuzi, dar trebuie să mă reped la o 
întâlnire de la Consiliul Naţional al Poliţiei, spuse Bäckström 
aruncând o privire spre ceas și scuturând din cap, ca să 
sublinieze ideea. 


70. 


Mă întreb cum e să trăiești cu ea? se gândi inspectorul-șef 
Dan Andersson, iar femeia la care se gândea el stătea la doar 
câţiva metri distanță, de cealaltă parte a biroului ei mare. Lisa 
Mattei nu era genul după care el sau oricare alt bărbat să se 
întoarcă să se uite dacă trecea pe lângă ei pe stradă, dar în 
situaţia în care se găsea el acum era mai tangibilă decât oricare 
femeie pe care o cunoscuse vreodată. 

O blondă cu ten palid, slabă, în formă perfectă, îmbrăcată cu 
grijă până la cele mai mici detalii, de acea vârstă indefinibilă 
dintre 30 și 40 de ani. Și mai erau și ochii ei albaștri care 
exprimau interes și chiar curiozitate - concentrați într-un mod 
care îţi spunea că ea ţi-a pătruns în minte din clipa în care s-a 
uitat la tine și că, dacă avea să te lase și pe tine să intri în 
mintea ei, chiar și pentru un foarte scurt moment, asta era doar 
decizia ei. 

— Mulţumesc pentru rezumatul pe care mi l-ai trimis, spuse 
Lisa Mattei. L-am citit cu mare interes. Mai ales ultima versiune. 

Ceea ce ai făcut, evident, în cele două minute cât mi-a luat să 
merg de la biroul meu la al tău, se gândi Dan Andersson, dar, 
pentru că ea era așa cum era, se mulțumi să dea din cap. 

— Aproape toate infracțiunile implică o formă de activitate 
marginală, în sens uman și moral. Încălcăm regulile sau le 
forțăm limitele cu intenţia de a obţine un avantaj și, în cele mai 
simple cazuri, asta implică bani, sex sau putere. Dar în cazul 
tău, Dan, cred că e puţin mai complicat decât atât. 

Lisa Mattei îi zâmbi după această declaraţie. 

— Am impresia că ai venit aici mai ales ca să-ţi domolești 
anxietatea. Indiferent de faptul că motivațiile tale sunt atât 
onorabile, cât și umane. 

— Va trebui să mă ierți, şefa, dar nu prea înțeleg, spuse Dan 
Andersson. 

Ce vrea să spună? se gândi el. 

— Dacă pornim de la aspectul pur factual, e vorba de o 
conexiune probabilă între von Comer și doi indivizi despre care 
putem considera, cu temeiuri relativ bune, că sunt implicaţi în 
asasinarea unui avocat binecunoscut. Deocamdată, prefer să nu 
iau în seamă așa-zisul alibi al lui Garcia Gomez. Nici el, nici 
Fredrik Åkare nu sunt niște oameni deosebit de plăcuţi și eu 
sunt sigură că tu ai în vedere probabilitatea ca ei să fi comis și 
alte infracţiuni foarte mari - și la fel și eu. Ceea ce mă preocupă 
pe mine, în termeni pur concreţi, este faptul că polițiștii din 
Solna nu cunosc legătura dintre von Comer și ceilalţi doi și, din 
cauză că tu ești, trup și suflet, un ofiţer de poliţie onorabil, de 
modă veche, ţi-ar plăcea să-i ajuţi să-și rezolve crima, dar și să 
elimine potenţialul unor alte incidente regretabile. Din acest 
motiv, tu vrei ca eu să fiu de acord să contactâm Poliţia din 
Solna și să le spunem ce știm și, până la acest punct, înţeleg 
perfect modul tău de a gândi. E deopotrivă uman, empatic și 
perfect corect, într-un sens pur profesional. Din nefericire, aici 
există o problemă, chiar dacă nu luăm în seamă faptul că am 
încălca codul nostru operaţional dacă le-am spune ce știm. Nu, 
de fapt problema e una diferită. 

— Faptul că în prezent noi nu știm cu un oarecare grad de 
certitudine că von Comer a fost implicat în asasinarea lui 
Eriksson, spuse Dan Andersson. În privinţa asta sunt complet de 
acord cu tine, șefa. 

— Și nu uita că asasinarea avocatului nu e de fapt treaba 
noastră. Cu toate acestea, hai să vedem care ar fi costul dacă 
am forța propriile noastre reguli și le-am spune colegilor din 
Solna despre legătura dintre von Comer și Åkare și Garcia 
Gomez, și apoi, privind retrospectiv, ne-am da seama că noi ne- 
am înșelat. 

Mattei continua să aibă același zâmbet prietenos. 

— Da, aș îndrăzni să spun că riscul scurgerii de informaţii 
către media este, în acest caz particular, oarecum mai mare ca 
de obicei, spuse Dan Andersson. 


VP - 220 


— Ținând cont de faptul că Evert Bäckström conduce ancheta, 
ar fi, fără îndoială, doar o chestiune de ore până ca ziarele de 
seară să declare că poliţia l-a arestat, citez, „pe cel mai bun 
prieten al regelui”, am încheiat citatul, pentru că acesta, citez, 
„l-a asasinat pe cel mai celebru avocat gangster din Suedia”, 
am încheiat citatul. Sau, ca să luăm o variantă ceva mai 
moderată din organul nostru de presă, Svenska Dagbladet 
„Prieten apropiat al regelui, suspectat de implicare în asasinarea 
unui avocat celebru”. 

Lisa Mattei încheie făcând semnul ghilimelelor cu amândouă 
mâinile. 

— Ceea ce ar fi cea mai proastă variantă posibilă, spuse Dan 
Andersson. Înţeleg exact ce vrei să spui, șefa. 

Putin prea sinistru pentru gustul meu, în ciuda zâmbetului și a 
atitudinii blânde, se gândi el. Cum putea cineva s-o mintă pe 
Lisa Mattei, când ea era deja în capul tău? 

— Din nefericire, e doar a doua cea mai rea, spuse Mattei, 
scuturând din cap. Dacă tu ai dreptate și von Comer a fost 
implicat în asasinarea lui Eriksson, și noi îi ajutăm s-o 
soluţioneze, atunci foarte probabil o să fim obligaţi să le spunem 
mai-marilor noștri politici că e timpul să înceapă să se 
gândească la schimbarea Constituţiei și abolirea monarhiei. 
Ținând cont care e misiunea noastră, s-ar putea ca asta să nu 
fie o evoluţie prea fericită. 

— Nu, spuse Dan Andersson. 

Nu contrazici pe cineva care iți ține o lamă la limbă. Chiar 
dacă pare inofensivă, se gândi el. 

— Și atunci ce facem, Dan? îl întrebă Mattei, privindu-l ciudat. 

— Dacă ar fi să sugerez ceva, eu zic să ne vedem de treburile 
noastre obișnuite, răspunse el. 

Chiar îi face plăcere, practic îi scânteiază ochii, se gândi el. 

— Atunci tu și cu mine suntem perfect de acord, declară Lisa 
Mattei. Ne vedem de treburile noastre obișnuite. Pentru 
informarea ta, și strict doar a ta, pot să-ţi spun că m-am ocupat 
deja de aspectele pur practice. 

71. 


După ședința de vineri a echipei de investigaţie, detectivii 
inspectori Jan Stigson și Felicia Pettersson își întinseseră 
antenele și se duseseră să discute cu contactele lor obișnuite 
din zonă. Toţi informatorii lor fuseseră încurajator de unanimi. 
Potrivit bursei zvonurilor, Hells Angels din Solna fuseseră cei 
care făcuseră în așa fel încât avocatul Thomas Eriksson să scape 
de povara vieţii. Răzbunare pentru unele nedreptăţi anterioare, 
era foarte simplu, și, ţinând cont de identitatea victimei, nu era 
sfârșitul lumii. Diverse variante ale aceleiași povești, dar nimeni 
nu putea să ofere date clare. Singurul avantaj al acestui fapt era 
că putuseră să nu desfacă prea larg baierele pungii cu bani 
pentru plata informatorilor poliţiei. 

— Åkare a fost și cu amicul lui. Toată lumea știe asta... 

— Băieţii ăia de la Hells Angels sunt în spatele chestiei... 
Akare și cu chilianul ăla nebun care se ocupă de luptele de câini 
de la Rinkeby... 

— Bogdan și Janko l-au aranjat pe Eriksson. La ordinul lui 
Akare... 

— Asta mocnea încă de la jaful camionetei blindate din 
Bromma de acum câţiva ani. E opera Hells Angels. Am auzit că 
Grislund conducea mașina, și când au plecat au luat cu ei niște 
lucruri... 

— Nu știu cine a făcut treaba asta, doar că Åkare e în spatele 
ei. Urmărea să se răzbune pe Eriksson de ani de zile... 

Și tot așa, la nesfârșit... 

(J 

— Dacă ar fi după votul golanilor, era rezolvat deja, oftă 
Stigson, după ce îl dădu afară de pe bancheta din spatele 
mașinii pe al cincilea turnător. 

— Și acum ce facem? întrebă Felicia. Punem punct aici sau 
ce? 

— Mie mi-ar prinde bine ceva de băut, spuse Stigson. 

— Bine, spuse Felicia cu un zâmbet. Eu mă întorc la muncă și 
scriu rapoartele. Dat fiind că nu beau. 

— Excelent, pare corect, o aprobă Stigson. 

Felicia asta e în regulă, se gândi el. 

Peste 15 minute, Stigson stătea la coadă la magazinul de 
băutură de stat, Systembolaget, din centrul comercial din Solna. 
Nimic excesiv, șase cutii de bere și o sticlă de whisky de un 
sfert, dar în absenţa vreunui motiv de sărbătoare părea potrivit. 
Dar, dacă ar fi existat dreptate pe lume, el și cu partenera lui s- 
ar fi aflat chiar acum într-un avion spre Spania, pentru îndelung 
planuita lor vacanţă. Asta dacă lucrurile ar fi ieșit altfel și 
făptașul lor încă necunoscut nu l-ar fi omorât în bătaie pe 
Eriksson. În loc de asta, prietena lui plecase cu una dintre 
prietenele ei, în dimineaţa aia la prima oră. Și în seara dinainte 
se certaseră. Dintr-una în alta ajunseseră să se certe, și niciunul 
din ei nu știa când să se oprească. 

Să-i ia dracu’ pe toți! se gândi Stigson. Cei la care se gândea 
erau, în ordinea priorităţii, Eriksson, care ar fi putut să aleagă un 
moment mai bun pentru plecarea lui subită, Toivonen, care 
stabilise turele detectivilor, și șeful lui, acel nemernic mic și gras 
de Bäckström, care în general era destul de imposibil și care 
probabil că în ultimele câteva ore stătuse la crâșmă, pregătindu- 
se pentru weekend și lăsându-i pe Stigson și pe ceilalți să 
muncească pe rupte. 

— Cum merge, băiete? spuse cineva din spatele lui, punându-i 
o mână mare pe umăr. Pari puţin cam trist. 

În spatele lui, la coadă, era Roly Stâlhammar. Fost poliţist și o 
legendă în rândul poliției și al golanilor deopotrivă. 

— Stolly, spuse Stigson. Ce mai faci? Mă bucur să te văd, 
apropo. 

Trebuie să aibă peste 70 de ani, doi metri înălțime, 120 de 
kile de mușchi și oase, păr negru ca tăciunele, se gândi Stigson. 
Atenție, părul ăla trebuie să fie vopsit. 

— Să cumperi de băut vinerea, spuse Roly Stâlhammar, dând 
din umerii lui laţi. Asta e cel mai bun loc în care poţi să întâlnești 
polițiști zilele ăstea, și de-ăia care au plecat deja din poliţie, și 
ca tine. Încă te mai agiţi de parcă ai avea furnici în pantaloni. 
Cum merge cu Eriksson, apropo? 

— Dacă nu ești ocupat, ţi-aș putea povesti la o bere, sugeră 
Stigson. 

Dacă a auzit cineva ceva, ăla trebuie să fie Roly, se gândi el. 

e 

Peste 10 minute stăteau într-un restaurant chinezesc din 

centrul comercial din Solna. Mai mult sau mai puțin aceeaşi bere 

ca și în crâșma de cartier de lângă Systembolaget, dar la ora 
asta era gol, ceea ce te îndemna să-l alegi dacă voiai să discuţi 
confidenţial. 

— Îmi amintesc de ultimul meu caz de crimă, înainte să mă 
demobilizez și să-mi predau insigna și arma, spuse Roly. 

În clipa în care se așezase la masă, își comandase o bere 
mare și un whisky mic pe lângă ea. 

— Era un poponar din Södermalm. Trebuie să fi fost acum 
peste zece ani. Urâtă treabă. 

Stålhammar se cutremură și zâmbi strâmb. Apoi dădu din cap 
și ridică paharul. 

— Noroc! spuse Stigson. 

Era evident că i se adusese și lui un whisky, cine știe de ce. 

— N-am reușit niciodată să-i dăm de capăt, spuse Roly 
Stålhammar. 

Apoi oftă și înghiți whisky-ul, iar după el câteva guri mari de 
bere. 

— Nu că ar fi existat vreo șansă ca asta să se întâmple, cu 
nemernicul ăla mic și gras de Evert Bäckström la conducerea 
anchetei. 

— l-a mers destul de bine aici, în Solna, spuse Stigson. Foarte 
bine. 

Nu cred că a făcut-o de oaie cu vreo crimă de când am venit 
eu. Și încă e șeful meu, se gândi el. 

— Bun, înţeleg ce spui. Îmi amintesc când mi-a tras-o, atunci 
când i-a intrat în cap că eu l-am omorât pe Kalle Danielsson, cel 
mai bun prieten al meu. Omul ăla e incalificabil. 

— Da, dar până la urmă s-a rezolvat. Și Bäckström a 
soluționat cazul. 

— Bine, poate că da. Ce vreau să spun e că probabil ar trebui 
să te gândești bine înainte să lași pe cineva precum Evert 
Bäckström să ancheteze omorârea unui poponar. Ştii ce părere 
are el despre poponari? lar Eriksson, hai să fim serioși. Spune-mi 
dacă greșesc cumva, dar nu Eriksson a fost cel care l-a apărat 
pe acel cămilar mic Afsan Ibrahim când a fost acuzat de 
tentativă de omor asupra lui Bäckström? Toată porcăria aia care 
a ieșit la iveală la tribunal despre faptul că Evert lua mită de la 
fratele mai mare al lui Afsan, Farshad. Nici nu se pune problema 
ca Bäckström să uite așa ceva. Cum a rămas cu vechile reguli 
despre subiectivism și șovinism? 

— Și atunci tu ce crezi? întrebă Stigson. Cine l-a aranjat pe 
Eriksson? 

Stigson simțea o puternică dorinţă de a schimba subiectul. 

— Dacă discuţți cu golanii din zonă, cam toţi par să fie de 
acord pe tema asta, spuse Roly Stâlhammar zâmbind, ridicând 
paharul de bere gol și arătându-i-l chelnerului. Dacă mă întrebi 
pe mine, aș zice că e o tâmpenie absolută. 

— Ce vrei să spui? 

— Ideea că Fredrik și Angel au făcut-o, explică Roly 
Stâlhammar. Oricum, tu știi asta la fel de bine ca mine, pentru 
că Garcia Gomez lupta la Globe atunci când Eriksson a fost 
omorât. 

— Deci știai. Doar de curiozitate: de unde știai? 

— Un poliţist rămâne poliţist mereu, spuse Stålhammar dând 
sugestiv din umeri. Dar mă tem că am uitat care dintre colegii 
tăi mi-a spus. 

Stålhammar ridică paharul plin care tocmai sosise. 

— Dumnezeule, când stai așa și vorbeşti întruna ţi se usucă 
groaznic gâtul! 

— Noroc! spuse Stigson. 

Un polițist rămâne polițist mereu. Probabil că doar asta e, se 
gândi el. 

— Nu, spuse Roly Stålhammar energic, imediat după ce puse 
paharul jos. Dacă te interesează ce cred eu, aș zice că e mai 
bine să uiţi de Åkare și Garcia Gomez și toţi asociaţii lor. Nu 
pentru că le-ar lipsi ambiția de a se descotorosi de Eriksson. Nu 
asta vreau să spun. 

— Dar ce vrei să spui? 

— Nici nu se pune problema ca ei să se ducă acasă la el și să-l 
omoare în bătaie acolo unde locuiește. Poţi să uiţi de asta. Casa 
aia e o fortăreață. Camere și alarme peste tot. Åkare nu e prost, 
cel puţin nu în sensul ăsta. Dacă-l voia pe Eriksson mort, asta s- 
ar fi întâmplat acum ani de zile. 

— Din câte știm, Akare nu are alibi pentru momentul crimei, 
spuse Stigson. 

Bine că Bäckström nu te poate auzi, se gândi el. 

— Dacă nu era la Globe să-l vadă pe Garcia Gomez, probabil 
era acasă cu prietena lui, spuse Roly dând din umeri. Are o 
slăbiciune pentru fete, dragul de Åkare. Se zice că le îndrăgește 
la fel de mult cât, evident, îl îndrăgesc și ele. 

— Cei de la infracţiuni Regionale cred că se descurcă cu asta. 
Ei zic că n-a vizitat-o pe niciuna dintre femeile lui. Cel puţin nu 
în seara aia. 

— De unde dracu' știu ei asta? pufni Roly. Din ce am auzit eu, 
are una nouă. O daneză, a cunoscut-o prin colegii lui danezi. 
Asta e tot. 

— Și cum o cheamă? Pe prietena asta nouă? Daneza? 

— Habar n-am, spuse Roly scuturând din cap. Știi asta foarte 
bine, Janne. Un bărbat adevărat nu discută despre lucrurile 
astea. Nu discuți niciodată despre o femeie cu care ești 
împreună. 

— Bine. Las-o pe ea. Cine a fost atunci? Cine a făcut-o, adică? 

— O întrebare greșită, replică Roly. Cine n-a făcut-o? Cine nu 
avea un motiv să-l omoare pe acel căcat mic de Eriksson? 
Trebuie să fie o grămadă. Vecini, foste amante, foști prieteni, 
clienţi, victime și mai multe sute de infractori pe care i-a supărat 
de-a lungul anilor. Eriksson era un gangster. Doar un gangster 
cu diplomă în drept. 

— Mai vrei una, Roly? spuse Stigson ca să-i abată atenţia, 
făcând semn din cap spre paharul aproape gol al lui 
Stålhammar. 

— Nu, mersi, spuse Roly scuturând din cap. E timpul s-o iau 
din loc. Trebuie să mănânc ceva mai târziu cu un vechi prieten. 
Tu mai vrei ceva? Un ultim pahar? Asta dacă mergi acasă, adică. 

— Nu, spuse Stigson. Ajunge cu berea. Stai să plătesc ăstea. 

— Las-o baltă, spuse Roly. Sunt din partea casei. 

Roly făcu semn din cap chelneriței lor, care zâmbi și făcu la 
fel. 

— Din partea casei? De ce? 

— Am venit aici alaltăieri, după meciul de la stadion. Cel în 
care AIK i-a făcut praf pe IFK Gothenburg. Din păcate, câțiva 
nenorociți tembeli s-au rătăcit la întoarcerea în Gothenburg și se 
luau de angajaţi când am venit eu aici să mai beau o ultimă 
bere înainte de culcare. 

— Ah, înţeleg, spuse Stigson, dând din cap spre polițistul 
legendar aflat de cealaltă parte a mesei. 

Trebuie să fie trecut de 70 de ani. 

— Așa că au ajuns afară, trântiţi în fund, spuse Roly. 
Proprietarul îmi dă o bere pentru fiecare pe care l-am dat afară. 
Valabil o săptămână. Nu sunt ca Bäckström, dacă la asta te 


VP - 226 


gândești. Fără mită, fără reduceri pentru polițiști. Dar nu am 
probleme să fiu plătit pentru o treabă bine făcută. 

— In acest caz, mersi, spuse Stigson. 

Nu, nu prea semeni cu el, se gândi el. Cu siguranţă avea să-i 
spună altcineva că găsiseră sângele lui Garcia Gomez pe ușa 
terasei lui Eriksson. Un poliţist rămâne polițist mereu. 


72. 


Vineri, în sfârșit! 

Mai întâi, un prânz îndelungat în unul dintre locurile lui 
preferate, barul de tapas de pe Fleminggatan, care era la doar 
câteva cvartale de următoarea oprire de pe itinerarul lui. 

Bäckström comandă o selecţie generoasă de delicatese 
asortate - șuncă, cârnaţi, chiftele, crustacee, brânză, mici 
omlete și diverse bunătăţi prăjite - pe care le udă cu bere 
spaniolă și câteva votci sănătoase, chiar dacă proprietarul, pe 
care îl știa bine de la vizitele anterioare, încercase să-l facă să 
bea un pahar de sherry sec. 

— Nu beau chestia asta, spuse Bäckström, scuturând din cap. 
Dar dacă vrei să-mi oferi încă o votcă, ești binevenit. 

— Trebuie neapărat să încerci sherry-ul sec, domnule 
inspector-șef, spuse proprietarul barului, scuturând trist din cap. 
Noi, spaniolii, așa obișnuim când mâncăm tapas. 

— Probabil de asta e o diferenţă așa de mare între spaniolii 
adevăraţi și cei falși, spuse Bäckström cu un zâmbet voios. 

Nemernicul ăsta arată ca un câine andaluz trist după ce a 
plouat, se gândi el. Și, oricum, ce are să adopti tradiţiile noii tale 
patrii? Altfel, n-ai decât să te muti înapoi. 

După masă, soarele începu să strălucească iar și Bäckström 
ieși și își bău cafeaua și coniacul spaniol în timp ce își punea 
ochelarii de soare de supraveghere și își stârnea apetitul 
înaintea vizitei iminente la Miss Vineri. 

(J 

Se duse acolo mergând agale pe jos și, odată așezat pe masa 
de masaj lată, din piele, își modifică programul obișnuit și îl 
execută în ordine inversă. Probabi/ era rezultatul acelei mâncări 
condimentate și al acelor sosuri iuți, se gândi Bäckström în timp 
ce decidea să înceapă cu o călărire a salamului, lăsând-o pe 

Miss Vineri să încheie prin înmuierea mușchilor și articulaţiilor 
lui. Spre sfârșitul călăritului, Miss Vineri începuse să murmure 
neinteligibil cu ochii închiși, iar când veni momentul ea își arătă 
albul ochilor și ţipă tare. Tot în poloneză, care era o aiureală 
totală pentru un suedez adevărat ca el. 

De fapt ea ar trebui să mă plătească pe mine, dacă tinem 
cont de toate zgomotele pe care trebuie să le suport, se gândi el 
în timp ce își băga agrafa pentru bani înapoi în buzunar și ieșea 
în stradă ca să se ducă acasă și să se apuce de a treia partea 
programului său strâns... 

Se trezi după un somn de trei ore. Proaspăt ca o margaretă, 
cu mintea limpede precum cristalul. Apoi petrecu o oră la duș, 
ungându-se cu poţiuni aromate, și încheie îmbrăcându-se cu cea 
mai mare grijă. 

Verifică rezultatul final în oglinda din hol, dădu din cap 
aprobator în faţa a ceea ce vedea, chemă un taxi, bău o gură de 
ceva ca să se monteze - fără să-și mai bată capul cu bomboane 
pentru gât - și porni spre restaurant, ca să ia cina cu vechea lui 
cunoștință GeGurra. Când ceasul bătu ora opt, Bäckström intră 
în holul de la Operakällaren, fără îndoială cel mai ilustru 
restaurant din Suedia. 

Nimic exagerat, se gândi el. Doar o cină obișnuită, simplă, cu 
trei feluri. În timp ce toţi colegii lui neghiobi și sărmani stăteau 
în faţa televizorului cu soțiile lor nefericite, copiii cretini, cutii de 
pizza, pufuleți și bere trezită. 

IV 
Adevărata poveste a nasului lui Pinocchio 


Partea I 


73. 


Atunci când el intră în încăpere, GeGurra era deja așezat și îl 
aștepta. Elegant ca întotdeauna, de la pantofii negri și 
strălucitori pe care îi puteai folosi ca oglindă și costumul de 
mătase albastru-închis la cămașa ștearsă, crem, pe care o purta 
deschisă la gât, poate ca omagiu adus verii care părea să fi sosit 
în sfârșit după o iarnă lungă și o primăvară răcoroasă. Efectul 
era perfect, de aristocrat spaniol din altă epocă, de la pantofi la 
profilul bronzat și sculptural și părul alb și des care îi încununa 
capul. 

GeGurra adusese cu el și vechea lui servietă-diplomat. Putea 
fi un obiect subţire și uzat de piele, dar în același timp era un 
semn sigur că la orizont se întrezărea o afacere bună. 
Bäckström știa asta din experienţa lui anterioară. Așa cum știa 
și că, dacă lucrurile erau suficient de urgente, servieta lui 
GeGurra era îndeajuns de încăpătoare ca să conţină un plic 
mare și cafeniu, imediat ce dădeau mâna și cădeau de acord 
asupra detaliilor practice. 

In ciuda înfățișării lui, de asemenea, impecabile, Bäckström 
simţea întotdeauna un junghi de invidie atunci când îl vedea pe 
GeGurra. Nu seamănă deloc cu un țigan obișnuit, se gândi el. 
Cine ar fi crezut că crescuse într-o caravană plină cu ceilalţi 
dansatori populari din imensa lui familie, călătorind prin ţară în 
frumoșii ani '50, furând găini, cositorind tigăi de alamă și - pe 
deasupra - mai jefuind și câte un pensionar? 

— Ce încântare să te văd, Bäckström. Ce încântare! 

GeGurra strânse mâna dreaptă a lui Bäckström cu ambele lui 
mâini. 

— Și eu mă bucur să te văd, mormăi Bäckström. 

Să nu uit să-mi număr degetele după asta, se gândi el. 
o... 

__ GeGurra începu întâlnirea oferindu-i o surpriză lui Bäckström. 
In loc să intre în restaurantul mare și să se așeze la masa lor 
izolată obișnuită, luară liftul un etaj și trecură drept prin 
impunătoarea Operă. La capătul coridorului, GeGurra se opri și 
formă un cod pe broasca ușii groase de stejar, care se deschise 
imediat cu un clinchet discret. 

În cinstea acelei ocazii, deoarece trecuse vreme îndelungată 
de când se întâlniseră ultima dată și ţinând cont de toate 
lucrurile importante pe care urmau să le discute, GeGurra 
făcuse în așa fel încât să poată mânca, bea și socializa în liniște. 

— Asta e restaurantul meu privat, gestionat de Operakällaren, 
explică el, făcându-i semn lui Bäckström să intre. Există doar un 
număr foarte select de membri, iar în seara asta vom fi doar noi 
doi. 

Nu e deloc genul de restaurant în care să dai peste Carlsson, 
Toivonen sau oricare dintre colegii mei amărâți, se gândi 
Bäckström imediat ce se așeză la masa de la fereastră pentru 
două persoane, deja așternută cu faţă de masă albă de in, 
șervete împăturite somptuos, tacâmuri de argint și o gamă 
amplă de pahare scânteietoare de cristal. Nici măcar Caijsa cu 
șobolanul, chiar dacă este ṣefa poliției districtului, nu ar fi fost 
lăsată să pătrundă în această mică ascunzătoare, se gândi el. 

Personalul părea și el să fie bine pregătit. Fără măcar să 
ceară, li se aduseseră băuturile preferate. O bere cehească și o 
votcă rusească demnă de un inspector-șef adevărat și un Martini 
sec mare, cu o farfurioară de măsline, pentru mai rafinata lui 
gazdă. 

— Noroc, Bäckström! spuse GeGurra ridicând paharul. Ceva 
îmi spune că o să fie o seară deosebit de plăcută. 

— Noroc și ţie! spuse Bäckström. 

Dădu din cap, își arcui gâtul și înghiţi jumătate de pahar cu o 
mișcare lină. 

— In ce privește mâncarea, nu cred că ai de ce să-ţi faci griji, 
spuse GeGurra punând paharul jos după o gură precaută. Mi-am 
luat permisiunea de a comanda eu. Mai întâi niște antreuri 
suedeze, drept omagiu simplu și preliminar adus verii noastre 
suedeze - hering, caviar de coregon, ţipar afumat, salată de 
creveţi Skagen, unt, brânză, pâine și cartofiori noi, proaspăt 

scoși din pământul bogat din Skâne. Știi, ce se obișnuiește. E 
adevărat că am schimbat pateul de ficat suedez cu foie gras 
francez, dar nu cred că vei avea vreun motiv să fii dezamăgit. 
După asta, vom mânca file de vită la grătar, iar ca desert voiam 
să sugerez acel mereng pe care știu că îl îndrăgești foarte mult. 

— Sună bine, spuse Bäckström. 

Nimic exagerat. Nu în aceste vremuri grele, când jumătate din 
Europa e în pragul foametei, se gândi el. 

— Sper că n-o să te simţi ofensat dacă încep cu o mică 
întrebare, spuse GeGurra lăsându-se pe spătarul scaunului și 
zâmbindu-i, în timp ce învârtea paharul între degetele cu 
manichiura perfectă. Cum am spus la telefon, am fost plecat o 
vreme în străinătate cu afaceri, dar când m-am uitat pe internet 
să văd ce se întâmplă în ţară, am văzut știrea că avocatul 
Eriksson pare să fi fost omorât și că dragul meu prieten... în acel 
mod obișnuit și demn de respect care a devenit semnul tău 
distinctiv în poliţia suedeză... a primit sarcina de a conduce 
căutarea făptașului. 

— Da, spuse Bäckström dând din cap. Așa e. 

— În acest caz, cred că aş putea, măcar o dată, să te ajut eu 
pe tine, drag prieten, aducând o măruntă contribuţie la imensul 
efort al anchetei. 

— Sună bine, spuse Bäckström. 

Chiar dacă nemernicul ăsta vorbește de parcă ar avea un 
trandafir roșu înfipt în cur, se gândi el. 


74. 


O măruntă contribuţie la imensul efort al anchetei și, înainte 
ca Bäckström să se lase pe spătar ca să-l asculte pe GeGurra, 
admirabilul lor șef de sală se folosi de acea ocazie pentru a le 
umple iar paharele. Si mai e și tăcut, se gândi Bäckström. 
Apărea și îți umplea paharul fără să spună o vorbă, și fără ca tu 
să trebuiască să baţi în pahar ca să-i atragi atenţia. 

Vineri, 17 mai, cu aproximativ două săptămâni înainte să fie 
ucis, Thomas Eriksson îl sunase pe GeGurra și îl rugase să se 
întâlnească cu el ca să-l ajute să evalueze o mică colecţie de 
artă pe care unul dintre clienţii lui i-o dăduse s-o vândă. 

Deoarece GeGurra trebuia să plece la Londra în seara aceea, se 
întâlniseră în biroul lui din Gamla stan în aceeași după-amiază. 

— Era extrem de insistent, explică GeGurra. Aveam mai multe 
lucruri de făcut înainte de călătoria mea, dar când a auzit că 
urma să fiu plecat timp de aproape trei săptămâni, a vrut să ne 
întâlnim înainte de plecarea mea, cu orice preţ. Pentru că era 
atât de insistent, am cedat. A apărut în după-amiaza aia la 
biroul meu. 

— Îl cunoșteai deja, spuse Bäckström, mai mult ca enunţare a 
unui fapt decât ca întrebare. 

— Nu personal, spuse GeGurra, scuturând din cap. M-am 
întâlnit cu el în legătură cu un proces, cu mai mulţi ani în urmă. 
Eu fusesem chemat ca expert. De către procuror, dacă te 
întrebai cumva. Procesul se referea la o mare fraudă cu artă, iar 
Eriksson îl apăra pe principalul suspect. Tablouri false, care ar fi 
trebuit să fie de Matisse și Chagall, litografii, o captură pe 
cinste. 

GeGurra oftă, scuturând trist din cap. 

— O colecţie mică, douăzeci de obiecte în total, majoritatea 
tablouri. Toate rusești, articole care datau de la sfârșitul 
secolului al XIX-lea și începutul secolului XX. În total erau 
cincisprezece tablouri, toate așa-numite imagini iconografice. 

— Imagini iconografice, repetă Bäckström. 

— Da, sau icoane, cum li se mai spune. Presupun că ţi-e 
cunoscut termenul? 

— Da, bineînțeles, spuse Bäckström, care în copilărie 
participase la școala de duminică. Sunt tablourile alea cu sfinţi 
creștini? Îngeri, profeţi și alte personaje sfinte din istoria noastră 
biblică? 

— Din Biserica Ortodoxă, clarifică GeGurra dând din cap. Într- 
un sens pur descriptiv, s-ar putea spune că sunt ilustrări ale 
Bibliei și ale altor texte religioase, dar, de asemenea, ele fac 
parte din mesajul sfânt, nu în ultimul rând ca modalitate de 
transmitere și exprimare a lui și, adesea, așa cum spuneai, sunt 
portrete ale unor oameni care au fost importanţi în istoria 
Bisericii Creștine. 

— Da, înţeleg ce vrei să spui, minţi Bäckström, dând din cap 
evlavios, în timp ce își freca puntea nasului. 

— Tradiţia pictării icoanelor datează din secolul al VI-lea e.n. 
și, în cei aproape 1 500 de ani care au trecut de-atunci, trebuie 

să existe zeci de milioane de icoane pictate, continuă GeGurra. 
De-a lungul istoriei, ele au fost o caracteristică a aproape tuturor 
caselor ortodoxe, una sau mai multe, presupunând desigur că 
oamenii aveau mijloacele necesare pentru a cumpăra o icoană 
pe care să o pună în casă. 

— Sunt niște obiecte scumpe, fu de acord Bäckström, luând o 
gură întăritoare din votca excelentă. Mai ales icoanele rusești, 
dacă am înţeles eu corect. 

— Nu, nicidecum, spuse GeGurra scuturând din cap. E mai 
degrabă o artă populară religioasă, adesea de calitate mediocră 
sau aproape fără valoare. Există o grămadă și piața e plină de 
reproduceri moderne. Poţi să cumperi o icoană rusească 
obișnuită cu aproximativ o mie de coroane, iar dacă intri într-un 
magazin de vechituri din Sankt Petersburg, de obicei găsești 
teancuri întregi. 

— Dar de ce a vrut ca tu să le evaluezi? spuse Bäckström. Am 
impresia că abia dacă merita efortul să le aducă până la biroul 
tău. 

— Nu le-a adus, spuse GeGurra zâmbind ușor. A adus 
fotografii cu obiectele la care voia să mă uit. Fotografii care 
fuseseră făcute în legătură cu o evaluare anterioară, suficient de 
bune ca eu să pot face o estimare preliminară. Ce mi-a arătat el 
nu era deloc o colecţie rea. Valoarea diverselor obiecte era 
peste media pentru icoanele obișnuite, chiar dacă acum piaţa 
de artă rusească a explodat. 

— Cam despre ce sumă e vorba? spuse Bäckström. 

— Păi erau cincisprezece icoane în total, toate tablouri cu 
sfinţi. Pe paisprezece dintre ele le-am evaluat între cincizeci și 
două sute de mii de coroane suedeze. Fiecare, vreau să spun, 
ceea ce e destul de bine pentru o icoană obișnuită. O medie în 
jur de o sută de mii pe tablou. 

— Și al cinșpelea? spuse Bäckström, care, dintr-un motiv sau 
altul, simţea cum i se umplea gura de salivă. 

— Acela valora la fel de mult ca toate celelalte împreună, deși 
nu era o icoană reală, cât mai degrabă o modalitate prin care 
artistul îl ridiculiza pe socrul său. Artistul se numea Alexander 
Versjagin, născut în 1875. Era un tânăr radical, de fapt un 
amator de scandal deloc interesat de pictura religioasă. A fost 
un peisagist care a pictat la sfârșitul secolului al XIX-lea. A murit 
de Anul Nou, în 1900. La 25 de ani, cu alte cuvinte. 

— De ce a murit? întrebă Bäckström, intrigat. 

— A murit de marea boală rusească, spuse GeGurra zâmbind 
blajin. Alcool, practic. 

— O poveste tristă, spuse Bäckström. Din ce spui, pare că 
tânărul avea speranțe îndreptăţite. 

— În ciuda tinereţii, Versjagin era un artist extrem de talentat. 
Astăzi, lucrările lui - acum mă refer la peisaje - se vând cu sume 
între cinci și douăzeci de milioane. Din păcate, nu a lăsat în 
urma lui foarte multe tablouri. Sunt doar aproximativ douăzeci 
despre care se știe că sunt ale lui - care ar fi putut să fie, pentru 
că Versjagin era mare pungaș. Bea ca un muncitor necalificat și 
îl ura pe socru-său. Socrul lui era un bogătaș de origine 
germană, agent naval în Sankt Petersburg. Era, de asemenea, 
un om bun și profund religios, care, după multe deliberări, și-a 
abandonat credinţa luterană și s-a convertit la Biserica Ortodoxă 
Rusă. Și socrul lui a fost cel care s-a îngrijit ca Versjagin și 
familia lui să aibă o casă, mâncare, haine și tot ce mai aveau 
nevoie. În timp ce Versjagin, în schimb, se dedica băuturii și 
ducea o viață desfrânată, își înșela tânăra soție și își neglija 
copiii mici, iar din când în când picta un tablou excelent. 

— Așa e lumea asta, nerecunoscătoare, spuse Bäckström cu 
un oftat complezent. 

— Da, și în acest caz asta s-a exprimat prin faptul că 
Versjagin a pictat o icoană înfăţișându-l pe Sfântul Teodor, un 
prelat grec gras și netrebnic din secolul al XVI-lea care a fost dat 
afară din Biserica Ortodoxă din cauză că avea întruna relații cu 
prostituate și făcea afaceri financiare dubioase în numele 
Domnului. Icoana lui Versjagin cu Sfântul Teodor era și o operă 
de artă excelentă, nu în ultimul rând din punct de vedere tehnic. 
Era pictată pe un panou de lemn vechi de câteva secole, cu 
ajutorul unor tehnici de vernisare care datau încă din Renaștere 
și a fost un cadou al artistului pentru socrul său, cu ocazia celei 
de-a 60-a aniversări a acestuia. Singura problemă cu acest 
cadou era că asemănarea dintre Sfântul Teodor și socrul 
artistului era puţin prea izbitoare. Pentru că socrul lui Versjagin 
se întâmpla să fie și el un bărbat destul de corpolent. De 
asemenea, Sfântul Teodor era înfățișat băgând mâna dreaptă în 
cutia milei, ceea ce, ca să mă exprim eufemistic, e un motiv 
artistic extrem de neobișnuit în acest context. Sunt sigur că ţi-ai 
dat seama deja care era prenumele socrului. 

— Da, spuse Bäckström. De asemenea, am senzaţia că ai 
descoperit că operele de artă pe care avocatul voia să le 
evaluezi erau furate. 

Renumitul avocat al gangsterilor era și un tăinuitor de mare 
calibru, se gândi Bäckström. Parcă vedea în faţa ochilor titlurile 
ziarelor, imediat ce apuca să vorbească cu reporterul lui. 

— Nu, spuse GeGurra scuturând din cap. Imi pare rău să te 
dezamăgesc, dar în privinţa asta sunt înclinat să cred că opusul 
este valabil. Dacă vrei să știi ce cred eu, am impresia că de fapt 
lucrurile stau mult mai bine de-atât. 

— Nu l-ai întrebat pe Eriksson cine era acest client al lui? 

— Sigur că l-am întrebat, spuse GeGurra coborând vocea și 
aplecându-se în faţă. Eriksson era rece ca un pește și alunecos 
ca un ţipar, dar de data asta s-a întâmplat să-l cred. 

— Și ce-a spus? întrebă Bäckström, lăsându-se pe spătarul 
scaunului. 

— Clientul lui ţinea să-și păstreze anonimatul și jurământul lui 
de tăcere ca avocat era absolut. Nu avea nicio intenţie să ofere 
vreun indiciu referitor la identitatea clientului său. 

— Şi l-ai crezut? spuse Bäckström. A 

— Fără cea mai mică ezitare, spuse GeGurra. In situații 
precum aceasta e foarte obișnuit ca vânzătorul să prefere să 
rămână anonim. Dacă nu avem de-a face cu o moștenire sau 
ceva asemănător, motivul obișnuit al vânzării tinde să fie faptul 
că vânzătorul are nevoie de bani. El sau ea are probleme 
financiare sau e doar puţin strâmtorat și nu prea vrei să faci 
publicitate unui astfel de lucru. 

— Hmm, mormăi Bäckström, mulţumindu-se să dea adânc din 
cap. 

Cine ar vrea așa ceva? se gândi el. E suficient de rău că ești 
complet lefter. De ce să agravezi lucrurile vorbind despre asta? 

— Dar Eriksson m-a asigurat că nu trebuia deloc să-mi fac griji 
în privinţa asta. Îl cunoștea pe clientul lui de mulţi ani și îi era 
familiară povestea colecţiei. Aparţinea familiei de trei generaţii, 
de când o primiseră în dar, cu aproximativ o sută de ani în 
urmă. 

— Presupun, din ce ai spus acum, că aveai o idee cine e 
clientul lui Eriksson. 

— Absolut, spuse GeGurra zâmbind fericit. Am bănuieli foarte 
ferme în această privință. Asta e și unul dintre motivele pentru 
care voiam să discut cu tine. 

— Și cine e? spuse Bäckström, aplecându-se în faţă, peste 
masă. 

— Ajung și acolo, ajung și acolo, spuse GeGurra, indicând cu 
un gest ușor al arătătorului stâng că mai vrea un pahar. 

Bäckström dădu doar din cap. Categoric, GeGurra nu este un 
tigan obișnuit, se gândi el. Era rece ca un pește, alunecos ca un 
tipar și tăios ca o lamă. Probabil că trecuseră cincizeci de ani de 
când renunțase să mai fure găini și, în comparaţie cu el, 
Eriksson trebuie să fi părut doar un începător. 

— În ce privește mai multe dintre aceste articole, întâmplarea 
face să știu cu certitudine absolută că au fost vândute recent la 
licitaţii din Suedia și străinătate, spuse GeGurra, sorbind prudent 
din paharul proaspăt umplut. l-am spus asta lui Eriksson și 
atunci a început el să ridice ușor cortina. 

Să ridice cortina? De unde iau chestiile astea? De ce vorbesc 
așa? se gândi Bäckström, dându-și seama că el ridicase practic 
tot ce putea să ridice o fiinţă umană. Dar niciodată cortina, din 
câte știa. Indiferent ce naiba putea să însemne asta. 

— Eriksson nu a exprimat nicio îndoială, ci a confirmat că într- 
adevăr așa stau lucrurile. De fapt, de-a lungul ultimului an, el 
facilitase vânzarea a opt dintre cele douăzeci de obiecte 
originale. Patru icoane, inclusiv tabloul lui Versjagin cu Sfântul 
Teodor, care a fost vândut la o licitaţie de artă rusească de la 
Sotheby's din Londra în urmă cu aproximativ o lună, un serviciu 
de masă și două servicii diferite de argintărie. Și o brichetă 
veche de aur. Din cauza circumstanțelor acestor vânzări era el 
atât de nerăbdător să se întâlnească cu mine. 

— Ascult, spuse Bäckström. 

Apoi dădu din cap încurajator, încântat că tocmai îi fusese 
umplut paharul și acum putea să asculte discursul neobișnuit de 
prolix al lui GeGurra. 

— De aranjamentele practice referitoare la vânzări s-a ocupat 
un expert în artă pe care Eriksson decisese inițial să-l angajeze 
și care, de asemenea, trebuia să aibă grijă de operele de artă, 
dar, din diverse motive... pe care Eriksson nu era dispus să le 
detalieze... a vrut să aibă și opinia altcuiva referitoare la 
valoarea diverselor articole. Bineînţeles, toate acestea aveau 

legătură cu faptul că se temea să nu fie păcălit. Sau deja 
începea să simtă cum îi cresc urechi de măgar. 

— Și ce i-ai spus? întrebă Bäckström. 

— De fapt, intenţia mea a fost să-l liniștesc în această 
privinţă. Așa că m-am folosit de ocazie ca să-l felicit pentru 
vânzarea icoanei lui Versjagin. l-am explicat că ea ajunsese la 
un preţ bun pe piaţa supra-încălzită de artă rusească. Că nu 
primeai în fiecare zi un milion și jumătate de coroane pentru o 
icoană veche de o sută de ani, gândită iniţial ca o glumă crudă. 
Una chiar blasfematoare, la care privitorii au reacţionat foarte 
urât atunci când lucrarea a fost expusă public prima oară. Dacă 
ar fi fost un peisaj al aceluiași artist, atunci, bineînțeles, ar fi 
costat cu multe milioane mai mult. 

— Și cum a primit Eriksson ce i-ai spus? întrebă Bäckström. 

— Deși s-a străduit să ascundă asta, e clar că a fost un șoc 
absolut pentru el. Chiar unul foarte neplăcut. Arăta de parcă ar 
fi lipsit un zero din factura pe care tocmai o primise. 

— Expertul pe care l-a angajat are un nume? întrebă 
Bäckström. 

— Da, spuse GeGurra dând din cap mulțumit. De fapt eu îl 
știam deja, dar și dacă nu l-aș fi știut, nu ar fi fost foarte greu de 
aflat. Cel puţin pentru cineva cu contactele mele din domeniu. 
Mărunta mea contribuţie la efortul fără îndoială deja 
considerabil al anchetei... dacă te întrebi cumva care este 
numele lui... 

— Baronul Hans Ulrik von Comer, îl întrerupse Bäckström. 

— Noroc, Bäckström! spuse GeGurra ridicând paharul. Când 
spun că deducțţiile tale incisive nu mă surprind deloc nu vreau 
să te flatez. 

— Mulţumesc mult, spuse Bäckström, care deja era la a treia 
votcă și într-o dispoziţie de zile mari. Îţi datorez mulțumiri 
pentru confirmarea unei bănuieli pe care o aveam de ceva timp. 

Bäckström verifică lungimea nasului său  borcănat. 
Deocamdată n-am motive de îngrijorare, se gândi el. 

— Și de fapt ai adus două contribuţii, nu una, continuă el. 

— Două contribuții? spuse GeGurra. Acum chiar sunt curios. 

— Mă tem că deocamdată nu pot să-ți explic, spuse 
Bäckström. Din motive legate de anchetă, sunt sigur că înţelegi. 

Bäckström înțelegea acum foarte bine de ce îl atacase 
avocatul Eriksson pe baronul von Comer în parcarea de lângă 

Palatul Drottningholm, la două zile după ce se întâlnise cu 
GeGurra, și de ce folosise ca armă un catalog de licitații. 
Ințelegea asta la fel de bine pe cât înțelegea ce era în cutiile 
albe pe care Eriksson le cărase în casă, cu câteva zile înainte de 
a fi omorât în bătaie, și pe care ucigașii lui le luaseră cu ei 
atunci când părăsiseră locul faptei. 

— Ce-ai zice să mâncăm ceva, domnule inspector-șef? întrebă 
GeGurra, de asemenea extrem de bine dispus. O gustare cu 
care să ne căptușim stomacul, înainte să mergem mai departe 
cu povestea. Poate că mă repet, dar ceva îmi spune că o să fie o 
seară minunată, chiar dacă încă n-am discutat deloc despre 
mica propunere de afaceri pe care aveam de gând să ţi-o 
avansez spre sfârșitul serii. 

— Puţină mâncare ar prinde bine, spuse Bäckström. Da, 
categoric. 

În timp ce tu îmi spui cine crezi tu că era proprietarul colecției 
de artă pe care Eriksson a fost pus s-o vândă, se gândi el. 

Hering, somon și cartofi suedezi noi, ţipar afumat și salată de 
creveţi de Skagen, foie gras, brânză, pâine și bere... și votcile cu 
care Bäckström însoțea acest ospăț divin și pe care încetase 
deja să le mai numere. 

Ca în atât de multe alte ocazii anterioare în care apuca să 
mănânce ceva, ajunse într-o stare calmă și elevată, aproape 
filosofică, în care în minte îi apăreau și dispăreau gânduri, pe tot 
felul de subiecte. Cum ar fi francezii ăia plângăcioși, de 
exemplu, care se văicăreau întruna de economia lor disperată. 
Și chiar aveau tupeul de a cere ca suedezii onești și harnici să îi 
ajute să-și achite datoriile pe care le contractaseră singuri. Ce 
motiv aveau să se plângă dobitocii ăia care mâncau melci și 
purtau beretă, când se puteau îndopa cu foie gras cât voiau ei, 
în timp ce el abia avea ocazia să-l guste? 

Sau acel misterios baron von Comer, care, în mod evident, 
ajunsese să se încaiere cu victima lui Bäckström, chiar dacă 
acesta era dispus să parieze pe nota de plată a cinei că un 
poponar ca el nu ar fi avut curajul să-l omoare pe Eriksson așa 
cum o făcuse făptașul. Dar putea foarte bine să fi stat pe 

canapeaua lui Eriksson și să fi făcut pe el atunci când avocatul 
cel nebun, care până atunci îl agresase doar cu un catalog de 
licitaţii, făcuse un pas mare pe drumul larg urmat de toți 
infractorii, scoțând un revolver și începând să tragă în direcţia 
lui. 

Asta n-ar trebui să fie prea greu de aflat, se gândi Bäckström. 
Și cu cine putea să înceapă mai bine în acest sens decât cu 
gazda lui din acea seară, care stătea de cealaltă parte a mesei? 
Era și timpul pentru puţină muncă de poliţie simplă și agreabilă. 
Bäckström își goli ultima votcă, o clăti cu câteva înghiţituri de 
bere, își încrucișă mâinile pe burtă și se lăsă pe spate ca să 
vadă mai bine. 

— Spune-mi, cum e von Comer ăla? întrebă el. 

e 

Judecând după descrierea lui GeGurra, von Comer nu era unul 
dintre cei mai buni prieteni ai lui. Categoric, nu era o persoană 
pe care el ar fi folosit-o ca intermediar, nici măcar pentru 
chestiuni mai puțin importante decât cele în care, în mod 
evident, era implicat Eriksson. Potrivit lui GeGurra, în calitate de 
cunoscător de artă, abia dacă ştia ceva mai mult decât un 
amator entuziast. Chiar dacă avea un anumit nivel de cunoștințe 
despre pictura suedeză din secolele al XIX-lea și XX și mobilă și 
antichităţi ceva mai vechi. Și nu era deosebit de plăcut ca 
persoană. Arogant, stupid și, din păcate, și indiscret. Sărac lipit, 
bineînţeles. 

— Niciun fel de bani, moștenire sau domeniu, spuse GeGurra 
în rezumat. Unul dintre aristocrații fără bani care defilează cu 
nasul pe sus și debitează tot felul de tâmpenii. 

— Un şarlatan, atunci? întrebă Bäckström. E posibil să fi 
încercat să păcălească pe cineva ca Eriksson? 

— Sunt destul de sigur că o făcuse deja, spuse GeGurra. Am 
văzut asta în ochii lui Eriksson, atunci când i-am spus cu cât s-a 
vândut icoana lui Versjagin. 

— Despre ce fel de sumă e vorba? spuse Bäckström, dând din 
cap și luând o gură de bere. 

— Un milion, spuse GeGurra. Cu atât l-a păcălit, vreau să 
spun. Mai mult sau mai puţin. 

GeGurra își tamponă buzele cu șervetul de in. 

— De ce crezi asta? îl întrebă Bäckström. 

Din cine știe ce motiv, în acel moment se trezi gândindu-se la 
plicul în care era aproape un milion, bani lichizi, pe care colegul 
lui Niemi îl găsise în biroul lui Eriksson. Era oare posibil ca 
vechea lui cunoștință, GeGurra, să fi adus o a treia contribuţie la 
ancheta lui tot mai amplă? 

— Cele trei icoane pe care le vânduse deja, spuse GeGurra. 
Am verificat să văd cât a luat pe ele. Prima a fost vândută în 
Uppsala, toamna trecută, cu aproape 100 000 de coroane. A 
doua a fost vândută la Bukowski's, în Stockholm, cu puţin 
înainte de Crăciun, cu 70 000. A treia a fost vândută la începutul 
anului, la o licitaţie specială de artă rusească din Helsinki. Cred 
că îmi amintesc că s-a dat cu vreo 150 000 de coroane suedeze, 
ceea ce ne dă un preţ mediu de aproximativ 100 000 bucata, 
după scăderea taxelor caselor de licitaţii. La articole de nivelul 
ăsta tariful standard e de 20%, dacă te întrebai cumva, fără 
TVA. 

— Şi Sfântul Teodor? 

— Asta s-a dat cu 145 000 de lire sterline, adică echivalentul 
a 1,4 milioane de coroane suedeze, la cursul actual. După 
scăderea taxelor, TVA-ului și altor costuri, rămânem cu 
aproximativ 1 100 000 de coroane suedeze. Dacă presupunem 
că von Comer a reușit să uite micul detaliu că vânzarea s-a 
făcut în lire sterline și a preferat să-i furnizeze lui Eriksson note 
de plată care descriau o vânzare efectuată la 150 000 de 
coroane suedeze, diferenţa e în jur de un milion. 

Asta din sursă autorizată, se gândi Bäckström, mulțumindu-se 
să dea scurt din cap. 

— Fără îndoială te întrebi, prietene, cum puteau fi rezolvate 
notele de plată într-un mod simplu și practic? spuse GeGurra. 

— Da,  explică-mi, spuse Bäckström, așezându-se mai 
confortabil pe scaun. 

E din ce în ce mai interesant, se gândi el. 

— Dacă eu m-aș gândi să fac ceva similar, ceea ce bineînțeles 
că n-aş face niciodată, l-aș pune pe licitatorul englez să-mi 
trimită prin e-mail o factură. E mult mai ușor să manipulezi 
lucrurile astea electronic, înţelegi, și chiar pentru un om cu 
cunoștințele mele limitate despre tehnologia informatică 
modernă, ar fi ceva simplu să schimb lirele sterline în coroane și 
să tipăresc factura, pe care apoi să i-o dau lui Eriksson. Deși mie 
nu mi-ar trece niciodată prin minte să fac așa ceva. 

GeGurra dădu expresiv din umerii lui perfect croiţi. 

— Deci așa s-ar putea câștiga un milion, spuse Bäckström. 

— Da, sau 962 000 de coroane, dacă îmi amintesc bine, spuse 
GeGurra. Plus minus o sută de coroane. 

— De unde știi asta? spuse Bäckström. 

Ce dracu’ vrea să spună? se gândi el. 

— Pentru că eu am fost cel care a cumpărat icoana lui 
Versjagin, așa că am primit aceeași factură ca și vânzătorul, 
spuse GeGurra dând din cap. Restul era doar aritmetică simplă. 

— Tu ai cumpărat tabloul cu Sfântul Teodor. De ce? 

— M-am gândit că s-ar putea să ajungem la asta în timp ce 
savurăm fileul de vită, spuse GeGurra. Și, fără să uităm de asta, 
mă întrebam dacă te-aș putea ispiti cu un pahar sau două din 
excelentul vin al casei pe care îl servesc în acest local. E un vin 
roșu italian excelent, făcut dintr-un amestec francez clasic de 
Cabernet Sauvignon, Merlot și Cabernet Franc. Numai că 
strugurii cresc în Toscana, și nu în Bordeaux. 

— Bere și votcă e foarte bine, spuse Bäckström. 

Ar putea ieși ceva extraordinar, se gândi el. 

— Poate că e înțelept așa, fu de acord GeGurra. E bine să eviţi 
să amesteci strugurii cu cerealele. Cred că aici s-ar putea să ai 
dreptate, Bäckström. 

— Clientul lui Eriksson, îl mai îmboldi o dată Bäckström. Cine 
e proprietarul acelei colecții de artă? 

— Ajungem și acolo, spuse GeGurra dând din cap prietenește. 
Ajungem și acolo. Dacă pot îndrăzni să-ţi ofer un sfat, cât 
aștepți, poate ar fi bine să mai bei o votcă mică. Ca să nu cazi 
de pe scaun când o să auzi ce cred eu despre acel individ. 

File de vită la grătar, rădăcinoase coapte, sos de vin roșu cu 
măduvă de bou și un Bäckström foarte mulţumit. Bău votcă și 
bere, în timp ce își îngăduia să aibă gânduri plăcute despre 
plicul mare și cafeniu la care era convins că avea să ajungă în 
curând cunoștința lui. Dar Bäckström nu se grăbea deloc. Nu îi 
lipseau mâncarea și băutura în timp ce aștepta, iar uneori 
chestiunea banilor putea să dureze puţin. 

În cele din urmă, păru că gazda lui își adună puterile. Mai întâi 
își drese vocea discret, revigorându-se cu o gură prudentă din 
vinul lui roșu italian, după care își tamponă buzele subţiri cu 
șervetul și dădu din cap că da, sosise momentul. 

— Ţi-e cunoscut conceptul de provenienţă, Bäckström? 
întrebă GeGurra, dregându-și vocea încă o dată. 

— Păi, oarecum, dădu Bäckström din umeri. Dar mi-ar plăcea 
să aflu mai multe. 

Doar ca să se asigure la mai multe capete, dat fiind că habar 
n-avea despre ce provincie vorbește GeGurra. 

— In contextul acesta, când e vorba de artefacte artistice, 
vreau să spun, se poate spune că proveniența se referă la 
istoria operei de artă. Și a artistului, bineînțeles, și a diferitelor 
evenimente legate de originea lucrării. Nu în ultimul rând... mai 
ales când luăm în considerare prețul pe care îl poate impune o 
operă de artă... e vorba și de oamenii care au deținut-o. 
Proprietarul iniţial, ca și cei care au urmat apoi. Ar putea părea 
irelevant, dar uneori se poate întâmpla ca, dacă proprietarul e 
foarte cunoscut, asta să însemne pentru valoarea unei opere 
sau a unui obiect de artă anume mult mai mult decât lucrarea în 
sine. 

— Bineînţeles, bineînțeles, îl aprobă Bäckström. 

Primise și el numeroase oferte anonime online de cumpărare 
a micului Siggy, la un preţ care depășea enorm preţul pe care 
angajatorul său, Autoritatea Naţională a Poliţiei, îl plătise pentru 
revolverul lui de serviciu. Treci la subiect, nemernic plicticos ce 
ești, se gândi el, verificând dacă Siggy-ul era în continuare 
cuibărit comod lângă glezna lui stângă. Nu-ti face griji, băiete, 
se gândi el, bătând liniștitor în toc. Nici nu i-ar fi trecut prin 
minte să-l vândă pe cel mai bun prieten al lui. 

— In Suedia, cel mai bun exemplu pentru așa ceva a avut loc 
acum câţiva ani, când s-a ajuns la vânzarea bunurilor lui Ingmar 
Bergman, regizorul nostru suedez celebru în întreaga lume, 
spuse GeGurra, cutremurându-se la această aducere-aminte și 
luând încă o gură fortifiantă de vin roșu. 

— Nu el e cel care a făcut filmul cu Fanny și Alexander? 
întrebă Bäckström. 

Işi amintise că văzuse jumătate din film la televizor, într-o 
seară târziu, până să-și dea seama că nu e o urmare a filmului 
său preferat din copilărie, Fanny Hill. 

— Exact, spuse GeGurra cu însufleţire. El e tipul despre care 
vorbesc, iar când bunurile lui au fost scoase la licitaţie, era ceva 
absolut groaznic. Canapele Dux vechi și neîngrijite, pătate peste 
tot și roase, scrinuri din acelea demontabile, vechi și ponosite, 
pe care mizerabilul ăla bătrân din Smâland le-a impus la 
jumătate din omenire, rafturi de bibliotecă șubrede, tigăi de 
aramă îndoite, covoare zdrenţuite din piei de oaie, cești de 
cafea ciobite din Rörstrand. Aș putea continua la nesfârșit, dacă 
ai fi încercat să donezi lotul ăla de obiecte Armatei Salvării, te-ar 
fi dat afară. 

— Se știe că așa trăiesc oamenii ăștia, fu de acord Bäckström. 
O dată a trebuit să percheziţionez casa unui actor celebru și, 
dacă ar fi fost casa unui drogat obișnuit, Serviciile Sociale ar fi 
evacuat-o pe loc. 

Niciun țigan n-ar fi acceptat să stea acolo, se gândi el. 

— Dar nu și de data asta, oftă GeGurra, părând să nu-l asculte 
pe invitatul lui. Resturi, nimicuri, gunoaie vechi pur și simplu, 
dar de data asta oamenii au plătit milioane pe ele. Ti-am 
povestit vreodată de perechea de papuci pe care a primit-o de 
la Harriet Andersson - actrița suedeză celebră, știi - când filmau 
pe arhipelag, în anii '507? 

— Nu, spuse Bäckström scuturând din cap. 

Filmele făcute pe arhipelag pe care le văzuse el cu siguranţă 
nu fuseseră regizate de Ingmar Bergman. S/avă Domnului, se 
gândi el, ţinând cont de puţinul pe care îl văzuse din opera 
acestuia. 

— O poveste groaznică. Se spune că a plouat încontinuu cât 
au filmat ei și peste podeaua casei în care înregistrau trăgea un 
curent serios, așa că ea s-a repezit până la vecin - un pescar 
bătrân care locuia acolo în condiţiile mizerabile obișnuite, 
înconjurat de resturi de cafea, solzi de hering și reviste 
religioase vechi și zdrenţuite - și a cumpărat papucii vechi și 
ponositi ai bunicului, din piele de focă, ca să nu-i fie rece la 
picioare lui Bergman. Știi cu cât s-au vândut? La Bukowski's, nu 
mai puţin? 

— Nu, spuse Bäckström scuturând din cap. 

De unde dracu’ să știu eu asta? 

— 80 000 de coroane, gemu GeGurra. 80 000 de coroane! 
Pentru două bucăți de piele ponosite, ţinute laolaltă de 
transpiraţia de pe picioare. 

— Pare puţin cam piperat, fu de acord Bäckström. 

— Acum, să ne imaginăm că papucii i i-ar fi dat Greta Garbo. 
Cât crezi că ar fi luat pe ei progeniturile alea mici și lacome ale 
lui Bergman? 

— Mult mai mult, fără îndoială, sugeră Bäckström. 

Totuși, își amintea doar vag de Garbo. Nu era bruneta aia 
care se dusese la Hollywood și se făcuse lesbiană? 

— Probabil un milion, oftă GeGurra, scuturând trist din cap. 

— lartă-mi întrebarea, spuse Bäckström, dar de ce-mi spui 
asta? Și ce se întâmplă cu plicul ăla cafeniu, se gândi el. 

— Ca să înţelegi ce vreau să spun, îi explică GeGurra cu 
însufleţire. Ce poate să facă proveniența pentru preţ. 

— Bun, înţeleg asta, spuse Bäckström. Mă întrebam doar cine 
a fost proprietarul anterior despre care era vorba. Cine e? 

— Ajung și acolo, spuse GeGurra. Dacă te întrebai cumva, ce 
m-a pus pe urma lui a fost unul dintre articolele pe care Eriksson 
primise instrucțiuni să le vândă. 

— Care anume? întrebă Bäckström. 

Probabil portretul călugărului gras care, în mod evident, 
fusese surprins asupra faptului, cu mâna în borcanul cu miere al 
Domnului, se gândi el. 

— Un serviciu de vânătoare pentru uz maritim, spuse GeGurra 
dând din cap. 

— Un ce? spuse Bäckström. 


77. 


Un serviciu de vânătoare pentru uz maritim fusese cel care îl 
pusese pe GeGurra pe urma proprietarului. Un set complet 
pentru douăsprezece persoane, constând dintr-un total de 148 
de articole, produse de fabrica regală de porțelan din Sankt 
Petersburg în iarna anului 1908. Cel mai bun porțelan englezesc, 
pictat de mână cu imagini cu păsări marine din Baltica, păsări 
de asemenea indicate pentru vânătoare. O podoabă pentru o 
masă pusă pentru participanţii la o vânătoare după prima 
partidă și, în cazul acesta, un cadou de nuntă din partea Marii 
Ducese a Rusiei, Maria Pavlovna, pentru viitorul ei soţ, Prinţul 
Wilhelm al Suediei. Un cadou cât se poate de nimerit pentru un 
bărbat căsătorit care era nu doar prinţ suedez, ci și ofiţer al 

Marinei Regale Suedeze, vânător pasionat și pescar la muscă 
entuziast. 

— Nu a fost o căsătorie rea, pot să te asigur, spuse GeGurra. 
Un prinţ suedez din Casa de Bernadotte care încerca să-și pună 
pirostriile cu o mare ducesă din Casa de Romanov. Maria 
Pavlovna a fost verișoară cu ultimul Țar al Rusiei, Nicolae al Il- 
lea. Rudă apropiată, cu alte cuvinte, a tatălui tuturor rușilor, 
cum era cunoscut pe vremea aceea ţarul. Îți dai seama, 
Bäckström? Un prinţ suedez care se căsătorește cu o prinţesă 
rusoaică. O femeie din Rusia, vechiul nostru mare dușman. În 
200 de ani de istorie, Casa de Bernadotte nici măcar nu se mai 
apropiase de așa ceva. S-au căsătorit pe 3 mai 1908, în palatul 
imperial din Sankt Petersburg. Festivităţile au durat o 
săptămână întreagă. Dar poate că asta nu e atât de 
surprinzător, dat fiind că între Sankt Petersburg și Ockelbo e 
ceva distanţă. 

GeGurra dădu energic din cap și se revigoră cu o gură mare 
de vin roșu, în timp ce reflecta la aluzia lui la orașul natal de rău 
augur al soţului actualei prințese moștenitoare. 

Apoi explică faptul că lucrurile nu merseseră bine. Prinţul de 
24 de ani era un tânăr timid și plăpând, în ciuda sângelui 
albastru și a epoleţilor aurii, în timp ce soţia lui de 18 ani era „o 
adevărată tornadă” care călărea cu șa de bărbați, fuma ţigări și 
obișnuia să se amuze dându-se cu o tavă de argint pe scările 
marii vile de pe insula Djurgården în care locuiau. 

Nu existase niciodată prea multă armonie matrimonială. E 
adevărat că la un an după nuntă li s-a născut un fiu, dar practic 
cei doi duceau vieţi separate, iar în 1914 au divorțat. 

— A fost prima oară când un membru al Casei de Bernadotte 
a divorţat, spuse GeGurra, părând întristat ca un corespondent 
regal. 

— Ce s-a întâmplat după asta? întrebă Bäckström, curios. 

Cu siguranță că o să apară și regele nostru în povestea asta, 
se gândi el vesel. 

Vieţi separate în lumi separate, potrivit lui GeGurra. La 
început Maria Pavlovna se întorsese în Rusia, lucrase la Crucea 
Roșie în timpul Primului Război Mondial și se recăsătorise în vara 
lui 1917. După revoluţia de câteva luni mai târziu, se mutase la 
Paris, evitând astfel să fie ucisă de bolșevici, asemenea atât de 
multor altor membri ai familiei ei. 

— Nu s-a mai întors niciodată în Rusia, spuse GeGurra. Pentru 
început a trăit la Paris și a stat o vreme chiar și în New York. La 
mijlocul anilor '30, moment la care divorțase deja de al doilea ei 
soț, s-a întors temporar în Suedia. A petrecut al Doilea Război 
Mondial în America de Sud, în Buenos Aires, dacă îmi amintesc 
bine. Spre sfârșitul vieţii - a murit în 1958 - s-a mutat înapoi în 
Europa. Și-a petrecut ultimii ani de viaţă lângă Lacul Constance 
din Elveţia, aproape de fiul ei, Lennart, și familia lui. Era fiul pe 
care îl avusese cu Prinţul Wilhelm. Cred că ai auzit de el? Ela 
fost cel care a trăit în Mainau - știi, castelul ăla cu grădinile alea 
deschise pentru public. Timp de mulţi ani de zile, el a fost unul 
dintre membrii Casei de Bernadotte despre care s-a scris cel mai 
mult. 

— Sigur, sigur, spuse Bäckström, luând o gură mare de bere 
și ștergând picăturile de pe buze cu dosul palmei. Cine nu și-l 
amintește pe micul Lennart? 

Cum dracu’ poți să fii prinț cu un nume ca Lennart? se gândi 
el. 

— Un rezumat al unei vieţi, oftă GeGurra. O viaţă plină de 
schimbări. 

— Plină de schimbări? întrebă Bäckström. Ce vrei să spui? 

El prefera datele și lucrurile certe, care puteau fi prezise 
dinainte. Mai ales dacă era și un comision decent în toată 
povestea. 

— Când a venit în Suedia, ea avea 18 ani. In ciuda tinereții, 
era una dintre cele mai bogate femei din lume. Maria era 
verișoara ţarului Rusiei, la urma urmei, și la acel moment el era 
indiscutabil cel mai bogat om din lume. Ea singură era mult mai 
bogată decât întreaga familie regală suedeză luată laolaltă. 
Când s-a căsătorit cu Wilhelm, ţarul rus a acceptat să-i acorde 
un stipendiu anual de trei milioane și jumătate de coroane. La 
acel moment, asta era echivalentul salariilor cumulate a zece 
mii de muncitori suedezi, iar în banii de azi asta ar fi în zona a 
patru milioane. Pe an. Maria Pavlovna era incredibil de bogată. 
În comparaţie cu ea, soţul ei era un calic. 

— Dar se pare că i-a dat și lui destule cadouri, spuse 
Bäckström. Cum ar fi serviciul ăla de vânătoare, de exemplu. 
Probabil că ăla a costat ceva? 

— Da, cu siguranţă, spuse GeGurra. Și nu a fost nici pe 
departe singurul lucru pe care l-a făcut cadou cât a stat în 

Suedia. Practic oricine din apropierea ei primea daruri scumpe, 
iar când s-a mutat aici a adus o cantitate imensă de lucruri, 
inclusiv opere de artă și antichităţi preţioase. Nu în ultimul rând 
antichităţi. Se pare că ei pur și simplu nu-i păsa și probabil că 
majoritatea lor au ajuns în mâinile primul ei soț, Prinţul Wilhelm. 

— Și cu el ce s-a întâmplat? întrebă Bäckström. 

S-ar putea să iasă ceva extraordinar, se gândi el. Patru 
milioane pe an. Bergman n-are decât să-și bage în fund papucii 
lui vechi și răpănoși din piele de focă. 

— Prințul Wilhelm avea o natură de artist, spuse GeGurra. 
Scria cărţi, foarte multe cărţi, despre orice și despre tot, de la 
poezii de dragoste la balade, o grămadă de cântece marinărești, 
o grămadă de scrieri de călătorie. Și era foarte interesat de film. 
A făcut filme în toată lumea, cele mai multe în Suedia, 
bineînţeles, dar și în Africa, Asia și America Centrală. Și-a 
petrecut ultimii treizeci de ani din viață la domeniul lui din 
Stenhammar, în Södermanland. A murit în 1965 și, dacă mă 
întrebi pe mine, eu cred că era foarte singur, chiar dacă în 
timpul vieţii a socializat cu aproape toți intelectualii suedezi, 
pictori, scriitori, muzicieni. Ca mecena și iubitor de artă, 
bineînţeles, dar și ca egal al lor. De fapt, era unul dintre ei, și în 
privinţa asta semăna destul de bine cu multe dintre rudele lui 
din Casa de Bernadotte. Bineînţeles, cel mai cunoscut a fost 
Prinţul Eugen, pictorul, de care sunt sigur că ai auzit. 

— Am auzit numele ăsta, minţi Bäckström. Dar, ca să revenim 
la Prinţul Willy... cel care s-a căsătorit cu rusoaica plină de 
bani... 

— Da? 

— N-a avut nicio nevastă nouă, alți copii? întrebă Bäckström. 

Îi era greu să renunţe la gândul la serviciul de vânătoare, fără 
îndoială uluitor de valoros. 

— Nu, spuse GeGurra, scuturând din cap. Spre sfârșitul anilor 
'20 se pare că a cunoscut altă femeie, o franţuzoaică, dar a fost 
o relaţie neoficială, iar ea a murit în circumstanţe tragice în 
1952. Un accident de mașină lângă Stjärnhov, în Södermanland, 
în timp ce se îndreptau spre îndrăgitul lui Stenhammar. O 
poveste foarte tragică. Prinţul conducea și se pare că nu și-a 
revenit niciodată după asta. 

— Îmi dau seama, spuse Bäckström. 

Sunt sigur că era cherchelit, se gândi el. 

— Au intrat într-o furtună de zăpadă, spuse GeGurra, părând 
la fel de trist de parcă ar fi fost vorba de familia lui. Prinţul era 
foarte atent cu alcoolul, dacă la asta te gândeai. 

— Mă gândesc la serviciul de vânătoare, insistă Bäckström. 

Am mai auzit toate chestiile astea, se gândi el. 

— Îmi dau seama de ce, spuse GeGurra. Serviciul i-a aparţinut 
categoric Prințului Wilhelm, așa că această parte a provenienţței 
lui e foarte clară. Nouăsprezece dintre cele douăzeci de obiecte 
pe care Eriksson a fost însărcinat să le vândă în numele 
clientului său secret proveneau iniţial cu certitudine - sau după 
toate probabilitățile, ca să fim mai corecţi - de la Maria 
Pavlovna, făcând parte din posesiunile pe care aceasta le-a adus 
cu ea în Suedia după căsătorie. Erau fie cadouri pentru soțul ei, 
fie obiecte care îi aparţineau și care au fost lăsate aici când ea 
s-a întors în Rusia. Am reușit să urmăresc istoria lor până la acel 
moment și majoritatea probelor sugerează că, după divorţ, ele 
au ajuns la Prințul Wilhelm. 

— Nouăsprezece din douăzeci, spuse Bäckström, cu o ușoară 
nuanţă de neliniște în voce. 

— Exact, spuse GeGurra energic. Dar în privinţa unuia dintre 
articole, sunt convins că el nu ar fi putut să aparţină nicicum nici 
Mariei Pavlovna, nici soţului ei, Prinţul Wilhelm. 

— Cum poţi să știi asta? spuse Bäckström. Care e problema? 

— E unul dintre motivele pentru care am nevoie de ajutorul 
tău, dragul meu prieten, spuse GeGurra. Am nevoie de tot 
ajutorul pe care mi-l puteţi oferi tu și mintea ta bine șlefuită de 
detectiv. Eu interpretez faptul că tu ai primit misiunea de a 
ancheta asasinarea lui Eriksson ca pe un semn venit de sus. 
Cred că asta ne-ar putea fi de mare ajutor amândurora. 


78. 


Potrivit lui GeGurra, nu era nicio problemă să-ţi dai seama cui 
aparținuseră inițial nouăsprezece dintre cele douăzeci de 
obiecte și cine le deținuse după aceea: mai întâi Maria Pavlovna, 
apoi fostul ei soț, Prinţul Wilhelm. Situaţia se complica odată cu 
Versjagin, tânărul beţivan, și „icoana” - sau mai degrabă insulta 
- care îl înfățișa pe Sfântul Teodor, pictată de el ca să-l ofenseze 
pe socrul lui de ziua de naștere a acestuia. Categoric nu era o 

icoană cum se cuvine - de fapt, era exact opusul lucrărilor 
produse de pictorii de icoane adevăraţi, menite să transmită 
mesajul creștin și să-l slăvească pe Domnul într-o formă 
artistică. 

Faptul că icoana lui Versjagin era complet opusul a așa ceva 
și că era gândită ca o glumă crudă pe seama socrului său, cel 
care îl întreținea și pe el, și pe familia lui, era de un interes 
secundar, dat fiind contextul mai larg. Repercusiunile acestui 
fapt însemnau că era mult mai rău de-atât. Era un act aproape 
revoluționar, care punea sub semnul întrebării atât Biserica, cât 
și statul, un act blasfemator, o insultă la adresa lui Dumnezeu și 
a ţarului. 

Când scandalul a devenit public, în vara lui 1899, în timpul 
celebrării zilei de naștere a socrului lui Versjagin, cadoul a fost 
înapoiat de îndată. Soţia disperată a lui Versjagin i-a luat pe 
copii și s-a mutat înapoi la părinţi, în timp ce Versjagin a părăsit 
Rusia, doar ca să apară o săptămână mai târziu în mijlocul 
prietenilor lui artiști radicali din comunitatea rusă expatriată la 
Berlin, urmărit de poliţia secretă a ţarului. 

S-a întors la Sankt Petersburg în toamna aceea, după mai 
multe luni de călătorie prin Franţa, Germania și Polonia. Soţia lui 
a fost cea care l-a convins, în cele din urmă, să se întoarcă 
acasă, la ea și la cei trei copii mici ai lor. Îl iertase deja, socrul lui 
nu avea să-l ierte niciodată, și la doar câteva luni după aceea 
Versjagin avea să fie mort. 

De Anul Nou din 1899, Versjagin a băut până a murit, în timp 
ce sărbătorea zorii noului secol la academia de artă din capitala 
imperială. Chiar și la acel moment se scrisese deja destul de 
mult despre evenimentele anului precedent. Scrisori private 
între membrii familiei, către prieteni și dușmani, articole de ziar 
și, în cele din urmă, și articole academice despre Versjagin și 
scandalul provocat de el. 

Cu o lună înainte de moartea lui, Versjagin vânduse și 
portretul Sfântului Teodor, sub un jurământ de confidenţialitate 
și pentru un preţ surprinzător de bun, unuia care făcea parte din 
concurenţa socrului său. Un englez care era reprezentantul unei 
companii maritime care facea multe afaceri cu Rusia ţaristă și 
care preferase să părăsească ţara după primele tulburări din 
Sankt Petersburg din 1905, întorcându-se în Anglia, unde 
începuse să lucreze la sediul central din Plymouth al companiei. 

Icoana lui Versjagin a fost văzută prima oară în public în noua 
ei patrie cu ocazia unei expoziţii de la Tate Gallery din Londra, 
din toamna lui 1920, despre artă ca declaraţie politică în Rusia 
revoluţionară. Și, din nou, a provocat multe dezbateri. Ziarele 
englezești au scris despre scandalul pe care tabloul îl provocase 
cu douăzeci de ani înainte, iar The Times a publicat și un lung 
interviu cu proprietarul lucrării. Sir Albert Stanhope, acum 
directorul pensionat al companiei maritime, preferase, din 
diverse motive, să vorbească pe îndelete despre Versjagin 
peisagistul, mai degrabă decât despre tânărul nemernic care 
atrăsese infamia internaţională prin insultarea socrului său. Asta 
în ciuda faptului că socrul fusese german și cel puţin la fel de 
gras ca înaintașul lui grec, însă acum războiul luase sfârșit, iar 
Sir Albert era dispus să pună capăt acelei părţi a afacerii: 
„Războiul a luat sfârșit și e timpul să lăsăm ce-a fost în trecut. Și 
să nu uităm că Alexander Versjagin a fost un peisagist de prima 
mână”. 

— În ce privește proveniența portretului Sfântului Teodor, ea 
poate fi cartografiată în detaliu de la crearea operei în 1899 
până la al Doilea Război Mondial, declară GeGurra. El a fost 
cumpărat de Stanhope, care l-a deţinut până la moartea lui în 
1943. Atunci când tabloul a părăsit Rusia, în 1905, Maria 
Pavlovna avea doar 15 ani și e exclus ca cineva din familia 
Romanov să se fi atins de el, nici măcar cu niște clești foarte 
lungi. 

— Dar mai târziu? insistă Bäckström. Ce s-a întâmplat după ce 
agentul naval a murit? 

— A fost vândut la licitație de moștenitori. La casa de licitaţii 
Christie's din Londra, în toamna lui 1944. Cu acea ocazie s-a 
vândut cu 120 de lire, ceea ce era un preț rezonabil la 
momentul acela, ținând cont de războiul care bântuia atunci 
Europa. Dar bineînțeles că era un preț mult mai mic decât cel la 
care a ajuns când a intrat la Sotheby's, acum câteva luni. 

— Deci urma tabloului se pierde în timpul celui de-al Doilea 
Război Mondial, în toamna lui 1944, rezumă Bäckström, 
mângâindu-și bărbia durdulie. 

— Da. In mod cert, nu pare să fi apărut la vreo altă expoziţie 
sau licitaţie. 

— Deci ce s-a întâmplat? Cine l-a cumpărat? 

Bäckström dădu încurajator din cap spre gazda lui. 

— Habar n-am, spuse GeGurra. După cum ţi-ai dat seama, 
fără îndoială, asistenții mei și cu mine ne-am documentat destul 
de mult pe subiectul ăsta. Printre altele, contactul meu din 
Anglia a căutat în documentele acelei licitaţii din toamna lui 
1944. Cumpărătorul a plătit pentru tablou cu bani lichizi. 
Numele lui nu e pe listă. Dar există o notă că el dorește să 
rămână anonim. 

— Bani lichizi? spuse Bäckström. Dubios. 

Al dracu’ de dubios, se gândi el. 

— Nu neapărat, spuse GeGurra dând din umeri. Prețul nu era 
foarte remarcabil și o grămadă de cumpărători preferau așa. 
Chiar și un număr considerabil de colegi de-ai mei din domeniul 
artei, crede-mă. 

— Atunci există o lacună de șaptezeci de ani până când apare 
iar. Aici, în Suedia, în mâinile avocatului Eriksson, căruia i se 
spune să-l vândă în numele unui client necunoscut. 

— Da, ai rezumat destul de bine. 

— Și n-ai deloc idee unde a fost în tot timpul ăsta. Adică, totul 
pare să sugereze că trebuia să fie deţinut de un suedez? De ce 
altceva ar fi apărut aici? 

— Înclin să fiu de acord cu tine, spuse GeGurra. Așa că, dacă 
m-ai putea ajuta cu acest mic detaliu, ți-aș fi extrem de 
recunoscător. 

— Deci baronul nostru e cel care îl vinde primăvara asta. La 
comanda avocatului. A mai vândut și altceva la aceeași licitaţie? 

Aristocratul ăla mic și poponar pare să fie băgat în porcăria 
asta până-n gât, se gândi Bäckström. 

— Au existat trei articole din colecție care au fost vândute și 
pe care Eriksson le voia evaluate, spuse GeGurra. Icoana, ca și 
serviciul de vânătoare pentru uz maritim care pare să te fi 
impresionat atât de profund. Al treilea era o brichetă de aur. Și 
ea era făcută în Sankt Petersburg la începutul anilor 1900, 
judecând după marcă. Dar nu exista nicio inscripţie, nimic care 
să o poată pune în legătură cu Prinţul Wilhelm. Dacă vrei 
părerea mea, eu sunt destul de sigur că a fost oferită Prințului 
Wilhelm de Maria Pavlovna. De asemenea, a fost produsă de cel 
mai renumit bijutier de la acel moment din Sankt Petersburg. Se 
numea Carl Fabergé și era aurarul curţii imperiale. Cu siguranţă 
ai auzit de el. 

— Și cât costa bricheta? 

— Nu-mi amintesc exact, în jur de 100 000 la licitaţie, cred. 
Nimic remarcabil, cam tot atât cu cât fusese cumpărată, dacă 
luăm în calcul modificarea valorii banilor de-a lungul anilor. 
Există destul de multe de pe vremea aia. O brichetă era o 
dotare esenţială pentru salonul oricărui gentleman bine echipat. 
Chiar dacă asta a costat într-adevăr mai mult decât majoritatea. 

GeGurra dădu din umeri. 

— Ce s-a întâmplat cu serviciul de vânătoare? Cât a luat pe 
ăsta? 

— Nu știu dacă „serviciu” e cuvântul potrivit, de fapt, spuse 
GeGurra scuturând din cap. E o poveste absolut tragică, o 
calamitate. 

— Continuă. 

Potrivit lui GeGurra, serviciul de vânătoare fusese o 
calamitate absolută atunci când fusese vândut la licitaţie la 
aproape o sută de ani după ce fusese livrat de fabrica imperială 
de porțelan din Sankt Petersburg. In stare impecabilă, ar fi 
justificat cu siguranţă un preţ de peste zece milioane de 
coroane suedeze, deoarece fusese produs la standardele 
excelente ale epocii și dată fiind proveniența lui. Un dar din 
partea unei mari ducese ruse către un prinţ suedez. Casele de 
Romanov și Bernadotte pe o singură farfurie. Din păcate însă, 
nu era cazul, deoarece tot ce mai rămăsese din el era doar un 
fragment nefericit a ceea ce fusese cândva un serviciu de 
vânătoare pentru uz maritim compus din 148 de piese. 

— Cu siguranţă, nu e un cadou urât pentru un prinţ tânăr care 
tocmai a fost numit locotenent în Marina Regală Suedeză și 
comandant al torpilorului Castor. 

In mod evident, lui GeGurra îi plăcea să remarce detaliile 
romantice. 

— Dar tot ce mai ramasese erau treizeci și nouă de bucăţi, 
continuă el. Majoritatea ciobite și crăpate. Farfurii de supă, 
sosiere, farfurioare - un amestec potrivit. Nu părea să fi existat 
nicio metodă în distrugerea care trebuie să fi avut loc. Așa că 
era ceva foarte tragic. 

După această declaraţie GeGurra oftă adânc, atât de adânc 
de parcă ar fi vorbit despre moartea recentă a unei rude mult- 
iubite. 

— Nu ar fi putut să-l ia cu el? sugeră Bäckström. Pe torpilorul 
ăla cu care s-a dus? Adică, putea să-l fi prins furtuna sau ceva. 

La momentul acesta era deja deschis față de orice idee care 
putea ajuta la reunirea tuturor pieselor. Preferabil în 
proprietatea coroanei suedeze. 

— Cu tot respectul, mi se pare foarte greu de crezut. În primul 
rând, mă îndoiesc că ar fi existat loc pentru el și, în al doilea 
rând, Wilhelm era extrem de interesat de artă. Și un om atent și 
precaut când venea vorba despre astfel de lucruri. Astfel încât 
cu siguranţă că acest gând nici nu i-ar fi trecut prin cap. 

— Inţeleg ce spui. Deci nu te-a interesat să-l cumperi în starea 
în care era? 

— Nu, categoric nu. Cel puţin nu cu jumătate de milion. 
Probabil că a ajuns în mâinile unuia dintre acei oligarhi ruși 
despre care se spune că nu le pasă deloc cât costă lucrurile. 

— Dar icoana, pe asta ai cumpărat-o? 

— Da, spuse GeGurra. Ceea ce a căpătat o semnificaţie cu 
totul nouă atunci când, după vreo câteva săptămâni, Eriksson a 
apărut ca să-mi arate fotografii cu ea. Când l-am întrebat la cine 
apelase pentru evaluarea articolelor, aveam deja o idee destul 
de clară cine era. 

— Dar dacă tu nu credeai că e unul dintre articolele primite 
de Willy de la micuța rusoaică, nu înţeleg deloc de ce ai mai 
cumpărat-o? 

— După cum știi, dragul meu prieten, eu îmi câștig existenţa 
făcând negoţ cu artă, spuse GeGurra cu un zâmbet împăciuitor. 
In plus, aveam deja un cumpărător interesat. Un vechi prieten 
de-al meu care își exprimase interesul faţă de acest tablou 
anume. De fapt, era atât de interesat că el a luat legătura cu 
mine, și nu invers. Încă se mai gândește la asta, chiar dacă ceea 
ce-l împiedică nu are cum să fie lipsa banilor, așa că e încă în 
spaţiul meu de depozitare. În cazul în care te-ar putea interesa 
chiar pe tine, Bäckström. Și, cum e vorba de tine, ţi-aș da-o la 
un preț redus special. Apropo, ce zici de niște desert? Merengul 
lui Oscar al II-lea. Poate că aș putea chiar să te ispitesc cu niște 
porto bun care s-o însoțească? 

— Un coniac ar fi foarte bun, spuse Bäckström. 

Drept cine mă ia? Porto beau doar babele. Și bărbații care 
aproape au ajuns niște babe, ca GeGurra, se gândi el. 

— Apropo, știai că Oscar al Il-lea, cel care a dat numele 
merengului, a fost bunicul Prințului Wilhelm? El a fost cel care a 
luat legătura cu ţarul rus, Nicolae al II-lea, și i-a sugerat ca 
nepotul lui să se căsătorească cu Maria Pavlovna. Ca modalitate 
de a întări legăturile dintre cei doi vechi dușmani de moarte, 
Suedia și Rusia. De a rupe cu vechile tradiţii istorice proaste ale 
noastre, o dată pentru totdeauna. Trăim într-o lume mică, 
prietene. O lume foarte mică. 

Ce are asta de-a face cu merengul? se întrebă Bäckström, dar 
se mulțumi să mormăie a aprobare. GeGurra are o capacitate 
fenomenală de a discuta despre tot felul de porcării care n-au 
nicio legătură cu subiectul, se gândi el. 

— Colecţia asta despre care am discutat cât valorează? 
întrebă Bäckström. În total, vreau să spun? 

Era un om căruia-i plăceau datele esențiale. 

— Cincisprezece icoane, două seturi de tacâmuri de argint, 
bricheta, serviciul de vânătoare... un total de nouăsprezece 
obiecte. După ce tablourile rămase au fost vândute, îmi 
imaginez că totalul va fi undeva în zona a patru milioane. 

— Sunt o grămadă de bani, spuse Bäckström. 

— Presupun că da, răspunse GeGurra. Dar, neuitând de 
ultimul articol al colecţiei, aș sugera că e o sumă 
nesemnificativă. 

— Care e ce, anume? întrebă Bäckström. 

Al douăzecilea articol al colecției... 

— Credeam că putem trece la el imediat, dar înainte de 
asta... dacă vrei să mă scuzi... mă gândeam că aș putea merge 
până la toaletă ca să mă spăl pe mâini, în timp ce așteptăm 
desertul, spuse GeGurra, făcând un gest cu degetele lui lungi și 
subţiri. Și în timp ce îl savurăm, mă gândeam că aș putea trece 
în sfârșit la motivul real pentru care am vrut să ne vedem, 
dragul meu prieten. 

Era și timpul, ce naiba, se gândi Bäckström dând din cap. Era 
și timpul pentru acel plic cafeniu și gras. 

e 

În mod evident, GeGurra e destul de minuţios cu igiena lui 
personală, se gândi Bäckström atunci când gazda lui reveni 
după zece minute. Să te piși nu poate dura mai mult de un 

minut sau așa ceva. Nu trebuie decât nivelul necesar de 
presiune, iar Bäckström se ocupa de regulă de acest detaliu în 
fiecare dimineaţă și în fiecare seară, indiferent că era sau nu 
necesar de fapt. Din fericire, între timp nu fusese lăsat baltă, 
deoarece i se adusese un coniac mare, cât aștepta. GeGurra își 
luase cu el și servieta când se dusese la toaletă, așa că nu 
exista nicio șansă de a-și omori timpul băgându-și nasul prin ea. 

— Presupun că ţi-e cunoscută povestea nasului lui Pinocchio, 
Bäckström, spuse GeGurra. Povestea micii păpuși de lemn al 
cărei nas creștea tot mai lung atunci când spunea o minciună. 

— Da, deși la muncă asta nu se întâmplă de fapt niciodată, 
spuse Bäckström. Dacă oamenii peste care dau eu ar avea 
nasuri care cresc atunci când ei spun o minciună, n-aș mai avea 
niciun pic de loc în biroul meu. Asta e valabil pentru absolut toți, 
dacă te întrebai cumva. Infractorii, așa-zisele victime ale crimei 
și așa-zișii mei colegi. Toţi mint tot timpul, despre absolut orice. 
Și nasurile lor nu cresc nici măcar cu un milimetru. 

Bäckström își susținu declaraţia dând energic din cap. 

— Chiar așa de rău e? spuse GeGurra cu un zâmbet blajin. 

— Încă și mai rău, dacă mă întrebi pe mine, spuse Bäckström. 

începea să se simtă supărat din cauza tuturor acelor minciuni 
și trădări, a tuturor păcălelilor și amăgirilor care îl înconjurau pe 
un om onest ca el, care încerca doar să-și facă datoria. 

— Pinocchio din poveste, continuă GeGurra, lăsând în general 
impresia că gândește cu voce tare. Pinocchio înseamnă „ochi de 
pin” - știai asta, Bäckström? Povestea italiană a sărmanului 
sculptor Gepetto care sculptează o păpușă din lemn de pin sub 
forma unui băieţel pe nume Pinocchio, și dintr-odată păpuşa 
prinde viaţă și nasul îi crește de fiecare dată când spune o 
minciună. Și doar atunci când încetează să mai spună minciuni 
se transformă într-un băieţel adevărat. O poveste care ne-a fost 
spusă tuturor când eram mici. _ 

— Sigur, fu de acord Bäckström. Inţeleg ce spui, și în 
domeniul meu de activitate ar fi cu certitudine ceva foarte 
practic. Dar, din nefericire, eu n-am crezut-o niciodată. 

Nici măcar când eram încă în pantaloni scurti, se gândi el. 

— Autorul poveștii lui Pinocchio era italian. Carlo Lorenzini. A 
fost un scriitor, jurnalist și politician de dreapta care a trăit în 
Florența, iar când a scris povestea a publicat-o sub un 
pseudonim, Carlo Collodi. Primele părţi, care de fapt au apărut 

ca serial într-un ziar, au fost publicate în 1881, iar ultimul capitol 
al poveștii lui Pinocchio, în care el încetează să mai mintă și 
devine un băiat adevărat, a fost publicat în 1883. Un total de 
aproximativ patruzeci de capitole despre aventurile lui 
Pinocchio. Collodi a murit în 1890. Povestea lui Pinocchio a fost 
tradusă în... 

— Știu toate astea, îl întrerupse Bäckström. 

lar începe. La nesfârșit, nu se mai oprește. 

— Ah... 

— Știu toate astea, îl asigură Bäckström. 

Cum pot să-l fac pe dobitoc să tacă? 

— Dar adevărata poveste a nasului lui Pinocchio, pe asta n-ai 
auzit-o, spuse GeGurra coborând vocea și aplecându-se în faţă. 

— Adevărata poveste? 

E beat sau ce? Deși a stat acolo toată seara, sorbind din vinul 
lui roșu. 

— Adevărata poveste a nasului lui Pinocchio, repetă GeGurra. 
Despre momentul în care nasul lui Pinocchio era să schimbe 
întreaga istorie a omenirii. Pe asta n-ai auzit-o niciodată, nu-i 
așa? 

Despre ce tot vorbește nemernicul ăsta? se gândi Bäckström. 
Adevărata poveste a nasului lui Pinocchio? 

— Adevărata poveste a nasului lui Pinocchio, cea care ar fi 
putut cu ușurință să schimbe întreaga istorie a omenirii dacă s- 
ar fi terminat altfel - povestea asta n-ai auzit-o niciodată, spuse 
GeGurra învârtind paharul cu porto între degetele lui lungi și 
subţiri. Dar eu am să ţi-o spun și, evident, consider de la sine 
înţeles că ce urmează să-ţi spun o să rămână strict între noi. 

— Nu trebuie să-ţi faci niciun fel de griji în privinţa asta, îl 
asigură Bäckström. 

Luă o gură mare de coniac, dându-și seama după expresia lui 
GeGurra că era probabil ca asta să dureze o vreme. 

e 

Adevărata poveste a nasului lui Pinocchio este plasată la 
curtea din Sankt Petersburg a ultimului ţar al Rusiei, Nicolae al 
II-lea, între toamna lui 1907 și vara lui 1908. Asemenea tuturor 

poveștilor bune, are doi protagoniști. Toţi ceilalți care apar în 
această poveste joacă roluri secundare, iar important este ce se 
întâmplă între cele două personaje principale ale noastre. 

Primul dintre acestea este o italiancă tânără, Anna Maria 
Francesca di Biondi, care are 24 de ani atunci când începe 
povestea. Anna Maria s-a născut și a crescut în Florenţa, unde 
și-a petrecut mare parte a tinereţii, în afara unor scurte călătorii 
în Franţa, Grecia, Austria, Elveţia, Germania, Polonia și Rusia 
Țaristă. Aproximativ douăzeci de călătorii scurte, presărate de-a 
lungul unei vieţi având aproape la fel de mulţi ani, și în sensul 
acesta nu deosebit de însemnate pentru o femeie având o 
asemenea origine și familie. Anna Maria Francesca di Biondi 
este o femeie extrem de talentată și, în mintea ei, e liberă să 
călătorească oriunde dorește și să facă orice dorește cu oricine 
dorește. 

Însă în realitatea în care își trăiește ea viața există alte 
obstacole mai stricte. Anna Maria Francesca di Biondi este fiica 
unui marchiz italian care își duce viaţa conform acelorași reguli 
ca și ea, formulate de tradiţiile născute din obârșia și sângele 
care legau social laolaltă familiile privilegiate. Tatăl ei e un 
cărturar, lingvist și profesor la Universitatea din Florenţa, dar nu 
e un om bogat - într-un sens pur relativ - și situaţia lui 
financiară, mai degrabă decât liberul-arbitru, este cea care l-a 
făcut să contribuie la întreţinerea lui și a familiei lui prin 
predarea la universitate. Dacă ar fi putut să aleagă, cu siguranță 
ar fi dus viaţa pe care doar imaginaţia lui i-o putea oferi. Preferă 
calmul și liniștea bibliotecii lui companiei colegilor și studenţilor. 
În același timp, nu îl deranjează prea mult, deoarece, oricum s- 
ar manifesta, realitatea din jurul său nu poate egala niciodată ce 
se întâmplă în capul lui. Faptul că dintre cei șase copii Anna 
Maria Francesca este cel preferat poate că nici nu mai trebuie 
amintit. 

Anna Maria are și o mamă, o femeie bună și educată, care își 
împarte timpul între soluţionarea problemelor practice ale 
familiei și filantropia creștină pentru Dioceza din Florența. Faptul 
că, după o descriere atât de scurtă, preferăm să o ignorăm de 
aici înainte nu are nimic de-a face cu caracterul sau activităţile 
ei. E doar din cauză că ea nu prezintă interes când vine vorba 
de adevărata poveste a nasului lui Pinocchio. Însă mama ei, 
bunica Annei Maria Francesca, prezintă mult mai mult interes. E 

de origine rusă, a trăit în aceeași casă cu Anna Maria de-a lungul 
copilăriei acesteia și, de asemenea, este motivul pentru care 
Anna Maria vorbește fluent rusește. 

Bunica Annei Maria este fiica unui nobil și general rus care cu 
o sută de ani înainte a luptat împotriva lui Napoleon. Generalul îl 
alungase pe opresorul francez de pe pământul sfânt al Mamei 
Rusia, urmărindu-l din Moscova până în Europa, ucigând mii de 
soldați de-ai lui care încercau să traverseze râul Berezina și 
învingându-l în mai multe ciocniri și lupte atât din Polonia, cât și 
din Austria. Odată înfrânt uzurpatorul, generalul rămăsese în 
Europa eliberată de opresorul francez. Mai întâi ca ambasador al 
țarului în Austro-Ungaria, iar spre sfârșitul vieţii ca trimis pe 
lângă Sfântul Scaun din Roma. Generalul a trăit în Italia până la 
moartea lui, iar atunci când trupul lui a fost adus de la Vatican 
înapoi în Sankt Petersburg, după treizeci de ani de serviciu în 
străinătate, asta s-a întâmplat pentru a fi îngropat cu toate 
onorurile posibile și în prezența țarului însuși. 

Însă una dintre multele lui fiice a rămas în Italia. Se căsătorise 
cu un conte italian, iar douăzeci de ani mai târziu, una dintre 
fiicele ei s-a căsătorit cu un cărturar din Florenţa, el însuși 
marchiz. Marchizul este și un om foarte bun și singura critică pe 
care soţia lui e dispusă să i-o aducă e că poate dedică mai mult 
timp gândurilor sale decât necesităţilor practice pe care viaţa le 
adresează unui bărbat căsătorit și tată. 

În vara lui 1907, familia di Biondi primește, în casa lor mare 
din Florența, vizita unei rude îndepărtate a bunicii Annei Maria, 
care a venit s-o vadă tocmai pe aceasta - cel puţin dacă e să se 
dea crezare scrisorilor pe care le-a trimis marchizului, stăpânul 
casei, înaintea vizitei. Îl cheamă Prinţul Serghei, membru al 
marii Case de Romanov, rudă îndepărtată cu ţarul și, asemenea 
tuturor celorlalți din familie, e incredibil de bogat. De asemenea, 
e un rus rău. Rău în sensul că preferă să-și petreacă majoritatea 
timpului în Europa, în timp ce administratorii se ocupă de 
vastele lui moșii din Rusia, care se întind din Karelia la nord 
până la Baku, lângă Marea Caspică, la sud. 

Vara aceasta a venit în Italia, în unul dintre numeroasele lui 
călătorii educative; a uitat câte a făcut deja, deoarece arta, 
muzica și cultura îl atrag mereu înapoi. Arta, muzica și cultura, 
dar, sincer vorbind, și femeile și mâncarea. Mai ales femeile, iar 

prima oară când o vede pe Anna Maria se îndrăgostește 
fulgerător. 

Prinţul Serghei e cu aproape treizeci de ani mai mare ca Anna 
Maria, iar între Florenţa și palatul lui din Sankt Petersburg sunt 
cinci mii de kilometri. judecând după expresia ochilor ei, el și-a 
dat seama deja că asta nu ar fi o problemă semnificativă. 
Adevărata problemă e că posibilul lui socru nici nu-și poate 
imagina ca iubita lui fiică să-l părăsească pentru un rus de 
aceeași vârstă cu el, să se ducă să locuiască în altă ţară. Intr-o 
altă lume, și să ducă o viață diferită de cea care se desfășoară 
în mintea lui - dacă ar fi să reflecteze mai atent la această 
chestiune, ceea ce, din fericire, nu face. 

Pe de altă parte, pentru Prinţul Serghei, potenţialul și 
neavizatul lui socru este o problemă umană, și el e obișnuit să 
rezolve astfel de probleme. Asta este cealaltă parte a naturii lui. 
Prinţul Serghei este un om cu multe laturi. Un om care iubește 
sincer arta, cultura, muzica, mâncarea și nu în ultimul rând 
femeile, dar și un om practic. El își anulează restul călătoriei și 
rămâne în Florenţa toată vara, unde își dedică timpul curtării în 
secret a Annei Maria și, mai ales, croirii de planuri. Peste 
aproximativ o lună e pregătit și poate să prezinte o propunere 
detaliată marchizului, care în cele din urmă își oferă 
consimțământul și chiar binecuvântarea. Fără să-și dea seama 
deloc ce se întâmplă de fapt. 

Îndrăgita bunică maternă a familiei își exprimase puternica 
dorință de a mai vizita o ultimă dată Rusia în care își avea 
rădăcinile, și ea este cea care ia iniţiativa. Însă bunica începe să 
îmbătrânească și ar merita luat în calcul că s-ar putea să aibă 
nevoie ca în această călătorie să fie însoţită de o rudă apropiată, 
mai tânără, iar dacă ar fi după ea, ar fi preferat s-o aibă alături 
pe Anna Maria. În ce o privește, Anna Maria este cât se poate de 
dispusă, oferind același motiv ca și bunica ei, că vrea să-și 
exploreze rădăcinile rusești. Asta înseamnă că mai rămân doar 
aranjamentele practice, de care Prinţul Serghei se va ocupa în 
cele mai mici detalii, complet în acord cu dorințele marchizului. 
Nici nu se pune problema altfel. Nici nu i-ar trece prin cap să 
meargă împotriva dorințelor apriorice ale iubitelor lui rude 
italiene - legăturile de familie și noblețea sunt, împreună, o 
garanţie a acestui fapt. 

Prinţul Serghei a aranjat deja ca cineva s-o însoțească pe 
bunica în vârstă, o supraveghetoare pentru Anna Maria 
Francesca și servitoare pentru amândouă. În ce privește restul 
grupului, rangul lui înalt și natura călătoriei au dictat condiţiile. 
Aghiotantul lui Serghei, secretarul lui personal, trei servitori, doi 
bodyguarzi și cei cinci-șase lachei și servitoare obișnuite care 
să-i spele hainele și să-i care bagajele mai grele. Și, bineînțeles, 
Prinţul Serghei însuși. 

Spre sfârșitul lui august pleacă cu trenul din gara din Florenţa. 
Călătoria la Sankt Petersburg va dura trei săptămâni, pentru că 
o vor parcurge încet, oprindu-se pe drum de fiecare dată când 
simt dorinţa să facă altceva. Grupul are trei vagoane pentru uzul 
lui exclusiv. Unul pentru bunica în vârstă, Anna Maria, Prinţul 
Serghei și însoțitorii lor apropiaţi. Un vagon pentru restul 
personalului și unul pentru bagaje. Anna Maria Francesca a 
cumpărat zece cufere pentru ea, cu șapte mai mult decât 
plănuise iniţial, dar Serghei și-a petrecut ultima săptămână în 
Florența ducând-o pe la toate magazinele, pentru ca ea să-și 
procure alte câteva lucruri necesare călătoriei. 

Prinţul Serghei este cel care declanșează această poveste: în 
sens dramaturgie și narativ, el este ceea ce se numește de 
obicei un „facilitator”, iar motivul pentru care el „facilitează” nu 
are nimic de-a face cu adevărata poveste a nasului lui 
Pinocchio. Motivația lui este extrem de personală și e greu de 
conceput ca un bărbat adevărat ca el să aibă intenţii mai nobile. 
De asemenea, acele părți ale poveștii care se referă la iubirea 
lui pentru Anna Maria vor avea un final fericit pentru toți cei 
implicaţi. Pentru Anna Maria Francesca și pentru el, pentru 
bunica și mama Annei Maria, pentru cei cinci fraţi ai ei și pentru 
iubitul ei tată. 

Nu în ultimul rând pentru iubitul ei tată. E adevărat că va 
trece aproape un an până când ea se întoarce în Florenţa, adică 
mult mai multe luni decât Serghei îi spusese, atunci când el își 
dăduse acordul pentru călătorie. Tatăl ei va afla că cei doi se 
folosiseră de acea ocazie pentru a se căsători în secret în drum 
spre Florența, dintr-o telegramă care ajunge la casa lui cu doar 
o săptămână înaintea lor, și va mai trece încă o lună până să 
afle că ea e deja însărcinată. Dar la momentul la care ei coboară 
din tren el i-a iertat deja și îi întâmpină cu brațele deschise. 

Ce altceva ar fi putut să facă? Fiica lui e mai frumoasă ca 
niciodată și în ochii ei el vede că viața pe care o duce acum e 
mai aproape de gândurile ei decât viața pe care o ducea atunci 
când îl părăsise pe el, cu un an în urmă. 

Anna Maria Francesca di Biondi e o femeie tânără foarte 
frumoasă. Mult mai frumoasă decât toate celelalte femei pe 
care Prinţul Serghei le cunoscuse în viaţa lui. E o femeie foarte 
talentată, care vorbește mai multe limbi. De asemenea, e 
extrem de muzicală. Are o voce minunată și bogată de 
mezzosoprană, care se întinde fără niciun efort audibil pe gama 
a orice dorește să interpreteze. Cântă la mai multe instrumente 
și, dacă e necesar, se poate acompania singură - cu cea mai 
mare ușurință - la pian, chitară sau mandolină. 

Deoarece Serghei a promis să o prezinte la curtea ţarului, 
Anna Maria a adus din ţara ei daruri pentru copiii Imperiali. 
Evantaie din cea mai subţire hârtie de orez, șaluri de mătase 
fină italiană, măști venețiene artistice pentru balurile de 
primăvară, cadouri pentru cele patru fiice, Olga, Tatiana, Mari și 
Anastasia. 

Pentru fratele lor mai mic, Alexei, țareviciul în vârstă de doar 
trei ani, a adus un cadou mai personal. Patruzeci de numere ale 
revistei săptămânale florentine Giomale di Bambini, apărute 
între 1881 și 1883. Povestea lui Pinocchio, povestea integral și 
bogat ilustrată despre un băiețel al cărui nas creștea de fiecare 
dată când spunea o minciună. O poveste din copilăria ei, pe care 
ea o îndrăgise când avea aceeași vârstă cu Alexei. In imaginaţia 
ei, Anna Maria începuse deja să i-o citească cu voce tare înainte 
de a cobori din tren în gara din Sankt Petersburg. 

Alexei, țareviciul, care este al doilea protagonist al adevăratei 
povești a lui Pinocchio și a nasului său. 


81. 


Cât de plicticos poate fi nemernicul ăsta, se gândi Bäckström. 
Obiectul acestei mânii era gazda lui, GeGurra, care părea 
complet captivat de toate acele cuvinte care se revărsau într-un 
torent neîntrerupt de pe buzele lui bine unse. 

Un negustor ambulant polonez obișnuit ar părea autist în 
comparație cu tolomacul ăsta, se gândi Bäckström. Auzise acest 

cuvânt dificil la una dintre numeroasele conferinţe la care 
participa de obicei imediat ce începea să se apropie weekendul. 
ÎI folosea uneori el însuși atunci când interoga infractori care 
stăteau pur și simplu și nu scoteau un cuvânt. De câteva ori 
chiar funcţionase, deoarece infractorii voiau să știe ce fel de 
insultă verbală le aruncase interogatorul lor și deschideau gura 
tocmai din acest motiv. Însă, în mod evident, GeGurra suferea 
de exact opusul și nu avea niciun rost să încerce să spună ceva, 
pentru că ar fi fost ca și cum s-ar fi pișat împotriva vântului. 

Așa că în ultimul sfert de oră se mulțumise să asculte cu 
jumătate de ureche, în timp ce sorbea încet din coniac, și 
încerca să se concentreze asupra plicului cafeniu care îi fusese 
mai mult sau mai puţin promis. Chiar dacă de fapt ar fi trebuit 
să spună mulțumesc pentru masă, apoi să se ridice și să plece. 
În schimb, stătea acolo, în spinarea melcului șchiop care îl purta 
încet spre scopul acelei călătorii, victimă a toleranţei lui 
exagerate și a disponibilităţii blajine de a face orice îi cereau 
oamenii. Deja începea să se simtă ușor ofensat de felul în care îl 
exploata GeGurra. 

— Ai vreo nedumerire până aici, Bäckström? îl întrebă 
GeGurra, aruncându-i o privire puţin prea pătrunzătoare pentru 
gustul lui Bäckström. 

— Doar când ai de gând să treci la subiect, răspunse 
Bäckström. Poate că nu am alte planuri certe pentru restul 
acestei seri, dar... 

— Ajung și acolo, dragul meu prieten, îl întrerupse GeGurra, 
bătându-l voios pe mână. Ajung curând și acolo, și de asta e 
important să fii atent, pentru că acum povestea începe să se 
lege. 


82. 


Anna Maria și bunica ei fuseseră instalate în palatul Prințului 
Serghei de pe malurile fluviului Neva din Sankt Petersburg. La 
cinci minute de mers cu trăsura de Palatul Alexander, unde ţarul 
și familia lui își petreceau majoritatea timpului în această 
perioadă a anului. Pe scurt și în rezumat, se poate spune că era 
puţin probabil să le lipsească ceva în cele zece luni în care 
aveau să stea acolo. Două sute de camere și în jur de o sută de 

servitori, iar apartamentul pe care Anna Maria îl avea la 
dispoziţie pentru ea și servitoarea ei consta din șase camere și 
se afla imediat lângă apartamentul Prințului Serghei. Suficient 
de mare, poate chiar cu o cameră în plus faţă de ce avea ea 
nevoie în realitate, dat fiind că pentru o vreme avea să-și 
petreacă nopţile în dormitorul lui Serghei. 

Bunica Annei Maria, pe de altă parte, locuiește în celălalt 
capăt al casei împreună cu servitorii ei, iar dacă tatăl ei, 
marchizul, ar fi știut despre aceste aranjamente, cu siguranţă ar 
fi fost deopotrivă surprins și preocupat. Dar cum ar fi putut să 
aibă idee despre ele, dat fiind că era în celălalt capăt al Europei, 
iar scrisorile pe care le primea de câteva ori pe săptămână de la 
fiica lui și bunica ei în vârstă nu spuneau nimic despre astfel de 
fleacuri? 

În schimb, scrisorile se ocupă de chestiuni mult deasupra 
celor mundane. Nu în ultimul rând de marea grijă care li se 
arată, de generoasa ospitalitate de care se bucură și de faptul 
că Anna Maria a fost prezentată la curtea ţarului după doar 
câteva săptămâni. Majoritatea scrisorilor sunt pline de povești 
de la curtea imperială. Despre faptul că în curând Anna Maria 
ajunge să petreacă mai multe zile pe săptămână la Palatul 
Alexander, ca însoţitoare a celor patru fiice ale ţarului. 

Nu doar însoţitoare, la drept vorbind. Ea este și profesoara lor 
de muzică, meditatoare la limbi străine și povestitoare din 
îndepărtatul ţinut al Italiei, care le stârnește acestora fantezii 
despre o altă viaţă, mai ales în timpul lunilor de toamnă, când 
întunericul și frigul se aștern deasupra Sankt Petersburgului. O 
viață mai fericită, mai caldă și mai luminoasă decât cea care-i 
așteaptă acasă, în timpul lungii ierni rusești. 

Și bineînţeles că Anna Maria a lor e minunată, cu părul ei 
negru și ușor ondulat, ochii scânteietori și zâmbetul larg. Anna 
Maria ia conducerea la toate jocurile și activităţile lor, iar 
evantaiele, șalurile de mătase și măștile venețiene pe care le-a 
adus cu ea sunt folosite din plin. Toţi o iubesc pe Anna Maria 
Francesca, de la Olga în vârstă de 12 ani până la micuța 
Anastasia, care abia a împlinit 6 ani, iar după doar o săptămână 
primesc o vizită neașteptată. 

Micul lor frate, Alexei, apare în cadrul ușii, însoţit de doi 
bărbaţi solizi și tăcuţi în uniformă de cazaci. Un băiețel de trei 
ani, îmbrăcat în costum de marinar cu pantaloni lungi. Unul 

dintre cazaci ţine o balalaică mică în mâna lui imensă, iar fratele 
lor mai mic le aruncă surorilor lui o privire imperioasă. Cu o 
mână le face semn să iasă din cameră, ca să poată rămâne 
singur cu însoţitoarea lor italiană. 

Cât de gras pare, chiar dacă are o fată atât de subțire, se 
gândește surprinsă Anna Maria Francesca, în timp ce se ridică 
de la pian, înclină capul și face o reverență adâncă în faţa 
ţareviciului. 

e 

Seara aceea, târziu, află secretul despre care nu se vorbește 
niciodată în afara familiei. 

— Suferă de hemofilie, îi explică Serghei. A moștenit-o de la 
mama lui. Dar nu e gras. E din cauza hainelor, umblă învelit în 
căptușeală. 

Pentru a-l proteja, în toate hainele îi fusese cusută căptușeală. 
Cea mai mică zgârietură îl putea ucide, pentru că sângerarea 
era practic imposibil de oprit. 

— O căzătură, o ciocnire, o lovitură, fie și doar un genunchi 
julit îl poate omori, îi explică Serghei. larna trecută s-a lovit de o 
masă și și-a petrecut toată primăvara în pat, cu sângerare 
internă gravă. Cara mia, cara mia, e ceva foarte tragic. 

Serghei oftează, în timp ce îi mângâie obrajii și fruntea cu 
vârfurile degetelor. Acum, când e întins lângă ea, ar prefera să 
discute despre altele. Oricât de plin de viaţă ar fi el, nu vrea să 
se gândească la moarte nici măcar o clipă. 

e 

Alexei are trei ani atunci când o întâlnește prima oară pe 
Anna Maria Francesca di Biondi. Cu cincizeci de ani mai tânăr 
decât ruda lui, Serghei. În ciuda diferenţei de vârstă și de 
activităţi umane care depind de astfel de lucruri, inima lui e 
plină de aceleași sentimente ca și a lui Serghei și, la doar o 
săptămână după prima lor întâlnire, stă în poala Annei Maria, cu 
capul sprijinit de sânii ei mari, în timp ce ea îi citește cu voce 
tare despre un băieţel al cărui nas creștea de fiecare dată când 
spunea o minciună. 

Anna Maria traduce povestea în rusă în timp ce citește, lăsând 
unele cuvinte în italiană și explicându-i ce înseamnă, arătându-i 
toate imaginile. Atunci când povestea se termină, își trece 
arătătorul cu grijă peste nasul lui Alexei, care zâmbește și se 

cuibărește și mai aproape de trupul ei cald. Trupul cald și moale 
care miroase atât de plăcut. 

Alexei e transformat. |Incetează să mai plutească peste 
podelele lustruite, încetează să mai alerge pe coridoare și prin 
camere fără să se gândească deloc ce s-ar putea întâmpla dacă 
ar cădea, încetează să se mai caţăre în copacii din parc. Toţi 
acei copaci, dintre care și cel mai zvelt mesteacăn, puteau să-i 
omoare și pe el, și pe gărzile lui, dacă el cădea. 

În schimb, stă liniștit în poala Annei Maria în timp ce ea îi 
citește, stă solemn lângă ea, în faţa pianului, în timp ce ea îi 
ajută să găsească notele potrivite, izbucnind în crize de râs de 
fiecare dată când greșește atât de tare încât își dă seama și el. 
Micul Alexei e transformat, iar tatăl lui, ţarul Nicolae al II-lea, 
observă și aprobă ceea ce vede. Bineînţeles, de la distanţă, de 
la trei camere mai încolo, în apartamentul cel lung dinspre 
fluviu. Astfel încât el să-i poată vedea, dar ei pe el nu. 

Fiecare nouă zi este nu doar un dar din partea vieţii, ci aduce 
și speranța că fiul lui ar putea supraviețui copilăriei care 
ameninţă încontinuu să-i răpească viaţa. Zi cu zi, clipă cu clipă, 
până când va fi suficient de mare ca să înțeleagă circumstanțele 
care îi guvernează existenţa. Suficient de mare ca să poată 
prelua conducerea Rusiei, pe care o va moșteni într-o zi de la 
tatăl său. 

Poate că acea muzică, acele cântece și acele povești vor 
salva scumpa lui Rusie? se gândește Nicolae. Asta ar fi cu 
siguranţă ceva remarcabil, ţinând cont de tot ce salvase poporul 
rus în ultimele cinci sute de ani. Toţi acei luptători, nu în ultimul 
rând generalul care fusese străbunicul italiencei care stă acum 
pe banca de catifea din fața pianului, în salonul de muzică mare 
din Palatul Alexander, unde încearcă să-l învețe pe micul lui fiu 
să cânte la balalaică. 

E doar firesc ca el să se gândească la străbunicul ei. Bătrânul 
general care îl slujise pe bunicul lui, Alexandru I. Eroul de la 
Berezina, care călărise în avangarda regimentului imperial de 
dragoni pe un cal de luptă negru, cu sabia scoasă. Exact așa 
cum face în tabloul cel mare al luptei atârnat în galeria de la 
etajul unu. 

Țarul ar fi putut de asemenea să reflecteze la momentul în 
care sosise acasă într-o după-amiază, cu câteva luni mai înainte, 
după o plimbare călare prin parc. Când a intrat în holul mare de 

marmură de la parterul palatului, a văzut-o imediat pe verișoara 
lui Maria Pavlovna așezată pe o tavă de argint de pe ultima 
treaptă a scărilor abrupte. În poala ei era singurul lui fiu, 
țareviciul Alexei. Și Maria s-a apropiat de marginea ultimei 
trepte și au zburat amândoi pe scări în jos. Parcă încă vede și 
aude asta. Sunetul tăvii care lovea fiecare nouă treaptă în timp 
ce zbura în jos, tot mai tare și mai tare, tot mai repede. Și Maria 
Pavlovna și Alexei ţipând de încântare de sus până jos. 

De data aceea totul fusese în regulă. Chiar dacă gărzile lui 
Alexei rămăseseră ca paralizate, spectatori nefericiţi. Chiar dacă 
el însuși rămăsese țintuit pe loc, incapabil să se miște, incapabil 
să rostească un cuvânt pentru a opri ceea ce se întâmpla chiar 
în fața ochilor săi. De data aceea totul mersese bine, chiar dacă, 
în mod evident, nu putea avea încredere nici măcar într-o rudă 
apropiată care era femeie în toată firea, de aproape 18 ani și pe 
punctul de a se căsători cu un prinț suedez. 

Abia mai târziu lucrurile se schimbaseră. Atunci când muzica, 
cântecele și poveștile au început să facă parte din viaţa copilului 
său. lInextricabil legate de însoţitoarea și meditatoarea lor 
italiancă, Anna Maria. Și atunci îi vine lui o idee pentru ce să-i 
ofere lui Alexei ca dar de Paști. O idee logică și perfect clară, 
ținând cont de ceea ce se întâmpla în jurul lui și în interiorul 
minţii lui. Cadoul putea să coste la fel de mult ca ouăle de aur 
încrustate cu diamante pe care el le oferea în mod tradiţional 
soţiei și mamei lui cu ocazia celei mai mari sărbători a anului. 
Un cadou care, la o reflecţie mai atentă, putea fi lăsat să coste 
absolut orice sumă, dacă putea asigura succesiunea imperială și 
salva Rusia lui. 

e 

— Fără îndoială, te întrebi ce anume era? întrebă GeGurra, 
privindu-și întrebător oaspetele. Cadoul, vreau să spun, cel pe 
care țarul urma să i-l ofere fiului său hemofilic. 

— Da, nu mai pot de nerăbdare, oftă Bäckström uitându-se la 
ceas. 

Asta va trebui să fie ultimul meu coniac, pentru că acum am 
întins-o, se gândi el. 

— O cutie muzicală, spuse GeGurra. Nu orice cutie muzicală, 
ci cea mai remarcabilă cutie muzicală creată vreodată în 
întreaga istorie a omenirii. 

O cutie muzicală. Unde am mai auzit eu asta? 

83. 


O cutie muzicală, dar nu orice cutie muzicală. Cea mai 
remarcabilă cutie muzicală creată vreodată în întreaga istorie a 
omenirii. GeGurra părea de asemenea să știe tot ce ar merita 
spus despre ea. li luase ceva vreme și pe parcurs fusese nevoie 
de numeroase digresiuni, până să ajungă la cutia muzicală 
însăși. 

Bäckström cedase, mai mult sau mai puţin. Comandase încă 
un coniac și acum stătea lăsat pe spate, încercând să asculte. 
Ce altceva putea să facă? În mod evident, să bage mâna în 
servieta lui GeGurra, să înșface plicul cafeniu și să fugă nu mai 
era o variantă. 

— Te ascult, spuse el. 

e 

Carl Fabergé era un bijutier din Sankt Petersburg numit de 
curtea imperială și, fără îndoială, cei mai importanți clienți ai lui 
erau țarul și familia acestuia. Compania crea cam orice se putea 
face din metale prețioase și pietre prețioase și, cum clienţii ei 
voiau ce era mai bun, majoritatea artefactelor erau făcute din 
aur și diamante. 

— Tot felul de bijuterii, bineînţeles, dar și ceasuri, cutii de 
tutun de prizat, tacâmuri, servicii de masă, rame pentru 
fotografii, ornamente și miniaturi. Orice îţi poţi imagina făcut din 
aur, argint și pietre prețioase. Bineînţeles, Fabergé e acum 
celebru mai ales pentru ouăle lui de Paști. Cincizeci și șapte în 
total, oferite de ţar drept cadouri de Paști țarinei și, mai târziu, 
și mamei lui. Ouăle alea făcute din aur, pietre preţioase și email 
sunt cele care i-au asigurat lui Carl Faberge un loc în istoria artei 
comparabil cu cel al unui Cellini mai recent. 

— Nu mai spune, răspunse Bäckström. Cellini ăsta, ce 
legătură are el cu toată povestea? 

Avea o impresie vagă că mai auzise la un moment dat numele 
într-un context legat de serviciu. Trebuie să fie broscar, cu așa 
un nume. Broscării nu sunt buni de nimic, se gândi el. 

— Ce legătură are Cellini cu povestea asta? spuse GeGurra, 
privindu-și oaspetele surprins. Niciuna, dacă chiar vrei să știi. 

— Cum poţi fi așa de sigur? replică Bäckström. 

— Benvenuto Cellini a murit în 1571. E considerat cel mai 
mare bijutier din istoria artei. Și el era tot din Florența. Am 
amintit de el ca să poţi înţelege cât de mare e Fabergé. 

— A, bine, spuse Bäckström. Nu vrei mai bine să rămâi la 
cutia muzicală? Cum am spus, nu am niciun plan pentru seara 
asta și bineînţeles că e încă devreme, dar... 

— Dragul meu prieten, îl întrerupse GeGurra bătându-l iar pe 
braţ. Ajung și acolo. 

— Cutia muzicală, spuse Bäckström. Vreau să-mi spui despre 
cutia muzicală. 

— E o poveste remarcabilă, spuse GeGurra. Nu în ultimul rând 
dacă ţinem cont de ce produsese Faberge până atunci. Deși 
făcuseră tot felul de obiecte -, inclusiv ceasuri, și mari, și de 
buzunar -, nu făcuseră niciodată o cutie muzicală. 

— Dar acum au făcut, spuse Bäckström. 

În sfârșit, se gândi el. 

— Da, au făcut, confirmă GeGurra. Chiar dacă după aceea au 
negat asta. Ceea ce poate părea puţin straniu, dat fiind că 
această cutie muzicală e fără egal în istoria artei occidentale. 

— Dar ce era așa de remarcabil la ea? întrebă Bäckström. 

Pare să fie scumpă, se gândi el. Dar, în sfârșit, parcă ajungem 
undeva. 

e 

Cutia muzicală a lui Fabergé era unică. Spre deosebire de 
cutiile muzicale obişnuite, la care notele sunt produse cu 
ajutorul unor piepteni, clopoței, discuri, ace, coarde și cilindri 
metalici, puse în mișcare de un mecanism cu arc, aceasta era 
construită ca un flaut, iar cel căruia i-a venit această idee era și 
compozitorul melodiei de douăzeci de secunde a cutiei muzicale 
a lui Faberge. 

— Nikolai Rimsky-Korsakov, spuse GeGurra cu un oftat 
mulțumit. Sunt sigur că ai auzit numele lui. Compozitor de faimă 
mondială, dirijor și profesor la conservatorul din Sankt 
Petersburg. El a primit această sarcină de la ţar, și și-a dat 
seama exact ce i se cere. O melodie cântată la flaut, care începe 
și se termină într-o cheie minoră. Asta i s-a părut cât se poate 
de evident, dat fiind contextul pe care trebuia să-l ilustreze 
muzica. 

— La flaut, spuse Bäckström. Și care era problema? 

Ceva mai simplu decât atât nu se putea, nu-i așa? Poate în 
afară de triunghiul pe care era el pus să-l izbească la școala 
primară, în timp ce toți ceilalți copii din clasă cântau la 
blockflote, se gândi el. 

Dificultăţile tehnice erau enorme, potrivit lui GeGurra, dar, 
ținând cont cine era clientul și faptul că era prima cutie muzicală 
produsă de ei, Carl Faberge nu voise să lase nimic la voia 
întâmplării. 

— Pentru partea pur mecanică a comenzii îl angajase pe cel 
mai bun ceasornicar al epocii, Anton Hügel, care lucra în 
principal pentru Patek Philippe din Geneva, și, în strânsă 
colaborare cu Rimski-Korsakov, în cele din urmă soluţionase 
problemele practice. 

— Eu tot nu înțeleg, insistă Bäckström. Un flaut? Asta nu are 
cum să fie atât de dificil, nu-i așa? 

— Era, spuse GeGurra. Atunci când cânţi la flaut, sufli aer 
printr-un tub în care aerul trece peste o margine ascuțită și prin 
găuri de diferite mărimi, la diferite distanţe. Și produci note și 
melodie prin poziţionarea degetelor tale. Deschizi și închizi 
găurile cu ajutorul degetelor. Dar, în acest caz, nasul lui 
Pinocchio era cel care avea să funcţioneze drept flaut, iar ideea 
ca el să se ţină de nas și să îl manevreze încontinuu era evident 
exclusă, chiar dacă din punct de vedere pur tehnic era mai 
simplu de rezolvat. Oamenii au reușit să facă cutii muzicale cu 
multe părți mobile încă de când au început să le producă, la 
sfârșitul secolului al XVIII-lea. 

— De ce? spuse Bäckström. 

De ce nu putea să-și manevreze nasul încontinuu? Oamenii 
fac asta mereu atunci când mint, se gândi el. 

— Când se aude melodia, e din cauză că Pinocchio minte, 
spuse GeGurra. Asta era ideea. Așa că începe să-i crească nasul. 
Se lungește tot mai mult și mai mult, până când el tace. Atunci 
nasul încetează să mai crească. Deci el trebuie să funcţioneze 
ca flaut, fără să fie atins de degete, pentru că asta ar distruge 
întregul concept. Tocmai asta e ideea poveștii lui Pinocchio. Că 
el nu știe că îi crește nasul atunci când spune minciuni. 

— Și cum au rezolvat problema? spuse Bäckström. 


? Instrument de suflat numit și flaut dulce, datorită tonului său cald, care dă o notă 
rafinată partiturii. (W.red.). 

Un flaut în formă de nas, se gândi el. Asta trebuie să fie destul 

de tare pentru un poponar bătrân ca GeGurra. 
e 

În mai multe moduri diferite, potrivit lui GeGurra. Cutia 
muzicală însăși, în formă de Pinocchio, avea o înălțime de 31,5 
centimetri. Era din aur, dar emailată cu diferite culori. 
Mecanismul dinăuntrul cutiei era acționat de un arc puternic 
care era strâns cu o cheie de la baza cutiei și, pe măsură ce se 
strângea, arcul trăgea aer într-o mică bășică din interiorul cutiei. 
Când arcul era strâns și bășica plină de aer, cutia putea fi 
pornită. 

Aerul era împins, peste o limbă de metal, într-o gaură de la 
vârf și prin găuri de pe partea de jos a nasului care creștea, iar 
găurile erau închise și deschise de o vergea care se mișca 
înainte și înapoi în interiorul nasului. Așa era produsă melodia. 
Atunci când melodia se termina și nasul înceta să mai crească, 
ultima tensiune a arcului era folosită pentru a retrage nasul la 
loc, pentru o pauză de patru secunde. 

— Abracadabra! spuse GeGurra. 

Părea aproape la fel de mândru pe cât trebuie să fi părut 
Rimsky-Korsakov și Anton Hugel atunci când își duseseră sarcina 
la bun sfârșit, cu câteva sute de ani în urmă. 

— Dar după ce se termina, probabil trebuia să tragi arcul iar? 
întrebă Bäckström. 

— Bineînţeles, spuse GeGurra, aruncându-i invitatului său o 
privire dezaprobatoare. Nu era niciun motoraș electric cu 
baterie, dacă ţi se pare cumva că asta lipsește, pentru că, din 
fericire, astfel de lucruri nu fuseseră încă inventate la acel 
moment. În schimb, exista un mecanism cu arc incredibil de 
complex, care umplea cu aer o bășică făcută din mătase 
impermeabilă întărită și transforma un nas în flaut, cu ajutorul 
prelungirii nasului. Aici e vorba de meșteșug artistic, prietene, și 
cu greu ai fi găsit o mostră mai reușită de măiestrie. 

— Ai spus că era făcută din aur, spuse Bäckström încet. 

Avea oarecare probleme cu memoria pe termen scurt, pe 
măsură ce coniacul într-adevăr excelent începea să-și facă 
efectul. 

— Pentru Carl Faberge și extrem de prestigiosul lui client doar 
ce era mai bun era acceptabil, declară GeGurra. Cutia era făcută 
din aur, dar acoperită cu email de diverse culori. Pinocchio are o 

căciulă roșie, o haină galbenă și pantaloni verzi, iar greutatea 
totală netă a cutiei e puţin sub un kilogram. Dar dacă tot vorbim 
despre asta, n-ar trebui să uităm de cheie și de tocul în care era 
ținută cutia muzicală. 

— Povestește-mi, spuse Bäckström. 

Acum ajungem undeva, se gândi el, în timp ce coniacul 
tocmai renunţase și memoria lui pe termen scurt începu iar 
dintr-odată să funcţioneze perfect. E clar că mica figurină cu 
căciulă roșie nu este o carafă de whisky obișnuită, se gândi el. 

— Cheia cu care era întors arcul cutiei muzicale era și ea din 
aur, aur alb, spuse GeGurra. De asemenea, era încrustată cu 
douăsprezece diamante, un total de 32 de carate, în ce privește 
tocul în care era ţinută cutia muzicală, el era făcut din abanos și 
jacaranda, cu încrustaţii și armături de aur. Există și niște 
intarsii pe capac, sub formă de vultur imperial cu două capete. 
Cum am spus mai devreme, Bäckström, Carl Fabergé nu era un 
om care să lase ceva la voia întâmplării. 

In sfârșit, se gândi Bäckström, dar se mulţumi să dea din cap. 
Acum trebuia să gândească rapid. Fără să-și arate inutil cărțile. 
GeGurra e cât se poate de capabil să-ți șterpelească degetele 
atunci când bati palma cu el pe o treabă, se gândi Bäckström. 


84. 


Din fericire pentru Bäckström, care avea nevoie de puţin timp 
ca să gândească, GeGurra nu voia să discute despre bani atunci 
când își reluă povestea. 

— Cutia muzicală a fost gata la timp pentru sărbătoarea 
Paștelui din 1908. Ca de obicei, toată lumea a primit cadourile 
de Paști sâmbătă. Bineînţeles, pe vremea aceea Paștile erau cea 
mai mare sărbătoare. Mama și bunica lui Alexei au primit fiecare 
câte un ou. Se spune că Maria Pavlovna, care era desigur 
verișoara țarului și crescuse în familia țarului de când era mică, 
ar fi primit un set complet de bijuterii pentru ocazii de gală, în 
pregătirea iminentei ei căsătorii - brățară, colier, cercei și tiară, 
toate din aur alb, încrustate cu diamante și safire. Nu s-a zgârcit 
nimeni, dacă pot se spun așa. 

GeGurra zâmbi mulțumit. 

— Doamne fereşte, spuse Bäckström. 

Dintr-odată, se simţea într-o dispoziţie excelentă. Wu pare 
genul de femeie pe care ai toate șansele s-o agăti pe internet, 
se gândi el. 

— Cel mai fericit dintre toţi a fost micul Alexei, spuse 
GeGurra. Fără îndoială, cutia lui muzicală era cel mai frumos 
cadou pe care îl primise vreodată. Se juca în fiecare zi cu ea și 
de fiecare dată când nasul lui Pinocchio începea să crească, era 
la fel de încântat. Îmi imaginez că îndrăgita lui profesoară de 
muzică, Anna Maria, era cea care întorcea cheița pentru el. 

Păi băiatul pare într-adevăr să fi fost cam slab de minte, se 
gândi Bäckström, dar se mulţumi să mormăie aprobator. 
Probabil deloc surprinzător, de fapt, ținând cont de cum se 
căsătoreau între ei oamenii ăia. 

— Încântarea lui a durat până cu aproximativ o săptămână 
înainte de marea nuntă dintre Maria Pavlovna și Prinţul Wilhelm, 
oftă GeGurra. 

— Dar ce s-a întâmplat? 

— Un accident groaznic, spuse GeGurra. Îndrăgita cutie 
muzicală a lui Alexei a fost cât pe ce să-l ucidă. 

— Ce dracu' vrei să spui? 

Din cine știe ce motiv, Bäckström se trezi gândindu-se la 
micul Edvin. Cum se întâmplase una ca asta? 

— Dac-ar fi să ghicesc, a băgat în gură nasul lui Pinocchio, 
spuse GeGurra. Copiii mici fac asta, bineînţeles, încearcă să 
bage obiectele în gură și să le sugă. 

— Continuă, spuse Bäckström. 

Acum chiar ajungem undeva, se gândi el. 

(J 

Accidentul a avut loc cu opt zile înaintea marii nunți. Noaptea, 
îndrăgita cutie muzicală a lui Alexei era ţinută într-un dulăpior 
din camera cu haine de lângă dormitor. Cele două gărzi care ar 
fi trebuit să-l protejeze non-stop trebuie să fi dormit duse, 
pentru că nici măcar sunetul cutiei muzicale nu i-a trezit. 

Alexei stă întins în pat și se joacă cu cutia muzicală. Nu e clar 
cum ajunge în gura lui nasul crescând al lui Pinocchio - dacă îl 
bagă acolo chiar el sau dacă ajunge acolo în timp ce el moţăia. 
Se alege cu răni grave la gingii, limbă și gât și, când gărzile sunt 
trezite în sfârșit de gâlgâiturile pe care le scoate el, Alexei e în 
mare pericol să se sufoce cu propriul sânge. 

— Găurile de pe partea de jos a nasului au fost cele care l-au 
ranit, găurile care făceau ca nasul lui Pinocchio să funcţioneze 
ca flaut, îi explică GeGurra. Marginile lor erau foarte ascuţite și, 
pentru că nici Hügel, nici Rimski-Korsakov nu știau de boala lui, 
nu au luat-o deloc în considerare. Dacă ar fi făcut-o, fără 
îndoială că ar fi construit o cutie muzicală mai tradiţională. 

Micul Alexei s-a zbătut între viaţă și moarte timp de mai multe 
zile. Țarul Nicolae era disperat, iar soţia lui, Alexandra, nu 
reușea să-i ofere nicio consolare. Era ţintuită la pat și ideea că, 
în cazul cel mai rău, ar fi putut să-i ofere un alt moștenitor era 
exclusă. De asemenea, partea ei de familie fusese cea care 
introdusese hemofilia în dinastia Romanov. Așa că toți și-au pus 
speranțele în Rasputin. 

— Rasputin, spuse GeGurra, scuturând din cap. Cu siguranţă 
ai auzit de el, Bäckström? 

— Am auzit numele ăsta, răspunse Bäckström dând din umeri. 
Nu a fost un criminal în serie rus de demult? 

— Grigori Rasputin venise la curtea ţarului cu trei ani în urmă. 
Era fiu de ţăran, un călugăr și mistic religios, dar motivul pentru 
care a ajuns la curtea imperială a fost că era și vindecător și se 
spunea că are puteri miraculoase. Îl mai tratase pe Alexei în 
câteva ocazii anterioare și reușise să-i oprească sângerarea cu 
ajutorul hipnozei și prin punerea mâinilor. Cum anume nu se 
știe, dar se pare că funcţiona, și a făcut la fel și de data asta. Cu 
doar câteva zile înainte de nuntă, Alexei era în afara pericolului. 
A mai rămas la pat câteva săptămâni, și de asta nu apare în 
fotografiile de familie de la nunta Mariei Pavlovna, dar își revine, 
supraviețuiește și puterea lui Rasputin la curte e mai mare ca 
oricând. În ciuda faptului că, în alte privinţe, era o persoană 
destul de primitivă. 

— Primitivă? Ce vrei să spui? 

— Numele de Rasputin era adoptat. Numele lui adevărat era 
Grigori Novici. În rusă, „Rasputin” înseamnă o persoană 
libidinoasă, destrăbălată, și cu siguranţă el se ridica la înălţimea 
numelui. Nu există nicio îndoială în privinţa asta. Avea o 
slăbiciune groaznică pentru femei și băutură, și alte droguri, de 
altfel, era un adevărat libertin. În anul dinaintea revoluţiei, 1916, 
a fost omorât de un grup de aristocrați de la curtea ţarului. 
Probabil se săturaseră în sfârșit de el. Potrivit legendei, a fost 

nevoie de un număr ridicol de gloanţe și răni de cuţit până să 
moară, în sfârșit. 

— Tragică poveste, spuse Bäckström dând din cap. 

Un sfârșit trist pentru un tip ca lumea, se gândi el. Sunt 
convins că singura lui greșeală a fost că și-a făcut de cap cu 
soțiile lor. 

— Cea mai interesantă parte a poveștii ăsteia despre faptul că 
nasul lui Pinocchio era să-l ucidă pe micul Alexei sunt gândurile 
politice care îi treceau țarului prin cap la acel moment. 
Cercetările istorice recente asupra familiei Romanov au 
dezvăluit foarte multe. Lucruri de mare interes politic, vreau să 
spun. 

— Mi-ai putea explica asta ceva mai detaliat? întrebă 
Bäckström. 

Avea nevoie de timp ca să gândească și acum nu-l deranja ca 
GeGurra să trăncănească mai departe pe fundal. 

— Bineînţeles, bineînțeles, îl asigură GeGurra, abia reușind să- 
și ascundă surpriza. Fără îndoială nu e niciun secret, dar ideea 
pe care o sustin acești istorici este că, dacă Alexei ar fi murit, 
probabil că ţarul ar fi decis să abdice. Cu atât mai mult forțele 
liberale din societatea rusă a acelui moment ar fi avut mai multe 
șanse să preia puterea, și majoritatea probelor sugerează că nu 
ar fi existat o revoluţie. Bolșevicii nu ar fi reușit niciodată să 
preia puterea așa cum au făcut-o la revoluția din 1917, iar Lenin 
ar fi devenit o notă de subsol a istoriei. Și nu fondatorul celei 
mai mari dictaturi din istoria lumii. 

— Serios? spuse Bäckström, dând din cap cu interes. 

— Nu sunt singurul care crede asta, spuse GeGurra. E 
concluzia la care au ajuns astăzi mulţi istorici ruși importanţi. 
Eu, bineînțeles, sunt doar un diletant când vine vorba de 
politică, dar ce am citit pe tema asta mi-a lăsat o impresie 
foarte puternică. 

Bäckström dădu iar din cap, o încurajare mai mult decât 
suficientă pentru a-l face pe GeGurra să continue. 

e 

Nu erau obișnuitele cugetări pe tema a ceea ce ar fi putut să 
fie. Nu, erau cercetări istorice serioase din ultimii câțiva ani și - 
din cine știe ce motiv - cercetări care deveniseră posibile doar 
după ce Rusia se eliberase de jugul sovietic. „De când căutarea 

adevărului nu mai e îndrumată de politicieni”, cum preferase 
GeGurra să rezume situaţia. 

La momentul accidentării lui Alexei cu cutia muzicală primită 
de la tatăl său, țarul Nicolae era chinuit de îndoieli politice. 
Poporul rus suferea. Exista o tensiune socială mare și în 
creștere. Segmente mari ale clasei de mijloc și numeroși 
universitari importanţi i se opuneau pe faţă. După eșecul 
războiului împotriva Japoniei, ţarul își dăduse seama că nu se 
mai putea baza nici pe armata lui. Existaseră revolte armate în 
mai multe regimente și unităţi ale armatei și marinei. În timpul 
revoluţiei din 1905, Palatul de larnă din Sankt Petersburg fusese 
asediat, în credința că el și familia lui erau acolo. Intenţia fusese 
de a-i lua ostatici, de a-l detrona pe el și poate chiar de a-l 
ucide, împreună cu membrii familiei lui. 

Lucrurile care se petrec în jurul lui, lucruri pe care el le vede 
cu ochii lui și le aude cu urechile lui, au prea puţin în comun cu 
ce îi spun să facă cei mai apropiaţi sfătuitori ai lui. Aristocraţi 
ruși, militari și proprietari de moșii de mărimea anumitor ţări 
europene, oameni inflexibili, beligeranţi, nedispuși la cel mai 
mic compromis, oameni care nu erau dispuși să întindă un 
singur deget poporului rus, cu atât mai puţin o mână. 

Și apoi iubitul lui fiu suferă ultimul lui accident, din cauza unui 
dar pe care l-a făcut el însuși și care aproape că l-a ucis. Țarul 
Nicolae e disperat și, în noaptea de după accident, îi face o 
confesiune îndrumătorului său spiritual personal. Dacă fiul lui 
moare, acesta nu poate fi decât un semn din partea lui 
Dumnezeu că Nicolae nu se mai bucură de sprijinul Lui. Ceea ce 
ar însemna că el se va retrage și va preda puterea unor oameni 
care poate că i se opuseseră, lui și modului în care condusese el 
Rusia, dar erau totuși niște oameni rezonabili. 

— Dar bineînţeles că nu așa s-a întâmplat, spuse GeGurra. 
Alexei supraviețuiește și, potrivit consilierilor ţarului, bunul 
Dumnezeu nu putea să trimită un semn mai clar decât atât. 
Totul trebuie să rămână așa cum fusese dintotdeauna, să 
continue ca și până atunci, iar după nouă ani Revoluţia Rusă 
devine o realitate politică. Și bineînțeles că întregul proces a fost 
accelerat și mai mult de imensele pierderi rusești din timpul 
Primului Război Mondial. GeGurra dădu gânditor din cap, așa 
cum până și diletanţii în materie de politică sunt uneori tentaţi 
să facă. 

— Și ce s-a întâmplat cu cutia muzicală? întrebă Bäckström. 
După ce băieţelul s-a făcut bine, vreau să spun. 

Terminase de gândit și voia să revină cât mai repede posibil 
la chestiunile financiare mai pertinente. 

Țarul îi dăduse cutia muzicală Mariei Pavlovna - cu condiţia să 
o ia cu ea în Suedia, astfel ca lui să nu-i mai apară niciodată în 
faţa ochilor și să-i amintească ce se întâmplase. 

— Potrivit unor surse, ea a cerut-o în mod expres, spuse 
GeGurra. Dacă n-ar fi făcut asta, probabil cutia ar fi fost trimisă 
înapoi la Faberge. 

— Dar n-a fost, spuse Bäckström. 

Nu trebuie uitată treaba aia cu provincia, se gândi el. 

— Nu, confirmă GeGurra. Însă a fost înlăturată din arhiva lor. 
Chestiunea bolii lui Alexei era secret de stat, bineînţeles, dar 
oamenii vorbesc și probabil că știau foarte bine că ceea ce se 
întâmplase în realitate nu era prea plăcut. Nu în ultimul rând 
pentru Carl Faberge și firma lui de bijuterii, însă faptul că a fost 
făcută pentru ţar e neîndoielnic. 

— Chiar ești sigur de asta? spuse Bäckström. Absolut sigur? 

— Absolut sigur. Comuniștii au preluat firma în 1918. Arhiva 
clienţilor, stocuri și toate celelalte. Și, bineînțeles, arhiva 
clienţilor îi interesa foarte mult, pentru că ei aveau de gând să 
revendice ceea ce ei credeau că clienţii lui Faberge furaseră de 
la poporul rus. Dar Faberge și colegii lui nu erau proști, așa că 
încercaseră deja să înlăture orice ar fi putut să ducă la cei mai 
sensibili clienţi ai lor. Așa că nu exista niciun document că ţarul 
ar fi comandat vreodată o cutie muzicală. Potrivit catalogului de 
comenzi și arhivei clienţilor, cel puţin. Atunci când istoricii 
moderni au trecut în revistă vechile dosare ale lui Fabergé - iar 
când arhiva s-a deschis în sfârșit, la începutul anilor '90, existau 
cantităţi imense de dosare - au reușit să găsească atât schiţele 
lui Hügel, cât și descrierile lucrării, comenzi pentru componente 
și facturi. Există, de asemenea, o largă cantitate de 
corespondenţă cu Rimsky-Korsakov. Până și piesa lui muzicală, 
în diverse variante care au fost produse pe măsură ce lucrarea 
avansa. Faptul că Carl Faberge a produs o cutie muzicală sub 
formă de Pinocchio este, categoric, dincolo de orice îndoială. 

Înclin să fiu de acord cu tine, pentru că am tinut-o în mână, se 
gândi Bäckström dând din cap. 

Existenţa cutiei muzicale era un fapt. Însă mult mai multe 
lucruri rămâneau învăluite în mister drept rezultat al haosului 
care urmase revoluţiei și, nu în ultimul rând, al faptului că 
aproape toţi cei implicaţi mai direct își pierduseră viaţa. 

— Țarul și toată familia lui, inclusiv Alexei, care avea 13 ani la 
acel moment, au fost uciși de comuniști în vara lui 1918. 
Aceeași soartă s-a abătut asupra altor sute de membri ai 
aristocrației ruse și ai dinastiei Romanov. 

— Și italianca? De la ea a pornit totul, nu-i așa, dacă am 
înţeles eu bine? Treaba asta cu Pinocchio, vreau să spun. 

— De fapt, pentru ea și pentru Serghei povestea a avut un 
final fericit. Au plecat din Rusia la doar câteva luni după 
căsătoria dintre Maria Pavlovna și Prinţul Wilhelm. Poate că 
Serghei era un rus rău, dar era cu siguranță un rus abil, așa că 
s-a pregătit din timp și și-a transferat mare parte a averii în 
Europa. S-au căsătorit și s-au mutat în Italia, împărţindu-și 
timpul între palatul din Florenţa și Riviera Franceză, unde aveau 
o vilă splendidă pe Cap Ferrat, și au călătorit prin întreaga 
Europă și restul lumii. Frumoasa Anna Maria Francesca di Biondi 
a avut șapte copii cu Prinţul Serghei. A murit în 1975, la vârsta 
de 92 de ani. Soţul ei a trăit și el până la o vârstă foarte 
respectabilă. Chiar dacă era cu douăzeci și opt de ani mai mare 
decât ea, se spune că avea peste 90 atunci când a scăpat de 
povara vieții. 

— Bine, spuse Bäckström, ridicând brațele în aer. Ce pot să 
fac eu pentru tine? 

— Mai multe lucruri, spuse GeGurra dând din cap afabil. 

— Ascult. 

— Pentru început, mă poţi ajuta să găsesc unsprezece icoane 
și o cutie muzicală, spuse GeGurra. Dacă am înţeles eu bine, 
avocatul nostru Eriksson a fost omorât în casa lui din Âlsten. 

— Corect, spuse Bäckström dând din cap. Asta nu e un secret. 

— Dacă te cunosc măcar un pic, dragul meu prieten, deja te- 
ai familiarizat foarte bine cu situaţia de la locul faptei. 

— N-ai de ce să-ţi faci griji în privinţa asta, spuse Bäckström. 
Partea tristă e că n-am găsit nicio icoană sau cutie muzicală. 

— Asta nu e bine, spuse GeGurra scuturând preocupat din 
cap. Bineînțeles, Eriksson putea să le fi dus într-un depozit de 
undeva. N-ai putea să cercetezi pista asta în timp ce îi 
investighezi afacerile? 

— Cum să nu, spuse Bäckström. Dar mă tem că trebuie să-ţi 
spun că există informaţii care sugerează că s-ar putea să nu fie 
așa, iar asta trebuie să rămână strict între noi. 

— Ce? 

— Declaraţii ale unor martori, spuse Bäckström, dând greoi și 
posomorât din cap. Potrivit unor martori cu care am vorbit, doi 
oameni, probabil făptașii, au fost văzuţi ducând niște cutii de 
transport albe imediat după ce Eriksson a fost omorât în bătaie. 
Dacă ar fi existat tablouri rusești vechi în casă, îndrăznesc să 
spun că le-am fi găsit. Nu era niciunul. Pot să te asigur de asta. 

— Ceea ce mi-ai spus mă întristează foarte tare, zise GeGurra. 

După expresia feței lui, nu natura morții lui Eriksson fusese 
cea care îl tulburase. 

— O să se rezolve cumva, spuse Bäckström dând din umeri. 
Mai e ceva cu care aș putea să te ajut? 

— Incă două lucruri, poate. In primul rând, cum a ajuns acel 
tablou al lui Versjagin printre toate celelalte. E un mister total. 
Lăsând la o parte faptul că a fost pictat de un artist rus, nu are 
ce căuta în colecția aia. Nu a fost deţinut niciodată nici de Maria 
Pavlovna, nici de Prinţul Wilhelm. A fost cumpărat la o licitaţie 
din Londra spre sfârșitul celui de-al Doilea Război Mondial, doar 
ca să apară aici, în Suedia, 70 de ani mai târziu. Nu are niciun 
sens. 

— Și al doilea lucru? spuse Bäckström. Care e? 

De obicei lucrurile au un sens, mai devreme sau mai târziu, se 
gândi el, înţelept cum era în urma experienţei. 

— Chestiunea provenienței, spuse GeGurra. Mai întâi Maria 
Pavlovna, apoi Prinţul Wilhelm, până aici e clar. Mi-ar prinde 
bine să știu ce s-a întâmplat cu lucrurile după aceea. Ideea că 
fiul lui Wilhelm, Lennart, le-ar fi putut moșteni nu pare extrem 
de probabilă, dat fiind că și-a petrecut aproape toată viaţa în 
străinătate, în timp ce majoritatea probelor sugerează că 
diversele articole nu au ieșit niciodată din Suedia. 

— Vrei să știi cine l-a angajat pe Eriksson să vândă lucrările, 
spuse Bäckström. Dar când mi-ai spus cine crezi tu că ar putea 
fi, ai zis ceva că s-ar putea să cad de pe scaun. 

— Probele sugerează că ar trebui să fie o rudă a Prințului 
Wilhelm. Când l-am întrebat pe Eriksson, nu a spus decât că 
colecția a fost deţinută de aceeași familie timp de trei generaţii, 
dar bineînţeles că cei din Casa de Bernadotte sunt destul de 

mulţi. N-am reușit să ajung nicăieri cu ancheta mea, dar trebuie 
neapărat să existe o procură, ceva de genul acesta, dacă 
reprezenta un client, așa cum pretindea. O procură dată lui 
Eriksson de clientul lui, adică. 

— Dar regele însuși? întrebă Bäckström. 

— În ce privește proveniența, asta ar fi fără îndoială o 
adevărată binecuvântare, spuse GeGurra cu un zâmbet fericit. 
Dar nu, ca să fiu sincer nu cred că putem spera la asta. Din câte 
știu eu, Maiestatea Sa nu a vândut niciodată nimic din colecțiile 
lui private și nu cred că are vreo nevoie presantă de bani. Dacă 
presupunem, de dragul discuţiei, că ar avea, mi-e foarte greu să 
cred că ar apela la Eriksson și baronul von Comer. 

— Dar are ceva copii, sugeră Bäckström. 

Poate ar fi timpul să fie verificat tipul ăla din Ockelbo, cel care 
s-a căsătorit cu printesa moștenitoare, se gândi el. Înainte să 
devină prinț, avea un fel de sală veche de gimnastică, și în 
sectorul ăsta sunt o grămadă de șmecheri, se gândi Bäckström. 

— Cum am spus, în Casa de Bernadotte sunt destui, și 
majoritatea probelor par să sugereze că unul dintre ei e implicat 
în asta, fu de acord GeGurra. Dacă ar fi să mi se împlinească o 
dorinţă, asta ar fi, bineînţeles, ca tu să găsești acea cutie 
muzicală despre care ţi-am povestit. E un artefact artistic de 
importanţă mondială, la urma urmei. În comparaţie cu tot restul, 
care pe undeva nu prezintă prea mult interes. 

— Da, sigur, spuse Bäckström mângâindu-și nasul. Ei, încă nu 
trebuie să aruncăm prosopul. iți promit să fac tot ce pot. Nu 
cumva ai o fotografie cu cutia muzicală, ca să știu ce trebuie să 
caut? 

— Bineînţeles că am, spuse GeGurra. 

Deschise servieta maro, scoase două fotografii și i le întinse 
lui Bäckström. 

lată-te, se gândi Bäckström. Aceeași căciulă roșie ascuţită, 
haină galbenă și pantaloni verzi că ai personajului pe care el îl 
scuturase cu atâta grijă, crezând că e o carafă emailată care 
conţine un tip de whisky incredibil de exclusivist. O fotografie cu 
nasul retras, ca atunci când îl ţinuse el în mână, și una cu nasul 
scos. La lungime maximă, după ce Pinocchio terminase de 
minţit cu acea ocazie. 

— O întrebare, de curiozitate, spuse Bäckström. Ce valoare 
are cutia muzicală? 

— E nepreţuită, spuse GeGurra. De-a dreptul nepreţuită. 

După ce își repetă declaraţia, GeGurra ridică mâinile în aer. 

— N-ai putea fi ceva mai exact? spuse Bäckström. 

Pungaș bătrân ce ești, se gândi el. 

— Dacă găsești cumpărătorul potrivit... la modul ideal unul 
dintre rușii ăștia... undeva la 200 de milioane. De coroane 
suedeze, adică. 

Ce dracu’ a spus ăsta? 

— Două sute de milioane, repetă GeGurra, dând din cap încă 
o dată, pentru a-și sublinia cuvintele. 

200 de milioane, se gândi Evert Bäckström. Ce naiba fac 
acum? 


85. 


După ce masa luase sfârșit, Bäckström se dusese cu taxiul 
direct acasă, în sălașul lui confortabil din Kungsholmen. 
Renunţase la orice gând de a încheia seara prin a lua legătura 
cu una dintre acele numeroase femei doritoare care se 
adunaseră pe fan clubul lui online. Pentru moment nu aveau 
decât să se așeze la coada tot mai mare la supersalam și să 
aștepte pur și simplu o ocazie mai bună. Miza financiară era 
mult prea mare, iar Bäckström avea nevoie acum de un pic de 
izolare, puţin calm și liniște ca să poată gândi. 

Imediat ce intră pe ușă, își aruncă hainele și își luă halatul, își 
prepară o băutură de vară cumsecade, o votcă tonică făcută să 
îndepărteze acele văluri ale coniacului care împiedicau vederea 
către interiorul minţii lui. Era timpul pentru puţină reflecţie - 
reflecţie serioasă - și, ca să economisească timp, nici nu se 
deranjă să numere conţinutul plicului cafeniu pe care GeGurra îl 
obligase să-l primească la despărţire. Se uită doar la valoarea 
bancnotelor din teanc, îl strânse între degetul mare și arătător și 
făcu o estimare aproximativă. Repetiția e mama învăţăturii: 
zilele ăstea nimerea cu o marjă de câteva mii de coroane și, 
ținând cont cât valorau micul Pinocchio și nasul lui, era ca și 
cum ai fi tras o bășină lângă o fabrică de sulf. A/te calcule mai 
exacte pot aștepta până mai târziu, se gândi el după ce băgă 
plicul în ascunzătoarea lui secretă, unde putea sta până la 

următoarea tranșă către excelenta operaţiune de spălare de 
bani a taciturnului tată al micului Edvin. 

E timpul pentru o reflecţie serioasă, se gândi el, după ce 
avusese grijă să se întindă în pat și să-și scoată carnețelul negru 
și un pix care să ajute procesele mentale. Ca întotdeauna când 
era vorba de a reflecta serios și cum trebuie, era practic o 
problemă de separare a ceea ce conta de ceea ce nu conta și, în 
acest caz anume, de a lua în calcul elementele mai mici ale 
venitului său suplimentar, înainte de a se concentra asupra lui 
Pinocchio și a banilor cu adevărat serioși. 

Ban cu ban, se gândi Bäckström oftând mulțumit. Persoana 
anume la care se gândea în acel moment era baronul Hans Ulrik 
von Comer și extrem de improbabila lui implicare în asasinarea 
avocatului Thomas Eriksson. Motivul era deja evident. Baronul 
încercase să-l păcălească pe avocat și să-l lase fără cel puţin un 
milion, legat de vânzarea unui tablou. Același om care fusese 
găsit, admonestat și bătut de viitoarea victimă, și care, de 
asemenea, revendicase toate celelalte tablouri și pe micul 
Pinocchio. Așa că decisese să se răzbune. Introdusese în joc 
niște gorile plătite și făcuse o vizită avocatului, pentru a ajunge 
la o împărţire mai corectă a prăzii. lar la acea întâlnire - cum se 
întâmplă atât de des - totul o luase complet razna. Avocatul 
începuse să tragă dezlănţțuit, baronul făcuse pe el, iar mardeiașii 
lui plătiți îl omorâseră în bătaie pe avocat, în timp ce acesta 
încerca să sune la numărul de urgenţă după ajutor. Apoi luaseră 
prada și fugiseră de la locul faptei. Și, în confuzia generală, cutia 
muzicală fusese lăsată în urmă, iar Bäckström nu avea nicio 
intenţie să facă prea mult caz de acest detaliu. Doar pentru 
siguranţă, își notă acest lucru în carnețelul negru. 

Atunci mai rămân câteva chestiuni practice mai mici, se gândi 
el. În primul rând, să se asigure că baronul și complicii lui sunt 
închiși, apoi să-l sune pe jurnalistul lui favorabil ca să-i ofere 
baza factuală a încă unui plic cafeniu de la cel mai mare din cele 
două ziare de seară. „Baron arestat pentru asasinarea unui 
avocat celebru al gangsterilor" și o sumă cu cel puțin cinci cifre 
în plicul cafeniu, se gândi Bäckström fericit, luând o gură mare 
din băutura lui răcoritoare de vară. 

Pe de altă parte, existau motive de speranță pentru mult mai 
mult de atât, ţinând cont că von Comer, în mod evident, locuia 
lângă rege, într-o casă deţinută de domeniul coroanei. Mai era și 

faptul că era baron și, foarte probabil, unul dintre prietenii 
regelui. De ce altceva i-ar fi făcut rost regele de o casă? Ar 
putea fi chiar cel mai bun prieten al regelui, dacă ar fi fost să se 
lanseze în speculaţii sociale ceva mai fragile. „Cel mai bun 
prieten al regelui arestat pentru asasinarea unui avocat celebru 
al gangsterilor”. Pe Bäckström îl străbătu un fior de încântare. 

O sumă ai cel puțin șase cifre. Categoric șase cifre, se gândi 
el. Plus toate celelalte plicuri cu sume similare pe care putea 
conta imediat ce devenea clar că Maiestatea Sa însăși era 
implicată în această afacere tulbure din spatele asasinării lui 
Eriksson. Și de asemenea în rolul victimei inocente, ceea ce 
deschidea calea către o întreagă lume a revistelor internaţionale 
de cronică mondenă și către sumele cu șapte cifre despre care 
ajunsese să-și dea seama că erau mai mult sau mai puţin 
standard în acel sector al jurnalismului de investigaţie. 

Ar putea să iasă de-a dreptul extraordinar, se gândi domnul 
inspector-șef Evert Bäckström, parcă văzând aievea cum 
obișnuita secetă de știri a verii era înlocuită cu un torent 
nesfârșit de dezvăluiri și analize ale mediei care duceau la șeful 
statului suedez și la cei foarte apropiaţi lui. Când gândurile lui 
ajunseră la acest punct, Bäckström adormi brusc, iar când se 
deșteptă, opt ore mai târziu, fu perfect treaz din clipa în care 
deschise ochii, debordând de încredere și gata să se lupte cu 
problemele practice care rămâneau de rezolvat. 


86. 


După ce se trezi și atenuă presiunea acumulată în ziua 
precedentă, Bäckström se duse la duș. In timp ce stătea acolo și 
lăsa apa fierbinte să curgă peste el, mulțumi creatorului pentru 
că îi dăduse un creier care lucra la viteză maximă chiar și în 
timp ce dormea. Acum trebuie să procedez cu precauție, se 
gândi el. Să lase urșii care dorm în pace și, simultan și cât mai 
rapid posibil, să pună mâna pe micuța cutie muzicală care avea 
să-l transforme dintr-odată și în secret absolut în cel mai bogat 
ofițer de poliție suedez din toate timpurile. Poate chiar la fel de 
bogat ca unii dintre colegii lui columbieni și mexicani, reflectă 
el. Sau din ce în ce mai numeroșii milionari în uniformă care se 
luptau cu infracționalitatea de cealaltă parte a Mării Baltice. 

În timp ce își mânca micul dejun fortificat, mai scrise câteva 
notițe despre toate acestea, după care scoase mobilul lui secret 
cu cartelă pre-pay și îl sună pe complicele lui, GeGurra, ca să 
mai afle câteva date înainte de a lua o decizie. GeGurra părea și 
el surprinzător de ager, ţinând cont de cât de puţin băuse. Deși 
orice întârziere putea fi costisitoare, fu la fel de plictisitor ca de 
obicei. Începu prin a întreba despre sănătatea lui Bäckström și 
toate prostiile alea cu care doar femeile și pensionarii își irosesc 
vremea. 

— Scuză-mă te rog, am multă treabă, îl întrerupse Bäckström. 
Dar voiam să-ţi cer o favoare și mai am și câteva întrebări cu 
care sper să mă poţi ajuta. 

— Te ascult, spuse GeGurra. 

— Bine, spuse Bäckström fără menajamente, ca să evite alte 
digresiuni. În acest caz, aş vrea să-ţi cer ajutorul pentru 
următoarele. În primul rând, ai putea să-mi oferi puţin context 
factual pentru ce am discutat ieri? Fotografii ale articolelor, când 
au fost vândute, treburi de genul ăsta? 

— Sigur, spuse GeGurra. O să le primeşti în mai puţin de o 
oră, fără adresa expeditorului, bineînţeles. Presupun că tot ce 
discutăm rămâne între noi. 

— Drept cine mă iei? pufni Bäckström. Nu există nicio 
crăpătură în zidul ăsta. 

— Ai unele întrebări? îl îmboldi GeGurra. g 

— Trei, ca să fim mai exacti, îi spuse Bäckström. İn primul 
rând, mă întrebam dacă Eriksson părea să ştie cât de mult 
valorează cutia muzicală. 

— Potrivit evaluării pe care o primise de la acel papagal, von 
Comer, era vorba de câteva mii, oftă GeGurra. Și dragului nostru 
baron pare să-i fi intrat în cap că era fabricată în Germania. 

GeGurra oftă iar. 

— Și nu există nicio șansă ca Eriksson să fi spus asta doar 
așa, ca să-ţi vadă reacția? întrebă Bäckström. 

— Nu, spuse GeGurra. Din păcate, von Comer, ca în atât de 
multe alte ocazii anterioare, a înţeles complet greșit. Dacă ar fi 
văzut marca lui Faberge, ar fi reacționat cu siguranţă, dar eu 
cred că pur și simplu i-a scăpat complet. Marca ar trebui să fie în 
interiorul cutiei muzicale, nu în afară, și, dacă nu știi unde e, 
poate fi dificil de depistat. 

— Nu i-ai spus nimic lui Eriksson? Despre cât de mult 
valorează, vreau să spun? 

— l-am spus cât mai puţin posibil, din motive ușor de înţeles, 
spuse GeGurra. M-am oferit să arunc o privire și la cutia 
muzicală, și la celelalte lucrări, ca să-i pot oferi o estimare 
standard. Deoarece nutream o anumită speranță că aș fi putut 
să preiau responsabilitatea vânzării, am spus într-adevăr că 
eram sceptic faţă de estimarea lui von Comer. Că acea cutie 
muzicală putea să valoreze mult mai mult de atât, dar că 
trebuia să o examinez pentru a putea oferi o evaluare clară. 

— Și cum a reacţionat la asta? 

— Cu destul de mult interes, dat fiind că tocmai îi spusesem 
cât valorează tabloul lui Versjagin. 

— Dar n-ai spus nimic de 200 de milioane? 

— Nu, categoric nu, spuse GeGurra energic. Sunt aproape 
ofensat că ai simţi nevoia să întrebi. 

— Asta mă duce la următoarea întrebare, continuă 
Bäckström. Ai spus ceva despre o veche cunoștință de-a ta care 
ţi-a dat un pont despre tabloul cu călugărul gras. Că urma să fie 
vândut la licitaţie, vreau să spun. 

— In cazul acesta, ai înţeles greșit, spuse GeGurra. Eu știam 
deja că Sotheby s-o să-l vândă la licitaţia lor. Îmi petrec ceva de 
genul jumătate din timp urmărind piaţa licitaţiilor. Nu, el m-a 
sunat să-și exprime interesul faţă de tablou. Asta trebuie să fi 
fost cu câteva zile după ce eu văzusem deja catalogul. 
Bineînțeles că eu cunoșteam deja pictura lui Versjagin, și îmi 
amintesc că am fost surprins că apăruse iar dintr-odată, după 
toți acești ani. Dar asta a fost înainte ca acea cunoștință a mea 
să mă contacteze. 

— Ţi-a cerut să o cumperi pentru el? 

— Nu, spuse GeGurra. Dar mi-am dat seama că era interesat 
de ea. 

— Avea vreo idee cât valorează? 

— O idee aproximativă, spuse GeGurra. Preţul orientativ era 
precizat în catalog, bineînţeles. Până la urmă a ajuns de la două 
ori mai mult, dar eu îmi amintesc că i-am spus că e posibil ca 
tabloul să aducă considerabil mai mult. 

— Deci nu ai fost angajat efectiv să îl cumperi? 

— Nu, spuse GeGurra. Sunt curios - de ce întrebi? 

— Ca să fiu sincer, nu sunt sigur - mă gândeam doar că eo 
coincidență, minţi Bäckström. Bănuiesc că poţi să-mi spui cum îl 
cheamă? Pe această cunoștință a ta, adică? 

— Aș prefera să n-o fac, spuse GeGurra. Dacă vrei să 
supraviețuiești în domeniul ăsta, înveţi să nu vorbeşti despre 
astfel de lucruri prea devreme. Cei care nu învaţă lecţia asta de 
obicei ajung să facă foamea. 

— Bine, păi, mai gândește-te, spuse Bäckström. Aș spune că 
nu e important. 

— Mai aveai încă o întrebare? spuse GeGurra. 

— Exact, spuse Bäckström. Mă întreb cum se înrudeşte 
actualul nostru rege cu Prinţul Wilhelm ăla. 

— Stai să mă gândesc, spuse GeGurra. Prinţul Wilhelm era fiul 
lui Gustav al V-lea, ceea ce trebuie să însemne că era unchiul 
tatălui actualului nostru rege. Da, asta e. 

— Bun, spuse Bäckström. Unchiul tatălui regelui. 

Asta înseamnă trei generații, nu-i aşa? se gândi el. Trei 
generaţii ale aceleiași familii. Nu asta spusese Eriksson? 

— Mai erau și alte lucruri care te nedumeresc, dragul meu 
prieten? întrebă GeGurra. 

— Nu, astea-s toate, spuse Bäckström. Nu uita de informaţiile 
alea de context pe care mi le-ai promis. 

Două întrebări reale și una de perdea de fum ajung 
deocamdată, se gândi el. 

— Sunt pe drum, spuse GeGurra. Le primeşti peste 15 minute. 

e 

GeGurra pare să fie pe fază, se gândi Bäckström în timp ce 
punea capăt convorbirii. Mă întreb cât crede el că o să-i dau 
pentru că mă ajută cu vânzarea? Poate să uite de ăia 20%, se 
gândi Bäckström. 


87. 


Jumătate de oră mai târziu, Bäckström era într-un taxi, în 
drum spre secţia de poliţie, răsfoind teancul de hârtii pe care 
curierul anonim al lui GeGurra i le livrase prin cutia poștală cu 
15 minute mai devreme. Lângă el, pe banchetă, era vechea și 
credincioasa lui servietă, cea pe care o moștenise de la 
mentorul lui, inspectorul-șef Beţivanul, iar în minte avea acum 

un plan detaliat pentru cum să procedeze. Nu mai rămânea 
decât să găsească un coleg suficient de cretin care să meargă 
cu el ca alibi, se gândi. 

Nu sunt doar proști, sunt și leneși, se gândi el în timp ce se 
uita la numărul insuficient de polițiști care băteau la 
calculatoarele lor din biroul principal. Cu excepţia Annikăi 
Carlsson, bineînţeles, care părea să locuiască acolo. Ceea ce 
probabil era cu atât mai bine, ţinând cont de lucrurile de care s- 
ar fi ocupat altfel. În clipa în care o zări, Bäckström își dădu 
seama brusc cum avea să rezolve acel ultim detaliu. Cine putea 
să fie mai bun decât Carlsson, adevărata lesbiană „lege și 
ordine” a Poliţiei din Solna? 

— Bäckström, spuse Carlsson, ridicând mâinile. Ce cauţi aici? 
N-ai uitat că e sâmbătă, nu-i așa? 

— Unde e toată lumea? spuse Bäckström, făcând semn din 
cap spre mesele goale din jurul lor. 

— Anularea orelor suplimentare, zile compensate, câţiva pe 
teren, spuse Carlsson. Tu ce faci aici? 

— Mă gândeam să iau cheile de la casa lui Eriksson, spuse 
Bäckström. Am primit niște informaţii interesante. Trebuie să 
verific ceva. 

— Mă faci foarte curioasă, spuse Annika zâmbindu-i. Ultima 
oară când ai apărut în weekend am reușit să închidem cazul a 
doua zi. 

— Am nevoie de cineva care să vină cu mine. 

— În cazul acesta mă ofer eu, spuse Annika. Mi-ar prinde bine 
să ies puţin și să-mi dezmorțesc picioarele. Stau aici de azi- 
dimineaţă de la 7. 

— Asta e frumos din partea ta, dar n-aș vrea să... 

— Nu încerca să mă oprești, spuse ea, zâmbind din nou. 

— Ei, foarte frumos din partea ta, spuse Bäckström. Dacă vrei 
să iei cheile de la bârlogul lui Eriksson și să cauţi o mașină, ne 
vedem jos, în garaj, peste 15 minute. Eu mai trebuie doar să 
tipăresc niște materiale pe care să le luăm cu noi. 

e 

Merge ceas, se gândi Bäckström în timp ce făcea cópii cu 
toate fotografiile de interior pe care Niemi și colegii lui de la 
Criminalistică le făcuseră la locul faptei. Înghesui teancul de 
fotografii în servieta maro, apoi duse totul la el în birou pentru o 
ultimă privire, în calm și liniște. 

N-o da în bară, se gândi el, scoțând lista pe care o scrisese 
înainte să plece la muncă. N-o aa în bară cu absolut nimic, se 
gândi el cinci minute mai târziu, după ce bifase toate punctele 
de pe lista lungă din carneţelul negru, în afară de două. Apoi îi 
băgă în sertarul biroului, același în care ţinea votca lui rusească 
de cea mai bună calitate, și ezită o clipă, după care decise că 
asta mai trebuia să aștepte. Incuie lista, ascunse cheia în 
ascunzătoarea ei obișnuită și luă liftul în jos, spre garaj. 

e 

— Păi explică-mi, spuse Carlsson imediat ce el se așeză pe 
locul din dreapta. 

— Am primit un pont, spuse Bäckström. 

Deschise servieta larg, ca ea să poată vedea bine, apoi îi 
întinse fotografiile cu toate cele cincisprezece icoane pe care i le 
trimisese GeGurra, în timp ce fotografiile cu micul Pinocchio 
erau ascunse bine în buzunarul interior al sacoului său. 

— Ce-s ăstea? spuse Annika Carlsson, scuturând din cap. 

— O sursă anonimă, spuse Bäckström. Dar sursa asta de 
obicei dă informaţii valabile. Am senzația că ăsta ar putea să fie 
motivul. 

— O grămadă de tablouri vechi, spuse Carlsson, scuturând iar 
din cap în timp ce răsfoia fotografiile. N-am văzut nimic de genul 
ăsta acolo. Vrei să spui că tablourile ăstea ar trebui să fie în 
casa lui Eriksson? 

— Nu strică să mai aruncăm o privire, spuse Bäckström, dând 
din umeri în mod sugestiv. Chiar dacă eu am senzaţia că erau în 
cutiile alea albe de transport pe care le-au văzut martorii noștri 
cum sunt scoase din casă. Tablourile din fotografiile alea sunt 
icoane rusești vechi pe care se presupune că Eriksson le-ar fi 
primit ca să le vândă în numele unui client. Se spune că unele 
dintre ele sunt foarte valoroase. E vorba de milioane de 
coroane, potrivit sursei mele. 

— Crezi că au ratat una și de asta s-au întors noaptea aia, mai 
târziu, spuse Annika Carlsson, părând dintr-odată mult mai 
voioasă. Eu te susţin, șefule. Nişte oameni pe care el îi știe deja, 
care știu și ei că el are tablourile ăstea, apar și îl jefuiesc. Nu 
obțin tot ce căutau. Așa că se întorc să mai încerce o dată, mai 
târziu în noaptea aceea. Asta ar explica cu siguranţă unele 
lucruri. 

— O privire suplimentară nu strică niciodată, repetă 
Bäckström, dat fiind că lesbiana de atac de lângă el înghiţise 
momeala cu plută cu tot. 

— Sunt de acord, spuse Carlsson categoric. Să mergem. 

— Mai e ceva, spuse Bäckström imediat după ce ieșiseră cu 
mașina în stradă. Sună la Systembolaget din centrul comercial 
Solna. Tocmai mi-am amintit că trebuie să cumpăr o sticlă de 
whisky. 

— Whisky? spuse Carlsson privindu-l surprinsă. Nu ai deja o 
grămadă de băuturi acasă? 

— Ba da, dar ăsta e pentru un cadou, spuse Bäckström. Un 
fost coleg de la infracţiuni Naţionale împlinește 50 de ani. Mă 
întâlnesc cu el în după-amiaza asta. Îi place mult whisky-ul de 
malt, așa că m-am gândit să-i iau o sticlă. 

— Bine, spuse Annika. Nicio problemă. 

e 

Când coborâse din maşină la Systembolaget, Bäckström 
avusese grijă să lase servieta acolo și, dacă o cunoștea cât de 
cât pe lesbiana de atac, aceasta urma să-i examineze conţinutul 
imediat ce avea ocazia. La magazin găsi o sticlă de whisky de 
malt de 12 ani într-o cutie de prezentare neagră. Ar trebui să 
funcționeze, se gândi Bäckström, comparând-o cu fotografiile pe 
care colegii lui de la Criminalistică le făcuseră cu toate sticlele 
de pe barul mobil al lui Eriksson de pe palierul de la etaj, doar ca 
să fie sigur. Însă era, fără îndoială, mare păcat că un poliţist 
onest și muncitor trebuia să doneze o sticlă de whisky de mai 
multe sute de coroane moștenirii lui Eriksson. 

e 

— Gata, spuse Bäckström imediat ce se sui înapoi în maşină. 
Bun, hai să mergem. 

Apoi luă cutia de prezentare neagră și o băgă în servietă. 
Mototoli punga verde de plastic și o lăsă pe podeaua din fața 
scaunului său. Cu greu ar fi putut să fie mai ostentativ. 

— Marfă scumpă - eşti un om generos, Bäckström, declară 
Carlsson. 

Un sfert de oră mai târziu, parcă în fața casei în care avocatul 
Eriksson locuise până cu doar o săptămână în urmă. 

88. 


— Bun, spuse Bäckström imediat ce intrară în holul de la 
parter. Uite cum facem. Tu începi din pivniţă și eu iau etajul. 
Apoi ne întâlnim aici și împărţțim restul. 

— Exact asta voiam să sugerez și eu, fu de acord Carlsson. Ce 
o să scriem în raport? 

— Păi, evident, va trebui să facem un raport, spuse 
Bäckström. O să facem toate observaţiile necesare și, dacă 
găsim vreunele dintre articolele pe care le căutăm, va trebui să-l 
chemăm pe unul dintre colegii noștri de la Criminalistică. Niemi 
și Hernandez pot să se ocupe de asta. 

e 

În timp ce Annika Carlsson dispărea la subsol, Bäckström urcă 
la etaj, puse servieta pe biroul lui Eriksson, apoi verifică rapid 
celelalte camere, ca să se asigure că totul era aşa cum trebuia 
să fie. Nicio cameră de filmare pornită, chiar dacă Bäckström 
avusese grijă să decupleze el însuși alarma. Nicio siluetă 
misterioasă camuflată undeva, care să-l poată urmări. Doar ca 
să fie absolut sigur, se uită până și sub patul lui Eriksson. 

Nimic, se gândi Bäckström cu un oftat de ușurare, în timp ce 
revenea la verticală. Abia apoi făcu lucrul pentru care venise de 
fapt acolo. Deschise servieta, scoase cutia neagră cu sticla de 
whisky și o puse în locul cutiei de lemn de două ori mai grele în 
care se afla cea mai valoroasă cutie muzicală din lume, pe care 
o puse pe podea, sub birou. 

Imediat după plasarea whisky-ului, scoase fotografiile de la 
Criminalistică și se duse în poziţia din care fusese făcută fiecare. 
Perfect. Nici măcar Peter Niemi și lupa lui nu ar fi reușit să vadă 
nici cea mai mică diferență. 

Apoi ridică pe masă noua lui achiziţie și deschise carcasa din 
lemn întunecat. Scoase mica figurină cu căciulă roșie ascuţită, o 
inspectă din fiecare unghi, apoi o puse pe birou. Găsi cheia mai 
mult din întâmplare. În timp ce pipăia cu atenţie interiorul cutiei, 
fundul se deschise cu un clinchet discret și - iat-o. Aur și 
diamante - 32 de carate, potrivit lui GeGurra, care de obicei știa 
ce spune când venea vorba de obiecte precum cel pe care îl 
ținea el în mână. 

Muzica va trebui să mai aștepte, se gândi Bäckström. Apoi 
puse cheia la loc și îl băgă pe micul Pinocchio înapoi în cutia de 

lemn întunecată, după care o băgă încet în vechea lui servietă 
maro. Bine ai venit, băiete! 
e 

— Nimic, spuse Bäckström trist atunci când el și cu Annika se 
întâlniră iar în hol după aproximativ o oră. 

— Nici la mine, spuse Annika. Ştii, ar fi fost neglijență în 
serviciu dacă nu am mai fi făcut o verificare suplimentară. 

Annika îl bătu pe braț, consolator. 

e 

— Însă un lucru m-a izbit, spuse Annika în maşină, în timp ce 
se întorceau spre secția de poliție. 

— Te ascult, spuse Bäckström. 

— Am observat că majoritatea acelor icoane nu au rame. Cele 
mai multe sunt pictate pe lemn, bineînțeles, dar cel puțin câteva 
sunt pe pânză. Și apoi m-am gândit la acel personaj pe care era 
să-l calce micul nostru taximetrist. 

— Angel Garcia Gomez, spuse Bäckström dând din cap. 

Devine din ce în ce mai interesant. Îşi dăduse deja seama în 
ce direcţie se îndreaptă ea. 

— Păi, e clar că el a fost, spuse Annika Carlsson. M-am gândit 
încă de când am văzut portretul-robot, și acum, când avem 
ADN-ul lui pe ușa terasei, sunt convinsă că el e. Ele cel care l-a 
omorât și pe Eriksson, și câinele. 

— Nu pe Eriksson, spuse Bäckström scuturând din cap. Are un 
alibi pentru momentul în care a fost omorât Eriksson. Când a 
fost la competiţia de arte marţiale. Dar eu sunt destul de sigur 
că el e cel care apare acasă la Eriksson mai târziu în noaptea 
aceea, îi zdrobește craniul și taie gâtul câinelui. Dar bunul lui 
prieten Åkare putea foarte bine să fi fost acolo și când a fost 
omorât Eriksson, și mai târziu. 

— Când l-a dus cu mașina pe Garcia Gomez, aprobă din cap 
Annika. Mie mi se pare convingător. Dar ce zici de asta? Să 
presupunem că Garcia Gomez a scos tabloul din ramă - cel pe 
care l-au ratat prima oară -, l-a rulat și l-a băgat sub geacă. Cum 
ți se pare asta? 

— Mi se pare foarte posibil, o aprobă Bäckström. E evident 
mai bine decât să alergi peste tot, la miezul nopţii, cu un tablou 
sub braţ. 

— Dar atunci rama? În care era tabloul. Ce a făcut cu ea? 


VP - 290 


— Probabil a rupt-o și a folosit bucăţile ca să înfășoare tabloul 
în jurul lor, spuse Bäckström. 

— Da, și eu cred la fel, spuse Annika cu însufleţire. Ar fi fost o 
prostie din partea lui să ia tabloul și să lase rama acolo. Așa 
ceva l-ar pune pe gânduri până și pe Alm. Asta e un semnal de 
alarmă, dacă găsești ceva de genul ăsta la locul faptei. O ramă 
de tablou ruptă, dar fără tablou. 

— Referitor la cu totul o altă chestiune, spuse Bäckström, mă 
gândeam la martorul nostru. Micul taximetrist. Bănuiesc că nu a 
reapărut? 

— Mă tem că nu, spuse Annika. Pare să fi dispărut. Am 
presimţiri rele când mă gândesc la el. Alt lucru care mă supără e 
că și Akare, și Garcia Gomez par să se fi făcut pierduţi. Nici ei nu 
sunt de găsit, dar cel puţin pentru ei am emis mandate de 
arestare. Va trebui să sperăm că martorul nostru nu a pățit 
nimic. 

Cui îi pasă? se gândi Bäckström, dar își îngădui să se 
mulțumească să dea din cap. 


89. 


Weekendul lui Bäckström nu ieși așa cum ieșeau de obicei 
weekendurile lui. Pentru început, se repezea întruna la ușă ca să 
se asigure că e încuiată cum trebuie, până când își mai veni în 
fire. Își făcu o tavă sănătoasă de sandvișuri, își turnă o bere rece 
și dădu pe gât o tărie mare încă dinainte să înceapă să 
mănânce. 

Apoi se așeză la masa din bucătărie ca să mănânce și, după 
alte câteva băuturi întăritoare și obișnuitele aperitive dintre ele, 
își redobândi în sfârșit controlul și reuși să-și reprime atacul de 
paranoia al infractorului care, în mod evident, putea să îl 
afecteze și pe un poliţist onest ca el. Trebuia să se mulțumească 
să-și închidă telefonul și își petrecu seara uitându-se la filme 
vechi cu Clint pe care le descărcase de pe internet. Amintiri ale 
perioadei în care portofelul începea să i se plângă cu o 
săptămână înaintea zilei de salariu. Vremuri/e s-au schimbat, se 
gândi el, și când descoperi în sfârșit adevărul ascuns pe fundul 
sticlei de votcă de un litru, adormi pe canapea. 

Duminică făcu un efort concertat de a se aduna puţin. O sună 
pe Nadja acasă și se înțelese cu ea să se întâlnească la serviciu. 
Ajunse să-şi petreacă jumătate de după-amiază acolo, 
povestindu-i ceea ce GeGurra îi povestise lui. Asta nu era foarte 
simplu, dat fiind că nu putea să-i spună nimic despre micul 
Pinocchio și nasul lui, chiar dacă zilele astea întreaga lui viaţă 
părea să se învârtă în jurul lor. 

Apoi se întoarse acasă. Luă cina în restaurantul lui și, chiar 
dacă chelneriţa finlandeză era exact la fel ca de obicei, el n- 
avea chef s-o asculte. 

— Îmi fac griji pentru tine, Bäckström, spuse ea bătându-l pe 
umăr. Nu ești pe cale să te îmbolnăvești, nu-i așa? 

— Mă simt de parc-aș fi luat ceva, minţi el, mai ales ca să 
schimbe subiectul și să aibă un pretext ca să plece. 

(J 

Cum ajunse acasă, se duse la culcare. Avu nevoie de ceva 
timp ca să adoarmă, iar când se trezi era doar 6 dimineața. 
Două ore mai târziu era la muncă și, în comparație cu felul în 
care se simţise cu o zi în urmă, acum simțea chiar un fel de 
eliberare. Probabil e din cauza banilor, se gândi Bäckström. Cele 
200 de milioane care, în ultimele aproximativ 24 de ore, i se 
înfipseseră în cap ca un cui de aur. 

V 


Ancheta în curs asupra asasinării 


avocatului Thomas Eriksson 


90. 


Bäckström începu ședința de luni a echipei de investigație cu 
o scurtă prelegere. Era timpul să se întâmple ceva. După cum 
toţi cei de acolo știau sau ar fi trebuit să știe, șansele de 
soluţionare a unui caz de crimă se diminuau drastic după 
trecerea unei săptămâni și, dacă nu calculase el greșit, acel 
moment trecuse cu o seară în urmă. Până acum nu avea altceva 
decât o grămadă de piste oarbe. Un Mercedes argintiu încă 
neidentificat, un martor care dispăruse brusc, doi suspecți care 
păreau să fi făcut același lucru, plus un raport de autopsie care 
îi era promis de o săptămână, dar tot nu sosise, ca să-i ajute cu 
ancheta. 

— Daţi-mi o veste bună! spuse Bäckström, privindu-și cu 
asprime colegii. 

— Păi, am eu ceva, spuse Peter Niemi, răsfoindu-și hârtiile. 

(J 

Cu doar un sfert de oră mai devreme, Laboratorul Național de 
Criminalistică îl sunase ca să-i spună că aveau noi informații 
despre urma de ADN din sângele luat de pe ușa terasei lui 
Eriksson, care se potrivea cu fișa lui Angel Garcia Gomez din 
baza de date. 

— Împreună cu ADN-ul lui Garcia Gomez au găsit urme ale 
unui alt ADN, de la un câine, spuse Niemi. Rottweiler-ul lui 
Eriksson, ceea ce e cam tot ce ne-am putea dori. Poate că are 
alibi pentru momentul când se consideră că a fost omorât 
Eriksson, dar, în ce privește evenimentele de mai târziu din 
seara aceea, eu cred că el a omorât câinele și a zdrobit craniul 
stăpânului. 

— Mulţumesc foarte mult, spuse Bäckström. 

— În ce privește Mercedesul argintiu, mai avem încă 
aproximativ cincizeci de vehicule de verificat, spuse Nadja 
Högberg. Mă tem că o să mai dureze câteva zile. 

— Bine, spuse Bäckström. Altceva? 

— Martorul nostru, Dosti, a fost chemat la interogatoriu fără 
procedura avizării prealabile, spuse Lisa Lamm. Cum îl 
depistâăm, putem să-l aducem imediat la secţie. lar cei doi 
suspecți, Garcia Gomez și Åkare, au emise mandate de reţinere 
în absenţă. După ce a spus Peter acum, eu sunt receptivă la 
ideea de a cere arestarea lor. Dacă vrem să emitem o alertă 
internațională pentru ei, vreau să spun. 

— Bun, să facem asta, spuse Bäckström. Înainte de apusul 
soarelui, îi vreau pe ăștia doi în spatele gratiilor. 

Bună replică, se gândi el. Inainte de apusul soarelui, după 
care el putea să plece călare, în lumina apusului. Spre următorul 
oraș în care ticăloșii aveau impresia că deţin controlul. 

— In privinţa asta suntem complet de acord, spuse Lisa 
Lamm, zâmbindu-i călduros. În ce privește rezultatele lipsă ale 
autopsiei, înainte să vin la ședință am vorbit cu legistul nostru. 

— Și ce spune? întrebă Annika Carlsson. O să le primim de 
Crăciun sau ce? 

— Acum aproximativ o oră mi-a spus că cel târziu la mijlocul 
săptămânii. El așteaptă raportul colegului său. Până atunci va 
trebui să ne multumim cu evaluarea lui preliminară. Dacă vreți 
să știți ce cred eu, mă gândesc că e ceva ce îl îngrijorează, pe el 
și pe colegul lui. Ceva ce îi îngrijorează serios. 

— Ce naiba are impresia că face? spuse Annika Carlsson, 
neputând să-și ascundă iritarea. 

— Işi bate joc de noi, spuse Bäckström dând din umeri. Dacă 
nu mai are nimeni nimic de spus, aș vrea să adaug eu câteva 
lucruri. Nu poţi să faci omletă fără să spargi ouăle. Și e timpul să 
începem să spargem câteva ouă. Mă gândeam s-o rog pe Nadja 
să explice ce vreau să spun. Dar mai întâi să facem o pauză în 
care sa ne dezmorțim picioarele. 


91. 


Ca de obicei, pauza de dezmorţit picioarele a poliţiei se 
prelungi și cea mai înrăită fumătoare se strecură în încăpere 

după 16 minute, cu un zâmbet vinovat pe buze. Bäckström îi 
aruncă o privire urâtă și bătu cu arătătorul în ceas, ca să-și 
sublinieze mesajul. 

— In timpul weekendului am primit un pont de la unul dintre 
informatorii mei și am rugat-o pe Nadja să mă ajute să-l verific. 
Dacă avem noroc, ne-ar putea oferi motivul pentru care Eriksson 
a fost omorât în bătaie. Vă amintiţi cazul acelui baron, von 
Comer, despre care am primit un raport că a fost bătut lângă 
Teatrul Palatului Drottningholm? Un raport anonim care a fost 
lăsat la recepţie? Jenny l-a verificat acum două săptămâni. Se 
presupune că agresiunea a avut loc în seara de duminică, 19 
mai. 

— Tipul care a negat că ar fi fost bătut? spuse Annika 
Carlsson, încruntându-se ursuză spre colega ei mai tânără, 
Jenny Rogersson. 

— Exact, spuse Bäckström. Același informator a luat din nou 
legătura cu noi înainte de weekend, ca să ne spună că persoana 
care l-a bătut pe baron era de fapt Eriksson. Martorul nostru 
anonim l-a recunoscut pe Eriksson din imaginile publicate în 
presă după asasinarea lui. Jenny poate să vă dea detalii. 

— Și atunci de ce a negat? întrebă Stigson. Că a fost bătut, 
vreau să spun? 

— Ajung și acolo, spuse Bäckström. Potrivit sursei mele, toată 
afacerea are legătură cu diverse mișmașuri referitoare la 
vânzarea unor opere de artă. Eriksson a fost însărcinat de un 
client să vândă mai multe tablouri și l-a angajat pe von Comer 
să se ocupe de detaliile practice. Baronul a încercat să-l 
păcălească pe Eriksson, care a aflat ce punea acesta la cale. L-a 
bătut și a luat înapoi tablourile și banii de care fusese escrocat. 
962 000 de coroane, potrivit sursei mele, ceea ce e, fără 
îndoială, o coincidenţă interesantă, ţinând cont de teancul de 
bancnote pe care l-am găsit noi în biroul lui Eriksson. Și de 
cutiile de transport pe care Eriksson le-a băgat în casă înainte 
de weekendul în care a fost omorât și pe care făptașii le-au scos 
câteva zile mai târziu. 

— Vrei să spui că von Comer a luat tablourile înapoi? spuse 
Lisa Lamm, dând din cap cu entuziasm. Deci i-a luat cu el pe 
Åkare și pe unul dintre asociaţii acestuia, ca să nu mai fie bătut 
încă o dată. Apoi Garcia Gomez intră în poveste mai târziu, când 

ei fac încă o vizită la locul faptei. Pentru că au uitat ceva când 
au fost acolo prima oară. 

— Nu e o ipoteză complet improbabilă, spuse Bäckström. 

— Stai așa puţin, spuse Alm din celălalt capăt al mesei lungi. 
De ce să lase acolo atât de mulți bani? Un milion - nu era 
normal să-i fi luat cu ei? 

— Probabil cea mai simplă explicaţie e că au uitat de ei în 
confuzia generală, odată ce Eriksson a început să tragă în toate 
părţile și apoi a fost omorât, răspunse Bäckström. 

Sparge-ți mintea cu asta, se gândi el. 

— Și la momentul acela se pornise și câinele, continuă el. Se 
auzeau Împuşcături, strigăte și ţipete și nu putea fi exclusă 
suspiciunea că cineva ne-ar putea chema și că noi, măcar o 
dată, am și apărea. 

Bäckström îi aruncă lui Alm o privire urâtă și continuă: 

— Deci, ca să răspund la întrebarea ta, într-o situaţie ca asta 
oamenii uită uneori unele lucruri. 

— Înţeleg ce spui, Bäckström, spuse Alm, dar mie tot îmi vine 
greu să cred că un om precum baronul nostru ar avea ceva de-a 
face cu un cuplu precum Fredrik Åkare și Angel Garcia Gomez. 
De fapt, chiar foarte greu. 

— S-au întâmplat lucruri și mai rele! În orice caz, nu aveam 
habar că îl cunoști pe von Comer. 

Bäckström privi încruntat spre Alm. 

— Tu ce crezi, Nadja? îi întrerupse Carlsson. 

Sunt ca niște copii mici, se gândi ea. 

— Sunt de acord cu Bäckström, din trei motive principale, 
spuse Nadja Högberg. 

Trei motive, potrivit Nadjei. În primul rând, ipoteza explica 
însemnarea criptică scrisă de Eriksson pe calculator cu o 
săptămână înainte de a fi omorât. 

— Din ce a scris Eriksson pe calculator, Vom Coma - așa îi 
spune el lui von Comer; o mică glumă, presupun - a încercat să-l 
păcălească cu aproape un milion de coroane. Citatul exact sună 
așa: „In mod evident, Vom Coma a încercat să mă lase fără 
aproape un milion”. Am încheiat citatul. Ăsta e primul motiv. 

— Și celelalte două? întrebă Lisa Lamm. 

Al doilea motiv erau calculele pe care Eriksson le făcuse în 
același document. Ele arătau o diferenţă dintre plata în lire 
sterline și plata în coroane la vânzarea tabloului în chestiune. 

Rezultatul era de 962 000 de coroane, după obișnuita scădere a 
taxelor și TVA-ului. 

— leri după-amiază, după ce eu și cu șeful am discutat despre 
asta, l-am sunat pe un vechi prieten care lucrează pentru colegii 
noștri din Londra, specializat în fraude de artă, spuse Nadja. El a 
vorbit seara trecută cu contactul lui de la Sotheby's și în 
dimineaţa asta mi-a trimis prin e-mail o copie a facturii, în lire 
sterline, pe care firma de licitaţii i-a trimis-o lui von Comer. O 
factură pe care el a modificat-o, înlocuind lirele sterline cu 
coroane suedeze, ceea ce dă o diferență de 962 000 de 
coroane. 

— Factura în coroane suedeze pe care von Comer se 
presupune că i-ar fi dat-o lui Eriksson... 

— Am aflat de asta ieri, interveni Nadja, dând din cap spre 
Lisa Lamm. Era printre dosarele pe care le-am ridicat din biroul 
lui Eriksson. 

— Aţi reușit să aflaţi cine era clientul lui Eriksson? întrebă Lisa 
Lamm. 

— Nu, spuse Nadja. Cea mai simplă soluţie ar fi, probabil, să-l 
mai chestionăm pe colegul lui, Danielsson. Dacă Eriksson a fost 
însărcinat să efectueze vânzarea, trebuie să existe o procură la 
biroul de avocatură. Să sperăm că și câteva facturi. Pentru 
onorariile biroului, dacă nu altceva. 

— Bine, spuse Lisa Lamm. O să mai discutăm odată cu 
Danielsson despre asta. Și cu oricine altcineva din firmă care 
poate să fi știut de asta. 

— Am notat, spuse Annika Carlsson dând din cap. 

Să-i prindem pe nenorociții ăștia, se gândi ea, să-i strângem 
cu ușa până ciripesc, preferabil și mai mult. 

— De asemenea, sunt de acord cu Bäckström în privinţa 
conţinutului acelor cutii albe de transport, continuă Nadja. E 
vorba de un total de unsprezece icoane dintr-o colecție iniţială 
de cincisprezece și am reușit să aflu, cu ajutorul șefului, 
dimensiunile lor. Ar fi avut nevoie cel puţin de câteva cutii de 
transport dacă voiau să le ia cu ei. E al treilea motiv pentru care 
sunt de acord cu Bäckström. Valoarea însumată a acestor 
tablouri e în jur de trei milioane. Un motiv foarte plauzibil. 

Din cine știe ce motiv, după ce încheie, Nadja dădu din cap în 
direcţia lui Alm. 

N-are nicio problemă rusoaica asta, se gândi Bäckström. Și se 
pricepe la votcă. Arată groaznic, e adevărat. Singurul lucru care- 
i lipsește e un dinte de oțel inoxidabil. Poate va trebui să-i dau 
unul data viitoare când aniversează o vârstă rotundă, se gândi 
el. 

— Foarte interesant, spuse Lisa Lamm, părând că vorbește 
sincer. Pe baza a ce ai spus până acum, par să existe destul de 
multe probe care sugerează că von Comer e vinovat de cel puțin 
o faptă de tentativă de fraudă. Asta ar trebui să fie temei 
suficient pentru o suspiciune justificată. 

— Ne-ar putea ajuta să vorbim cu banca lui, spuse Nadja. ȘI 
să încercăm să aflăm dacă a retras de curând un milion de 
coroane bani lichizi. De asemenea, aș vrea săi reținem 
calculatorul, ca să putem verifica dacă a modificat vreo factură. 
Și orice altceva mai punea el la cale. Cine știe? Dacă avem 
noroc, poate are tablourile în casa lui, ascunse în pivniţă. Lucruri 
de felul ăsta s-au mai întâmplat. 

— Sunt de acord cu tine, spuse Lisa Lamm. Cum vrei să ne 
ocupăm de asta, Bäckström? 

— Începem cu banca. Imediat. Apoi îl aducem pe von Comer 
la secţie, mâine dimineaţă la prima oră, și tot atunci îi 
percheziţionăm casa. Îi reținem calculatorul și orice mai e 
interesant, cum a spus Nadja acum. Putem să ţinem de 
suspiciunea de crimă până îl aducem aici ca să explice restul. 

— S-a făcut, spuse Lisa Lamm, acum părând de-a dreptul 
încântată. 

— Exact, spuse Bäckström. Dacă vrei să faci omletă, trebuie 
să spargi câteva ouă. 

Trebuie să-l sun pe reporterul meu, ca să facă niște fotografii 
frumoase cu noi în timp ce facem percheziția. La modul ideal cu 
Palatul Drottningholm în fundal. Asta e clar un pont de șase 
cifre, se gândi el. 

Cel mai bun prieten al regelui... 


92. 


Atunci mai rămâne o singură problemă practică, se gândi 
Bäckström imediat ce ajunse înapoi în camera lui și închise ușa. 
Să mă asigur că acel poponar mic de la curte nu începe să bată 

câmpii despre Pinocchio și nasul lui lung. Cea mai ușoară 
modalitate de a rezolva asta e să fac eu însumi interviul cu el și 
să mă asigur că ne limităm la celelalte chestii. Înainte de asta îl 
sperii de să se cace pe el. Da, asta o să fie de ajuns, se gândi 
Bäckström. După care, inevitabil, se auzi un ciocănit la ușă. 

— Ce pot să fac pentru tine, Rosita? întrebă Bäckström. 

Nu e bine. Practic e semn de rău augur, se gândi el, pentru 
că, deși Rosita Andersson-Trygg semăna ca de obicei cu o 
furtună, părea aproape însufleţită. În sensul fericit, din păcate, 
se gândi el. 

— Problema e mai degrabă ce pot să fac eu pentru tine, spuse 
ea zâmbind și fluturând portretul-robot al lui Garcia Gomez. 

— Lasă-mă să ghicesc, spuse Bäckström, lăsându-se pe spate 
în scaun și încrucișându-și mâinile pe burtă. Ţi-ai petrecut 
dimineața arătând portretul-robot al lui Angel Garcia Gomez 
prietenilor tăi de la unitatea de iepuri și hamsteri din centrul 
orașului. 

— Da, spuse Rosita Andersson-Trygg. Cum ţi-ai...? 

— Deoarece cazierul lui conţine faptul că e suspectat de 
organizarea de lupte de câini, eram sigur că acolo o să te duci. 

— Da, mă rog. Atunci înţelegi de ce am vrut să vorbesc cu 
colegii noștri de la Protecţia Animalelor. 

— Problema e că de fapt ar fi trebuit să o lași așa cum era, 
spuse Băckstrom zâmbind amabil. Pentru că am rezolvat asta de 
unii singuri încă de săptămâna trecută. In absenţa ta, dacă vrei 
să știi. 

— Mi-am luat niște zile libere, spuse Andersson-Trygg pe un 
ton ofensat. În cazul în care te întrebai de ce. 

— Nu mă interesează, spuse Bäckström. Presupun că o să faci 
astfel încât filiala de la poliţie a mișcării pentru drepturile 
animalelor să nu pună labele pe ancheta mea de crimă. 

— În termeni pur formali, nimic nu-i poate împiedica să 
deschidă propria lor anchetă pentru cruzimea cu circumstanţe 
agravante împotriva animalelor pe care avem motive bune să 
suspectăm că a comis-o Garcia Gomez, protestă Andersson- 
Trygg. 

— Aiurea, spuse Bäckström. Dacă vă trece măcar prin cap 
ideea asta, vă trimit pe toți la deparazitare, și pe tine, și pe ei. 

— Mă văd silită să pro... 

— N-am terminat, o întrerupse Bäckström ridicând mâna. 
Dacă nu faci ce spun, poţi să-ţi iei adio de la postul ăla de ofiţer 
pentru protecția animalelor de aici. Există trei variante la care 
trebuie să te gândești. Preferabil cât mai repede, pentru că eu 
am de gând să mă ocup astăzi de acest detaliu. 

— Ce vrei să spui, trei variante? Care anume? 

— Păi, poţi sau să-i ajuţi pe băieţii de jos din garaj să spele 
mașinile, sau să te muţi la Obiecte Pierdute, în Kungsholmen. 
Sau la departamentul parcărilor din Vestberga. Tu alegi. 

Bäckström numărase cele trei variante pe degetele de la 
mână. 

Se pare că preferă să mai aștepte puțin până să ia o decizie, 
se gândi Bäckström, văzând că Rosita Andersson-Trygg se 
mulțumise să facă stânga împrejur și să iasă din cameră, 
trântind ușa în urma ei. Era posibil chiar să se fi ciocnit de 
vizitatorul numărul doi, judecând după faptul că următorul 
ciocănit se auzi fără întârziere. 

— Intră! mugi Bäckström. 

Nu se mai termină niciodată, se gândi el. 


93. 


Imediat după ce ședința de luni dimineața a echipei de 
investigație luase sfârșit, Annika Carlsson se întâlni cu comisarul 
Toivonen, șeful infracțiunilor de la Districtul de Vest și superiorul 
direct al lui Bäckström. 

— Te rog, ia loc, Annika, spuse Toivonen. Deci spune-mi, ce-a 
mai pus la cale de data asta tembelul ăsta mic și gras? 

Potrivit Annikăi Carlsson, în afara faptului că era la fel ca 
întotdeauna, nu pusese la cale nimic. De fapt, s-ar fi putut chiar 
spune că, într-un mod misterios pe care nici ea, nici vreunul 
dintre ceilalți nu-l puteau înțelege, chiar el era cel care făcea 
ancheta să avanseze. 

— Deci ai venit la mine ca să-mi sugerezi că ar trebui să 
primească Medalia Meritul Poliţienesc, varianta de aur, mormăi 
Toivonen. Din păcate, încă îmi amintesc prea bine ultima oară 
când a fost avansată această propunere. Parcă îmi amintesc că, 
de data aceea, Șeful Poliţiei i-a dat până la urmă o vază de 
cristal. 

— Pe care se spune că fie a aruncat-o la gunoi, fie a vândut-o 
pe internet, spuse Annika Carlsson scuturând din cap. Poveștile 
diferă asupra acestui aspect. 

— Zi odată, femeie! spuse Toivonen. E clar că ceva serios te 
deranjează și vreau să știu despre ce e vorba. 

— Bine, spuse Annika. O să încep cu lucrul care m-a deranjat 
cel mai tare. 

După care îi povesti despre martorul lipsă. Cum cineva părea 
să fi încercat să afle cine e el și, după toate probabilitățile, 
reușise. Apoi îi povesti că, în mod evident, cei doi suspecți 
principali, Fredrik Åkare și prietenul lui Angel Garcia Gomez, se 
făcuseră nevăzuţi, în același timp cu dispariția martorului lor. Pe 
scurt, asta era ceea ce o îngrijora cel mai tare. 

— Și Bäckström ce crede despre asta? întrebă Toivonen. 

— Că martorul nostru a povestit unui ziar despre Garcia 
Gomez. Și că ziarul i-a dat bani pentru informaţii, pe care el i-a 
folosit ca să plece din ţară până se liniștesc lucrurile. Că Åkare și 
Garcia Gomez au pus mâna pe o colecţie de tablouri vechi care 
valorează mai multe milioane, furate de la Eriksson. Și că s-au 
hotărât să se dea la fund o vreme. 

— Îl recunosc pe Bäckström, pufni Toivonen. Îmi amintesc de 
ultima dată când l-a apucat turbarea. Pluteau nori de fum de 
pușcă peste Solna. Oare ce mă face să cred că o să se 
dezlănțuie iar iadul pe pământ? 

— Ce facem? spuse Annika Carlsson. 

— Ca de obicei. O să chem mai mulţi oameni, ca să-i găsim pe 
cei implicaţi înainte să se găsească unii pe alţii. Și, cât fac asta, 
o să mă rog la Cel de la etaj să nu se fi găsit deja. In ce privește 
formalităţile, înţeleg că procurorul nostru controlează situaţia. 

— Da, chiar se gândea să emită mandate de reţinere pentru 
Åkare și Garcia Gomez. E în curs de desfășurare. 

— Bine, spuse Toivonen cu un zâmbet strâmb. Micuța Lisa nu 
e atât de inofensivă pe cât sugerează numele ei. Ar mai trebui 
să știu și altceva? 

— Da, mă tem că da, spuse Annika Carlsson. Mai e un lucru. 

Se apucă să-i povestească despre baronul von Comer. 
Suspiciunile împotriva lui, faptul că el urma să fie ridicat în 
dimineața următoare, iar casa lui percheziţionată. li oferi lui 
Toivonen până și o scurtă descriere a personajului și a trecutului 
său. 

— Înţeleg ce spui, oftă Toivonen. Problema cu Bäckström e 
că, până la urmă, sunt șanse doar de 50% să fie adevărat. Omul 
ăla n-are nici cea mai vagă idee unde să tragă linie. Încă îmi 
amintesc cum încerca să promoveze așa-numita perspectivă 
sexuală în anchetarea asasinării lui Palme. Susţinea că Palme 
era membru al unei secte secrete de dependenţi de sex care au 
ajuns să se certe și de-asta a fost el împușcat. Atunci a ajuns 
Bäckström să fie băgat la nebuni. Din păcate i-au dat drumul iar 
nemernicului. Pe mine nu mă interesează decât ce crezi tu 
despre povestea asta. Despre baron, vreau să spun. 

— Imi pare rău, dar sunt de acord cu Bäckström, spuse Annika 
Carlsson. Deocamdată și cel puţin în ce privește cea mai mare 
parte a poveștii, și restul de obicei începe să se potrivească 
după ce agităm lucrurile puţin. 

— Dumnezeu să-l ajute pe rege! spuse comisarul Toivonen. 

Scutură resemnat din cap și scoase un oftat adânc. 

— la loc, Jenny, spuse Bäckström arătând spre scaunul 
vizitatorilor. 

O bluză albastră, la fel de strâmtă ca celelalte și, în ciuda 
culorii, nici pe departe asemănătoare unei uniforme militare, 
observă el. Dat fiind că, în mod evident, era la fel de însufleţită 
ca și la ultima ei vizită, Bäckström scoase carnețelul negru și îl 
puse pe birou, în faţa lui. 

— Te ascult, spuse el, bătând cu pixul în carneţel ca să-și 
sublinieze spusele. 

— Nu-i așa că am avut dreptate? Despre von Comer, vreau să 
spun. 

Jenny se aplecă deasupra biroului și, ca de obicei, trase 
marginea bluzei jumătate de centimetru în sus. 

— Ai avut dreptate, spuse Bäckström lăsându-se pe spate, ca 
să aibă o perspectivă mai bună asupra a ceea ce privea. 

Jenny tocmai luase legătura cu Laboratorul Naţional de 
Criminalistică și se dovedise că cei de acolo nu aruncaseră 
mostra de ADN pe care o găsiseră pe catalogul de licitaţii, deși 
acel caz fusese închis. După o anumită muncă de convingere, 
reușise să-i facă să o examineze de urgență, ceea ce însemna 

că Poliţia din Solna avea să aibă în curând ceva cu care să 
compare orice mostră nouă. 

— Imediat ce luăm o mostră de la von Comer, clarifică Jenny. 
Le-am explicat că suntem pe punctul de a-l aduce la secţie și că 
e urgent. 

Vorbește ca o mică avocată pricepută, se gândi Bäckström, 
dând din cap încurajator. 

— Și m-am mai gândit puţin la toată povestea asta, acum mi- 
e cât se poate de clară implicarea lui von Comer. 

— Și la ce te-ai gândit? întrebă Bäckström dând iar din cap. 

S-ar putea să fie interesant, se gândi el. 

Jenny Rogersson era absolut convinsă că von Comer era în 
spatele asasinării lui Eriksson. Așa cum era și în spatele tuturor 
celorlalte, de altfel. 

— Tuturor celorlalte? 

— Bătrâna aia și iepurele ei, și hamsterul la fel, de fapt, cel pe 
care li l-au luat astă-iarnă. Și amenințările la adresa tipei ăleia, 
Fridensdal. Se pare că, în acel caz, făptașul a fost același care a 
omorât câinele lui Eriksson. Chilianul ăla periculos, tipul cu 
nume ca al actorului ăluia. Am vorbit deja cu Carlsson despre 
asta, de fapt... 

— Actorul ăla? spuse Bäckström. Care actor? 

— Andy Garcia ăla, cel care a jucat în al treilea Nașul. 

— A, bun, acum pricep. 

— Bun. Deci eu sunt convinsă că von Comer e în spatele a tot, 
a absolut tot. 

Jenny dădu din cap cu entuziasm. 

— Dacă ce spui tu e adevărat, atunci, evident, îţi sunt foarte 
recunoscător, spuse Bäckström. Că avem și noi un Lex Luthor al 
nostru, aici în Solna, vreau să spun. Pentru poliție e cât se poate 
de bine. Faptul că același tip e în spatele a absolut tot. 

— Lex Luthor? 

— Da, știi, personajul negativ din Superman. 

— Eu vorbesc serios, spuse Jenny potrivindu-și decolteul și 
schimbându-și poziția. 

— Dar ce crezi despre motiv? Ce motiv are von Comer să facă 
toate astea? 

— Cred că are mai multe motive, spuse Jenny. În parte banii, 
plata pe care o primește în schimbul acelor tablouri. Apoi 

probabil că mai există și un element de răzbunare. Până la urmă 
a fost bătut, vreau să spun. 

— Bine, dar cum rămâne cu baba și cu toate animalele ei? 
Sau cu nebuna de Fridensdal? Asta nu pare ceva prea profitabil, 
dacă mă întrebi pe mine. 

— Cred că aici există un motiv sexual. 

— Poftim? 

— Cred că e posibil să fi avut un motiv sexual în cazul lor. 
Ceva subconștient. 

— Bani, sex, răzbunare, spuse Bäckström. 

Toate la același făptaș și toate în același timp. Nu, mai bine 
de atât nu se poate, se gândi el. E ciudat că nu se aude un ecou 
când vorbește. 

— Și am o propunere, continuă Jenny. 

— O propunere. Mi-ar face plăcere s-o aud. 

Bäckström se gândea și el cam la același lucru de o vreme. 

— Voiam să sugerez să fac eu interogatoriul cu von Comer, 
când îl aducem mâine la secţie. Sunt destul de sigură că încep 
să-l înțeleg. Că mi-am dat seama cine e el în realitate. 

— Nu, spuse Bäckström scuturând din cap. Mă gândesc să fac 
eu asta. Dar dacă promiţi să stai în liniște și să nu faci altceva 
decât să asculţi, atunci poţi sta în camera de observaţie. 

— Deci nu ai nevoie deloc de ajutor? Să asist și eu, vreau să 
spun. Cu tot respectul, cred că eu sunt cea care știe cele mai 
multe lucruri despre el și... 

— Nu. Dar mulțumesc pentru ofertă. 


95. 


Cu două ore înainte ca Bäckström să se întâlnească cu echipa 
lui de investigaţie, Lisa Mattei avusese o întâlnire cu colegul pe 
care, cu trei zile în urmă, îl însărcinase să facă „toate chestiile 
obișnuite”. Detectivul-șef de la Departamentul de Informaţii al 
Serviciului Securităţii, care era șeful unităţii responsabile pentru 
protejarea constituţiei și, în acest caz anume, a șefului statului, 
Maiestatea Sa Regele Carl al XVI-lea Gustaf. 

Raportul pe care acesta i-l dăduse era împărţit pe patru 
puncte diferite, al căror fir comun era Baronul Hans Ulrik von 
Comer. Primul punct se referea la aparenta legătură dintre von 

Comer și Fredrik Åkerström și Angel Garcia Gomez. Nu exista 
nicio probă a vreunui contact anterior între ei. Nicio informaţie 
specială, nici din Serviciul Siguranţei, nici din poliţia obișnuită. 
Nimic nu apăruse la verificarea convorbirilor telefonice, a faxului 
și a celor trei calculatoare din casa și biroul lui von Comer. 
Singura probă a vreunui contact erau fotografiile făcute de 
Sandra Kovac în săptămâna dinainte. 

Detectivul-șef le dăduse spre analiză unei specialiste a 
Departamentului de Informații. Aceasta era psihologă și 
specialistă în comportament, iar el voia să afle dacă limbajul 
corporal al celor trei bărbați din fotografii putea fi folosit pentru 
a deduce vreo informaţie despre relaţia lor. 

— Și ea ce a avut de spus? întrebă Mattei. 

li plăcea foarte mult acest tip de întrebare. 

— Mare parte a ce a spus a constat din obișnuitele rezerve și 
echivocuri, spuse inspectorul-șef cu un zâmbet crispat. Dar, 
dacă ar fi să riște o interpretare, ar spune că era o primă 
întâlnire și că cei trei oameni în chestiune nu se cunoșteau 
dinainte. Deci era o primă întâlnire, în circumstanţe relaxate, 
care probabil se referea mai degrabă la afaceri sau la altă 
chestiune practică decât la ceva personal sau privat. Cu 
siguranţă nu ceva cu semnificaţie pur emoţională. 

— Și totuși ei au apărut acasă la el, și când mă uit la 
fotografiile ăstea am senzația clară că sunt pe punctul de a 
pleca. Că se îndreaptă spre ieșire. Că au fost în casa lui. Și asta 
mă deranjează. Mă deranjează foarte tare că cineva precum von 
Comer stă în pragul ușii și dă mâna cu ăștia doi. 

— Da, și pe mine mă deranjează, fu de acord vizitatorul ei. 

— Bine, spuse Lisa Mattei. Există ceva care să sugereze că s- 
ar fi întâlnit în legătură cu asasinarea lui Eriksson? 

— Nu, spuse inspectorul-șef scuturând din cap. Cel puţin nu 
ceva simplu și neambiguu. Ce mă îngrijorează legat de asta, și 
acum vorbesc despre informaţiile pe care le-am primit de la 
colegii din poliţie, e că există un martor care a observat la locul 
faptei un individ, la momentul la care a fost comisă crima, care 
e posibil să fi fost von Comer. Și există motive întemeiate să 
credem că Åkerström și Garcia Gomez au dispărut după 
asasinarea lui Eriksson. 

— Da, așa am înţeles, spuse Lisa Mattei, fără să detalieze mai 
mult. Ceea ce ne duce, foarte frumos, la al doilea punct de pe 
mica listă pe care mi-ai dat-o. 

— Că au fost implicaţi în asasinarea lui Eriksson? Dacă înţeleg 
eu bine? 

— Da, confirmă Mattei. Exact. 

— Păi, în mod clar asta e ceea ce crede în prezent echipa de 
investigaţie din Solna. Alaltăieri au fost emise mandate de 
reținere în absenţă pentru amândoi, sub suspiciunea de crimă. 
În cazul lui Åkare ca potenţial făptaș sau complice. În ce-l 
privește pe Garcia Gomez, el are alibi pentru momentul crimei, 
dar există și martori, și probe criminalistice care îl pun în 
legătură cu locul faptei mai târziu în noaptea aceea. Din acest 
motiv procurorul l-a acuzat că ar fi complice la crimă, dacă am 
interpretat eu corect decizia ei. Nu poate exista nicio îndoială că 
ei sunt în capul listei de posibili făptași. Cel puţin deocamdată. 

Lisa Mattei se mulțumi să dea din cap și să bifeze îngrijit al 
doilea punct de pe documentul din fața ei. Ceea ce ne aduce la 
al treilea punct, se gândi ea. Cel care explica implicarea ei în 
această chestiune sordidă. 

— Ce știm despre relaţia lui von Comer cu regele? întrebă ea. 

În ce privește contactele dintre șeful statului și von Comer și 
familia lui, ele puteau fi împărțite în două categorii diferite. În 
primul rând contacte la nivel oficial și în al doilea rând contacte 
de o natură mai privată. 

— În privinţa părţii oficiale, nu am descoperit nimic ciudat, 
rezumă colegul lui Mattei. Comer pare să fi avut o legătură de 
nivelul la care te-ai aștepta pentru cineva implicat în colecţiile 
de artă ale curţii, cum e el, interesat de Teatrul Palatului 
Drottningholm și având mai multe activități și proiecte similare. 
În ultimii cinci ani, el și soţia lui au fost invitaţi de două ori la 
cine regale oficiale și s-au întâlnit cu cuplul regal la alte zece 
reuniuni și recepții oficiale. 

— În timp ce eu n-am fost nici măcar la un bal de la palat. Dar 
ce contează, cui îi pasă de balurile de la palat? 

Mattei zâmbi ușor. 

— Și eu cred la fel, spuse oaspetele ei. 

Dar în cazul meu aș spune că asta e din cauză că nu sunt 
suficient de deștept, se gândi el. 

— Și contactele private? întrebă Mattei. Ce știm despre 
contactele private dintre von Comer și rege și familia lui? 

Potrivit colegului ei, până și acestea se încadrau în limitele 
anticipate. Din analiza jurnalului regelui și după discuţii cu 
diverși apropiaţi ai lui, ajunseseră la concluzia că regele se 
întâlnise cu von Comer de aproximativ douăzeci de ori în ultimii 
trei ani. Aceste întâlniri avuseseră loc mai ales când vânaseră 
împreună și în timpul prânzurilor și cinelor de la vânătoare. 
Aproape în fiecare caz, explicaţia întâlnirilor lor putea fi găsită în 
faptul că unul dintre cei mai vechi și buni prieteni ai regelui se 
întâmpla să fie cumnatul lui von Comer. 

— Fără acest cumnat, probabil că n-ar fi existat nici pe 
departe atâtea contacte, conchise inspectorul-șef. 

— Bine, spuse Mattei. Să încercăm pentru o clipă să privim 
asta dintr-o perspectivă diferită. Să presupunem că ești jurnalist 
și știi mai mult sau mai puţin din ce știi acum. Ai putea să 
convingi ziarul pentru care lucrezi că von Comer e unul dintre 
așa-numiții amici ai regelui? 

— Fără nicio îndoială, spuse inspectorul-șef cu un zâmbet. 
Trebuie să fie deja cu sutele, dacă e să dai crezare ziarelor. 

— Dar cel mai bun amic al lui? 

— Poate chiar și asta. Dacă ignorăm datele și ne concentrăm 
pe tirajul pe care îl putem vinde, și luăm în calcul faptul că e 
foarte puţin probabil ca purtătorul de cuvânt al palatului să intre 
într-o dispută pe tema asta. 

— Presupun că există fotografii cu ei împreună, regele și von 
Comer? 

— Câte vrei, confirmă  inspectorul-șef. Majoritatea din 
revistele mondene, bineînțeles, și din tabloidele de seară, dar și 
unele dintre ziare mai serioase. 

— Ce fel de fotografii? 

— Există un articol mare despre o organizaţie filantropică în al 
cărei comitet e von Comer. Un reportaj mare în Dagens /ndustri. 
Regele și regina sunt în aceeași fotografie cu von Comer și par 
să se înțeleagă foarte bine toţi trei. 

— Ceea ce mă aduce la ultimul punct de pe mica ta listă, 
spuse Lisa Mattei. 

— Pe moment, totul pare calm pe frontul mass-mediei, spuse 
inspectorul-șef. Nu s-a spus niciun cuvânt despre asta în media 

tradițională. lar în ce privește internetul, von Comer se remarcă 
mai ales prin absență. 

— Și nu e nimic care să sugereze că asta s-ar putea schimba? 
întrebă Mattei. 

— Am discutat cu amândoi aghiotanţii și cu cei de la biroul de 
presă. Totul pare calm. Nu și-a întins nimeni antenele, niciun 
ziar nu pândește prin tufișuri, cel puţin până acum. 

— Deci situaţia e calmă? rezumă Mattei. 

— Da, foarte calmă. 

Inspectorul-șef dădu din cap energic. 

o... 

Ce bine era dacă n-ar fi existat acel coșmar mic și gras de 
Evert Bäckström, se gândi Lisa Mattei, nereușind deloc să se 
simtă calmă. 


96. 


Dat fiind că nu avea habar de gândurile din mintea Lisei 
Mattei, Bäckström era într-o dispoziţie excelentă, iar dacă ar fi 
știut de acestea, cu regret, probabil că s-ar fi simţit încă și mai 
bine. Bäckström avea chestiuni mai importante de care să se 
ocupe. Era timpul pentru un prânz cumsecade și puţină 
activitate financiară profitabilă. In acest caz, cei doi iepuri 
puteau fi împușcați cu un singur foc, din fericire, dar el nu știa 
deloc că acest foc avea să ajungă pe biroul Lisei Mattei. Dacă ar 
fi știut, cu siguranţă ar fi considerat asta o recompensă 
suplimentară binemeritată. 

Când îl sună pe reporterul lui favorabil de la cel mai mare din 
cele două ziare de seară, iniţial jurnalistul păruse foarte oţetit, 
întrebându-l dacă suna ca să discute despre știrea pe care 
concurenții lor tocmai o puseseră pe site. Ştirea includea un 
portret-robot al lui Garcia Gomez și informaţii despre „o sursă 
de rang înalt din poliţie” care susţinea că fusese emis un 
mandat de reţinere pentru bărbatul din imagine, pe motiv că era 
suspectat de asasinarea avocatului Thomas Eriksson. Lucruri pe 
care, cu aproape o săptămână în urmă, el decisese să nu le 
publice, la categoricul sfat al lui Bäckström. 

— Lasă asta acum, spuse Băckstrom. Așa era corect. Nu uita 
asta. Fă întotdeauna ce-ţi spun eu. Dacă putem să ne întâlnim la 

locul obișnuit peste jumătate de oră, o să-ţi spun despre ce e 
vorba de fapt. 

— Sper să fie ceva bun, spuse reporterul pe un ton în 
continuare ursuz. 

— E încă mai bun decât asta. Dacă aș fi în locul tău, le-aș 
spune să oprească tipografia. Ne vedem peste jumătate de oră, 
să vii neapărat. 

Ca să ai ce să rumegi, se gândi Bäckström. 

LA 

— Bine, spuse Bäckström din clipa în care se așeză la masa la 
care gazda lui îl aștepta deja. Trei lucruri. 

Făcu un semn imperios din cap chelnerului care stătea în 
spatele barului aflat la zece metri distanţă, ridicând o sticlă de 
votcă rusească cu o expresie întrebătoare pe față. 

— Trei lucruri, repetă Bäckström. 

— Bun, spuse reporterul. Continuă. 

— Numărul unu, spuse Bäckström, ridicând primul deget. Poţi 
să uiţi toate porcăriile alea pe care le-a pus pe internet cealaltă 
fițuică. Le-au primit de la tembelii de la departamentul de iepuri. 
Sunt tâmpenii absolute. Nu Garcia Gomez l-a omorât pe 
Eriksson. El a ajuns acolo câteva ore mai târziu și a tăiat gâtul 
câinelui, dar acest detaliu mai poate aștepta. 

— Sigur, spuse reporterul. 

— Doi: o să-ţi spun despre ce e vorba de fapt. E o poveste 
care o să-i facă pe toţi să dea buzna la chioșcurile de ziare din 
toată ţara și o să puteţi merge pe ea toată vara, probabil până 
la Crăciun dacă aveţi chef. 

— Care e schepsisul? De ce am senzaţia că există un 
schepsis? 

— Numărul trei, spuse Bäckström. Sunt sigur că-ți dai seama 
că informaţia asta nu e gratis. Mă refer la o sumă cu șase cifre 
și, dacă te interesează, trebuie să stau cu tine cel puţin o oră ca 
să mă asigur că înţelegi totul. Pentru că de data asta chiar 
trebuie puse toate punctele pe i. 

— Dacă e vorba de o sută de mii, spuse reporterul, atunci am 
nevoie de o mostră ca să știu cu ce avem de-a face. 

— Mâine dimineaţă îl ridicăm pe un tip care e băgat până la 
gât în asasinarea lui Eriksson. Procurorul a hotărât deja să-l 
cerceteze în stare de arest, iar motivul pentru care e lăsat să 
doarmă în patul lui la noapte e, în principal, că avem nevoie de 

timp ca să ne încărcăm armele cum trebuie. Ăsta nu e un borfaș 
obișnuit, înţelegi. 

— Despre cine e vorba? întrebă reporterul. La urma urmei, 
100 000 sunt o grămadă de bani, sunt sigur că-ţi dai seama de 
asta. 

— Așa e, spuse Bäckström. Dar ăsta e doar acontul. 

— Dar cine e? repetă reporterul. Cu cine avem de-a face? 

— Cu cel mai bun amic al regelui, spuse Bäckström. 

— S-a făcut, spuse reporterul întinzând mâna. 

o... 

Pe parcursul următoarelor două ore, inspectorul-șef Evert 
Bäckström mâncă pulpă de porc cu piure de rădăcinoase - o 
mâncare clasică a bucătăriei suedeze de vară - pe care o însoți 
cu trei pahare de bere și trei cinzeci, în timp ce spunea întreaga 
poveste a lui Eriksson și von Comer și a afacerilor lor tulburi cu 
tablouri și antichităţi de milioane. 

În mod ciudat, nu suflă un cuvânt despre Pinocchio și nasul 
lui. Încă și mai ciudat, nu aminti cine era cel care fusese 
escrocat de toți acești bani. Avea de gând să tacă mâlc în 
legătură cu Pinocchio până în vecii vecilor, dacă era nevoie, iar 
în ce-l privește pe rege, voia să-l păstreze până venea 
momentul următoarei plăţi. Ban cu ban, se gândi Bäckström. lar 
pentru un antreprenor de succes care își câștiga existența din 
nenorocirile altora, sincronizarea era crucială. 


97. 


După întâlnirea cu reporterul lui îmblânzit, Bäckström se 
dusese acasă în Kungsholmen, ca să pună la punct în liniște 
ultimele detalii, înaintea raidului de a doua zi dimineaţă. Mai 
întâi de toate, își luă halatul și își prepară o băutură tare. Apoi 
scoase carneţțelul negru și făcu o listă cu tot ce trebuia făcut. 
Apoi o sună pe cea mai apropiată parteneră a lui, Annika 
Carlsson. 

— Legat de mâine: sunt câteva lucruri pe care aș vrea să le 
rezolvi pentru mine, spuse Bäckström, care n-avea de gând să 
piardă timpul cu amabilităţi sociale. 

— Mulţumesc de întrebare, fac bine, răspunse Carlsson. Tu ce 
mai faci? 

— Lasă acum tâmpeniile ăstea, o întrerupse Bäckström. Vreau 
să-l aducem pe baron la secție mâine-dimineaţă la ora 6. 

— Cam devreme, replică Annika. De ce, dacă pot să întreb? 
Care e graba? 

— Ca să transpire câteva ore înainte să începem să-l 
interogăm, minţi Bäckström. 

Nu avea nicio intenţie să spună că asta era solicitarea 
ziarului, care avea nevoie de un timp suplimentar ca să scoată 
încă o ediţie înainte de prânz. 

— S-a notat, spuse Carlsson oftând ușor. 

— Mă gândesc să fac chiar eu interviul, așa că poţi să asiști 
dacă vrei. Mă gândeam să facem vechea schemă. 

— Care? 

— Polițistul bun, polițistul rău, explică Bäckström. 

— Nicio problemă, spuse Carlsson. Altceva? 

— Când îl aducem la secţie, vreau să se cace pe el de frică. 
Începe prin a trimite câţiva polițiști cu adevărat fioroși care să-l 
dea jos din pat. Și care nu trebuie să-i spună niciun cuvânt în 
drum spre secţie, indiferent cât o să se văicărească și o să 
implore. Cum ajunge în clădire, vreau să fie percheziţionat și să i 
se ia mostre de ADN. Luatţi-i șireturile de la pantofi, cureaua, 
toate chestiile ăstea. Fotografii, amprente, ADN, tot tacâmul. Știi 
ce vreau să spun? 

— Da, înţeleg perfect, spuse Carlsson oftând. Și ai unele 
dorinţe anume referitor la percheziționarea casei lui, domnule 
inspector-șef? 

— Nu, doar că aș vrea să răstoarne casa cu fundul în sus. Poţi 
rezolva detaliile ăstea cu Nadja. 

— S-a notat. Răsturnat casa cu fundul în sus. Mai dorești și 
altceva? 

— Un singur lucru, spuse Bäckström. Fă în așa fel ca primii 
polițiști cu care intră în contact să noteze exact tot ce spune, 
doar atât. 

— Nu trebuie să-ţi faci griji în privinţa asta, spuse Annika 
Carlsson. Mă gândeam să mă ocup de arestare eu însămi. Tu 
când ai de gând să apari, apropo? Inainte sau după prânz? 

— Ajung când ajung, spuse Bäckström. 

Era timpul pentru un pui de somn înainte de cină, se gândi el 
în timp ce punea capăt convorbirii. 

Imediat ce se trezi după câteva ore de somn revigorant, 
Bäckström se duse la duș. Apoi vorbi la telefon cu reporterul lui 
îmblânzit și îi dădu ultimele instrucţiuni. Își luă niște haine 
curate și parcurse pe jos distanţa perfect confortabilă până la 
îndrăgitul lui han din zonă, unde luă o cină simplă, servită chiar 
de chelneriţa lui finlandeză. 

In timp ce mânca, își făcu de lucru cu gânduri elevate despre 
viaţă și cum era lumea asta. O existenţă burgheză simplă, în 
care reuşise cu greu să asigure sănătatea finantelor 
gospodăriei, în timp ce aștepta sosirea banilor serioși. Ban cu 
ban, se gândi el iar cu un oftat mulțumit, închinând un toast lui 
însuși. Apoi comandă cafea și coniac, ceru nota și puse capăt 
serii. Odată ajuns iar acasă, se schimbă în niște haine mai 
confortabile înainte de culcare și își prepară băutura obligatorie 
de seară. Parcă totuși lipsește ceva, se gândi el în timp ce 
sorbea din ea. Muzică, se gândi el. E timpul pentru puțină 
muzică de seară. 

Așa că îl scoase pe micul Pinocchio din ascunzătoarea lui 
sigură. Il extrase din cutia lui de lemn, împinse cheia afară din 
compartimentul ei ascuns, întoarse arcul și îl puse pe Pinocchio 
pe masa din faţa lui, apoi se lăsă pe spătarul canapelei ca să 
asculte. 

Sună ca dracu', se gândi el scuturând din cap. Probabil că 
dobitocul ăla mic și hemofilic mai era și sura. 

Din fericire, toată chestia se termină în aproximativ 20 de 
secunde. Zgomotul se opri subit, iar nasul încetă să crească. În 
mod evident, micul Pinocchio scosese toate sunetele pe care 
avea să le scoată de data asta. După alte câteva secunde, așa 
cum promisese GeGurra, nasul se retrase la loc în cap. Și-/ lasă 
pe Pinocchio cu un nas perfect banal și cârn, care seamănă 
puțin cu al vecinului meu Edvin, se gândi Bäckström în timp ce îl 
băga pe Pinocchio înapoi în cutia neagră. 

e 

Înainte să adoarmă, stătu întins în pat, cu pixul și carnetțelul, 
încercând să dea de capăt provinciei care, în mod evident, era 
atât de vitală în acest context. 

Nu era o chestiune prea simplă, dat fiind că era posibil să fi 
băut puţin prea mult în decursul serii și că trebuia să ţină un 
ochi închis ca să poată vedea ce scrie. 

— Provincie, scrise el sus. 


VP - 312 


Apoi sublinie cuvântul de două ori, ca să fie sigur, dat fiind că 
regizorul ăla de film și preţul papucilor lui din piele de focă 
tocmai îi apăruseră în minte. 

Proprietari anteriori, se gândi el în timp ce scria, subliniind o 
dată acest titlu, pentru siguranță. 

Mai întâi Nicolae al Il-lea, urmat de Alexei și Maria Pavlovna. 
Apoi Prinţul Wilhelm. După ce termină, îi numerotă de la unu la 
patru și adăugă datele găsite în hârtiile pe care i le trimisese 
GeGurra. De asemenea, se asigură că adaugă și niște informaţii 
suplimentare în beneficiul oricui care nu era atât de versat în 
istorie. „Ultimul Țar al Rusiei” după „Nicolae al Il-lea”, 
„hemofilic, probabil retardat din cauza căsătoriilor în familie” 
după „Alexei”, „cea mai bogată babă din lume” după „Maria 
Pavlovna” și „de asemenea comandant de torpilor” după 
„Prinţul Wilhelm”. Până aici era bine. Mai rămânea un interval 
de aproape 50 ani între moartea Prințului Wilhelm din vara lui 
1965 și expediţia lui de succes din urmă cu doar câteva zile. 

În mod evident, micul prinţ primise cutia muzicală atunci când 
Prinţul Willy dăduse colţul. La urma urmei, era unchiul tatălui 
copilului sau ceva, reflectă Bäckström, luând o gură mare din 
băutura lui de culcare, în timp ce completa lanțul proprietarilor 
cu numele celui mai probabil al cincilea posesor: „Maiestatea Sa 
Regele Suediei, Carl al XVI-lea Gustaf”, scrise el, încheind astfel 
partea istorică a strădaniilor sale. 

Și mai rămânea doar personajul lui. „Proprietar actual, 
inspector-șef Evert Bäckström”, scrise el. Apoi puse pixul și 
carnețelul pe noptieră, scoase un oftat adânc de mulţumire faţă 
de munţii imaginari de bancnote din faţa lui, își încrucișă mâinile 
peste burtă și, după doar câteva secunde, căzu într-un somn 
adânc. 


98. 


Marţi dimineaţă, Annika Carlsson se trezi la 4 și jumătate. 
Soarele era deja sus pe cer, termometrul trecuse de 15 grade și 
părea că o să urmeze o zi adevărată de vară. Baronul Hans Ulrik 
von Comer are noroc măcar cu vremea, se gândi ea scuturând 
din cap. 

Apoi se instalară rutinele ei obișnuite, cele care îi ofereau 
siguranţa și liniștea necesare pentru îndeplinirea unei munci 
care uneori putea fi foarte dificil de gestionat. Cum ar fi într-o zi 
ca asta, care părea estimată să îndeplinească toate așteptările 
șefului ei, Evert Bäckström. 

Mai întâi niște exerciţii preliminare de yoga, care să-i înmoaie 
mușchii și articulațiile, să-i liniștească mintea și să-i aducă 
echilibru în trup și suflet. Apoi un duș, urmat de un mic dejun 
sănătos - era important să nu sari peste prima masă a zilei. 
Haine curate, haine practice: în cazul ei blugi, o bluză subţire, o 
geacă de vară care se întindea suficient peste talie ca să 
prevină orice etalare inutilă a revolverului de serviciu pe care cu 
o seară înainte îl luase cu ea acasă. O ultimă inspecţie în oglinda 
din hol. Gata de plecare, e timpul să fac tot ce pot, se gândi ea 
cu un zâmbet crispat. 

Când ieși în stradă, doi colegi în uniformă o așteptau în 
mașina lor de poliţie, iar după un sfert de oră opriră în fața casei 
lui von Comer, la doar câteva sute de metri de porțile Palatului 
Drottningholm. 6 fără cinci minute, mai era timp, însă Nadja 
Högberg și cei doi asistenţi ai ei de la Criminalistică erau deja 
acolo. O mașină fără însemne, parcată discret de cealaltă parte 
a străzii, așteptând ca Annika să se ocupe de preliminarii. 

Din păcate nu sunt singurii, se gândi Annika. Depistase deja 
primul fotograf, care stătea ghemuit pe o alee perpendiculară 
pe stradă, la trei case distanţă. 

— Bun, spuse ea coborând din mașină. Vedeţi să ţineţi vulturii 
la distanță, ca să ne putem face treaba în liniște. Mai chemaţi o 
mașină, doar ca să fim siguri. 

Apoi deschise poarta grădinii, se duse direct la ușa de la 
intrare și sună. Era cu patru minute mai devreme decât 
plănuiseră, dar, cum numărase deja doi fotografi și o presupusă 
jurnalistă, pentru că nu avea aparat de fotografiat, asta era cea 
mai mică grijă a ei, în situaţia dată. 

Ocupantul casei nu se grăbi deloc. Abia după cinci minute de 
sunat, von Comer deschise ușa. Era îmbrăcat impecabil, în halat 
și pijamale roșii de mătase, judecând după pantaloni. Părul lui 
era pieptănat cu grijă, iar el avea pe buze un zâmbet sardonic și 
tot ce spuse și făcu fu de la bun început greșit. Chiar dacă 
trebuia cu siguranţă să fi remarcat mașina de poliție parcată în 
fața porţii lui. 

— Ce doriţi? întrebă von Comer, privind-o cu sprâncenele 
ridicate și niște ochi în care se citea prea multă grijă pentru 
propria lui credibilitate. 

— Mă numesc Annika Carlsson și sunt de la Departamentul 
infracțiuni al Poliţiei Solna, spuse Annika ridicându-și legitimaţia. 
Aș vrea să discut cu dumneavoastră. Putem intra ca să vorbim? 

— In acest caz, agent, aș putea să-ţi sugerez să dai telefon și 
să faci o programare, ca să nu trebuiască să te apuci să trezești 
oamenii în mijlocul nopţii? 

— Putem intra ca să vorbim? repetă Annika, zâmbind și dând 
amabil din cap. 

— Nu, nicidecum, asta nu e deloc convenabil, spuse von 
Comer. 

Când el dădu să închidă ușa, Annika nu mai avu de ales. 

Mai întâi puse piciorul în ușă, apoi îl prinse strâns de braţul 
stâng și îl împinse în faţa ei, în propriul lui hol, și atunci lucrurile 
începură să scape grav de sub control. 

— Ce dracu’ faci, femeie? strigă von Comer, plesnind-o cu 
putere peste faţă cu mâna dreaptă liberă. 

— Hai să ne calmăm puţin acum, bine? spuse Annika 
Carlsson. 

Insă simţea gustul sângelui care îi curgea din nas în gură. 
Apoi îi reteză picioarele cu o lovitură de picior, întinzându-l pe 
burtă pe covorul din hol, îi trase braţele la spate și îi puse 
cătușele. 

— Ce dracu' faci? ţipă von Comer. Ce fel de comportament 
nazist e ăsta? _ 

— Datoria, spuse Annika. Imi fac datoria, și tu nu trebuie să 
faci altceva decât să taci! 


99. 


Marţi dimineaţă, Lisa Mattei plănuise să sosească la muncă în 
jur de ora 9. Era rândul ei să o ducă pe fiica lor la grădiniţă și, ca 
mamă cu o conștiință permanent vinovată, asta era ceva 
important pentru ea. Puțin timp petrecut împreună, o poveste 
de dimineață, un mic dejun al fetelor, doar cu Elin și mama ei. 
Apoi mersul până la grădiniță. Genul de deplasare în care ai 
destul timp să mângâi suficient câinii prietenoși, să privești totul 

și să vorbeşti despre orice îi vine în cap unei fetițe de doar trei 
ani. 

Ăsta era planul pentru marţi, era în capul agendei ei și nimic 
altceva nu conta. Cel puţin nu dimineața, înainte ca ea să se 
întoarcă la viaţa ei obișnuită și la faptul adesea prea tangibil că 
era șeful Serviciului Siguranţei. N 

6 și jumătate, se gândi ea când o trezi telefonul. Incă dinainte 
de a răspunde ştia care e subiectul apelului. Nu era niciun 
terorist sinucigaș la metrou în timpul orei de vârf de dimineaţă, 
nicio deturnare de avion la Arlanda, nici măcar o nouă și 
imediată amenințare la adresa prim-ministrului. Bäckström. Lisa 
Mattei gemu. 

Apelul venea din partea ofițerului de serviciu de la Serviciul 
Sigurantei, care voia s-o informeze în legătură cu unul dintre 
cele trei cazuri care fuseseră în capul listei lui de priorități în 
ultimele câteva zile, împreună cu instrucțiunea ca ea, printre 
alții, să fie sunată dacă se întâmpla ceva. Unul dintre agenții lor 
în uniformă de la Drottningholm luase legătura cu el cu 15 
minute în urmă ca să-i spună că poliția întreprindea un fel de 
operațiune în interiorul și în jurul locuinței lui von Comer, 
aproape de Palatul Drottningholm. 

— Ascult, oftă Mattei. 

Cu siguranță acel nemernic mic și gras, Bäckström, se gândi 
ea. 

Un circ total, potrivit ofițerului de serviciu. Cinci-șase jurnaliști 
și fotografi de la cel mai mare ziar de seară, judecând după 
logourile de pe vehiculele lor. Și alţi câţiva care se învârteau pe 
la porţile palatului. 

— Am vorbit cu colegii noștri din Solna, îi explică ofițerul de 
serviciu. În mod evident, l-au dus pe von Comer la secţie pentru 
interogatoriu. În stare de arest, se pare. Și întreprind o 
percheziţie a casei lui. 

— În stare de arest? întrebă Mattei. Pentru ce? 

Pentru asasinarea acelui avocat, Eriksson, se gândi ea, 
gemând în tăcere de una singură. 

— Pentru tentativă de fraudă sau fraudă cu circumstanțe 
agravante, spuse ofițerul de serviciu, părând că răsfoiește niște 
hârtii. Pare puţin ciudat, de fapt, ţinând cont că decizia a fost 
luată de procurorul-șef Lamm. Pentru că ea e la conducerea 
anchetei preliminare a asasinării acelui avocat. 

— Spune-mi dacă greșesc cumva, dar nu avem o înțelegere 
cu Solna să ne avertizeze din timp dacă vor să facă ceva de 
genul ăsta? 

— Ba da, spuse ofițerul. Se pare că de data asta au reușit să 
uite. 

e 

Timp petrecut împreună și o poveste de dimineaţă, cu 
anumite impedimente. O oră mai târziu, Dan Andersson o sună 
ca să-i spună că era la Palatul Drottningholm și că vorbise și el 
cu colegii lor din Solna. Un suspect fusese arestat și casa 
suspectului era percheziționată. Dacă voia să afle mai multe, 
Dan Andersson trebuia să discute cu liderul anchetei 
preliminare, procurorul-șef Lisa Lamm. 

— Au mai reţinut pe cineva în afară de von Comer? întrebă 
Mattei. 

— Nu, spuse Dan Andersson. Se pare că l-au dus la secţie 
acum o oră. Cu cătușe și o geacă peste cap. 

— De ce dracu' fac așa ceva? 

Pare genul de chestie pe care o vezi la emisiunile cu polițiști 
de la televizor, se gândi Mattei. 

— Se pare că a lovit-o pe Carlsson, colega noastră - Annika 
Carlsson, de la Infracţiuni Grave din Solna, știi, cea care e plină 
de mușchi... 

— Știu. Mai e și altceva ce... 

— AȘ putea sugera să ne ocupăm de asta mai târziu? îi sugeră 
Dan Andersson. 

— Nu, spuse Lisa Mattei, scuturând din cap, deși vorbea cu el 
la telefon. O să ne ocupăm de asta acum. 

— A sunat secretarul de presă al regelui. E clar că a început 
vânătoarea. Ziariștii atârnă propriu-zis de clanţele palatului, 
dacă înţelegi ce vreau să spun. Și probabil că sunt cel puţin 
douăzeci în faţa casei lui von Comer. TV4 și Televiziunea 
Suedeză sunt acolo. Întrebarea pe care o pun cu toţii e... 

— Mulţumesc, am înţeles. 

Lisa Mattei își dăduse seama deja. 

— Ne vedem în biroul meu peste o oră, continuă ea. 

Și acum ce fac? se gândi ea în timp ce punea capăt 
convorbirii. O sun pe Anna. Anna, adică Anna Holt, una dintre 
cele mai bune prietene ale ei, nașă a singurului ei copil și - din 
fericire - șefa Poliţiei Districtului de Vest. 

100. 


Opt ore de somn revigorant, un mic dejun sănătos și cel puţin 
jumătate de oră pentru igiena personală și aspectul exterior. Nu 
trebuie să lași lucrurile în plata Domnului când mergi pe terenul 
de joc, se gândi Evert Bäckström în timp ce ieșea din casa lui 
din Kungsholmen, puţin înainte de ora 9 dimineaţa, ca să 
meargă cu taxiul care îl aștepta la secția de poliţie din Solna, ca 
să aibă o discuţie deschisă și sinceră cu cel mai bun prieten al 
regelui. 

Pe drum, în taxi, luă legătura cu el prima voce a corului. 
Reporterul lui îmblânzit, care îl suna pe mobilul privat. Un om 
mulțumit, un om foarte mulțumit, se gândi Bäckström. 

— Bäckström, Bäckström, gemu reporterul. Nici nu știu ce să 
spun. Ar putea fi ceva colosal. 

— Mai târziu, spuse Bäckström abrupt. Nu mă suna, o să te 
sun eu. 

La ce dracu' se așteptase? 

e 

După asta, totul merse perfect. Ca un cuţit prin unt. Prima 
persoană cu care se întâlni când intră în birou fu colega lui, 
Carlsson. La fel de voioasă și pozitivă ca de obicei, se gândi 
Bäckström, când observă de îndată cât de furioasă era. 

— Lasă-mă să ghicesc, spuse el. Când i-ai spus că ești de la 
poliţie s-a albit la faţă și te-a întrebat dacă soţia și copiii lui au 
păţit ceva groaznic? 

— Nu, spuse Annika scuturând din cap. A vrut să afle ce 
căutam acolo, iar când eu n-am vrut să-i spun, a încercat să-mi 
închidă ușa în nas. 

— O, Doamne! gemu Bäckström. Ce om dezagreabil! 

— Apoi m-a plesnit peste faţă, continuă ea arătând cu degetul 
spre umflătura de sub ochiul ei stâng. 

— Excelent! Deci te-a plesnit? Din ce în ce mai bine. Cel mai 
bun început pe care îl puteam avea. 

— Dacă vrei și alte detalii, îţi sugerez să te uiţi în una dintre 
fiţuicile de seară, spuse Annika. Pentru că, din cine știe ce 
motiv, când am ajuns acolo locul era înțesat de reporteri. 

— Ce naiba vrei să spui? întrebă Bäckström surprins. Clădirea 
asta e plină de sifoane. O mare rușine, dacă mă întrebi pe mine. 

— Sigur, spuse Annika. Ce mă întrebam eu e dacă mai vrei să 
asist la interogatoriu. 

— Bineînţeles. De ce n-ai asista? 

— Primul lucru pe care l-a făcut când am ajuns aici a fost să 
mă reclame pentru agresiune. De asta întreb. 

— Bineînţeles că ar trebui să vii. 

— Las-o baltă, spuse Annika Carlsson. Am discutat deja cu 
Lisa Lamm și suntem amândouă de exact aceeași părere. 

E o adevărată răscoală, se gândi Bäckström. Totuși, ceva din 
ochii ei îi spunea că nu era momentul potrivit să discute despre 
asta. Poate altă dată, dar nu azi, deși soarele strălucea pe un 
cer senin și albastru, peste secția de poliţie din Solna și peste 
toţi polițiștii care lucrau acolo. 


101. 


Potrivit transcrierii interogatoriului care în cele din urmă avea 
să facă parte din ancheta preliminară vizându-l pe Baronul Hans 
Ulrik von Comer, primul interogatoriu cu el începuse la 9:15, la 
secţia de poliţie din Solna. Interogatorul principal fusese 
inspectorul-șef Evert Bäckström, asistat de detectivul inspector 
Johan Ek. De asemenea, la interogatoriu mai fusese prezentă 
procurorul-șef Lisa Lamm. 

Până aici totul era exact, chiar dacă în ce privește timpul, 
adevărul fusese ușor modificat, deoarece părţile dedicaseră 
primele zece minute unei conversații deschise și sincere. Poate 
că fusese mai degrabă un monolog, dat fiind că Băckstrom se 
multumise să mormăie din când în când și Ek nu rostise niciun 
cuvânt în tot acest timp. Lisa Lamm nu făcuse decât să explice 
că motivul pentru care von Comer stătea pe locul pe care stătea 
era acela că fusese reţinut sub suspiciunea de tentativă de 
fraudă sau fraudă cu circumstanţe agravante și că în curând 
inspectorul-șef Evert Bäckström avea sa abordeze chestiunea 
mai detaliat. 

Pe de altă parte, baronul era mânios, pe punctul de a-și ieși 
din minţi de furie. Striga despre abuzul de putere, despre statul 
polițist suedez și despre gorilele lui care intrau cu forța în casa 
lui, la miezul nopţii, iar când se opri în sfârșit să-și tragă 
răsuflarea, o făcu doar ca să le spună că refuză să spună un 

singur cuvânt, până când nu i se permitea să discute în 
particular cu avocatul lui. 

— Bineînţeles, spuse Lisa Lamm. Vă gândiţi la cineva anume 
pe care aș putea să-l contactez? 

— Peter Danielsson, spuse von Comer. Lucrează la biroul de 
avocatură Eriksson și Partenerii. 

— Mă tem că s-ar putea să fie o problemă, spuse Lisa Lamm. 

— Cum adică, o problemă? pufni von Comer. Am dreptul la un 
avocat, nu-i așa? 

— In acest caz anume, mă tem că Peter Danielsson nu poate 
fi considerat imparţial, spuse Lisa Lamm. Putem reveni asupra 
motivelor în timpul interviului. 

— Presupun că atunci va trebui să găsim pe altcineva, sugeră 
Bäckström pe un ton blând, cu o expresie cucernică pe față. Aș 
avea o sugestie, dacă vreţi s-o auziţi, baroane? 

— Care anume? 

— În timp ce dumneavoastră vă gândiţi la ce avocat să 
alegeţi, aș putea să vă explic de ce ne dorim atât de mult să 
discutăm cu dumneavoastră. 

— Da, abia aștept să aud. 

— Există trei lucruri care mă tulbură, pe mine și pe colegii 
mei, spuse Bäckström oftând. 

— Trei lucruri? Care trei lucruri? 

— Primul e că avocatul Eriksson v-a agresat în parcarea de 
lângă Palatul Drottningholm în seara zilei de duminică, 19 mai. 
Cu doar 14 zile înainte de a fi omorât. 

— Asta este complet absurd! protestă von Comer. Acum 
câteva săptămâni a sunat o tânără care susţinea că e agent de 
poliţie și i-am spus exact ce s-a întâmplat. Că eu și cu soția mea 
am fost cu niște prieteni foarte buni în Södermanland. Ideea că 
aș fi fost agresat e pură închipuire. 

— Mă tem că nu, spuse Bäckström. Problema e că există 
destule probe care contrazic ceea ce aţi spus acum. Dar, în 
același timp, din nefericire, asta e cea mai mică problemă a 
dumneavoastră. 

— O pură închipuire, repetă von Comer scuturând din cap. Și 
ce mai vreţi atunci? 

— Să discutăm despre motivul pentru care v-a agresat 
Eriksson. Pentru că descoperise că îl păcăliserăţi cu un milion de 
coroane, în legătură cu vânzarea unui tablou. 

— Ce prostie mai e și asta? Cine a încercat să vă facă să 
credeţi toate lucrurile astea? 

— Problema mea e că există o grămadă de probe care 
sugerează că și acest lucru ar putea fi adevărat, spuse 
Bäckström. Dar, din nou, asta este mai puţin semnificativ în 
comparaţie cu a treia problemă. 

— Dat fiind faptul că nu-mi vine să cred ce am auzit până 
acum, aș putea să ascult și asta. Totul e complet absurd. 

— Ceea ce mă deranjează cu adevărat este că păreţi să 
socializaţi cu doi dintre cei mai groaznici infractori din ţara asta. 
Doi membri ai Hells Angels, Fredrik Åkerström și Angel Garcia 
Gomez. lar motivul pentru care în clipa asta ne interesează atât 
de mult cei doi este că procurorul a emis un mandat de arestare 
a lor, sub suspiciunea de a-l fi asasinat pe avocatul Thomas 
Eriksson. 

— Staţi așa puţin! spuse von Comer, ridicând ambele mâini cu 
un gest aproape implorator. Ei sunt cei care au venit să se 
întâlnească cu mine, în casa mea, fără niciun avertisment, eu 
nu-i mai văzusem niciodată. În viața mea. 

— Exact, fu de acord Bäckström. Inţeleg ce vreți să spuneţi, 
domnule, și, deoarece am învăţat de foarte mic că nu totul e așa 
cum pare să fie, m-am gândit că poate vreţi să-mi spuneţi ce s-a 
întâmplat de fapt. 

Cine ar fi crezut că o să muște chestia asta? se gândi el. 

— Abia aştept, spuse von Comer, privindu-l pe Bäckström. 
Abia aştept. 

— Excelent! spuse Bäckström, apăsând butonul 
reportofonului. Interviu cu Baronul Hans Ulrik von Comer. 
Interogatorul principal este inspectorul-șef Evert Bäckström... 

Bäckström e remarcabil, se gândi Lisa Lamm. 

(J 

— Mă gândeam că am putea începe prin a discuta acest ultim 
aspect, spuse Evert Bäckström treizeci de secunde mai târziu, 
după ce termină formalitățile, își drese vocea și băgă o 
bomboană pentru gât în gură. Cum ați ajuns să vă întâlniți cu 
Åkerström şi García Gomez acasă la dumneavoastră? 

— Numai puţin... 

— Îmi pare rău, vă rog să mă scuzaţi, spuse Bäckström 
ridicând punga cu pastile pentru gât spre subiectul 
interogatoriului. Am uitat să vă întreb dacă... 

— Nu, mulţumesc, spuse von Comer. Poate că par puţin 
confuz, dar... 

— Vă ascult cu plăcere, spuse Bäckström, făcând un gest 
aproape îmbietor în timp ce punea punga pe masă, între ei. 

— Păi, iată ce s-a întâmplat, continuă von Comer. În ce-i 
privește pe cei doi pe care i-aţi amintit, domnule inspector-șef... 

Sunt numai urechi, se gândi Bäckström, dând din cap 
încurajator. Chiar dacă nasul tău a ajuns deja cât o coadă de 
mătură. 

e 

Absolut remarcabil, se gândi Lisa Lamm. Și îmi amintește de 
cineva pe care l-am văzut la televizor în copilărie. Detectivul ăla 
care se scărpina mereu în cap și vorbea de parcă ar fi gândit cu 
voce tare. 


102. 


Ca să nu-l înspăimânte de moarte pe suspectul lor, Annika 
Carlsson luase loc în camera de observaţie, pe același coridor ca 
și camera de interogatoriu. Pe un ecran de televizor montat pe 
perete putea să asculte ce se spunea și să vadă persoana care 
vorbeşte. Fără ca acesta să aibă cea mai mică idee. În mod 
evident, Baronul von Comer era o mare atracţie pentru public. 
Toate scaunele din cameră erau deja ocupate atunci când 
Annika intră. 

— Nu aveţi lucruri mai importante de care să vă ocupați? 
întrebă ea. 

Se încruntă la Jenny Rogersson, care adoptase poziţia 
tradițională de aplecare în faţă, cu pixul și carnețelul în poală. 

— Ordin de la șeful, zâmbi Jenny. A zis să-l informez după 
aceea despre limbajul corporal al lui von Comer. De asta... 

— Mai adu un scaun, o întrerupse Carlsson, uitându-se urât la 
ea. 

Parașuta naibii! se gândi Annika. 

— Nicio problemă, spuse Jenny voios, ridicându-se și ieșind pe 
coridor. 

Lesbiana naibii! se gândi ea. 

Omul sfidează orice descriere posibilă, se gândi Annika 
Carlsson peste un sfert de oră, în timp ce Bäckström juca rolul 
polițistului docil și absent, care își face întruna subiectul să 
spună ce nu trebuie. Nu există un singur cuvânt adevărat în 
omul ăsta. E fals ca o monedă de trei coroane, se gândi Annika 
în timp ce primea un SMS de la șefa ei supremă, Anna Holt, care 
îi cerea să vină la ea imediat. Bine că mi-am făcut încălzirea 
deja, se gândi ea. Ştia destul de bine despre ce vrea Holt să 
discute. 

o... 

Anna Holt era în spatele biroului ei mare, iar pe unul dintre 
cele două scaune pentru vizitatori stătea o blondă cu pielea 
albă, extrem de bine îmbrăcată. Slabă, în formă și având acea 
vârstă greu de definit dintre 30 și 40 de ani. 

— Cum te simţi? o întrebă Holt cu un zâmbet preocupat. Am 
auzit că Contele Dracula de Drottningholm a încercat să te pună 
la podea. 

— Mi-a dat o palmă, spuse Annika dând din umeri. Am scris 
deja raportul. Nu e un motiv de îngrijorare. 

— Nu sunt îngrijorată câtuși de puţin, o asigură Holt. Nu de 
asta voiam să vorbesc cu tine. Nu știu dacă v-aţi mai întâlnit, 
dar ea e Lisa, Lisa Mattei, care lucrează pentru Serviciul 
Siguranţei. Suntem vechi prietene și foste colege. Și eu sunt 
nașa fetiţei ei. 

— Știu cine ești, spuse Annika Carlsson dând din cap spre 
Mattei. Dar nu cred că ne-am mai întâlnit. 

Ești preferata legendarului Lars Martin Johansson, așa că 
probabil că nu ești complet inutilă, îşi spuse ea. 

— Mă bucur să te cunosc, Annika, spuse Lisa Mattei cu un 
zâmbet reţinut. 

Deschise servieta de pe biroul din faţa ei și scoase o foaie de 
hârtie, pe care i-o întinse. 

— Am câteva întrebări, dar aș vrea ca mai întâi să citești asta. 
Și să semnezi imediat ce termini de citit. 

Lisa Mattei puse un pix pe birou. 

Asta nu e un acord de confidențialitate obișnuit, se gândi 
Annika Carlsson în timp ce citea. Potrivit legilor suedeze, în 
Suedia de azi, așa ceva e complet ridicol. 

— O întrebare, de curiozitate, spuse Annika imediat după ce 
semnă documentul, pe care Lisa Mattei îl luă imediat și îl băgă 
în servietă. 

— Da, spuse aceasta. Dacă pot, îţi răspund cu plăcere. 

— Să presupunem că sun la un ziar și îi informez despre 
documentul pe care tocmai l-am semnat. 

— Da...? 

— Ce s-ar întâmpla atunci? Mie, adică? 

— In acest caz, mă tem că ar trebui să luăm măsurile despre 
care ai semnat ca să confirmi că te-am informat, spuse Lisa 
Mattei. Dar eu sunt convinsă că nu vom ajunge în situația asta. 
Pari a fi deopotrivă raţională și onorabilă, acesta fiind și motivul 
pentru care eu sunt aici, în loc ca tu să fii în biroul meu. 

— Și Holt? spuse Annika Carlsson, scuturând din cap. Ei de ce 
i se permite să fie aici? 

— Singurul motiv e că, înainte să vii tu, a semnat același 
document ca și tine, spuse Mattei. 

— Despre care nici eu nu am voie să vorbesc, spuse Anna 
Holt cu un zâmbet încântat. 

— E complet absurd, spuse Annika Carlsson scuturând din 
cap. 

— Eu nu am venit aici pentru că Serviciul Siguranţei ar avea 
vreo intenţie să preia cazul de crimă la care lucraţi tu și colegii 
tăi. Voiam să vorbesc cu tine din cu totul alte motive. Primul e 
că vreau să aflu care sunt suspiciunile împotriva lui von Comer. 
Cât de puternice sunt ele, practic. Al doilea e că sunt 
preocupată că din ancheta voastră se scurg informaţii în media, 
într-un mod care ar putea sugera ceva mai mult decât obișnuita 
discuţie neglijentă sau că cineva încearcă să facă un ban în plus. 
Al treilea e că am o întrebare concretă. Care dintre colegii tăi dă 
informaţii? Sau nu e doar unul? 

— Și cu protecţia surselor cum rămâne? întrebă Annika 
Carlsson. Spune-mi dacă greșesc cumva, dar eu credeam că e 
înscrisă în constituţie. 

— Da, este, ca și excepţia de la această protecţie - mai exact, 
infracțiunile care ameninţă siguranţa naţională. Și acest lucru 
era clar explicat în documentul pe care tocmai l-ai semnat. 

— Și dacă sunt eu? Cel care dă informaţii, vreau să spun? 

— Nu, spuse Lisa Mattei scuturând din cap. Nu ești tu. De asta 
sunt acum aici și discut cu tine. 

— Și știi asta sigur, nu-i așa? 

— Da, spuse Lisa Mattei fără nicio urmă de zâmbet. Știu. Și 
dacă te întrebi cumva de unde știu, e pentru că văd asta în ochii 
tăi. Nu pentru că ţi-am ascultat telefonul sau am venit cu cine 
știe ce alt truc tehnologic. 

— Bine, spuse Annika Carlsson dând din umeri. În cazul 
acesta o să-ţi spun ceea ce cred. 

Probabil ești cea mai neplăcută persoană pe care am văzut-o 
în viața mea, vacă de clasă superioară ce ești! se gândi ea. 

o... 

După douăzeci de minute terminase. Suspiciunea împotriva 
lui von Comer? Era evident că acesta încercase să-l escrocheze 
pe Eriksson în legătură cu vânzarea unui tablou. Ideea că el 
comandase asasinarea acestuia sau era implicat în ea în alt mod 
era mai puţin certă. Dar merita urmărită în continuare, date fiind 
probele pe care le aveau deja. Insă sugestia că ar fi putut să-l 
ucidă pe Eriksson el însuși era exclusă, după opinia categorică a 
Annikăi Carlsson. 

— E prea slab, ca să fiu directă. Dar cred că totul o să înceapă 
să iasă la iveală destul de curând. Cât de implicat a fost în crima 
efectivă, vreau să spun. Probabil varianta cea mai rea e că voia 
să recupereze acele tablouri și i-a luat cu el pe Åkare și pe încă 
unul dintre partenerii lui ca să-l ajute cu detaliile practice. Că a 
fost efectiv în casa lui Eriksson atunci când s-a întâmplat totul. 
Dar că ar fi putut să-i zdrobească craniul? Nici vorbă. Nu are în 
el ce trebuie pentru asta. Crede-mă. 

— Bine, spuse Lisa Mattei. Atunci ce crezi despre scurgerile în 
presă? 

— Chiar nu știu, spuse Annika Carlsson scuturând din cap. În 
ce privește evenimentele de azi, nu am văzut nimic din ce-a 
apărut în media - în afara reporterilor care erau deja acolo când 
am apărut eu, la prima oră a dimineţii -, dar de atunci încoace 
am avut treabă toată dimineaţa. Oricum, eu știu prea puţin 
despre cum funcționează media. Practic, n-am cum să răspund 
la această întrebare. 

— Dar portretul-robot al lui Garcia Gomez, atunci? Cel pe care 
l-aţi făcut săptămâna trecută și care a apărut ieri dimineaţă în 
ediția online a unuia dintre ziare. Te-ai gândit cumva la modul în 
care ar fi putut să ajungă acolo? 

— Sunt aproape sută la sută sigură că nu prin Bäckström, 
oricum, spuse Annika Carlsson, din cine știe ce motiv. 

— Ce te face să crezi asta? 

— În parte din cauză că el a explodat când a aflat. Și în parte 
din cauză că nu cred că așa s-a întâmplat. 

— Dar cum s-a întâmplat, atunci? 

— Unei polițiste de-ale noastre, Andersson-Trygg, i-a intrat în 
cap că colegii de la unitatea de protecţia animalelor ar putea să 
ne ajute să-l identificăm pe bărbatul din imagine. Unul dintre ei 
a informat media, după ce ea le-a dat imaginea. O decizie 
proastă provocată de ambiţie exagerată, mai degrabă decât de 
faptul că ar fi luat cineva bani de la ziar. Genul ăsta de lucruri 
pur și simplu se întâmplă. 

— Deci nu ai nicio opinie fermă despre evenimentele de azi? 

— Dacă Bäckström e la originea scurgerii, vrei să spui? 
întrebă Annika Carlsson privind spre Mattei, fără ca privirea ei să 
șovăie nici pentru o clipă. 

— Da. Ce părere ai? 

— Chiar nu știu, spuse Annika Carlsson. Dar, dacă ar fi așa, 
atunci mi-ar părea rău pentru el. 

— Ti-ar părea rău pentru el? Ce vrei să spui? 

— Păi, ţinând cont de foaia de hârtie pe care am semnat-o, 
spuse Annika Carlsson. 

— Ce ziceţi, fetelor? spuse Anna Holt, schimbând subiectul. 
Nu cred că mai putem avansa prea mult. Apropo, pot să vă fac 
cinste cu prânzul? 

— Eu mă tem că nu am timp, spuse Annika Carlsson. Prea 
multă treabă. 

— Mi-ar face plăcere să luăm prânzul împreună, spuse Lisa 
Mattei zâmbind. Dimineaţa asta situaţia a fost puţin cam 
stresantă, așa că am sărit peste micul dejun. Apropo, Elin te 
salută. 

e 

Așa e atunci când cunosti pe cineva cu care de fapt n-ai făcut 
cunoștință? se gândi Annika Carlsson în timp ce se întorcea în 
camera de observație ca să se uite cum Bäckström, cu stilul lui 
amabil și absent, îl întoarce încet pe dos pe Baronul Hans Ulrik 
von Comer. Cel putin n-a îndrăznit nimeni să-ți ia scaunul. Asta 
e un semn bun întotdeauna. 

103. 


Cam în același timp în care inspectorul-șef Evert Bäckström 
transforma „un poponar într-o geamandură” - aceasta fiind 
descrierea interogatoriului său cu von Comer pe care o 
preferase atunci când discutase cu reporterul lui îmblânzit, în 
aceeași seară - colegii lui, Per Bladh și Lars Alm, îl intervievau 
pe avocatul Peter Danielsson de la biroul de avocatură Eriksson 
și Partenerii. 

Un alt interviu dintr-o succesiune tot mai lungă, o altă 
conversaţie departe de a fi necondiționată în care ambiția era 
de a descoperi adevărul sau măcar o formă oarecare de 
confirmare, dar al cărei rezultat era adesea exact opusul. Un 
dialog sub formă de întrebări și răspunsuri de obicei influențate 
de discrepanţele care apăreau din contradicții faţă de unele 
afirmaţii anterioare și, în acest caz, de informaţii dintr-o sursă 
anonimă, al cărei nume era cunoscut doar de Bäckström. Dacă 
avocatul Thomas Eriksson fusese angajat să vândă o colecţie de 
artă în numele unui client deocamdată necunoscut, atunci era 
rezonabil să bănuiești că puteau exista unele documente despre 
această chestiune la biroul de avocatură la care lucrase el. 

Potrivit lui Peter Danielsson, la birou nu existau astfel de 
documente. Nicio procură, niciun contract, notă de plată sau 
factură, iar conform interpretării lui Danielsson, aceste 
informaţii erau complet neîntemeiate. Fostul lui coleg nu 
acceptase niciodată o astfel de însărcinare. Pe de altă parte, 
principalul lui intervievator era convins de contrariul, motiv 
pentru care interviul deveni în curând o discuţie despre faptul că 
explicaţia simplă putea fi că Eriksson avusese câțiva clienţi „pe 
șest”. Că această însărcinare anume fusese una de o natură mai 
privată. 

— Firește, această posibilitate nu poate fi exclusă, recunoscu 
Danielsson. Evident, când ești avocat se poate întâmpla să îţi 
asumi realizarea unor lucruri pentru unii prieteni buni. În 
această privinţă noi semănăm puţin cu doctorii. Eşti asediat 
constant de prieteni și cunoștințe care vor sfaturi și ajutor 
pentru tot felul de lucruri. 

Dar, în același timp, Danielsson păru atât de evident ușurat să 
discute despre această posibilitate, că atât Alm, cât și Bladh 
observară asta. După sfârșitul interviului, căzură de acord că 

Danielsson și colegii lui ar trebui să mai cerceteze încă o dată 
chestiunea, măcar ca să fie siguri. De asemenea, Bladh se 
folosise de ocazie ca să-i ofere lui Danielsson un sfat la 
despărțire, în timp ce el și colegul lui ieșeau din birou. 

— Dacă e ceva care te deranjează la activităţile lui Eriksson, 
cred că ar fi atât în interesul dumitale, cât și al firmei să ne spui 
despre asta. 

— Bineînţeles, spuse Danielsson. Dar, ca să fiu foarte sincer, 
fie vorba între noi, eu și colegii mei n-am avut niciodată vreun 
motiv pentru astfel de îngrijorări atunci când venea vorba de 
Thomas și munca lui. 

Foarte sincer și fie vorba între noi. Unde am mai auzit asta? 
se gândi Bladh, dar se mulţumi să dea din cap. 

Însă Alm fu mai direct. 

— Păi eu și colegii credem în continuare că despre asta e 
vorba. Așa că ţi-aș sugera să te gândești bine. 


104. 


După prima oră, Bäckström sugerase să facă o scurtă pauză. 
De asemenea, îi oferise lui von Comer cafea, apă minerală, 
poate un sandviș, șansa de a-și dezmorți picioarele, chiar și o 
vizită la cea mai apropiată zonă de fumat din clădire. Tot 
tacâmul, practic, fie și doar ca să dea dovadă de puţină 
bunăvoință. 

Von Comer refuzase oferta de a fuma, dar acceptase tot 
restul și, în timp ce așteptau cafeaua, ieșiră pe coridor, unde 
Bäckström îl luă deoparte, făcând un semn discret spre 
procurorul care stătea la o oarecare distanţă, discutând în 
șoaptă cu Ek. Era timpul pentru câteva confidenţe ca de la 
bărbat la bărbat, iar Bäckström începu prin a sugera să renunţe 
la formalităţi. Cu cel mai mare respect, firește, și dacă nu din alt 
motiv, măcar pentru a economisi timp, deoarece el, personal, nu 
era deosebit de impresionat de faptul că trebuia să se implice în 
această afacere. 

— Eu sunt detectiv de omucideri, spuse Bäckström dând 
elocvent din umeri. Dacă e să fiu sincer - strict între noi -, 
detaliile de tipul ăsta nu mă interesează absolut deloc. Spre 
deosebire de unii procurori. 

Bäckström făcu un nou semn brusc cu capul în direcţia Lisei 
Lamm. 

Bineînţeles că puteau să-și lase deoparte titlurile, fu de acord 
von Comer. Nu doar pentru a economisi timp, ci și pentru că el 
își dăduse seama că întâlnise în sfârșit un poliţist dispus să-l 
asculte. Unul care nu avea prejudecăţi despre el. Dădură chiar și 
mâna pentru a pecetlui asta. 

e 

Un sfert de oră mai târziu interogatoriul reîncepu. Cafea și 
apă minerală pentru toată lumea, două sandvișuri cu şuncă și 
brânză pentru von Comer. 

— Dacă am înţeles eu bine, personajele alea două au apărut 
acasă la dumneata fără niciun avertisment, spuse Bäckström, 
imediat ce victima lui îndepărtase cu un șervețel de hârtie orice 
probă a superficialei lui mese. 

— Cum am spus înainte de pauză, nu îi mai văzusem 
niciodată până atunci. 

— Și atunci de ce au vrut să se întâlnească cu dumneata? 

Explicaţia era că veniseră să ia tablourile și celelalte opere de 
artă cu a căror vânzare von Comer îi promisese lui Eriksson să-l 
ajute. 

— Erau drăguți și politicoși, fără nicio problemă de felul acela, 
spuse el. S-au prezentat și mi se pare că-mi amintesc că cel mai 
solid dintre ei - trebuie să fi fost Åkerström - mi-a dat cartea lui 
de vizită, în timp ce stăteam la ușă și discutam. 

— Ce s-a întâmplat după asta? 

— l-am invitat înăuntru, apoi le-am explicat situaţia. Le-am 
spus că trebuie să fie o neînțelegere, deoarece Eriksson luase el 
întreaga colecţie cu doar câteva ore mai devreme. 

— Din câte ai înţeles dumneata, veniseră acolo în numele lui 
Eriksson? 

— Da, de ce altceva i-ar fi trimis el acasă la mine? spuse von 
Comer, privindu-l pe Bäckström surprins. Eu am crezut că asta 
înseamnă că înţeleseseră greșit ce o să facă fiecare. 

— Înţeleg, spuse Bäckström. Și după asta ce le-ai spus? 

— M-am dus și am adus chitanţa pe care o semnase Eriksson. 
Care dovedea, bineînţeles, că el ridicase deja tablourile. 

— Și ei cum au reacţionat la asta? 

— A, nu a fost niciun fel de problemă. Mi se pare că îmi 
amintesc că le-am dat chiar și o copie a chitanţei. Din ce am 

înţeles eu, eram perfect de acord unii cu alţii. În privinţa faptului 
că trebuie să fie un fel de neînțelegere între ei și Eriksson, vreau 
să spun. 

— Dar ei nu au afirmat explicit că Eriksson îi trimisese? 

— Nu, dar cine altcineva ar fi putut să-i trimită? 

— Da, asta e fără îndoială o întrebare bună, spuse Bäckström 
cu un zâmbet prietenos, în timp ce Nadja Högberg bătea la ușă 
și privea precaut înăuntru. 

— Interogatoriu suspendat la 10:31, spuse Bäckström după ce 
aruncă o privire rapidă spre ceasul lui. Ce pot să fac pentru tine, 
Nadja? 

— Pot să vorbesc puţin cu tine? îl întrebă ea. 

— Da, spuse Bäckström. 

Apoi i se adresă lui von Comer: 

— Scuză-mă o clipă, după care continuăm. 

e 

— Cum merge? îl întrebă Nadja imediat ce ajunseră pe 
coridor, iar Bäckström închisese ușa camerei de interogatoriu. 

— Începe să se lege, spuse Bäckström dând din umeri. La tine 
cum merg lucrurile? 

— Cu siguranță are o grămadă de tablouri în casă, dar 
niciunul dintre cele pe care le căutăm noi. Insă am găsit o 
chitanță semnată de Eriksson, care spune că recunoaște 
primirea tuturor articolelor. Și cu precizarea datei și locului. 
Vineri, 31 mai, adresa lui von Comer. 

— Altceva? 

— Această carte de vizită, spuse Nadja întinzându-i o carte de 
vizită într-o husă de plastic închisă. Pare să fie a lui Åkare. 
Fredrik Åkerström. Director al Åkerström Security. Imaginează- 
ţi, Fredrik Åkare are compania lui de pază. 

Nadja zâmbi. 

— Asta e chitanţa pentru tablouri, continuă ea, întinzându-i lui 
Bäckström altă husă de plastic. 

— Bine, spuse Bäckström. Și calculatorul lui? Banca lui? 

— Lucrăm cât de repede putem. 

e 

— Interogatoriu reluat la 10:35, spuse Bäckström pornind 
reportofonul imediat ce se instală iar confortabil pe scaunul lui. 
Ai spus că unul dintre vizitatori ţi-a dat cartea de vizită. 

— Da, spuse von Comer. Da, asta e cartea de vizită. Sunt 
sigur. 

— Să se consemneze că tocmai i-am arătat lui Hans Ulrik von 
Comer o carte de vizită pe care sunt tipărite numele lui Fredrik 
Åkerström și al companiei lui, Åkerström Security, declară 
Bäckström. 

— Categoric, asta e cartea de vizită pe care mi-a dat-o, 
interveni von Comer. 

— Excelent! spuse Bäckström. lar aici avem o chitanță pe 
care m-am gândit să ţi-o arăt, prin care Thomas Eriksson 
recunoaște primirea unui total de douăsprezece opere de artă 
diferite pe care, cum scrie aici, le-a luat de la dumneata vineri, 
31 mai. Unsprezece tablouri și o figurină emailată. Aceasta este 
chitanţa pe care ai amintit-o mai devreme? 

— Categoric, spuse von Comer. Sunt sigur de asta. 

— Inţeleg, spuse Bäckström. 

Apoi scoase un oftat de satisfacţie și se lăsă pe spătarul 
scaunului, privind spre Lamm și Ek. 

— Ei bine, eu sunt mulțumit, așa că, dacă nimeni altcineva nu 
are alte întrebări, mă gândeam că putem trece la cu totul 
altceva: relaţiile dumitale anterioare cu avocatul Thomas 
Eriksson. 

— De unde preferi să încep? întrebă von Comer, părând a se 
simţi din ce în ce mai confortabil cu situaţia în care se găsea. 

— AȘ sugera să începi chiar de la început, spuse Bäckström, 
continuând să zâmbească mulţumit. De obicei așa e cel mai 
bine. Începe cu prima dată când v-aţi întâlnit. 

— Pare o idee excelentă, fu de acord von Comer. 

Așa putem păstra pentru sfârșit ultima dată când l-ai văzut. 
Atunci când tu stăteai pe canapeaua lui și te-ai căcat pe tine în 
timp ce îti zburau gloanțe pe la urechi, se gândi Bäckström. 

e 

Prima dată când von Comer se întâlnise cu Thomas Eriksson 
fusese la o partidă de vânătoare din Skâne organizată de un 
prieten comun care era dezvoltator imobiliar. Nu-și amintea 
exact anul, dar trebuie să fi fost cam cu zece ani în urmă. 

Și după acea primă întâlnire? Un total de zece, poate 
douăzeci de ocazii. Toate în situații sociale, în oraș, în baruri, la 
vânători și cine organizate de prieteni și cunoștințe comune. 
Asta era tot, potrivit lui von Comer. 

— Înţeleg că el a fost acasă la dumneata, spuse Bäckström. 
Când a luat acele tablouri despre care vorbeam. 

— Da, și poate chiar în alte câteva ocazii. Când eu și cu soția 
mea am organizat petreceri mari. Mi se pare că-mi amintesc un 
prânz primăvara, cel puţin. 

— Dar dumneata? Ai fost vreodată în casa lui Eriksson din 
Ålsten? 

— Nu, niciodată, spuse von Comer. Cred că e posibil să ne fi 
invitat, pe mine și pe soția mea, la o cină mare pe care a 
găzduit-o, dar promiseserăm deja că mergem altundeva. Aşa că 
nu s-a mai întâmplat. 

— Trebuie să mă scuzi dacă par cumva că insist asupra 
acestui aspect, spuse Bäckström. Dar nu ai fost niciodată în 
casa avocatului Thomas Eriksson? 

— Nu, niciodată, confirmă von Comer. Știu unde stă, dar nu 
am pus niciodată piciorul în casa lui. Dar de ce crezi c-aș fi 
făcut-o? 

— Poate că am fost condiționat să cred asta de cazurile 
anterioare, spuse Bäckström pe un ton aproape jovial. Înţeleg ce 
spui și nu am niciun motiv să nu am încredere în tine. Însă doar 
ca să se consemneze. Și cu riscul de a sublinia încă o dată. Nu ai 
fost niciodată în casa lui Eriksson de pe Âlstensgatan numărul 
127? 

— Nu, niciodată, însă am fost la biroul lui. De două ori, cam cu 
un an în urmă. Atunci m-a rugat să vând operele de artă despre 
care am discutat. Prima dată i-am oferit o evaluare a diverselor 
articole. Avea colecţia la birou. Probabil că acolo există o 
grămadă de oameni care pot confirma acea vizită. De 
asemenea, îmi amintesc clar că Peter - Danielsson, avocatul, 
vreau să spun - a intrat și el în birou să se uite la tablouri. 

— Inţeleg, spuse Bäckström. Dar a doua vizită? 

— Thomas m-a sunat și ne-am întâlnit peste câteva zile, tot la 
biroul lui, și atunci am căzut de acord asupra tarifului meu, 
printre altele. Colecţia a fost trimisă acasă la mine - biroul meu 
e acasă -, dar de asta s-a ocupat o companie de curierat. 

— Din ce spui, înţeleg că nu eraţi prieteni apropiaţi, dar nici 
străini. Cunoștinţe, poate. Și că o dată aţi avut o relaţie de 
afaceri. Când el te-a rugat să-l ajuţi să vândă acele tablouri. 

— Da, spuse von Comer. Asta ar fi o interpretare perfect 
corectă. 

— Ceea ce mă duce, în mod firesc, la acel mic incident de 
lângă Teatrul Palatului Drottningholm. Am toată înţelegerea față 
de ideea că cineva ar putea crede că poliţia nu ar trebui să aibă 
de-a face cu chestiuni private de această natură, dar, ţinând 
cont de ce i s-a întâmplat ulterior lui Eriksson, poate că înţelegi 
și dumneata de ce nu putem să ignorăm acest lucru. 

— Da, spuse von Comer. Trebuie să recunosc că a fost 
nesăbuit din partea mea, dar atitudinea mea a fost exact cum ai 
descris-o. În sensul că a fost o neînțelegere privată care nu avea 
nimic de-a face cu poliţia și pe care eu și cu Eriksson o 
soluţionaserăm deja la momentul la care m-a contactat poliţia. 
Pentru mine și Eriksson, chestiunea ţinea deja de trecut. 

— Doar ca să se consemneze, aș putea să te rog să explici ce 
s-a întâmplat, cu cuvintele dumitale? spuse Bäckström. 

e 

Eriksson îl sunase pe mobil în timp ce el era la plimbarea de 
seară și, deoarece Eriksson deja ţipa și striga și părea să se 
îndrepte spre casa lui, el îi sugerase să se întâlnească în 
parcarea din faţa teatrului. Eriksson era supărat, striga și flutura 
un catalog de licitaţii, cu care la un moment dat îl lovise pe von 
Comer peste față, provocându-i o sângerare a nasului. 

— Și atunci am decis că cel mai bine ar fi să plec, spuse von 
Comer. Era imposibil să te înţelegi cu el, de fapt era foarte 
agresiv. Așa că am plecat. 

— De ce era supărat? întrebă Bäckström. 

— A fost o neînțelegere totală apărută în urma vânzării unuia 
dintre tablouri. De fapt, în parte a fost greșeala mea, pentru că 
eu calculasem facturile într-o monedă greșită și Eriksson a 
primit prea puţini bani. Firește, imediat ce mi-am dat seama de 
asta, am întreprins demersurile necesare pentru a rectifica 
situația. Există și o chitanţă care confirmă acest lucru, 
bineînţeles. In timp ce discutam despre asta, eu i-am explicat 
foarte clar că, în lumina a ceea ce se întâmplase, nu mai eram 
dispus să continui munca la care mă angajasem pentru el. 

— Ințeleg asta foarte bine, spuse Bäckström. Și el cum a 
primit spusele dumitale? 

— Nu a ridicat nicio obiecţie, de fapt și-a cerut scuze și a spus 
că regretă ceea ce se întâmplase și mi-a spus că îmi respectă 
decizia. 

— O ultimă întrebare înainte de a face pauză pentru prânz, 
spuse Bäckström. Eriksson a spus cine îl angajase să vândă 
acele tablouri? Cine era proprietarul? 

— Nu, spuse von Comer. Sigur că eu l-am întrebat, dar el mi-a 
explicat că nu avea voie să divulge identitatea clientului său. 
Ceea ce nu e deloc neobișnuit, crede-mă. De asemenea, m-a 
asigurat că proveniența lor era cu totul în regulă. Niciun motiv 
de îngrijorare. 

— Dar dumneata? 

— Ce vrei să spui? întrebă von Comer. 

— Evident, am aflat că dumneata ești considerat a fi un istoric 
de artă proeminent, spuse Bäckström. Mă întrebam doar dacă 
nu cumva ai recunoscut articolele și ţi-ai dat seama cui 
aparțineau. 

— Nu, spuse von Comer. Firește, am întreprins obișnuitele 
căutări în diverse baze de date artistice și cataloage de licitații 
vechi, dar în zadar. Nu că Eriksson m-ar fi rugat să vând un 
morman de rebuturi, dar ele nu aveau nimic special, dacă pot 
spune așa. Când avem de-a face cu proveniența artei rusești din 
secolul XX, din nefericire lucrurile sunt adesea foarte confuze. 
Nu trebuie să uităm că în ultimul secol Rusia a avut o revoluție 
și două războaie mondiale în care au murit milioane de oameni 
și tot ce deţineau ei pur și simplu a dispărut. 

— Înţeleg, spuse Bäckström. Ei bine, eu sunt mulţumit. 

Apoi aruncă o privire întrebătoare spre Lisa Lamm și Johan Ek, 
care scuturară din cap la unison. 

— Există ceva ce ai dori să afli dumneata? spuse el făcând 
semn din cap în direcţia lui von Comer. Ceva ce ai dori să 
menţionezi, ceva ce crezi că am uitat, ceva ce nu e clar? 

— Nu, spuse von Comer. Deși nu pot să nu mă întreb cât va 
mai trebui să stau aici. Am o grămadă de lucruri de care trebuie 
să mă ocup acasă, înţelegi. 

— Te pot asigura că nu va trebui să stai nicio clipă în plus faţă 
de cât e strict necesar. Ei bine, dacă nu mai are nimeni nicio 
întrebare, pot confirma faptul că acest interogatoriu a luat 
sfârșit. Ora este 11:50. 

După această declaraţie, Bäckström închise reportofonul. 

105. 


După primul interogatoriu, Lisa Lamm se întoarse cu 
Bäckström în biroul lui, pentru că existau mai multe lucruri 
despre care voia să discute doar cu el. 

— Bun, spuse Bäckström imediat ce se așeză. Ce pot să fac 
pentru procurorul nostru șef? 

Înainte să mor prin înfometare, se gândi el. 

— Pentru început, aș vrea să te complimentez, spuse Lisa 
Lamm. Nu știam că poţi fi atât de empatic. 

— Totul se reduce la economisirea timpului, spuse Bäckström 
dând din umeri. Când cineva precum von Comer nu mai vrea să 
spună nimic, poate dura ani de zile până ajunge după gratii. 

— L-ai făcut să recunoască faptul că Eriksson l-a agresat, 
spuse Lisa Lamm. 

— Sigur, dar asta n-o să-l trimită la închisoare. Asta îl face 
doar victimă a unei infracţiuni. 

— Dar e și un motiv potenţial, ceea ce e un bun început. Cred 
că ești prea modest, Bäckström. Și de asemenea a recunoscut 
că s-a întâlnit cu Åkare și Garcia Gomez cu doar câteva zile 
înaintea crimei. Și asta în casă la el. Noi habar n-aveam de asta. 

— În loc ca unul dintre vecinii lui să ne spună, ceea ce ar fi 
însemnat că îl puteam acuza că minte, spuse Bäckström. 
Șansele ca unul dintre ei să-i fi observat pe Åkare și pe Garcia 
Gomez sunt destul de rezonabile, ca să nu spun mai mult. Dacă 
mă întrebi pe mine, a spus un singur lucru care cred că are vreo 
valoare. Dar în același timp mă și îngrijorează. 

— Care anume? întrebă Lisa Lamm. 

— Că neagă faptul că ar fi fost vreodată în casa lui Eriksson. 
Că nu a pus niciodată piciorul acolo. Să presupunem că a fost 
acolo și a făcut pe el pe canapeaua lui Eriksson, în timp ce 
Eriksson încerca să-i găurească ţeasta, și că unul dintre 
complicii lui s-a apucat să-l omoare pe Eriksson. 

— Ar fi atât de stupid încât să nege că a fost vreodată în casa 
lui? spuse Lisa Lamm. Înţeleg ce vrei să spui. 

— Dacă aș fi fost eu în pantalonii lui, aș fi spus, sigur, am fost 
acolo cu câteva zile înainte, ca să sărbătorim faptul că 
depășiserăm neînțelegerile noastre și, din cauză că am băut 
puţin - de fapt mai mult -, s-a întâmplat să trag un vânt care s-a 
dovedit a fi mult mai umed decât mă așteptam. 

Ceva ce se poate întâmpla și celor mai buni dintre noi, se 
gândi Bäckström. 

— Sunt de acord, spuse Lisa Lamm. Dacă pe canapea e ADN- 
ul lui, ceea ce s-ar putea să aflăm chiar mâine, atunci promit că 
îl cercetăm în stare de arest, sub suspiciunea asasinării lui 
Eriksson. 

— Și dacă nu? 

— Tentativă de fraudă sau fraudă cu circumstanțe agravante, 
spuse Lisa Lamm. Pe asta n-o s-o poată fenta. 

— Înclin să fiu de acord cu tine, spuse Bäckström dând din 
umeri. Problema e că eu sunt detectiv de omucideri și asta nu 
mă alină prea mult. În fine - voiam să-ţi cer două lucruri. 

— Da? 

— În primul rând, să îl reținem până primim rezultatele de la 
Laboratorul Naţional de Criminalistică, de la care o să aflăm 
dacă el e cel care a încercat să lase un cadou pe canapeaua lui 
Eriksson. 

— Bineînţeles, spuse Lisa Lamm. De acord. Și al doilea? 

— Ca tu și Ek să preluaţi interogatoriul cu el după prânz. 
Puteţi să o luaţi și pe Nadja, dacă poate să contribuie cu ceva. 
Întrebaţi-l despre fraudă. Dacă te întrebi de ce nu vreau eu să 
mânuiesc securea, e din cauză că am alte lucruri mai 
importante de făcut. 

— Crezi că o să nege? 

— Categoric, spuse Bäckström. O să nege categoric. Și apoi n- 
o să mai scoată o vorbă. O să refuze să vorbească cu voi. N-o să 
mai scoată niciun cuvânt până nu e un avocat de faţă. După 
asta o să fim terminaţi. Atunci va trebui să-l duci până la Curtea 
de Apel. Și când ei o să scuture din cap, o să ajungi la Curtea 
Europeană. 

— Atunci n-ai vrea să conduci tu interviul cu el? 

— N-ar avea nici cea mai mică importanţă, spuse Bäckström. 
Oamenii asemenea lui sunt construiți într-un anumit fel. 


106. 


Lisa Lamm și Johan Ek vorbiră cu Nadja Högberg, iar ceea ce 
le spuse aceasta le aduse o stare de bună dispoziţie înaintea 
interogatoriului pe care aveau să-l facă cu von Comer după 


VP - 336 


prânz. Potrivit băncii lui von Comer, în decursul celor zece zile 
dintre luni, 20 mai, și joi, 30 mai, von Comer făcuse trei 
retrageri distincte, care însumau un total de un milion de 
coroane. Și chiar îi spusese persoanei de legătură din cadrul 
băncii că motivul era încheierea unei tranzacţii de artă cu un 
vânzător care voia să fie plătit cu bani lichizi și în coroane 
suedeze. 

Examinarea calculatorului său demonstrase dincolo de orice 
îndoială că cineva care avea acces la calculator manipulase 
factura iniţială în lire sterline și o modificase efectiv, ca să arate 
ca și cum suma ar fi fost în coroane suedeze. Diferenţa era de 
962 000 de coroane. Aceeași sumă care fusese găsită în biroul 
lui Eriksson. Factura modificată îi fusese trimisă lui Eriksson prin 
e-mail de pe același calculator, iar după 14 zile o sumă de 
aproximativ 100 000 de coroane fusese transferată din contul 
de afaceri al lui von Comer într-un cont aparţinându-i lui 
Eriksson. 

Factura iniţială care echivala cu puţin peste un milion de 
coroane și care fusese trimisă prin poștă de Sotheby's din 
Londra fusese găsită și ea în unul dintre dosarele din biroul lui 
von Comer. Soldul de la Sotheby's fusese achitat în contul lui de 
afaceri de la Banca SE. A doua zi după sosirea banilor din Anglia, 
suma de pe factura modificată fusese transferată în contul lui 
Eriksson. Diferenţa - aproape un milion de coroane - a rămas în 
contul lui von Comer. O sumă care ieșea în evidenţă, dat fiind că 
era, în principiu, singura plată intrată în cont în decursul lunii 
respective. 

— Și să nu uităm că, potrivit notelor pe care Eriksson le ţinea 
pe calculator, el a fost cel care a descoperit ce pusese la cale 
von Comer, spuse Nadja Högberg. Probabil că persoana care l-a 
pus pe urmele acestui lucru a fost informatorul anonim al lui 
Bäckström. 

e 

Bine înarmată cu date și optimism, procurorul-șef Lisa Lamm 
decise să conducă ea însăși interogatoriul cu von Comer. Işi 
puse atuurile pe masă, arătându-i probele în timp ce se 
pregătea să-l chestioneze pe cel suspectat a fi făptașul. Acesta 
reacţionă făcând exact ceea ce prezisese Bäckström. 

Pentru început, îi explică Lisei Lamm că era doar o 
neînțelegere, descoperită de el și rectificată imediat. Asta era 

tot. O regretabilă neînțelegere, nimic altceva. Lisa Lamm nu 
împărtăși această opinie și nici interpretarea lui. In opinia ei, era 
vorba, fără îndoială, de o tentativă de fraudă cu circumstanţe 
agravante. Apoi urmă din nou exact ceea ce descrisese 
Bäckström. 

— E complet absurd, spuse von Comer. E o discuție fără 
niciun sens și eu refuz să mai spun un cuvânt până când mi se 
va permite să mă întâlnesc cu avocatul meu. 

— Mi se pare o decizie foarte raţională, fu de acord Lisa 
Lamm. Deoarece eu am decis să cer să fiţi cercetat în stare de 
arest începând cu această după-amiază, în temeiul unor probe 
concludente. Ținând cont de atitudinea dumneavoastră, mă tem 
că ar putea să dureze ceva până rezolvăm totul. 

Bun venit în lumea reală, dobitoc arogant ce ești! se gândi 
procurorul-șef Lisa Lamm. 


107. 


După ce ieșise din secţia de poliţie, restul zilei mersese foarte 
bine pentru Bäckström. În timp ce von Comer stătea în celula lui 
din arestul din Solna, savurând cârnaţi fierți cu sos de hrean și 
cartofi curăţaţi mecanic, Bäckström consumase un prânz ușor 
pe veranda de la Operakăllaren: creveţi proaspeţi cu caviar de 
coregon, cotlete de miel la grătar, un parfe de zmeură, ca și 
băuturile care le însoțeau în mod firesc. După un ultim coniac 
care să-i ajute digestia, luase un taxi spre casă, în 
Kungsholmen, pentru o odihnă de după-amiază. 

Pe drum, taximetristul oprise ca să cumpere cel mai mare ziar 
de seară din ţară. Bäckström deja își dăduse seama după 
titlurile belicoase că era o zi care avea să intre în istoria mediei 
din Suedia. Pentru prima oară, reporterii de investigaţie 
reușiseră să-l pună în legătură pe Maiestatea Sa Regele cu 
asasinarea unui avocat celebru. Faptul că existau și probe ale 
unor conexiuni cu cel mai rău tip de crimă organizată și o fraudă 
de artă în valoare de milioane era aproape irelevant în contextul 
mai larg. 

Bäckström începu prin a-și închide telefonul, după care își luă 
halatul, își prepară băutura răcoritoare de vară obligatorie în 
această perioadă a anului, se întinse pe canapea și dedică o oră 

întreagă citirii ziarului. De la prima coloană introductivă, în care 
corespondentul politic al ziarului tuna împotriva monarhiei 
bananiere suedeze și a unei aristocrații complet descompuse, 
până la ultimul articol, în care reporterul ziarului de la tribunal 
oferea o relatare despre strânsa prietenie dintre rege și baronul 
Hans Ulrik von Comer și toate problemele constituţionale la care 
putea să ducă ea. 

La mijlocul ziarului, redactorul-șef își exprima și el opinia. 
Singurul motiv pentru care deciseseră să publice numele acestui 
Anckarström de dată mai recentă - care amintea de asasinarea 
lui Gustaf al Iil-lea din 1792 - era desigur acela că el era 
suspectat de a fi comis una dintre cele mai grave infracțiuni din 
Codul Penal Suedez. De a-l fi asasinat pe unul dintre celebrii 
avocați ai ţării. 

Printre toate aceste observaţii principiale, reușiseră să 
strecoare peste zece pagini pe aceeași temă, generos ilustrate 
cu fotografii cu toţi cei implicaţi în poveste. Maiestatea Sa 
Regele în uniformă de amiral, în redingotă cu eșarfa albastră a 
Ordinului Regal Serafim, în smoching alb cu un pahar de 
șampanie în mână, în loden verde de vânătoare, ţinând strâns o 
pușcă, Baronul von Comer într-o ţinută similară, până la 
avocatul Eriksson în costum cu dunguliţe și Åkare și Garcia 
Gomez cu căștile lor de motociclişti și gecile scurte le piele cu 
emblema Hells Angels. Toţi actorii cunoscuți ai dramei, dintre 
care unul zăcea mort la centrul de medicină legală din Solna de 
aproximativ o săptămână, unul se afla în custodia secţiei de 
poliție, doi aveau mandate de reţinere emise în absenţă și al 
cincilea era într-o vizită de stat în Turcia. 

În ultimele 24 de ore, jurnaliștii ziarului dăduseră lovitură 
după lovitură, în timp ce biroul de presă al palatului părea să se 
fi descurcat mai puţin bine. Negaseră că ar fi știut ceva despre 
personajul negativ din articol. De fapt, chiar îl repudiaseră. 
Baronul Hans Ulrik von Comer era, cel mult, o cunoștință 
superficială a regelui și a familiei lui, iar acea relaţie se baza în 
întregime pe faptul că acesta fusese angajat pentru mai multe 
însărcinări minore legate de colecţiile regale de artă. Era o 
misiune măruntă, una care în prezent era deopotrivă anchetată 
și stopată. Asta în ciuda faptului că, judecând după declaraţia 
secretarului de presă, s-ar fi putut crede că acele însărcinări 

constau doar din ștergerea de praf a câtorva dulăpioare și 
potrivirea din mers a franjurilor câtorva covoare. 

Ca reacţie la această negare, ziarul publicase un veritabil 
bombardament de fotografii cu regele și von Comer împreună în 
diverse situaţii sociale. În uniformă și frac, smoching și costume 
întunecate, șepci de cercetaș, geci de vânătoare, pantaloni de 
golf, cizme de călărie și - de nouă ori din zece - cu un pahar în 
mână. Până și fotografii de pe Riviera, în care ambii gentlemani 
erau împodobiți doar de slipuri, cocktailuri cu umbreluțe și 
zâmbete fericite. 

O să fie minunat, se gândi Bäckström cu un oftat de 
multumire, în timp ce se autentifica la calculatorul lui ca să se 
uite la videoul de pe site-ul ziarului care prezenta „arestarea 
violentă a celui mai bun prieten al regelui”, în care acesta „era 
agresat de o polițistă”. 

Cameramanul bine plasat al ziarului reușise să surprindă cea 
mai mare parte a acţiunii. Filmul dintr-un singur cadru, făcut cu 
o cameră de mână, începea cu von Comer, îmbrăcat în halat și 
pijamale roșii de mătase, care încearcă să-i închidă ușa în nas 
Ancorei Carlsson, apoi ea îl prinde de braţ și îl împinge înapoi în 
hol, el o plesnește peste faţă, ea îi retează picioarele și îl aruncă 
pur și simplu pe jos, se așază călare pe spatele lui, îi trage 
braţele la spate și îl încătușează. Imaginea avea și sunet, astfel 
că Bäckström reuși să audă strigătele și ţipetele, insultele și 
înjurăturile, până și clinchetul cătușelor. Pentru siguranţă, filmul 
avea și subtitrare pentru cei tari de auz. 

Fenomenal! oftă Bäckström, dând din cap evlavios și 
recunoscător spre candelabru, pentru orice eventualitate. A fost 
o idee genială să o las pe Annika să se ocupe de arestare, se 
gândi el. Dar cu siguranţă că era cât se poate de corect ca el să 
primească un comision de doar câteva procente din milioanele 
pe care filmul probabil că le adusese deja ziarului. 

e 

După câteva ore de somn fortifiant, Bäckström o sună pe Lisa 
Lamm și se interesă de cum evoluaseră lucrurile în acea după- 
amiază. În ce-l privea pe von Comer, acesta făcuse exact ceea 
ce prezisese Bäckström. lar ea își făcuse datoria de procuror și 
ceruse ca el să fie cercetat în stare de arest, pe motivul 
suspiciunii întemeiate de a fi comis fie o fraudă cu circumstanțe 
agravante, fie o tentativă de fraudă cu circumstanţe agravante. 

Deschisese o anchetă preliminară împotriva lui pentru 
agresarea unui funcţionar public și avea de gând să acţioneze în 
privinţa crimei imediat ce primeau vești de la Laboratorul 
Naţional de Criminalistică. Indiferent ce arătau rezultatele, ea 
înclina să-l reţină peste weekend. Ambiţioasă femeie. Probabil 
încearcă să se dea bine pe lângă mine pentru că a auzit de 
supersalam, se gândi Bäckström. 

Asta însemna că îi mai rămânea de dat un singur telefon legat 
de serviciu, înainte să vină timpul relaxării și planificării 
activităților de seară. Scoase mobilul privat și îl sună pe 
reporterul lui îmblânzit de la cel mai mare din cele două ziare de 
seară, ca să-i spună de ultimele noutăţi. 

— Excelent, Bäckström! spuse reporterul. Deci tu spui că e 
cercetat în stare de arest în temeiul unor probe concludente și 
va fi reținut peste weekend? Cum rămâne cu bănuita lui 
implicare în asasinat? 

— Asta e încă în curs, spuse Bäckström. Mă aştept să primesc 
mâine rezultatele de la Laboratorul Naţional de Criminalistică. 
Firește, te țin la curent imediat ce apare ceva. Apropo, ce aţi 
pregătit pentru mâine? 

Potrivit reporterului, exista o cantitate enormă de material. 
Reacţia cititorilor lor fusese colosală, iar torentul de ponturi care 
se abătuse asupra redacţiei de știri era ca un tsunami, așa că 
acum nu trebuiau decât să dea curs lucrurilor în ordinea 
cuvenită. Problema cu care se confruntau era opusul a ceea ce 
se întâmpla de obicei în media, ţinând cont de tot materialul pe 
care îl aveau la dispoziţie. De obicei încercau să facă din ţânţar 
armăsar, dar acum aveau dintr-odată problema opusă. 

— Ce vrei să spui? îl întrebă Bäckström. 

Ce dracu’ tot bălmăjea dobitocul 

— Nu vrem să facem un ţânțar dintr-un munte foarte mare 
doar ca să poată încăpea în ziar, îi explică reporterul. 

— Bine, spuse Bäckström. S-a mai întâmplat și altceva ce ar 
trebui să știu? 

Nu cine știe ce, potrivit reporterului. Redacţia de știri 
intenţiona să examineze mai în profunzime asasinarea lui 
Eriksson și ampla fraudă de artă care trebuia să fie motivul din 
spatele acesteia. Și, bineînţeles, aveau să investigheze strânsele 
legături dintre cei mai buni prieteni ai regelui și reprezentanții 
proeminenţi ai celor mai rele forme ale crimei organizate. 

Redacţia politică a ziarului mobilizase deja cincizeci de 
parlamentare de la diverse partide care intenționau să-și 
exprime public sprijinul pentru colega lui Bäckström, detectivul 
inspector Annika Carlsson. De asemenea, aveau să publice un 
lung interviu cu ministrul Egalităţii, în care aceasta avea să o 
îngroape în laude pe poliţista Carlsson. În sfârșit, o femeie care 
se săturase de violența masculină împotriva femeilor și avusese 
curajul de a riposta. Din clipa în care văzuse videoul, ministrul 
se înscrisese și ea în Asociaţia Republicană. Abia acum își 
dăduse seama în ce mlaștină de misoginism locuiau regele și 
prietenii lui. 

— Sigur e lesbiană scorpia, se pronunţă Bäckström. 

— Ba bine că nu, oftă reporterul. In clipa asta ne străduim să 
obținem un interviu cu regina despre perspectiva regelui asupra 
femeilor. Se pare că secretarul lor de presă o să ia legătura cu 
noi mâine. Cu puţin noroc, o să reușim să-l strecurăm în ziar în 
weekend. 

Apoi reporterul rezumă: 

— Și, bineînţeles, mai sunt toate lucrurile obișnuite. Declaraţii, 
petiții și campanii, toate chestiile ăstea. Se pare că redacţia de 
sport o să publice un reportaj special în care boxeriţe, 
luptătoare și experte în arte marţiale oferă femeilor sfaturi cum 
să-i bată pe bărbaţi. 

— Bun, înţeleg ce spui, răspunse Bäckström. 

Cum se putea apăra cineva de o femeie precum Annika 
Carlsson? 

— De fapt, mai era ceva, spuse reporterul, părând că tocmai 
își amintise ceva. 

— Bun, te ascult, spuse Bäckström. 

— A sunat o femeie ciudată, care susţine că a văzut în ziar un 
tablou de-al ei. Cel cu preotul gras, cel pe care îl am de la tine. 
Tipul cu mâna băgată în cutia milei. Ea crede că e tabloul ei. 

— Și-a dat numele? 

Trebuie să fie cel pe care spunea că l-a cumpărat GeGurra. 

— Evident, eu am întrebat-o, dar ea a spus că nici nu-i trece 
prin cap să-și dea numele cuiva ca mine. Părea foarte arogantă, 
de parcă asta nu era deja evident. 

— Și tu ce i-ai răspuns? 

— l-am sugerat să te sune pe tine. Dacă avea o problemă atât 
de mare să vorbească cu cineva ca mine, vreau să spun. Dacă 
voia să ofere vreo informaţie. 

— Și ea ce a spus? 

— Că așa crede că o să facă. Dar că nu are timp. Că tocmai se 
căsătorește și o să plece în luna de miere. Dara spus că te sună 
imediat după ce se întoarce. 

— O să mă sune pe mine? 

— Da, ea crede că te cunoaște și, imediat după ce se întoarce 
din luna de miere, te sună. 

Mă cunoaşte? Încă una, se gândi Bäckström. Sunt 
nenumărate. 


108. 


Carlsson trebuise să-și închidă telefonul. Jurnaliștii o sunaseră 
întruna toată ziua, aproape toate femei sau „surori”, cum își 
spuseseră câteva dintre ele, și toate voiau același lucru. Ca ea 
să iasă public și să le povestească despre senzaţia de eliberare 
pe care trebuie să o fi simţit atunci când îl agresase pe cel mai 
bun prieten al regelui și îi pusese cătușele. Abia când ajunse în 
mașina ei, în seara aceea, ca să se întoarcă în micul ei 
apartament din Bergshamra, descoperise că are cinci mesaje 
foarte agitate de la Isabella Noren, care o ruga să o sune înapoi. 

— Scuze că n-am sunat mai devreme, dar am avut telefonul 
închis, spuse Annika. Cum aș putea să te ajut? 

Pare terminată, se gândi ea. Sigur s-a întâmplat ceva. 

— Am fost amenințată, spuse Isabella. După ce m-am întors 
de la muncă, au apărut niște tipi foarte neplăcuţi. Trebuie să mă 
ajuţi. 

— Bine, spuse Annika. Vin acum. Nu închide... începe prin a 
inspira adânc... apoi o să discutăm în timp ce eu conduc... o să 
am nevoie de codul ușii de la intrare... și ajung acolo în zece 
minute... 

e 

Annika Carlsson își ţinu promisiunea. Peste zece minute intră 
în holul unui apartament din Ostermalm și o găsi pe Isabella 
Noren agitată și cu ochii roșii. După încă cinci minute stăteau pe 
canapeaua acesteia din sufragerie. 

— Povestește-mi, spuse Annika Carlsson. 

Se aplecă spre ea, dând prietenos din cap și zâmbindu-i ca o 
soră. 

Isabella plecase de la birou puţin înainte de ora 7 a acelei 
seri. Se dusese pe jos acasă, oprindu-se în drum ca să-și ia niște 
mâncare și un ziar, și ajunsese la apartamentul ei cam la 
jumătate de oră după ce plecase de la muncă. 

Era în hol, cu o pungă în mână și alta tocmai lăsată jos, când 
se auzise soneria și, presupunând că vecina voia să vorbească 
cu ea, deschisese ușa fără să se uite mai întâi cine era. 

— Vecina mea e o bătrână drăguță. Uneori am senzaţia că 
așteaptă ca eu să ajung acasă. 

— Înţeleg. 

Annika dădu din cap, îndemnând-o să continue. 

— Era Afsan Ibrahim, spuse Isabella Norén. Ştii cine e, nu-i 
așa? 

— Da, spuse Annika Carlsson. Mult prea bine. 

— Cel mai constant client al lui Thomas, spuse Isabella cu un 
zâmbet forțat. El și toţi prietenii lui. Doi dintre ei erau cu el. La 
birou le spuneam de obicei Ali și Ali. Pot să le aflu numele, dacă 
vrei să știi. Doi tipi foarte neplăcuţi, cu ochi morţi. Stau așa și se 
uită lung la tine, dacă știi ce vreau să spun. Nu spun absolut 
nimic. Nici dacă îi saluţi. 

— Și ce voia Afsan? 

— Voia să discute cu mine. Nu părea ameninţător, dar nu era 
ca și cum m-ar ruga. Așa că am acceptat. Atâta timp cât nu dura 
prea mult, pentru că peste jumătate de oră urma să mă 
întâlnesc cu prietenul meu să luăm cina. 

— Dar partea asta era inventată? 

— Da, bineînțeles. Prieten și cină. Așa că ne-am așezat aici, ca 
să discutăm, în timp ce dubioșii ăia doi au rămas în hol. Voia să 
discutăm despre Thomas. 

— Voia să discute cu tine despre Thomas? De ce anume cu 
tine? 

— Mi-a spus de ce. A fost primul lucru pe care i-a spus. 
Deoarece eu fusesem prietena lui Thomas, voia să discute cu 
mine. 

— Dar de ce credea asta? 

— Acum câteva luni eram cu Thomas într-un bar. Ne simţeam 
bine, beam vin ascunși într-un colț, apoi s-a apropiat Afsan și ne- 

a salutat. Apoi a discutat o vreme cu Thomas - cinci minute, 
poate - despre un prieten de-al lui care o făcuse de oaie și avea 
nevoie de ajutor, după care a plecat. Nu cred că i-a fost prea 
greu să-și dea seama ce se întâmplă. 

— Și adresa ta? Pe asta de unde a aflat-o? 

— De la mine sigur nu, oricum. Dar probabil că nu e prea greu 
de aflat unde locuiesc eu. 


— Ce voia? 

Afsan Ibrahim voia să discute despre bani. Bani pe care 
Thomas Eriksson i-i datora. Mulţi bani. Bani pe care îi voia 
înapoi. 


— Pentru că eu fusesem prietena lui Thomas, voia să-l ajut cu 
asta. Eu i-am spus adevărul: i-am spus că nu știam nimic despre 
finanțele lui Thomas, câţi bani avea sau unde erau ei. Sau, de 
fapt, dacă avea bani. 

— Cum a primit asta? 

— A spus că, dacă lucrurile stau așa, atunci ar fi bine să aflu. 
Că eu și toţi ceilalți care lucrează la firmă suntem la fel de 
responsabili pentru datoriile lui Thomas ca și el. N-am comentat 
nimic la asta, probabil îţi dai seama de ce. 

— Fără îndoială. 

— În orice caz, ieri a venit la birou și a vorbit cu Peter. El e 
executorul testamentar al lui Thomas, bineînțeles. Cred că au 
discutat o oră bună. Ali și Ali erau cu el. Și încă un bărbat pe 
care nu l-am mai văzut până acum. Părea mult mai plăcut. Chiar 
zâmbea, dar nu a spus cum îl cheamă. Cred că Peter a stat cu ei 
patru cel puţin o oră. 

— Nu știi despre ce au vorbit? 

— Nu, spuse Isabella Norén scuturând din cap. Dar nu are 
cum să fi fost o conversaţie prea plăcută, pentru că nu cred că l- 
am mai văzut vreodată pe Peter atât de zguduit, atunci când cei 
patru au plecat în sfârșit. S-a dus imediat în camera lui și a 
închis ușa. 

— Afsan... a spus câţi bani vrea? 

— L-am întrebat și el a spus că, dacă primește 20 de milioane, 
e dispus să o lase așa. 

— Bine, spuse Annika Carlsson. Dacă nu te deranjează, aș 
vrea să fac un raport oficial despre asta. Pentru ameninţări 
ilegale. 

— Da, e în regulă. Înţelegi, chiar înainte să plece a spus că 
presupune că această conversaţie rămâne între noi doi. Dar nu- 
mi pasă. Nu cred că am mai fost vreodată atât de îngrozită. 

— Asta e atitudinea corectă. Trebuie să-i spui despre asta și 
șefului tău. Să-i explici că, în calitate de angajator, e responsabil 
pentru siguranţa ta. Mă gândesc să schimb și eu două vorbe cu 
el. Nu trebuie să-ţi faci griji în privinţa micului Afsan. O să mă 
asigur că are alte lucruri mai importante pentru care să-și facă 
griji decât să te supere pe tine. 

— Îmi dau seama, spuse Isabella, părând dintr-odată mult mai 
fericită. Cred că am stat jumătate de după-amiază la muncă și 
ne-am uitat la videoul acela de pe net. Nu te-ai gândit niciodată 
să te duci la emisiunea aia de la televizor? Gladiatorii? 

— Nu, spuse Annika scuturând din cap. Niciodată. 

— De ce nu? Ai șterge pe jos cu ei. 

— Tocmai de-asta, spuse Annika Carlsson. Sunt genul de 
persoană care nu se poate preface că se bate. 


109. 


La început au existat trei fraţi Ibrahim. Fratele mai mare al lui 
Afsan, Farshad, era cu cinci ani mai mare ca el, iar fratele lui 
mai mic, Nasir, cu cinci ani mai mic. Acum a mai rămas doar 
Afsan. Fratele lui mai mare a fost omorât de poliţie. Poliţiștii 
sunt oameni răi. Cel care l-a omorât pe fratele lui e cel mai rău 
dintre toţi. Era un inspector-șef pe nume Evert Bäckström. EI îl 
împușcase pe Farshad, îl împușcase rău și, în timp ce Farshad 
era în spital și se lupta să supraviețuiască, alt poliţist îl aruncase 
de la fereastra camerei lui. Și Farshad murise, iar cel din spatele 
a tot ceea ce se întâmplase era inspectorul-șef Bäckström. El 
era cel care plănuise asta. Cel care decisese ce avea să se 
întâmple. 

Hells Angels îl omorâseră pe fratele lui mai mic, Nasir. Erau la 
fel de răi ca și cruciații creștini care încercaseră să-i omoare pe 
toți drept-credincioșii asemenea lui cu o mie de ani în urmă. Cel 
care îl omorâse pe fratele lui mai mic se numea Fredrik Åkare. Îl 
omorâse pe fratele lui mai mic într-un asemenea mod că nici 
rugăciunile lui Afsan nu puteau să-i aducă liniștea. Fredrik 

Åkare, el era cel mai rău dintre toţi cei care contribuiseră la 
omorârea lui Nasir. 

Existau prieteni și existau dușmani, și viaţa unui bărbat 
adevărat se reducea în ultimă instanţă la a fi capabil să faci 
diferenţa între ei. La a-ţi duce viaţa ca prieten al prietenilor tăi și 
dușman al dușmanilor tăi, iar dacă avea să se dovedească faptul 
că Afsan putea să-i distrugă doar pe doi dintre dușmanii lui, 
atunci alegerea era evidentă. Era dispus să-și dea viața lui, dacă 
putea să le-o ia pe a lui Bäckström și Åkare. 

Existau și prieteni. El avea mulţi prieteni, iar pentru câţiva 
dintre ei era dispus să facă orice. Toţi fraţii lui de credinţă, toți 
fraţii drept-credincioși care aleseseră aceeași cale ca și el și 
aleseseră să-și ducă viaţa alături de el. De asemenea, el avea 
de la fratele lui mai mare, Farshad, o moștenire de dus mai 
departe în așa fel încât să-i facă cinste și fratelui său și sieși, și 
până acum reușise să facă asta. Prietenii lui îl respectau și 
dușmanii lui se temeau și de el, și de oamenii lui. Grupul de frați 
fondat de Farshad și acum condus de el: Frăția Ibrahimilor. 

Existau și oameni care nu erau asemenea lui și soldaților lui, 
dar care totuși aleseseră să le facă mari favoruri, tipul de 
favoruri necesar pentru viaţa din Suedia, iar un astfel de om 
care însemnase mult pentru el era consilierul lui juridic, Thomas 
Eriksson, care, ţinând cont de ajutorul efectiv pe care li-l 
dăduse, era la fel de important pentru el ca și frații lui adevărați. 
Nu avea nicio importanţă că fusese răsplătit regește pentru asta 
și că el, ca toţi cei asemenea lui, își ceruse răsplata în bani, și nu 
în faţa lui Dumnezeu. 

Acum el fusese omorât și oricine știa câte ceva își dădea 
seama că Åkare și cruciații lui sunt cei responsabili. Faptul că 
poliţia îi dăduse inspectorului-șef Bäckström misiunea de a-i găsi 
și pedepsi pe ucigași demonstra că fuseseră mână în mână unii 
cu alţii de la bun început. 

Toate la timpul lor. Inclusiv răzbunarea, și acum era timpul. 
Era timpul pentru răzbunare, înainte ca dușmanii lui să-și dea 
seama că el, Afsan Ibrahim, era la fel de slab ca o femeie și că 
nu era demn să ducă mai departe moștenirea lui Farshad. 

110. 


Cu zece zile în urmă, viaţa lui se schimbase. Se dusese la 
poliţie ca să le spună despre un om pe care ei îl căutau, 
deoarece credeau că ucisese un avocat binecunoscut. Acum era 
el însuși pe fugă și se temea pentru viața lui și, dacă n-ar fi fost 
prietenul lui din școală Omar, era foarte posibil să fi fost omorât 
deja. Cel puţin așa descrisese Omar ceea ce se întâmplase. 

Cu aproape o săptămână în urmă, plecase din apartamentul 
lui din Kista, ca și de la slujba lui, și își aruncase până și mobilul. 
Omar aranjase pentru el o nouă locuinţă unde să stea. Un 
apartament din Flemingsberg, în partea de sud a Stockholmului, 
unde era printre prieteni și se putea simţi în siguranță. De 
asemenea, Omar îi dăduse mai mulţi bani decât avusese el 
vreodată - la ce i-ar fi folosit, dat fiind că Omar prefera ca el să 
nu iasă din apartament, nici măcar să se ducă la cumpărături, 
să iasă la o cafenea sau să meargă la o plimbare. 

Bun, deci nu suferea neapărat. Apartamentul în care stătea 
împreună cu Omar era de trei ori mai mare decât al lui. Avea tot 
ce și-ar fi putut dori: televizoare cu plasmă și sute de canale, 
combine muzicale, canapele mari și moi de piele, un jacuzzi și o 
saună cu aburi în cea mai mare din cele două băi. Mai multă 
mâncare și băutură decât putea să bage în el. Omar putea să 
rezolve orice. Nu trebuia decât să spună. Fete, băutură, iarbă, 
până și fete suedeze și chestii mai tari, dacă asta voia. Insă Ara 
nu voia altceva decât să scape de acolo. 

La început se gândise să plece în străinătate până se liniștea 
toată treaba. Să se ducă în Thailanda câteva luni, să se 
odihnească puţin și să se gândească bine la ce urma să facă 
atunci când avea să se întoarcă în cele din urmă la vechea lui 
viaţă și totul avea să revină la normal. Insă chiar și asta 
devenise imposibil acum. Ucigașii nu erau singurii care îl căutau 
- și poliţia îl căuta. Potrivit lui Omar, îl dăduseră în urmărire și în 
clipa în care ar fi încercat să urce într-un zbor internaţional s-ar 
fi trezit în schimb într-o celulă a secţiei de poliţie din Solna. Așa 
că trebuia să aștepte până când Omar îi rezolva un pașaport 
nou. Un pașaport bun, suedez. Omar mai avea nevoie de câteva 
zile ca să aranjeze totul, astfel ca Ara să poată ieși din Suedia în 
siguranţă. Pentru un pașaport bun suedez era nevoie de timp, îi 

explică el. Dar, sigur, dacă voia să călătorească ca cioroi, Omar 
îl putea duce la aeroport în mai puţin de o oră. 

Ara dădea doar din cap. Ce spunea Omar era foarte raţional. 
Și asta îl lăsa pe el cu tot ceea ce primise în locul vieţii lui 
anterioare. Un apartament mare și scump în locul unei case cu 
un pat în care să doarmă, o viaţă de trândăvie între patru pereţi 
în locul unei slujbe la care să trebuiască să meargă. Un mobil 
nou care trebuia să fi costat mii de coroane, pe care putea să 
facă tot ce obișnuia să facă înainte pe calculator. Atâta timp cât 
nu suna pe nimeni cunoscut cu care să vrea să vorbească. Mai 
mulți bani decât avusese vreodată. Decât putea folosi. Decât ar 
fi avut nevoie să folosească, dat fiind că Omar plătea el întruna. 

Se gândise foarte mult la vechiul lui prieten Omar. La cât de 
mult îl ajutase și, nu în ultimul rând, la faptul că părea să știe 
mai multe despre ce se întâmplase cu el și cu viaţa lui decât știa 
el însuși. În cele din urmă îl întrebase. De unde știa Omar, de 
exemplu, că el luase legătura cu poliţia ca să le spună ce văzuse 
în noaptea aceea, când fusese cât pe ce să calce un criminal cu 
taxiul lui? 

Potrivit lui Omar, Kemal îi spusese, iar Ara nici n-ar fi trebuit 
să-și bată capul să întrebe, dat fiind că Kemal spusese oricui 
voia să-l asculte. Vechiul lor prieten Kemal, care conducea și el 
un taxi și care fotografiase cu mobilul jefuirea unei camionete 
blindate și vânduse fotografiile unui ziar de seară, primind o 
grămadă de bani pentru deranjul lui. Mai mulţi, cu fiecare dată 
când spunea povestea, zise Omar zâmbind. Kemal spunea că 
Ara îl sunase să-i ceară sfatul referitor la cum să vândă 
informaţii, așa cum făcuse el. 

Omar avea răspunsuri bune la toate întrebările lui. Răspunsuri 
mai bune decât avea Ara însuși, chiar dacă toate acestea ar fi 
trebuit să se învârtă în jurul lui. Era exact ca atunci când 
mergeau la școală împreună, în Smâland: Omar era cel care știa 
chestii, Omar era cel care făcea în așa fel ca unele lucruri să se 
întâmple. Omar, care nici măcar nu se enerva așa cum se 
enervau oamenii normali. În cele din urmă, Ara îl întrebase 
despre lucrul care îi stârnea cel mai mult curiozitatea. Cum se 
făcea că poliţia are fotografii cu el? Cum se făcea că Omar se 
afla în aceeași bază de date a poliţiei cu personajul periculos pe 
care el îl zărise doar din întâmplare? 

Omar avea un răspuns și pentru asta. Un răspuns bun. Nu era 
vina lui că se afla în acea bază de date, ci a tatălui său, și, 
deoarece oricine mersese la aceeași școală cu ei vorbise despre 
tatăl lui Omar mai mult decât despre taţii tuturor celorlalți 
laolaltă, Ara crezuse și asta. Chiar dacă niciunul dintre ei nu se 
întâlnise vreodată cu tatăl lui Omar. Doar citiseră despre el în 
ziare și îl văzuseră la televizor, de obicei la Lumea crimei, 
emisiunea care le plăcea atât de mult tuturor durilor din 
Smâland. Tatăl lui Omar, Abdul ben Kader, omul care - potrivit 
zvonurilor - era în spatele tuturor infracţiunilor importante din 
tară la momentul la care Omar și Ara mergeau la școală 
împreună. 

— Îţi dai seama ce au crezut poliţaii când și-au dat seama că 
eu, Omar ben Kader, sunt fiul lui Abdul ben Kader. Un tip normal 
care învaţă la Institutul de Tehnologie și care susţine că o să se 
facă inginer chimist. Câţi polițai crezi că ar fi pus botul la asta? 
Nu ti-ar veni să crezi dacă ţi-aș spune ce mi-au oferit ca să-l torn 
pe propriul meu tată. 

— Și cum te-ai scos? îl întrebă Ara. 

Eu am primit doar două bancnote de cinci sute în schimbul 
întregii mele vieți, se gândi el. 

— Am încercat să le explic cum stau lucrurile, spuse Omar 
dând din umeri. Că taică-meu are atâţia copii că nici nu-i știe pe 
toți. Și mai multe soţii decât Profetul. Că probabil polițiștii au 
vorbit cu taică-meu de mai multe ori ca mine. Și că, dacă nu mă 
credeau, puteau să vorbească cu maică-mea. Bineînţeles, nu 
puteau să vorbească cu taică-meu. El s-a întors în Maroc acum 
15 ani. E un om important acolo, un om foarte bogat și puternic 
și, dacă polițiștii suedezi s-ar duce acolo și ar încerca să 
vorbească cu el, șeriful de acolo i-ar băga la închisoare în clipa 
în care ar pune piciorul pe pământ marocan. 

— Deci nu te-au prins niciodată cu nimic? îl întrebă Ara. 

— Niciodată, spuse Omar ridicând ambele palme. Nici măcar 
o amendă pentru depășirea vitezei legale. Dacă nu mă crezi, 
poţi să te uiţi în cazierul meu. E complet gol. Omar ben Kader e 
un inginer chimist suedez fără nicio condamnare. Născut și 
crescut în Gnosjö, în Småland, absolvent al Institutului de 
Tehnologie din Stockholm. Nu m-am băgat niciodată în niciuna 
dintre afacerile dubioase de care tot zic ei. În acele câteva ocazii 

în care m-am ocupat totuși de unele afaceri, ele nu aveau nimic 
dubios atâta timp cât am fost eu implicat. 

— Atunci ești ca mine, spuse Ara. 

Angajatorul lui ceruse să-i vadă cazierul, atunci când 
solicitase postul de taximetrist. Nicio condamnare, se gândi Ara. 
Din simplul motiv că nu comisese nicio infracţiune, în afara 
depășirii vitezei din când în când. 

— Asta e situația, declară Omar dând din umeri. Faptul că 
poliţaii refuză să-i asculte pe cei ca noi e problema noastră, dar 
probabil că asta e ultima lor grijă. 

— Dar toate contactele tale, toți banii ăștia... Nu trebuie decât 
să pocnești din degete și apar o grămadă de tipi care rezolvă 
lucruri pentru tine. Asta nu reușesc eu să pricep. 

— Asta e din cauză că sunt fiul lui Abdul ben Kader, spuse 
Omar. Nu din cauza a ceea ce fac, ci din cauza a ceea ce sunt. 
Habar n-ai câţi oameni mi-ar da mâna lor dreaptă dacă aș putea 
să le aranjez o întâlnire cu tatăl meu. 

— Înţeleg, spuse Ara dând din cap. 

Nu e vorba de cine ești, ci de cine cred ei că ești, se gândi el. 

e 

A doua zi dimineaţă se trezi și îl descoperi pe Omar în camera 
lui, cu mâna pe umărul lui și scuturându-l încet, ca să nu-l 
sperie. Îl privea cu același zâmbet prietenos, ca să-i transmită 
că nu exista niciun motiv de îngrijorare. 

— Lucrurile încep să se pună în mișcare, îi spuse Omar dând 
din cap. Dacă totul merge conform planului, vei putea pleca 
mâine la prima oră. 

— Mâine la prima oră? 

În sfârșit, se gândi Ara. 

— Dacă totul merge conform planului, repetă Omar. Dar mai 
întâi trebuie să schimbăm locaţia. Am o casă lângă Nyköping 
care e la doar zece kilometri de Aeroportul Skavsta. Trebuie să 
folosim Skavsta. E mult mai bine decât Arlanda. Mai mulţi frați și 
surori care se ocupă de graniţele Suediei, dacă mă înţelegi. 

Omar zâmbi cum obișnuia el să zâmbească: larg și prietenos. 

— Înţeleg, spuse Ara. 

— Primul avion spre Londra pleacă mâine la ora 6 dimineaţa. 
E Ryanair, dar va trebui să suporţi asta, pentru că apoi va fi mai 
bine. În regulă? 

— În regulă, spuse Ara. 

— Ai rezervare la un zbor direct din Londra spre Bangkok, 
care pleacă mâine după prânz. Thai Air, clasa întâi. Așa că 
suferinţele tale vor lua sfârșit în curând, prietene. 

Omar zâmbi din nou. 


111. 


Seara aceea se prelungise pentru detectivul inspector Annika 
Carlsson. Imediat după ce plecă de la Isabella Norén, se duse cu 
mașina înapoi la secţie, ca să se pregătească pentru a doua zi. 
Mai întâi o sună pe Lisa Lamm și îi povesti despre 
comportamentul amenințător al lui Afsan Ibrahim la adresa 
Isabellei și despre vizita lui și a partenerilor lui la avocatul 
Danielsson din ziua anterioară. Conversaţia dură 15 minute și, în 
mod îmbucurător, cele două fură de aceeași părere încă de la 
început. 

Să-i chestioneze din nou pe Noren și Danielsson a doua zi 
dimineaţă, preferabil înainte de ședința zilnică a echipei de 
investigaţie. Apoi să înregistreze reclamaţia lui Norén și să 
încerce să-l convingă pe șeful ei, Danielsson, să facă la fel. Apoi 
să-i ridice pe Afsan și pe partenerii lui cât mai rapid posibil. Să-i 
identifice pe ultimii cu ajutorul altor fotografii, să le spună că 
erau suspectați, să-i chinuie la interogatoriu și - la modul ideal - 
să-i închidă. 

În timp ce Annika Carlsson descărca fotografii cu Afsan 
Ibrahim și treizeci de membri cunoscuţi ai „asociaţiei voluntare 
pentru musulmanii din Suedia”, așa cum descrisese el cândva 
Frăția Ibrahimilor, într-un interviu mult comentat dintr-o revistă, 
Lisa Lamm îl sună pe Peter Danielsson pe mobil. 

Acest mic vierme s-a zvârcolit destul până acum, se gândi ea 
și poate că mesajul ei fu perceput, deoarece după doar zece 
minute avocatul acceptă să vină la secţia de poliţie din Solna a 
doua zi dimineaţa la ora 8, ca să fie la interogatoriu referitor la 
gravele amenințări pe care Afsan Ibrahim le îndreptase 
împotriva uneia dintre colegele lui, Isabella Noren. 

o... 

Interviurile cu Norén și Danielsson începură miercuri la ora 8 
dimineaţa, iar interviul Annikăi Carlsson cu Isabella Noren merse 
de minune. Mai întâi, aceasta îi identifică pe cei patru bărbaţi 

care vizitaseră luni biroul de avocatură: Afsan Ibrahim, Ali 
Ibrahim, Ali Issa și Omar ben Kader. Trei dintre ei apăruseră a 
doua zi la apartamentul ei: Afsan Ibrahim, Ali Ibrahim și Ali Issa. 
Dar nu și Omar ben Kader, era sigură de asta. 

— De fapt, aproape că mi-a lipsit, spuse Isabella scuturând 
din cap. El era cel care părea normal când au venit la birou. 
Părea chiar drăguţ. 

— Da, pentru asta e renumit, spuse Annika Carlsson. Se pune 
că Omar e întotdeauna politicos și curtenitor. 

— Dar ce a făcut? întrebă Isabella. Cum s-a amestecat cu 
ceilalţi? 

— Bun, spuse Annika. Dacă promiţi că nu mai spui la nimeni, 
și pentru că lucrăm în aceeași branșă, Omar nu a fost 
condamnat pentru nimic. Mulţi dintre colegii mei care lucrează 
exclusiv cu oameni de tipul ăsta cred că el e mâna dreaptă a lui 
Afsan. Dar se pare că există și niște îndoieli în privinţa asta. 

— Ce vrei să spui? 

— Potrivit mai multor colegi de-ai mei, Omar e cel aflat la 
conducere, chiar dacă șeful lui, Afsan, încă nu a priceput asta. 

Întregul interviu cu Isabella Norén se termină în mai puţin de 
o oră. Mai întâi fotografiile și identificarea, apoi reclamaţia 
oficială împotriva lui Afsan, Ali Ibrahim și Ali Issa și, în sfârșit, 
obișnuita discuţie prietenoasă de final cu care se încheie 
majoritatea interviurilor care au mers bine. Înainte de 
despărţire, Isabella îi ceru Annikăi părerea asupra unei 
chestiuni. 

— Mă gândesc să-mi dau demisia, spuse Isabella. 

— Mi se pare o decizie foarte înțeleaptă. 

e 

Interogatoriul cu avocatul Danielsson nu mersese atât de lin 
precum cel pe care interlocutorii lui, detectivii inspectori Bladh 
și Alm, îl făcuseră cu el în biroul lui cu două zile în urmă și pe 
care acum voiau să-l completeze în prezenţa procurorului-șef 
Lisa Lamm, din cauza unor evenimente recente importante 
pentru anchetă. 

— Înţeleg că procurorul-șef te-a informat deja despre 
amenințările adresate uneia dintre angajatele dumitale, Isabella 
Norén, spuse Bladh. 

— Da, e cumplit, fu de acord avocatul. Am sunat-o imediat ce 
am auzit despre asta și pot să vă asigur că noi, cei de la firmă, 

am luat deja toate măsurile de securitate aflate la dispoziţia 
noastră. 

— Bine, spuse Bladh, așezând trei fotografii în fața lui 
Danielsson. 

— Ea i-a identificat pe aceștia trei, spuse Bladh. Afsan 
Ibrahim, Ali Issa și o rudă a lui Afsan, Ali Ibrahim. Nu a fost 
câtuși de puţin ezitantă, pentru că i-a văzut de mai multe ori la 
sediul vostru. 

— Da, firește, imediat ce voi putea, voi avea discuţii cu ceilalţi 
parteneri să vedem dacă va fi posibil să-i mai reprezentăm în 
viitor, ţinând cont că... 

— Nu asta e ceea ce mă interesează cel mai mult, îl 
întrerupse Bladh. Ne întrebam ce fel de ameninţări v-au adresat, 
cu o zi înainte să o viziteze acasă pe Noren. 

— Asupra acestui aspect nu am de făcut niciun comentariu, 
sunt convins că înțelegeţi, spuse Danielsson scuturând din cap. 
Acea conversaţie e acoperită de jurământul meu de 
confidențţialitate ca avocat... 

— Inţeleg ce spui, insistă Bladh. Nu are cum să fi fost o 
conversaţie prea plăcută, din câte am auzit noi. lar dumneata ai 
fost vizitat de o persoană în plus. Patru în total - o adevărată 
delegație. Numele lui este Omar ben Kader, dacă te întrebai 
cumva. 

Bladh așeză în faţa lui Danielsson a patra fotografie. 

— Nu comentez, spuse Daniels. Oricum, el nu s-a prezentat. 

— Satisface-ne curiozitatea, spuse Bladh. Dat fiind că se pare 
că suntem de acord că au stat în biroul dumitale și au discutat 
cu dumneata în jur de o oră, mai mult sau mai puţin, din ce ni s- 
a spus nouă. 

— Cum am spus, nu am de făcut niciun comentariu, din 
simplul motiv că asta ar intra în conflict cu regulile care 
guvernează rolul meu de avocat. 

— Mă bucur că ai spus asta, interveni Lisa Lamm. Pentru că 
eu nu împărtășesc această interpretare... 

— Cum am spus... 

— Nu mă întrerupe, spuse Lisa Lamm. Avem motive 
întemeiate să credem că fostul dumitale coleg a primit 
aproximativ 20 de milioane de coroane ca plăţi informale de la 
Afsan Ibrahim, pentru diverse forme de consiliere legală sau de 

altă natură. Bani pe care un avocat nu ar trebui în mod normal 
să-i aibă. 

— Cum am spus... eu nu pot să... 

— Gândește-te foarte bine, Danielsson, îl avertiză Lisa Lamm. 

— Nu am niciun comentariu de făcut, insistă Danielsson, 
scuturând din cap ca să-și sublinieze spusele. 

— Atunci nu-mi dai de ales, Danielsson, spuse Lisa Lamm 
dând din umeri a regret. Înţeleg că în dimineaţa asta trebuie să 
apari la tribunalul din Attunda. 

— Exact, spuse Danielsson surprins, aruncând o privire spre 
ceas. Am cel mult treizeci de minute până să... 

— Nu-ţi face griji, spuse Lisa Lamm. O să-i sun să vorbesc cu 
ei. 

— Nu înţeleg, spuse Danielsson, cu o expresie care părea 
sinceră. 

— Am decis să te cercetez în stare de arest. Și, ţinând cont de 
circumstanţe, o să... 

— Stai puţin, stai puţin, spuse Danielsson, ridicând mâinile cu 
un gest aproape implorator. Nu putem discuta despre asta ca 
niște adulţi? 

— Atunci să mai încercăm o dată, spuse Lisa Lamm, lăsându- 
se pe spătarul scaunului cu braţele încrucișate la piept și dând 
din cap a avertizare. O ultimă dată. 

e 

Oare de ce a fost atât de greu să-i smulgem asta? se gândi 
Lisa Lamm o oră mai târziu, după ce detectivul inspector Bladh 
pusese capăt interogatoriului cu avocatul Peter Danielsson. 

e 

— Vrei să-ți chem un taxi? îl întrebă detectiv-inspectorul Alm 
pe Danielsson, în timp ce acesta ieșea din cameră palid și 
transpirat. 

— Nu e nicio problemă, spuse Danielsson. O să iau eu unul. 

— Bine, spuse Alm. Se pare că mi s-a terminat bateria. 

o... 

— O vorbă la ureche, Danielsson, spuse Bladh în timp ce 
parcurgea coridorul cu el spre ieșire. Din consideraţie pentru 
dumneata și familia dumitale, dacă te întrebai cumva. 

— Da? Ce voiai să-mi spui? 

— Afsan Ibrahim e capabil de absolut orice, spuse Bladh 
privindu-l solemn. Crede-mă. Absolut orice. 

— Mulţumesc, spuse Danielsson. Înţeleg ce îmi spui. Și te 
cred. 
— Bine, spuse Bladh. Ai grijă. 


112. 


Șeful unităţii de infracţiuni a Poliţiei din Solna, comisarul 
Toivonen, era un om care își trăia viaţa profesională prin 
intermediul cazurilor și, ca să își ușureze munca de zi cu zi, își 
luase obiceiul de a face o listă a lor pe tabela de pe peretele din 
spatele biroului său. In ultimele patru zile, lucrurile fuseseră 
simplificate de faptul că lista de obicei lungă consta acum dintr- 
un singur caz. 

„Găseşte Å, GG și șoferul”. Era codul lui simplu, pentru că nu 
putea fi sigur că biroul lui nu avea să fie vizitat de indivizi 
băgăreţi care nu aveau nimic de-a face cu cazul. În limbaj 
normal, sarcina lui curentă era de a-i găsi pe Åkare și Garcia 
Gomez, de a-i aresta și de a face în așa fel încât ei să ajungă în 
spatele gratiilor secției de poliţie din Solna, înainte de a-l găsi pe 
martorul pe care Bäckström și echipa lui voiau să pună mâna. 

Un caz, în comparaţie cu cele cinci-șase obișnuite, cu sute de 
agenți pe teren, care, era de sperat, trudeau din greu pentru ca 
Toivonen să poată în curând să-și șteargă tabela și să revină la 
normal. Patru zile fără nicio informaţie nouă, deși Fredrik Akare 
avea doi metri înălţime și era alcătuit din 150 de kilograme de 
mușchi și oase, de asemenea având o coadă blond-închis care îi 
atârna până la jumătatea spatelui. Pe scara de evaluare 
obișnuită a poliţiei, ar fi trebuit să fie una dintre cele mai puţin 
dificile sarcini. 

Așa fusese timp de patru zile, până când vechiul lui prieten, 
comisarul Honkamäki, îl sunase pentru o discuţie confidențială, 
ca între fraţi finlandezi. Honkamäki fusese șeful unităţii de 
reacţie rapidă din Stockholm, dar în ultimii câţiva ani fusese pus 
la conducerea Departamentului de Informaţii și Supraveghere 
de la Infracţiuni Naţionale. Genul de chestie despre care nu 
vorbești niciodată cu nimeni. Poate doar cu un frate finlandez 
care se întâmplă să fie și ofițer de poliţie suedez. 

— Cum mai merge treaba? întrebă Honkamäki. Înţeleg că îl 
căutaţi pe Åkare și pe lacheul lui, Garcia Gomez, și pe un 

taximetrist nemernic care nu vrea să-și facă datoria civică. 
Spune-mi dacă greșesc cumva. 

— Te ascult, spuse Toivonen. 

În sfârșit, se gândi el, deoarece Honkamăki era un om care își 
lua datoria la fel de în serios ca și el și care n-ar fi irosit 
niciodată timpul cu trăncăneala compătimitoare. 

— Ca să fie clar, am doar o întrebare simplă, spuse 
Honkamäki. Cât de sigur ești că Eriksson a fost achitat la 10 fără 
un sfert seara? 

— Absolut sigur, spuse Toivonen. Am discutat cu Niemi, dacă 
asta te întrebai, așa că nu e doar ceva ce a încercat Bäckström 
să-mi bage pe gât. 

— Lovit în cap cu un obiect contondent? Asta a fost cauza 
morții? 

— Da, spuse Toivonen. 

— În cazul acesta, poţi să uiţi de Åkare ca făptaș, spuse 
Honkamäki. Poţi să renunțţi la el complet. Are un alibi la fel de 
bun ca al lui Garcia Gomez. Chiar mai bun, dacă mă întrebi pe 
mine. 

— Ce interval acoperă alibiul? 

— Toată seara de duminică, 2 iunie, de la ora 8 încolo - cel 
puţin până la miezul nopţii, miezul nopţii dintre 2 și 3 iunie, 
clarifică Honkamäki. 

— În cazul acesta, cred că ar fi o idee bună să ne întâlnim. 

— Să ne vedem la locul obișnuit peste jumătate de oră, 
sugeră Honkamäki. 

— La locul obișnuit, fu de acord Toivonen. 

e 

Ceea ce se și întâmplă. Pentru fraţi, „locul obișnuit” era o 
crâșmă englezească aflată la doar câteva cvartale distanță de 
sediul central al poliţiei din Kungsholmen. După ce se termina 
aglomeraţia de la prânz, crâșma oferea izolarea necesară unei 
conversații confidenţiale. La acea oră a zilei, erau doar câţiva 
clienţi fideli care se ciorovăiau la bar cu umilul barman. Dacă te 
așezai în separeul din celălalt capăt al încăperii, erai la cel puţin 
zece metri distanţă de cea mai apropiată ureche neautorizată. 
Iluminat discret, lambriuri de stejar negru, podeaua acoperită 
complet cu mochetă - ce puteai să ceri mai mult pentru o 
conversaţie de acest tip? Poate câteva pahare mari de bere, dat 
fiind că era trecut de 2 după-amiaza și vara sosise în sfârșit. 

— Noroc! spuse Toivonen ridicând paharul. 

— Și ţie la fel, frate! spuse Honkamäki ridicându-l pe al lui. 

— Povestește-mi, spuse Toivonen. 

Din păcate, potrivit lui Honkamäki, nu erau prea multe de 
povestit. Asta ţinând cont de organizaţia pe care o conducea în 
prezent, dar, deoarece Toivonen era cine era, mesajul implicit - 
lucrurile pe care Honkamäki nu le spunea - trebuia totuși să fie 
suficient de clar. Fredrik Åkare avea alibi de la ora 8 a serii de 
duminică, 2 iunie, până la miezul nopţii, patru ore mai târziu. Un 
alibi sculptat în piatră și, de data asta, el era cel care ţinea și 
ciocanul, și dalta. 

În ce-i privea pe Åkare și Garcia Gomez, putea să-i pună în 
spatele gratiilor în mai puţin de o oră, dacă era nevoie de asta. 
Problema era că el și toți ceilalţi din departamentul pe care îl 
conducea el ar fi preferat ca ei să rămână în libertate. Cel puţin 
deocamdată. Åkare și prietenii lui puneau la cale ceva 
important, iar Honkamäki și colegii lui înclinau să-i lase să 
continue, până obțineau suficiente probe care să aducă, în 
sfârșit, condamnări sigure pentru ei. 

— De data asta chiar suntem cu ochii pe ei, spuse Honkamăki. 
Nu are nimic de-a face cu asasinarea acelui avocat pe care o 
anchetează Bäckström, absolut nimic, dar de data asta ne 
putem aștepta la peste zece ani pentru ăștia toţi, pentru Åkare, 
Garcia Gomez și alții câțiva. 

— Bine, spuse Toivonen. Înţeleg ce spui, și în cazul ăsta poate 
că știi și altceva. 

— Spune-mi, spuse Honkamäki. 

Toivonen îi povesti apoi despre informaţia pe care Stigson i-o 
dăduse cu trei zile în urmă, referitor la faptul că Åkare părea să 
aibă o femeie nouă, ceea ce cu siguranţă nu apăruse în niciuna 
dintre bazele de date la care avea acces Toivonen și probabil nu 
exista nici în celelalte. 

— Se zice că e daneză, spuse Toivonen. Se presupune că 
avea recomandări foarte bune de la fraţii danezi ai lui Akare. 
Ofițerul meu a fost informat de un fost coleg care îi știe practic 
pe toţi cei care contează din Solna, indiferent din ce tabără ar fi. 

— Roly Stålhammar, zâmbi Honkamäki. Ce mai face zilele 
ăstea? De obicei mă întâlnesc cu el la cursele din Solvalla, cam 
în fiecare săptămână, dar e ceva timp de când l-am văzut ultima 
oară. 

— Din câte știu eu mai merge și acum, spuse Toivonen dând 
din umeri. Dacă ultima cucerire a lui Fredrik s-ar dovedi că e 
una de-a noastră, poate ar fi timpul s-o luăm de acolo. 

— Oamenii vorbesc, spuse Honkamäki. Ințeleg unde baţi. 

— Oamenii vorbesc, îl aprobă Toivonen. 

— Te pot ajuta cu ceva? 

Cu încă un lucru, spuse Toivonen. Să-l ajute să elucideze 
semnele de întrebare din jurul faptului că Garcia Gomez apăruse 
cu certitudine la locul faptei cam la patru ore după ce Eriksson 
fusese omorât. În timpul acelei vizite, tăiase gâtul câinelui lui 
Eriksson și se folosise de acea ocazie pentru a zdrobi craniul 
stăpânului, înainte de plecare. Și fusese cât pe ce să fie călcat 
de un taxi, în clipa în care ieșise în stradă. 

— Garcia Gomez e nebun, evident, dar nu aveam habar că e 
atât de nebun. Ce dracu' căuta acolo? Nu am găsit nicio urmă a 
vreunei cozi ordonate la ușa lui Eriksson, dacă pot să mă exprim 
așa. 

— Mă tem că nu pot să te ajut cu asta, spuse Honkamäki 
scuturând din cap a regret. Sunt la fel de curios ca tine, așa că 
va trebui să ghicesc. Aș zice că Garcia Gomez voia să-i zică vreo 
două lui Eriksson și habar n-avea că cineva îi închisese deja gura 
definitiv acestuia, cu câteva ore înainte să apară el. 

— Și eu m-am gândit la același lucru, spuse Toivonen. Dar, 
ținând cont că probabilitatea pentru așa ceva e aproape de 
zero, am renunţat la asta. Dar apreciez faptul că încerci să mă 
ajuţi. _ 

— Pentru puţin, spuse Honkamäki, luând o gură de bere. Insă 
aș putea să te ajut cu ceva, cu numărul de înmatriculare al 
acelui Mercedes argintiu pe care îl căutați. 

— Când ai putea să faci asta? 

În sfârșit, se gândi Toivonen dând din cap. 

— Cât de curând, spuse Honkamäki. Incă mă lupt cu problema 
asta, dacă pot să spun așa. 


113. 


Ce mi se întâmplă zilele astea nu are legătură de fapt cu 
mine, ci cu Omar, se gândi Ara. În ultima săptămână, toată viaţa 
lui fusese în mâinile lui Omar și, de fiecare dată când se 

întâmplase ceva ușor neobișnuit, începuse în același mod. Unul 
dintre multele telefoane mobile ale lui Omar suna. Omar părea 
să aibă câte un telefon în fiecare buzunar, toate cu sonerii 
diferite, și răspundea la ele cu obișnuitul lui mormăit scurt. Apoi 
trecea la arabă, din care Ara abia dacă înțelegea câte un 
cuvânt, și de obicei după cel mult un minut convorbirea lua 
sfârșit. Apoi începeau să se întâmple unele lucruri. Ca acum. 

— Bun, hai să mergem, spuse Omar zâmbind. Se pare că totul 
s-a rezolvat. 

e 

Doi dintre numeroșii aghiotanţi ai lui Omar așteptau afară 
când ei ieșiră în stradă. Ara nu-i mai văzuse pe aceștia doi până 
atunci și, judecând după atitudinea lor, era prima și ultima oară 
când avea să se întâlnească cu ei. Nu că ar fi fost cumva 
neplăcuţi, dar ceva din ochii lor îi spunea că nu veniseră să 
socializeze și să facă conversaţie. 

— Ei sunt Ali și Ali, spuse Omar zâmbind larg. Ali și Ali - 
trebuie să recunoști că e destul de practic. O să ne ducă cu 
mașina până la ultima noastră oprire, înainte să vină momentul 
plecării tale. La ei e și pașaportul tău. 

Merseră cu două mașini. Ali Unu plecă primul, singur într-o 
mașină, iar la vreun kilometru în spatele lui era Ali Doi, cu Omar 
și Ara pe bancheta din spate. 

— Parcă aţi fi fraţi siamezi, spuse Omar pe un ton încântat, în 
timp ce îi întindea lui Ara noul lui pașaport. Trebuie să recunoști 
că e bun. Nu trebuie decât să-ți înveți numele și niște informații 
personale. O să ne ocupăm de ele mai târziu. 

Este, cu siguranță, suficient de bun pentru ca suedezul 
obișnuit de la controlul pașapoartelor să nu observe nicio 
diferență, se gândi Ara dând din cap. 

— Samir, spuse el dând iar din cap. 

Un cetățean suedez ca și el și, judecând după numele de 
familie, din Iran, ca și el. Trebuia să meargă. 

— N-ai de ce să-ţi faci griji, prietene, îl asigură Omar. Nu l-am 
luat pur și simplu de pe stradă. E un frate de încredere, care 
vrea doar să ne ajute, asta e tot. 

— Bilete, hotel, toate lucrurile ăstea? 

— Totul e rezolvat, spuse Omar zâmbind. Nu trebuie să-ți faci 
nicio grijă, omule. 

O oră mai târziu, ajunseră în casa în care Ara avea să 
petreacă ultima lui noapte în Suedia, până când lucrurile se 
linișteau iar. O casă roșie, de lemn, cu ferestre albe, verandă 
închisă cu geam și un ponton propriu pe un lac mic aflat la doar 
cincizeci de metri de aleea cu pietriș pe care stăteau ei. 

— Nu e rău, hm? spuse Omar. Casa de vis a oricărui suedez 
obișnuit. 

— Cum ai găsit-o? îl întrebă Ara. 

— Un alt frate, spuse Omar, ridicând brațele dezarmant. Un 
frate de încredere. 

Visul suedez al unei case de vacanță la țară, se gândi Ara. La 
doar jumătate de oră de aeroportul Skavsta, dar la cel puţin un 
kilometru de cel mai apropiat cartier. Nimeni nu-l putea acuza 
pe Omar că nu e atent la detalii. Nu era genul de locuinţă în 
care poliția s-ar fi gândit să caute pe cineva ca el. 

e 

Ali și Ali cărară gențile înăuntru. Apoi îi făcură semn din cap 
lui Omar, se întoarseră la una din mașini și plecară, lăsând 
cealaltă mașină pentru ca Omar să-l poată duce pe Ara la 
aeroport a doua zi dimineaţă. 

— In sfârșit, singuri, spuse Omar cu un zâmbet larg. Ce vrei să 
facem? jucăm cărţi, ne uităm la televizor, mâncăm ceva? 

— Hotărăște tu, spuse Ara dând din umeri. 

— Ce zici de puţin pescuit? spuse Omar, arătând din cap spre 
ponton. Tie îţi plăcea să pescuiești. Mai știi, când eram încă la 
școală? Stăteam pe ponton cu undiţele noastre mici și discutam 
despre viaţă. 

— Sună bine, acceptă Ara. 

Ca pe vremea când eu și Omar mergem la școală împreună, 
se gândi el. 

e 

Ca pe vremea când mergem la școală împreună, se gândi Ara 
câteva ore mai târziu, în timp ce pregăteau masa în bucătărie. 
Omar prinsese șase bibani, în timp ce el prinsese doar o 
babușcă. Ca pe vremea când mergeau la școală împreună, cu 
20 de ani în urmă. Singura diferenţă era că acum nu trebuiseră 
să chiulească de la școală ca să poată pescui și discuta despre 
viaţă o vreme. 

Apoi telefonul lui Omar sună. Mai întâi obișnuitul mormăit, 
apoi zâmbetul amplu. Semnul de scuze din cap către Ara, pentru 
că vorbea în arabă, pe care Ara bineînţeles că n-o înțelegea. 

— Totul e în regulă, lucrurile se mișcă - iedul e legat de 
copac, spuse Omar, zâmbind încă și mai larg. 

Dădu din cap și îi făcu cu ochiul lui Ara, care bineînţeles că nu 
înțelegea niciun cuvânt din ce spunea Omar. 

e 

ledul e legat de copac, se gândi Afsan Ibrahim în timp ce băga 
mobilul înapoi în buzunar. Nu asta îi povestise fratele lui mai 
mare, Farshad, că obișnuia să spună tatăl lui Omar, marele 
Abdul ben Kader, atunci când îi descria expedițiile lui de 
vânătoare din munţii de lângă Mediterana, din tinereţe? Că lega 
un ied de un copac ca să atragă lupii care altfel ar fi sfâșiat oile 
și caprele familiilor. 

Așchia nu sare departe de trunchi, se gândi Afsan, dând încet 
din cap. 


114. 


— Unde e toată lumea? întrebă Bäckström. 

Făcu un semn apăsat din cap spre rămășițele nefericite a 
ceea ce, cu doar câteva zile înainte, fusese un detașament 
complet pentru anchetarea unei crime. 

— Bladh, Alm și Lisa Lamm îl intervievează pe avocatul 
nostru, Danielsson, spuse Annika Carlsson. Rosita e bolnavă și 
restul sunt plecaţi în căutarea lui Akare și Garcia Gomez. Și a 
taximetristului nostru, bineînţeles. 

— Rosita e bolnavă, spuse Bäckström. Nimic grav, sper? 

— Nu știu, spuse Annika Carlsson scuturând din cap. E 
bolnavă până la noi dispoziţii. 

Dacă nu cumva blonda aia sfrijită a trimis-o deja cu avionul în 
Guantanamo Bay, se gândi Annika. Cu echipaj american, 
drogată, împachetată și pregătită, în salopetă roșie, cu mâinile 
și picioarele legate. 

— Păi putem doar spera că nu e nimic grav, spuse Bäckström 
zâmbind infatuat și scuturând preocupat din cap. 

— Exact, îl aprobă Annika Carlsson. 

Poate ar fi bine să ai grijă, nemernic mic și gras ce ești, se 
gândi ea. 

— Bine, spuse Bäckström, dând din cap spre Niemi. Cum 
merge cu rezultatele de la Laboratorul Naţional de 
Criminalistică? 

— În sfârșit, lucrurile par să se miște în Linköping, răspunse 
Niemi răsfoindu-și hârtiile. Dacă începem cu von Comer, care 
desigur că e în continuare în arest, situaţia e următoarea... 

— Ascult, spuse Bäckström, așezându-se mai confortabil pe 
scaun. 

— Sângele de pe catalogul de licitaţii e al lui. Și el nu mai 
neagă asta, cum știți fără îndoială cu toţii... 

Cum dracu’ să mai nege, se gândi Bäckström. Asta doar 
mulțumită mie. 

— Dar ADN-ul de pe canapea nu e al lui. E al altcuiva. 
Necunoscut, nu e în baza de date. 

— Păcat, spuse Bäckström, părând că vorbește sincer. 

— Mă tem că e și mai râu, continuă Niemi. N-am găsit nicio 
probă care să facă legătura dintre von Comer și casa lui 
Eriksson. Asta e prima chestie. A doua e acel martor, vecinul, 
care spune că a văzut un bărbat în vârstă cu păr alb care stătea 
pe treptele din faţa casei lui Eriksson. Vi-l amintiţi pe cel de care 
spun? 

Toată lumea aprobă din cap, observă Niemi. 

— l-am arătat martorului un video. Cel pe care l-a văzut nu 
era von Comer. 

— Cât de sigur e? întrebă Annika Carlsson. 

— Sută la sută, spuse Niemi zâmbind ușor. Martorul îl 
cunoștea deja pe von Comer. Sunt membri ai aceluiași club de 
golf din Värmdö. 

— Cine ar fi crezut, oftă Bäckström. Oare nu dă o mână de 
ajutor unui coleg de golf aflat la ananghie? 

— Nu cred deloc asta, spuse Niemi. Pentru că, potrivit acestui 
martor, von Comer e vinovat de crime mult mai mari decât o 
fraudă plictisitoare cu artă veche. 

— Ce? spuse Bäckström. 

— Se pare că a trișat la un meci de golf jucat cu martorul, 
spuse Peter Niemi. 

— Așa sunt ăștia ca el, spuse Bäckström dând din umeri. 
Altceva, Peter? 

Poate un detaliu minor, însă unul nelipsit de semnificație 
pentru oricine încerca să descâlcească secvenţa de evenimente 
a infracţiunilor pe care le anchetau. 

— Legiștii noștri par să fi găsit păr de câine în craniul lui 
Eriksson, spuse Niemi. De la câinele lui, dar - ţinând cont de 
amplasamentul firelor - ele nu au ajuns acolo ca rezultat al 
faptului că el și-a mângâiat câinele și apoi s-a scărpinat pe cap. 
Firele de păr sunt băgate adânc în rănile din craniul lui Eriksson. 

— Deci mai întâi Garcia Gomez iese pe terasă și rupe spinarea 
câinelui lui Eriksson, apoi se așază călare pe el și îi taie gâtul, 
sugeră Bäckström. 

— Apoi se întoarce în casă și, în timp ce Eriksson își dă duhul, 
Garcia Gomez se dezlănţuie asupra craniului său cu același 
instrument pe care l-a folosit împotriva câinelui, continuă Niemi. 
E foarte posibil să fi fost pur și simplu furios în general din cauză 
că, în mod evident, câinele lui Eriksson avusese timp să-l muște 
de picior. 

— Sigur, spuse Bäckström. Părul de câine de pe capătul 
instrumentului ajunge în interiorul capului lui Eriksson, înțeleg 
asta. Dar ce naiba căuta acolo? De ce vine la casa lui Eriksson la 
miezul nopţii? Date fiind relaţiile lor anterioare, ar fi trebuit să se 
aștepte ca Eriksson să se repeadă la butonul alarmei din clipa în 
care Garcia Gomez apare la ușa lui. 

— Doar nu crezi că e posibil ca cel care l-a omorât pe Eriksson 
mai devreme în seara aia să-l fi sunat pe Garcia Gomez, care să 
apară apoi, să intre pur și simplu și să lase un ultim mesaj? 
sugeră Stigson. 

— Asta e o întrebare? spuse Bäckström, uitându-se urât la 
colegul lui mai tânăr. 

— Da. Ce crezi? 

— Nu, spuse Bäckström, scuturând din cap. Nici măcar Garcia 
Gomez nu e atât de prost. Ca să schimbăm subiectul. Cum a 
rămas cu frauda? Cum avansăm cu asta, Nadja? 

— Nu ai de ce să-ți faci griji, spuse Nadja. Von Comer continuă 
să nege, e adevărat, dar nu pare că asta o să-l ajute cu ceva. 
Lisa spune că ar putea să formuleze acuzații împotriva lui chiar 
azi. 

— Bine, spuse Bäckström. Deci are alibi? Pentru momentul 
asasinării lui Eriksson, vreau să spun? 

— Nu unul pe care să îl poată confirma cineva. În clipa de faţă 
refuză complet să răspundă la orice întrebare. Soţia lui spune că 
a fost plecată de sâmbătă până luni. Nicio convorbire telefonică, 
nimic pe calculator, nimic din partea vreunui vecin care să 
indice că era acasă. 

— Să nu ne pripim, spuse Bäckström oftând. Poate că era 
plecat să-și bage trandafirul roșu într-o vază greșită. 

— Nu înţeleg, spuse Nadja. Ce vrei să spui? A 

— E o metaforă, spuse Bäckström dând din umeri. iți explic 
mai târziu. Eu sugerez să-l interogăm iar. Să-i explicăm situaţia 
și, dacă în continuare n-o să vrea să ne spună unde a fost și cu 
cine, atunci va trebui să rămână închis. 

Așa o să aibă ziarele ce să scrie, se gândi el. 

— Bun, spuse Annika privindu-l lung. Ce altceva mai avem? 
Cum rămâne cu batista aia? Au găsit ceva pe ea? 

— Nişte sânge de-al lui Eriksson, mucozităţi și probabil salivă 
de la alt individ necunoscut care nu e în baza de date, spuse 
Niemi. _ 

— Scuze, spuse Stigson, arătând de parcă pierduse șirul. Incă 
unul? Ce vrei să spui, Peter? 

— Nu cel care a făcut pe canapea, explică Bäckström. 

Băiatul ăsta are un IQ cât numărul de la pantofi, se gândi el. 

— A, bun, înțeleg, spuse Stigson înveselindu-se. 

— Mă tem că e ceva destul de subţire, spuse Niemi. Nu-l 
putem lega pe von Comer de locul faptei. Nici pe Åkare. Ce 
avem e Garcia Gomez și ăștia doi noi. Doi indivizi necunoscuţi 
care nu există în baza de date. Dacă mă întrebaţi pe mine, mă 
tem că situaţia pare ca și cum va trebui s-o luăm de la zero. 

— Sunt de acord, spuse Annika Carlsson. Și asta îi exclude și 
pe Afsan Ibrahim și pe toţi prietenii lui, dacă începem cumva să 
gândim în sensul ăsta. 

— Stai așa, spuse Bäckström, căruia tocmai îi venise o idee. 
Dar Omar ben Kader? 

— Ai perfectă dreptate, Bäckström, spuse Nadja. Omar ben 
Kader nu a trebuit niciodată să dea mostre de ADN. Insă avem 
fotografia lui în baza de date. Îmi imaginez că cineva a 
considerat de cuviinţă să adauge poza lui de pașaport. 

— Bun, spuse Bäckström. Atunci hai să obţinem o mostră de 
ADN de la el. 

Asta era deja în curs, potrivit Annikăi Carlsson. În ultima oră, 
căutarea fusese extinsă dincolo de Åkare, Garcia Gomez și 
martorul lor, Ara, pentru a include încă patru bărbaţi: Afsan 
Ibrahim, Ali Ibrahim, Ali Issa și Omar ben Kader. 

— E ca și cum ar fi dispărut de pe faţa pământului, conchise 
Annika scuturând din cap. 

— Atunci faceţi în așa fel încât situaţia să se schimbe, mormăi 
Bäckström în timp ce se ridica. Nu putem să ţinem celulele alea 
goale și să irosim o grămadă de bani ai contribuabililor onești. 


115. 


După ședință, Lisa Lamm îi informă pe toţi prin email asupra 
ultimelor evoluții ale anchetei. 

Baronul Hans Ulrik von Comer era cercetat în stare de arest, 
dat fiind că ancheta referitoare la activităţile lui era departe de 
a fi terminată. Din ce ieșise la lumină în timpul unui interviu cu 
avocatul Peter Danielsson, fostul lui partener Thomas Eriksson 
împrumutase 20 de milioane de coroane de la o bancă din Cipru. 
Persoana care negociase împrumutul fusese Afsan Ibrahim, iar 
banii fuseseră transferați cu cinci ani în urmă, cu o lună înainte 
ca Thomas Eriksson să cumpere casa de pe Âlstensgatan. 

Cu cinci zile înainte de asasinarea lui Eriksson, Afsan Ibrahim 
primise dispoziţie de la bancă să recupereze datoria lui Eriksson 
faţă de ea. Ibrahim îi dăduse lui Danielsson cópii după 
dispozițiile băncii și acordul de împrumut original, cerând în total 
aproape 20 de milioane din averea lui Eriksson, plus aproximativ 
un milion dobândă. 

C6pii ale acestor documente fură trimise tuturor detectivilor 
spre informare, împreună cu câteva observaţii personale din 
partea Lisei Lamm: 

„Dacă mă întrebaţi pe mine, aș spune că Ibrahim a fost cel 
care a împrumutat de fapt banii, banca acţionând ca paravan 
pentru el. Firește, l-am întrebat pe Danielsson despre asta și el 
pare pregătit să accepte această posibilitate. Altfel, mă bucur să 
vă pot informa că legistul nostru a promis că va participa la 
ședința noastră de mâine. O să aducă cu el și o colegă, care se 
presupune că e cel mai mare expert mondial în răni provocate 

de clasicul obiect bont. Tensiunea devine aproape insuportabilă. 
Ne vedem acolo, Lisa”. 
o... 

Tipa asta valorează greutatea ei în aur, se gândi Evert 
Bäckström, scoţându-și mobilul secret ca să-l sune pe reporterul 
lui îmblânzit și să aranjeze o mică întâlnire la prânz într-un loc 
discret și izolat, unde un viitor milionar ca el nu risca să mai facă 
și toxiinfectie alimentară. 

e 

— Bäckström, Bäckström, valorezi greutatea ta în aur, oftă 
reporterul o oră mai târziu. 

Bäckström tocmai își încheiase remarcile introductive despre 
cele „aproximativ 20 de milioane de coroane” pe care fostul 
avocat Eriksson le primise de la una dintre cele mai mari bande 
de crimă organizată din ţară, în timp ce se răcorea cu o 
binemeritată și foarte rece bere blondă. 

— Da, totul pare să meargă bine, fu de acord Bäckström, 
făcând semn din cap spre numărul din acea zi al celui mai 
important ziar de seară din ţară, aflat în faţa lui pe masă. 
Apropo, cum merge cu interviul acela cu regina? A acceptat să-l 
facă? 

— Lucrăm la asta, dar în clipa de faţă nu avem loc pentru ea 
în ziar. Cum ajung în redacţia de știri, va trebui să scot niște 
chestii ca să mă asigur că avem loc pentru cele 20 de milioane 
pe care Eriksson le-a luat de la Afsan. Asta va fi articolul 
principal de mâine. 

— Mă bucur să aud, spuse Bäckström, ridicând prima lui votcă 
pe ziua aceea. Eu cred că e important ca publicul să fie 
informat. Important pentru democraţie, vreau să spun. Ca 
oamenii obișnuiți și cumsecade să afle cu ce se ocupă oameni 
precum Eriksson. 

— Aur, Bäckström, aur curat, oftă partenerul lui de prânz. 


116. 


După întâlnirea cu Honkamăki, Toivonen se întoarse la secţia 
de poliție din Solna, unde, în loc să se apuce în sfârșit de 
teancurile de hârtii tot mai mari de pe biroul lui, se afundase 
aproape imediat în gânduri sumbre. Pe de o parte: prietenul lui 


VP - 367 


Honkamäki și prietenii lor secreţi știau foarte bine unde sunt 
Akare și Garcia Gomez și ce fac ei, dat fiind că, în mod evident, 
reușiseră să infiltreze un informator foarte aproape de aceștia. 
Pe de altă parte: el și toţi agenţii lui, care se spetiseră muncind 
aproape o săptămână ca să-i găsească pe Åkare și Garcia 
Gomez, din cauză că nu aveau habar de ceea ce știau colegii 
lor. Asta deși împărtășeau cu toţii faptul că lucrau pentru 
aceeași organizaţie a poliţiei suedeze. 

Toivonen rămase mult prea mult timp pe scaunul din spatele 
biroului, oftând și scuturând din cap adesea, dar, pentru că nu 
putea să facă nimic în privinţa situaţiei în care se găsea, se 
hotărî să se întoarcă pe jos la casa lui tipizată din Spånga. Erau 
aproape zece kilometri, mai mult de o oră de mers într-un ritm 
rezonabil, dar asta nu îl deranja deloc. A-și pune picioarele în 
mișcare era o bună modalitate de a descâlci gândurile care îi 
pluteau prin minte. 

Pe drum se opri să mănânce ceva la un mic restaurant italian. 
Soţia lui se dusese să-și viziteze părinţii din Norrland și, dat fiind 
că gătitul era unul dintre lucrurile care îi plăceau cel mai puţin, 
era mai bine să rezolve problema mâncării. De asemenea, se 
folosi de acea ocazie pentru a se consola cu a doua lui bere pe 
ziua aceea. 

Imediat cum intră pe ușă porni sauna, apoi se uită la știrile de 
la televizor, în compania încă unei beri. Soţia lui sună și vorbiră 
o vreme, spunând toate lucrurile pe care trebuie să le spui 
atunci când încă mai ești căsătorit după douăzeci de ani. 

— Ajung acasă mâine, spuse soția lui. Ai grijă de tine și nu 
bea prea multă bere cât sunt eu plecată. 

Comisarul Toivonen promise să facă așa cum spunea ea; îi era 
dor de ea, o îmbrăţișa strâns, să conducă atent. 

Apoi stătu în saună în jur de o oră, celebrând originile lui 
finlandeze. Bău încă o bere rece și încercă să se gândească la 
altceva decât la femeia cu care era căsătorit. 

Puțin după ora 10, se întoarse la televizor ca să se uite la 
cursele de cai V75 ale zilei pe unul dintre canalele de sport și 
abia avu timp să se instaleze pe canapea când se auzi soneria. 
Honkamäki, se gândi Toivonen. Aveau un semnal special pe 
care să-l folosească atunci când se vizitau acasă. 

Honkamäki era îmbrăcat ca pentru o ieșire pe teren - 
combinezon, ghete, vestă antiglonţ, iar pe stradă era una dintre 

dubițele nemarcate ale unităţii de reacţie rapidă, în care 
probabil se găseau alţi câţiva polițiști îmbrăcaţi ca el, în spatele 
geamurilor fumurii. 

— Vrei o bere? spuse Toivonen, fluturând cutia de bere pe 
care o ţinea în mână. 

— Nu, spuse Honkamäki scuturând din cap. Treceam pe aici 
cu băieții și m-am gândit să-ți dau numărul de înmatriculare 
despre care vorbeam. 

— Presupun că poţi intra cinci minute dacă vrei, spuse 
Toivonen dând din cap. 

Intrară în sufragerie și se așezară în faţa televizorului. 
Toivonen închise sonorul, dar lăsă imaginea, pentru că avea un 
pariu combinat care mergea bine, chiar dacă venise deja timpul 
pentru a cincea cursă. 

e 

Duminică, 2 iunie, Fredrik Åkare se dusese s-o vadă pe ultima 
lui femeie pentru programul lor normal, apoi rămăsese câteva 
ore întins în patul ei până când îi sunase telefonul. El 
răspunsese cu  mormăitul obișnuit pe care îl foloseau 
întotdeauna cei asemenea lui. 

În timp ce continua să bodogăne monosilabic la telefon, se 
dăduse jos din pat și începuse să se îmbrace. Cum era aproape 
miezul nopţii și el promisese că vor mânca împreună micul 
dejun a doua zi dimineaţă, prietena lui își dăduse seama că 
trebuia să fie vorba de ceva deopotrivă neplanificat și imposibil 
de ignorat. 

— Firește că ea l-a întrebat ce e, spuse Honkamăki. Akare i-a 
spus că el și cu Angel au ceva urgent de care trebuie să se 
ocupe. 

— Ea s-a prefăcut că e supărată, bineînţeles, și Akare i-a spus 
că trebuie să se ducă să-i bage minţile în cap unui dobitoc de 
avocat care în seara aia, mai devreme, se purtase foarte urât cu 
unul dintre vechii lui prieteni. 

— Asta a spus ea? 

— Da, și ea nu obișnuiește să încurce lucrurile, așa că putem 
presupune că e exact. 

— Am înțeles bine? Garcia Gomez îl sună să-i spună despre 
Eriksson, care, în mod evident, se purtase urât cu unul dintre 
vechii prieteni ai lui Åkare? 

— Exact, spuse Honkamăki. Lucru care, la rândul lui, poate să 
însemne doar că nici Åkare, nici Garcia Gomez și nici vechiul 
prieten al lui Åkare nu aveau habar că Eriksson dăduse ortul 
popii cu câteva ore mai devreme. 

— lar persoana care îl sună pe Garcia Gomez ca să se plângă 
de Eriksson, spuse Toivonen. Nu ai deloc idee cine ar putea fi? 

— Deloc, spuse Honkamäki. Dacă te consolează cumva, de 
fapt nici n-am încercat să aflăm. Avem altele pe cap - lucruri 
considerabil mai importante, dacă pot să spun așa. Ştii cum e cu 
oamenii ca Åkare - trebuie să jonglezi cu multe mingi în același 
timp - și noi ne-am dat seama imediat că asta nu era mingea 
care ne interesa. 

— Înţeleg, spuse Toivonen dând din cap. Numărul de 
înmatriculare? 

— Imediat după ce își trage pantalonii, Akare o sărută rapid 
de la revedere și iese în stradă, unde îl așteaptă un Merţțan 
argintiu. Garcia Gomez coboară din mașină și vorbește cu 
Åkare, dar evident că ea nu aude ce îi spun, apoi Åkare urcă la 
volan și pleacă. E prima oară când apare mașina asta de când i- 
am pus sub supraveghere, dacă te întrebai cumva. Și singura. 
Când s-a întors pe la ora 3 noaptea, Åkare a venit cu taxiul. 

— Și Merţanul? insistă Toivonen. 

— Sigur, spuse Honkamäki. E un număr din acela 
personalizat, ceea ce e destul de stupid, ţinând cont de 
circumstanţe, ca Åkare să se plimbe peste tot și să se dea mare 
cu o mașină ca asta. Numărul de înmatriculare e, în mod 
evident, numele companiei care deţine mașina, GENCO - Genco 
Ltd, cu alte cuvinte. Compania există deja de mai mulți ani; pare 
să aibă sediul în Malmö. Nu e nimic dubios cu ea, dacă te 
întrebai. Pare să-și plătească impozitele și așa mai departe. 

— Și cu ce se ocupă? 

— Cu orice și de toate, inclusiv închirierea de mașini, ceea ce 
probabil că e cea mai simplă și inocentă explicaţie. Că pur și 
simplu au închiriat-o. N-ar trebui să fie prea greu de aflat. 

— Se va lămuri de la sine, sunt sigur, spuse Toivonen. 

O s-o rog pe Nadja, se gândi el. 

Apoi Toivonen îl conduse pe vechiul lui prieten la ușă, făcu 
semn din cap în direcţia dubiţei și nici nu trebui să pună 
întrebarea ca să primească răspunsul. 

— Suntem în așteptare, îi explică Honkamäki. Am primit 
informaţia că Åkare și prietenii lui sunt pe cale să acţioneze, așa 
că eu și cu băieţii stăm prin zonă. 

— Păi, promite-mi că o să aveţi grijă de voi, spuse Toivonen, 
bătând în vesta antiglonţ pe care Honkamäki o purta peste 
combinezon. 

— Dacă te tenteaza, comisare, poţi foarte bine să-ţi tragi niște 
pantaloni și să vii și tu, sugeră Honkamäki cu un zâmbet crispat. 
Avem un loc liber în camionetă, iar restul poţi să-l împrumuți. 

— Altă dată, spuse Toivonen. Am un pariu combinat pe care 
trebuie să-l urmăresc. 

e 

Nu câștigă la V75, dar ghicise șase, așa că - ţinând cont că 
tocmai se alesese pe neaşteptate cu echivalentul unui salariu 
lunar - Toivonen rămase până la urmă în fața televizorului cu 
alte câteva beri, ca să sărbătorească. Se gândi chiar s-o sune pe 
soția lui să-i spună, chiar dacă era deja trecut de miezul nopții și 
în ciuda faptului că între timp reușise să dea gata șase beri. 

ÎI trezi la ora 5 dimineaţa telefonul mobil. Era Honkamäki, 
după cum își dăduse deja seama încă dinainte să răspundă. 

— S-a întâmplat ceva? întrebă Toivonen, deși știa deja că 
răspunsul la întrebarea lui nu poate fi decât afirmativ. 

— Da, mă tem că da, spuse Honkamäki. 

— Ceva rău? 

— Da. 

— Explică-mi, spuse Toivonen. 


117. 


Ara se uitase la televizor împreună cu Omar și, în ciuda 
faptului că a doua zi dimineaţă trebuia să se trezească la 4 și 
jumătate, ajunsese să stea acolo mult prea mult. Omar era mai 
raţional. La mijlocul filmului scoase un căscat zgomotos, își 
undui umerii și zâmbi a scuze. 

— Trebuie să mă duc la culcare, spuse el. Totdeauna mi-e 
greu să mă trezesc dimineața. 

— O să pun alarma, spuse Ara. 

Filmul era bun, afară era încă lumină și o oră în plus sau în 
minus nu avea prea mare importanţă pentru cineva ca el, care 

în ultimii ani își petrecuse sute de nopţi conducând taxiul. În 
orice caz, era un film bun și el voia să-l vadă până la sfârșit. 

— Îmbrăţișează-mă, prietene, spuse Omar, zâmbindu-i. Ultima 
noapte în Suedia. 

— Ultima noapte în Suedia, repetă Ara. 

II îmbrăţișă în acel mod pe care îl inventaseră pe când 
mergeau la școală împreună și își dăduseră seama că și un 
bărbat adevărat putea să îmbrăţișeze un alt bărbat. Un alt 
bărbat adevărat, se gândi Ara. 

(J 

Era trecut de miezul nopții când Ara se duse în mica baie de 
la parter ca să se spele pe dinți. Acum afară era întuneric, astfel 
că după ce se băga sub pătură avea să-i fie mai uşor să 
adoarmă. 

Era întuneric beznă când își croi drum prin hol și, evident, 
începuse să plouă, pentru că auzea cum cad stropi pe acoperișul 
verandei. 

Mâine o să poti să te relaxezi în sfârșit, se gândi el, și în clipa 
aceea cineva îl prinse de gât cu braţul și strânse până când Ara 
începu să-și piardă cunoștința. Bărbatul îl lipi de perete, schimbă 
priza, îl apucă de păr și-i trase capul pe spate. 

— Noi doi trebuie să discutăm, Ara, spuse Angel Garcia 
Gomez. 

Bratul lui drept zvâcni, punând dintr-odată un cuţit la gâtul lui 
Ara. Acesta nu avu nevoie de mai mult ca să se simtă complet 
golit pe dinăuntru, complet golit și complet mut, incapabil să 
scoată un singur cuvânt, chiar dacă Garcia Gomez vorbea încet, 
cu o voce aproape prietenoasă. Așa că Ara dădu doar din cap, 
încercând să nu miște gâtul, pentru că simţea pe piele lama 
cuțitului. 

— Mă deranjează un lucru, spuse Garcia Gomez. Înţeleg că tu 
vorbeşti mult prea mult. M-am gândit să-ți dau ocazia să mă 
convingi că o să-ţi ţii gura. 

Ara se mulțumi să dea iar din cap. Era incapabil să scoată și 
cel mai mic sunet. 

— Ascult, spuse Garcia Gomez. 

In aceeași clipă, cineva declanșă o străfulgerare de lumină în 
întunericul din jurul lor. O străfulgerare de lumină și un bubuit 
asurzitor care făcu urechile lui Ara să tresară. Garcia Gomez își 
smuci capul, dădu drumul gâtului lui Ara, lăsă să cadă cuțitul și 

căzu pe spate, pe covorul alb din hol. Rămase acolo, întins pe 
spate, cu braţele și picioarele zvâcnind, în timp ce din capul și 
gura lui sângele curgea abundent. 

— Căcat! ţipă Ara. Căcat! Ce se întâmplă? 

— E în regulă, spuse Omar. 

Omar ieși din întunericul în care probabil că stătuse tot 
timpul, deși Ara nu auzise niciun sunet dinspre el. 

— E în regulă, repetă Omar, zâmbind așa cum zâmbea el 
întotdeauna. 

— Uită-te la mine, nu te uita la el, o să mă ocup eu de asta. N- 
ai de ce să-ţi faci griji. 

Omar îl luă încet de braţ pe Ara. 

— E mort, fir-ar al dracu'! ţipă Ara. 

Se dădu la o parte, pentru că deja călca în balta de sânge 
care se întindea atât de repede încât el o vedea cum crește. 
Întregul covor alb era acum complet roșu și se părea că sângele 
are și miros. 

— Mă ocup eu, spuse Omar. 

Apoi îl luă pe Ara de braţ, puţin mai tare de data asta, și îl 
privi drept în ochi. 

— Acum ascultă-mă. Ascultă-l pe Omar, cel mai bun prieten al 
tău. O să rezolv eu asta. Tu nu trebuie să te gândești la altceva 
decât la călătorie. Peste șase ore o să fii în avion. Tot restul o să 
fie istorie. 

Ce dracu’ vrea să spună Omar? se gândi Ara. 

— Ce dracu' vrei să spui? ţipă el. Ce călătorie? După asta?! 

Ara arătă spre bărbatul întins pe podea. În sfârșit, putea să 
vorbească. 

Omar se mulțumi să-i zâmbească, același zâmbet cald, 
aproape dezarmant de data asta, de parcă ar fi încercat să 
convingă un adolescent îndărătnic. 

— O să ai o călătorie plăcută, Ara, spuse Omar. Călătorie 
plăcută, prietene. 

Omar îl bătu pe braţ, zâmbi în același mod călduros, apoi 
ridică pistolul și îl împușcă pe cel mai bun prieten al lui de la 
școală drept în cap. 

VI 


Ancheta asupra asasinării 


avocatului Thomas Eriksson 
ia o turnură neașteptată 


118. 


Bäckström începu ședința de joi a echipei de investigaţie 
întorcându-se spre Annika Carlsson și întrebând dacă se 
întâmplase ceva. La urma urmei, ea era persoana care trebuia 
să gestioneze chestiunile practice mai simple, astfel ca el să se 
poată concentra neperturbat asupra muncii mai hotărâtoare și 
mai solicitante intelectual. Potrivit Annikăi, nu se întâmplase 
nimic deosebit. Încă nu dăduseră de Åkare, Garcia Gomez sau 
martorul lor. Lucrurile nu stăteau mai bine nici cu cei patru 
membri ai Frăției Ibrahimilor pentru care procurorul lor emisese 
mandate de arestare cu o zi în urmă. 

— Toţi șapte par să fi intrat în pământ, declară Annika 
Carlsson. 

— Da, păi, unde altundeva puteau să meargă? fu de acord 
Bäckström. 

Apoi continuă, făcând semn din cap spre Nadja. 

— Și maşina? 

Nici aici nu era mult mai bine. Încă mai erau câteva zeci de 
mașini pe care nu apucaseră să le verifice, dar, ţinând cont de 
sutele de mașini pe care le eliminaseră deja, situaţia nu părea 
foarte promițătoare. 

Neavând nimic altceva mai bun de care să se ocupe, trecură 
apoi la discutarea eventualităţii că poate înțeleseseră totul 
greșit și de fapt reveniseră la punctul zero. Alm, cel puţin, voia 
să ridice această posibilitate și mai mulţi alţi membri ai echipei 
de investigație aprobară din cap și chiar sugerară soluții 
alternative. Clienţi nemulţumiţi, adversari, foste iubite, nebunii 
obișnuiți, chiar și vecinii victimei. 

— Nu trebuie să-i uităm pe vecinii lui Eriksson, spuse Stigson. 
Nu-mi amintesc să fi luat parte până acum la vreun tur de 
întrebări din ușă în ușă la care vecinii să aibă de spus atât de 
multe mizerii ca de data asta. 

— Inţeleg ce spui, îl întrerupse Bäckström. Problema e cum îi 
pui pe vecini în legătură cu mașina, cutiile de transport și acel 
cuplu pe care încă nu am reușit să-l identificăm? Cel care a făcut 
pe el pe canapeaua lui Eriksson și cel care și-a lăsat batista plină 
de muci la locul faptei. 

— O explicaţie ar putea fi că toate ăstea de fapt n-au nicio 
legătură cu crima însăși, insistă Stigson. Că pur și simplu am 
greșit adresa, ca să spunem așa. 

— Ce fel de prostie mai e și asta? spuse Bäckström scuturând 
din cap. Motivul simplu pentru care vecinii lui Eriksson aveau de 
spus atâtea mizerii despre el e că el era un labagiu de proporții 
cosmice și, în plus faţă de asta, se întâmpla să aibă un câine 
care reprezenta un pericol mortal. Cât de greu poate fi să 
înţelegi asta? 

— Sunt de acord cu tine, Bäckström, spuse Annika Carlsson. 
Din punctul meu de vedere, e vorba de trei lucruri. În primul 
rând, Eriksson și afacerile lui dubioase. În al doilea rând, faptul 
că Åkare, Garcia Gomez și von Comer sunt băgaţi în aceste 
afaceri. Până la gât, dacă mă întrebi pe mine. Și, în al treilea 
rând, e vorba de a-i prinde pe ceilalţi doi care au stat acolo și au 
discutat cu Eriksson atunci când a început tot dezastrul ăsta, 
undeva în jur de 9 și jumătate seara. Există o legătură între 
bărbatul de pe canapea și bărbatul cu batistă și ceilalţi trei, și, 
dacă o putem găsi, atunci ne-am scos. 

— Mă bucur să aud asta, spuse Bäckström aruncând o privire 
spre ceas. Ei, ca mică recompensă pentru ideile pe care tocmai 
le-aţi avansat, aveţi cincisprezece minute să vă dezmorțiţi 
picioarele. După care vom afla în sfârșit despre cele mai noi 
sclipiri de geniu din domeniul legisticii. 


119. 


La secţia de poliţie din Solna, legistul responsabil pentru 
examinarea post-mortem a avocatului Thomas Eriksson era 
cunoscut mai ales după porecla lui. Dr. Lidberg era scund și 

slab, cu păr rărit, iar în exercitarea muncii lui era un om atent și 
conştiincios, care prefera să nu lase nimic pe seama hazardului. 
Era, de asemenea, un excelent comunicator și putea să explice 
polițiștilor și altor profani într-o suedeză perfect normală ceea ce 
descoperise. 

În ziua aceea, dr. Lidberg adusese cu el și un ajutor foarte 
prestigios, o colegă care era profesor, șef al Departamentului de 
Medicină legală din Linköping și autoritate recunoscută pe plan 
mondial în răni provocate de obiecte boante și alte tipuri de 
forţă fizică, precum loviturile cu pumnii sau picioarele. Era de 
vârstă mijlocie, scundă și rectangulară, și avea obraji roșii. 

După obligatoriul ritual al dregerii vocii și răsfoirii foilor, 
Lidberg începu prin a deplânge faptul că întocmirea raportului 
medico-legal durase atât de mult. Avea să revină curând asupra 
motivelor acestui lucru și îi ceru secretarei lui să trimită raportul 
prin e-mail echipei de investigaţie imediat după ce el termina 
această prezentare verbală. Atât el, cât și stimata lui colegă 
preferau să facă lucrurile în această ordine din motive 
pedagogice simple. În acest caz anume - referitor la violenţa la 
care fusese supus Eriksson - existau de asemenea și motive 
puternice pentru a proceda astfel. Dintr-o perspectivă 
criminalistică, Eriksson prezenta un caz cu totul remarcabil. 

— Dacă pot începe cu rănile lui Eriksson de la cap și gât, 
acestea au fost produse în două ocazii distincte. În parte înainte 
ca el să moară în jurul orei 10 seara și în parte în timpul noptii, 
când el era deja mort de câteva ore și rigor mortis se instalase 
deja atât la fața, cât și la gâtul lui, spuse dr. Lidberg, dregându- 
și vocea discret. 

Clarificarea acelui proces fusese motivul pentru care 
examinarea durase atât de mult. Era un puzzle complicat, ale 
cărui piese erau rănile de compresie, fragmente de oase 
desprinse de diferite mărimi, fracturi de diverse lungimi, un 
model de răni suprapuse care trebuiau să se potrivească cu și 
să fie evaluate față de pierderea de sânge, umflăturile, 
tăieturile, zgârieturile și julirile obișnuite. Pentru a spune asta în 
suedeza pe înţelesul tuturor. 

— Din nefericire, aici e punctul în care lucrurile încep să 
devină foarte înșelătoare și cu siguranță mai complicate în sens 
legal, spuse dr. Lidberg oftând. Rănile provocate după moarte 
sunt extrem de ample. Pentru a formula mai simplu, putem 

spune că cineva i-a zdrobit craniul cu un instrument de lemn 
rotunjit cu diametrul de aproximativ zece centimetri, posibil o 
bâtă de baseball de un tip mai vechi sau un așa-numit retevei 
de mărime similară. Aproximativ o duzină de lovituri în total. 

— Scuzaţi-mă, dar care e complicaţia legală? întrebă Lisa 
Lamm cu un zâmbet prietenos. 

— Violenţa la care a fost supus Eriksson în timp ce era viu a 
fost, după toate probabilitățile, provocată cu nimic altceva decât 
pumnul, iar asupra acestui punct stimata mea colegă și cu mine 
suntem complet de acord - doi, poate trei pumni foarte 
puternici. 

— Cu riscul de a părea proastă, spuse Lisa Lamm acum 
zâmbind încă și mai călduros, eu tot nu înțeleg... 

— Problema e că acei pumni nu aveau cum să-l ucidă, o 
întrerupse profesorul Hansson, cu ochii aţintiţi asupra ei. O 
lovitură în nas, apoi alta în pometul lui drept. Nasul rupt, foarte 
mult sânge. Dacă ar fi trăit, ar fi avut după câteva ore un ochi 
învineţit bine, dar asta nu s-a întâmplat, deoarece a murit în cel 
mult jumătate de oră. Asta e tot ce știm. Cu alte cuvinte, nu a 
existat suficientă violenţă ca să-l ucidă. 

Singura autoritate recunoscută pe plan mondial în acest tip 
anume de cauză a morții din încăpere își încheie intervenţia. 

— Și atunci de ce a murit? spuse Lisa Lamm, începând dintr- 
odată să semene izbitor cu un procuror care tocmai a descoperit 
o complicaţie legală. 

— Eriksson a murit de infarct, spuse dr. Lidberg cu un oftat 
încă și mai adânc, dacă așa ceva era posibil. 

Ce dracu’ spune nemernicul ăsta? Infarct? Eriksson era mult 
prea slab, asta-i tot, se gândi Bäckström. 

e 

Profesorul Hansson preluă ștafeta. O lovitură care îi fracturase 
nasul, foarte mult sânge, dar nu acel tip de lucru care poate să 
te ucidă. Încă o lovitură în obrazul drept, iar sânge, dar 
insuficient chiar și pentru pierderea cunoștinței. Mai exista încă 
o rană. O fractură a încheieturii mâinii drepte, provocată de 
cineva care o răsucise, trăgând-o în afară și împingând-o 
simultan în jos. Cu siguranță foarte dureros, dar - din nou - nu 
acel tip de lucru care poate să te ucidă. 

Motivul pentru care murise de fapt Eriksson fusese un infarct 
masiv care avusese loc la puţin timp după aceea. Starea precară 

a inimii lui era clar confirmată de dosarul lui medical. Problema 
fusese diagnosticată prima oară în urmă cu zece ani. Doctorul îi 
prescrisese medicaţia obișnuită, dar, asemenea mult prea 
multor pacienţi cardiaci, Eriksson nu o luase riguros și fusese 
neglijent și în privinţa modului său de viață în general. Bea prea 
mult, mânca ce nu trebuia, făcea prea puţină mișcare și se forța 
mai mult decât putea suporta trupul său. 

Cu doar trei ani înainte să moară, Eriksson suferise primul lui 
infarct, în mijlocul unui proces. Ajunsese la camera de urgenţă a 
spitalului Karolinska și fusese internat timp de câteva zile. În 
timp ce el era acolo, examinări amănunțite arătaseră că 
prezenta toate simptomele unui pacient cardiac tipic. Imediat 
după externare, își reluase modul de viaţă care putea să-l ucidă 
oricând. 

— Cu siguranţă, este foarte posibil ca agresiunea la care a 
fost supus, împreună cu stresul grav prin care probabil că 
trecea, să fi declanșat infarctul care a constituit cauza concretă 
a morţii, declară profesorul Hansson. 

Apoi se întoarse ca să o privească pe Lisa Lamm. 

— Fără îndoială, dumneavoastră aveţi o înţelegere mai bună 
decât mine a complicatiilor legale pe care acest fapt le produce, 
continuă ea. 

— Agresiune, împreună cu provocarea morţii unei persoane, 
spuse Lisa Lamm aprobând din cap. 

— Da, de obicei la asta ajung tribunalele în cazuri precum 
acesta, spuse Hansson. Cel puţin în cele în care am fost 
implicată cu. 

o... 

După cinci minute, ea și colegul ei le mulţumiră Lisei Lamm și 
anchetatorilor ei pentru ocazia de a participa la ședință. Dacă 
mai era și altceva cu care puteau să-i ajute, nu trebuiau decât 
să spună. De asemenea, le doreau noroc cu căutarea făptașului. 
Sperau să se întâlnească în curând la tribunal. 

e 

— Bun atunci, spuse Lisa Lamm imediat după ce vizitatorii 
închiseseră ușa în urma lor. Ajutaţi-mă. Ce facem acum? 

— Ne vedem de treabă în continuare, spuse Bäckström dând 
energic din cap. Ne asigurăm că punem mâna pe cel care l-a 
pocnit pe Eriksson în faţă. Odată ce terminăm cu acest detaliu, 
putem trece la dezbaterea științifică. 

— Mă bucur să aud asta, spuse Lisa Lamm. Că suntem de 
acord, vreau să spun. 

În cameră intră Toivonen, fără să bată. Evident, pretul faptului 
că am scăpat de doi doctori dementi e un clovn finlandez tipic, 
se gândi Bäckström. 

— Și, bineînțeles, trebuie să punem mâna pe Åkare, Garcia 
Gomez și martorul nostru, spuse Annika Carlsson. Dacă nu de 
altceva, măcar ca să împiedicăm să se întâmple și alte lucruri 
rele. 

Apoi Annika îi zâmbi noului lor vizitator și continuă: 

— Bun venit la ședință, Toivonen! Tocmai ai ratat principalele 
evenimente criminalistice de azi. 

— Știu, spuse Toivonen. Însă nu de asta am venit aici. Mă tem 
că e mai rău de-atăt. 

Toivonen se așeză la masă, lângă ei. 


120. 


La 01:23:20 în noaptea aceea, pilotul unui zbor Ryanair care 
întârziase trei ore apelase de urgenţă traficul aerian de la 
Aeroportul Skavsta. El și avionul lui se apropiau dinspre nord de 
pista de aterizare, la o înălțime de aproximativ 300 de metri, și 
trebuiau să aterizeze peste câteva minute. La o distanţă de 
aproximativ șase kilometri de pista de aterizare, pilotul 
observase două mașini arzând pe un drum forestier care ducea 
la o casă izolată din pădure. Pe pilot îl interesa, mai ales, să se 
asigure că pe aeroport nu se întâmplă ceva ce el ar trebui să 
evite. 

Controlorul de trafic aerian îl asigurase că totul e în regulă, iar 
colegul lui sunase la poliţia și pompierii din Nyköping și, măcar o 
dată, brigada de pompieri se afla la doar câţiva kilometri 
distanță de cele două mașini care ardeau în pădure, deoarece 
cu câteva ore mai devreme fuseseră chemaţi la o alarmă falsă 
de la un post de manevră aflat la zece kilometri vest de Skavsta 
și se întorceau spre remiza de pompieri din Nyköping atunci 
când primiseră noua alarmă. 

Peste trei minute, pompierii erau acolo. Nu puteau să facă 
mare lucru în privinţa celor două mașini, care ardeau amândouă 
ca niște torţe. Dar reușiră să salveze casa din apropiere, o 

cabană de vacanţă de tipul suedez obișnuit, unde focul nu 
apucase încă să se instaleze bine. 

Dacă lucrurile și-ar fi urmat cursul firesc, casa ar fi ars din 
temelii, poate lăsând coșul în picioare, dar de data asta nu se 
întâmplă așa. Peste jumătate de oră căzuse o aversă de ploaie 
torențială, ceea ce, împreună cu reacţia rapidă a brigăzii de 
pompieri, însemna că aceștia reușiră să stingă focul și să 
salveze mare parte a casei. Chiar și așa, nu era un loc al faptei 
ideal. Parterul era grav afectat de incendiu, fumul și funinginea 
urcaseră la etaj și la mansardă, iar ca să poată stăpâni focul, 
pompierii trebuiseră să toarne tone de apă peste casă. Mașinile 
erau într-o stare considerabil mai rea, din ele nemairămânând 
decât două epave de metal contorsionat și niște cauciuc topit. 

Toivonen vorbise cu polițiștii de la faţa locului, ca și cu șeful 
pompierilor. Primul cadavru fusese găsit la o sută de metri de 
una din mașinile distruse. În casă mai erau încă două, și niciunul 
dintre ei nu părea să fi murit în incendiu. 

— Primul e Åkare - a fost identificat deja. A fost și împușcat, și 
înjunghiat și, pentru siguranţă, i s-a legat un laţ metalic de gât și 
a fost spânzurat de un copac din apropiere. In afara faptului că e 
mort, e într-o stare rezonabilă, iar ordinea în care au fost 
provocate rănile ar trebui să devină clară după ce o să arunce o 
privire legistul nostru. 

— Deci el e cel care a fost găsit lângă mașina arsă de pe 
drum, la o sută de metri de casă? întrebă Annika Carlsson. 

— Da, spuse Toivonen. În ce-i privește pe ceilalţi, cei doi găsiți 
în casă, unul din ei probabil e Garcia Gomez și, din păcate, 
există probe care sugerează că celălalt e foarte posibil să fie 
martorul nostru, taximetristul, încheie Toivonen, uitându-se cu 
asprime la colegul lui Evert Bäckström. 

— Și de ce au murit? întrebă Alm. 

— Păi, cu siguranță nu de cauze naturale, spuse Toivonen. Am 
vorbit cu Criminalistica acum jumătate de oră - ei sunt la locul 
faptei de la 4 dimineaţa - se pare că amândoi au fost împușcați 
în cap. Înainte să se dea foc casei, dacă se întreba cineva. 
Legistul s-a dus și el să arunce o privire, așa că o să aflăm cât 
de curând. 

Toivonen încheie dând din umeri sugestiv. 


VP - 380 


— Nu are niciun sens, obiectă Annika Carlsson, scuturând din 
cap. Garcia Gomez împreună cu taximetristul sau faptul că 
amândoi au fost împușcați în cap în același timp și în același loc. 

Eu l-am avertizat, se gândi ea. Dacă m-ar fi ascultat, acum 
era încă în viață. 

— Eu cred că are, spuse Toivonen. Problema e doar că încă nu 
ne-am dat seama cum se potrivesc unele cu altele. După ceosă 
aflăm asta, cu siguranţă totul o să aibă sens. 

— Cine va fi însărcinat cu ancheta? întrebă Lisa Lamm. 

— Nu Solna, din păcate, spuse Toivonen, uitându-se urât la 
Bäckström încă o dată. Infracţiunile Regionale din Södermalm, 
cu ajutorul Stockholmului și al colegilor de la Unitatea Naţională 
de Omucideri. Potrivit celor mai recente informaţii pe care le 
am. 

— Mă bucur să aud asta, spuse Bäckström cu un zâmbet 
voios. Genul ăsta de luptă pentru supremație între bandele de 
crimă organizată poate fi foarte greu de soluţionat. Ceva care 
începe cu împușcarea unuia dintre prietenii noștri motociclişti 
poate să ducă foarte ușor la lichidarea a jumătate din 
comunitatea musulmană. 

— Nu-ţi face griji, spuse Toivonen. Nu există nicio șansă ca 
asta să ajungă pe biroul tău. Și mai am încă o veste liniștitoare 
pentru tine. 

— Asta e bine, spuse Bäckström. Abia aştept s-o aud. 

— Nu Åkare a fost cel care l-a bătut pe Eriksson. 

— Serios? Cum poți fi atât de sigur? 

— Sunt la fel de sigur de asta ca și de faptul că Åkare și 
Garcia Gomez au fost cei care au apărut acolo mai târziu. Atunci 
când Garcia Gomez s-a dezlănțuit asupra cadavrului și a tăiat 
gâtul câinelui, în timp ce Åkare aștepta în stradă, în Merţanul cu 
care veniseră. 

— O întrebare, de curiozitate, spuse Bäckström. De unde știi 
asta? 

— Știu, spuse Toivonen. Și, pentru că nu vreau să citesc 
despre asta în ziare, va trebui să te mulțumești cu atât. 

— Inţeleg ce spui, răspunse Bäckström dând din umeri. 

Nemernicul ăsta finlandez nu e în toate mințile, se gândi el. 
Probabil a stat toată noaptea în saună și a băut. 

După ce Toivonen îi părăsi, Bäckström puse capăt ședinței și 
se duse în camera lui cu cele mai apropiate colege, ca să 
dobândească un oarecare control asupra noii situaţii. Era mai 
bine să termine odată cu asta înainte să moară de foame. 

— Ei bine, spuse el imediat ce Lisa Lamm și Carlsson se 
așezaseră de cealaltă parte a biroului său. Vrei să începi tu, 
Lisa? Explică-ne și nouă, suflete mai simple, aspectele legale. 

La cum vedea ea lucrurile, nu exista niciun motiv de a crede 
că se aflau în vreun fel de situaţie de criză. Acum avea de gând 
să modifice acuzația preliminară de crimă, pentru a include 
agresiunea și provocarea morții unei persoane. 

— E mult prea devreme ca să eliminăm posibilitatea de a-i 
acuza de crimă cu premeditare sau omucidere. Dacă ei l-au 
agresat pe Eriksson știind că acesta avea probleme de sănătate 
și l-au lăsat pur și simplu să moară, eu sunt decisă să testez 
această posibilitate la tribunal. 

— Dar ideea că putem să-l eliminăm pe Åkare ca făptaș? 
întrebă Bäckström. Ce știe colegul nostru finlandez și pare să ne 
fi scăpat nouă? 

— Se pare că Åkare era sub supraveghere în noaptea în care 
a fost omorât Eriksson, spuse Carlsson. De acel tip de oameni 
despre care noi, polițiștii obișnuiți, n-ar trebui să știm că există. 

— Cine ar fi crezut? spuse Bäckström, care se gândise deja și 
el la această posibilitate. 

— Bun, spuse Lisa Lamm. Deci ne vedem de treabă în 
continuare. Eu mă gândeam să mănânc de prânz - mi-ar face 
placere să veniţi cu mine, dacă vreți. 

— Îmi pare rău, spuse Bäckström scuturând din cap a scuze. 
Ar fi fost frumos, dar eu trebuie să merg la o întâlnire, așa că 
prânzul trebuie să mai aștepte. 

— Dacă mă poţi aștepta 15 minute, spuse Annika Carlsson. 
Ne vedem jos, la cantină? 

e 

Pe drumul de la birou la taxiul care îl aștepta să îl ducă spre 
prânzul lui mult întârziat, îl opri Nadja. 

— Sper să fie ceva important, fir-ar a dracu’, spuse 
Bäckström, simțind cum foamea îi roade măruntaiele. 

— Tocmai am vorbit cu Toivonen. Mi-a dat un pont despre 
Mercedesul argintiu pe care încă încercăm să-l găsim. 

— E ceva ce merită? întrebă Bäckström. 

— Încă n-am apucat să ajung prea departe, spuse Nadja. Dar 
acest vehicul anume nu e printre cele pe care le verificam noi. E 
înregistrat în Malmö. Aparține unei companii de acolo, dar până 
acum n-am reușit să aflu nimic neobișnuit. 

— Ai numărul de înmatriculare? 

— Da, spuse Nadja. Poate asta mă face să am unele îndoieli. E 
un număr din acela personalizat. Mi-e greu să cred că Åkare se 
plimba cu o mașină ca asta. Și nu reușesc să găsesc niciun fel 
de legătură între Åkare și compania care deţine mașina. 

— Care era numărul? 

— Genco. 

— Genco, repetă Bäckström scuturând din cap. 

Unde naiba am mai auzit asta? 


122. 


În sfârșit am scăpat de nemernicul ăsta mic și gras, se gândi 
Annika Carlsson în timp ce se uita cum Bäckström dispare pe 
ușa coridorului pe care își aveau ei birourile. Apoi se duse și se 
așeză lângă Nadja, ca să discute despre ceva ce o deranja de 
vreo oră. De când Toivonen le spusese că martorul lor fusese 
omorât. 

— E atât de groaznic, spuse Annika. Și eu i-am spus să se dea 
la fund. 

— Te ascult, spuse Nadja, bătând-o consolator pe braţ. A 

Annika e genul de om căruia chiar îi pasă, se gândi ea. |n 
mijlocul tuturor acestor lucruri care deopotrivă îi incitau și îi 
îngrozeau pe colegii ei și, probabil, pe mai mulţi dintre ei îi 
țineau treji toată noaptea, din motive despre care nu ar fi 
îndrăznit să discute niciodată. 

— l-am arătat fotografiile cam cu o săptămână în urmă, spuse 
Annika, și ceva ce mi-a spus atunci mi s-a părut puţin 
surprinzător. L-a recunoscut pe Omar ben Kader. Nu pentru că 
era cel pe care fusese cât pe ce să-l calce cu mașina în faţa 
casei lui Eriksson, ci pentru că erau prieteni din copilărie. A spus 
că au mers la școală împreună. 

— Omar ben Kader. Spune-mi dacă greșesc cumva, dar nu el 
e mâna dreaptă a lui Afsan Ibrahim, cel mai apropiat sfătuitor al 
lui? 

— Exact. N-ai putea să verifici asta pentru mine? Dacă au fost 
într-adevăr la școală împreună? Trebuie să fi fost în Gnosjö, 
undeva în urmă cu 15-20 de ani. 

— Cum să nu, spuse Nadja. E simplu ca bună ziua. Ar trebui 
să am un răspuns pentru tine astăzi. 

— Dacă te întrebi cumva de ce... 

— Știu exact la ce te gândești. Că Afsan și Omar l-au folosit pe 
vechiul prieten din școală al lui Omar ca să-i scoată la lumină pe 
Åkare și Garcia Gomez. Dacă e așa, atunci ar fi neglijenţă în 
serviciu să nu le spunem colegilor din Södermanland. 

— Apropo, știi cine conduce ancheta de acolo? întrebă Annika. 

— Din câte au auzit, Lewin de la Infracţiuni Naţionale o să fie 
însărcinat cu ancheta preliminară, spuse Nadja. Se pare că așaa 
vrut comisarul regional de poliţie din Södermanland. 

— Jan Lewin, spuse Annika. Care, întâmplător, tocmai s-a 
căsătorit cu șefa noastră, Anna Holt. 

— Chiar el, spuse Nadja aprobând din cap. 

Jan Lewin, căsătorit cu Anna Holt. Ce mică e lumea, se gândi 
Annika Carlsson, dar se mulțumi să dea din cap. 


123. 


Bäckström începuse prin a-și pregăti un prânz zdravăn, ca să- 
și împiedice glicemia să coboare și mai jos de atât - acum era 
deja undeva în zona pantofilor lui făcuţi manual. Cotlete de porc 
cu sângerete și gem de merișoare, câteva beri reci și două votci 
generoase. Atunci când putu să se instaleze în sfârșit pe 
canapea, cu o binemeritată ceașcă de cafea și un coniac mic, 
începu prin a-l suna pe reporterul lui îmblânzit de la cel mai 
mare dintre ziarele de seară, ca să-l informeze în legătură cu 
ultimele evoluţii ale asasinării celebrului avocat de gangsteri al 
țării, care era deja prima știre în toată media. Merită cel puţin 
șase cifre, plus un mic bonus sub forma șansei de a-i da așa- 
numitului său coleg, beţivul finlandez Toivonen, o lecţie practică 
despre condiţiile sacrei protejări a surselor și a libertăţii presei 
într-un stat constituţional și o democraţie. 

În următoarea oră, îl informă pe purtătorul lui personal de 
cuvânt despre ultimele evoluții ale adevăratului război dintre 
gangsteri care izbucnise în urma asasinării avocatului care 
fusese, timp de mulţi ani, consilierul uneia dintre cele mai 
violente grupări din cadrul crimei organizate din Suedia, Frăția 
Ibrahimilor. Aceeași organizaţie care, de-a lungul ultimilor câţiva 
ani doar, „plătise cel puţin 20 de milioane de coroane 
consilierului lor legal, avocatul Thomas Eriksson”. 

— Patru crime în mai puţin de o săptămână, rezumă 
Bäckström. Mai întâi Eriksson. Apoi Ibrahim și oamenii lui se 
răzbună prin executarea lui Åkare și Garcia Gomez și, doar 
pentru siguranţă, se debarasează de un martor care ar fi putut 
să aibă o importanţă decisivă pentru ancheta poliţiei. 

— Bäckström, Bäckström, oftă reporterul, acum rămas cu 
desăvârșire mut. J 

— Crede-mă, spuse Bäckström. Asta e doar începutul. 
Răzbunarea hrănește răzbunare, cum știi, și înainte ca vara să 
se termine, o să mai avem o grămadă de oameni omorâți, 
torturați și mutilaţi de ambele părţi. Și nu trebuie să uităm că o 
să aibă de suferit și oameni complet nevinovați. Nu doar martori 
care vor doar să-și facă datoria civică, ci și cetăţeni care pur și 
simplu se întâmplă să fie în locul nepotrivit la momentul 
nepotrivit. 

— Cum vrei să fii citat? îl întrebă reporterul. E în regulă să 
continuăm cu o sursă de rang înalt din ierarhia poliţiei? 

— Care cunoaște perfect ancheta, îl corectă Bäckström. 

Cum ar fi acel beţiv finlandez, care nu avea decât să guste și 
el din mizeria cu care încerca să-l mânjească pe Bäckström. 

— Ei, vorbim iar mâine, conchise reporterul. 

Trebuia să-și scoată articolul, ca să poată pune cap la cap 
ziarul de a doua zi, cu acest veritabil masacru de vară în care se 
lansaseră bandele de crimă organizată din Suedia. 

— Bine, spuse Bäckström. A, mai era ceva. 

Tocmai îi venise aceeași idee ca atunci când Nadja îi spusese 
despre Merţanul argintiu pe care îl căutau. 

— Nu cumva ai la ziar pe cineva care se pricepe la filme? 

— Cum să nu, va trebui să vorbești cu unul dintre fotografi. 
Pot să... 

— Nu un fotograf, îl întrerupse Bäckström. Cineva care e bun 
la filme, filme de cinematograf, vreau să spun. 

— Ronny Film, reporterul nostru pe cinema. 

— Ronny Film? 

— Da, sau Ronny Bobină. Ăsta e numele pe care îl folosește 
pe blogul lui și pe Twitter. Unde recomandă filme mai 
neobișnuite. Ronny Bobină, ca la bobinele vechi cu porno, 
practic. 

— Deci e bun la filme? 

— Bun la filme? E de talie mondială, Bäckström. Dacă Ronny 
nu știe răspunsul, asta e doar din cauză că ce-l întrebi nu a fost 
niciodată pus într-un film. Poate să-ţi recite generice pe de rost. 
Probabil l-ai văzut pe canalul nostru tv. Cele mai bune bobine 
ale lui Ronny Bobină. E un tip solid cu cămașă hawaiiană. De 
fapt semănaţi destul de mult. In aparenţă, vreau să spun. 

— Ai cumva numărul lui? spuse Bäckström. 

Pare un tip de incredere, se gândi Bäckström. El nu rata 
niciodată ocazia de a se îmbrăca așa, dacă îi permitea vremea. 

— Sigur, spuse reporterul. Pot să-ţi dau numărul lui privat, 
dacă promiţi să nu-i spui de la cine îl ai. Dar, oricum, pentru ce 
ai nevoie de el? Ceva ce ar trebui să așternem pe hârtie? 

— Dacă e, tu vei fi primul care o să afle, spuse Bäckström. 

Imediat după ce puse capăt convorbirii, Bäckström îl sună pe 
Ronny Bobină și îi lăsă un mesaj pe robotul telefonic. 

— Numele meu e Bäckström, spuse el. Sunt ofițer de poliţie și 
cred că ai putea să mă ajuţi cu ceva. 

E categoric timpul pentru un mic somn de după-amiază, se 
gândi el, dat fiind că chelnerița lui finlandeză preferată 
promisese să vină și să se ocupe de curăţenie și spălat rufele, în 
general să pună totul la punct înainte de tura ei de seară de la 
barul lui din apropiere. 

Da, este categoric timpul pentru puțină odihnă, se gândi el, 
exact când cineva sună la ușă. 


124. 


La început crezu că femeia lui de serviciu finlandeză venise cu 
trei ore mai devreme deoarece era atât de nerăbdătoare că nu 
mai putea aștepta, dar se dovedi a fi vecinul lui, micul Edvin, 
care stătea acolo cu o expresie serioasă și părul pieptănat cu 
grijă, la același nivel cu cutia poștală de pe ușa lui Bäckström. A 

venit să-mi spună că Isak s-a zburătăcit în sfârșit pe lumea 
cealaltă, se gândi Bäckström, grăbindu-se să deschidă ușa. 

— Intră, Edvin, intră. S-a întâmplat ceva? 

Bäckström se strădui să-și ia o expresie adecvată de 
preocupare. 

e 

Micul Edvin era la fel ca de obicei. Un tip mic și serios care 
începu prin a-și exprima speranţa că nu-l deranja pe domnul 
inspector-șef. Înainte să sune, ascultase prin cutia poștală, așa 
cum îl învățase Bäckström, și așa își dăduse seama că 
Bäckström era acasă și treaz, dar nu puteai niciodată să fii 
complet sigur. 

— E în regulă, nu-ţi face griji din cauza asta, băiete, spuse 
Bäckström bătându-l ușurel pe cap. Mi se pare că vrei să-mi spui 
ceva. 

Bine că nu s-a și strecurat înăuntru prin cutia aia poștală, se 
gândi el. 

— Am vești bune pentru dumneata, domnule inspector-șef, 
spuse Edvin dând din cap cu hotărâre. 

În sfârșit, se gândi Bäckström înălțând ochii spre tavan. 

e 

Edvin venise să-i spună că Isak își revenise. Era încă puţin 
abătut, dar fusese externat de la spitalul pentru animale înainte 
de weekend, iar Edvin așteptase o săptămână ca să-i dea 
această veste fericită din două motive. În primul rând, își 
dăduse seama din ziare că domnul inspector-șef era foarte 
ocupat cu anchetarea unei crime grave, și din cauza asta 
probabil că nu putea să-i ofere lui Isak îngrijirea de care acesta 
avea nevoie. În al doilea rând, decisese în mod conștient să 
aștepte până când era sigur că Isak avea să-și revină complet, 
ca să nu-i creeze speranţe zadarnice lui Bäckström. 

— Și unde e, atunci? spuse Bäckström încet. 

Ce dracu’ vrea să spună șopârla asta mică cu ochelari? 

(J 

Isak își petrecuse ultima săptămână de convalescență în 
camera lui Edvin. Fusese o perioadă reușită de recuperare și, cu 
excepția faptului că încă era traumatizat, existau motive 
întemeiate de speranţă că Isak avea să redevină curând el 
însuși. Ce voia Edvin să știe era dacă ar fi trebuit cumva să îl 

mai ţină puţin pe Isak, ţinând cont de munca lui foarte 
solicitantă? 

Încă mai există speranță pentru micul nătărău, reflectă 
Bäckström, gândindu-se la Edvin, nu la Isak. 

— Nu vrei să discutăm despre asta? îi sugeră Bäckström. Pot 
să-ți ofer ceva? Poate un pahar de suc? 

— Mulţumesc, spuse Edvin. Nu refuz niciodată un pahar bun 
de suc. 

Bäckström se duse în bucătărie și începu să caute prin frigider 
și dulăpioare, când își dădu seama brusc că niciun bărbat adult 
normal nu ţine suc în casă. Scoase în schimb o cutie de coca- 
cola pentru Edvin și o bere rece pentru el. 

— Mă tem că sucul s-a terminat, minţi el. Sper că o coca-cola 
e în regulă? 

Oaspetele lui îl asigură că o coca-cola era perfect în regulă. 
Atât mama lui, Dusanka, cât și tatăl lui, Slobodan, își luau 
pahare mari cu coca-cola când se uitau seara la televizor, iar 
Edvin își dăduse seama că a bea coca-cola te face fericit. Chiar 
dacă el, personal, prefera sucul de zmeură. 

— Ce-ar trebui să facem, domnule inspector-șef? spuse Edvin, 
privindu-l prin ochelarii lui groși. Să-l mai ţin eu puţin pe Isak 
sau ai prefera să ţi-l înapoiez imediat? Aș putea să scriu pe un 
bilet toate medicamentele pe care le ia. Ca să-ţi fie mai ușor să 
ai grijă de el, vreau să spun. 

Ținând cont de munca lui incredibil de solicitantă, Bäckström 
ar fi preferat categoric prima variantă. Chiar dacă, bineînțeles, îi 
era dor să-l vadă pe dragul lui Isak. 

— O decizie înțeleaptă, domnule inspector-șef, fu de acord 
Edvin. Hai să convenim că deocamdată mai bine rămâne la 
mine. Când situaţia de la muncă devine mai ușoară, trebuie 
doar să-mi spui. 

e 

Înainte ca Edvin să plece, Bäckström desprinse un teanc de 
bancnote satisfăcător din agrafa lui pentru bani și îi îndesă în 
mâna acestuia. 

— Pentru mâncare și așa mai departe, îi explică el. 

— E mult prea mult, spuse Edvin, cu ochii măriţi la vederea 
tuturor acelor bani pe care tocmai îi primise. 

— Se poate, dar medicamentele pentru papagali nu pot fi 
complet gratuite, spuse Bäckström, bătându-l ușor pe cap. Când 
o să ai nevoie de alţii, vino la mine. 

Ar trebui să poată decoda mesajul din cuvintele ăstea, se 
gândi el. 

e 

Înainte de a aluneca în adâncurile liniștite ale somnului său de 
după-amiază, Bäckström se surprinse având gânduri pozitive 
despre micul lui vecin. Dacă este folosit cum trebuie, cineva 
precum Edvin poate fi foarte util în cadrul poliției, se gândi el. 
Slab ca o bucată de aţă dentară, puțin mai înalt ca o palmă și 
agil ca un șarpe de casă. Dacă au nevoie de cineva care să 
examineze un spațiu izolat, micul Edvin ar putea fi de mare 
folos, alături de câinii polițiști folosiți pentru mirosirea bombelor, 
se gândi el în timp ce aluneca în braţele lui Morfeu. 

e 

Când Bäckström se întoarse în seara aceea de la obișnuita lui 
cină de la barul din apropiere, GeGurra îl sună să întrebe cum 
merge căutarea lui Pinocchio. 

Bäckström exprimă un optimism precaut și, înainte ca scurta 
lor conversaţie să ia sfârșit, căzură de acord să se întâlnească 
seara următoare ca să discute mai în detaliu despre planurile lor 
curente. 

— Ce zici să ne vedem la mine să mâncăm ceva? sugeră 
GeGurra. Ca să nu fim deranjaţi, vreau să spun. Am o firmă 
excelentă de catering care se ocupă de obicei de detaliile 
practice, așa că nu e niciun motiv de îngrijorare, dragul meu 
prieten. 

Ținând cont de faptul că munca fusese deja îndeplinită și era 
vorba de 200 de milioane, Bäckström nu avu nicio obiecţie. 

— Excelent! spuse GeGurra. In acest caz, te aștept acasă la 
mine pe Norr Mälarstrand la ora 8. 


125. 


Seara aceea se prelungi, deoarece Bäckström ajunse să stea 
la calculator până după miezul nopţii, dar compensă acest fapt 
sunând la muncă imediat ce se trezi și contramandând ședința 
de dimineaţă a echipei de investigaţie. Când intră în birou, se 

ciocni de Carlsson, care părea atât de furioasă încât Bäckström 
decise că e mai bine să vorbească cu ea în camera lui și, 
preferabil, despre altceva decât despre ședințe contramandate 
și colegi cretini care ar fi avut doar de câștigat dacă își vedeau 
de-ale lor și îl lăsau pe el în pace. 

— Ai mai auzit ceva despre Rosita? o întrebă el, ca manevră 
adecvată de introducere și diversiune. Există vreun motiv 
pentru griji serioase? 

Insă Annika nu putea să ofere un răspuns la această 
întrebare. Și nu putea nici să explice de ce. Insă era opinia ei 
fermă că era probabil ca Rosita Andersson-Trygg, colega lor, să 
fie bolnavă o vreme. 

— Sper că n-a luat gripă aviară sau vreo porcărie de-asta, nu? 

— Nu, de ce-ar fi luat? răspunse Carlsson, nereușind să-și 
ascundă surpriza. 

— A, mă gândeam doar că ea e atât de interesată de animale, 
desigur, și există o grămadă de lucruri ciudate cu care animalele 
de genul ăsta ne pot infecta. Impetigo, turbare, febră aftoasă, 
febra papagalilor, știi. 

Bäckström dădu din umeri. Sau febra de iepure, se gândi el. 
De ce dracu’ ar vrea cineva să mângâie un iepure? 

— Discută despre asta cu Holt, spuse Carlsson scuturând din 
cap cu indiferență. Dacă mă întrebi pe mine, are mai mult de-a 
face cu tot ce-a apărut în ziare. Faptul că portretul-robot a ajuns 
în media nu a fost ceva prea inteligent, ţinând cont de ce i s-a 
întâmplat martorului nostru, pentru că nu putem presupune 
serios că și Åkare, și Garcia Gomez erau complet analfabeți. 

— Nu, jurnaliștii ăștia sunt groaznici, sunt niște vulturi, oftă 
Bäckström. Eu rezolv problema asta necitind niciodată ziarele. 

— Sigur, de ce-ai face-o? răspunse din cine știe ce motiv 
Carlsson. Acum va trebui să mă scuzi. Am o grămadă de treabă. 

Este evident că are una dintre zilele ei speciale și e timpul să 
lucrez și eu ceva, se gândi Bäckström cu un oftat mulțumit, în 
timp ce contempla activităţile care îl așteptau în ziua aceea. 
Tapas la prânz, se gândi el. După care Miss Vineri, un mic somn 
de după-amiază și o cină bună cu GeGurra, ca încheiere 
adecvată a unei săptămâni pline de muncă grea. 

E timpul să chem un taxi, se gândi el. Se ridică smucit și 
apăsă butonul de apelare rapidă pentru Taxi Stockholm. 

În timp ce inspectorul-șef Evert Bäckström era în taxi, în drum 
spre masa de prânz, colega lui, detectivul inspector Annika 
Carlsson, luă legătura cu inspectorul-șef Jan Lewin de la 
Unitatea Națională de Omucideri, ofițerul care conducea 
ancheta preliminară referitoare la tripla crimă din 
Södermanland. Lewin începu prin a-și cere scuze pentru faptul 
că nu luase legătura el însuși, însă pur și simplu avusese prea 
multe de făcut, cum se întâmpla de obicei în primele stadii ale 
unei anchete de crimă. Nu în ultimul rând, atunci când era o 
anchetă de dimensiunile acestea. 

Apoi îi mulțumi pentru informaţiile pe care ea și colegii ei din 
Solna li le transmiseseră. El împărtășea credinţa ei că multe 
aspecte sugerau că martorul lor, taximetristul, era legătura 
dintre celelalte două victime, Åkare și Garcia Gomez, și cei mai 
probabili făptași, Afsan Ibrahim și cei din cercul acestuia. 
Motivul trebuia să fi fost vendeta iscată de mai mulţi ani între 
Hells Angels și Frăția Ibrahimilor. lar semnalul de start trebuia să 
fi fost asasinarea consilierului legal al lui Afsan Ibrahim, Thomas 
Eriksson. 

— Majoritatea probelor par să sugereze că Åkare era cel pe 
care voiau de fapt să-l prindă, spuse Lewin. Potrivit legistului 
nostru, l-au spânzurat cu un laţ de sârmă, apoi, în timp ce el era 
încă în viaţă, s-au distrat trăgând în el de aproape și 
înjunghiindu-l și tăindu-l. 

— Dar Garcia Gomez și taximetristul? Aţi aflat deja mai multe 
despre ei? 

— Ei erau în holul de la parterul casei. Amândoi împușcați în 
cap, de foarte aproape, ca o execuţie, cum spun colegii noștri 
americani. Probele sugerează că Garcia Gomez a fost împușcat 
primul. Taximetristul nostru Ara e plin de sângele lui, așa că 
probabil Garcia Gomez a fost împușcat în timp ce îl ataca pe 
Ara. După care Ara a fost împușcat și el. 

— Cu aceeași armă? 

— Așa se pare, spuse Lewin. Nouă milimetri, gloanţe 
expandabile, pistol, după aspectul cartușelor, dar o să avem un 
răspuns clar despre asta după-amiază. Vi-l trimitem prin e-mail 
imediat ce aflăm. 

— Altceva? 

— Nimic, decât că și eu cred că și tine, spuse Lewin. Că 
martorul vostru a fost folosit ca momeală pentru atragerea lui 

Åkare și Garcia Gomez și, imediat ce ei au fost rezolvati, a murit 
și el. Nu există altă explicaţie care să aibă sens, dat fiind ce s-a 
întâmplat. 

Omar ben Kader pare să fie un tip fermecător, se gândi 
Annika Carlsson. Si un prieten foarte bun. 


126. 


Mai întâi bistroul de tapas de pe Fleminggatan. Un coniac de 
final la soare, pe terasă. 

Apoi Miss Vineri, unde Bäckström produse o mică surpriză și 
începu prin a o rade pe aceasta, înainte să se apuce de 
obișnuitul picnic de jos și să termine cu tradiționala călărire a 
salamului. 

În sfârșit, o plimbare agale, în lumina soarelui, spre 
confortabilul său sălaș și patul Hästens larg și bun, dar imediat 
cum intră pe ușă sună telefonul. 

— Ascult, mormăi Bäckström. 

— Vorbesc cu inspectorul-șef Bäckström? întrebă vocea de la 
celălalt capăt al firului. 

— Depinde, spuse Băckstrom. Cine ești dumneata? 

— Ronny, spuse Ronny Film, zis și Ronny Bobină. Mi-ai lăsat 
un mesaj telefonic. Ziceai că vrei să te ajut cu ceva? 

— Bun, spuse Bäckström. Presupun că asta rămâne între noi. 

— Bineînţeles, spuse Ronny. Discreţie, e o chestie de onoare. 

— Dacă eu spun numele Genco, ce-ţi vine în minte? 

— Cel mai bun film din istoria cinematografiei, spuse Ronny. 
Premiera suedeză pe 28 iulie 1975, simultan la Rigoletto, 
Draken și Spegeln, în Stockholm. Premiera americană a fost pe 
12 decembrie, anul anterior. În New York. 

— Altceva? spuse Bäckström. 

Ce dracu’ tot spune ăsta? 

— Genco Olive Oil. A fost prima afacere a lui Vito Corleone, 
după ce a emigrat în SUA. El s-a născut sub numele de Vito 
Andolini, în Sicilia, și cel mai bun film din lume e povestea vieții 
lui. 

— Nașul, spuse Bäckström, aproape auzind cum îi cade fisa în 
cap. 

— Nașul: Partea a II-a, îl corectă Ronny. 

— Mulţumesc foarte mult, spuse Bäckström. 

Trebuie să fi avut un profesor excelent când era la școală, se 
gândi el. 

— Pot să te întreb de ce vrei să știi? 

— Poţi, spuse Bäckström. Dar probabil că e mai bine să nu 
aștepți și răspuns. Te pot ajuta cu orice altceva? 

— Poate cu cămașa aia hawaiiană pe care ai purtat-o în seria 
de vară a Lumii crimei? spuse Ronny. 

— Cum să nu, spuse Bäckström. Unde s-o trimit? 

— Pe numele meu, la redacţia ziarului, spuse Ronny. 

— E deja la poștă, minţi Bäckström. 

Până și cineva precum Ronny Film trebuia să știe că zilele 
ăstea poștașii fură în draci și că un obiect atât de preţios se 
pierde în clipa în care l-ai băgat în cutia poștală. 

— Mulţumesc, mulțumesc foarte mult, spuse Ronny Film, 
părând că vorbește sincer. 

— N-ai pentru ce, spuse Bäckström. 

E clar că nu ştie, se gândi el în timp ce punea capăt 
convorbirii. 

e 

Cina din seara aceea de la GeGurra se transformă într-o 
încheiere reușită a serii. Mai întâi băură niște răcoritoare ușoare, 
cu o combinaţie de apetitive calde și reci. Apoi urmă cina 
tradițională și burgheză cu trei feluri de mâncare, în sufrageria 
lui GeGurra, după care încheiară cu cafea și coniac în bibliotecă, 
în timp ce discutau despre proiectul lor comun de afaceri. 

— Cum merge căutarea lui Pinocchio și a nasului său? întrebă 
GeGurra, cu o expresie curioasă. 

— Lucrurile se întâmplă, spuse Bäckström dând energic din 
cap. Chiar dacă e mult prea devreme ca să putem vorbi de 
vreun fel de breșă. 

— Dar din ziare înțeleg că urma duce spre curte și Maiestatea 
Sa Regele, insistă GeGurra. Chiar dacă eu am încercat să mă 
oțelesc la ideea că Maiestatea Sa ar avea ceva de-a face cu un 
personaj precum Eriksson. 

— Absolut, așa e, îl asigură Bäckström. Din nefericire, se 
întâmplă foarte des ca oamenii să ajungă pe mâna unora ca 
Eriksson, atunci când vine vorba de afaceri de o natură mai 
sensibilă. Așa că probabil n-ai de ce să-ți faci griji în privinţa 

provinciei. Din păcate, problema e că urma se pierde în casa 
acelui îngrozitor Eriksson. 

— Să sperăm că nu e așa, spuse GeGurra, părând că vorbește 
sincer. Asta ar fi o catastrofă pentru întreaga istorie a artei 
occidentale. 

— Ah, probabil nu e chiar atât de rău, spuse Bäckström, 
frecându-și nasul rotund. Dar există un lucru cu care ai putea să 
mă ajuţi. 

— Sunt numai urechi. 

— Numele cunoștinței tale. Cea care era interesată de tabloul 
cu călugărul gras. 

— Tabloul lui Alexander Versjagin cu Sfântul Teodor? 

— Exact, spuse Bäckström. 

— Sub jurământ de tăcere, strict între noi? 

— Bineînţeles, spuse Bäckström, dând încurajator din cap. 

— În acest caz, spuse GeGurra dând ușor din umeri. În acest 
caz, va trebui să mă abat de la principiile mele. Dar am senzația 
că tu o să știi cine e imediat ce-i rostesc numele. Se presupune 
că acolo unde lucrezi tu, în Solna, e un fel de figură legendară. 

— Deci care e numele lui? 

— Mario Grimaldi. Știi, Nașul. 


127. 


Bäckström își petrecu mare parte din weekend gândindu-se la 
cazul lui și la tragicul sfârșit al avocatului Thomas Eriksson, deși 
era foarte mulţumit să lase detaliile juridice mai fine în seama 
Lisei Lamm și a partenerilor ei. Existau alte aspecte mai 
interesante. De asemenea, se asigură că-și urmează rutinele 
obișnuite în privinţa mâncării, băuturii și gimnasticii. „Minte 
sănătoasă în trup sănătos” devenise un fel de mantra pentru el 
și cea mai mică abatere la de regula aceasta era de negândit. 

Își petrecu restul timpului reducând coada acum nesfârșită de 
femei care tânjeau să ajungă și ele pe supersalam. Două talente 
noi și încă netestate. Sâmbătă după-amiază o manichiuristă de 
25 de ani care, judecând după fotografiile pe care și le făcuse cu 
webcamul, părea extrem de promițătoare, deși când veni vorba 
de testul practic real, se dovedi, din păcate, o dezamăgire clară. 

Cel mult un 4, 4 minus, 4 minus minus, se gândi Bäckström 
după ce totul se termină în sfârșit și el putu s-o trimită acasă, în 
suburbia părăginită în care probabil că locuia. Fu obligat să 
contramandeze cina promisă, deoarece primise un apel de 
urgență de la muncă, prin care i se cerea să se ducă imediat la 
locul unei noi crime din Rinkeby. 

— Dumnezeule, ce groaznic! spuse manichiurista în hol, 
înainte de plecare. Suntem foarte norocoși că avem oameni ca 
voi. Promite-mi că ne vedem iar în curând. 

— Bineînţeles, minţi Bäckström. Trebuie să faci asta din nou. 

In restul zilei, își reluă rutinele lui obișnuite și puse capăt serii 
cu o cină bună la Operakăllaren, în propria lui companie. 

Duminică fu mai bine. Mult mai bine. Luă prânzul cu o 
contabilă de 35 de ani care lucra pe cont propriu, iar când se 
puseră în sfârșit pe treabă, aceasta se dovedi a fi o maniacă a 
sexului complet, lipsită de inhibiţii, genul căreia lui nici nu i-ar fi 
trecut prin cap să-i încredinţeze banii sau documentele lui 
financiare. Nu că și-ar fi putut imagina de ce avea ea nevoie de 
ele, date fiind celelalte talente ale ei. Un 8 clar, poate chiar un 9 
minus, ceea ce probabil o plasa în fruntea tuturor socotitoarelor 
din lume. Bäckström și-o imagină în vârful podiumului, la finalul 
campionatului mondial de sex pentru contabili. Cocoţată acolo 
sus, în patru labe, cu fundul ridicat cochet în aer, sânii 
legănându-i-se în voie și ochelarii aburiţi așezați pieziș pe vârful 
nasului. 

— Promite-mi că ne vedem iar în curând, spuse ea în hol, 
înainte de plecare. 

— Poţi fi sigură de asta, răspunse el. 

Deja îi adăugase numărul de telefon pe lista de apelare rapidă 
de pe mobil. 

e 

Bäckström își îngădui să se culce devreme și, ca în multe alte 
ocazii anterioare, adevărul îl căuta în vis, fără ca el să 
trebuiască să facă cel mai mic efort. Așa stăteau lucrurile pentru 
cei câțiva privilegiați ca el care primiseră darul de a vedea ceea 
ce se întâmpla de fapt, în loc ca asta să fie ascuns sau camuflat 
de unele lucruri care doar păreau să se întâmple. Și, ţinând cont 
cine era așa-numita lui victimă, cu greu și-ar fi putut imagina un 
sfârșit mai potrivit pentru acea parte a poveștii. 

Luni dimineaţă, în timp ce stătea pe bancheta din spate a 
taxiului care îl ducea la secţia de poliție din Solna, era mai mult 
sau mai puţin sigur de modul în care se întâmplase totul. Nu-i 
mai rămânea decât să așeze ultimele piese la locul lor, după 
care să se poată dedica lucrului cu adevărat important. Găsirea 
unei modalităţi suficient de sigure și discrete de a face în așa fel 
ca micul Pinocchio și lungul lui nas să rămână în posesia noului 
său proprietar, inspectorul-șef Evert Bäckström. 

VII 


Procurorul pune capăt anchetei 
asupra asasinării avocatului Thomas Eriksson 


128. 


Primul lucru pe care îl făcu Bäckström ca să înceapă noua 
săptămână de muncă fu să vorbească cu Nadja. 

— Ce știm despre compania care deține Merţanul despre care 
am fost informaţi? o întrebă el. 

Potrivit Nadjei, acum știau destule. Genco Ltd fusese înfiinţată 
în ianuarie 1976, la aproximativ șase luni după intrarea filmului 
Nașul: Partea a Il-a în cinematografele din Suedia. De atunci 
încoace, ea se ocupase în principal cu importul și vânzarea de 
mâncare și delicatese italiene: ulei de măsline, paste, vin, 
salam, şuncă, cheese. Părea să fie o companie bine administrată 
și profitabilă. 

Un angrosist din domeniul alimentaţiei, care avea sediul 
central și depozitele lângă Malmă și o duzină de angajaţi, iar în 
cei aproape patruzeci de ani de activitate nu avusese niciodată 
pierderi sau vreo problemă cu autorităţile. Işi plăteau impozitele 
și contribuţiile de asigurări naţionale la timp și toate autorizaţiile 
pe care erau obligaţi să le aibă păreau în bună regulă. In ultimii 
câţiva ani, cifra de afaceri fusese în zona a 20 de milioane de 
coroane pe an. 

— Asta nu e deloc ceva remarcabil, iar compania face în 
fiecare an un profit de aproximativ un milion, încheie Nadja. 

— Și atunci de ce închiriază mașini? întrebă Bäckström. 

Potrivit Nadjei, acest lucru părea a fi un vestigiu din prima 
perioadă, când compania se implica în activităţi mai variate. De 
asemenea, se implicase în finanțarea restaurantelor, 
companiilor de catering și întreprinderilor similare. La un 
moment dat achiziționaseră o companie mai mică de închiriere 
de limuzine. Toate acele părţi ale afacerii fuseseră acum stopate 

în mod organizat, iar din compania de închiriere nu mai 
rămăsese decât Mercedesul în chestiune. 

— Are patru ani, a costat în jur de un milion când a fost 
cumpărat, fără TVA, spuse Nadja. Valoarea lui curentă e undeva 
în jur de jumătate de milion. 

— Mie mi se pare că seamănă a spălare de bani elementară, 
răspunse Bäckström. 

Și Nadja se gândise la asta, chiar dacă era departe de a fi 
sigură că lucrurile stau așa. 

— Probabil cea mai simplă explicaţie e în continuare că sunt 
cu adevărat implicaţi în activităţile în care pretind că sunt 
implicaţi. La urma urmei, fac asta de destul de mulţi ani deja și 
nici poliţia, nici inspecția financiară nu par să fi ridicat vreo 
obiecţie. 

— Cine deţine afacerea? întrebă Bäckström. 

— Pare să fie deţinută de o bătrână dură, spuse Nadja cu un 
zâmbet ușor. Andrea Andolini, de 92 de ani. Stă în Malmö de 
cincizeci de ani și e cetăţean suedez tot de atunci. Și-a petrecut 
toată viața în afacerea cu restaurante și, dacă ar fi să ghicim, 
probabil a venit cu primul val de forţă de muncă migrantă din 
anii '60. Nu s-a căsătorit niciodată, nu are copii și încă e 
președinta consiliului de administrație. 

— Da, se zice că fabricanţii ăștia bătrâni de pizza sunt duri, 
oftă Bäckström. 

— Acum bineînțeles că te întrebi ce relaţie e între ea și Nașul, 
spuse Nadja. Până și eu mă mai uit din când în când la filme, 
știi. 

Ultima declaraţie a Nadjei fusese provocată de expresia 
surprinsă a lui Bäckström. 

— Da, te ascult, spuse el. 

Rusoaica asta e ageră ca un ogar, se gândi el. 

— Numele companiei avea ceva care m-a făcut să reacţionez. 
Restul l-am gasit pe internet. Andrea Andolini e mătușa Nașului. 
Nu a lui Vito Corleone, născut Andolini, ci a nașului nostru local 
de aici, din Solna, Mario Grimaldi. Care de fapt provine din 
Napoli, nu din Sicilia. 

— Cine ar fi crezut? spuse Bäckström. 

— Exact - ciudat cum ies lucrurile uneori, fu de acord Nadja. 

— la niște poze bune cu Grimaldi și mergem iar pe la vecinii 
lui Eriksson. Nu era un martor care a spus că a văzut un bătrân 

cu păr alb care stătea pe treptele casei lui Eriksson? Cam în 
jurul momentului la care a murit avocatul? 

— E deja în curs, spuse Nadja. Felicia s-a dus azi-dimineaţă să 
vorbească cu martorul nostru. 


129. 


O echipă de investigație serios redusă numeric, care nu părea 
prea energică, nici chiar atunci când luai în calcul faptul că era 
luni dimineaţă și că cei doi legiști ai lor îi privaseră, cel mai 
probabil, de un asasin și o condamnare pe viaţă, oferindu-le în 
schimb, în cel mai bun caz, un mardeiaș obișnuit și câţiva ani de 
închisoare. 

— E o adevărată plăcere pentru un poliţist bătrân ca mine să 
fiu întâmpinat cu atât de mult entuziasm, declară Bäckström, 
privind înverșunat spre săraca adunare. 

— Păi, ţinând cont de ce ne-au spus legiștii și de ce s-a 
întâmplat în Nyköping cu Åkare, Garcia Gomez și martorul 
nostru, poate că nu e atât de surprinzător, spuse Annika 
Carlsson. ) 

— Asta poate e valabil pentru voi, o întrerupse Bäckström. In 
ce mă privește, eu nu las nimic pe jumătate făcut. Vreau să pun 
mâna pe făptașul încă neidentificat care l-a bătut pe Eriksson 
atât de rău, încât inima lui a decis să cedeze. Asta e primul 
lucru. 

— S-a notat, spuse Annika Carlsson. 

— Nu mă întrerupe. Vreau să pun mâna și pe complicele de 
asemenea neidentificat care s-a căcat pe el pe canapeaua lui 
Eriksson și, chiar dacă a făcut asta doar ca să creeze probleme, 
vreau să fie acuzat de distrugere calificată. Asta e al doilea 
lucru. M-am exprimat suficient de clar? 

— Cât se poate de clar, spuse Annika Carlsson. Mai putem să 
facem și altceva pentru tine, șefule? 

— Aflaţi ce s-a întâmplat de fapt în seara aceea în casa lui 
Eriksson. Cum s-a ajuns ca o mică ciorovăială pentru niște 
tablouri să ducă la un adevărat război între bande? Asta e al 
treilea lucru. 

— Sigur, șefule, spuse Annika. Altceva? 

— Sunt foarte încântat să te las pe tine să te ocupi de detaliile 
administrative și documentaţie, spuse el. Asigură-te că le 
trimitem colegilor noștri din Södermanland tot ce avem despre 
Åkare, Garcia Gomez și Afsan Ibrahim. Nu uita să-i întrebi dacă 
pot să preia responsabilitatea pentru acele ameninţări, cele la 
adresa lui Danielsson și a fetei aceleia care lucrează la biroul lui. 

— Ne-am ocupat deja de asta, spuse Annika Carlsson. 

— Bine. Ora ședinței de mâine-dimineaţă va fi anunţată în 
cursul zilei de azi. Mă aştept să-i văd pe toţi acolo, ca să putem 
în sfârșit să punem punct acestei afaceri nefericite. Trebuie doar 
să faceţi ce vă spun eu. Despre asta e vorba. E chiar așa de 
greu de înțeles? 


130. 


Mica Felicia pare fericită, se gândi Bäckström când ieși de la 
ședință și o văzu zâmbindu-i și făcându-i cu mâna. 

— La mine în birou, spuse Bäckström, făcând semn cu mâna. 

e 

Martorul lor îl alesese imediat ce Felicia îi arătase fotografiile. 
Nu dăduse niciun semn de ezitare și era dispus să depună 
mărturie sub jurământ, chiar dacă bărbatul în vârstă pe care îl 
văzuse stând pe treptele din faţă ale lui Eriksson și ținându-și în 
mâini capul cu păr alb nu semăna deloc cu un criminal obișnuit. 

— Nici nu cred că e, dacă am înțeles eu bine, spuse Felicia. 

— Nu, dar mai e ceva, spuse Bäckström. Mă gândeam dacă 
pot să-ţi cer o favoare. Vreau ca asta să rămână strict între noi 
deocamdată. Vreau să te duci și să discuţi cu persoana asta. 

Bäckström mâzgăli un nume, o adresă și un număr de mobil 
pe o foaie goală din carnetțelul lui negru, o rupse și i-o dădu 
Feliciei. 

— Întreabă-l dacă pot să-l scot la prânz. La barul din 
Filmstaden unde el și partenerii lui se întâlnesc de obicei să bea 
ceva când joacă AIK. 

— Alphyddan? 

— Exact. Dacă te întrebi cumva de ce nu pot să-l sun și să-l 
întreb eu, e din cauză că există un anumit risc ca el să-mi 
închidă telefonul. Așa că du-te și întâlnește-te cu el, convinge-l 
de intenţiile mele prietenoase, apoi asigură-te că primește o 

bere și o cinzeacă bună lângă ea imediat ce ajunge acolo. Vreau 
să fie bine dispus. Apoi sună-mă și eu ajung acolo în zece 
minute. 

— Crezi că el e celălalt om pe care încercăm să punem mâna, 
șefule? întrebă Felicia, ridicând biletul pe care îl primise. 

— De obicei în Ajunul Crăciunului te uiţi la desenele animate 
Disney? ` 

— Totdeauna, spuse Felicia zâmbind. Incă de când am ajuns 
în Suedia. 

— Atunci cred că îţi sunt familiari Chip'n'Dale. Știi, cele două 
veverițe. Cele care îi fac mereu probleme lui Mickey Mouse când 
el vrea să-și împodobească bradul. 

— Da, și câinele lui, Pluto, spuse Felicia, nereușind să-și 
ascundă încântarea. 

— Poţi să ţi-l imaginezi pe Chip fără Dale? 

— Nu, spuse Felicia scuturând din cap. 

— Nici eu. 


131. 


Imediat ce Felicia plecă, Lisa Lamm îl sună pe mobil și îl 
întrebă dacă se puteau întâlni să vorbească puţin. Avea nevoie 
de cel puţin 15 minute din prețiosul lui timp. 

— Credeam că ești încă aici, spuse Bäckström. În clădire, 
vreau să spun. 

— Sunt, spuse Lisa Lamm. Voiam doar să mă asigur mai întâi 
că nu te deranjez. 

— Sunt la mine în birou - ești mai mult decât binevenită, nu e 
nicio problemă, o asigură Bäckström. 

Sfioasa noastră procuror Lamm nu seamănă deloc cu ofițerul 
Carlsson, se gândi el scuturând din cap. 

e 

Din puţinul pe care Bäckström îl spusese în timpul ședinței, 
Lisa Lamm rămăsese cu impresia clară că lucrurile începeau să 
se lege. Că în curând avea să vină timpul ca ea să-și elibereze 
biroul și să-și vadă în continuare de viaţa ei. Ținând cont de rolul 
ei din această procedură, ar fi fost bineînţeles foarte bucuroasă 
dacă Bäckström ar fi putut să-i satisfacă, așadar, curiozitatea. 

Acesta era primul motiv pentru care voise să se întâlnească cu 
el. 

Lisa Lamm avea o înțelegere mai bună a celui de-al doilea 
motiv pentru care voise să se întâlnească cu el. Ținând cont de 
rolul lui Bäckström, voia să-l pună la curent cu ultimele evoluții 
juridice ale cazului lor. 

Bäckström răspunse mai întâi cerându-și scuze. Cu siguranţă 
nu încerca să ascundă nicio informaţie de șeful anchetei lui 
preliminare. Dimpotrivă, se gândise să o informeze odată ce 
termina cu ședința de dimineaţă. Imediat după ce se ocupa de 
câteva chestiuni presante, ceea ce acum făcuse. 

— Nu trebuie decât să deschizi orice ziar ca să înţelegi ce 
vreau să spun, îi explică el, privind-o cu seriozitate. Din ancheta 
asta se scurg informații ca prin sită. 

— Sper că nu-ţi faci griji din cauza mea? spuse Lisa Lamm. 

— Nicidecum, spuse Bäckström, scuturând foarte ferm din 
cap. Îmi fac griji din cauza celorlalţi. Avem în echipa de 
investigaţie treizeci de oameni și probabil încă 30 în clădire, 
care au cât de cât idee ce facem noi. Din păcate, s-ar părea că 
există câțiva care nu par să știe să-și ţină gura. Și ce putem face 
noi în privinţa asta? Tu și cu mine, vreau să spun. Nimic. Absolut 
nimic. 

Bäckström deja se înroșise sub ochi și era evident că-i vine 
greu să ascundă cât de supărător i se pare asta. 

Lisa Lamm era complet de acord cu el. Era o stare de lucruri 
deplorabilă. Mai ales într-un caz sensibil în termenii acoperirii 
media, cum era acesta. Dar era o situaţie pe care probabil că 
amândoi trebuiau pur și simplu s-o suporte. 

— Înţeleg ce spui, zise Bäckström. Problema mea e că e 
nevoie de un singur coleg gură-spartă ca să distrugă ceea ce 
altfel ar fi o anchetă perfectă. 

— O situaţie delicată, spuse Lisa Lamm aprobându-l din cap. 
Vrei să începi tu sau să încep eu? 

— Începe tu, mai bine, spuse Bäckström. 

Lisa Lamm se gândea ca după prânz să-l elibereze pe von 
Comer din arest. Aveau suficiente probe ca să-l acuze de fraudă 
cu circumstanţe agravante. Mai rămâneau doar câteva detalii. 
Cum ar fi acela de a afla cine îl angajase pe Eriksson - victima 
finală a fraudei. 

Bäckström nu avu nicio obiecţie. 

Atât Afsan Ibrahim, cât și Omar ben Kader luaseră legătura cu 
ei, prin intermediul reprezentanţilor lor legali. Ajunsese la 
cunoștința lor că erau căutați de poliţie sub suspiciunea de a fi 
adresat ameninţări ilegale. Ceva ce ei firește că negau amândoi, 
iar cea mai simplă soluţie era fără îndoială ca poliţia să sugereze 
un moment la care ei să vină la secţia de poliţie din Solna 
pentru a discuta chestiunea. 

— Am vorbit deja cu Lewin, care a promis să preia și partea 
asta a cazului. El vrea ca detectivii lui să-i intervieveze aici, în 
Solna, în așa fel încât să nu-i alerteze în mod inutil. 

— Pare rezonabil, spuse Bäckström. N-o să reușești niciodată 
să le aduci acuzaţii pentru asta. 

Lisa Lamm fu de acord cu el și asupra acestui aspect. 
Danielsson luase deja legătura cu ea ca să-i spună că nu voia să 
depună plângere referitor la ceea ce se întâmplase în biroul lui. 
Nici nu se punea problema ca ei să-i fi adresat amenințări 
ilegale. Poate o discuţie uneori animată, iar atât el, cât și 
procurorul știau foarte bine că în prezent asta nu era o 
contravenţie prevăzută în Codul Penal Suedez. 

— Dar fata care lucrează acolo? întrebă Bäckström. Cea 
căreia i-au făcut o vizită acasă? Dacă mă întrebi pe mine, am 
impresia clară că era împreună cu Eriksson. 

— Lucra acolo, îl corectă Lisa Lamm. Se pare că și-a dat 
demisia în aceeași zi în care a fost intervievată aici. Pare să fi 
plecat în străinătate, într-o vacanţă prelungită. Nu știu sigur 
unde. În ce privește relaţia ei cu fostul ei șef, înclin să fiu de 
acord cu tine. 

Bäckström se mulțumi să ofteze ușor și să dea din cap. Unde 
am mai auzit asta? se gândi el. 

— Danielsson mai are și altceva să ne spună? 

— Două lucruri, spuse Lisa Lamm. În primul rând, că Eriksson 
și Partenerii nu îi va mai reprezenta pe Afsan Ibrahim și prietenii 
lui. În al doilea rând, că el renunţă la postul de executor 
testamentar al lui Eriksson. Dacă mă întrebi pe mine, aș zice că 
cele două fapte sunt legate, date fiind relaţiile de afaceri ale lui 
Eriksson cu Afsan. 

— Și atunci ce pot să fac pentru tine? întrebă Bäckström. 

— Nu mai poţi să te eschivezi de sarcina asta, Bäckström, 
spuse Lisa Lamm, instalându-se confortabil pe scaunul ei. 


VP - 403 


— În cazul acesta, am și eu două lucruri să-ţi spun. În ce-i 
privește pe cei doi pe care îi căutăm, sunt destul de sigur că i- 
am găsit. Ținând cont de cantitatea de probe pe care le-au lăsat 
în urma lor, n-ar trebui să fie prea greu de aflat dacă am sau nu 
dreptate. 

— Înţeleg din asta că tu ești absolut sigur. 

— Nu poţi fi niciodată absolut sigur, spuse Bäckström, dând 
din umeri într-un mod calculat cu atenţie. M-am înșelat uneori în 
trecut. 

— Și cât de des se întâmplă asta? 

— Ca să fiu sincer, nu-mi amintesc. A trecut atâta timp, că am 
uitat. Aș vrea să mă mai îngădui doar câteva ore. Sunt câteva 
lucruri pe care trebuie să le verific mai întâi. 

— Tensiunea devine insuportabilă..., spuse Lisa Lamm. 

— Mă tem că această așa-numită crimă s-a redus la o afacere 
destul de cenușie, și aici am mare nevoie de expertiza ta legală. 
Dacă îmi dai voie, mă gândeam să abordez totul ca pe un caz 
ipotetic. 

— Zi, spuse Lisa Lamm. 

Dumnezeule, ce palpitant e! se gândi ea. 

— Putin înainte de ora 9 cineva sună la ușa casei lui Eriksson, 
începu Bäckström, afundându-se și mai mult în scaunul lui. 
Întâlnirea a fost aranjată din timp, dar vizitatorii sunt pe cale să- 
i tragă clapa lui Eriksson... așa că, atunci când el deschide ușa și 
îi poftește să intre, nu bănuiește că e ceva în neregulă... 

(J 

— Ce crezi despre asta? întrebă Bäckström un sfert de oră 
mai târziu, în timp ce încheia schița cazului ipotetic. Mai exact: 
ce infracţiune a fost comisă? 

— Niciuna, spuse Lisa Lamm, scuturând din cap. Presupunând 
că totul s-a întâmplat așa cum ai descris tu, nu există niciun 
delict sancționabil. Bineînţeles, cu Eriksson e altceva, dar dat 
fiind că el e mort... 

— Asta bănuiam și eu, spuse Bäckström, exact când mobilul 
lui începu să sune. 

Deja își dăduse seama cine era. 

— Bäckström, răspunse el. 

— Sunt Felicia, spuse ea, părând la fel de încântată ca în 
urmă cu o oră. Suntem pe poziţie. 

— Ne vedem peste un sfert de oră, spuse Bäckström. Va 
trebui să mă scuzi, doamnă procuror-șef. 

Bäckström se ridică în picioare. 

— Promit să te sun peste câteva ore. 

— E timpul să iei taurul de coarne, spuse Lisa Lamm, mai mult 
ca afirmaţie decât ca întrebare. 

— Da. 

Nici nu știi câtă dreptate ai, se gândi el. 

Un om neobișnuit, un om foarte neobișnuit, se gândi Lisa 
Lamm în timp ce se uita la Bäckström cum pleacă. 

o... 

Chiar nu arată rău, se gândi Bäckström în timp ce ieșea în 

stradă și se urca în taxiul care îl aștepta. 

Felicia îl întâmpină pe Bäckström la ușă și îi spuse că 
oaspetele lui era în camera din spate, îl aștepta cu un pahar 
mare de bere și un whisky alături. 

— Cum e? 

— Pare mulţumit. Când i-am spus despre ce e vorba, la 
început a părut destul de surprins. Dar după asta n-a mai fost 
nicio problemă. Și, la urma urmei, trebuie să mănânce de prânz 
undeva. 

— Crezi că știe de ce vreau să mă întâlnesc cu el? 

— Da, spuse Felicia dând din cap. Chiar mi-a spus că abia 
așteaptă să vorbească cu tine, șefule, și să-ți explice ce s-a 
întâmplat de fapt. Era surprins că ţi-a trebuit atâta timp ca să iei 
legătura cu el. 

— Altceva? 

— Pare un tip ca lumea, spuse ea, ridicând ochii în tavan. 
Faptul că e o legendă nu e greu de înţeles. Dacă era cu cincizeci 
de ani mai tânăr, și eu m-aș fi strecurat pe fereastra 
dormitorului lui. Apropo, șefule, vrei să rămân pe-aici? 

— Stai prin apropiere, spuse el. 

Braziliencele, se gândi el. E singurul lucru pe care îl au în 
mințile lor mici. 

— Domnule inspector-șef, declară Roly Stålhammar. Mica 
Felicia mi-a spus că vrei să-mi faci cinste cu prânzul. Nu l-ai 
descoperit pe Domnul sau ceva de genul ăsta, nu-i așa? 

— Noi doi trebuie să discutăm despre ceva, spuse Bäckström. 

lar restul nu te priveşte pe tine, se gândi el. 

— Păi da, îmi dau seama de asta, chiar dacă ţi-a trebuit al 
naibii de mult timp ca să iei legătura cu mine. 

— Ce vrei să mănânci? întrebă Bäckström ca diversiune. 

— Friptură cu ceapă, spuse Roly. lar în ce privește băutura, 
mă gândeam să continui cu ce am început. 

— Friptură cu ceapă, sună bine, fu de acord Bäckström, 
făcând semn din cap chelnerului care tocmai apăruse. lar eu o 
să beau ca de obicei. _ 

— Încă ceva, spuse Roly Stâlhammar. Înainte să începem să 
mâncăm, vreau să spun. Dacă ţi-a intrat cumva în cap că eu l- 
am omorât pe Eriksson, poţi uita de mica noastră masă 
împreună. 

— Nu, spuse Bäckström. Motivul pentru care suntem aici e că 
mi-a intrat în cap că lucrurile stau exact invers. M-am gândit să- 
ți ofer șansa de a-mi povesti ce s-a întâmplat, ca să pot 
consemna asta. 

— Mă bucur să aud, spuse Roly, părând că vorbește sincer. 
Știi, dacă mă întrebi pe mine, e un mister total. 

Roly scutură din cap. 

— Te ascult, spuse Bäckström, făcând un gest cu paharul care 
tocmai sosise. 

— Când mi-am luat la revedere de la Eriksson, nu avea cine 
știe ce. Bun, striga și ţipa și în genere era nepoliticos, și îi 
curgea puţin sânge din nas, dar ăsta nu e genul de lucru, care te 
ucide. Mai ales dacă ești obișnuit să lucrezi pentru gangsteri, 
cum era el. Categoric, nu e genul de lucru care te ucide. 

Însă în acest caz, evident a fost, se gândi Bäckström și dădu 
din cap. 

— Te ascult, spuse el. 


133. 


Potrivit lui Roly Stâlhammar, era o poveste tristă și un mister 
total. Ținând cont de ce se întâmplase, el regreta că se 

implicase în ea. Asta indiferent de faptul că era vorba de cel mai 
bun prieten al lui și că, atunci când se pune cu adevărat 
problema, asta e tot ce contează în viață. 

— Când e vorba de cel mai bun prieten al tău, poţi să uiţi 
toate tâmpeniile cu ce e bine și ce e rău, explică Roly 
Stålhammar. 

e 

În acest caz anume, un avocat - „nimic altceva decât un 
gangster, un mare nemernic” - încercase să-l escrocheze pe cel 
mai bun prieten al lui și să-l lase fără o colecţie de artă care 
valora ceva, iar când Mario Grimaldi își dăduse seama de asta, 
decisese să o recupereze fără întârziere. Luase legătura cu o 
veche cunoștință care să-l ajute cu detaliile practice. Acesta 
avea o companie de pază care, printre altele, se ocupa de acest 
gen de lucruri. Fredrik Akare și Akare Security, pe care Mario o 
mai folosise în diverse ocazii, când trebuise să rezolve situații 
similare. 

— Când Mario mi-a spus că luase legătura cu Åkare și 
prietenii lui, eu am scuturat pur și simplu din cap. Pentru 
început, era catastrofal să-i duci acasă la Eriksson, pentru că 
nici nu se punea problema ca el să-i lase să intre dacă Mario 
apărea acolo cu niște tipi ca Åkare și Garcia Gomez. Ar fi ridicat 
podul castelului și și-ar fi chemat prietenii talibani, și atunci ai fi 
avut încă și mai multă treabă, domnule inspector-șef - pot să te 
asigur de asta. 

Roly se revigoră cu câteva guri mari. 

— Deci în loc de asta te-ai oferit să te duci tu, spuse 
Bäckström. 

— Bineînțeles. Tu ce-ai fi făcut? 

— Dacă e un prieten, atunci evident că te oferi, minți 
Bäckström. 

Dacă ești chiar aşa de prost, se gândi el. 

— Da, ei, de data asta n-a ieşit prea bine, oftă Roly. 

— O întrebare, de curiozitate, spuse Bäckström. Cum se face 
că Eriksson a fost de acord să se întâlnească cu Mario? 

— Nu e chiar așa de ciudat, spuse Roly, căruia îi era greu să-și 
ascundă surpriza. Dacă Mario ia legătura cu tine și vrea să vă 
întâlniți, atunci asta se întâmplă. Asta e tot. Mario nu e genul de 
om pe care îl refuzi. Pe de altă parte, sunt destul de sigur că nu 
i-a spus lui Eriksson despre ce e vorba de fapt. Presupun că i-a 

spus povești despre ceva afaceri. Niște vânzări, achiziţii - chestii 
obișnuite, știi. 

Roly Stâlhammar își întări spusele ridicând mâna lui dreaptă 
uriașă. 

e 

Roly Stålhammar se dusese pe la Mario Grimaldi la 8 și 
jumătate în acea seară. Deoarece Mario nu avea permis de 
conducere, conducea Roly. Puțin înainte de 9 sunaseră la ușa lui 
Eriksson, care deschisese și îi invitase înăuntru. Niciun fel de 
problemă. Se așezaseră în biroul lui Eriksson de la etaj, iar 
picturile pe care veniseră de fapt să le ia erau sprijinite de unul 
dintre pereţii încăperii în care stăteau. 

— Dacă te întrebi cumva de ce le ţinea acolo, cred că a fost 
pură coincidenţă. Nu părea să aibă habar că Mario venise să le 
ia. 

— Și ce s-a întâmplat după asta? 

— Eriksson i-a oferit lui Mario un whisky. Și-a pus și lui unul și, 
dacă mă întrebi pe mine, cred că le mai supsese și înainte să 
venim noi. Nu neapărat că ar fi fost muci, dar sigur băuse ceva. 
Eu am refuzat. Trebuia să conduc, la urma urmei. Ei... 

Roly oftă adânc și își încordă umerii lati. 

— În primele cinci minute nu a fost nicio problemă. Totul era 
plăcut și relaxat, dacă mă întrebi pe mine, conversaţie ușoară 
despre una și alta, apoi s-a dezlănţuit iadul. În clipa în care 
Eriksson și-a dat seama de ce eram noi acolo. 

— Cum și-a dat seama? 

— Mario a scos procura pe care o primise Eriksson. l-a 
explicat că nu mai era valabilă, cu efect imediat, și că 
veniserăm să luăm înapoi picturile. 

— Și Eriksson cum a reacţionat la asta? 

— Și-a ieșit din fire, a început să strige și să ţipe. Dar Mario 
era perfect calm, ca de obicei. l-a explicat doar că acum asta 
era situaţia. Nu mai era nimic de discutat. 

— Și tu? 

— Eu am început să bag picturile în niște cutii dintr-un colț. 
Cutii de transport albe, obișnuite. Nu voiam să mă implic deloc 
în acea discuţie. Nu era treaba mea, la urma urmei. Eu trebuia 
să-l duc pe Mario cu mașina acolo, apoi să-l aduc acasă. Să car 
lucrurile alea. Asta era tot. Probabil că Eriksson era nebun. Să-l 

contrazici pe Mario? Mai bine te scutești de o grămadă de 
suferinţă și îţi tai singur gâtul. 

— Eriksson nu voia să asculte? 

— Glumești? A luat-o razna urât de tot. Când Mario i-a cerut 
să semneze procura, ca să ateste că fusese eliberat de sub 
puterea ei, Eriksson a scos dintr-odată un revolver din birou și a 
început să-l fluture. Țipa la noi să ieșim afară. 

— Și ce-aţi făcut atunci? 

Vechile reflexe ale lui Roly Stâlhammar intraseră în acţiune. 
Aceleași reflexe care făcuseră din el o legendă în toate secțiile 
de poliţie din țară și printre toți adversarii lui. Imediat ce 
Eriksson a început să-și fluture revolverul în toate părţile, Roly 
lăsase jos cutia pe care tocmai urma s-o ducă la parter, s-a dus 
drept spre Eriksson și i-a spus tare și clar să pună jos pistolul. 

— Și știi ce face atunci nemernicul? întrebă Roly. Când eu mă 
duc la el și îi spun să lase jos pistolul, încet și calm? 

— Nu? 

— Arată spre mine și ridică mâna stângă, de parc-ar fi poliţist 
de circulaţie, fir-ar a dracu’, în timp ce ridică revolverul 
deasupra capului, apoi ţipă la mine: Oprește-te! Oprește-te că 
trag. 

— Oprește-te că trag? 

— Oprește-te că trag, repetă Roly, scuturând din cap. Ce 
dracu' avea impresia că face? | se părea că e gardian la Palatul 
Regal sau ce? 

— Și tu ce-ai făcut după asta? 

Legenda Stolly își lăsase reflexele să preia controlul. Se 
aruncase spre avocat. li prinsese brațul drept și încercase să-i 
răsucească mâna, să-l facă să scape pistolul. Eriksson trage un 
foc drept în tavan. Roly îl plesnește peste față. Cu palma 
desfăcută, drept peste nas. Eriksson refuză să cedeze. Se aude 
încă un foc. 

— Atunci am început să mă enervez puţin, așa că i-am dat 
câteva croșee serioase de dreapta în falcă, i-am răsucit iar 
încheietura și i-am luat pistolul. L-am pus în buzunarul gecii 
mele. Apoi l-am pus să stea pe scaunul de la biroul lui și i-am 
explicat situația. 

— Și care era situaţia? 

— Că trebuia să fie drăguţ și politicos, dacă nu voia să încep 
să-i rup și niște oase, spuse Roly. 

— Și el ţi-a urmat sfatul? 

Ciudat că Eriksson nu s-a căcat pe el, se gândi Bäckström. 

— Da, chiar dacă a mai trebuit să-i amintesc asta puţin în 
timp ce stătea acolo. 

— Să-i amintești? 

— l-am răsucit nemernicului nasul. Noroc, apropo! 

Roly ridică paharul de bere. 

— Deci așa s-a întâmplat totul? 

— Cam așa, din câte îmi amintesc eu. E vreo problemă? 

Destul de multe, se gândi Bäckström. Printre ele, faptul că ce- 
ai spus acum o să te bage la închisoare, unde eu chiar nu vreau 
să ajungi. Cel putin nu de data asta. 

— Ce zici de niște mâncare? întrebă el. 

— Categoric, spuse Roly. Și încă o bere de fiecare și niște 
băutură adevărată care să meargă cu mâncarea. 


134. 


Friptură cu ceapă și cartofi prăjiţi, încă o bere mare și o votcă 
mică. Își potolise foamea în mare parte și acum era timpul să 
descâlcească povestea lui Roly Stâlhammar, dat fiind că - din 
nefericire - era foarte posibil să fie perfect adevărată. 

Bäckström se ocupă de ea bucată cu bucată, având grijă să-și 
sublinieze intenţia pedagogică. Ca observaţie generală, era 
pregătit să accepte versiunea lui Roly asupra evenimentelor. 
Astfel, mai rămâneau doar câteva detalii pe care el se temea că 
Roly le putuse înţelege greșit. Cu tot respectul cuvenit, 
bineînţeles, pentru că, firește, situaţia era foarte tensionată și 
haotică și așa mai departe. 

— Ce vrei să spui? îl întrebă Roly. 

Avea expresia pe care o au de obicei oamenii onești atunci 
când nu înţeleg ceva ce toți ceilalți discută. 

e 

Erau mai multe lucruri care nu se potriveau cu ceea ce 
spuseseră Niemi, colegii lui și legistul lor. Și nici cu gândurile lui 
Bäckström despre ceea ce se întâmplase. Pentru că, de fapt, 
existau o grămadă de probe care sugerau că Eriksson scosese 
brusc o armă, o aţintise asupra lui Mario, care stătea pe 

canapea, și încercase pur și simplu să-i zboare capul. Că așa 
începuse de fapt totul. Ca un fulger din senin, ca să spunem așa. 

Apoi Roly încercase, cu riscul vieţii, să-l dezarmeze pe 
Eriksson, iar acesta reușise, în timp ce se luptau pentru pistol, 
să tragă un foc drept în tavan, înainte ca Roly să reușească în 
sfârșit să-l dezarmeze. lar Roly încercase să-i abată atenţia lui 
Eriksson plesnindu-l peste față cu palma desfăcută, lovindu-l în 
obraz și nas, după care în sfârșit îi răsucise mâna, făcându-l să 
scape pistolul. lar Bäckström nu prea credea treaba aia cu Roly 
răsucindu-i nasul lui Eriksson - după ce totul se terminase. 
Potrivit legistului, nu exista nicio probă care să sugereze că asta 
se întâmplase. 

— Înţeleg ce spui, zise Roly dând din cap și părând că 
gândește intens. 

— Da, e foarte ușor să încurci detaliile, spuse Bäckström. 

— Dacă mă gândesc, cred că s-a întâmplat exact cum spui tu, 
spuse Stolly, înseninându-se considerabil și ridicând paharul. 
Dacă stau puţin și mă gândesc, sunt absolut sigur că așa s-a 
întâmplat. Noroc, Bäckström! 

— Noroc, Roly! 

În sfârșit, se gândi Bäckström. 

e 

În timp ce își beau cafeaua și coniacul, Bäckström şi Roly 
Stålhammar ajunseră la capătul tristei povești. Și, de asemenea, 
clarificară câteva detalii practice. Ce se întâmplase după ce Roly 
îl dezarmase pe Eriksson și părăsiseră locul faptei? 

Nu cine știe ce, potrivit lui Roly. Mai întâi, îl ajutase pe Mario 
să coboare la parter și să iasă din casă. II lăsase stând pe 
treptele din faţă. Mario nu se simțea foarte bine. li dădea 
întruna cu un glonţ care îi șuierase prin păr. Din păcate, reușise 
să se pișe și să se cace pe el când se întâmplase totul. Roly 
urcase iar la etaj ca să aducă cele două cutii cu tablourile pe 
care veniseră să le ia. A 

— Eriksson nu avea cine știe ce, dacă te întrebi cumva. li 
sângera puţin nasul și i-am împrumutat batista mea ca să se 
șteargă, apoi, când l-am întrebat dacă e totul în regulă, a ţipat la 
mine. Mi-a spus să mă duc dracului. 

— Ce-ai făcut după asta? 

— Am plecat, spuse Roly. Ce altceva puteam să fac? Apoi, 
când să ies din casă, mi-am dat seama că încă am în buzunar 

revolverul nemernicului. Așa că m-am întors în hol și l-am 
aruncat într-o vază de flori veche de-acolo. N-aveam de gând să 
i-l dau înapoi lui Eriksson, sunt sigur că înţelegi de ce. 

— Apoi? ` 

Mai întâi, îl ajutase pe Mario să meargă la mașină. II urcase pe 
bancheta din spate, după care băgase cutiile cu tablouri în 
portbagaj. Apoi plecaseră și se duseseră acasă la Mario. Il 
ajutase pe Mario să urce până în apartamentul lui, apoi cărase 
sus cutiile cu tablouri. Se asigurase că Mario se simte mai bine, 
apoi plecase și se dusese pe jos acasă. 

— Cât era ceasul când aţi plecat de la casa lui Eriksson? 

— 9 și jumătate, destul de exact, spuse Roly. Dacă te întrebi 
cum de știu asta, e din cauză că voiam să văd o emisiune 
despre campionii la box de demult, de pe vremea când eram și 
eu activ, și asta era la ora 11. Bineînţeles, se întâmplaseră 
destul de multe, dacă pot să spun așa, și voiam să fiu sigur că n- 
o ratez. De asta m-am uitat cât e ceasul când am plecat de la 
Eriksson. 

— Și cât era ceasul când ai ajuns acasă? 

— 10 și jumătate. Așa că mi-am pus în faţa canapelei niște 
bunătăţi, înainte să vină momentul de aprins lanterna prostului. 

— E ceva ce-am uitat, ce crezi? întrebă Bäckström. 

— Poate un ultim coniac mic, înainte să mergem la secţie și 
să completăm toate formularele. 

— Ți-aş sugera să facem partea asta mâine. Mă gândeam că 
s-ar putea ocupa Carlsson de chestiile practice, cu interviul și 
așa mai departe. Apoi presupun că procurorul o să vrea să 
discute puţin cu tine. Aș vrea să vorbești și cu Mario. Explică-i că 
va trebui să-l intervievăm. Ținând cont ce prieteni buni sunteți 
voi, n-ar trebui să fie o problemă. 

— Nicio problemă, nici cea mai mică, spuse Roly, nereușind 
să-și ascundă surpriza. 

— Mai e un lucru care mă nedumerește. 

— Zi, Bäckström. 

— Habar n-aveam că pe Mario îl interesează arta. 

— Nici eu, serios, fu de acord Roly. Adică, Mario e o persoană 
obișnuită și cumsecade, complet normală. li plac mâncarea, 
băutura, femeile și toate celelalte. Boxul, caii, fotbalul, hocheiul. 
Dar, cum ai zis și tu - arta? Niciun om normal nu poate fi 
interesat de porcăriile ăstea. Doar bătrânele și poponarii. 

— Dar e evident că el avea o colecţie întreagă de artă 
rusească, insistă Bäckström. De unde a obținut-o? 

— Probabil a cumpărat-o, spuse Roly dând din umeri. Mario 
cumpără cam orice, dacă mă întrebi pe mine. Probabil cel mai 
ușor pentru tine ar fi să-l întrebi direct. 

— Am rămas cu impresia că nu e foarte simplu să vorbești cu 
el. Potrivit unor diverse certificate medicale văzute de mine și 
de colegii mei, se presupune că ar suferi de Alzheimer. 

— Cine-ar fi crezut? spuse Roly Stâlhammar, cu un zâmbet 
crispat. Dacă mă întrebi pe mine, situaţia e mult mai simplă. 
Mario vorbește doar cu oamenii cu care vrea să vorbească, și 
când vorbește cu ei vorbește doar despre lucrurile despre care 
vrea el să vorbească. Problema nu e că Mario ar fi prost. Mario e 
mai deștept decât toți ceilalți din ţara asta luaţi laolaltă. Dar 
bineînţeles că asta nu e problema lui, e problema celorlalți. 
Ințelegi ce vreau să spun? 

— Sigur că da, spuse Bäckström. Și altfel cum e? Ca om, 
adică? 

— Mario și cu mine ne știm de când eram atât de mici, spuse 
Roly Stålhammar, despărțindu-și degetul mare și arătătorul. 
Mario e prieten cu prietenii și dușman cu dușmanii. Pentru că el 
și cu mine suntem cei mai buni tovarăși de pe vremea când 
eram niște mucoși mici, eu n-am avut niciodată vreo problemă 
în privinţa asta. 

— Dar dușmanii lui? 

— Hai să-ţi spun așa, răspunse Roly Stålhammar. Dacă există 
o persoană pe planeta asta cu care ar trebui să eviţi să te certi, 
ea e Mario Grimaldi. Chestia aia că a făcut pe el atunci când 
Eriksson a încercat să-l pieptene cu ajutorul revolverului nu e 
ceva ce-ar trebui să te preocupe prea mult. Se poate întâmpla 
oricui. Nu în ultimul rând unui om bătrân ca Mario. Mi s-a 
întâmplat și mie. 

— i s-a întâmplat și ţie? 

— Acum patruzeci de ani. Eu și cu un coleg eram pe cale să 
ridicăm un bolnav psihic care evadase de la Lângbro. O femeie 
care se dusese direct acasă la mama ei, iar aceasta sunase și ne 
rugase să venim s-o luăm. Foarte slabă, cel mult 20 de ani, 
părea mai tânără, nu spunea nimic, stătea așa și se uita la mine 
cu ochii ei mari și albaștri. Asta e genul de situaţie în care uneori 
lași garda jos. Așa că atunci când eu mi-am scos legitimaţia și 

eram pe punctul de a-i explica cine sunt, mi-a înfipt un cuţit de 
vânătoare drept în burtă. Dacă lovea câţiva centimetri mai la 
dreapta, îmi nimerea artera. 

— Și te-ai căcat pe tine? 

— Da, spuse Roly Stålhammar. Înţelegi, nu-mi mai amintesc 
dacă s-a întâmplat când m-a înjunghiat sau în timp ce eram în 
ambulanţă. 

— Noroc! spuse Bäckström. 

Ce dracu’ ar trebui să răspund la asta? 

e 

După încă niște coniacuri de final, Bäckström chemă un taxi și 
se asigură că însoţitorul lui ajunge acasă nevătămat. Roly 
Stålhammar îl și îmbrăţișă puternic la despărțire. Și îi dădu un 
sfat în privinţa anchetei lui în curs. 

— Mă gândeam la ceva, spuse Roly. 

— Te ascult. 

— S-ar putea să nu fie o idee prea bună să-l întrebi pe Mario 
despre interesul lui pentru artă. Vreau să spun, să răspundă la 
întrebări nu e chestia lui preferată. 

— Și atunci ce sugerezi? 

— Sfatul meu ar fi să vorbești cu Pyttan. 

— Pyttan? 

— Da, știi tu, Pyttan. lubirea vieţii lui Mario. Ai cunoscut-o. 
Când ai ţinut prelegerea aia pentru dezvoltatorul ăla imobiliar. 
Acum câteva săptămâni. O femeie înaltă, arătoasă. Și e și foarte 
drăguță, chiar dacă e distinsă. Se presupune că e un fel de 
contesă. 

— Da, îmi amintesc, spuse Bäckström. 

Cea cu diamantele alea multe de mărimea unei alune, se 
gândi el. 

— O să-ţi dau numărul ei. Vorbește cu Pyttan. Ea știe toate 
chestiile cu care se ocupă Mario. L-a făcut să-i mănânce din 
palmă. E ca un cățeluș îndrăgostit. 

e 

Un naș care e ca un cătelus îndrăgostit, o contesă care 
hrăneşte cu mâna un broscar bătrân, tara asta s-a dus deja de 
râpă, se gândi Bäckström în timp ce mergea spre casă cu taxiul. 

Odată ajuns acasă, Bäckström se apucă de detaliile practice. 
O sună pe Carlsson și îi spuse doar ce trebuia ea să știe, apoi îi 
dădu instrucțiuni pentru a doua zi. Ele erau de a efectua 
interogatorii minuţioase cu Roly Stålhammar și Mario Grimaldi. 
De a se asigura că dau mostre de ADN, de a verifica GPS-ul 
Mercedesului respectiv, de a discuta cu legistul și Niemi, de a se 
asigura că poveștile lor se potrivesc. Și de a se asigura că Lisa 
Lamm nu începe să creeze probleme și renunţă cât mai curând 
posibil la întregul caz. 

— E o poveste extrem de tragică, ţinând cont de ce i s-a 
întâmplat martorului nostru, spuse Annika Carlsson. 

— Înţeleg ce spui, răspunse Bäckström. Dar ce putem face în 
privinţa asta? 

— Nimic, spuse Annika Carlsson. Ce facem cu ședința de 
mâine dimineață? 

— Anuleaz-o naibii, spuse Bäckström. Și n-o să primească 
nimeni tort până când nu terminăm de completat toată 
hârţogăria. Spune-le asta din partea mea. 

— Tu ce te gândești să faci? 

— Să-mi iau liber, spuse Bäckström. 

Am lucruri mult mai importante cu care să mă ocup, se gândi 
el. 

e 

Bäckström își petrecu seara și jumătate de noapte afundat în 
gânduri sumbre. Să presupunem că lucrurile stau atât de prost 
încât Mario Grimaldi deține cu adevărat toate lucrările de artă. 
Sau mai rău, că el și familia lui le-au deținut în tot acest timp, 
pentru că unul sau mai mulți mafioți dintr-o generație mai veche 
a familiei Grimaldi a spart somptuoasa vilă din Djurgărden a 
Prințului Wilhelm și a Mariei Pavlovna și s-a servit cu tot ce 
puteau căra. Există mult prea multi broscari în povestea asta, se 
gândi el, turnându-și iar de băut. 

În ce-l privește, el sperase că Maiestatea Sa, Regele Suediei, 
era proprietarul lucrărilor sau cel puţin unul dintre toți acei prinți 
și prințese din preajma lui. Până și acel profesor de body- 
building din Ockelbo ar fi fost o binecuvântare cerească în 
comparaţie cu Mario Grimaldi zis Nașul, iar el însuși intrase în 

lanţul proprietarilor mult prea recent pentru ca asta să 
influenţeze prețul într-o direcție pozitivă. 

Dat fiind că era un cunoscător de artă cu vechime, de când 
lucrase în magazinul de obiecte pierdute al poliţiei, știa mai bine 
decât majoritatea oamenilor cât de mult conta provincia pentru 
valoare. Cât ar fi luat moștenitorii acelui pescar bătrân pe 
papucii lui din piele de focă la vânzarea obișnuită a moștenirii la 
care ar fi ajuns dacă acel regizor nu și-ar fi băgat picioarele 
învinețite și înghețate în ei? Cel mult cinci coroane, de la 
președintele asociatiei de fetișism al picioarelor, se gândi 
Bäckström. Apoi, plin de aceste gânduri jalnice, în sfârșit 
adormi. 


136. 


La ora 8, marți dimineaţă, detectivii inspector Annika Carlsson 
și Johan Ek efectuară un interogatoriu cu fostul detectiv 
inspector Roland Stålhammar, despre vizita lui în casa 
avocatului Thomas Eriksson, în seara zilei de 2 iunie. Scopul 
interogatoriului era de a strânge informaţii, iar în camera de 
observaţie de alături se aflau procurorul-șef Lisa Lamm, 
inspectorul-șef Peter Niemi și legistul lor, dr. Sven Olof Lidberg, 
care urmăreau interogatoriul. 

Interogatoriul dură cam o oră și nu oferi niciunuia dintre 
intervievatori cea mai mică urmă de îndoială față de ce le 
spunea Stâlhammar. Acesta avea până și o explicaţie perfect 
plauzibilă pentru ultima întrebare pe care o primi: cum se făcea 
că nu luase legătura cu poliţia imediat când auzise ce se 
întâmplase? Mai ales ținând cont de trecutul lui de polițist? 

— Când eu și cu Mario am plecat, Eriksson nu avea nimic, 
spuse Roly Stâlhammar. Dar, dacă tot aţi întrebat, eu tot nu 
înțeleg de ce a murit? 

— Nu mă pot abţine să nu mi se pară puţin ciudat, replică 
Annika Carlsson. Că n-ai venit să ne spui ce se întâmplase, 
vreau să spun. 

— Dacă închizi reportofonul, o să-ţi spun, zise Roly. Altfel n-o 
să mă obosesc. Pentru că nu e vorba de mine, e vorba de Mario. 

— Bine, spuse Annika. 

Difuzorul din camera de observaţie continua să funcţioneze și 
atât ea, cât și Ek aveau urechi suficient de bune pentru a fi 
martori la ce spunea el. 

— Eriksson a încercat să-i zboare capul lui Mario, spuse Roly 
Stâlhammar. Mario e un om bătrân. Ar fi putut să moară. L-am 
întrebat a doua zi dacă vrea să-l reclame pe Eriksson, dar el a 
spus că n-ar trebui să facem asta, deci asta e ce s-a întâmplat. 

— Dar de ce-a spus asta? 

— Nu e prea greu de înţeles, spuse Roly Stâlhammar. S-a 
căcat pe el. Îi era groaznic de ruşine. Toate celelalte putea să le 
accepte. 

— Înţeleg ce vrei să spui, zise Annika Carlsson. 

— Bun, spuse Roly Stålhammar. Dacă aud vreodată un singur 
cuvânt despre ce v-am spus acum, jur că dărâm secţia de poliţie 
din Solna cu mâinile mele! 

— Nu cred că o să fie necesar, spuse Annika zâmbind. Ei, aș 
vrea să-ți mulțumesc pentru că ai venit, iar acea ultimă parte o 
să rămână în camera asta. 

a 

— Deci ce credem despre asta? întrebă Lisa Lamm un sfert de 
oră mai târziu. 

— Eu nu am nicio obiecție, spuse legistul. Povestea lui 
Stålhammar se potriveşte cu rezultatele examinării legistice. 

— De acord cu tine, spuse Peter Niemi. Și, măcar o dată, 
suntem în poziția fericită de a putea să îi verificăm povestea în 
funcție de rezultatele examinării criminalistice. Nu cred să avem 
vreo surpriză în privința asta. 

— Şİ eu sunt de acord, spuse Annika Carlsson, în timp ce 
colegul ei Johan Ek doar aprobă din cap. 

— Ei bine, în cazul acesta, spuse Lisa Lamm, ţinând cont de 
circumstanțe, apreciez că forța folosită de Stålhammar se 
încadrează în limitele acelor paragrafe ale Codului Penal care 
guvernează autoapărarea. Se încadrează lejer, aș putea adăuga. 
Nu am nicio rezervă în a închide acest caz. Acum nu mai am 
nevoie decât de rezultatele de la Laboratorul Naţional de 
Criminalistică și de mostrele de ADN de pe batista aceea și de 
pe perna canapelei. 

— Poate vă vine să credeţi sau nu, dar ar trebui să le primim 
mâine, spuse Peter Niemi. Ținând cont de presiunea mediatică, 

o să ducem noile mostre cu mașina imediat după ce îl interogăm 
pe Grimaldi și recoltăm un tampon. 

— În acest caz, eu o să mă asigur că Stålhammar își primește 
batista înapoi, spuse Lisa Lamm. E plăcut ca, măcar o dată, să 
poţi să predai o probă. 

— Dar dacă Eriksson ar fi supraviețuit? întrebă Annika 
Carlsson. Ce-ai fi făcut atunci? 

— Probabil că l-aș fi acuzat de tentativă de crimă sau de 
tentativă de omucidere, spuse Lisa Lamm. 

e 

Trei ore mai târziu, Carlsson și Ek terminară următorul lor 
interogatoriu cu un Mario Grimaldi neobișnuit de vorbăreț, care 
își adusese și un avocat. Interogatoriul durase 35 de minute și 
toată lumea care îl auzi trase aceleași concluzii ca după 
interogatoriul cu Roly Stâlhammar, chiar dacă Mario refuzase să 
răspundă la întrebarea referitoare la cine deţinea tablourile pe 
care se dusese să le ia. 

Potrivit acestuia, se implicase în numele unui vechi prieten. 
Înainte de a le da numele prietenului său, voia să obţină 
aprobarea lui. Deoarece adusese cu el procura pe care Eriksson 
o primise când fusese angajat să vândă articolele, probabil că 
Eriksson își dăduse seama că Mario era autorizat să se afle acolo 
în acea capacitate. Avocatul lui putu să confirme asta, deoarece 
semnase retragerea imediată a procurii lui Eriksson, asigurându- 
se că are martorii necesari. Motivul retragerii era acela că 
Eriksson încercase să-l escrocheze pe angajatorul său. Aveau de 
gând să revină asupra chestiunii revendicărilor lor financiare 
faţă de biroul de avocatură al lui Eriksson și de bunurile lui. 

Mario Grimaldi începu prin a le spune că el era un om bătrân. 
Că ceea ce se întâmplase în seara aceea în casa avocatului era 
cel mai rău lucru pe care îl trăise în întreaga lui viaţă. In ciuda 
tuturor lucrurilor groaznice prin care trecuse în Italia lui natală la 
sfârșitul celui de-al Doilea Război Mondial, când era mic. 

— Dintr-odată și-a ieșit din minţi, spuse Mario. A scos un pistol 
și l-a îndreptat spre fața mea, în timp ce eu stăteam acolo. 
Glonţul mi-a zburat pe lângă cap și, dacă vechiul meu prieten 
Roly nu s-ar fi aruncat spre el și nu l-ar fi dezarmat, n-aș mai fi 
aici astăzi. 

— Probabil că cineva a împrumutat mașina dumneavoastră 
mai târziu, în noaptea aceea, spuse Johan Ek ca ultimă întrebare 

a interogatoriului. Cel puţin așa se vede pe GPS-ul vehiculului. 
Aveţi de făcut vreun comentariu în legătură cu asta? 

Niciun comentariu. Renunţase să mai conducă cu douăzeci de 
ani în urmă și își predase permisul de conducere cu peste zece 
ani în urmă. Complet voluntar, imediat ce doctorul îl sfătuise să 
facă asta. Dar era adevărat că uneori cunoscuţii împrumutau 
mașina lui. Printre alţii, un băiat chilian simpatic care făcuse 
diverse lucrări pentru el și care recent îl ajutase să pună perdele 
noi în bucătărie. Probabil atunci împrumutase de la el cheile 
mașinii. Cheile de rezervă, adică, pentru că era destul de sigur 
că încă mai avea un set de chei acasă, în apartamentul lui. 

— Îl cheamă Angel, spuse Mario. Ca pe mesagerii divini. 

Nu-și amintea numele de familie al băiatului, dar era unul 
dintre acele nume obișnuite pe care le au adesea vorbitorii de 
spaniolă. Mama lui lucrase pentru el cu mulţi ani în urmă, pe 
vremea când el avea un restaurant în Solna. Era o femeie foarte 
plăcută, de mare încredere. Nu cu mult timp în urmă, Roly îi 
spusese că ea murise. 

— Într-acolo ne îndreptăm cu toţii, declară Nașul cu un oftat 
trist. 

e 

În după-amiaza aceea fură întreprinse interogatorii și cu Omar 
ben Kader și Afsan Ibrahim, care veniseră însoțiți de avocaţii lor 
respectivi. 

Omar ben Kader plecă din secţia de poliție după mai puţin de 
o oră, ca om liber. În tot acest timp fusese prietenos, fără 
excepţie, și își exprimase surpriza că ei voiau să se întâlnească 
cu el. Faptul că îl însoţise pe Afsan Ibrahim în calitate de 
consilier financiar la o întâlnire cu Peter Danielsson, un avocat 
de la firma Eriksson și Partenerii, nu era deloc un secret. Asta 
trebuia să se vadă din registrul de vizitatori al firmei, însă, dacă 
ei fuseseră neglijenţi în această privinţă, el era fericit să 
confirme faptul că fusese acolo. Pentru că el programase 
întâlnirea cu Danielsson. Nu era dispus să vorbească despre 
motivele pentru care făcuse asta. Inainte de a pleca, le dădu 
cartea lui de vizită și le spuse că poliția era binevenită să îl 
sune, dacă mai existau și alte nelămuriri. 

Bucățică ruptă din tatăl său, se gândi Jan Lewin în timp ce îl 
urmărea din camera de observaţie. 

Angajatorul lui, Afsan Ibrahim, rămase în camera de 
interogatoriu timp de aproximativ o oră. Motivul pentru care se 
dusese să o viziteze pe Isabella Norén fusese acela că Thomas 
Eriksson îi spusese că, dacă lui i se întâmplă ceva, să vorbească 
cu ea. Conform spuselor lui Eriksson, el și Noren aveau o relaţie 
de câţiva ani, astfel că ea putea să-l ajute cu unele lucruri 
despre care colegii lui de la birou nu știau nimic. 

In cazul acesta, fusese vorba de posibilitatea ca ea să-l ajute 
să găsească banii pe care Eriksson îi împrumutase de la o bancă 
cipriotă, deoarece Afsan fusese însărcinat de bancă să ceară 
rambursarea sumei. Fusese o vizită foarte scurtă, cel mult zece 
minute, și nu se întâmplase nimic necuvenit, măcar pe departe. 
Dacă Noren susţinea altceva, el era cât se poate de dispus să 
participe la un interogatoriu comun cu ea. 

În privinţa întrebărilor lor despre cei doi angajaţi ai lui, Ali 
Ibrahim și Ali Issa, din păcate el nu era în poziţia de a spune 
prea multe. Ibrahim trebuise să se întoarcă subit în Iran, 
deoarece tatăl lui se îmbolnăvise. Când vorbise cu el la telefon 
în ziua anterioară, Ibrahim îi spusese că se așteaptă să 
trebuiască să rămână cel puţin o lună, ca să aibă grijă de mama 
lui și de restul familiei. 

Ali Issa și prietena lui fuseseră în vacanţă în străinătate în 
ultima săptămână sau așa ceva. Era o vacanţă deopotrivă foarte 
necesară și binemeritată, deoarece Ali Issa muncise din greu 
toată iarna și primăvara la deschiderea unui restaurant din 
Södermalm aflat în proprietatea uneia dintre firmele lui Afsan. 
Dacă avea să ia legătura cu el, bineînțeles că Afsan avea să-i 
spună că poliţia vrea să vorbească cu el. 

e 

— Ei bine, Jan, spuse Lisa Lamm. Ce ai obținut de pe urma 
vizitei tale? 

— Să sperăm că colegii mei au înregistrări video bune cu 
Afsan și Omar, spuse Jan Lewin cu un zâmbet afabil. Altfel, în 
mare e cam cum mă așteptam. 

— Dacă nu insiști să preiei plângerea mea împotriva lor 
pentru adresarea de ameninţări ilegale, mă gândeam să renunţ 
la ea. 

— Pare rezonabil, spuse Jan Lewin. 

— Cum merge la tine în Nyköping? Ceva despre care poţi să 
vorbești? 

— Merge prost, spuse Jan Lewin. În clipa de faţă, ne agăţăm 
speranțele de posibilitatea ca cei implicaţi mai îndeaproape să 
își folosească libertatea ca să mai facă ceva stupid. Ceea ce mie 
nu mi se pare foarte liniștitor. 

— Nu prea ai mare lucru ce să poţi folosi, spuse Lisa Lamm. 

— Nu, nu prea, spuse Jan Lewin dând din umeri. 


137. 


În timp ce colegii lui se ocupau cu interogatoriile, Bäckström 
avea chestiuni considerabil mai importante de gestionat. In 
cazul acesta, o întâlnire de criză cu GeGurra la biroul lui din 
Gamla stan, unde discutară despre importanța provenientței 
pentru prețul articolului. 

— Cu ce te pot ajuta, dragul meu prieten? întrebă GeGurra, la 
fel de afabil și îndatoritor ca întotdeauna. 

— Mă întrebam ceva. Cât de importantă e provincia în acest 
caz? Pentru cutia muzicală, vreau să spun. 

— Importanța provenienţei în acest caz..., spuse GeGurra, 
făcând un efort deliberat de a pronunţa toate cele cinci silabe 
ale cuvântului, dar fără să le întipărească efectiv pe nasul lui 
Bäckström. 

— Da, proveniența, repetă Bäckström. Nu aşa am spus? 

De ce sunt poponarii întotdeauna atât de înfumurati? se gândi 
el. Mai ales poponarii artisti. 

— Ce vrei să spui? întrebă GeGurra, unindu-și degetele și 
sprijinindu-și coatele pe biroul lui rococo extrem de valoros. 

Bäckström voia să testeze pe GeGurra o ipoteză. Una complet 
teoretică, era adevărat, dar în același timp bazată în parte pe 
căutarea lui deocamdată lipsită de succes. Să presupunem că, 
în realitate, cutia muzicală nu fusese deţinută niciodată de rege 
sau de vreun membru înrudit îndeaproape cu familia 
Bernadotte. Și că cineva precum Grimaldi deținuse colecţia 
respectivă și că el o dobândise într-un mod care nu ar fi rezistat 
în faţa unei examinări riguroase. Dacă Bäckström înțelesese 
corect, asta ar fi fost o adevărată catastrofă pentru valoarea 
cutiei muzicale cu Pinocchio și nasul lui. 

— M-am gândit la ce ai spus despre regizorul acela și papucii 
lui, zise el. Dacă am înțeles eu bine, asta ar însemna că prețul s- 
ar prăbuși, nu-i așa? 

e 

GeGurra nu avu nicio dificultate în a înțelege întrebarea sau 
ideea lui generală. Evident, ar fi fost extrem de important ca trei 
generații ale unei dinastii regale să fie înlocuite de Mario 
Grimaldi și strămoșii lui. Mai ales dacă aceștia dobândiseră acel 
artefact prin mijloace infame. 

— Probabil „catastrofă” e un termen destul de tare, spuse 
GeGurra dând din umeri într-un mod calculat cu precizie. In cel 
mai rău caz, probabil că asta ar înjumătăţi preţul. Și, bineînțeles, 
ar fi mai dificil să găsești un cumpărător. Multe instituţii și 
muzee nu ar mai fi interesate. 

— Atât de rău e? spuse Bäckström, arătând ca unul căruia 
tocmai îi fusese furată jumătate din avere. 

— Da. Nu o catastrofă, dar bineînţeles că n-ar fi bine. 

— Pe cu totul altă temă, spuse Bäckström. Tabloul ăla cu 
călugărul gras. Ai putea să mi-l împrumuţi, ca să-l duc la mine? 

Trebuie să exploatez la maximum o situație nefericită, se 
gândi el. 

— Cum să nu, spuse GeGurra. Te superi dacă te întreb de ce? 

— Mă gândeam de fapt să-l cumpăr eu. Voiam doar să văd 
mai întâi dacă merge deasupra canapelei. 

— Cum să nu, spuse GeGurra, abia reușind să-și ascundă 
surpriza. O s-o rog pe secretara mea să-l aducă. E într-un 
depozit. 

(J 

Bäckström și Sfântul Teodor se duseră direct acasă la 
Bäckström, unde acesta luă prânzul în timp ce se uita lung la 
preotul grec gras, așezat pe tejgheaua bucătăriei, la o distanță 
de câțiva metri. Fasole brună cu cotlete de porc prăjite și câteva 
votci de urgență de care era imperios nevoie drept rezultat al 
implicării lui forțate alături de preoți furăcioși și bucătari italieni 
de paste care se căcau pe canapelele oamenilor și nici măcar nu 
aveau decenţa să nu fure de la un poliţist onest și muncitor ca 
el. 

Se trezi din somnul foarte necesar de după-amiază ca să 
descopere că suna cineva la ușa lui, iar după ce își luă halatul și 
se duse să deschidă, își dădu seama că primește o lovitură 

groaznică și că liniștea casnică pe care o preţuise mai mult ca 
orice era pierdută. 


138. 


Vizitatoarea era mama lui Edvin, Dusanka. Îl adusese cu ea pe 
Isak care, judecând după mărimea cuștii în care se afla, 
ajunsese în echivalentul pentru papagali al unei celule de 
izolare. De asemenea, Isak părea „abătut”, așa cum micul 
surogat de custode al acestuia îi descrisese starea emoţională în 
timpul vizitei lui anterioare. 

Dusanka spuse că nu avea să-l reţină mult. În ciuda 
protestelor lui Edvin, decisese să-l înapoieze pe Isak 
proprietarului său de drept. Pur și simplu nu erau o companie 
potrivită unul pentru celălalt și, din păcate, la ceremonia din 
ziua precedentă care marcase sfârșitul anului școlar, se 
făcuseră de râs și pe ei înșiși, și pe părinţii lui Edvin, Slobodan și 
Dusanka. 

— Intră și ia loc, îi sugeră Bäckström, făcând un gest îmbietor 
cu braţul spre canapeaua mare de piele din sufragerie. Pot să-ţi 
ofer ceva? 

Dădu generos din cap spre bufetul de colecţie bine dotat în 
care ţinea în prezent mare parte a tăriei mai scumpe. 

Ținând cont de ce urma să-i spună, Dusanka nu putea să 
refuze un rom cu cola, multă gheaţă și o felie de lămăie. 
Bäckström se duse în grabă în bucătărie, îi îndeplini dorinţele și 
- doar ca să fie sigur - se înarmă pe sine însuși atât cu o bere 
cehească mare, cât și cu o votcă de dimensiuni cu adevărat 
rusești. 

— Te ascult, spuse el, schimonosindu-și fața rotundă într-o 
expresie amabilă și înţelegătoare. 

e 

În ultima zi de școală din an, lui Edvin și colegilor lui li se 
oferise șansa de a vorbi despre hobby-urile lor preferate, și 
pentru că Edvin mergea la o „școală liberă nonprofit pentru copii 
deosebit de înzestrați”, existau aproximativ trei părinţi pentru 
fiecare copil și cel puţin un profesor pentru fiecare cinci-șase 
elevi. Sala de clasă era înțesată și așteptările erau mari atunci 


VP - 423 


când veni momentul de apogeu al programului, Edvin urmând 
să arate publicului cum înveţi un papagal să vorbească. 

Edvin începuse destul de prudent. Îl puse pe Isak să spună 
„Salut” publicului și să spună că el e „băiat deștept”, apoi să 
susțină că „AIK sunt cei mai buni”. Pe scurt, culese deopotrivă 
râsete și aplauze până la finalul mult-așteptat, pe care Edvin îl 
prezentă spunând că era posibil să înveţi un papagal să spună 
propoziţii de până la nouă silabe, poate chiar mai mult, dacă te 
străduiai cu adevărat. 

Ceruse să se facă tăcere, pocnise din degete și se uitase 
încurajator la partenerul lui albastru cu galben. 

Isak reacționase instantaneu cu un enunţ tare și croncănit, 
care nu lăsa niciun fel de îndoială în privinţa semnificației 
mesajului. 

— A fost groaznic, oftă Dusanka făcându-și cruce și luând 
câteva guri mari și revigorante din romul cu cola. 

— Și ce a spus? întrebă Bäckström. 

Nouă silabe? Ce vrusese Edvin să spună prin asta? 

— Un cârnăcior în păsărică, spuse Dusanka cu voce înăbușită. 

— Ah, probabil a fost puţin regretabil, spuse Bäckström 
înghițind jumătate din votcă. 

Băiatul ăsta o să ajungă departe, se gândi el. Novă silabe, se 
gândi el cu o admiraţie reticentă. Nu cele cinci obișnuite pe care 
le striga el în timp ce o urmărea pe furiș pe profesoara lui de 
educaţie religioasă, când aceasta se întorcea seara de la școală 
la casa parohială. 

— Și ce s-a întâmplat după asta? întrebă el cu o expresie 
serioasă. 

Cu siguranță băiatul o să ajungă departe, se gândi el. 

e 

Toţi copiii fuseseră încântați. Săreau peste tot, urlau de râs și 
comportamentul lor sugera că era posibil ca toată povestea să fi 
fost planificată dinainte. Părinţii, profesorii și pedagogii școlii 
erau mai puţin amuzaţi, iar după ce Isak fusese surghiunit în 
sala de clasă învecinată și ordinea fusese restabilită în rândul 
copiilor, și după ce aceștia cântaseră obligatoriul „Cântec de 
vacanţă al Idei”, compus de marea Astrid Lindgren, și primiseră 
diplome, directorul pusese capăt evenimentelor chemându-i pe 
toți părinţii la o ședință extraordinară cu profesorii și pedagogii, 
spre sfârșitul acelei săptămâni. 

— La început am crezut că Edvin urma să fie exmatriculat, 
oftă Dusanka. Dar acum Slobodan a discutat cu directorul și i s-a 
promis că lui Edvin o să i se permită să revină la toamnă. Sub 
supraveghere. Directorul e îngrijorat că Edvin cunoaște 
asemenea expresii. 

Exmatriculat? La dracu’ cu clasele astea superioare, se gândi 
Bäckström. Dacă așa stăteau lucrurile, poate că ar fi putut el să 
intervină cu niște bani de pe cutia muzicală și să-l trimită pe 
băiat la Lundsberg, ca să aibă șansa de a se comporta ca orice 
tânăr normal de vârsta lui. 

— Înţeleg, spuse el. Și acum ce facem? 

Dusanka era fericită să-l lase pe proprietarul lui Isak să 
găsească o soluţie la problema asta. Insă pentru Edvin și părinţii 
lui Isak era un capitol încheiat. Bäckström se folosi de ocazie 
pentru a sugera că cea mai simplă soluţie era să-i rupă gâtul lui 
Isak. Bineînţeles că Slobodan se gândise și el la ceva similar, 
dar, deoarece Edvin nu și-ar fi iertat niciodată părinţii dacă 
făceau așa ceva, hotărâseră să înapoieze responsabilitatea 
proprietarului de drept al lui Isak. 

Și acum ce dracu’ fac? se gândi Bäckström când Dusanka 
plecă, după ce mai dăduse peste cap un rom cu cola. 

(J 

Bäckström petrecu câteva ore în fața calculatorului, căutând 
în zadar un deratizator de papagali discret și competent. În mod 
evident, Isak își dădu seama de seriozitatea situației și își ținu 
pliscul închis în tot acest timp. 

Apoi Bäckström îl băgă înapoi în cușca lui obișnuită. Își luă 
haine curate și se duse pe jos la barul din zonă ca să mănânce 
ceva, în timp ce reflecta la poziţia periculoasă în care, în mod 
evident, ajunsese. Când se întoarse acasă, puţin înainte de 
miezul nopţii, totul era în continuare calm, până când fu trezit la 
ora 4 dimineaţa, când Isak reveni în mod evident la vechiul lui 
fel de a fi. 


139. 


Miercuri dimineaţă la ora 8 avu loc ultima ședință pe tema 
anchetei Districtului de Vest referitoare la asasinarea avocatului 
Thomas Eriksson. Șeful anchetei preliminare, procurorul-șef Lisa 

Lamm, aduse cafea și le mulțumi detectivilor pentru munca lor 
grea. Ceea ce la început păruse o crimă deosebit de brutală se 
dovedise a fi, la o examinare mai atentă, o utilizare a forței 
scuzabilă, acoperită clar de definiţia autoapărării din Codul 
Penal. 

Dacă exista cineva care putea fi criticat pentru ceea ce se 
întâmplase, acesta era chiar mortul, Thomas Eriksson. Dacă ar fi 
supravieţuit, Lisa Lamm nu ar fi ezitat deloc să-l pună sub 
acuzare pentru tentativă de crimă sau tentativă de omucidere, 
dar, dat fiind că Eriksson era mort, evident că asta nu mai era o 
opțiune. 

După consultarea șefului ei, procurorul-șef al Stockholmului, 
ca și a șefului Poliţiei Districtului de Vest, Anna Holt, Lisa Lamm 
hotărâse să închidă cazul a doua zi dimineaţă, pe motiv că „nu 
s-a comis nicio infracțiune”, aceasta fiind cea mai categorică 
opţiune care îi era accesibilă. Ținând cont de imensul interes al 
presei, hotărâse de asemenea ca, împreună cu publicarea 
deciziei ei, să ţină și o conferinţă de presă. 

Din perspectivă legală, mai rămâneau doar unele detalii 
minore, dacă erau privite într-un context mai larg. Lisa Lamm 
hotărâse de asemenea să renunţe la plângerea lIsabellei Norén 
împotriva lui Afsan Ibrahim, Ali Ibrahim și Ali Issa pentru 
comportament ameninţțător sau pentru coruperea procesului 
judiciar, ca „infracţiune nedovedită”. 

Suspiciunea de nereguli financiare apărută referitor la 
Thomas Eriksson și Baronul Hans Ulrik von Comer fusese 
deferită Unităţii de Infracțiuni Economice. Responsabilitatea 
pentru tripla asasinare a lui Fredrik Åkerström, Angel Garcia 
Gomez și Ara Dosti era în mâinile poliţiei și procuraturii din 
Södermanland. Astfel, mai rămânea acuzaţia împotriva lui Hans 
Ulrik von Comer pentru agresarea unui funcţionar public, iar 
această anchetă era gestionată de unul dintre colegii ei mai 
tineri. 

Lisa Lamm era mulțumită să-și vadă mai departe de viaţa ei, 
îmbogățită de această experienţă interesantă, și acum plănuia 
să-și ia o vacanță. După expresiile voioase din jurul mesei, 
înţelese că nu era singura care intenţiona să-și înceapă vara în 
acest mod. În sfârșit - dar deloc în cele din urmă - voia să-și 
exprime recunoştinţa față de mâna ei dreaptă pentru modul 
exemplar în care condusese ancheta. 

— Detectivul-șef Evert Bäckström, Omul, Mitul, Legenda, 
spuse Lisa Lamm, îndreptând un zâmbet larg spre omul în 
chestiune. 

e 

Pe de altă parte, Bäckström nu era în apele lui. Părea aproape 
distant, într-un mod amabil, dar foarte neobişnuit. Îi multumi 
procurorului, tuturor dragilor lui colegi și spuse că acest caz 
fusese unul anevoios, nu în ultimul rând pentru el personal, 
chiar dacă nu voia să intre în detalii, însă existau lucruri mult 
mai rele care puteau să ţi se întâmple. Când continuă prin a-și 
cere scuze că pleacă, spunând că trebuie să meargă la o 
întâlnire importantă, mai mulți dintre colegii lui se simţiră sincer 
îngrijoraţi pentru el. 

e 

Isak, însă, era cu certitudine la fel ca întotdeauna, iar când 
făcea cel mai urât, Bäckström se gândea serios să-și 
abandoneze casa și să se mute la un hotel confortabil din zonă, 
să-l lase pe nenorocit să moară încet de foame. O dată ajunse 
atât de departe cu gândurile lui, că Isak amuţi dintr-odată. 
Stătea pe stinghia lui, complet tăcut, și se uita urât la 
Bäckström. În ciuda a tot ce făcuse până atunci, această tăcere 
absolută era aproape insuportabilă. 

În mijlocul a toate astea, reporterul lui îmblânzit sunase să se 
plângă. Auzise zvonuri că ancheta asasinării avocatului Eriksson 
fusese abandonată brusc. De asemenea, ofiţerii de presă ai 
palatului se purtau într-un mod mult mai direct, în asemenea 
măsură că aproape îţi puteai imagina că se pregătesc să câștige 
o reluare a Bătăliei de la Poltava. Redactorul-șef începea să aibă 
ezitări. Începuse să umble pe coridoare ca un spirit fără odihnă, 
întrebând mereu ce se întâmplă în realitate. 

— Deci ce facem, Bäckström? întrebă reporterul lui îmblânzit. 

— Ce dracu’, asta nu e responsabilitatea mea, nu-i așa? 
replică Bäckström. Nu eu sunt cel care conduce fițuica voastră, 
nu-i așa? 

Bäckström avea meritul de a nu ști că exact asta era situaţia 
celui mai mare ziar din ţară, și era așa de o săptămână. 

— Ai putea măcar să-mi dai un sfat bun, nu-i așa? îl rugă 
reporterul lui îmblânzit. 

— Bine, spuse Bäckström, după ce în sfârșit se decisese. Ne 
vedem în barul de la Hotel Grand, la ora 6. Ai grijă să-ţi aduci 
hârtie și creion. 

e 

Apoi își făcu un bagaj cu articole de primă necesitate, îl lăsă 
pe Isak în plata Domnului și părăsi terenul în favoarea unei vieți 
diferite, mai bune. 


140. 


Joi dimineaţă avu loc o conferinţă de presă la secţia de poliţie 
din Solna. Procurorul-șef Lisa Lamm deschise evenimentul 
explicând că ancheta preliminară a asasinării avocatului Thomas 
Eriksson fusese închisă. Apoi oferi o descriere destul de 
exhaustivă a ceea ce se întâmplase. Că Thomas Eriksson murise 
drept rezultat al unei combinaţii dintre propriul său 
comportament violent, o autoapărare pe deplin justificată și 
starea proastă a inimii lui. 

De fapt, întregul eveniment fusese complet de prisos, dat 
fiind că tot ceea ce se spusese la conferinţa de presă era deja 
disponibil pentru lectură în cel mai mare dintre ziarele de seară 
ale ţării. Încă dinainte de începerea conferinţei de presă, cititorii 
numărului din acea zi al principalului ziar de seară putuseră afla 
atât ce avea să spună Lisa Lamm peste o oră, cât și o poveste 
considerabil mai dramatică și detaliată care semăna izbitor cu 
ceea ce spuseseră Roly și Mario în timpul interogatoriilor de la 
poliţie din urmă cu două zile. 

Titlul aproape că se scrisese singur: „AVOCATUL DE 
GANGSTERI DISPERAT A ÎNCERCAT SĂ JEFUIASCĂ ȘI SĂ UCIDĂ 
UN PENSIONAR”. Încă o dată, cel mai mare ziar din ţară ștersese 
pe jos cu concurenţa, iar faptul că legenda Bäckström absentase 
de la conferința de presă părea să fi fost rezultatul unei gândiri 
deliberate. 

VIII 
Adevărata poveste a nasului lui Pinocchio 


Partea a Il-a 


141. 


Atunci când se trezi în apartamentul lui mare de la Hotel 
Grand, Bäckström era într-o dispoziţie excelentă. Comandase 
micul dejun în cameră și, în timp ce se îndopa cu omletă, cârnaţi 
și șuncă, își spori apetitul deja bun cu ajutorul unor închipuiri 
euforizante despre foametea căreia Isak ar fi trebuit deja să-i 
cadă pradă. 

Apoi o sună pe iubita lui Mario, Pyttan, și o întrebă dacă se 
puteau întâlni. Avea câteva întrebări pe care ar fi vrut să i le 
pună, referitoare la o colecţie de artă rusească de care poate că 
citise în ziare. 

Pyttan părea să fie și ea într-o dispoziţie bună. Detectivul-șef 
Beck era „cât se poate de bine-venit”, se putea întâlni cu el 
peste o oră, în noul apartament al ei și al lui Mario de pe Canalul 
Karlberg, unde până de curând fusese complet ocupată cu 
ultimele detalii ale mobilării. 

Bäckström băgă în vechea servietă a inspectorului-șef 
Beţivanul ce avea nevoie și comandă un taxi către clădirea 
somptuoasă care dădea spre Canalul Karlberg, unde vechiul lui 
prieten dezvoltator imobiliar putea să ofere cele mai sigure 
locuințe din ţară grupului de elită al pensionarilor care deţineau 
mare parte din Suedia, și unde Nașul și Pyttan, desigur, 
revendicaseră întregul etaj superior al clădirii. „Hamilton- 
Grimaldi”, citi Bäckström pe plăcuţa mare și aurită de pe ușa de 
la intrare. Ceea ce trebuia cu siguranţă să însemne că Pyttan 
era rudă cu acel agent special, Carl Hamilton, din acele cărți 
scrise de singurul autor din ţară care merita acest nume, se 
gândi Bäckström. În ciuda tuturor zvonurilor răutăcioase pe care 
le auzise recent despre faptul că trecuse la romane pentru 

poponari. Cât de probabil să fie așa ceva? Cam la fel de probabil 
ca papa să împartă sfânta azimă purtând șapca de vânătoare a 
stimatului autor, se gândi Bäckström scuturând din cap și 
sunând la ușă. 

Pyttan era la fel de fermecătoare pe cât fusese și cu prima 
ocazie. Bronzată și gătită cu diamante. După o plimbare de doar 
cincizeci de metri, ea și cu Bäckström se așezară pe o suită 
lungă de canapele și scaune care dădea atât spre Palatul 
Karlberg, cât și spre canalul de mai jos. Bäckström puse micul 
lui reportofon pe măsuţa mare de sticlă de lângă locul în care se 
așezaseră și o întrebă dacă are ceva împotrivă ca el să 
înregistreze conversaţia, deoarece în ultimii câţiva ani începuse 
să aibă unele probleme cu memoria. _ 

Pyttan înţelegea foarte bine ce voia el să spună. In unele zile 
își amintea abia la prânz care e numele mic al lui Mario. 

— Dumnezeule, ce palpitant! spuse ea expunându-și în 
același timp ochii, dinţii, inelele și colierul. 

În sfârșit, stau de vorbă cu un polițist adevărat și chiar cu unul 
dintre marii mei idoli, se gândi ea. 

— Zi, domnule inspector-șef, spuse Pyttan. 

Apoi își aprinse o ţigară, își încrucișă picioarele lungi și se lăsă 
pe spătarul fotoliului gustavian pe care stătea. 

e 

Bäckström începu prin a-i arăta fotografii cu toate icoanele, ce 
mai rămăsese din serviciul de vânătoare, două servicii de 
argintărie și o brichetă de aur pentru trabucuri. Singurul lucru 
care lipsea era fotografia lui Pinocchio cu nasul lui lung, pe care 
el avea de gând să îl ascundă cât de mult putea și, în cazul cel 
mai fericit, să-l păstreze pentru el pentru totdeauna. Prima 
întrebare era evidentă: știa Pyttan cumva cine e proprietarul 
tablourilor și al celorlalte obiecte din fotografii? 

— Da, bineînţeles, spuse Pyttan. Toate sunt ale mele. Le-am 
primit de la tăticul meu, Archie, la moartea lui. El le-a primit de 
la mama lui, Ebba, bunica mea, care la rândul ei le-a primit de la 
acea rusoaică, Maria Pavlovna, atunci când ea a divorțat de 
Prințul Wilhelm. 

— Ai putea să-mi spui ceva mai multe despre asta? o întrebă 
Bäckström, zâmbindu-i prietenos. 

Așa mai merge, se gândi el. E adevărat, nu sunt regi și regine, 
prinți și prințese, dar într-o astfel de situație, simplii conți și 

baroni nu erau de disprețuit. Erau cu cel puţin câteva milioane 
de coroane mai buni decât o grămadă de gelaţi de diverse 
origini mediteraneene. 

— Ai putea să-mi spui mai multe? repetă el, dat fiind că 
Pyttan arăta dintr-odată ca și cum s-ar fi aflat într-o lume mai 
bună, de mult pierdută. 

— Sigur, spuse ea. 

In acea privinţă nu avea nicio problemă cu memoria. Putea să 
enumere aristocrația suedeză și dacă o trezeai noaptea, dat 
fiind că era înrudită cu mulţi dintre ei și îi cunoscuse pe 
majoritatea celor cu care puteai să vorbești. Bunica ei se 
născuse în 1880, cu numele de fată Lewenhaupt, și se născuse 
contesă. La vârsta de 20 de ani se căsătorise cu contele Gustaf 
Gilbert Hamilton, care avea de două ori vârsta ei. Era șeful 
ramurii Västergötland al marii familii Hamilton, mare proprietar 
de pământ, călăreț, vânător și curtezan, și prieten personal atât 
cu Oscar al II-lea, cât și cu Gustaf al V-lea. 

— Bunicul meu era un bărbat foarte stilat, declară Pyttan. 
Avea aspectul Hamilton tipic, cum spunem noi de obicei în 
familie. Din păcate, avea și creierul Hamilton tipic, așa că 
probabil că dragei mele bunici Ebba nu i-a fost întotdeauna 
foarte ușor. 

— Și atunci ce-a făcut? Ebba, vreau să spun? 

— Bănuiesc că a făcut ce făceau toţi ceilalţi, spuse Pyttan, 
nereușind să-și ascundă surpriza faţă de această întrebare. 
Socializa cu toţi cei cu care trebuia să socializezi la momentul 
acela. Era la curte atunci când Gustaf al V-lea a urcat pe tron 
după Oscar. Era, cu mai mulţi ani, cea mai tânără doamnă de 
onoare a soţiei lui, Regina Victoria. Probabil de asta a ajuns 
alături de Prințul Wilhelm și de Maria. Bineînţeles, Maria 
Pavlovna era încă și mai tânără decât bunica. Între timp, Ebba 
născuse deja trei copii, așa că putea să-i ofere sfaturi Mariei 
atunci când aceasta avea să devină mamă. Tăticul meu, Archie, 
a fost de fapt primul copil. S-a născut în 1901, sunt sigură de 
asta. La urma urmei, e un an ușor de ţinut minte. 

— S-a întâmplat ceva deosebit în 1901? întrebă Bäckström. În 
familie, vreau să spun. 

— Nu, spuse Pyttan. De ce să se fi întâmplat? 

— Ai spus că e un an ușor de ţinut minte. De asta mă 
întrebam. 

— Mi-e întotdeauna mai ușor să îmi amintesc anii de la 
început, explică Pyttan. Cum ar fi 1901, exact la început. Dar 
dacă mă întrebi când a murit tăticul meu, Archie, n-am nici cea 
mai mică idee. Știu că trebuie să fi fost cândva prin anii '70, dar 
bineînţeles că nu-mi amintesc exact când. Și nu a fost pe la 
începutul acelei decade, dacă înţelegi ce vreau să spun, 
domnule inspector-șef. 

— Înţeleg, spuse Bäckström. 

Deja era convins că și Pyttan fusese binecuvântată cu creierul 
Hamilton tipic. 

— înțeleg că bunica dumitale Ebba și Maria Pavlovna au 
devenit prietene bune, continuă el, vrând să evite un blocaj într- 
o fundătură a familiei Hamilton. 

— Ce te face să crezi asta? întrebă Pyttan. 

— Ținând cont de toate darurile pe care le-a primit de la 
Maria, atunci când aceasta s-a întors din Rusia. 

Bäckström arătă spre picturile de pe masa din faţa lor. 

Potrivit lui Pyttan, de fapt nu era ceva chiar atât de 
remarcabil. Erau în majoritate vechituri, și singurul motiv pentru 
care Maria le făcuse cadou era probabil că nu avea chef să le 
târască cu ea înapoi în Rusia. Nu se pusese niciodată problema 
vreunei mari prietenii între Ebba și Maria Pavlovna. 

Nici Hamiltonii, nici Lewenhaupţii nu îi îndrăgeau prea mult pe 
ruși. Din motivul cu totul de înțeles că se întâlniseră cu ei 
aproape doar în relaţie cu diverse bătălii care avuseseră loc de- 
a lungul a trei secole și că aproximativ o mie dintre rudele ei 
mai vechi își pierduseră viața în timpul acestor ciocniri foarte 
masculine. 

Și nici nu păreau să se fi apropiat prea mult. E adevărat că, 
atunci când Maria a ajuns prima oară în Suedia, făcuseră 
concurs de coborât pe tăvi de argint somptuoasele scări ale 
holului de la intrare al Oakhill, dar după ce bunica Ebba 
câștigase de trei ori la rând, Maria se săturase și o înlocuise cu 
una dintre cameriste, care era atât de îngrozită, că se dădea 
întotdeauna cu spatele și cu ochii închiși. 

Bunica lui Pyttan era o călăreață excelentă, mai ales la 
sărituri și dresaj, și avea mare grijă de sănătatea ei. Ebba nu 
fuma și nu bea, în timp ce Maria fuma ca un turc și bea cât toți 
membrii masculini ai dinastiei Romanov. 

— Să luăm, de exemplu, bricheta pentru trabucuri, spuse 
Pyttan. Sunt destul de sigură că i-a dat-o bunicii ca s-o 
tachineze, pentru că știa că nu fumează. 

— Dar serviciul de masă? 

Asta era încă și mai ușor de explicat: bunica ei îl primise de la 
Prinţul Wilhelm, nu de la Maria. În arhiva familiei exista o 
scrisoare care confirma acest cadou. Prinţul Wilhelm era un 
tânăr rafinat și sensibil, cu câţiva ani mai mic decât bunica 
Ebba. Divorțul de Maria îl rănise foarte mult. Nici nu se punea 
problema să mănânce din serviciul de masă primit de la fosta lui 
soţie ca dar de nuntă. 

Pyttan oftă. 

— Nu era în stare de nimic, bietul om, continuă ea. Așa că i l-a 
dat Ebbei, pe care pare să o fi îndrăgit mai mult decât avea 
curajul să recunoască. Așa a ajuns serviciul în dulapul de veselă 
al casei din Västergötland. Hamiltonii n-au trebuit să-și facă griji 
niciodată că nu au destule farfurii. 

E timpul să schimbăm abordarea, se gândi Bäckström, care 
mai departe vorbi despre avocatul Eriksson. Cum de îl angajase 
pe el să-i vândă colecţia de artă? Nu în ultimul rând, ţinând cont 
de consecinţele regretabile rezultate. 

Dacă ar fi fost ca Pyttan să învinovăţească pe altcineva în 
afară de ea, aceștia probabil că erau tatăl și bunicul ei. 
Hamiltonii fuseseră întotdeauna războinici care luptaseră cu 
tunuri, puști, pistoale, spade, săbii și florete. Insă, când era 
vorba de luptat cu documente legale și bani, era cu totul 
altceva. Era o luptă care necesita un alt tip de soldat. 

— Bunicul Gustaf a spus-o foarte clar. Trebuie să ai 
întotdeauna consilieri juridici, imediat ce vine vorba de 
documente legale și bani, iar noi, în familie, am folosit 
întotdeauna biroul de avocatură Goldman. Mai întâi bătrânul 
Albert, apoi fiul lui, Joakim. Oameni extraordinari. Atâta timp cât 
ai alături de tine un evreu, adversarul tău n-are nicio șansă. De 
asta am apelat la Thomas Eriksson și l-am rugat să-mi vândă 
lucrurile alea. La urma urmei, mă mutasem. Dintr-o casă mare 
într-un apartament mic, doar cinci camere și o bucătărie. Nu era 
suficient spaţiu pentru ele la mansardă. Așa că l-am rugat pe 
Thomas să mi le vândă. 

— Deci Thomas Eriksson era evreu? 

Tipic, se gândi Bäckström. 

— Nu, nu era, spuse Pyttan. Măcar dac-ar fi fost. 

Potrivit unui zvon din familia Hamilton, Thomas Eriksson ar fi 
trebuit să fie copilul nelegitim al avocatului Joakim Goldman. 
Ceea ce explica de ce Eriksson își începuse cariera la biroul de 
avocatură Goldman, după ce tocmai intrase în barou, iar faptul 
că schimbase numele companiei după moartea bătrânului 
Goldman fusese explicat drept un nou mic act de revoltă 
împotriva tatălui său. 

— Din păcate, era mai rău decât atât, declară Pyttan. Tânărul 
Eriksson nu era nici pe departe evreu, pentru că altfel n-aș fi 
ajuns în această situaţie deplorabilă. Eriksson era un escroc și 
hoț suedez obișnuit, și de fapt Mario a fost cel care l-a 
descoperit. Probabil chiar Eriksson a inventat zvonul acela că 
Goldman e tatăl lui. Dar bineînţeles că nu trebuie să-ți explic 
asta dumitale, domnule inspector-șef. Că trebuie să fii atent cu 
oameni precum Eriksson. Toţi acești Anderssoni, Erikssoni, 
Svenssoni și Perssoni și toți ceilalţi. Noi, Hamiltonii, am luptat 
întotdeauna fără vizieră. 

Mario Grimaldi zis Nașul pare să fi ajuns în locul potrivit, se 
gândi Bäckström, dar se mulțumi să aprobe din cap. 

— Apropo, tocmai mi-am amintit ceva, spuse Pyttan, ridicând 
în aer un arătător lung și manichiurat cu grijă. Pictura aia cu 
preotul grec gras, cea care l-a făcut pe Mario să-și dea seama ce 
pune la cale pungașul de Eriksson, am primit-o de la Archie, 
tăticul meu. El a cumpărat-o de la o licitaţie Christie's din 
Londra. A trăit acolo câţiva ani, spre sfârșitul războiului. Era 
atașatul naval al Ambasadei Suediei. 

— Explică-mi, spuse Bäckström. 

_ Se lăsă pe spate și își împreună mâinile sub burta lui rotundă. 
Incă o piesă a puzzle-ului ajunge la locul ei, se gândi el. 


142. 


Tatăl lui Pyttan, contele Archibald Hamilton zis „Archie”, se 
născuse în 1901, ceea ce bineînţeles că era practic, pentru că 
era ușor de ținut minte. Asemenea tuturor celorlalţi dinaintea 
lui, crescuse pe domeniul familial din Västergötland. Absolvise 
liceul internat privat Lundsberg în 1920 și se dusese să studieze 

la Academia Navală Regală, asemenea multor Hamiltoni 
dinaintea lui. Nu toți, dar destui. 

La izbucnirea celui de-al Doilea Război Mondial, fusese numit 
comandant al unei flotile de torpiloare din baza navală din 
Gothenburg și în curând devenise adânc implicat în contrabanda 
cu rulmenţi de la Fabrica Suedeză de Rulmenti din Gothenburg 
în Britania. Date fiind circumstanţele, era greu de găsit un om 
mai potrivit pentru această misiune decât tatăl lui Pyttan. 

Hamiltonii erau de partea britanicilor. Era o consecinţă a 
trecutului lor, în ultimii o mie de ani avuseseră rădăcini, rude și 
prieteni apropiaţi în Anglia. Bunicul Gustaf era în consiliul de 
administraţie al Fabricii Suedeze de Rulmenti și, ţinând cont de 
încărcăturile pe care le transporta fiul său, creierul Hamilton nu 
era deloc un dezavantaj, ci mai degrabă o condiţie a succesului. 
Misiuni nocturne în mare viteză peste apele îngheţate și 
bântuite de furtuni ale Mării Nordului, cu luminile stinse pentru a 
scăpa de toate crucișătoarele, distrugătoarele și submarinele 
germane care încercau să-i scufunde pe drum și să-i împiedice 
pe britanici să mai primească rulmenţii suedezi care le ţineau în 
funcțiune armata. 

— Oamenii pot spune ce vor ei despre tăticul, dar nu a fost un 
laș - Archie era un temerar și dacă mămica mea, Anna, nu ar fi 
protestat, ar fi rămas pe podul ăla tot restul războiului, spuse 
Pyttan cu o mândrie evidentă în voce. 

— Dar mama dumitale nu a fost de acord, spuse Bäckström. 

— Aveau trei copii. Eu eram cea mai mică atunci când a 
început totul. Înainte ca războiul să se termine, ajunsesem șase, 
așa că tăticul era acasă ceva mai des, dacă pot să spun așa. 

— Ai spus că tatăl dumitale a lucrat la ambasada din Londra, 
spuse Bäckström. Cum a ajuns acolo? 

Totul fusese aranjat de bunicul matern al lui Pyttan. Acesta 
era nu doar conte, ci și general în Comandamentul pentru 
Apărare din Stockholm. Mai întâi, s-a ocupat ca ginerele lui să 
fie promovat la gradul de comandor, ceea ce însemna că trebuia 
smuls de pe vasul torpilor de care el se agăța cu atâta 
tenacitate. Ca să se asigure că Archie rămâne într-o dispoziţie 
măcar vag suportabilă, a aranjat apoi ca el să primească un post 
secret de atașat naval al ambasadei din Londra, având ca 
responsabilitate specială transportarea rulmenţilor suedezi. 
Suficient de aproape de războiul care dădea sens vieții ginerelui 

său. Suficient de departe ca el să rămână în viaţă, iar fiica 
contelui să nu devină mama văduvă a șase copii fără tată. Asta 
era tot, potrivit lui Pyttan. Însă achiziţionarea acelui tablou cu 
preotul gras și, de altfel, tot restul nu avea nimic de-a face cu 
asta. 

Motivul pentru care Archie Hamilton, comandor și conte, 
cumpărase tabloul lui Versjagin cu Sfântul Teodor era acela că 
Teodor semăna izbitor cu vicarul satului de lângă Västergötland, 
unde se afla domeniul familiei. Comandorul și contele nu se 
înţelegea cu preotul parohiei, care era ipocrit și făţarnic, după 
părerea lui Archie. Și nu se pricepea nici la vânătoare, ceea ce 
era o condiţie cam necesară dacă voiai să fii la conducerea unei 
biserici și a unui cimitir aflate în mijlocul domeniului Hamilton, 
iar o sută de lire sterline era un preţ perfect justificabil pentru 
un conte Hamilton care voia să se distreze puţin cu un servitor 
al Domnului, cu ocazia celei de-a 50-a aniversări a acestuia. 

Preotul nu găsise gluma amuzantă. Inapoiase imediat cadoul, 
împreună cu o scrisoare indignată prin care îl încuraja pe tatăl 
lui Pyttan să cheme imediat autorităţile Bisericii ca să-i 
inspecteze activităţile, dacă într-adevăr îl suspecta că fură din 
cutia milei. 

— Și chiar făcea asta? întrebă Bäckström. Fura din cutia 
milei? 

— Eu sunt convinsă că da, pufni Pyttan. Toţi fac asta, nu-i 
așa? Și o sută de lire sterline nu erau un capăt de țară. Pentru 
că a primit tabloul înapoi, bineînţeles, și când era bine dispus, 
ne citea cu voce tare scrisoarea vicarului. Era una dintre 
poveștile preferate ale tăticului meu. 

— Mă gândeam la altceva, spuse Bäckström, căreia îi venise 
brusc o idee. Cât a stat la Londra, tatăl dumitale nu a fost 
bombardat? 

— Trebuie să fi fost, spuse Pyttan. Nu au fost bombardaţi toți 
cei care erau acolo? Dar probabil că nu e genul de lucru pe care 
îl povestești copiilor tăi. 

— Mă gândeam dacă nu cumva din cauza asta a fost distrus 
serviciul de vânătoare, spuse Bäckström, în timp ce altă piesă a 
puzzle-ului ajungea la locul ei. 

Rămășițele tragice a ceea ce cândva fusese un serviciu de 
vânătoare pentru uz maritim, 148 de articole de la fabrica 

imperială de porțelan din Sankt Petersburg, care - în starea lui 
iniţială - ar fi valorat peste 10 milioane de coroane. 

— Poţi să-l învinovățești pe Hitler de multe lucruri, spuse 
Pyttan scuturând din cap, dar când vine vorba de acel serviciu 
de masă, e complet nevinovat. Mă tem că adevărul e mult mai 
rău. Dacă vrei să depistezi vinovatul, domnule inspector-șef, 
cred că ar trebui să începi cu fratele meu, lan. 

Serviciul de vânătoare era ţinut în patru tăvi mari de lemn 
însemnate cu blazonul Romanovilor. După ce îl părăsise pe 
Prinţul Wilhelm și Oakhill-ul, ajunsese să fie depozitat într-o 
pivniță de pe domeniul familiei din Västergötland, unde 
rămăsese neatins până la incendiu. 

Fratele lui Pyttan venise acasă de la Lundsberg pentru 
vacanţa de Paști. Împrumutase un alambic ilicit de la un 
muncitor agricol și începuse să distileze alcool în pivniţa 
reședinței principale. Din nefericire, în timp ce el producea 
alcoolul pe care intenționa să-l ia cu el când se întorcea la 
școală, izbucnise un mic incendiu în care se pierduseră 
majoritatea celor 148 de articole. 

Archie, tatăl lor, tratase cu calm această chestiune. La urma 
urmei, casa și crama lui supravieţuiseră, și el oricum prefera să 
mănânce din porțelanurile familiei. Rămășițele serviciului 
ajunseseră în căsuţa de joacă a copiilor, unde fuseseră folosite 
la mai multe petreceri ale acestora. Pyttan însăși obișnuia să-și 
spele păpușile într-o supieră, iar fraţii ei organizau uneori 
concursuri de spart porţelanuri. 

Atunci când bunurile lui Archie fuseseră sortate după moartea 
lui, rămășițele fuseseră strânse și împachetate în una dintre cele 
patru tăvi originale. Pyttan le primise de la fratele ei. El nu le 
voia. Credea că aduc ghinion și îi era dor de tatăl lui - practic, 
resturile serviciului îi sâcâiau conștiința. 


143. 


— O poveste tristă, spuse Pyttan dând din umeri. Am auzit de 
la Mario că unul dintre acei ruși nou-îmbogăţiți l-a cumpărat. N- 
are decât. Dacă mă întrebi pe mine, oricum n-avea ce să caute 
în Suedia. Dar nu vrei ceva de băut, domnule inspector-șef? Văd 

că deja am ratat prânzul, dar mă gândesc că aș putea să beau 
un pahar mic de șampanie. 

— Ei, n-aş spune nu, răspunse Bäckström. 

Voia să rămână în grațiile lui Pyttan, chiar și cu preţul unui 
pahar de vin spumant la ora 10 dimineaţa. 

Probabil și-a pus ceasul invers, se gândi el. 

e 

În absenta servitorilor - Mario promisese să se ocupe de acest 
detaliu imediat ce se instalau cum se cuvine - oaspetele ei 
trebuia să se mulțumească să fie servit de Pyttan însăși. Un 
sfert de oră mai târziu, aceasta se întoarse cu o tavă pe care 
erau o frapieră mare și o varietate de sticle și pahare. 

Bäckström sări să o ajute, dar Pyttan scutură simplu din cap. 
În casa ei, asta nu era treaba oaspetelui. 

— Am adus whisky și votcă pentru dumneata, domnule 
inspector-șef, spuse Pyttan. Eu cred că o să beau un pahar de 
șampanie, dar mă gândesc că nu asta bei dumneata de obicei? 

— S-a mai întâmplat, minţi Bäckström. Dar, dacă am de ales, 
aș prefera o votcă mică. 

— Înţeleaptă decizie, spuse Pyttan. Tăticul obișnuia să bea 
whisky, dar asta probabil doar din cauză că iubea atât de mult 
bărcile. Adică, are gust de stejar cătrănit, nu-i așa? Dar la masă 
obișnuia să bea votcă. 

Pyttan turnă pentru amândoi și nu se abţinu atunci când 
umplu paharul lui Bäckström. Tăticul ei obișnuia să spună că un 
bărbat adevărat merită o băutură adevărată și ea nu vedea 
niciun motiv pentru a se abate de la asta. 

— Ei bine, spuse Pyttan. Mai sunt și alte lucruri cu care te pot 
ajuta, domnule inspector-șef? 

— Păi ar fi ceva ce mă întrebam, spuse Bäckström. Pe lista pe 
care am văzut-o era menţionată un fel de cutie muzicală, îţi 
amintești ceva despre asta? 

— Bani, spuse Pyttan, în mod evident gândindu-se la cu totul 
altceva. În afară de banii de care a încercat să mă escrocheze 
acel nemernic mic de Eriksson, tipul care a încercat să-l împuște 
pe Mario. Mario a promis că se ocupă de asta. De fiecare dată 
când apare o problemă practică de felul ăsta, îl rog întotdeauna 
pe Mario s-o rezolve. 

Sunt convins, se gândi Bäckström. 

— În ce privește banii, nu cred că ai vreun motiv de 
îngrijorare, spuse el. Potrivit colegilor mei care lucrează la 
chestiunea asta, Eriksson pare să te fi escrocat de aproximativ 
un milion de coroane. 

— Serios? spuse Pyttan, mai turnându-și niște șampanie. Un 
milion. Cine ar fi crezut? 

— Dar nu trebuie să-ți faci griji în privinţa banilor. O să ţi-i 
înapoiem imediat ce ne dăm seama cât ar trebui să primești. 

— Bănuiesc că am destui ca să mă descurc. Dar bineînţeles că 
aș putea să i-i dau cuiva care are mai mare nevoie de ei ca 
mine. 

Cum ar fi micul Mario, se gândi Bäckström. 

— Altceva? întrebă Pyttan, lăsând în continuare impresia că e 
în altă parte. 

— Da, acea cutie muzicală, o îmboldi Bäckström. Nu-ţi 
amintești nimic despre ea? Potrivit notiţelor pe care le-am văzut, 
nu pare să aibă prea mare valoare, dar trebuie să ne punem 
hârtiile la punct, sunt sigur că înţelegi. 

— Cutie muzicală, cutie muzicală, cutie muzicală, spuse 
Pyttan. 

În mod evident, acum, când intrase bine în al doilea ei pahar 
de șampanie, trecuse la gânditul cu voce tare. i 

Sincer vorbind, nu-și amintea o cutie muzicală. Insă avea o 
amintire vagă despre un spiriduș mic de email, cu căciulă roșie 
pe cap. Era mult prea greu ca să fie atârnat în bradul de 
Crăciun, așa că probabil era un ornament din acela pe care îl 
expuneai de Crăciun? 

— Dar nicio cutie muzicală? 

— Tăticul obișnuia să ne spună o poveste despre o cutie 
muzicală, zise Pyttan. O primise de la mama lui când era mic. 
Dacă stau să mă gândesc, cred că avea mai multe cutii 
muzicale. Cred că pe una dintre ele a oferit-o cadou când a stat 
la Londra, în timpul războiului. 

— Nu-ţi amintești numele persoanei căreia i-a dat-o? 

— Nume, nume, nume, spuse Pyttan, smucindu-se de iritare. 
Gândește-te cât de practic ar fi ca toată lumea să aibă același 
nume. Mi se pare că era un politician. Cel care conducea totul. 
Tipul gras care fuma mereu un trabuc. Cel care e ca o toaletă. 

— O toaletă? 

— Da, WC, vreau să spun. 

— Winston Churchill? 

— Exact. Asta e numele. Suntem rude, apropo. Sora bunicii a 
fost căsătorită cu unul dintre verii lui. Cei ca noi sunt 
întotdeauna înrudiţi între ei. 

— Tatăl dumitale i-a dat o cutie muzicală lui Winston 
Churchill? 

Trebuie să fi fost altcineva, se gândi Bäckström. 

— Da, dacă nu cumva Churchill i-a dat-o înapoi lui tăticul? Ca 
acel vicar bătrân și nenorocit. Va trebui să mă ierți, domnule 
inspector-șef, dar nu-mi aduc aminte. Știu că tăticul s-a întâlnit 
de mai multe ori cu Churchill cât a stat în Anglia. De obicei la 
evenimente private, bineînţeles. Știu că a scris despre asta în 
jurnalele lui. Și a existat un istoric englez care a scris o carte 
despre Churchill în care îl menţionează și pe tăticul. Amintește- 
mi înainte să pleci și o să ţi-o caut. Am văzut-o în una dintre 
cutiile din bibliotecă. Probabil destul de recent, presupun. 

— E foarte amabil din partea dumitale. 

e 

Jumătate de oră mai târziu, după ce Pyttan băuse un al treilea 
pahar de șampanie și umpluse din nou și paharul lui, Băckstrom 
plecă. Ducea cu el un număr de patru jurnale scrise de tatăl ei. 
Carnete obișnuite, groase, cu coperte negre de mușama. Și o 
carte despre Winston Churchill, scrisă de un istoric englez. 
Fusese o întâlnire încântătoare, declară Pyttan. Imediat ce ea și 
cu Mario făceau puţină ordine, domnul inspector-șef Beck era 
binevenit din nou. Dar pe moment nu-și vedea capul de treburi, 
avea atâtea de făcut. Însă în curând situaţia avea să se 
amelioreze. După ce toată mobila era instalată și Mario angaja 
pe cineva care să se ocupe de detaliile practice. 

Se gândea să-și cumpere un animal care să-i ţină companie 
atunci când Mario era plecat. Poate un câine. Pyttan îndrăgise 
întotdeauna animalele. Avusese o grămadă de animale, încă de 
când era mică. Acasă, pe domeniul din Västergötland unde 
crescuse, existau mult mai multe animale decât oameni. Cai și 
vaci, porci și găini, pisici și câini... Și tot felul de alte făpturi. 
Nenumărate animale din acelea mici. 

Bäckström înţelegea exact ce vrea ea să spună. Și el îndrăgea 
foarte mult animalele. Timp de mulţi ani îndrăgise foarte mult 
papagalii. De fapt chiar în clipa aceea avea mai mulți, și nu și-ar 
fi putut dori o companie mai bună. „Genul de papagali cu care 

poți vorbi”, explică el. Cu; îi pasă, dacă funcționează, se gândi 
el. 

Pyttan nu avusese niciodată papagal. Avusese atât canari, cât 
și peruși, dar niciodată un papagal care să poată vorbi. Cel mai 
mult se apropiase de așa ceva cu un corb domesticit pe care îl 
primise de la fraţii ei, însă acesta nu putea decât să ţipe răgușit, 
după care începea imediat să croncăne. 

— Un papagal care poate vorbi, trebuie să fie absolut 
minunat, spuse Pyttan, părând că vorbește sincer. 

e 

O să iasă foarte bine, se gândi Bäckström în taxiul care îl 

ducea spre secţia de poliţie din Solna. 


144. 


Imediat cum ajunse la muncă, Bäckström se duse și vorbi cu 
Nadja, care avea unele vești pentru el. Vești interesante despre 
Mario Grimaldi și noua lui femeie, contesa Astrid Elizabeth 
Hamilton, născută în 1940, care prefera să i se spună Elizabeth, 
dar prietenii și familia foloseau porecla Pyttan. Și născută 
contesă, ceea ce nu era complet irelevant în situaţia de faţă, dar 
probabil că Bäckström știa toate ăstea. 

— Și atunci ce nu știu? 

Ce nu știa el era că ea figura deja în arhiva Poliţiei din Solna 
sub numele de Astrid Elizabeth Linderoth. Linderoth după fostul 
ei soț, care murise cu cinci ani în urmă. Un bărbat foarte 
respectabil, care părea să fi fost de carieră doctor și profesor de 
medicină internă la Institutul Karolinska. 

— Stai așa puţin, spuse Bäckström, ridicând mâna ca s-o 
oprească. Astrid Linderoth? Nu așa o chema pe baba aia nebună 
care a fost reclamată pentru cruzime împotriva animalelor? 

Chiar ea, îi confirmă Nadja. Cu o lună în urmă, Astrid Elizabeth 
Linderoth își luase iar numele de fată, Hamilton, atunci când ea 
și Mario Grimaldi își anunţaseră public căsătoria, și deocamdată 
nu existase nicio problemă, cel puţin nu referitor la schimbarea 
numelui, la titlul ei sau la iminenta lor căsătorie. 

— Se pare că se căsătoresc mâine, de Sânziene. La Ambasada 
Suediei din Roma. 

— Înţeleg, spuse Bäckström. 

De unde dracu’ puteam să aflăm asta? se gândi el. 

— Asta explică destul de multe. Nu în ultimul rând vizita pe 
care Garcia Gomez i-a făcut-o lui Fridensdal, vecina ei, după ce 
ea a fost reclamată pentru cruzime împotriva animalelor. 

— Și atunci ce facem în privinţa asta? întrebă Bäckström. 

Acel tânăr drăguţ care l-a ajutat pe Mario să pună perdele noi 
în bucătărie, deși Mario, potrivit lui Pyttan, era un bărbat atât de 
practic, se gândi el. 

Nimic, potrivit Nadjei. Toate acuzaţiile fuseseră abandonate. 
Garcia Gomez era mort. Cu Grimaldi era imposibil de discutat. 
Viitoarea lui soție probabil nu era conștientă de ajutorul pe care 
i-l oferise el. Dar era totuși interesant. Să poţi răspunde la 
întrebările acestea în mintea ta. 

Nadja nu renunță, se gândi Bäckström. Ar trebui să-i spună 
cineva despre dinții ăia de aur. Să-i înlocuiască cu coroane 
obișnuite de porțelan. Dacă nu de altceva, ar trebui să se 
gândească la riscul de a fi jefuită. Era ca și cum ar umbla peste 
tot cu un teanc de bancnote în gură. Dar cum tocmai îi venise o 
idee strălucită, era timpul să se apuce de treabă. E bine să bati 
fierul cât e cald. Oricum, probabil că Pyttan a uitat deja că 
mâine merge la Roma să se căsătorească, se gândi el. Băgă în 
vechea lui servietă lucrurile de care avea nevoie, chemă un taxi 
și plecă din secția de poliţie din Solna oarecum în grabă. 

e 

Mai întâi trecu pe la biroul lui GeGurra și îi lăsă secretarei 
acestuia cărţile primite de la Pyttan. O rugă de asemenea să-i 
spună lui GeGurra că investigaţiile lui avansau și că proveniența 
fusese clarificată. Chiar dacă cu costul înlocuirii a trei generații 
de Bernadotte cu două contese și un conte din familia Hamilton. 

Apoi se duse acasă, sunând-o din drum pe Pyttan ca s-o 
întrebe dacă poate să treacă pe la ea să-i lase un cadou. Lui 
Pyttan i se părea o idee minunată. Abia aștepta să se 
întâlnească din nou cu domnul inspector-șef. 

Isak nu părea prea voios. Stătea în cușca lui, uitându-se urât 
la Bäckström, în timp ce acesta îl punea pe bancheta din spate a 
taxiului cu care îl transporta spre noul lui custode. 

o... 

— Dumnezeule, ce drăguţ e! spuse Pyttan, bătând din palme 
de încântare. Și ce culori minunate! Ești sigur că vrei să mi-l dai, 
domnule inspector-șef? 

Deoarece Bäckström avea mai mulţi papagali, nu era nicio 
problemă. Chiar dacă acesta anume era unul dintre cei mai 
talentaţi în ceea ce privea darul vorbirii. 

— Cum îl cheamă? întrebă Pyttan. 

— lsak, spuse Bäckström. Dar sunt sigur că nu l-ar deranja 
dacă vrei să-i spui altfel. 

Dar Pyttan spuse că nici nu se punea problema să-i schimbe 
numele. Dimpotrivă, i se părea un nume potrivit. Îţi dădeai 
seama imediat de ce Isak se numea Isak. Și semăna perfect cu 
bătrânul Goldman, avocatul. 

Ar trebui remarcat faptul că Isak, spre meritul lui, nu oferi 
niciun motiv de nemulţumire. În momentul crucial în care Pyttan 
băgă mâna înăuntru și îl gâdilă sub bărbie, Isak se mulţumi să 
încline capul într-o parte și să uguiască mulţumit. Atunci când 
primi o alună, deschise ciocul și se comportă exact așa cum erai 
îndreptăţit să te aștepți din partea unui papagal ca el. 
„Mulţumesc mult”, spuse Isak înclinând capul și cloncănind la 
noua lui proprietară. 

— E absolut minunat! spuse Pyttan, ai cărei ochi scânteietori 
se asortau cu diamantele ei. Ești sigur că nu pot să fac nimic 
pentru dumneata în schimb, domnule inspector-șef? 

— Te rog, nu ai pentru ce, spuse Bäckström. 

Ar fi fost cutia aia muzicală, se gândi el, dar ai uitat deja totul 
despre asta. 

e 

Apoi Bäckström îi părăsi pe cei doi, înainte ca Isak să revină la 
normal. Luă un prânz îndelungat, urmat de un mic somn de 
după-amiază, și nu se trezi decât atunci când îl sună GeGurra. 
Acesta începu prin a-i mulțumi lui Bäckström pentru că îi dăduse 
posibilitatea să audă cum fâlfâie aripile istoriei artei. De 
asemenea, voia să se întâlnească cu el cât mai curând posibil. 
La cină, ora 8, Operakällaren. În salonul privat, deoarece era 
timpul să discute chestiuni de o importanţă decisivă pentru 
istoria lumii occidentale. 


145. 


În seara aceea, Bäckström și GeGurra luară cina în salonul 
privat de la Operă. O masă simplă, dat fiind că era la mijlocul 

săptămânii. Bäckström se mulțumi cu diverse bunătăţi prăjite ca 
apetitiv și schimbă friptura de vițel cu ceafă de porc cu sos de 
prune, dar GeGurra merse și mai departe, adoptând o atitudine 
aproape ascetică și comandând salată și calcan prăjit. 

O seară dedicată muncii, lucru subliniat și de faptul că 
amândoi își aduseseră servietele. A lui Bäckström era 
considerabil mai burduhănoasă ca a lui GeGurra, care era cât se 
poate de practică, deoarece era suficient de mare ca să conţină 
ceea ce era esenţial în acest domeniu. 

După un toast introductiv, GeGurra începu prin a-l lăuda pe 
Bäckström pentru eforturile sale. Imediat ce secretara îl sunase 
să-i spună despre vizita acestuia, lăsase baltă orice altceva. Se 
grăbise la birou, apoi își petrecuse restul zilei studiind jurnalele 
lui Archie Hamilton despre perioada petrecută de el ca atașat 
clandestin al Ambasadei Suediei din Londra. 

— O poveste absolut remarcabilă, oftă GeGurra. Mă îndoiesc 
că ai mai auzit vreodată ceva comparabil, Bäckström. 

Am de ales? se întrebă acesta, dar se mulţumi să dea din cap. 

e 

Contele Hamilton stătuse un an și ceva la Londra, din 
primăvara lui 1944 până în vara lui 1945, și în această perioadă 
se întâlnise cu Winston Churchill de vreo șase ori. Întâlnirile 
aveau loc întotdeauna în privat, unde se pare că își petreceau 
majoritatea timpului discutând despre război și, în particular, 
despre livrările de rulmenţi din Suedia. La fiecare dintre aceste 
întâlniri, Churchill avusese grijă să întrebe cum mergeau 
operațiunile clandestine pentru care era responsabil Hamilton. 

Hamilton și Churchill aveau aceeași origine aristocratică. Intre 
ei existau legături de familie care se întindeau pe trei secole. La 
nivel personal, aveau aceeași admiraţie profundă faţă de valori, 
legături de familie, respect personal. Toate acele lucruri care 
contează pentru cei asemenea lor. 

Hamilton îl admira pe Churchill pentru ceea ce era și ceea ce 
făcea. Respectul unui bărbat mai tânăr față de cineva cu 
douăzeci de ani mai în vârstă ca el. Undeva între frate mai mare 
și tată mai tânăr. Pentru Churchill era mai simplu. Îi plăcea de 
Archie Hamilton deoarece acesta era un temerar, alegerea 
perfectă pentru comanda unui vas dacă trebuia să ordoni un 
atac. Era foarte probabil ca Hamilton să-i amintească de 
ipostaza lui mai tânără din urmă cu treizeci de ani, când fusese 

numit Prim Lord al Amiralității, prima provocare politică 
importantă din viaţa lui și cea de care își amintea întotdeauna 
cu cea mai mare afecţiune. 

La sfârșitul lui decembrie 1944, cu câteva zile înainte de 
Crăciun, cei doi se întâlniseră la o cină de la Palatul Blenheim, 
lângă Oxford. Spre sfârșitul serii, Churchill, Hamilton și alţi 
câţiva invitaţi aleși se retrăseseră față de restul adunării, ca să 
încheie seara prin discutarea unor lucruri pe care doar urechile 
lor trebuiau să le audă, să fumeze un ultim trabuc și să bea un 
ultim pahar înainte de culcare. 

Churchill era prost dispus, aproape ţâfnos. Ofensiva din 
Ardeni pe care Aliaţii o lansaseră cu câteva zile în urmă se 
blocase. Germanii se regrupau pentru un atac și situaţia nu 
semăna deloc cu procesiunea victorioasă pe care i-o 
promiseseră generalii lui. Nu că s-ar fi temut pentru rezultatul 
final, dar, cu fiecare zi care trecea, găsea tot mai puţin spaţiu de 
manevră pentru Conferinţa de la Yalta care urma să aibă loc 
peste câteva luni, unde trebuia să se întâlnească cu cei doi aliaţi 
ai lui, președintele american Franklin D. Roosevelt și liderul rus 
losif Stalin și unde primul punct de pe agendă era redesenarea 
hărţii Europei și hotărârea situaţiei politice a Europei viitoare. 

Nu președintele american era problema lui Churchill, ci aliatul 
lui rus, losif Stalin, și în această privinţă toţi cei de față erau 
emoţionant de unanimi. Tratativele cu rușii erau foarte simple. 
Nu puteai să ai încredere în ei. E foarte probabil ca acesta să fi 
fost momentul în care contelui Archie Hamilton îi venise ideea 
să-l înveselească pe Winston și să pregătească viitoarele lui 
întâlniri cu Stalin, un om care venea dintr-o lume complet 
diferită de a lor. Un om în care nu puteai să ai încredere. 

Cel puţin așa descria Hamilton contextul poveștii din jurnalul 
lui în care vorbea despre faptul că îl trimisese pe aghiotantul lui 
la cartierul general al lui Churchill, imediat după Anul Nou, ca 
să-i ofere în dar o cutie muzicală, împreună cu un mesaj către 
eminentul destinatar al cadoului. Un memento al condiţiilor care 
erau valabile de fiecare dată când se întâlneau cu cineva care 
nu era ca ei. Și speranţa ca Stalin să aibă același tip de nas ca 
Pinocchio. 

După o săptămână, cadoul lui Hamilton fusese înapoiat, 
împreună cu o scrisoare personală prietenoasă în care Churchill 
îi mulțumea pentru dar și avertisment, dar îi explica faptul că nu 

îl poate accepta. Cutia muzicală a lui Faberge avea o istorie 
care, din păcate, făcea acest lucru imposibil. 
e 

Jurnalele lui Hamilton, copia făcută de el scrisorii pe care i-o 
trimisese lui Winston Churchill, scrisoarea lui Churchill către 
Hamilton. În original, scrisă la mașină pe hârtia cu antetul prim- 
ministrului, semnată de Churchill și băgată în plicul de la 
Secretariatul Guvernului în care o primise Hamilton. Toate 
acestea se aflau acum într-un plic mare cu blazonul lui 
Hamilton, băgat în cartea pe care Pyttan Hamilton i-o dăduse lui 
Evert Bäckström în speranţa că acesta ar putea găsi în ea ceva 
ce l-ar fi interesat să citească. Probabil fuseseră puse acolo de 
către tatăl ei, contele. Un om preocupat mai mult de trasul cu 
arma decât de arhive. 

— E absolut minunat! spuse GeGurra, ridicând cartea pe care 
Pyttan i-o dăduse lui Bäckström. E interesant cât de ușor e să 
găsești ce cauţi atunci când știi unde trebuie să cauţi. 

— Știu, spuse Bäckström. 

Era ofițer de poliţie de o viaţă întreagă. 

— Presupun că încă n-ai avut timp să citești cartea, dragul 
meu prieten? 

— Nu, spuse Bäckström. Am avut alte lucruri de făcut. 

— Atunci o să-ţi povestesc eu, spuse GeGurra. Chiar e absolut 
minunat. 

Ce pot să fac? se gândi Bäckström iar, făcând semn șefului de 
sală că paharul lui trebuia reumplut. 

e 

Autorul cărții era un bine-cunoscut istoric englez, Robert 
Amos, ulterior Lord Amos, care în ultima perioadă a vieții fusese 
profesor de istorie la Colegiul Balliol din Oxford. În timpul celui 
de-al Doilea Război Mondial, Amos făcuse parte din personalul 
lui Churchill, iar spre sfârșitul războiului funcționase de mai 
multe ori ca secretar personal al lui. La douăzeci de ani după ce 
războiul luase sfârșit, Amos publicase o carte despre fostul lui 
șef, intitulată Winston Churchill. Gânditor politic, retor și strateg 
(Oxford University Press, 1964), în care se concentra asupra 
talentului adesea ignorat al lui Churchill pentru gândire 
strategică în situații politice. Deși a fost considerat - pe bună 
dreptate - unul dintre cei mai buni retori din istoria lumii, 

Churchill era și un politician atent și precis, chiar și când venea 
vorba de ce cadouri trebuie să accepţi de la cei din jurul tău. 

Exemplul pe care Amos îl dă în cartea lui este cel al unei cutii 
muzicale primite de prim-ministru de la un conte și ofițer naval 
suedez. Un om care, cu riscul vieţii, făcuse mari servicii Angliei 
și englezilor, în timpul a ceea ce era foarte posibil să fi fost cea 
mai dificilă perioadă din îndelungata istorie a Imperiului. Era de 
asemenea și rudă îndepărtată și prieten personal al lui Churchill, 
astfel că era dincolo de orice suspiciune că ar fi avut vreo 
agendă ascunsă. Și totuși, era un cadou imposibil de acceptat. 
Din cauza originii și istoriei lui, din cauza mesajului pe care îl 
transmitea între cel care îl oferea și cel care îl primea, în 
momentul în care era acceptat. Din cauza situației politice 
dintre Churchill Și Stalin de la acel moment. Pe scurt, era un bun 
exemplu al talentului lui Churchill pentru gândirea politică și 
strategică. 

— Asta direct de la sursă, declară GeGurra. Lordul Amos a fost 
prezent la cina de la Blenheim. De asemenea, a redactat ciorna 
scrisorii lui Churchill prin care acesta refuza darul, iar el și cu 
Churchill au discutat o oră întreagă această chestiune, chiar 
dacă erau ocupați aproape zi și noapte cu pregătirea Conferinţei 
de la Yalta. 

— Deci Churchill a trimis cutia muzicală înapoi? 

Cât de prost poate fi cineva? se gândi Bäckström. 

— Da, exact asta a făcut, spuse GeGurra. Spre marele 
beneficiu al posterităţii și nu în ultimul rând al tău, dragul meu 
prieten, mintea ta bine șlefuită a reușit în sfârșit să deducă 
restul poveștii noastre. Acum nu mai rămâne decât să găsim 
cutia muzicală însăși. 

Și, din cine știe ce motiv, GeGurra aruncă o privire spre 
servieta mare aflată lângă Bäckström, pe canapeaua pe care 
stătea acesta. 

— Ei, acum te poţi relaxa, spuse Bäckström. 

Deschise servieta, scoase cutia întunecată de lemn și o puse 
pe masa dintre ei. 

Își petrecură restul serii discutând termenii financiari și 
ajunseră în curând la punctul la care asta avu consecințe 
negative atât asupra consumului lor de mâncare și băutură, cât 
și a relației armonioase dintre cele două părți. 

Mai întâi GeGurra își puse o pereche de mănuși albe de 
bumbac, după care începu să îl examineze cu atenţie pe 
Pinocchio, cu ajutorul unei lupe și al unei veioze suplimentare 
oferite de șeful de sală. 

— Nicio zgârietură, oftă el. 

— N-ai de ce să-ți faci griji, spuse Bäckström. Și funcţionează. 

— De unde știi? spuse GeGurra, privindu-l cu ochii măriţi. 

— Am încercat-o, spuse Bäckström. Sună groaznic, dar nasul 
a ieșit și a intrat la loc și în tot timpul ăsta șuiera. 

GeGurra îl băgă pe Pinocchio înapoi în cutie. Ceru un șervet 
mare de in și îl înfășură cu gingășie în jurul cutiei. Lăsă pachetul 
pe masă. 

— Fă-mi o ofertă, spuse Bäckström. 

e 

Ținând cont de circumstanțe, nu în ultimul rând de faptul că 
dragul lui prieten avusese o contribuție crucială la istoria artei, 
GeGurra era dispus, pentru prima oară în îndelungata lui viață 
de negustor de artă, să renunțe la principiul pe care n-ar fi 
crezut niciodată că îl va abandona, nici în cele mai extravagante 
visuri ale lui. 

— Sunt dispus să împart cu tine tariful meu. Jumi-juma. 

— Cam despre ce fel de sumă e vorba? 

Las-o baltă, se gândi Bäckström. 

Ținând cont de documentaţia pe care o aveau la dispoziţie și 
neuitându-l pe Winston Churchill, acum aveau de-a face cu o 
valoare de piață în zona a un sfert de miliard de coroane - astfel 
încât comisionul ar fi fost în jurul a 50 de milioane de coroane. 
25 de milioane fiecare. 

— În cazul acesta, am eu o sugestie mai bună, spuse 
Bäckström. 

— Te ascult. 

e 

Pyttan Hamilton habar n-avea nici de cutia muzicală, nici de 

mulțimea de bani pe care stătea. Memoria ei pe termen scurt 

era precum cea a unui copil mic, iar în ce privește celelalte 
facultăți mentale ale ei, era îndoielnic că știa măcar să spună 
cât e ceasul. 

Cea mai simplă soluţie ar fi fost ca GeGurra să îl găsească pe 
unul dintre mulţii colecționari care probabil că erau dispuși să îl 
cumpere imediat pe Pinocchio, apoi să-l bage în seiful lor de 
bancă privat și să stea acolo să-l admire într-o splendidă izolare 
tot restul vieții. Dacă era necesar, puteau să-i facă acestuia și o 
reducere. lar ei să se mulţumească să împartă cele 200 de 
milioane, din care GeGurra putea să păstreze toate cele 20 de 
procente ale lui, în timp ce Bäckström se descurca cu restul de 
80. Ținând cont de diviziunea muncii dintre ei, părea o împărțire 
a prăzii absolut rezonabilă. 

Cum era de așteptat, GeGurra avea o viziune destul de 
diferită asupra chestiunii. Problema cu o afacere de natura asta 
era comparabilă cu a încerca să vinzi tavanul Capelei Sixtine 
printr-un anunţ pe eBay. Ceea ce era la fel de irelevant pentru 
situaţia curentă ca și starea mentală a lui Pyttan Hamilton. 

— De ce? 

— Pentru că mâine se căsătorește cu vechea mea cunoștință 
Mario Grimaldi. M-a sunat chiar el ieri, ca să-mi spună despre 
nunta lor iminentă. Din ce mi-a spus, ea e iubirea vieții lui și, 
pentru că Mario nu minte niciodată, putem presupune că 
lucrurile stau într-adevăr astfel. 

— Știu că se căsătoresc, spuse Bäckström dând din umeri. 

Cu puțin noroc, în câteva săptămâni micul Isak îi trimite pe 
amândoi pachet la casa de nebuni, se gândi el. 

— Dar ce nu știi tu e că ela fost cel care m-a angajat să te 
rog să-i găsești cutia muzicală. A făcut asta încă de luni, 3 iunie, 
ziua în care tu ai deschis ancheta pentru crimă. Evident, el și 
Stålhammar au ratat-o când s-au dus acolo să ia totul. Dacă 
totul mergea bine, o găseau criminaliștii. Dar dacă ei n-o 
găseau, trebuia ca eu să vorbesc cu tine și să mă asigur că tu o 
găsești pentru noi. Principala preocupare era de a ne asigura că 
nu se rătăcește în timpul dispunerii de bunurile lui Eriksson. 

— Înţeleg ce spui, răspunse Bäckström. În cazul acesta, 
presupun că pot găsi pe altcineva care să mă ajute. 

e 

Dacă Bäckström decidea să facă asta, desigur, ar fi fost o 

decizie pe care GeGurra ar fi considerat-o profund regretabilă. 

Motivul nu era doar că el promisese să-l sune pe Mario după 
întâlnirea cu Bäckström și să-i spună cum mersese. Indiferent 
dacă el alegea să ascundă sau nu adevărul față de acesta, era 
doar o chestiune de timp până când Mario și-ar fi dat seama ce 
se întâmplă de fapt. GeGurra ar fi putut la fel de bine să-și 
semneze condamnarea la moarte, la propriu. Și, dat fiind că el 
era extrem de mulțumit de viaţa lui așa cum era ea acum, n-ar 
fi avut nicio problemă să spună adevărul. 

— Nu cred că există niciun pericol să te reclame la poliţie, 
spuse GeGurra. 

— Nu, spuse Bäckström. Dacă te înţeleg bine, vrei să-mi spui 
că m-ar omori. 

— Bineînţeles. Dar nu sunt sigur că asta e ce ar trebui să te 
îngrijoreze. 

— Dar ce ar trebui să mă îngrijoreze? 

— Modul în care ar face-o. Dar o să te scutesc de detalii. 
Mario nu e personajul caraghios în care tu și colegii tău aţi decis 
să-l transformați. El și fraţii lui sunt membri ai mafiei napolitane 
și, dacă există cineva care-și poate ţine colegii sicilieni treji 
noaptea, aceștia sunt cei precum Mario. 

— Ce crezi că ar trebui să fac? 

— Inainte de a ne despărți, eu o să-ţi dau o chitanţă care 
spune că mi-a fost livrată o cutie muzicală produsă de Carl 
Fabergé, în formă de Pinocchio, astfel încât - conform 
instrucţiunilor poliţiei - să pot evalua dacă este cutia muzicală 
identificată pe lista artefactelor artistice pe care fostul avocat 
Thomas Eriksson a fost angajat să le vândă în numele contesei 
Elizabeth Hamilton. Sunt absolut convins că tu vei reuși să îţi 
rezolvi documentaţia la timp. Înainte ca noi să ne despărțim și 
eu să iau cutia muzicală cu mine, mă gândeam că am putea să 
batem palma pe acest acord. Să sperăm că în curând vei intra în 
posesia a 25 de milioane de coroane pentru eforturile tale. Și 
promit să te ajut cu detaliile practice, ca să nu trebuiască să 
deranjăm în privinţa asta nici inspecția financiară, nici pe 
angajatorii tăi. 

IX 


Ati auzit povestea adevărată 


a nasului lui Pinocchio? 


147. 


Bäckström își începu sărbătoarea de Sânziene la muncă. Se 
ocupă să completeze toate documentele bunurilor confiscate și 
alte hârtii într-o asemenea manieră încât, dacă se dovedea 
necesar, să se poată apăra dând vina pe munca lui foarte 
solicitantă, dacă ar fi făcut cineva vreun comentariu despre 
întârzierea cu care consemnase el ceea ce făcuse. In timp ce 
făcea asta, îi înjură fără întrerupere pe escrocii în compania 
cărora ajunsese. La sfârșit o chemă pe Nadja, singura în care 
putea avea încredere, ca s-o roage să verifice dacă nu cumva îi 
scăpase ceva. Apoi se duse acasă și făcu un efort concertat de a 
reveni la rutinele lui obișnuite. De a se întoarce la o viață 
cumsecade. 

e 

Prânzul merse așa cum mergea întotdeauna. După asta suferi 
lovitură după lovitură, se trezi înjunghiat în spate și, spre 
sfârșitul serii, fu victima unui eveniment care îi zgudui întreaga 
viziune asupra lumii. 

Când ajunse în fața ușii stabilimentului de fizioterapie al lui 
Miss Vineri, după o plimbare suficient de lungă, într-un ritm 
confortabil, se trezi în faţa unui bilet pe care scria că firma 
încetase să mai funcţioneze, pentru viitorul apropiat. Nu era clar 
cine scrisese biletul și de ce, dar, deoarece lui Bäckström îi 
veneau în minte mai mulţi candidați posibili cu care nu dorea 
deloc să se întâlnească, plecă fără niciun tapaj. 

In absenţa oricăror variante mai bune, se duse acasă. Căută 
alinare într-un număr probabil exagerat de băuturi de urgenţă, 
apoi adormi în sfârșit pe canapea. Când se trezi era deja ora 8 
seara, situația era disperată, sfaturile bune erau scumpe și - ca 

în atât de multe ocazii anterioare - avu o idee strălucită și o 
sună pe contabila cu care se întâlnise în weekendul anterior. 

Nu ajunse nici măcar la căsuţa ei vocală. Numărul nu mai era 
în uz și singura variantă rămasă era de a căuta consolare în 
rândurile fan club-ului său online. 

Dacă se va ajunge la asta, pot să chem o membră aleasă 
aleator să vină aici cu taxiul, se gândi el în timp ce citea 
ultimele contribuţii de pe forum. 

Exista una care ieșea în evidenţă. Fusese postată de cineva 
care folosea numele de „socotitoarea” și care avea acum o 
experienţă personală a supersalamului lui Bäckström, pe care 
voia s-o împărtășească - în interesul bunei informări a 
consumatorilor și solidarităţii dintre surori - cu un public mai 
larg. În termeni de volum, nu avea nicio opinie concludentă de 
oferit. În ciuda obișnuitelor exagerări masculine, purtătorul 
supersalamului semăna foarte mult cu oricare alt bărbat. Ei 
bine, poate chiar cu un bărbat mai mic decât unul obișnuit, în ce 
privește regiunea lui de jos. 

Problema era că existau și alte similarități. Alegerea dintre 
Bărbatul cu Supersalam și produsul echivalent de la băcănie nu 
era dificilă. Din experienţă, dacă ar fi fost să aleagă iar, ea l-ar fi 
ales pe ultimul, pentru că așa nu ar fi trebuit să aibă de-a face și 
cu purtătorul articolului respectiv. Ea nu avea deloc intenţia de a 
aborda viziunea lui asupra femeilor. Ținând cont de cum vedea 
el umanitatea în general, acesta, din păcate, era doar un detaliu 
dintr-un context mult mai larg. 

(J 

O oră mai târziu, Bäckström stătea la barul unuia dintre 
hanurile plutitoare de pe Norr Mälarstrand. Comandă mai multe 
beri reci, votci mari și sandvișuri prăjite, astfel ca măcar să nu 
cadă lat de foame și sete. Din motive de siguranță, purta 
ochelarii de soare de supraveghere, ca să nu atragă prea mult 
atenția. 

Când plecă de la bar, după câteva ore, fu cât pe ce să calce 
pe lângă pasarelă, iar când ajunse în sfârșit pe pământ, acesta 
se clătina în mod alarmant. Nu reuși să prindă un taxi și avansa 
șovăitor pe stradă când situaţia se înrăutăţi serios. La o 
oarecare distanţă apăru un negru imens care striga și gesticula 
la el. Era negru ca tăciunele, mare cât o casă și rapid ca o 
gazelă, în mod evident vrând să-l tâlhărească. Când Bäckström 

se aplecă să apeleze la ajutorul micului Siggy, căzu drept în 
fund. 

Rămase acolo timp de câteva secunde, până când negrul 
tâlhar se apropie și îl ajută să se ridice, îl scutură de praf, îi 
întinse agrafa pentru bani pe care el reușise să o uite la bar și îl 
întrebă dacă să cheme o ambulanţă sau un taxi obișnuit era în 
regulă? 

Bäckström ajunse să-și petreacă mare parte din weekend în 
pat, încercând să descâlcească gândurile care îi pâlpâiau în 
capul dureros ca niște fulgere de vară, dar fără a reuși cine știe 
ce. Întreprinse chiar și un experiment empiric și duse portretul 
Sfântului Teodor în baie, își puse ochelarii de soare de 
supraveghere și stinse lumina, ca să-și dea seama dacă 
culoarea pielii grasului și albiciosului Teodor avea să se schimbe 
drept rezultat al faptului că erau înconjurați de beznă totală. 
Asta doar ca să verifice dacă bărbatul care îi sărise în ajutor în 
seara aceea era un suedez perfect obișnuit, iar el căzuse 
victimă unei iluzii optice. 

Teodor strălucea ca o lumânare în întuneric. 

e 

Incredibil, se gândi Bäckström, scuturând din cap și 
întorcându-se în pat. 

e 

Duminică, reporterul lui îmblânzit îl sună ca să-i ceară 
ajutorul. Ofiţerul de presă al palatului era pe picior de război. 
Negau orice implicare în tot ceea ce avea legătură cu crima 
organizată, diverse opere de artă rusești și un expert de artă 
care fusese angajat anterior pentru însărcinări punctuale. De 
asemenea, se bucurau de sprijinul concurenţilor până atunci 
calmi ai ziarului, care schimbaseră brusc abordarea, aveau 
vântul în pânze și umpleau publicaţia cu poveștile regale 
obișnuite. 

— Deci ce facem? 

— Nu mă întreba pe mine, spuse Bäckström. Eu nu sunt 
jurnalist. Sunt ofiţer de poliţie. 

Luni, Bäckström ajunse la muncă pentru a descoperi că 
împotriva lui fusese depusă o reclamaţie. Reclamaţia era în 
caseta lui pentru corespondenţă. Venea de la Unitatea de 
Protecția Animalelor de la Poliţia Municipală și îl informa că era 
suspectat de cruzime cu circumstanţe agravante împotriva 
animalelor. Potrivit unei plângeri anonime, Bäckström „neglijase 
și chinuise” un papagal care în ultimele două luni se aflase în 
îngrijirea lui. Drept rezultat, voiau ca el să ia legătura cât mai 
curând posibil cu ofițerul responsabil, inspectorul-șef interimar 
Rosita Andersson-Trygg, pentru a stabili un moment pentru 
inspectarea locului faptei - apartamentul lui de pe Inedalsgatan, 
în Stockholm - ca și pentru a răspunde la câteva întrebări. 

Trebuie să fie micul Edvin, se gândi Bäckström. După 
weekendul care tocmai trecuse, era perfect conștient de 
amploarea răului care îl înconjura. Las-o baltă, se gândi el, și 
apăsă butonul de apelare rapidă a inspectorului Carlsson, 
rugând-o să vină în biroul lui. 

— Ce vrei să fac? întrebă ea. 

— Dă-le un telefon, salută-i din partea mea și explică-le că nu 
am un papagal, apoi spune-le să-și bage reclamaţia în fund. 

— Sigur, spuse Carlsson. Asta e tot? Nu vrei să rup și niște 
oase? 

— N-ai decât, spuse Bäckström. 

e 

Abia avu Carlsson timp să închidă ușa în urma ei până să 
ciocane următorul vizitator. Era Jenny Rogersson, care arăta la 
fel ca întotdeauna și dorea foarte mult să discute despre ultimul 
lor caz. Ce caz? se gândi Bäckström, făcându-i semn spre 
scaunul vizitatorilor. E timpul să-i găsesc micutei Jenny ceva de 
făcut înainte să dispară în vacanță, cu toate riscurile pe care 
asta le implica pentru o tânără, se gândi el. 

— Nu-i așa că am avut dreptate? spuse Jenny. 

— Ce vrei să spui? 

— In privinţa cazului, adică. Dacă pot să vorbesc deschis, am 
ghicit bine încă de la început. Legăturile dintre acea bătrână, 
Linderoth-Hamilton, și von Comer și Eriksson. Nașul era în 
spatele a tot. Am vorbit cu tata. M-a felicitat și, bineînţeles, a zis 

să-ţi transmit salutări. Ce zici să ieşim să sărbătorim? Într-un 
mod discret, bineînțeles. 

— Lasă-mă să mă gândesc, spuse Bäckström. 

E oare posibil să ai mai mult de 10 puncte pe o scară de 10 
puncte, și cum evit să-mi atrag și mai multă nefericire dacă 
ajung în pat cu fiica bătrânului Rogersson? se gândi el. 

— Salută-l și din partea mea, spuse Băckstrom. Pe o temă cu 
totul diferită, și te rog să nu te simţi ofensată, ești absolut sigură 
că el e tatăl tău? Adică, nu prea semănaţi unul cu altul, dacă pot 
să spun așa. 

Nu era prima oară când Jenny auzea această suspiciune. Avea 
doar 10 ani atunci când se întâmplase prima dată. Tatăl ei 
refuza să plătească întreţinerea copilului și folosise același 
argument. Așa că mama ei, Gun, îl dăduse în judecată și îl 
obligase să ofere o mostră de sânge, pentru ca paternitatea lui 
să fie verificată printr-un test ADN. 

— Și cum a ieșit? întrebă Bäckström, refuzând să renunţe la 
speranţa într-o lume mai bună, chiar dacă știa deja răspunsul. 

Fără niciun fel de îndoială. Posibilitatea să fi fost altcineva era 
practic zero. 

— Dar înţeleg ce vrei să spui, continuă Jenny. Deci, ce zici să 
mâncăm ceva? Inainte ca eu să plec în vacanţă în weekend. 

— Ar fi frumos, spuse Bäckström, dar mă tem că va trebui să 
refuz. Se întâmplă prea multe lucruri pe moment. 

Presupun că putem face oricând un nou test ADN. Tehnologia 
progresează mereu, se gândi el. 

e 

În după-amiaza aceea primi un telefon de la al doilea cel mai 
mare ziar de seară, care îi cerea un interviu. Din ce auziseră ei, 
Bäckström dăduse de capăt falselor acuzaţii care îi fuseseră 
aduse regelui. 

— In cazul acesta, aţi venit la omul potrivit, spuse Bäckström. 

E timpul să schimbăm taberele, se gândi el. 

e 

În seara aceea, GeGurra îl sună pe Bäckström acasă, părând 
aproape drogat, și șopti ceva incomprehensibil despre faptul că 
„cercul se închidea”. Intâmplarea făcea că e în Sankt 
Petersburg, unde tocmai încheiase cea mai rapidă tranzacţie din 
istoria artei. Prefera să păstreze detaliile pentru când erau 
singuri. 

— Ce vrei să spui prin asta? întrebă Bäckström. 

Cercul se închide. Ce cerc? 

— De la ultimul ţar, Nicolae al Il-lea, până la ultimul tătic al 
tuturor rușilor, spuse GeGurra. Dacă înţelegi ce vreau să spun? 

— Evident, spuse Bäckström, care habar n-avea. 

— Ce zici să luăm prânzul mâine? Mâncăm ceva, ne 
sărbătorim victoria, rezolvăm detaliile. 

— Sună bine, spuse Bäckström. 

Asta dacă nu sunt tâlhărit până atunci, se gândi el în timp ce 
închidea. 

Marţi, Bäckström era principala știre din al doilea cel mai 
mare ziar de seară din Suedia. Într-un interviu exclusiv de patru 
pagini, „cel mai faimos detectiv de omucideri din ţară” oferea o 
relatare detaliată a circumstanțelor din jurul fraudei de artă 
înfăptuite de „un avocat celebru, acum decedat”. Nu exista 
niciun indiciu al vreunei legături cu regele sau oricare dintre 
rudele lui. Operele de artă respective fuseseră moștenite de o 
pensionară suedeză în vârstă și, deoarece aceasta dorea să 
rămână anonimă, evident că Bäckström nu avea voie să-i 
dezvăluie identitatea. 

Spre sfârşitul interviului, Bäckström abordă principiile 
fundamentale în virtutea cărora funcţiona și supravieţuia presa 
liberă dintr-o ţară democratică precum Suedia. 

Pentru el libertatea presei era sacră, iar anonimatul surselor, 
cea mai importantă fundaţie a ei. Dar, firește, deplângea faptul 
că unele articole prost argumentate puteau face rău unor 
persoane și, ca vechi susţinător al monarhiei suedeze, se 
întristase să vadă că asta îl afectează acum până și pe Regele 
Suediei, Carl al XVI-lea Gustaf. 

e 

În timp ce cititorii din ţară ai ziarului se bucurau de roadele 
înțelepciunii lui Bäckström, el lua prânzul cu GeGurra, iar acesta 
îi povestea despre tranzacţia pe care o încheiase în Sankt 
Petersburg în ziua anterioară cu reprezentantul unui cumpărător 
rus foarte proeminent care dorea să rămână anonim. 


VP - 456 


Pentru a începe cu latura financiară a lucrurilor, după 
negocieri dure căzuseră de acord asupra unui preț de 250 de 
milioane de coroane suedeze. Imediat ce avea să termine 
formalităţile, bineînțeles că avea să se asigure că Bäckström 
primește cele 25 de milioane pe care cei doi bătuseră palma. Ca 
să nu întâmpine vreo dificultate între timp, aranjase un mic 
avans de un milion bani lichizi, dacă Bäckström se întreba 
cumva de ce plicul cafeniu de pe masa din faţa lui părea mult 
mai gros ca de obicei. 

— Cercul e închis, declară GeGurra, făcându-i cu ochiul și 
ridicând paharul. 

e 

De fapt, noul cumpărător, ultimul tătic al tuturor ruşilor, nu 
intenționa să-l ascundă pe micul Pinocchio într-un seif de bancă 
privat. El și cu Pinocchio aveau să apară la toamnă în fața 
tuturor iubitorilor de artă din lume la o expoziţie specială de la 
Ermitaj, în Sankt Petersburg. Bäckström putea conta că va fi 
chemat și el, ca invitat de onoare. 

— E ceva ce te nedumerește? întrebă GeGurra, dat fiind că 
Bäckström fusese tăcut aproape tot timpul. 

— Nu, spuse Bäckström, scuturând din capul lui rotund. Ar 
trebui să fie? 

În timp ce Bäckström lua prânzul cu vechea lui cunoștință 
GeGurra, Lisa Mattei citea numărul din ziua aceea al celui de-al 
doilea cel mai mare ziar al ţării, dându-și seama că dintr-odată 
își pierde controlul. Omul acela sfidează orice descriere, se 
gândi ea. Se ridică smucit, înșfăcă ziarul și intră energic în biroul 
șefului ei. 

— Te rog, ia loc, Lisa, spuse directorul general cu un zâmbet 
prietenos. Dacă te întrebi cumva dacă am citit ziarul de astăzi, 
răspunsul e da. 

— Ce facem? 

— Nimic, spuse directorul general scuturând din cap. Să nu-l 
subestimăm pe inspectorul-șef Bäckström. Dacă m-ai întreba 
care e părerea mea personală, s-ar putea chiar să recunosc că 
omul are o anumită valoare de divertisment. Cum ar fi fotografia 

aia din ziarul de azi, în care stă pe podul spre Lovön, cu 
Drottningholm în fundal, și ridică mâna în semn de oprire spre 
aparatul de fotografiat. Ca un poliţist de circulaţie de modă 
veche, hotărât să nu lase pe nimeni să treacă podul. 

— Da, am văzut-o, spuse Lisa Mattei. E greu de evitat, ca să 
mă exprim eufemistic. 

— Sau poate ca un Sven Dufva? de dată mai recentă, care 
vine să salveze Coroana, declară directorul general, chicotind 
mulţumit de referinţa lui literară. Însă există un lucru pe care tu 
ar trebui să-l cunoști. Pentru moment, doar pentru tine personal. 

— Ascult, spuse Lisa Mattei. 

o... 

Cu câteva ore în urmă, contactul lor din Moscova luase 
legătura cu ei ca să-i informeze despre zvonurile că președintele 
rus, Vladimir Putin, avea de gând să-i acorde Medalia Pușkin 
inspectorului-șef Bäckström. 

— Medalia Pușkin? 

— Medalia Pușkin e cea mai înaltă onoare pe care Rusia poate 
s-o ofere unui străin. 

— Lui Bäckström? Pentru ce? 

— Medalia Pușkin e atribuită celor care aduc o contribuţie 
unică în domeniul artei, culturii și științelor umaniste. Sunt luate 
în considerare doar contribuţii care au o importanţă clară pentru 
Rusia și poporul ei. Până acum a fost acordată de foarte puţine 
ori și e prima oară când ea e dată unui cetăţean străin. Și prima 
dată când o acordă personal președintele. De la Vladimir Putin 
pentru Evert Bäckström. Poate ar trebui să reflectăm la motivul 
acestui fapt. 

— De la Vladimir Putin pentru Evert Bäckström? 

— Da. 

Sau viceversa, se gândi Lisa Mattei, dar se mulţumi să dea din 
cap. 


3 Personaj dintr-un poem finlandez dedicat războiului în urma căruia Suedia a pierdut 
Finlanda în favoarea Rusiei. În acest poem, Sven Dufva este un soldat curajos care, 
înțelegând complet greșit ordinul de retragere, rămâne să apere de unul singur un 
pod în fața inamicilor ruși. (W.req.). 

Miercuri dimineața, atunci când deschise ușa apartamentului 
ca să meargă la muncă, Bäckström descoperi pe clanţă o pungă 
de plastic. O pungă albă de plastic, fără nimic scris pe ea, iar 
înăuntrul ei era o cutie de pantofi albă, de asemenea fără nimic 
scris. Dacă ar fi conţinut o bombă detonată de obișnuitul senzor 
de mișcare, Bäckström ar fi fost deja mort. 

În schimb, Bäckström se lăsă dominat de curiozitate și cântări 
atent punga în mână, după care o duse în apartament, o puse 
pe măsuţa din hol și ridică capacul. În cutie zăcea micul Isak. 
Zăcea liniștit pe spate, cu limba scoasă într-o parte a ciocului lui 
coroiat, un laţ de sârmă strâns bine în jurul gâtului și un bilet cu 
un scris îngrijit pe piept. 

— Parlava troppo, citi Bäckström. 

Bäckström băgă punga, cutia și pe Isak în servieta în care de- 
a lungul anilor ascunsese diverse articole sensibile. O rugă pe 
Nadja să vină în camera lui, îi arătă conţinutul cutiei și o întrebă 
dacă îl putea ajuta să interpreteze mesajul de pe bilet. 

Bineînţeles că putea. Parlava troppo era o expresie obișnuită 
în cadrul mafiei napolitane. 

— Italiană, spuse Nadja. Tradus, practic înseamnă că a vorbit 
prea mult. 

Bäckström primise un mesaj de la cineva care, după toate 
probabilitățile, știa ce pune el la cale. Dacă voia să dea o 
interpretare pozitivă evenimentului, cel puţin nu era el însuși cel 
care zăcea acolo, așa că era mai degrabă un îndemn prietenesc 
de a-și ţine gura de-acum încolo. 

— Vrei să depui o reclamaţie? îl întrebă Nadja. 

— Nu, spuse Bäckström scuturând din cap. Vreau să mă 
debarasez de cadavru. 

— Ai venit la omul potrivit. 

— Ce vrei să spui? 

— Eu sunt rusoaică, spuse Nadja zâmbind. Mă gândeam să 
fac asta în stil rusesc. Peste cinci minute n-o să mai existe 
niciun papagal, nicio cutie și nicio pungă de plastic, iar 
conversaţia asta dintre noi n-a avut loc niciodată. 

— Mulţumesc, spuse Bäckström. 

— Cu o condiţie, spuse Nadja. 

— Ascult. 

— Non parlerai troppo. 
— Promit! 

Bäckström își petrecu restul zilei în spatele ușii baricadate cu 
grijă a apartamentului. 

Luă prânzul și cina în compania micului Siggy, în timp ce 
încerca să înțeleagă noua situaţie financiară în care îl aduseseră 
circumstanţele. Pentru siguranţă, folosi hârtie și creion pentru a 
face o listă cu toate problemele practice care ocupau viața de zi 
cu zi a unui multimilionar. Noua companie cu care GeGurra 
promisese să îl ajute, sugestia lui Slobodan de a intra discret în 
acţionariatul unei firme de pariuri foarte profitabile, poate chiar 
niște dinţi noi pentru Nadja. 

Bäckström stătu așa cu o listă care se lungea tot mai mult, 
întrerupându-se din lucru doar atunci când îl sună inspectorul 
Carlsson. 

— Ești acasă? îl întrebă ea. Trebuie să discutăm despre ceva. 

— Nu, sunt pe drum spre restaurantul meu, unde vreau să iau 
cina, minţi Bäckström. 

Încă se mai trezea în mijlocul nopţii scăldat în transpiraţii reci, 
după coșmarurile cu ultima vizită a Annikăi acasă la el. 

— Atunci ne vedem acolo, spuse ea. 

Deoarece pusese capăt convorbirii imediat, era prea târziu 
pentru alte pretexte. 

e 

Bäckström aproape că trebui să-și îndese mâncarea pe gât, 
iar când inspectorul Carlsson apăru după o oră, scăpă ieftin, 
trebuind să-i ofere doar o bere. 

— Cum merge cu reclamația de la Unitatea de lepuri? o 
întrebă el. 

— S-a rezolvat, spuse ea. Plângerea a fost respinsă. 

— Și cum ai rezolvat-o? 

— Le-am explicat că te-ai descotorosit de nemernicul acela. Și 
le-am oferit câteva sfaturi alese pe sprânceană, așa că nu cred 
că o să se repete. 

— Mulţumesc foarte mult. Să-mi spui dacă pot să fac ceva 
pentru tine. 

— Bine, spuse Annika dând din cap. De fapt, de asta am venit 
aici. 

— Continuă, spuse Bäckström. 

Se lăsă pe spate și sorbi din paharul modest de coniac care 
tocmai apăruse în faţa lui. 

e 

Annika Carlsson urma să se mute. Nu era fericită în 
apartamentul ei înghesuit de două camere din Bergshamra, iar 
în urmă cu câteva zile un prieten a cărui familie tocmai se 
mărise luase legătura cu ea, întrebându-se dacă nu cumva ar 
vrea să cumpere apartamentul lor din Filmstaden, Solna. Era de 
două ori mai mare ca al ei, locaţie bună, balcon propriu, era ca 
nou și putea să meargă pe jos la muncă. Avea nevoie doar de 
trei milioane. 

— Nu înţeleg, spuse Bäckström. Ce are asta de-a face cu 
mine? 

Trei milioane, se gândi el. 

— Mă gândeam că poate vrei tu să-mi împrumuţi banii, spuse 
Annika. 

— Așa te gândeai? spuse Bäckström. O singură întrebare. Ce 
rată a dobânzii aveai în vedere? 

— Zero la sută, spuse Annika Carlsson zâmbindu-i prietenos. 

— Zero la sută, repetă Bäckström. De ce aș face așa ceva? 

— Ai auzit povestea adevărată a nasului lui Pinocchio? întrebă 
inspectorul Carlsson. 

